
Prolog 
Apostatul 


Apostatul se lipi şi mai tare în umbra stâncii şi 
se rugă - nu cuiva anume - ca făpturile care 
treceau călare pe catâri prin trecătoarea de 
dedesubt să nu privească în sus. Îl dureau 
mâinile, iar muşchii picioarelor şi ai spatelui îi 
tremurau de oboseală. Ţesătura subțire a robei de 
ceremonii fâlfâia în jurul lui în bătaia vântului rece 
şi prăfos. Riscă o privire către cărarea de 
dedesubt. 

Cei cinci catâri se opriseră, dar preoţii nu 
descălecaseră. Sutanele lor erau mai groase, mai 
călduroase. Lumina dimineţii juca în străluciri de 
un verde veninos peste străvechile spade pe care 
le purtau de-a curmezişul spinărilor. Erau făcute 
de dragoni spadele acelea. Aduceau moartea 
oricărui om a cărui piele o crestau. Cu timpul, 
otrava lor îi ucidea până şi pe cei ce le mânuiau. 
Un motiv în plus, îşi zise apostatul, ca foştii săi 
frați să-l omoare iute şi să se întoarcă acasă. 
Nimeni nu voia să poarte prea mult timp o 
asemenea spadă: erau scoase la lumină doar în 
caz de cumplită nevoie sau de furie ucigaşă. 

Mda. Măcar era măgulitor că îl luau atât de tare 
în serios. 

Preotul care conducea potera se ridică în şa, 
mijindu-şi ochii în lumină. Apostatul îi recunoscu 
vocea. 


— leşi afară, fiule, strigă marele preot. N-ai 
scăpare! Apostatul simţi un nod în stomac. Îşi 
mută greutatea de pe un picior pe altul, gata să 
coboare. Îşi înfrână pornirea. 

„Probabil”, îşi zise. „Probabil că n-am scăpare. 
Dar poate că am.” 

Pe cărare, siluetele în sutane întunecate se foiră, 
se întoarseră, se sfătuiră între ele. Nu putea auzi 
ce-şi spuneau. 

Aşteptă, cu trupul din ce în ce mai amortit şi mai 
înghețat. Ca un cadavru care n-avusese buna- 
cuviință să moară. Păru să treacă jumătate de zi 
până când hăitaşii de dedesubt îşi terminară 
sfatul, deşi soarele abia îşi schimbase poziția pe 
cerul albastru, senin. Şi apoi, cât să tragă de două 
ori aer în piept, catârii se puseră din nou în 
mişcare. 

Nu îndrăzni să se clintească, de teamă să nu facă 
vreo pietricică să se rostogolească pe panta 
abruptă. Încercă să nu zâmbească. Încet, făpturile 
acelea care fuseseră odinioară oameni îşi 
conduseră catârii în josul cărării, către capătul 
văii, urmând apoi cotitura largă către sud. Când 
ultimul dintre ei dispăru, apostatul se ridică, îşi 
puse mâinile în şolduri şi se minună. Era încă în 
viață. Până la urmă, nu ştiuseră unde să-l caute. 

În ciuda a tot ceea ce fusese învăţat, a tot ceea 
ce crezuse până de curând, darurile zeiței- 
păianjen nu arătau adevărul. Le ofereau 
slujitorilor ei ceva, da, dar nu adevărul. I se părea, 


din ce în ce mai mult, că întreaga lui viață fusese 
o țesătură de minciuni plauzibile. Ar fi trebuit să 
se simtă pierdut. Devastat. În schimb, i se părea 
că iese la lumină dintr-un mormânt. Se pomeni 
zâmbind. 

Escaladarea a ceea ce mai rămăsese din coasta 
vestică îl umplu de vânătăi. Îi alunecară sandalele. 
Se luptă să găsească sprijin pentru mâini şi 
picioare. Dar, odată cu soarele care ajunsese în 
înaltul cerului, ajunse şi el în vârf. Spre vest, 
munții se înşirau unul după altul şi nori mari ca 
nişte talazuri se adunau deasupra lor, furtunile 
părând un văl cenuşiu şi moale. Dar dincolo de 
cele mai îndepărtate trecători zări câmpia. Plată. 
Depărtarea colora câmpiile într-un albastru- 
cenuşiu, iar vântul de pe culmi îi sfâşia pielea de 
parc-ar fi avut gheare. Un fulger străluci la orizont. 
Un şoim ţipă de parcă i-ar fi răspuns. 

Avea să-i ia câteva săptămâni dacă mergea 
singur şi pe jos. Nu avea nimic de mâncare şi, mai 
rău, niciun pic de apă. În ultimele cinci nopți, 
dormise în peşteri şi sub tufişuri. Foştii lui frați şi 
prieteni — oamenii pe care-i cunoscuse şi pe care-i 
iubise toată viaţa lui - periau cărările şi satele 
dornici să-l ucidă. Pume şi lupi feroce vânau pe 
culmi. 

Îşi trecu o mână prin părul des şi aspru, oftă şi 
începu coborâşul. Probabil avea să moară înainte 
să ajungă în Keshet sau într-un oraş suficient de 
mare încât să-şi piardă urma. 


Dar numai probabil. 


În lumina ultimelor raze ale soarelui ce apunea, 
găsi o streaşină stâncoasă în apropierea unui 
pârâu subţire şi noroios. Sacrifică o fâşie de piele 
din sandaua dreaptă şi-şi fabrică un arc 
rudimentar pentru aprinsul focului!, iar când 
frigul muşcător se lăsă din nou, se ghemui lângă 
cercul înalt de pietre care ascundea micul său foc. 
Tufişurile uscate ardeau dând căldură şi făcând 
puţin fum, dar se mistuiau iute. Îşi intră în ritm, 
hrănind focul crenguţă cu crenguţă, nelăsându-l 
să crească prea mare ca să nu-şi dezvăluie 
adăpostul celor care-l vânau, dar nici să se stângă. 
Căldura nu părea să-i treacă dincolo de coate. 

Undeva departe, se auzi un țipăt. Încercă să 
ignore sunetul. Îl durea tot corpul de epuizare şi 
efort, dar mintea, eliberată de  distragerile 
constante ale călătoriei, se puse în mişcare cu o 
iuțeală periculoasă. În întuneric, memoria îi 
deveni mai precisă. Senzaţia de libertate, de 
posibilitate făcu loc senzaţiilor de pierdere, 
singurătate şi disperare. Acestea, credea el, aveau 
mai multe şanse să-l ucidă decât felinele ieşite la 
vânătoare. 

Se născuse printre nişte dealuri asemănătoare. 


1 Metodă de aprindere a focului bazată pe fricțiune. Se folosesc două 
bucăți de lemn, una plată, iar cealaltă lungă şi ascuţită la un capăt şi se 
aprinde focul prin căldura generată de fricțiune în punctul de contact 
dintre cele două (n. t.). 


Îşi petrecuse copilăria jucându-se cu săbii de lemn 
şi bice făcute din coajă împletită. Simţise vreodată 
ambiția de a intra în rândurile călugărilor din 
marele templu secret? Probabil că da, deşi în frigul 
muşcător al sărmanului său adăpost de piatră îi 
venea greu să creadă asta. Îşi amintea cum se uita 
cu admiraţie la marele zid de piatră. La santinelele 
sculptate în stâncă, înfățişând cele treisprezece 
rase ale umanității, atât de roase de ploi şi vânturi 
încât toate — cinnai şi tralgi, sudici şi pursânge, 
timzinai şi yemmu şi înecaţi - aveau aceleaşi 
chipuri lipsite de trăsături şi aceiaşi pumni 
încleştaţi. Nu puteau fi deosebiți. Numai aripile 
largi şi dinţii ca nişte pumnale ai dragonului care 
se înălța deasupra lor se mai distingeau clar. Şi 
sculptate în poarta uriaşă de fier, litere întunecate 
formând cuvinte într-o limbă pe care nimeni din 
sat n-o ştia. 

Când a ajuns novice, a aflat ce spuneau. „Supus 
nu înseamnă înfrânt.” Odinioară crezuse că ştia ce 
înseamnă asta. 

Boarea îşi schimbă direcţia, împrăştiind scântei 
ca un roi de licurici. O fărâmă de cenuşă îi intră în 
ochi înțepându-l, iar el îşi frecă fața cu dosul 
palmei. Ceva i se stârni în sânge, curenţi din 
trupul lui răspunzând unui impuls ce nu venea 
din el. Era zeița, sau cel puţin aşa crezuse. Se 
dusese în fața marii porți împreună cu ceilalți 
băieți din sat. Se oferise pe sine — viaţa şi trupul 
său — şi în schimb... 


În schimb i se revelaseră mistere. Mai întâi 
fusese vorba numai de cunoaştere: să scrie 
suficient cât să poată citi cărțile sfinte, să 
socotească destul cât să poată ţine registrele 
templului.  Citise poveştile despre Imperiul 
dragonilor şi despre căderea lui. Despre zeița- 
păianjen care venise să aducă dreptatea pe lume. 

Minciuna, spuneau ei, n-are putere înaintea ei. 

Fireşte, verificase asta. Îi crezuse, dar tot 
verificase. Îi minţea pe preoţi pur şi simplu ca să 
vadă dacă se putea. Alegea lucruri pe care numai 
el le ştia: numele clanului tatălui său, felurile de 
mâncare preferate ale surorii lui, propriile-i vise. 
Preoţii îl biciuiseră când minţise, îl cruțaseră când 
spusese adevărul şi nu se înşelaseră absolut 
niciodată.  Certitudinile lui deveniseră mai 
puternice. La fel şi credința. Când marele preot îl 
alesese să fie ridicat la rang de novice, fusese sigur 
că-l aşteptau vremuri mărețe, pentru că aşa-i 
spuseseră preoții. 

După ce coşmarul inițierii sale se sfârşise, 
simțise puterea zeiței-păianjen în propriul sânge. 
Prima oară când surprinsese pe cineva minţind 
fusese ca şi cum şi-ar fi descoperit un al şaselea 
simț. Prima oară când vorbise cu vocea zeiței 
simțise cuvintele impunând credinţa, de parcă ar 
fi fost făcute din foc. 

Şi acum pierduse graţia divină şi era posibil ca 
nimic să nu fie adevărat. Poate că nu exista niciun 
loc numit Keshet. El unul credea că există, credea 


cu atâta ardoare, încât îşi riscase viața în 
încercarea de a fugi într-acolo. Dar nu fusese acolo 
niciodată. Însemnele de pe hartă puteau fi 
mincinoase. De fapt, era posibil să nu fi existat nici 
dragonii, nici imperiul, nici vreun mare război. Nu 
văzuse niciodată oceanul; poate că nici nu exista 
aşa ceva. Ştia numai ceea ce văzuse, auzise şi 
simţise. 

Nu ştia nimic. 

Dintr-o pornire violentă, îşi înfipse dinţii în 
palmă. Sângele îi țâşni din rană şi-l adună în 
căuşul mâinii. În lumina slabă a focului, părea 
aproape negru. Negru, cu mici puncte mai 
întunecate. Unul dintre puncte dădu la iveală 
picioruşe. Păianjenul se târi prosteşte dând ocol 
palmei. Încă unul i se alătură. Îi privi: trimişi ai 
zeiței în care nu mai credea. Încet, cu grijă, îşi 
înclină mâna deasupra micului său foc. Unul 
dintre păianjeni căzu în flăcări şi picioarele lui 
subțiri ca firul de păr se chirciră într-o clipă. 

— Ei, zise el. Puteţi muri. Măcar atâta ştiu. 


Munţii păreau să se întindă la nesfârşit, fiecare 
vârf o nouă amenințare, fiecare vale mustind de 
primejdii.  Ocoli  sătucurile,  aventurându-se 
aproape numai cât să fure apă de băut din 
bazinele lor de piatră. Mâncă şopârle şi seminţe 
galbene de pin. Ocoli locurile în care labe uriaşe 
cu gheare lăsaseră urme în țărână. Într-o noapte, 
descoperi un cerc de stâlpi verticali, având 


dedesubt o încăpere micuță ce promitea să-i ofere 
adăpost şi un loc unde să-şi recapete puterile, dar 
somnul îi fu tulburat de vise atât de violente şi de 
stranii, încât preferă să-şi vadă de drum. 

Pierdu din greutate, şi cureaua de piele împletită 
începu să-i atârne în jurul taliei. Tălpile sandalelor 
i se subțiară, iar arcul de foc se uză rapid. Timpul 
îşi pierdu însemnătatea. Zilele urmau una după 
alta. În fiecare dimineaţă îşi spunea: „Probabil 
asta o să fie ultima zi din viața mea. Dar numai 
probabil.” 

Probabilul acesta era întotdeauna suficient. Şi 
apoi, într-o dimineaţă târzie, ajunse sforțându-se 
în vârful unui deal presărat cu bolovani, dincolo 
de care nu se mai afla un altul. Înaintea lui se 
întindeau câmpiile largi ale vestului şi un râu 
strălucea în mantia de iarbă verde şi copaci. 
Priveliştea era înşelătoare. Presupuse că, mergând 
pe jos, tot mai avea vreo două zile până să ajungă 
acolo. Totuşi, se aşeză pe o piatră largă, aspră, 
privi lumea şi dădu frâu liber lacrimilor până se 
făcu amiază. 

Apropiindu-se de râu, simţi o nouă nelinişte 
strângându-i stomacul. Cu săptămâni în urmă, în 
ziua în care sărise pe furiş zidul templului şi 
fugise, ideea de a se pierde într-un mare oraş 
fusese o grijă îndepărtată. Acum zărea fumul a mii 
de vetre înălțându-se printre copaci. Urmele de 
animale sălbatice erau tot mai rare. În două 
rânduri, văzu în depărtare bărbaţi călare pe cai 


imenşi. Zdrenţele prăfuite ale sutanei sale, 
rămăşiţele sandalelor şi duhoarea propriei pieli 
nespălate îi reamintiră că această parte era mai 
dificilă şi mai periculoasă decât tot ce făcuse până 
atunci. Cum aveau să întâmpine bărbații şi 
femeile din Keshet un sălbatic din munți? Aveau 
să-l ucidă pe loc? 

Dădu ocol oraşului de pe malul râului, uimit de 
imensitatea acestuia. Nu mai văzuse niciodată o 
aşezare atât de mare. Clădirile lungi din lemn cu 
acoperişuri de paie ar fi putut adăposti o mie de 
oameni. Drumurile erau pavate cu piatră. Rămase 
ascuns în tufişuri ca un tâlhar, privind. 

Îi dădu curaj apariţia unei femei yemmu. Asta şi 
foamea. La marginea oraşului, unde ultimele case 
se întindeau între drum şi râu, femeia îşi lucra 
grădina. Era o dată şi jumătate cât el şi lată în 
umeri ca un taur. Din falcă îi țâşneau colți ce 
păreau cât pe ce să-i străpungă obrazul dacă 
femeia ar fi râs. Sânii i se legănau deasupra unui 
brâu țărănesc nu cu mult diferit de cele pe care le 
purtau mama şi sora lui, croit însă din de trei ori 
mai multă pânză şi piele. 

Era prima dată când vedea pe cineva care nu era 
din neamul pursânge. Prima dovadă concretă că, 
într-adevăr, cele treisprezece rase ale omenirii 
existau. Ascuns după tufişuri, privind-o cum 
stătea îngenuncheată pe pământul moale plivind 
ierburile cu degetele ei gigantice, se simți uluit. 

leşi din tufe înainte ca laşitatea să-l copleşească 


din nou. Femeia îşi ridică de îndată capul imens, 
cu nările vibrând. El îşi înălță o mână, într-un gest 
care era aproape o scuză. 

— Îmi cer iertare, zise el. Eu... am nişte 
necazuri. Şi speram că m-ai putea ajuta. 

Ochii femeii se îngustară ca două tăieturi. Se 
ghemui ca o felină gata de luptă. Abia atunci îi 
trecu prin minte că ar fi fost mai înțelept să fi aflat 
dacă ea îi ştia limba înainte să-i vorbească. 

— Am coborât din munți, zise el, auzindu-şi 
disperarea din voce. 

Şi auzind încă ceva. Pulsaţia inaudibilă a 
sângelui său. Darul zeiței-păianjen silind-o pe 
femeie să-l creadă. 

— Nu facem comerț cu pursânge, mârâi femeia 
yemmu. Oricum, nu cu cei veniţi din jegurile alea 
de munți. Pleacă de-aici şi ia-ți oamenii cu tine! 

— N-am niciun om cu mine, zise el. 

Făpturile din sângele lui se deşteptară, încântate 
să fie folosite. Femeia îşi înclină capul, în timp ce 
magia lui furată îşi făcea lucrarea. 

— Sunt singur. Şi neînarmat. Umblu de... 
săptămâni în şir. Pot să muncesc dacă vrei. Pentru 
ceva de mâncare şi un culcuş cald. Numai în 
noaptea asta. 

— Singur şi neînarmat. Prin munți? 

— Da. 

Femeia pufni şi el avu senzația că era cântărit. 
Judecat. 

— Eşti un nătărău, spuse ea. 


— Da, spuse el. Sunt. Dar un nătărău prietenos. 
Inofensiv. 

După o clipă care-i păru foarte lungă, ea începu 
să râdă. 

Îl puse să-i umple bazinul cu apă adusă de la 
râu, în timp ce ea termina de grădinărit. Găleata 
fusese făcută pentru mâini de yemmu şi nu putea 
s-o umple decât pe jumătate, altminteri devenea 
prea grea ca s-o mai poată ridica. Dar se opinti 
bărbăteşte pe drumul dinspre căsuță spre 
platforma rudimentară de lemn şi înapoi. Avu grijă 
să nu se zgârie, sau cel puţin nu atât de rău încât 
să sângereze. Ospitalitatea de care se bucura era 
şi aşa precară, şi tot ce-i lipsea ar fi fost să 
trebuiască să dea explicaţii despre păianjeni. 

La apus, femeia îi oferi un loc la masa ei. Focul 
din vatră părea o extravaganţă şi se văzu silit să- 
şi amintească faptul că acum creaturile care-i 
fuseseră frați nu mai erau prin preajmă, cu ochii 
în patru după vreo urmă de-a lui. Ea umplu un 
castron cu tocană din oala de pe foc. Avea gustul 
bogat, pătrunzător şi complex al mâncării gătite 
într-un vas care-şi făcea încontinuu treaba; oala 
nu era niciodată luată de pe foc şi în ea erau 
aruncate mereu, după cum se nimerea, noi bucăţi 
de carne şi legume. Unele dintre bucăţile cafenii 
de carne care pluteau în zeama grasă fierbeau 
probabil de dinainte ca el să părăsească templul. 
Era cea mai bună mâncare pe care o gustase în 
viața lui. 


— Bărbatul meu s-a dus la caravanserai, zise ea. 
Se aude c-ar urma să vină unul dintre prinți şi 
tuturor o să le fie foame. A luat toți porcii cu el. 
Dacă avem noroc, o să-i vândă pe toţi. O să ia pe 
ei destui arginți cât să trecem de anotimpul 
furtunilor. 

El îi ascultă vocea, atent în acelaşi timp la 
agitația din sângele lui. Ultima parte fusese o 
minciună. Ea nu credea că argințţii vor ţine atât de 
mult. Se întrebă dacă asta o îngrijora şi dacă nu 
era vreo cale prin care să se asigure că femeia avea 
tot ce-i trebuia. Avea să încerce măcar. Înainte să 
plece. 

— Dar povestea ta care-i, răhățel amărât? 
întrebă ea cu o voce blândă şi caldă. Pe-a cui oaie 
ai regulat-o de-ai ajuns să-mi ceri mie de lucru? 

Apostatul chicoti. Mâncarea caldă din stomac, 
focul de alături şi patul de fân cu pătura subțire 
de lână despre care ştia că-l aşteaptă afară 
conspirau toate pentru a-i alunga încordarea din 
umeri şi din pântece. Ochii imenşi şi stropiți cu 
auriu ai femeii yemmu rămaseră ațintiți asupra 
lui. El ridică din umeri. 

— Am descoperit că dacă tu crezi în ceva, nu- 
nseamnă că lucrul ăla-i adevărat, zise el cu 
prudenţă. Au fost lucruri pe care le-am acceptat, 
în care am crezut din tot sufletul şi... m-am 
înşelat. 

— Dus de nas? întrebă ea. 

— Dus de nas, o aprobă el, apoi ezită. Sau poate 


nu. Nu intenţionat. Nu contează cât de tare te 
înşeli: dacă tu crezi ce spui, atunci nu-i o 
minciună. 

Femeia  yemmu  şuieră - o realizare 
impresionantă ţinând cont de colții ei — şi bătu din 
palme cu admiraţie prefăcută. 

— Filosofie din partea unui cărăuş de apă, zise 
ea. Mai urmează să te apuci să ţii predici şi să ceri 
zeciuială. 

— N-ai să vezi, spuse el râzând împreună cu ea. 

Femeia sorbi zdravăn din castron. Focul trosnea. 
Ceva - şoareci sau poate insecte - se foia în 
acoperişul de paie de deasupra. 

— Te-ai despărțit de o femeie, nu-i aşa? îl întrebă 
ea. 

— De o zeiță, răspunse el. 

— Da. Aşa par toate, nu? zise ea privind 
flăcările. Apare o nouă dragoste şi-ai zice că-i cu 
totul deosebită. De parcă Zeul însuşi ţi-ar vorbi 
când dă ea din gură. Şi pe urmă... 

Pufni din nou, pe jumătate cu amuzament, pe 
jumătate cu amărăciune. 

— Ce n-a mers cu tine şi cu zeița ta? întrebă ea. 

Apostatul îşi duse la buze ceva ce trebuie să fi 
fost un cartof şi-i mestecă pulpa moale şi coaja 
zgrunțuroasă. Încercă să transpună în cuvinte 
nişte gânduri niciodată rostite cu glas tare. Glasul 
îi tremura. 

— Vrea să-nghită întreaga lume. 


Căpitanul Marcus Wester 


Marcus îşi frecă bărbia cu palma lui bătătorită. 

— Yardem? 

— Da, domnule! mârâi tralgul mătăhălos de 
lângă el. 

— Ştii tu ziua aia în care o să-mi dai brânci în 
şanţ şi-o să preiei comanda companiei? 

— Da, domnule! 

— N-o să fie azi, nu? 

Tralgul îşi încrucişă braţele groase pe piept şi 
flutură dintr-o ureche, producând un clinchet. 

— Nu, domnule, zise el în cele din urmă. Nu 
astăzi. 

— Păcat. 

Închisoarea publică din Vanai fusese cândva o 
menajerie. În zilele de odinioară, dragonii 
umblaseră prin piaţa largă şi se scăldaseră în 
marea fântână din centru. De jur-împrejur era un 
şanţ adânc, dincolo de care se înălțau pe trei 
niveluri cuşti imense. Fațadele din jad de dragon 
erau sculptate cu figuri de animale care, cândva, 
se plimbaseră de colo-colo în spatele gratiilor de 
fier: lei, grifoni, şerpi gigantici cu şase capete, lupi, 
urşi şi păsări imense cu sâni femeieşti. 

Între cuşti se aflau stâlpi sculptați înfățișând 
cele treisprezece rase ale omenirii: tralgi cu urechi 
lungi, timzinai chitinoşi, yemmu colțoşi şi aşa mai 
departe. Dartinaiul avea chiar nişte mici vase cu 
mangal ascunse în orbite ca să imite privirea 


strălucitoare specifică acestei rase, deşi acum nu 
le mai aprindea nimeni. Statuile nu fuseseră roase 
nici de timp, nici de ploaie, fiind pătate numai de 
dârele negre de rugină scursă din gratii: nimic nu 
eroda jadul dragonului şi nimic nu-l putea sparge. 
Acum însă animalele dispăruseră şi în locul lor se 
aflau oameni. 

Posomorâţi,  furioşi sau  plictisiți, oaspeții 
justiției din Vanai erau expuşi aici în toată ruşinea 
lor, pentru a fi recunoscuți şi batjocoriţi în timp ce 
aşteptau hotărârea magistratului însărcinat cu 
cazul lor. Cetăţenii de treabă puteau să se plimbe 
prin piaţă, unde, cu câteva monede de bronz, 
puteau să cumpere de la o tarabă măruntaie de 
animale, de obicei înfăşurate în zdrenţe. Băieţii se 
dădeau în spectacol lansând o ploaie de rahați, 
şoareci morți şi legume putrede asupra 
prizonierilor. Câteva neveste înlăcrimate şi câțiva 
soți aduceau brânză sau unt şi le aruncau pe 
deasupra şanțului, dar chiar dacă darul ajungea 
în mâinile celor cărora le fusese menit, închisoarea 
nu era un loc paşnic. În timp ce privea stând lângă 
zidul scund ce mărginea şanţul, Marcus văzu un 
asemenea norocos - un kurtadam cu mărgele 
zornăind în blana sa scurtă şi mătăsoasă ca de 
vidră - luat la bătaie pentru pâinea albă pe care o 
primise, în timp ce un grup de băieți din neamul 
pursângilor râdeau şi-l arătau cu degetul 
scandând: „Clincănitor de cururi pupător” şi alte 
insulte rasiste. 


În cel mai de jos şir de celule se aflau şapte 
bărbați. Majoritatea aveau constituția şi 
cicatricele unor soldați, mai puţin unul care se 
ținea deoparte, cu picioarele subțiri trecute printre 
bare, legănându-şi călcâiele deasupra şanțului. 
Cei şase soldați fuseseră oamenii lui Marcus. 
Celălalt,  iscusitul companiei. Acum toți îi 
aparțineau principelui. 

— Suntem urmăriţi, zise tralgul. 

— Ştiu. 

Iscusitul ridică un braţ şi-i făcu cu mâna, cu un 
aer vinovat. Marcus îi răspunse cu un zâmbet fals 
şi un gest mult mai puţin politicos. Fostul său 
iscusit privi în altă parte. 

— Nu el, domnule. Celălalt. 

Marcus îşi desprinse privirea de cuşti. Îi trebui 
doar o clipă ca să-l zărească pe cel despre care 
vorbea Yardem. Nu prea departe de spaţiul larg 
unde strada se deschidea în piață stătea rezemat 
cu nonşalanţă un tânăr bărbat în armura aurită a 
gărzilor principelui. Marcus scotoci prin minte şi- 
şi aminti numele omului. 

— Of, pe zâmbetul Zeului, zise Marcus cu 
acreală. 

Văzând că fusese observat, soldatul salută cu 
neglijență şi se îndreptă spre ei. Avea o față 
rotofeie şi umeri moi. Mirosea atât de tare a ulei 
de cedru de la baia publică de parcă s-ar fi tăvălit 
prin el. Marcus îşi mişcă umerii cum făcea de 
fiecare dată înainte de o luptă. 


— Căpitanul Wester, zise soldatul înclinând din 
cap. Şi Yardem Hane, adăugă el. Încă-l mai urmezi 
pe căpitan? 

— Sergent Dossen, nu? întrebă Marcus. 

— Terţian Dossen de-acum încolo. Principele 
respectă titlurile vechi. Aia de colo-s oamenii tăi? 

— Cine, ăia? întrebă Marcus făcând pe 
nevinovatul. Am lucrat cu o mulțime de oameni 
de-a lungul timpului. N-aş fi surprins să am 
cunoştinţe în toate închisorile din Oraşele Libere. 

— Gaşca aia de colo. l-am mânat încoace astă 
noapte pentru că s-au îmbătat şi-au făcut scandal. 

— Bărbaţii mai fac de-astea. 

— Nu ştii nimic despre treaba asta? 

— N-aş vrea să spun nimic ce-ar putea ajunge la 
urechile magistratului, zise Marcus. S-ar putea să 
nu înţeleagă lucrurile aşa cum le-am spus eu. 

Dossen scuipă în şanţul lat. 

— Te respect pentru că nu vrei să-i bagi în 
bucluc, căpitane. Dar nu contează. Vine războiul 
şi principele are nevoie de oameni. Aia de colo au 
pregătire militară. Experienţă. O să fie luați în 
armată. Poate c-o să capete chiar grade. 

Marcus îşi simţi furia înteţindu-se: căldura din 
piept şi din stomac, senzația că mai crescuse cu 
câțiva centimetri. Nu avea încredere în ea, cum nu 
avea încredere în niciun lucru care-l făcea să se 
simtă bine. 

— Am impresia că vrei să zici ceva. 

Dossen zâmbi ca un şarpe. 


— Încă mai eşti faimos. Căpitanul Wester, eroul 
de la Gradis şi Wodford. Principele ar ţine cont de 
asta. Ai putea să ocupi o poziţie frumoasă. 

— Prinţi, baroni, duci. Toţi sunt un fel de regi 
mai mici, spuse Marcus, cu mai multă înflăcărare 
decât intenționase. Iar eu nu lucrez pentru regi. 

— Pentru ăsta o să lucrezi, spuse Dossen. 

Yardem îşi scărpină pântecele şi căscă. Era un 
semnal menit să-i reamintească lui Marcus să-şi 
țină firea. Marcus îşi desprinse mâna de pe 
mânerul sabiei. 

— Dossen, prietene, zise el, cam jumătate din 
apărarea oraşului ăstuia este compusă din 
mercenari. L-am văzut pe Karol Dannian cu băieții 
lui. Pe Merrisan Koke. Principele tău o să rămână 
fără ei dacă se duce vorba că înrolează cu de-a sila 
soldați profesionişti aflați sub contract... 

Lui Dossen chiar îi căzu falca de uimire. 

— N-ai niciun contract, zise el. 

— Ba am, spuse Marcus. Escortăm un convoi 
care merge în Coasta de Nord, la Carse. Am fost 
deja plătiți. 

Paznicul se uită pe deasupra şanţului la bărbaţii 
închişi, la iscusitul demoralizat şi la jadul pătat de 
rugină. Un porumbel ateriză pe laba sculptată a 
unui grifon, îşi scutură penele gri-perlate din 
coadă şi se găinăţă pe genunchiul iscusitului. În 
spatele lor, un bătrân behăi de râs. 

— N-ai oameni, zise Dossen. Paznicii convoiului 
tău sunt chiar acolo. Tu şi câinele tău de pază nu 


puteţi păzi singuri un convoi. În acte se vorbeşte 
despre opt oameni înarmaţi cu săbii şi arcuri şi 
despre un iscusit. 

— Nu ştiam că ne-ai citit contractul, spuse 
Yardem. Şi să nu-mi zici mie câine de pază. 

Dossen strânse din buze, cu ochii mijiţi de furie. 
Îşi mişcă umerii şi armura scoase un clinchet prea 
slab ca metalul ei să nu fi fost doar de fațadă. 

— Da, l-am citit. 

— Dar sunt sigur că asta nu are nicio legătură 
cu faptul că tocmai acei oameni au fost arestați, 
zise Marcus. 

— Mai bine vino alături de noi, căpitane. Vanaiul 
are nevoie de tine. 

— Conveoiul pleacă în trei zile, zise Marcus. Şi eu 
plec odată cu el. În baza contractului. 

Dossen nu se clinti, dar chipul i se înroşi. 
Marcus presupuse că, în calitate de membru al 
gărzii principelui, nu era obişnuit cu refuzurile. 

— Crezi că eşti mai presus decât cei ca mine? 
spuse Dossen. Crezi că poţi să pui condiţii şi 
lumea o să te asculte? Trezeşte-te, Wester! Eşti 
departe de câmpiile din Ellis. 

Yardem icni de parcă ar fi încasat o lovitură şi îşi 
clătină capul masiv. 

— Eu unul n-aş fi pomenit de Ellis, zise el cu 
vocea ca un tunet îndepărtat. 

Dossen îi aruncă  tralgului o privire 
disprețuitoare, apoi se uită la Marcus şi, nervos, 
îşi întoarse privirea. 


— N-am vrut să fiu nerespectuos față de familia 
ta, căpitane, zise el. 

— Pleacă, spuse Marcus. Chiar acum. 

Dossen dădu îndărăt. Când ajunse dincolo de 
raza spadei lui Wester, se opri. 

— Mai sunt trei zile până la plecarea convoiului, 
zise el. 

Restul era clar. „Dacă nu te încadrezi în cerințele 
contractului, o să ajungi să dai socoteală 
principelui. Fie că-ţi place, fie că nu.” Marcus nu- 
i răspunse. Dossen se întoarse şi se îndepărtă cu 
paşi mari, străbătând piaţa. 

— Asta-i o problemă, zise Yardem. 

— Este. 

— Avem nevoie de oameni, domnule. 

— Avem. 

— Ai vreo idee unde să-i găsim? 

— Nu. 

Marcus le mai aruncă o ultimă privire 
deznădăjduită celor ce fuseseră până de curând 
oamenii lui, clătină din cap şi lăsă menajeria în 
urmă. 

Oraşul Vanai fusese cândva un port maritim 
aşezat la gura Taneishului, dar secole de aluviuni 
făcuseră gura fluviului să se retragă treptat, astfel 
că acum se afla mai la sud, la distanță de o 
dimineaţă călare. Canale şi căi navigabile brăzdau 
oraşul, şi barjele încă mai poposeau aici, pe drum 
către sau dinspre mai noul şi mai micul oraş 
Newport, aducând grâne şi lână, argint şi 


cherestea din statele din nord. 

Ca toate Oraşele Libere, Vanaiul avea o istorie 
plină de conflicte. Fusese, pe rând, o republică 
ocârmuită de un consiliu ales prin tragere la sorți, 
feuda proprie a unui monarh, aliatul sau 
duşmanul  Birancourului sau al Tronului 
Despicat, după cum bătea vântul. Fusese un 
centru al religiei şi al revoltei antireligioase. 
Fiecare dintre aceste încarnări îşi lăsase amprenta 
asupra clădirilor albe de lemn, a canalelor 
unsuroase, a străzilor înguste şi a piețelor largi. 

Aici, porți străvechi încă mai atârnau în 
balamale, gata să apere sălile Palatului 
Consiliului, deşi ultimii consilieri muriseră cu 
generații în urmă. Dincolo, o siluetă nobilă din 
bronz, cu ţinuta solemnă şi înțeleaptă a unui 
episcop în robă şi mitră, era pătată de cocleală şi 
găinaț. Străzile aveau indicatoare de lemn şi 
piatră, rezultatul a o mie de ani de istorie, aşa 
încât aceeaşi alee putea fi cunoscută sub o duzină 
de nume. Porţi de fier delimitau cele douăsprezece 
mici districte, permițându-i principelui să 
retraseze drumurile oraşului după bunul său plac, 
asigurându-i protecție împotriva răscoalelor şi 
conspiraţiilor. 

Dar mai mult decât în arhitectură, istoria 
Vanaiului era înscrisă în firea locuitorilor săi. 

Timzinaii şi pursângii erau cei mai numeroşi, 
însă dartinaii spâni şi cu ochii strălucitori, cinnaii 
zvelți ca trestia şi albi ca neaua şi jasurii cu solzi 


arămii aveau toți districtele lor între zidurile albe 
şi largi ale oraşului. Timpul şi experienţa le 
conferiseră tuturor un soi de istețime cinică, 
sofisticată. Mergând pe străzile înguste ce urmau 
cursul canalelor de un verde intens, Marcus vedea 
micile semne ale istețimii. Negustorii pursângi, 
loiali principelui, le ofereau soldaților acestuia 
reduceri la produse care fuseseră scumpite special 
în acest scop. Crâşmarii şi medicii, tăbăcarii şi 
cizmarii, toți meseriaşii, de orice soi, pregăteau 
firme noi scrise în anteeana imperială, astfel ca 
afacerile să poată continua netulburate şi după 
pierderea războiului. Bătrâni timzinai, cu solzii 
negri crăpați şi decoloraţi, stăteau cu picioarele 
încrucişate în fața măsuţelor de pe chei, povestind 
despre ultima revoluţie, cea în care tatăl 
principelui  smulsese puterea din mâinile 
republicii. Nepoatele lor se plimbau în grupuri, 
purtând fuste albe şi subțiri, croite aproape după 
moda imperială, cu picioarele acoperite de solzi 
negri întrevăzându-se ca nişte umbre prin 
țesătură. 

Da, unii soldați aveau să moară. Da, unele 
clădiri aveau să ardă. Unele femei aveau să fie 
violate. Unele averi aveau să fie pierdute. Era un 
rău pe care oraşul avea să-l îndure, cum mai 
făcuse şi altă dată, şi nimeni nu se aştepta ca 
nenorocirea să-l lovească tocmai pe el. Spiritul 
oraşului putea fi rezumat printr-o ridicare din 
umeri. 


Pe o pajişte pentru întruniri publice acoperită cu 
iarbă verde, căruța dărăpănată a unei trupe de 
actori ambulanți îşi desfăcea panoul lateral, scena 
scundă fiind împodobită cu panglici de un galben 
murdar. Puţinii spectatori adunaţi în fața ei 
păreau în egală măsură curioşi şi sceptici. În timp 
ce Marcus trecea pe alături, un bătrân se ivi de 
după panglici. Avea părul zburlit şi o barbă 
țeapănă. 

— Opriţi-vă! strigă bărbatul, cu o voce puternică 
şi sonoră. Opriţi-vă acum şi trageți-vă mai 
aproape! Ascultaţi povestea lui Aleren Ucigaşul şi 
a spadei dragonilor! Sau, dacă sunteţi slabi de 
inimă, treceţi mai departe. Căci povestea noastră 
este aceea a unei aventuri mărețe. Dragoste, 
război, trădare, răzbunare se vor revărsa acum pe- 
această sărmană scenă şi vă previn... 

Vocea actorului scăzu la o şoaptă, deşi continua 
să se audă la fel de clar ca şi cum ar fi strigat. 

— ...nu toți cei buni au un sfârşit fericit. Nu toți 
cei răi sunt pedepsiți. Veniţi mai aproape, prieteni, 
şi fiți preveniți că în povestea noastră, la fel ca pe- 
această lume, orice se poate întâmpla. 

Marcus nu-şi dădu seama că se oprise locului 
până când nu-l auzi pe Yardem. 

— E bun. 

— E, nu-i aşa? 

— Să ne uităm puţin, domnule? 

Marcus nu-i răspunse, dar se trase mai aproape 
odată cu restul mulțimii. Piesa era una clasică. O 


profeție străveche, un rău înălțându-se din 
adâncurile infernului şi o relicvă din vremea 
Imperiului dragonilor, destinată să ajungă în 
mâna eroului. Femeia care o juca pe frumoasa 
fecioară era poate puţin cam coaptă, iar bărbatul 
din rolul eroului - niţel cam moale. Dar replicile 
erau rostite cu convingere, iar trupa era 
experimentată. Marcus zări în mulțime o femeie cu 
părul lung şi un tinerel slăbănog care râdeau de 
fiecare dată exact când trebuia şi-i umileau pe 
cârcotaşi: actori de rezervă, strecurați în rândurile 
publicului. Dar de fiecare dată când apărea pe 
scenă actorul care rostise prologul, Marcus îşi 
pierdea firul gândurilor. 

Bătrânul îl interpreta pe Orcus, regele-demon, 
cu o atâta răutate şi cu un aşa patos, încât puteai 
uita cu uşurinţă că era doar un spectacol. Când 
Aleren Ucigaşul lovi cu spada dragonilor şi sângele 
țâşni din pieptul regelui-demon, Marcus fu cât pe 
ce să pună el însuşi mâna pe armă. 

În final, în ciuda avertismentelor actorului, 
binele triumfă, răul fu învins şi trupa se înclină în 
fața publicului. Marcus fu surprins de forța 
aplauzelor: mulțimea se dublase fără ca el să fi 
observat. Până şi Yardem îşi lovea una de alta 
palmele cât farfuriile, zâmbind cu gura până la 
urechi. Marcus scotoci în punga de sub cămaşă 
după un ban de argint şi-l aruncă pe scenă. Acesta 
ateriză cu un pocnet şi, o clipă mai târziu, Orcus, 
regele-demon, se înclina zâmbind într-o ploaie 


uşoară de monede. Le mulțumi tuturor cu atâta 
căldură pentru generozitatea şi bunătatea de care 
dăduseră dovadă încât, în vreme ce se îndepărta, 
Marcus se pomeni gândindu-se că oamenii erau 
buni şi generoşi. 

Soarele toamnei timpurii cobora spre orizont, 
învăluind oraşul palid într-o strălucire aurie. 
Publicul se desprinse de scenă, spărgându-se în 
grupuri de două sau trei persoane, care se 
îndepărtară de-a lungul pajiştii. Marcus se aşeză 
pe o bancă de piatră, sub un stejar cu frunzele 
îngălbenite, urmărind cu privirea trupa care îşi 
monta la loc căruța. Un grup de copii pursângi 
dădură buzna râzând peste actori şi aceştia îi 
goniră cu zâmbetul pe buze. Marcus se lăsă pe 
spate, cercetând printre ramuri cerul care se 
intuneca. 

— Ai un plan, zise Yardem. 

— Am? 

— Da, domnule. 

Fusese o piesă drăguță. Distribuţia, nu foarte 
numeroasă. Aleren Ucigaşul şi tovarăşul său. 
Frumoasa fecioară. Orcus,  regele-demon. 
Bărbatul care jucase toate rolurile mărunte, de la 
sătean la demon sau nobil, în funcție de costum. 
Cinci oameni pentru o piesă. Şi alți doi în mulțime, 
dând tonul... 

Şapte oameni. 

— O, zise Marcus. Păi chiar am unul. 


Şapte oameni stăteau în jurul unei mese largi, 
rotunde, bând bere şi mâncând brânză şi cârnaţi 
plătiți din fondurile tot mai scăzute ale lui Marcus. 
Cei doi din mulțime erau slăbănogul Mikel, iar 
femeia cu părul lung era Cary. Tânărul care-l 
jucase pe erou era Sandr, frumoasa şi cam coapta 
fecioară se numea Opal, însoţitorul eroului era 
Hornet, iar omul bun la toate rolurile era Smit. 
Yardem stătea alături de ei, cu un zâmbet larg şi 
binevoitor, ca o cățea înconjurată de puii ei. 

Marcus şedea separat, la o masă mai mică, 
împreună cu Orcus, regele-demon. 

— Iar eu, zise Orcus, mă numesc, printre altele, 
Kitap rol Keshmet. Cel mai adesea mi se spune 
maestrul Kit. 

— N-o să ţin minte toate numele-astea, zise 
Marcus. 

— O să ţi le amintim noi, zise maestrul Kit. Nu 
cred c-o să se simtă cineva jignit, mai ales dac-o 
să continui să dai de băut. 

— Corect. 

— Ceea ce ne aduce la subiect, nu-i aşa, 
căpitane? Nu cred că ne-ai adus aici pe toți dintr- 
o iubire nețărmurită față de teatru. 

Nu. 

Maestrul Kit ridică din sprâncene, într-o 
întrebare fără cuvinte. Dincolo de scenă şi fără 
machiaj, era un ins interesant. Avea un chip 
prelung şi un păr cenuşiu ca oţelul. Măsliniul 
profund al pielii sale îi reamintea lui Marcus de 


pursângii care trăiau în deşerturile de dincolo de 
Marea Interioară, iar ochii îi erau atât de negri, 
încât Marcus bănuia că undeva nu prea departe 
în neamul lui trebuie să fi existat şi ceva sânge de- 
al sudicilor. 

— Principele vrea să mă înroleze cu forța în 
oastea lui, zise Marcus. 

— Înţeleg, răspunse maestrul Kit. Ne-am pierdut 
şi noi doi membri ai trupei în felul ăsta. Sandr este 
dublura. S-a trezit dinainte de răsărit ca să-şi 
repete replicile. 

— Aş prefera să nu fiu în serviciul principelui, 
zise Marcus. Atâta timp cât am un contract legal, 
problema nici nu se va pune. 

— Problema? 

— Dacă refuzi recrutarea ajungi ori pe front, ori 
în groapă. Şi eu unul nu mă duc să lupt pentru 
Vanai. 

Maestrul Kit se încruntă şi sprâncenele lui 
stufoase se arcuiră ca nişte omizi. 

— Sper c-o să mă ierți, căpitane. Nu cumva 
tocmai mi-ai zis că pentru tine asta-i o problemă 
de viaţă şi de moarte? 

— Ba da. 

— Pari foarte calm. 

— N-ar fi prima oară. 

Actorul se lăsă pe spătarul scaunului, 
împletindu-şi degetele peste pântecele supt. Părea 
îngândurat şi serios, dar în acelaşi timp interesat. 
Marcus luă o gură de bere. Avea gust de drojdie şi 


melasă. 

— Nu cred că vă pot ascunde pe-amândoi, zise 
maestrul Kit. Pe tine, poate. Ştim cum să facem un 
om să nu mai semene cu el însuşi, dar un tralg 
atât de departe în vest? Dacă principele te caută, 
mă tem că a rămâne cu prietenul tău este ca şi 
cum ţi-ai înălța stindardul deasupra capului. Am 
fi prinşi. 

— Nu vreau să mă alătur trupei tale, zise 
Marcus. 

— Nu? spuse maestrul Kit. Atunci despre ce 
vorbim aici? 

La cealaltă masă, femeia cu păr lung se ridică în 
picioare pe scaun, luă o poză demnă şi începu să 
declame Ritul Sfântului Ancian cu o sâsâială 
comică. Ceilalți izbucniră cu toţii în râs, mai puţin 
Yardem, care zâmbi amuzat, mişcând din urechi. 
Cary. Aşa o chema, Cary. 

— Vreau ca trupa ta să mi se alăture mie. Există 
un convoi care pleacă spre Carse. 

— Ne considerăm o trupă ambulantă, zise 
maestrul Kit. Carse este un vad bun, după părerea 
mea, şi n-am mai fost pe-acolo de ani de zile. Dar 
nu văd cu ce te-ar ajuta să ne bagi în convoiul tău. 

— Principele mi-a luat oamenii. Trebuie să-i 
înlocuiesc. Vreau ca voi să jucaţi rolul paznicilor. 

— Chiar vorbeşti serios! 

— Da. 

Maestrul Kit râse, clătinând din cap. 

— Nu suntem soldaţi, zise el. Tot ce facem pe 


scenă este coregrafie, spectacol. Dacă ne-am 
confrunta cu soldați adevăraţi, mă îndoiesc că ne- 
am descurca. 

— Nu vreau să fiți gărzi, zise Marcus. Vreau să 
vă purtaţi ca şi cum aţi fi. Bandiţii nu-s tâmpiţi. Îşi 
calculează şi ei şansele, cum face oricine. 
Convoaiele sunt atacate de obicei pentru că nu au 
destui oameni în armuri sau pentru că transportă 
ceva ce merită riscul. Dacă îi îmbrăcăm pe-ai tăi 
în pieptare de piele şi le dăm arcuri, nimeni n-o să 
ştie dacă ei le pot folosi ori ba. lar marfa pe care o 
cărăm nu merită să te baţi pentru ea. 

— Nu? 

— Cositor şi fier. Lână nevopsită. Ceva pielărie, 
spuse Marcus. Un ins din Vechiul District, pe 
nume meşterul Will, a înjghebat o asociere de 
negustori care să-şi scoată din oraş bunurile în 
ajunul bătăliei, în speranţa că lupta o să se încheie 
înainte să aibă ei de făcut plăți. Riscul este destul 
de scăzut. Dacă aş fi bandit, eu nu m-aş uita de 
două ori la convoi. 

— Şi plata-i bună? 

— Foarte bună, zise Marcus. 

Maestrul Kit îşi încrucişă braţele, încruntându- 
se. 

— Mă rog, e decentă, spuse Marcus. Având în 
vedere despre ce-i vorba. Şi o să vă pună la 
adăpost de pericol pe tine şi pe-ai tăi. Chiar şi-n 
războaie de-astea de nobili tot se varsă ceva sânge 
şi tu ai femei în trupă. 


— Cred că şi Cary, şi Opal îşi pot purta singure 
de grijă, zise maestrul Kit. 

— Nu şi dacă oraşul este prădat. Prinții şi 
imperiile nu se sinchisesc dacă vreo câteva actrițe 
sunt violate sau ucise. Nu-i iau în seamă pe 
oamenii ca voi, iar soldații de rând ştiu asta. 

Actorul privi către masa cea mare. Acolo păreau 
să se desfăşoare simultan mai multe conversații, 
unii dintre actori luând parte la toate. Privirea 
bărbatului mai vârstnic se înmuie. 

— Te cred, căpitane. 

Rămaseră tăcuți un moment, ascultând vuietul 
focului în vatră, celelalte voci împletindu-se în 
conversație, vântul răcoros al serii zgâlțâind uşile 
şi ferestrele. Hornul nu trăgea prea bine şi, din 
când în când, elibera în încăpere norişori de fum 
de parc-ar fi râgâit. Actorul clătină din cap. 

— Pot să te-ntreb ceva? zise maestrul Kit. 

— Dă-i bătaie. 

— Îţi ştiu faima. Şi am impresia că eşti un om cu 
experienţă. Trecut prin multe. Mi se pare ciudat să 
te găsesc în Oraşele Libere, escortând convoaie 
neînsemnate. 

— Asta nu-i o întrebare, zise Marcus. 

— De ce te ocupi cu asta? 

Marcus ridică din umeri. 

— Sunt prea încăpățânat ca să mor, spuse el, 
încercând să vorbească pe un ton glumet. 

Zâmbetul maestrului Kit ar fi părut 
compătimitor, dacă n-ar fi ascuns la rândul lui o 


suferință proprie. 

— Şi pe-asta o cred, căpitane. Bine. Deci ai 
nevoie de nouă soldaţi care să apere ultimul convoi 
plecat din Vanaiul liber? 

— Opt, zise Marcus. Opt soldaţi şi un iscusit. 

Master Kit îşi înălță privirea către tavanul 
înnegrit de funingine. 

— Totdeauna am vrut să joc rolul unui iscusit, 
zise el. 


Sir Geder Palliako, 
Mogştenitorul Vicontelui de Rivenhalm 


Dacă n-ar fi fost cu gândul la traducerea lui, 
Geder Palliako ar fi putut scăpa. Cartea în cauză 
era un eseu speculativ despre înecaţi, scris de un 
filosof pe jumătate discreditat din Principatul 
C'Annalde. Geder îl găsise într-un scriptoriu? din 
Camnipol şi, pregătindu-se de lungul marş spre 
sud şi spre Oraşele Libere, lăsase pe dinafară o 
pereche de cizme de rezervă ca să-i facă loc în 
bagaje. Dialectul era străvechi şi puţin cunoscut. 
Scoarțele de piele nu erau cele originale. Paginile 
erau aproape cafenii de vechime, iar cerneala 
ştearsă. 

Lui Geder îi era tare dragă. 

Cortul său din pânză cerată era mai ieftin decât 


2 Atelier de caligrafie şi miniatură, aflat de obicei în cadrul unei 
mânăstiri, unde se copiau manuscrisele. 


cele din piele folosite de obicei în campanii, dar 
ținea cât de cât frigul la distanţă. Picioarele şi 
spatele îl dureau din cauza mersului călare. Avea 
numai rosături pe coapse şi-şi descheiase jiletca 
pentru a-şi elibera pântecele din strânsoare. Tatăl 
lui avea aceeaşi constituție. Blestemul familiei, 
aşa-i spunea. Geder mai avea cam o oră până la 
culcare şi şi-o petrecea pe un scăunel pliant, 
aplecat deasupra cărții, punând cap la cap cuvânt 
cu cuvânt, frază cu frază. 


„Spre deosebire de fiarele câmpului, omenirea 
nu are nevoie să recurgă la un Zeu abstract, mitic, 
pentru a descoperi rostul existenței. Cu excepția 
pursângilor nemodificaţi, animalici, fiecare dintre 
rasele omenirii este creată cu un scop. Rasele 
estului — yemmu, tralgii, jasurii — au fost în mod 
evident făcute să fie creaturi ale războiului; 
raushadamii, ca obiecte de amuzament şi 
distracție, timzinaii — cea mai tânără dintre rase — 
ca o rasă destinată apiculturii sau altor munci 
uşoare, cinnaii, printre care mă număr şi eu, drept 
lentilele conştiente care să filtreze înțelepciunea şi 
filosofia şi aşa mai departe. 

Dar înecaţii? Dintre toate rasele omenirii, numai 
înecații par să fie o formă fără scop. Curentul 
general de opinie îi plasează pe aceşti fraţi inferiori 
ai noştri mai degrabă alături de plante sau de 
fiarele încete de pe continentele vestice. Adunarea 
lor ocazională în băltoacele produse de maree ne 


spune mai multe despre curenții marini decât 
despre existența unei voințe umane. Unii 
romantici sugerează că înecațţii lucrează conform 
unui plan profund, inspirat de dragoni, ce 
continuă să se desfăşoare chiar şi după moartea 
autorilor lui. O idee romantică, una care poate fi 
iertată. 

În schimb, şi cred că asta este clar, înecaţii sunt 
cel mai clar exemplu al umanităţii ca expresie 
artistică şi, aşa stând lucrurile...” 


Sau poate că „intenţie estetică” era un termen 
mai potrivit decât „expresie artistică”? Geder se 
frecă la ochi. Era târziu. Mult prea târziu. Mâine îl 
aştepta o nouă zi de călărie înspre sud, urmată de 
încă una. Prin bunăvoința Zeului, aveau să ajungă 
la graniță într-o săptămână, să petreacă încă o zi 
sau, în cel mai rău caz, două alegând câmpul de 
bătălie, o zi ca să zdrobească forțele locale şi apoi 
avea să doarmă într-un pat adevărat, să mănânce 
o mâncare cumsecade şi să bea vin care nu 
prinsese gustul burdufului în care fusese 
transportat. Cu condiţia să supraviețuiască până 
acolo. 

Geder puse cartea deoparte. Se pieptănă, 
mulțumit că nu avea păduchi. Se spălă pe față şi 
pe mâini, apoi îşi încheie jiletca pentru scurtul 
drum până la latrină, ultimul popas înainte de 
culcare. Afară, lângă cort, scutierul lui - un alt dar 
de la tatăl său - dormea ghemuit în maniera 


dartinailor, cu ochii emanând o strălucire 
roşiatică în spatele pleoapelor închise. Dincolo de 
el, armata acoperea ţinutul ca un oraş itinerant. 

Dealurile din apropiere erau presărate cu focuri 
pentru gătit ce umpleau văzduhul cu miros de 
linte. Căruţele erau adunate în centrul taberei, iar 
catârii, caii şi sclavii se aflau alături, în ţarcuri 
separate. Un vânt rece sufla dinspre nord. Era un 
semn bun. N-avea să plouă. Luna se înălțase pe 
jumătate, cornul ei în creştere oferind mai mult 
ideea de lumină decât lumină propriu-zisă, aşa că 
Geder păşi foarte atent pe drumul către latrină. 

Se tot gândea la eseu. Îşi dorea ca printre cei 
aflați în marş să fi existat cineva cu care să poată 
discuta subiectul, dar eseul speculativ nu era 
considerat o artă masculină. Poezia, da. Călăria. 
Tragerea cu arcul. Lupta cu spada. Chiar şi 
istoria, dac-o practicai cu întorsături abile de 
frază. Dar eseul speculativ era o plăcere vinovată, 
pe care era mai bine s-o ţină ascunsă de tovarăşii 
lui. Îl luau şi-aşa destul peste picior din cauza 
pântecelui. Nu era nevoie să le furnizeze pietre-n 
plus pentru praştii. Dar dacă nu era „intenţie 
estetică”... oare autorul acela cinnai chiar spunea 
că înecaţții apăruseră pe lume numai ca să 
înfrumusețeze țărmurile? 

Latrina era pustie, un mic cort de pânză 
adăpostind două scânduri rudimentare aşezate 
deasupra unei gropi. Geder îşi dădu jos pantalonii, 
cu mintea încă la cele mai delicate aspecte ale 


traducerii. Remarcă mirosul dulceag care se 
simțea pe sub duhoarea fecalelor, dar nu-i dădu 
nicio importanţă. Se puse cu fundul pe scânduri, 
suspinând uşurat şi se întrebă, o clipă prea târziu, 
de ce mirosea a talaş în latrină. 

Scândurile cedară şi Geder ţipă, prăbuşindu-se 
pe spate în mocirla duhnitoare de fecale şi urină. 
Una dintre scânduri ricoşă de peretele gropii şi-i 
zgârie braţul. Ateriză cu atâta forță, încât rămase 
fără suflu. Zăcu năucit în bezna împuțită, iar 
conținutul umed şi rece al latrinei îi îmbibă 
pantalonii şi jacheta. 

De sus se auziră râsete. Apoi se ivi o lumină. 

Patru felinare îşi lepădară învelitorile, strălucind 
pe cerul de deasupra. Lumina ascundea feţele 
celor care le ţineau, dar vocile li se auzeau 
limpede. Erau aşa-numiții săi prieteni şi tovarăşi 
de luptă. Jorey Kalliam, fiul baronului de Osterling 
Lells. Sir Gospey Allintot. Sodai Carvenallin, 
secretarul Înaltului Mareşal. Şi, cel mai rău dintre 
toți, sir Alan Klin, căpitanul companiei, superiorul 
imediat al lui Geder şi omul căruia ar fi trebuit să- 
i raporteze comportamentul necorespunzător al 
tovarăşilor lui. Geder se ridică în picioare, cu capul 
şi umerii afară din groapă, în timp ce ceilalți 
hohoteau de râs. 

— Poarte  nostim, zise Geder, întinzându-le 
mâinile murdare de rahat. Şi-acuma ajutaţi-mă să 
ies. 

Jorey îl apucă de braț şi-l trase la suprafaţă. Ce- 


i al lui i-al lui, recunoscu Geder. Omul nu dăduse 
înapoi în fața mizeriei în care-l făcuseră să cadă. 
Pantalonii lui Geder îi atârnau în jurul 
genunchilor, uzi şi murdari. Se opri în lumina 
felinarelor, gândindu-se dacă să şi-i ridice sau să 
rămână gol de la brâu în jos. Suspină şi şi-i ridică. 

— Erai ultima noastră speranţă, zise Klin, 
trăgându-i un pumn în umăr, în timp ce lacrimi 
de râs îi curgeau pe obraji. Toţi ceilalți s-au prins 
că era ceva în neregulă. Mă rog, mai puţin Sodai, 
dar el i-atât de slab, încât n-au cedat scândurile. 

— Mda, excelentă glumă, rosti Geder cu acreală. 
Acum mă duc să-mi găsesc ceva curat de... 

— A, nu, zise Sodai cu accentul său nazal, 
aristocratic. Te rog, prietene. Nu ne strica noaptea. 
A fost o glumă! Ia-o ca atare. 

— Aşa-i, zise Klin, înconjurând cu braţul umerii 
lui Geder. Dă-ne voie să ne cerem scuze. Haideţi, 
prieteni! La corturi! 

Cei patru bărbați se poticniră prin întuneric, 
târându-l pe Geder după ei. Dintre toți patru, 
numai Jorey părea să-l compătimească sincer şi o 
făcea în tăcere. 

Toată copilăria lui, Geder îşi imaginase cum ar fi 
fost să-l slujească pe rege, să plece călare într-o 
campanie şi să-şi demonstreze inteligența şi 
iscusința în mânuirea armelor. Citise poveştile 
marilor războinici de odinioară şi ascultase 
istorisirile despre prietenie şi frăția spadei spuse 
de tatăl lui la beție. 


Realitatea se dovedea dezamăgitoare. 

Cortul căpitanului era din piele grea, întinsă pe 
un cadru de fier. Interiorul era mai luxos decât 
adăpostul lui Geder. Din tavan atârnau mătăsuri 
şi un foc mare ardea în vatră, fumul fiind condus 
afară printr-un horn suspendat din fier forjat şi 
piele înnegrită. Era mai cald decât în toiul verii, 
dar măcar fusese pregătită o baie, aşa că, după ce- 
şi dădu jos hainele împuțite, lui Geder nu-i fu frig. 
Ceilalți lepădară mănuşile şi tunicile contaminate 
de contactul cu Geder şi un sclav timzinai le 
scoase pe toate din cort. 

— Noi, dragi prieteni, suntem mândria şi 
speranța Anteei, zise Klin umplând cu vin o carafă 
pântecoasă. 

— În cinstea regelui Simeon! zise Gospey. 

Klin puse carafa în mâna lui Geder şi se ridică, 
înălțând el însuşi burduful. 

— Pentru regat şi imperiu, zise el. Şi blestem pe 
capul nemernicilor din Vanai! 

Ceilalţi se ridicară. Din cadă, Geder se săltă şi el 
în picioare, pentru că a rămâne aşezat ar fi 
însemnat un mic act de trădare. Acesta se dovedi 
numai primul dintr-o lungă serie de toasturi. Sir 
Alan Klin avea multe defecte, dar cu vinul nu se 
zgârcea. Şi dacă lui Geder i se părea că totuşi 
carafa lui era întotdeauna ceva mai plină decât ale 
celorlalți, era în mod sigur doar un semn al 
regretului căpitanului, un mod de a-şi cere scuze 
pentru farsa din acea seară. 


Sodai declamă cel mai recent sonet al său, un 
omagiu obscen adus uneia dintre cele mai 
populare târfe care-i însoțea în campanie. Klin îi 
eclipsă prestaţia, improvizând o cuvântare despre 
virtuțile bărbăteşti, cum ar fi talentul cu armele, 
artele frumoase şi potența sexuală. Jorey şi 
Gospey interpretară un cântec vesel la tobă şi 
harpă, cu vocile într-o frumoasă armonie. Când îi 
veni rândul, Geder se ridică din apa călâie şi recită 
un cuplet deocheat, executând şi micul dans care- 
l însoțea. Îl învățase cândva de la tatăl lui, când 
erau amândoi amețiți bine, şi nu-l împărtăşise 
nimănui din afara familiei. Abia când termină, iar 
ceilalți bărbați nu mai puteau de râs, îşi dădu 
seama cât de beat era dacă-l recitase aici. Zâmbi, 
ascuzându-şi junghiul subit de teamă. Nu cumva 
tocmai devenise complice la propria sa umilință? 
Zâmbetul lui le provocă celorlalți un nou acces de 
ilaritate până când Klin, cu respirația tăiată, bătu 
în podea făcându-i lui Geder semn să se aşeze. 

Urmară cârnaţi şi brânză, iarăşi vin, turte şi 
murături, apoi din nou vin. Ceilalţi vorbeau despre 
lucruri pe care Geder abia le putea urmări, 
darămite să şi le amintească mai apoi. La un 
moment dat, se pomeni perorând cu o gravitate 
şovăielnică despre înecaţi ca expresie artistică sau 
poate ca intenţie estetică. 

Se deşteptă în cortul său de pânză cerată, 
înghețat, cu dureri de cap şi fără să-şi amintească 
exact când se întorsese. Lumina slabă şi crudă a 


zorilor ce se apropiau se strecura prin pânză. 
Afară şuiera un vânt uşor. Geder îşi înfăşură 
pătura în jurul capului ca basmaua unei neveste 
de pescar, dorindu-şi să adoarmă din nou, măcar 
câteva minute. Rămăşiţele unui vis încă mai 
stăruiau, ademenindu-l, dar trâmbiţța, sunând 
adunarea, puse capăt oricăror speranţe de odihnă. 
Geder se opinti în picioare, îşi puse o uniformă 
curată şi-şi pieptănă părul pe spate. În stomacul 
lui avea loc o rebeliune. Capul lui încerca să aleagă 
între durere şi o stare de greață. Dacă vomita 
înăuntru, nimeni n-avea să-l vadă, dar scutierul 
urma să fie silit să curețe înainte să strângă cortul. 
Dacă ieşea afară, era aproape sigur c-avea să fie 
văzut. Se întrebă cât de mult băuse noaptea 
trecută. Trompeta sună a doua oară adunarea. N- 
avea timp pentru astea. Strânse din dinți şi porni, 
din nou, către cortul căpitanului. 

Compania stătea aliniată, Kalliam, Allintot şi 
alte două duzini de cavaleri, mulți dintre ei deja 
înveşmântaţi în zale şi platoşe. În spatele fiecăruia 
erau sergenții şi soldații lor, înşirându-se pe cinci 
rânduri. Geder Palliako încercă să stea cât mai 
drept, ştiind că oamenii din spatele lui îşi calculau 
şansele de glorie şi supraviețuire în funcție de 
competenţa lui. La fel cum ale sale depindeau de 
căpitan şi, deasupra lui, de lordul Ternigan, 
Înaltul Mareşal care comanda întreaga armată. 

Sir Alan Klin ieşi din cort. În lumina răcoroasă a 
dimineții, părea războinicul perfect. Avea părul 


blond prins la spate. Uniforma lui era de un negru 
atât de închis, încât părea croită din miez de 
noapte. Umerii largi şi bărbia puternică îi dădeau 
aparența unei statui trezite la viață. Doi sclavi 
aduseră un podium şi-l aşezară la picioarele 
bărbatului. Căpitanul păşi pe el. 

— Oameni buni, zise el. Ieri, lordul Ternigan ne- 
a trimis noi ordine. Vanaiul a încheiat o alianţă cu 
Maccia. Rapoartele noastre spun că şase sute de 
oameni înarmaţi cu săbii şi arcuri mărşăluiesc în 
sprijinul Vanaiului chiar în acest moment. 

Căpitanul se opri, lăsând vestea să-şi facă loc în 
minţile lor, iar Geder se încruntă. Maccia era un 
aliat nefiresc pentru Vanai. Cele două oraşe se 
duşmăneau de mai bine de o generaţie din pricina 
comerțului cu mirodenii şi tutun. Din câte citise 
el, Vanaiul era construit din lemn mai ales din 
cauză că Maccia controla carierele de piatră, în 
timp ce cheresteaua era adusă pe râu, dinspre 
nord. Dar poate că se petreceau mai multe decât 
ştia el. 

— Aceste întăriri nu vor salva Vanaiul, zise Alan. 
În principal pentru că, ajungând acolo, vor găsi 
oraşul sub controlul nostru. 

Geder simţi cum fruntea i se încruntă şi mai 
tare, în timp ce în stomac i se instala o greață rău- 
prevestitoare. Între Maccia şi Vanai erau probabil 
cinci zile pe calea apei, iar ei se aflau la cel puţin 
o săptămână de graniță. Să ajungă în Vanai 
înaintea întăririlor însemna... 


— Azi începem un marş forțat, spuse Alan. O să 
dormim în şa. O să mâncăm din mers. Şi în patru 
zile o să luăm Vanaiul prin surprindere şi o să-i 
arătăm ce înseamnă puterea Tronului Despicat! 
Pentru rege! 

— Pentru rege! rosti Geder alături de ceilalți, 
ridicându-şi mâna în semn de salut şi încercând 
să nu izbucnească în plâns. 

Ştiuseră. Noaptea trecută, ei ştiuseră. Geder 
simțea deja durerea tot mai puternică din spinare 
şi coapse. Pulsaţiile din cap se intensificară. În 
timp ce armata rupea rândurile, Jorey Kalliam îi 
întâlni privirea şi-şi feri ochii. 

Asta fusese gluma. Faptul că fusese făcut să 
cadă în mizeria din latrină nu reprezentase decât 
începutul. După asta, hai să insistăm ca bufonul 
să ne accepte scuzele. Hai să-l vârâm în apă caldă. 
Hai să-i turnăm vin pe gât. Să-l facem să danseze. 
Amintirea lui recitând cupletul deocheat al tatălui 
său şi executându-şi micul dans se deşteptă, 
dureroasă ca o lovitură de cuțit în spinare. Şi toate 
astea ca să poată anunța marşul forțat în timp ce 
idiotul de Palliako încerca să nu vomite din poziție 
de drepti. Îl lipsiseră de ultima noapte de somn şi, 
în zilele ce urmau, aveau să se distreze văzându-l 
cum se chinuie. 

Frăția spadei. Camaraderia campaniei. Cuvinte 
frumoase, care nu-nsemnau nimic. Nu era nimic 
diferit față de situația de-acasă. Cei puternici îşi 
băteau joc de cei slabi. Cei frumoşi îi compătimeau 


pe cei şterşi. Pretutindeni, cei puternici stabileau 
cine se bucura de favoruri şi cine putea fi luat 
peste picior. Geder se întoarse şi se îndreptă cu 
paşi furioşi către cortul lui. Scutierul lui ţinea 
sclavii pregătiți să-l strângă. Îi ignoră şi se 
îndreptă către ultimele momente de intimitate 
dinaintea bătăliei aflate încă la câteva zile 
distanţă. Întinse mâna după carte. 

Nu era unde-o lăsase. 

Îl străbătu un fior fără nicio legătură cu toamna. 

Era beat când se întorsese. Poate-o mutase. 
Poate încercase să citească înainte să adoarmă. 
Geder îşi controlă patul de campanie, apoi se uită 
sub el. O căută printre uniforme şi în cufărul din 
lemn şi piele în care îşi ţinea celelalte lucruri. 
Cartea nu era nicăieri. Se pomeni respirând mai 
iute. Simţea că-i arde fața, dar refuză să se 
gândească dacă de ruşine sau de furie. leşi din 
cort şi sclavii luară poziție de drepţi. Restul taberei 
era deja încărcat în căruțe sau pe spinările 
catârilor. Nu era timp. Geder îi făcu semn 
scutierului său dartinai şi sclavii trecură la treabă, 
punându-i ordine în lucruri. Geder traversă din 
nou câmpul, cu o frică ce-i încetinea paşii. Dar 
trebuia să-şi recapete cartea. 

Cortul căpitanului era deja strâns, pielea 
desprinsă de pe cadrul de fier, cadrul pliat şi 
depozitat. Peticul de pământ dezgolit unde Geder 
se ţinuse de giumbugşlucuri cu o noapte înainte era 
ca desprins dintr-un basm, un castel al zânelor 


care dispărea la ivirea zorilor. Cu excepţia faptului 
că sir Alan Klin era încă acolo, cu mantaua de 
călărie din piele atârnându-i pe umeri şi cu spada 
ceremonială prinsă la şold. Responsabilul pentru 
provizii, un munte de om pe jumătate yemmu, 
tocmai primea ordine de la căpitan. Rangul lui 
Geder îi dădea, practic, dreptul să-l întrerupă, dar 
n-o făcu. Aşteptă. 

— Palliako, zise Klin. 

Vocea lui nu mai avea căldura din noaptea 
trecută. 

— Excelenţă, zise Geder. Îmi cer scuze de deranj, 
dar când m-am trezit de dimineaţă... după 
noaptea trecută... 

— Zi-i odată, omule! 

— Aveam o carte, domnule. 

Sir Alan îşi închise ochii săi nobili, cu gene lungi. 

— Credeam c-am terminat cu chestia asta. 

— Am terminat, domnule? Adică ştiţi despre 
carte? V-am arătat-o? 

Căpitanul îşi deschise ochii, contemplând 
haosul ordonat al taberei în curs de ridicare. 
Geder se simţi ca un băiețel care sâcâie un 
preceptor mult prea hărțuit. 

— Eseu speculativ, spuse Klin. Zău, Palliako! 
Eseu speculativ?! 

— Mai mult un exercițiu de traducere, minți 
Geder, simțindu-se brusc ruşinat de entuziasmul 
său sincer. 

— A fost... curajos din partea ta că ţi-ai 


recunoscut viciul, zise Klin. Şi cred că distrugând- 
o ai luat decizia corectă. 

Geder îşi simți inima zvâcnindu-i în piept. 

— Am distrus-o, domnule? 

Alan îl privi cu o expresie de surprindere. Sau 
poate de prefăcută surprindere. 

— I-am dat foc noaptea trecută, zise căpitanul. 
Noi amândoi, imediat ce te-am dus înapoi în cortul 
tău. Nu-ţi aduci aminte? 

Geder nu ştia dacă bărbatul îl mințea sau nu. 
Noaptea trecută se pierdea în ceață. Îşi amintea 
atât de puţine. Era posibil ca, băut fiind, să-şi fi 
renegat mica abatere de la regulile sofisticării şi să 
fi permis să i se dea foc? Sau poate că Alan Klin, 
căpitanul şi comandantul lui, îl mințea de la 
obraz? Niciuna dintre ipoteze nu părea plauzibilă, 
dar fie una, fie cealaltă trebuia să fie adevărată. 
lar dacă ar fi recunoscut că nu ştia ce se 
întâmplase, ar fi însemnat că nu ţinea la băutură 
şi ar fi demonstrat, din nou, că era bătaia de joc a 
companiei. 

— Îmi cer scuze, domnule, zise Geder. Cred c- 
am fost cam confuz. Acum am înţeles. 

— Fii atent cu chestiile-astea. 

— N-o să se mai întâmple. 

Geder salută şi, înainte să-i răspundă Klin, porni 
către calul său. Era un jugan cenușiu, cel mai bun 
cal pe care şi-l putea permite familia lui. Se ridică 
în şa şi smuci frâiele. Calul se întoarse brusc, 
surprins de violenţa gestului, şi, dincolo de toată 


furia sa, Geder simţi un junghi de regret. Nu era 
vina animalului. Îşi promise să-i dea o măsură de 
trestie de zahăr când urmau să se oprească. Dac- 
aveau să se oprească. Dacă această campanie, fie 
ea de două ori blestemată, n-avea să se târască 
înainte până la sfârşitul timpului şi la 
reîntoarcerea dragonilor. 

Armata se porni, mişcându-se în acel ritm domol 
al oamenilor care ştiu că mersul nu va înceta 
curând. Marşul forțat începu, rând după rând, pe 
drumul larg din jad de dragon. Geder stătea 
țeapăn în şa, ţinându-şi spinarea dreaptă numai 
grație mâniei şi unui efort de voinţă. Mai fusese 
umilit şi altădată. Cel mai probabil avea să fie 
umilit şi de-acum înainte. Dar sir Alan Klin îi 
arsese cartea. În timp ce soarele dimineţii răsărea 
şi căldura făcea mantiile să le alunece de pe umeri, 
iar frunzele toamnei străluceau glorios în jur, 
Geder realiză că jurase deja să se răzbune. Şi o 
făcuse chiar în fața noului său duşman de moarte. 

„N-o să se mai întâmple”, zisese el. 

Şi n-avea să se mai întâmple. 


Cithrin Bel Sarcour, 
Pupila Băncii Medean 


Singura amintire clară pe care-o avea Cithrin 
despre părinții ei era momentul când i se spusese 
că muriseră. Din perioada de dinainte nu avea 
decât frânturi fantomatice de amintiri. Tatăl ei 


însemna o îmbrățişare caldă în ploaie şi miros de 
tutun. Mama ei era gustul de miere pe pâine şi 
mâna subțire şi delicată a unei femei cinnai 
mângâindu-i piciorul. Nu-şi amintea feţele sau 
vocile lor, dar îşi amintea clipa în care îi pierduse. 

Avea patru ani. Camera ei era vopsită în alb şi 
purpuriu. Stătea la fereastră şi-şi bea ceaiul în 
compania unui tralg de jucărie făcut din pânză de 
sac şi umplut cu teci uscate de fasole. Tocmai îi 
îndrepta urechile când nanne a ei intrase, mai 
palidă ca de obicei, şi-i spusese că ciuma îi luase 
pe stăpânul şi pe stăpâna casei şi că Cithrin 
trebuia să se pregătească de plecare. Avea să 
locuiască de-acum cu altcineva. 

Nu  înțelesese. Pe-atunci, moartea însemna 
pentru ea ceva ce putea fi negociat, ca şi cum ar fi 
fost vorba despre o panglică pe care s-o poarte în 
păr sau despre porția de ovăz îndulcit de la micul 
dejun. În loc să plângă, Cithrin simţise mai 
degrabă iritare față de schimbarea survenită. 

Abia mai târziu, în noile şi mult mai 
întunecoasele ei camere de deasupra sediului 
băncii, înțelesese că nu conta cât de tare ţipa sau 
cât de mult plângea. Părinţii ei n-aveau să mai 
vină pentru că, fiind morți, nu le mai păsa. 


— Îţi faci prea multe griji, zise Besel. 

Se lăsă pe spate cât era de lung, părând să se 
simtă în largul lui pe scările tocite de lemn. Părea 
în largul lui oriunde s-ar fi aflat. Cei douăzeci şi 


unu de ani ai săi îl făceau să fie cu patru ani mai 
mare decât Cithrin şi avea un păr negru şi 
cârlionțat şi o față lată, făcută parcă pentru 
zâmbete. Umerii îi erau solizi ca ai unui muncitor, 
dar mâinile-i erau fine. La fel ca rochia ei, tunica 
lui era vopsită în roşu şi cafeniu, culorile băncii. 
Dar lui îi veneau mai bine. Cithrin ştia că avea vreo 
şase iubite şi în secret era geloasă pe fiecare în 
parte. 

Stăteau pe o bancă de lemn deasupra Pieței cu 
Arcade, contemplând de sus aglomeraţia pieţei 
săptămânale de mărfuri proaspete, sute de tarabe 
înghesuite din pânză viu colorată şi bețe subțiri, 
răsărind din clădirile ce mărgineau locul ca nişte 
mlădițe din trunchiul unui copac bătrân. Marele 
canal al Vanaiului clipocea pe cheiul din dreapta 
lor, apa verzuie fiind plină de bărcuţe înguste şi de 
barje. Piaţa zumzăia de vocile vânzătorilor de peşte 
şi ale măcelarilor, ale fermierilor şi ale vânzătorilor 
de ierburi, toți vânzându-şi ultimele recolte ale 
verii. 

Cei mai mulți erau pursângi şi timzinai cu 
chitină neagră, dar ici-colo Cithrin zărea silueta 
palidă şi zveltă a unui cinnai pur, capul larg şi 
mobil şi urechile ca de câine ale unui tralg, mersul 
legănat al unui yemmu. Crescând în Vanai, 
Cithrin văzuse măcar câte un exemplar din mai 
toate rasele omeneşti. Odată zărise într-un canal 
chiar şi un înecat, privind-o cu ochi negri şi plini 
de tristeţe. 


— Nu înţeleg cum poate banca să ia partea 
Anteei Imperiale, zise ea. 

— Nu le luăm partea, spuse Besel. 

— Nu luăm partea principelui. Asta înseamnă 
război! 

Besel râse. Avea un râs frumos. Cithrin simţi un 
fulger de mânie, dar îl iertă de îndată ce el îşi puse 
mâna pe a ei. 

— E o piesă de teatru, spuse el. Două grupuri de 
oameni o să se întâlnească pe un câmp în afara 
oraşului, o să-şi fluture săbiile unii la alţii, o să se 
tăvălească reciproc cât să le fie onoarea 
satisfăcută, după care noi o să deschidem porțile 
armatei anteene şi-o să-i lăsăm să ne conducă 
pentru câţiva ani. 

— Dar principele... 

— Exilat. Sau închis, dar cel mai probabil exilat. 
Aşa se întâmplă tot timpul. O baroneasă din Gilea 
se mărită cu un prinț din Asterilhold, şi regele 
Simeon decide că Anteea are nevoie de o 
contragreutate în Oraşele Libere. Aşa că găseşte 
un motiv şi declară război Vanaiului. 

Cithrin se încruntă. Besel părea amuzat şi deloc 
îngrijorat. Din punctul lui de vedere, spaimele ei 
păreau naive. Prosteşti. Se încăpățână. 

— Am citit despre războaie. Profesorul meu de 
istorie nu vorbeşte aşa despre ele. 

— Poate că războaiele adevărate sunt altfel, zise 
Besel ridicând din umeri. Dacă Anteea porneşte 
vreodată la luptă împotriva Birancourului sau a 


Keshetului, atunci o să-mi retrag toate pariurile. 
Dar asta? E mai puţin ca o furtună de primăvară, 
rândunică mică. 

O voce feminină îl strigă pe Besel. Era o fiică de 
negustor, îmbrăcată într-un corsaj cafeniu, adânc 
decoltat, şi o fustă lungă din pânză nevopsită. 
Besel se ridică de lângă Cithrin. 

— După cum vezi, am treabă, zise el cu ochii 
scânteindu-i. Ai face bine să te întorci acasă 
înainte să înceapă bătrâna Cam să-şi facă griji. 
Dar acum serios, ai încredere în magistrul Imaniel. 
Se ocupă de chestia asta de mai mult timp decât 
noi doi şi ştie cu ce se mănâncă. 

Cithrin făcu semn că a înțeles şi-l privi pe Besel 
coborând treptele două câte două către fata cu păr 
întunecat. Se înclină în fața ei şi ea îi făcu o 
reverență, dar lui Cithrin scena i se păru falsă. 
Formalităţi folosite pe post de preludiu. Probabil 
Besel nici nu credea că Cithrin ştia ce-i ăla 
preludiu. Îl privi amărâtă cum o lua pe femeie de 
braţ, pierzându-se împreună cu ea pe străzile şi 
podurile albe ale oraşului. Cithrin îşi aranjă 
mânecile, dorindu-şi, nu pentru întâia oară, ca 
Banca Medean să fi ales nişte culori care să-i fi 
venit mai bine. Ceva cu verde de exemplu. 

Dacă părinţii ei ar fi fost amândoi pursângi sau 
cinnai, ar fi avut o familie care s-o ia în grijă. În 
schimb, titlurile deţinute de tatăl ei în Birancour 
fuseseră reclamate de regină şi oferite altcuiva. 
Clanul mamei sale din Principatul C'Annalde 


refuzase politicos să aibă grijă de un copil cu sânge 
amestecat. 

Dacă n-ar fi fost Banca, ar fi fost aruncată pe 
străzile Vanaiului. Dar tatăl ei îşi depozitase o 
parte din aur pentru a fi administrat de magistrul 
Imaniel şi, ca moştenitoare, Cithrin devenise 
pupila Băncii până când avea să ajungă la vârsta 
la care să-şi poată pune amprenta degetului mare 
pe propriile ei contracte. Adică peste încă două 
veri. Atunci avea să treacă de cel de-al 
nouăsprezecelea solstițiu al ei, să devină o femeie 
înstărită şi, probabil, să se mute din 
apartamentele micuţe din apropierea Pieței Mari în 
care îşi făcea afacerile sucursala din Vanai a 
Băncii Medean. 

Presupunând, fireşte, că invadatorii aveau să 
lase oraşul în picioare. 

Străbătând piața de mărfuri proaspete, nu zări 
niciun semn de frică pe chipurile celor din jur. 
Poate că Besel avea dreptate. Zeul ştie că băiatul 
părea foarte sigur de sine. Dar aşa era el în orice 
împrejurare. 

Se întrebă dacă Besel urma să o privească altfel 
când n-avea să mai fie micuța orfană a Băncii. Se 
opri în fața unei tarabe unde o femeie pursânge 
vindea parfumuri, uleiuri şi panglici colorate 
pentru păr. Pe un stâlp de lemn neşlefuit era 
agățată o oglindă, invitându-i pe clienți să se 
admire.  Cithrin se examină un moment, 
ridicându-şi bărbia aşa cum ar fi făcut o femeie 


care avea o familie adevărată. 

— Vai, biata de tine, zise femeia. Ai fost bolnavă, 
nu? îți trebuie ceva pentru buze? 

Cithrin clătină din cap, dând înapoi. Femeia o 
prinse de mânecă. 

— Nu fugi. Nu mi-e frică. Jumătate dintre 
clientele mele vin aici pentru că s-au simţit rău. 
Putem să facem să dispară paloarea aia a ta, 
drăguță. 

— N-am fost, reuşi Cithrin să spună, 
recăpătându-şi vocea. 

— N-ai fost? zise femeia îndemnând-o către un 
scăunel dintr-un colț al dughenei. 

Aerul era greu de respirat din pricina mirosului 
de trandafiri şi de pământ proaspăt săpat. 

— Nu sunt bolnavă, zise ea. Mama mea e cinnai. 
E... e normal. 

Femeia îi aruncă o privire compătimitoare. Avea 
dreptate. Cithrin nu avea nici frumuseţea delicată 
ca de figurină de sticlă a neamului mamei sale, 
nici farmecul solid, cald, teluric al unei fete 
pursânge. Era la mijloc. Catârul alb, aşa o 
porecliseră ceilalți copii. Niciuna, nici alta. 

— Păi cu-atât mai mult, zise femeia pe un ton 
consolator. Tu stai jos şi o să vedem ce-i de făcut. 

În cele din urmă, Cithrin cumpără un borcan de 
ruj de buze numai ca să poată pleca. 


— Puteaţi să-i dați ceva totuşi, zise Cam. Este 
principele. Nu-i ca şi cum n-aţi şti unde să-l găsiți. 


Magistrul Imaniel îşi ridică ochii din farfurie, cu 
o expresie plăcută, dar impenetrabilă. Lumina 
lumânărilor îi juca în ochi. Era un bărbat mic de 
statură, cu pielea tăbăcită şi un păr ce se rărea, şi 
putea să pară sfios ca un pisoiaş, dacă voia, sau 
să devină un demon, tot numai răceală şi furie. În 
anii petrecuți alături de el, Cithrin nu reuşise să- 
şi dea seama care era omul şi care era masca. 
Acum vocea lui era blândă, ca şi ochii. 

— Cithrin, zise el. De ce nu-i bine să-i împrumut 
bani principelui? 

— Pentru că, dacă nu vrea să vi-i dea înapoi, n- 
aveți cum să-l obligaţi. 

Magistrul Imaniel se uită la Cam şi ridică din 
umeri. 

— Vezi? Fata ştie. Politica băncii este să nu 
împrumute niciodată bani oamenilor care 
consideră că-i sub demnitatea lor să-i restituie. În 
plus, cine zice c-avem bani de prisos? 

Cam clătină din cap cu prefăcută disperare şi se 
întinse peste masă după solniță. Magistrul Imaniel 
mai luă o înghiţitură din friptura de miel. 

— De ce nu împrumută principele de la baronii 
şi ducii lui? întrebă el. 

— Nu poate, zise Cithrin. 

— De ce? 

— Of, da? mai lăsați-o în pace pe săraca fată 
măcar o dată! spuse Cam. Putem şi noi s-avem o 
conversație pe care să n-o transformați într-un 
test? 


— Aurul lor este la noi, spuse Cithrin. E tot aici. 

— Măi să fie, exclamă magistrul Imaniel făcând 
ochii mari şi pretinzându-se şocat. Chiar aşa să 
fie? 

— Au tot venit la noi de luni întregi. Am vândut 
scrisori de credit către jumătate din familiile nobile 
din oraş. Mai întâi pentru aur, dar apoi şi pentru 
bijuterii, mătase, tutun... orice merită. 

— Eşti sigură? 

Cithrin îşi dădu ochii peste cap. 

— Toată lumea-i sigură, zise ea. În port numai 
despre asta se vorbeşte. Nobilii fug toţi înot ca 
şobolanii de pe o corabie în flăcări, iar băncile 
profită şi-i jumulesc. Când o să meargă cu 
scrisorile de credit în Carse, Kiaria sau Sollbourne, 
n-o să recupereze nici jumătate din cât au plătit 
pentru ele. 

— Acum e o piaţă bună să cumperi, aşa-i, zise 
cu un aer satisfăcut magistrul Imaniel. Dar 
inventarul devine o problemă. 

După cină, Cithrin urcă în camera ei şi deschise 
ferestrele ca să privească ceața ridicându-se 
deasupra canalelor. Aerul mirosea a ulei de in, cu 
care se ungea toamna lemnul clădirilor şi 
podurilor pentru a preveni stricăciunile ploilor şi 
ninsorilor ce urmau. Şi, pe dedesubt, se simțea 
mirosul puternic al eflorescenţelor de alge din 
canale. Uneori îşi imagina că toate casele acelea 
mari erau corăbii plutind pe un fluviu uriaş, toate 
canalele unite într-o singură albie vastă, aflată 


mult prea jos ca s-o vadă. 

La capătul străzii, una dintre porțile de fier se 
deschisese şi se legăna scârțâind încolo şi-ncoace 
în bătaia vântului. Cithrin se zgribuli, închise 
obloanele, se schimbă în hainele de culcare şi 
suflă în lumânare. 

Se trezi din cauza unor ţipete. Apoi o bâtă cu 
capătul plumbuit lovi în uşă. 

Dădu obloanele în lături şi se aplecă în afară. 
Ceaţa se destrămase suficient cât să vadă limpede 
strada. În fața uşii se înghesuiau vreo şase oameni 
în uniforma soldaților principelui, dintre care cinci 
purtau torţe mirosind puternic a catran. Aveau 
voci sonore, pline de veselie şi cruzime. Unul se 
uita în sus şi ochii lui întunecați o zăriră. Soldatul 
zâmbi. Neştiind ce se petrecea, Cithrin îi aruncă şi 
ea un zâmbet nervos şi se retrase. Sângele îi 
înghețase în vine încă dinainte să audă vocile: 
glasul precaut al magistrului lImaniel, râsul 
căpitanului gărzii, apoi ţipătul îndurerat al lui 
Cam. 

Cithrin cobori în goană scările, în lumina difuză 
a unei lămpi îndepărtate ce picta culoarele într-o 
nuanță mai deschisă de negru. O parte din ea îi 
şoptea că era o nebunie să se repeadă către 
intrare, că ar fi trebuit să fugă în direcția opusă. 
Dar auzise glasul lui Cam şi trebuia să ştie ce se 
întâmpla. 

Când ajunse la uşă, gărzile plecaseră deja. 
Magistrul Imaniel stătea încremenit, cu un felinar 


din cositor şi sticlă strălucindu-i în mână. Chipul 
îi era inexpresiv. Alături de el se afla Cam, 
îngenuncheată, apăsându-şi pumnul lat pe buze. 
lar Besel, frumosul, perfectul Besel, zăcea pe 
podeaua de piatră, plin de sânge, dar fără să mai 
sângereze. Cithrin simţi un țipăt ridicându-i-se în 
gât, dar nu reuşi să scoată niciun sunet. 

— Adu-mi un iscusit, zise magistrul Imaniel. 

— E prea târziu, spuse Cam cu vocea îngroşată 
de lacrimi. 

— Nu ţi-am cerut părerea. Adu-mi un iscusit! 
Cithrin, vino-ncoace! Ajută-mă să-l duc înăuntru! 

Nu era nicio speranţă, dar amândouă făcură ce 
li se ceruse. Cam îşi trase pe ea o mantie de lână 
şi dispăru grăbită în întuneric. Cithrin îl apucă pe 
Besel de picioare, în timp ce magistrul Imaniel îl 
ţinea de umeri. Împreună, îi cărară trupul până în 
salon şi-l întinseră pe o masă mare de lemn. Besel 
avea tăieturi pe față şi pe mâini. O tăietură adâncă 
i se întindea de la încheietură până aproape de cot, 
mâneca fiindu-i sfâşiată de lama spadei. Nu 
respira. Nu sângera. Părea liniştit de parcă ar fi 
dormit. 

Iscusitul veni, turnă prafuri în ochii goi ai lui 
Besel, îşi apăsă palmele pe pieptul lui nemişcat, 
chemă spiritele şi îngerii. Besel trase aer în piept, 
o singură răsuflare chinuită, dar magia se dovedi 
a nu fi de ajuns. Magistrul Imaniel îi dădu 
iscusitului trei monede grele de argint şi-l trimise 
la treburile lui. Cam aprinsese focul în cămin şi 


flăcările dădeau strania impresie că Besel se 
mişca. 

Magistrul Imaniel stătea în capul mesei, cu 
privirea în pământ. Cithrin se apropie şi luă mâna 
înghețată şi înțepenită a lui Besel în mâinile sale. 
Îşi dorea tare mult să plângă, dar nu putea. Frica, 
durerea şi refuzul de a crede se războiau în ea şi 
nu găseau ieşire. Când îşi ridică ochii, magistrul 
Imaniel o privea. 

Cam spuse: 

— Ar fi trebuit să cedăm. Să-l fi lăsat pe principe 
să ia ce vrea. Sunt numai bani. 

— Adu-mi hainele lui, zise magistrul Imaniel. O 
cămaşă curată. Şi tunica aia roşie care nu-i 
plăcea. 

Ochii i se mişcau de parcă ar fi citit nişte slove 
scrise în aer. Cam şi Cithrin schimbară o privire. 
Primul gând nebunesc al lui Cithrin fu că 
magistrul voia să vadă trupul spălat şi îmbrăcat 
pentru înmormântare. 

— Cam? zise magistrul Imaniel. M-ai auzit? 
Mişcă! 

Bătrâna se ridică cu greutate de lângă cămin şi 
se pierdu grăbită în adâncimile casei. Magistrul 
Imaniel se răsuci către Cithrin. Avea obrajii roşii, 
dar ea nu-şi putea da seama dacă de furie, de 
ruşine sau dintr-un motiv mai profund. 

— Poţi să conduci o căruță? Să mâni un atelaj 
mic? Doi catâri? 

— Nu ştiu, zise Cithrin. Poate. 


— Dezbracă-te, zise el. 

Ea îl privi uimită. 

— Dezbracă-te, repetă el. Cămaşa de noapte. 
Scoate-o! Trebuie să văd cu ce anume lucrăm aici. 

Nesigură, Cithrin îşi duse mâinile la umeri, 
desfăcu nodurile şi lăsă cămaşa să-i cadă pe 
podea. Aerul rece îi înfioră pielea. Magistrul 
Imaniel scotea exclamaţii uşoare dându-i ocol, 
făcând nişte calcule pe care ea nu le putea ghici. 
Trupul lui Besel nu se mişca. Simţi o vagă ruşine. 
Se gândi că nu mai stătuse niciodată goală în fața 
unui bărbat. 

Când Cam se întoarse, făcu ochii mari şi gura ei 
descrise un O de surpriză. Apoi, doar o clipă mai 
târziu, chipul îi deveni dur ca tăiat în piatră. 

— Nu, zise Cam. 

— Dă-mi cămaşa, spuse magistrul Imaniel. 

Cam nu se clinti. El se apropie de ea şi-i luă din 
mâini cămaşa şi jacheta lui Besel. Ea nu-l opri. 
Fără să scoată o vorbă, magistrul trase cămaşa 
peste capul lui Cithrin. Pânza era moale şi caldă şi 
încă mai purta mirosul pielii celui mort. Tivul 
ajungea destul de jos cât să-i redea cât de cât 
decența. Magistrul Imaniel se trase îndărăt şi în 
ochii lui se ivi o mulțumire sumbră. Îi azvârli lui 
Cithrin tunica şi-i făcu semn să şi-o pună. 

— Mai trebuie ajustată, dar se poate face, zise el. 

— Domnule, nu puteţi face una ca asta, zise 
Cam. E doar o fată. 

Magistrul Imaniel n-o luă în seamă. Se apropie 


din nou de Cithrin şi-i dădu părul pe spate ca să- 
i descopere fața. Îşi lovi degetele între ele de parcă 
ar fi încercat să-şi amintească ceva, se aplecă spre 
grătarul căminului şi îşi frecă degetul mare prin 
funingine. O întinse pe obrajii şi pe bărbia lui 
Cithrin. Ea simți un miros de fum stătut. 

— O să ne trebuiască totuşi ceva mai bun, dar... 
zise el vorbind în mod evident pentru sine. 
Acuma... ia zi-mi: cum te cheamă? 

— Cithrin? spuse ea. 

Magistrul Imaniel scoase un râs ca un lătrat. 

— Ce fel de nume-i ăsta pentru un băiat voinic 
ca tine? Tag. Numele tău e Tag. Zi-l! 

— Mă cheamă Tag, spuse ea. 

Magistrul Imaniel se strâmbă disprețuitor. 

— Vorbeşti ca o fată, Tag. 

— Mă cheamă Tag, zise Cithrin îngroşându-şi 
vocea şi mormăind. 

— Bine, zise el. Doar bine, dar o să mai lucrăm 
la asta. 

— Nu puteți face una ca asta, spuse Cam. 

Magistrul Imaniel zâmbi. Dar zâmbetul nu i se 
citea şi în ochi. 

— Principele a întrecut măsura, spuse el. 
Politica băncii este clară. Nu capătă nimic. 

— Dumneavoastră sunteți politica băncii, spuse 
Cam. 

— Şi sunt cum nu se poate mai clar. Tag, băiete? 
De acum într-o săptămână o să te duci la meşterul 
Will din Vechiul District. El o să te angajeze să 


conduci o căruţă care-i parte a unui convoi înspre 
Coasta de Nord. Stofă de lână nevopsită pe care nu 
vrea s-o piardă în război. 

Cithrin nu zise nici da, nici nu. Lumea se 
învârtea cu ea şi i se părea că totul nu era decât 
un vis îngrozitor. 

— Când ajungi în Carse, zise magistrul Imaniel, 
duci căruța la compania-mamă. O să-ţi dau o 
hartă şi nişte instrucțiuni. Şi o scrisoare care să 
explice totul. 

— Drumul ăla o să dureze câteva săptămâni! 
exclamă Cam. Luni chiar, dacă se înzăpezeşte 
trecătoarea. 

Magistrul Imaniel se răsuci spre ea cu ochii 
arzând de furie. Vocea-i era joasă şi înghețată. 

— Şi ce vrei să fac? S-o ţin aici? Nu-i deloc mai 
în siguranță în propriul ei pat decât în chip de 
căruțaş într-un convoi. Şi n-o să stau cu braţele 
încrucişate şi să pierd! 

— Nu înţeleg, zise Cithrin. 

Îşi auzea propria voce înfundat, ca şi cum ar fi 
tipat peste vuietul valurilor. 

— Oamenii principelui ne supraveghează, zise 
magistrul Imaniel. Sunt silit să presupun că îi 
urmăresc pe toți angajaţii băncii. Inclusiv pe 
pupila băncii, Cithrin, fata pe jumătate cinnaie. 
Tag căruțaşul, pe de altă parte... 

— Căruţaşul? zise  Cithrin mai degrabă 
îngânându-l decât exprimând vreun gând. 

— Căruţa e falsă, spuse Cam cu glasul îngroşat 


de disperare. Trebuia s-o mâne Besel. Să scoatem 
pe furiş cât mai mulți bani din oraş. 

— Aurul? zise Cithrin. Vreţi ca eu să duc aurul 
până în Carse? 

— O parte din el, da, zise magistrul Imaniel. Dar 
aurul este greu. Ar fi mai bine să trimitem bani şi 
bijuterii. Sunt mai valoroase. Condimente. Tutun. 
Mătase. Lucruri uşoare, pe care poți să le 
împachetezi strâns şi care nu rup osiile căruței. Şi 
registrele. Cele adevărate. Cât despre monede şi 
lingouri... bun, o să găsesc eu o soluție. 

Zâmbi, dar era doar năluca unui zâmbet. În 
lumina pâlpâitoare, cadavrul lui Besel păru să 
ridice din umeri. Un curent de aer adia peste 
gleznele goale ale lui Cithrin, iar gheara fricii îi 
încleştase stomacul atât de tare, încât simțea gust 
de vomă în gât. 

— Poţi s-o faci, draga mea, zise magistrul 
Imaniel. Am încredere în tine. 

— Mulţumesc, zise ea înghițind cu greutate. 


Cithrin străbătu străzile Vanaiului cu stomacul 
strâns de frică. Avea o mustață falsă, rară şi 
pipernicită, soiul de mustață pe care un tinerel 
necopt şi-ar fi  îngrijit-o cu mândrie. 
Îmbrăcămintea îi era un amestec de haine de-ale 
lui Besel, modificate în bancă, şi de zdrenţe ieftine 
procurate de te miri unde. Nu îndrăzniseră să 
cumpere haine noi. Părul îi fusese colorat cu ceai 
până la un soi de castaniu spălăcit şi pieptănat 


astfel încât să-i umbrească fața. Umbla cu paşi 
mai largi, cum o învățase magistrul Imaniel, cu un 
ghem enervant de cârpă lipit bine de sex ca să nu 
uite că ar trebui să aibă un mădular. 

Se simțea mai mult decât ridicolă. Se simţea ca 
un comediant cu față de clovn şi încălțări 
caraghioase. I se părea că este escrocheria cea mai 
bătătoare la ochi din întregul oraş. Şi, ori de câte 
ori închidea ochii, cadavrul lui Besel o aştepta. La 
fiecare strigăt, inima îi bătea mai repede, în 
aşteptarea cuţitului, a săgețţii, a măciucii cu capăt 
plumbuit. Dar străzile Vanaiului n-o luau în 
seamă. 

Pretutindeni se făceau ultimele pregătiri 
dinaintea războiului. Negustorii îşi băteau 
obloanele în cuie. Străzile erau blocate de căruțele 
familiilor care hotărâseră să nu se refugieze la 
țară, dar se răzgândiseră şi plecau, şi de ale celor 
care se răzgândiseră şi se întorceau. Aprozi aflați 
în slujba principelui anunțau cifra improbabilă de 
o mie de oameni care mărşăluiau către oraş trimişi 
de noii săi aliați, iar bătrânii timzinai de pe chei 
râdeau, spunând că le-ar fi tuturor mai bine ca 
anteeni decât însurați cu Maccia. Patrule de 
recrutare împrăştiau oamenii dinaintea lor ca 
nişte găini băgate în sperieți de lupi. În Vechiul 
District, uşile înalte, întunecate şi bogat 
ornamentate ale prăvăliei meşterului Will erau 
date de perete. Strada era blocată de cotigi şi 
căruțe trase de catâri, cai şi boi. Convoiul se forma 


în piaţă şi Cithrin îşi croi drum prin înghesuială 
către silueta solidă cu tichie de piele a meşterului 
Will. 

— Domnule, zise ea cu o voce moale, joasă. 

Meşterul Will nu răspunse şi ea îl trase nesigură 
de mânecă. 

— Ce vrei? zise bărbatul. 

— Mă numesc Tag, domnule. Am venit să mân 
căruța magistrului Imaniel. 

Meşterul Will făcu ochii mari şi privi în jur ca să 
vadă dacă fuseseră auziți. Cithrin blestemă în 
tăcere. Nu era căruța magistrului Imaniel. Banca 
nu avea nicio căruţă în convoi. Ea mâna căruţa cu 
lână. Tocmai făcuse prima ei greşeală. Maestrul 
Will îşi drese glasul şi o apucă de umăr. 

— Ai întârziat, băiete. Credeam că nu mai vii. 

— Îmi pare rău, domnule. 

— În numele Zeului, copilă, încearcă să nu 
vorbeşti prea mult. 

O conduse zorit prin mulțime către o căruță 
adâncă şi îngustă. Scândurile uzate de lemn 
păreau destul de solide, iar prelata din pânză 
groasă putea să apere de ploaie baloţii îndesaţi de 
stofă cenuşie. Osiile zdravene erau din fier, iar 
roțile aveau jante de oţel. Lui Cithrin i se păru că 
era, în mod evident, o căruță prea bună pentru 
transportul unor bieți baloți de stofă. Cei doi catâri 
înhămațţi la ea abia păreau în stare să tragă ceva 
atât de greu. În mod sigur toată lumea putea vedea 
că era o prefăcătorie. Cei din garda principelui 


aveau să înţeleagă totul dintr-o singură privire. Îşi 
simți stomacul strângându-se şi mai tare şi le 
mulțumi îngerilor că nu fusese în stare să 
mănânce nimic de dimineaţă. Nu ştia dacă 
mustața ei falsă ar fi rezistat în caz că vomita. 
Meşterul Will se apropie de ea până când aproape 
că-i atinse urechea cu buzele. 

— Primele două rânduri sunt baloţi de stofă, zise 
el. Tot ce-i dedesubt se află în lăzi şi butoaie 
sigilate. Dacă prelata nu face față şi lucrurile se 
udă, lasă-le pur şi simplu să se usuce singure. 

— Registrele, murmură ea. 

— Registrele sunt învelite în atâta piele şi ceară 
c-ai putea să le arunci şi în ocean. Nu-ţi face griji 
în privinţa lor. Nu te gândi la ceea ce cari. Şi sub 
nicio formă să nu scotoceşti ca să vezi ce şi cum. 

Ea simţi un junghi de enervare. Chiar o credea 
proastă? 

— Poţi să dormi deasupra încărcăturii, zise el. 
Nimănui n-o să i se pară ciudat. Fă ce-ţi spune 
conducătorul convoiului, ai grijă de catâri să fie 
sănătoşi şi bine hrăniţi şi stai cât mai retrasă cu 
putinţă. 

— Da, domnule, spuse ea. 

— Bine, zise bătrânul. 

Se îndreptă de spate şi o bătu pe umăr. 
Zâmbetul îi era forțat şi lipsit de veselie. 

— Noroc! 

Se întoarse şi se îndreptă către prăvălia lui. 
Cithrin simți impulsul să-l strige. Nu se putea ca 


asta să fi fost tot. Trebuia să mai fie ceva ce trebuia 
să facă, alte pregătiri sau vreun sfat. Înghiţi în sec, 
îşi strânse umerii, apoi dădu ocol căruței. Catârii 
o priviră fără interes. Ei cel puţin nu se temeau. 

— Eu sunt Tag, rosti ea la urechile lor lungi şi 
catifelate. De fapt, mă cheamă Cithrin, adăugă ea 
în şoaptă. 

Ar fi vrut să le ştie numele. 

Nu-i zări pe soldați decât după ce se cocoțase pe 
capră. Bărbaţi şi femei în armuri din piele întărită, 
cu săbii la şold. Erau toți pursângi, cu excepţia 
unui tralg cu cercei în urechi şi cu un arc uriaş pe 
umăr. Căpitanul trupei, tralgul şi un bărbat mai 
vârstnic, cu o robă lungă şi părul împletit strâns, 
discutau însuflețit cu conducătorul timzinai al 
convoiului. Cithrin strânse frâiele atât de tare, 
încât încheieturile i se albiră şi începură s-o doară. 
Căpitanul făcu semn către ea şi conducătorul 
convoiului ridică din umeri. Îngrozită, îi zări pe cei 
trei soldați apropiindu-se. Trebuia să fugă. Aveau 
s-o omoare. 

— Băiete, zise căpitanul privind-o cu ochii lui 
spălăciți. 

Era un bărbat cu chipul dur, mai tânăr decât 
magistrul Imaniel, dar mai în vârstă decât Besel. 
Părul lui nisipiu era tuns prea scurt pentru moda 
anteeană şi prea lung pentru Oraşele Libere. Se 
aplecă înainte, ridicând din sprâncene. 

— Băiete? M-auzi? 

Cithrin făcu semn că da. 


— Nu eşti greu de cap, nu-i aşa? Nu m-am 
angajat ca dădacă pentru băieţi care o iau razna 
de capul lor. 

— Nu, cârâi Cithrin. 

Îşi drese glasul şi încercă să vorbească cu o voce 
joasă şi răguşită. 

— Nu, domnule. 

— Bine, zise căpitanul. Tu mâni căruța asta? 

Cithrin făcu semn că da. 

— Aha. Bine. Ai venit ultimul, aşa că ai pierdut 
prezentările. Pe scurt, eu sunt căpitanul Wester. 
El e Yardem. Este secundul meu. Iar el e iscusitul 
nostru, maestrul Kit. Suntem paznicii convoiului 
ăstuia şi ți-aş fi recunoscător dac-ai face ce-ţi 
spunem noi, când îți spunem noi. În schimb, o să 
avem grijă să ajungi în siguranţă la Carse. 

Cithrin făcu semn că pricepuse. Căpitanul o 
imită, în mod evident încă neconvins că nu era un 
băiat cam greu de cap. 

— Bine, zise el răsucindu-se să plece. Să-i dăm 
bătaie. 

— Cum ziceţi, domnule, zise tralgul cu o voce 
groasă, răguşită. 

Căpitanul şi tralgul se întoarseră şi porniră 
înapoi către conducătorul convoiului, iar vocile li 
se pierdură iute în hărmălaia străzii. Iscusitul, 
maestrul Kit, se apropie. Era mai vârstnic, cu 
părul mai mult cărunt decât negru. Avea o față 
prelungă şi măslinie. Zâmbetul îi era surprinzător 
de cald. 


— Te simţi bine, fiule? întrebă el. 

— Agitat, zise Cithrin. 

— E prima oară când mâni o căruță? 

Cithrin făcu semn că da. Se simţea cam idioată 
dând tot timpul din cap ca un cerşetor mut. 
Zâmbetul iscusitului era liniştitor şi blând ca al 
unui preot. 

— Probabil cel mai rău lucru o să fie plictiseala. 
După ce-o să mergi vreo trei zile fără să vezi 
altceva decât căruța din fața ta, cred că priveliştea 
o să ţi se pară cam neinteresantă. 

Cithrin zâmbi aproape sincer. 

— Cum te cheamă? întrebă iscusitul. 

— Tag, zise ea. 

El clipi şi fetei i se păru că zâmbetul lui îşi 
pierduse puţin din căldură. Îşi înclină capul, cu 
părul căzându-i în ochi, şi inima ei îşi iuți bătăile. 
Dar maestrul Kit se mulțumi să strănute şi să 
clatine din cap. Când vorbi, vocea lui era la fel de 
mângâietoare ca un ştergar moale. 

— Fii bine-venit în convoi, Tag. 

Ea înclină din nou din cap şi iscusitul se 
îndepărtă. Inima ei îşi încetini bătăile până la un 
ritm ceva mai firesc. Înghiţi în sec, închise ochii şi 
încercă să-şi alunge încordarea din umeri şi spate. 
Nu fusese descoperită. Totul avea să fie bine. 

Carele se puseră în mişcare peste o oră, o căruță 
lată cu provizii hurducăind în frunte, urmată de o 
alta, cu coviltir, care scotea un zăngănit atât de 
puternic, încât Cithrin îl auzea de pe capra ei. 


Timzinaiul care era conducătorul convoiului 
călărea înainte şi-napoi pe o iapă albă uriaşă, 
atingând uşor căruțele, vizitii şi animalele cu un 
baston lung şi flexibil, pe jumătate toiag, pe 
jumătate bici. Când se apropie de ea, Cithrin 
scutură hăţurile strigând la catâri aşa cum o 
învățase Besel, pe vremea când era viu şi zâmbitor 
şi flirta cu biata pupilă a băncii. Catârii se puseră 
brusc în mişcare şi conducătorul convoiului se 
răsti furios: 

— Nu aşa repede, băiete! Nu eşti la o afurisită de 
cursă! 

— Îmi pare rău, zise Cithrin trăgând de frâie. 

Unul dintre catâri fornăi şi privi în spate. Cu 
greu reuşi să nu ia înclinarea urechilor lui drept 
un semn de enervare. Îşi îndemnă catârii să 
înainteze, de data asta mai încet. Conducătorul 
convoiului clătină din cap şi se îndreptă în trap 
către următoarea căruță. Cithrin îşi încleştă 
mâinile pe frâie, dar de-acum nu mai avea Nicio 
treabă. Catârii ştiau ce-aveau de făcut şi porniseră 
pe urmele căruţei din faţa lor. Lent, cu strigăte şi 
înjurături din belşug, convoiul se formă. Părăsiră 
străzile largi ale Vechiului District, pe lângă 
canalele care se vărsau în fluviu, peste Podul 
Protectorului, cu palatul principelui profilându-se 
deasupra lor. 

Vanai, oraşul copilăriei sale, aluneca pe lângă 
ea. lată drumul spre piața de unde Cam îi 
cumpăra de ziua ei pâine coaptă cu miere. 


Dincolo, standul unde un ucenic de cizmar îi 
furase un sărut şi fusese biciuit de magistrul 
Imaniel pentru isprava lui. Uitase de asta. Trecură 
pe lângă casa preceptorului la care mersese să 
învețe scrisul şi socotitul când era doar o copilă. 
Undeva în oraş se aflau mormintele mamei şi 
tatălui ei. Nu le vizitase niciodată şi acum îi părea 
rău. 

Avea să facă asta când se va întoarce, îşi spuse 
ea. Când războiul o să se termine şi lumea o să fie 
din nou sigură, avea să se întoarcă şi-atunci o să 
afle unde îi era îngropată familia. 

Prea iute, zidul oraşului se ridica înaintea lor, 
din piatră albă, înalt cât doi oameni stând unul pe 
umerii celuilalt. Poarta era deschisă, dar traficul 
de pe drum le încetinea înaintarea. Catârii păreau 
să fi prevăzut asta şi aşteptară răbdători, în timp 
ce conducătorul călărea spre fruntea convoiului ca 
să deschidă drumul, lovind pe oricine-i stătea în 
cale. Sus, în turnul porții, stătea de veghe un 
bărbat în armura strălucitoare a gărzii principelui. 
Pentru o clipă îngrozitoare, Cithrin crezu că vede 
aceeaşi față care o privise zâmbind în noaptea 
morții lui Besel. Dar când paznicul strigă, i se 
adresa căpitanului. 

— Eşti un laş, Wester! 

Cithrin îşi tinu respiraţia, şocată de nonşalanța 
insultei. 

— Lovi-te-ar sifilisul, Dossen, îi strigă căpitanul 
drept răspuns, zâmbind larg, aşa că poate cei doi 


bărbați erau prieteni. 

Gândul o făcu să-l placă mai puţin pe căpitanul 
Wester. Măcar garda principelui nu-i oprise. 
Hurducăind şi scârțâind, căruțele ieşiră din oraş 
în drum, lăsând în urmă caldarâmul pietruit 
pentru a întâmpina întinderea verde a jadului de 
dragon. Carse se afla undeva departe înspre nord- 
vest, dar drumul pornea spre sud, urmând curba 
îndepărtată a mării. Alte câteva căruţe trecură pe 
lângă ei, îndreptându-se spre oraş. Dealurile joase 
erau acoperite de copaci în toată splendoarea 
frunzişului lor de toamnă, roşu, galben şi auriu. 
Când soarele cădea asupra lor, păreau nişte 
focuri. Cithrin se ghemui pe capra căruţei, cu 
picioarele îngheţate şi cu mâinile înțepenite. 

Kilometrii se scurgeau încet şi nervozitatea ei 
începea să scadă în intensitate, alinată de 
huruitul şi legănatul căruței. Aproape că uită cine 
era, ce lăsa în urmă şi ce transporta în căruţă. 
Atâta timp cât lumea se reducea la ea, catâri, 
căruța din față şi copacii de pe marginile drumului 
era ca şi cum ar fi fost singură. Soarele începu să 
coboare, intrându-i în ochi şi aproape orbind-o. La 
un strigăt al conducătorului convoiului, căruțele 
încetiniră, apoi opriră. Timzinaiul călări de-a 
lungul şirului, cum făcuse şi în Vanai, indicându- 
i fiecăruia câte un loc aflat pe un câmp jos, 
deschis. Tabăra. Din fericire, locul lui Cithrin era 
aproape de drum, aşa că nu avea mare lucru de 
făcut. Întoarse catârii, trase căruţa unde i se 


spusese, apoi sări din ea. Deshămă catârii şi-i 
mână către pârâu, unde îşi vârâră boturile în apă 
şi rămaseră astfel atât de mult timp că o cuprinse 
îngrijorarea. Oare erau în stare să bea atât de mult 
încât să se îmbolnăvească? Ar fi trebuit să încerce 
să-i oprească? Dar şi celelalte animale făceau la 
fel. Se uită cum procedau alți căruțaşi şi se strădui 
să nu bată la ochi. 

Noaptea se lăsă iute şi răcoroasă. Până când 
terminase de hrănit animalele, le buşumase şi le 
dusese în țarcul improvizat al convoiului, se lăsase 
ceața. Conducătorul convoiului aprinsese un foc 
şi mirosul de fum şi de peşte fript făcu stomacul 
lui Cithrin să se trezească brusc şi dureros la 
viață. Li se alătură căruțaşilor care râdeau şi 
vorbeau stând la coadă ca să primească de 
mâncare. Îşi ţinu capul plecat şi ochii în jos. Ori 
de câte ori cineva încerca s-o includă într-o 
conversație, mormăia sau răspundea monosilabic. 
Bucătăreasa convoiului era o timzinaie scundă şi 
atât de grasă, încât solzii chitinoşi păreau gata să- 
i sară de pe braţele îndesate ca nişte cârnaţi. Când 
îi veni rândul lui Cithrin, bucătăreasa îi întinse o 
farfurie de cositor cu o fâşie subțire de păstrăv cu 
carnea palidă, o lingură de fasole şi o coajă de 
pâine neagră. Cithrin înclină din cap în semn de 
mulțumire şi se duse să se aşeze lângă foc. 
Umezeala îi pătrunsese prin pantaloni şi tunică, 
dar nu îndrăzni să se tragă mai aproape de 
căldură. Era bine să stea mai în spate. 


În timp ce mâncau, conducătorul convoiului 
scoase din propria căruță un scăunel jos şi se 
cocoţă pe el, citind dintr-o carte sfântă la lumina 
focului. Cithrin ascultă numai pe jumătate. Şi 
magistrul Imaniel era un om religios sau credea 
că-i bine să dea impresia asta. Cithrin auzise de 
mai multe ori scripturile, dar nu i se păruse că 
Zeul sau îngerii erau din cale-afară de 
impresionanți. 

Lăsă jos în tăcere farfuria şi cuțitul şi se îndreptă 
spre pârâu. Una dintre spaimele ei stăruitoare 
fusese că nu va avea cum să meargă la latrină fără 
să se dea de gol, iar replica nepăsătoare a 
magistrului Imaniel — „Toţi oamenii se cacă stând 
pe vine” — n-o făcuse să se simtă mai bine. Singură 
în întuneric şi ceaţă, cu pantalonii în jurul 
gleznelor şi cu umplutura pentru prohab în mână, 
simți că nu numai trupul i se uşurase. O dată. 
Scăpase neprinsă o dată. Acum totul era să 
mențină şarada în săptămânile următoare până să 
ajungă la Carse. 

Întorcându-se lângă foc, zări un bărbat aşezat 
alături de locul unde-şi lăsase farfuria. Unul 
dintre paznici, din fericire, nu căpitanul sau 
tralgul care-i era secund. Cithrin se aşeză la locul 
ei şi paznicul o salută din cap zâmbind. Speră că 
omul n-avea chef de vorbă. 

— Ce mai orator şi conducătorul nostru, zise 
paznicul. Le are cu discursurile. Ar fi fost un actor 
bun, numai că-s puține roluri scrise pentru 


timzinai. Orman din Cercul de Foc şi cam atât. 

Cithrin dădu aprobator din cap şi luă o gură din 
fasolea care se răcise. 

— Sandr, zise paznicul. Ăsta-s eu. Mă cheamă 
Sandr. 

— Tag, zise Cithrin, cu speranţa că, mormăind 
şi cu gura plină de fasole, vocea-i sunase ca a unui 
bărbat. 

— Mă bucur să te cunosc, Tag, zise Sandr. 

Se întoarse şi ridică din întuneric un burduf de 
piele. 

— Vrei o gură? 

Cithrin ridică din umeri cum îşi imagina că ar 
face un căruțaş, iar Sandr zâmbi şi scoase dopul 
cu un pocnet. Cithrin băuse vin la templu şi la 
ospeţele din timpul festivalurilor, dar întotdeauna 
îndoit cu apă şi niciodată prea mult. 

Lichidul ce i se scurse în gură era cu totul altfel. 
Îi înțepă buzele şi limba, îi alunecă pe gât şi o lăsă 
cu sentimentul că fusese curățată. Căldura i se 
răspândi în piept ca o roşeaţă. 

— Bun, nu? zise Sandr. L-am împrumutat de la 
maestrul Kit. N-o să se supere. 

Cithrin mai luă o înghiţitură şi i-l înapoie fără 
tragere de inimă. Sandr bău, în timp ce 
conducătorul convoiului ajunse la finalul lecturii 
sale şi în jurul lor vreo şase voci se înălțară pentru 
încheierea ceremonială. Luna părea moale şi 
lumina era difuză din pricina ceții. Spre 
surprinderea lui Cithrin, vinul parcă-i făcuse 


gheara din stomac să se mai destindă. Nu mult, 
dar destul cât să simtă. Căldura din piept i se 
răspândea acum şi în pântece. Se întrebă cât de 
mult din conținutul burdufului ar fi trebuit să bea 
ca s-o simtă şi în umeri şi gât. 

Nu trebuia să facă prostii, totuşi. Nu trebuia să 
se îmbete. Cineva îl strigă pe Sandr şi paznicul sări 
în picioare. Nu luă şi burduful. 

— Aici sunt, domnule, zise Sandr apropiindu-se 
de foc. 

Wester şi tralgul lui îşi adunau soldații. Cithrin 
aruncă o privire înspre întunericul cenuşiu, 
mişcător, apoi către foc, şi, cu grijă, apucă 
burduful de vin cu un gest nonşalant şi-l ascunse 
în jachetă. 

Reveni la căruţa ei ocolindu-i pe ceilalți. Cineva 
începuse să cânte şi o altă voce se înălță, 
alăturându-i-se. O pasăre de noapte ţipă. Cithrin 
se urcă în căruță. Pe acoperământul de lână se 
forma rouă, în picături micuțe ce reflectau 
strălucirea lunii. Se întrebă dacă ar fi trebuit să 
tragă prelata, dar era întuneric şi nici nu ţinea 
neapărat. În schimb, se cuibări înăuntru printre 
baloți, scoase burduful din haină şi luă încă o 
gură. Una mică şi numai una. 

Trebuia să fie prudentă. 


Dawson Kalliam, 
Baron De Osterling Fells 


Areul descris de sabie devie în ultima clipă şi 
lama de oțel se năpusti în sus, spre fața lui. Dacă 
Dawson ar fi fost la fel de tânăr ca adversarul său, 
manevra ar fi avut efectul scontat: s-ar fi ferit, 
întorcându-se şi lăsându-şi flancul expus. Dar se 
duela de prea mulţi ani. Îşi mişcă propria spadă o 
fracțiune mai la stânga, deviind cu un fir de păr 
lovitura neaşteptată a celuilalt. 

Feldin Maas, baron de Ebbinbaugh şi adversar 
al lui Dawson în acest duel şi, de altfel, în toate 
cele, scuipă şi rânji. 

Jignirea de la care pornise totul fusese una 
minoră. Deşi Dawson avea moşii mai întinse, cu 
trei zile mai înainte, la curte, Maas ceruse să fie 
servit înaintea lui pe baza faptului că fusese numit 
Administrator al Tărmului Sudic. Dawson îi 
explicase lui Maas că se înşela. Maas se simțise 
jignit de aroganţa lui. Fuseseră cât pe ce să se 
încaiere chiar în marea sală de ospeţe. Aşa că 
problema trebuia rezolvată aici, după obiceiurile 
de odinioară. 

Terenul destinat duelurilor era o suprafață 
uscată, prăfoasă, suficient de lungă pentru 
turniruri şi suficient de îngustă pentru acest soi 
de confruntări cu spade scurte şi armuri de duel 
din piele. Pe una dintre laturi, zidurile şi turnurile 
înalte ale Turlei Regelui se înălțau deasupra 


copacilor. Pe cealaltă se afla Diviziunea, adâncă de 
trei sute de metri, care spinteca oraşul şi de la care 
îşi luase numele Tronul Despicat. 

Se desprinseră unul de altul şi reîncepură să-şi 
dea târcoale, încordați. Dawson îşi simțea brațul 
drept atât de obosit, că parcă îl ardea, dar vârful 
spadei nu-i tremura. Se mândrea cu faptul că, 
după treizeci de ani pe câmpul onoarei, era la fel 
de puternic ca-n ziua când păşise pe el prima oară. 
Spada bărbatului mai tânăr era parcă mai puţin 
stabilă, postura sa în aparenţă mai neglijentă. Era 
o minciună şi Dawson ştia că nu trebuie să-i dea 
crezare. 

Cizmele lor cu tălpi de piele fâşâiau pe pământ. 
Feldin atacă. Dawson pară, ripostă şi fu rândul lui 
Feldin să se retragă. Rânjetul lui era mai puţin 
plin de sine acum, dar Dawson nu-şi dădu voie să 
se simtă mulțumit. Nu până când ticălosul nu 
avea să poarte o cicatrice făcută de un Kalliam. 
Feldin Maas dădu o lovitură joasă, cu toată forța, 
răsucind lama cu o mişcare iute din încheietură. 
Dawson pară, simulă un atac la stânga şi lovi spre 
dreapta. Mişcarea fusese perfectă, dar adversarul 
său îşi schimbase deja poziția. Erau amândoi prea 
experimentați pentru ca asemenea trucuri să mai 
aibă efect. 

Se impunea o manevră neaşteptată. 

Într-o luptă adevărată, lovitura lui Dawson ar fi 
fost sinucigaşă. Îl lăsa expus, dezechilibrat, cu 
trupul prea întins. Era brutală şi de aceea avu 


efectul scontat. Feldin sări în spate, dar prea încet. 
Rezistenţa metalului întâlnind pielea se transmise 
prin lama lui Dawson. 

— Sânge! strigă Dawson. 

Zări expresia lui Feldin trecând într-o singură 
secundă de la surprindere la furie, de la furie la 
un calcul rece şi apoi redevenind o mască 
înghețată, ironică. Pentru o clipă, încă mai pregăti 
o ripostă. Ar fi fost imposibil de parat. Dawson 
realiză că tânărul Feldin se simţea ispitit s-o facă. 
În ciuda onoarei, a martorilor prezenţi şi a 
regulilor duelului, Feldin Maas era tentat să-l 
ucidă. Gustul victoriei i se păru încă şi mai bun. 
Feldin dădu înapoi, îşi apăsă palma pe coaste şi o 
ridică însângerată. Medicii veniră alergând să 
examineze rana. Dawson îşi vâri spada în teacă. 

— Bine jucat, bătrâne, spuse Feldin, în timp ce 
medicii îi scoteau cămaşa. Să foloseşti onoarea 
mea pe post de armură? A fost aproape un 
compliment. Ţi-ai riscat viața contând pe 
instinctele mele bune. 

— Mai degrabă pe faptul că ţi-ar fi fost teamă să 
nu le dai ascultare. 

O sclipire periculoasă se ivi în ochii bărbatului 
mai tânăr. 

— De-abia am terminat un duel aici, zise 
medicul-şef. Haideţi să nu mai avem încă unul. 

Dawson îşi trase pumnalul în semn de salut. 
Feldin împinse deoparte servitorii şi şi-l trase pe al 
lui. Sângele care-i şiroia pe coaste era un semn 


bun. Noua lui cicatrice avea să fie profundă. 
Dawson îşi vâri pumnalul în teacă, se întoarse şi 
părăsi câmpul de dueluri cu onoarea intactă. 


Camnipol. Oraşul divizat, reşedinţa Tronului 
Despicat. 

Încă din vremea dragonilor, fusese centrul 
puterii pursângilor. În epocile întunecate ale 
decăderii de după marele război ce-i doborâse pe 
foştii stăpâni ai lumii, eliberând rasele de sclavi, 
Camnipolul fusese un far luminos. Negru şi auriu, 
înălțându-se mândru pe dealul său, oraşul îi 
chemase acasă pe pursângii risipiţi. De-a lungul 
secolelor, unele averi se risipiseră şi dispăruseră, 
dar oraşul stătea în picioare, etern, împărțit în 
două de Diviziune şi ținut laolaltă prin puterea 
Turlei Regelui, locuința regelui Simeon şi a 
prințului Aster, încă un copil. 

Podul de Argint se întindea peste hăul Diviziuni, 
legând Turla Regelui de districtul nobililor, aflat în 
partea de sus a pantei vestice. Piatra străveche se 
sprijinea pe o fâşie de jadul-dragonului nu mai 
lată de o palmă, dar la fel de eternă ca soarele sau 
ca marea. Dawson mergea într-o trăsurică trasă 
de cai, sfidând noua modă de a pune sclavi în 
hamuri. Roţile huruiau şi, dedesubtul său, stoluri 
de porumbei se învolburau în aer. Se aplecă pe 
fereastră, privind în jos, către straturile de ruine 
şi stâncă ce alcătuiau pereţii Diviziunii. Se spunea 
că în stratul cel mai de jos, în movila imensă de la 


baza canionului, se aflau clădiri mai vechi decât 
dragonii înşişi. Camnipol, oraşul etern. Oraşul lui, 
inima națiunii şi rasei sale. Dawson nu iubea 
nimic mai mult pe lume, cu excepția familiei. 

Apoi traversă cealaltă parte a marelui hău şi 
vizitiul coti către scuarul îngust ce-i aparținea. 
Palatul lui i se înălța dinainte, cu linii clare, 
avântate şi elegante, fără ornamentele ţipătoare cu 
care parveniți precum Feldin Maas, Alan Klin şi 
Curtin Issandrian îşi împopoţonau locuinţele. 
Casa lui clasică şi elegantă, privind pe deasupra 
vidului către Turla Regelui şi către câmpia largă 
din spatele acesteia, era cea mai frumoasă din tot 
oraşul, poate cu excepția proprietăţii lordului 
Bannien de Estinford. 

Servitorii aduseră scărița şi, ca întotdeauna, 
Dawson refuză cu o fluturare de mână braţul ce i 
se oferea. Era datoria lor să i-l ofere, iar lui 
demnitatea îi impunea să refuze. Important era 
ritualul. Sclavul uşier, un tralg bătrân cu pielea de 
un cafeniu deschis şi păr argintiu pe vârfurile 
urechilor, stătea la intrare. Un lanţ de argint îl lega 
de coloana de marmură neagră. 

— Bine ați venit acasă, stăpâne, zise sclavul. A 
sosit o scrisoare de la fiul domniei voastre. 

— Care dintre ei? 

— Jorey, stăpâne. 

Dawson simţi un gol în stomac. Să fi venit de la 
oricare altul dintre copii, ar fi citit-o cu o plăcere 
neumbrită, dar o scrisoare de la Jorey însemna 


veşti despre mult dispreţuita campanie împotriva 
Vanaiului. Întinse mâna nerăbdător. Sclavul uşier 
făcu semn din cap către interiorul casei. 

— Doamna, soția dumneavoastră, a luat-o, 
stăpâne. 

Interiorul palatului era tot numai tapiserii 
întunecate şi cristal strălucitor. Câinii coborâră în 
fugă scările, scheunând bucuroşi. Erau cinci 
câini-lupi cu blană cenugşie strălucitoare şi dinți ca 
fildeşul. Dawson le scărpină urechile şi-i mângâie, 
apoi se îndreptă către solar şi către soția lui. 

Încăperea aceea de sticlă era consolarea pe care 
i-o oferea Clarei. Strica linia clădirii în partea 
dinspre nord, dar aici ea putea să cultive 
panseluţele şi violetele care creşteau pe dealurile 
din Osterling. Amintirea ținutului de-acasă îi 
aducea o mulțumire provizorie în anotimpurile 
petrecute în Camnipol. Clara avea grijă ca locuinţa 
să miroasă toată iarna a violete. Acum, şedea într- 
un fotoliu, cu un mic pupitru alături şi cu tăvile 
cu flori întunecate înşirate în jurul ei ca nişte 
soldați la paradă. La auzul paşilor lui îşi ridică 
privirea şi-i zâmbi. 

Clara fusese întotdeauna perfectă. Poate că anii 
îi mai ofiliseră bujorii din obraji, iar părul ei negru 
era presărat cu fire albe, dar el încă o mai vedea 
pe fata de odinioară. Pe vremea când tatăl lui 
Dawson alesese pântecele care avea să-i poarte 
nepoții, existaseră frumuseți mai rafinate şi poete 
mai dăruite. Dar el o alesese pe Clara şi lui 


Dawson nu-i trebuise prea mult timp ca să 
aprecieze înțelepciunea acestei alegeri. Ea avea un 
suflet bun. Ar fi putut să fie o culme a tuturor 
virtuților, dar dacă n-ar fi fost bună la suflet, toate 
celelalte daruri s-ar fi transformat în cenuşă. 
Dawson se aplecă şi o sărută pe buze ca de obicei. 
Era un ritual, la fel ca acela de a refuza ajutorul 
lacheului sau de a scărpina urechile câinilor. 
Dădea sens vieții. 

— Avem veşti de la Jorey? întrebă el. 

— Da, spuse ea. Îi merge bine. Se distrează de 
minune în armată. Căpitanul lui este băiatul 
Adriei Klin, Alan. Zice că se înţeleg chiar foarte 
bine. 

Dawson se rezemă de o masă cu flori şi îşi 
încrucişă brațele. Golul din stomac se amplifică. 
Klin. Încă unul din clica lui Feldin Maas. Faptul 
că regele îl pusese pe fiul său sub comanda acelui 
individ îi căzuse rău, ca un os în gât, şi încă mai 
simțea o undă de furie când se gândea la asta. 

— A, şi zice că e înrolat alături de Geder Palliako, 
dar nu se poate una ca asta, nu-i aşa? Nu-i 
omulețul acela ciudat şi dolofan care are o pasiune 
pentru hărți şi pentru cupletele comice? 

— Tu te gândeşti la Lerer Palliako. Geder este 
fiul lui. 

— Aha, zise Clara fluturând din mână. Aşa mai 
are sens, pentru că nu mi-l puteam imagina 
plecând din nou la luptă la vârsta lui. Cred că am 
depăşit cu toții etapa asta. Şi Jorey a mai scris un 


pasaj lung despre cai şi prune care este în mod 
clar un soi de mesaj codificat către tine, pentru că 
n-am reuşit să înțeleg nimic din el. 

După ce scotoci un moment printre cutele 
rochiei, îi întinse hârtia împăturită. 

— Ai câştigat duelul? întrebă ea. 

— Da. 

— Şi omul ăla îngrozitor şi-a cerut scuze? 

— Nu, draga mea, a făcut ceva mai bun de-atât. 
A pierdut. 

Scrisul lui Jorey se întindea pe hârtie ca 
zgârietura regulată a unor gheruțe de pasăre, 
ordonat şi neglijent în acelaşi timp. Dawson citi în 
diagonală primele paragrafe. Câteva comentarii 
glumeţe despre rigorile marşului, o remarcă 
ironică despre Alan Klin pe care Clara fie n-o 
văzuse, fie alesese să n-o înțeleagă, un pasaj scurt 
despre băiatul ăla, Palliako, care s-ar părea că 
devenise un soi de bătaie de joc a companiei. Apoi 
urma partea importantă. O citi cu atenţie, 
examinând fiecare frază, identificând cuvintele pe 
care le alesese împreună cu fiul său ca să 
desemneze anumiți jucători importanți şi diversele 
lor stratageme. Nu sunt prune iernatice anul ăsta. 
Însemna că sir Klin nu era protejatul lordului 
Ternigan. Klin primea ordine de la el pentru că 
lordul Ternigan era mareşalul armatei şi nu 
datorită vreunei alianţe politice colaterale. Era o 
informaţie bună de ştiut. Calul meu este în pericol 
să şchioapete de piciorul drept. Cal, nu armăsar. 


Şchiopătat, nu ologeală. Dreptul, nu stângul. Deci 
compania lui Klin era în poziția favorită pentru 
rămânerea în Vanaiul cucerit, iar Klin avea şansa 
să ajungă guvernator temporar. Ternigan nu 
plănuia să preia el conducerea oraşului. Era, 
aşadar, cu atât mai important ca armata să bată 
pasul pe loc. 

Doar să bată pasul pe loc. Nu să fie înfrântă. 
Niciodată. Dacă forțelor lui Ternigan avea să le fie 
refuzată victoria numai preţ de un anotimp, până 
atunci totul avea fie pregătit. Diferenţa dintre 
amânare şi înfrângere era singurul lucru care 
făcea ca negocierile lui cu Maccia să nu se cheme 
de-a dreptul trădare. Dacă ar fi reuşit să amâne 
cucerirea Vanaiului până în primăvară, ar fi avut 
timp să obțină rechemarea lui Klin la curte şi 
numirea lui Jorey în locul lui. Guvernarea 
Vanaiului avea să fie prima treaptă urcată de fiul 
său la curte, ştirbind totodată ceva din prestigiul 
lui Maas şi Klin şi al celor ca ei. 

Dawson lucrase prin cele mai obscure canale pe 
care le ştia, trimițând scrisori unor agenți din 
Stollbourne, care  trimiseseră scrisori unor 
negustori din Birancour care făceau afaceri în 
Maccia. Discreţia era crucială, dar reuşise. Şase 
sute de soldați urmau să sprijine oraşul liber 
Vanai până în momentul în care avea să devină 
mai convenabil să n-o facă. În primăvară aveau să 
se retragă, Vanaiul urma să fie cucerit, iar venirea 
verii avea să-l găsească pe Dawson bând cu regele 


Simeon şi râzând împreună de viclenia de care 
dăduse el dovadă. 

— Stăpâne? 

Servitorul stătea în uşa solarului, înclinându-se 
a scuze. Dawson împături scrisoarea şi i-o înapoie 
Clarei. 

— Ce este? 

— O vizită, domnule. Baronul Maas şi soția. 

Dawson pufni, dar Clara se ridică şi-şi aranjă 
mânecile. 

Chipul ei luă o expresie de un calm seren şi îi 
zâmbi. 

— Ei, dragul meu, zise ea. Voi doi aţi avut parte 
de jocul vostru de-a războiul. Acum nu fii 
ranchiunos dacă ne jucăm şi noi de-a pacea. 

În mintea lui, obiecțiile dădură năvală ca ogarii 
pe urma unei vulpi: nu era un joc, ci o chestiune 
de onoare, Maas îşi meritase cicatricea şi umilința 
provocată de aceasta, să-l primească acum era 
doar etichetă goală de conținut şi aşa mai departe. 
Clara ridică o sprânceană, înclinându-şi capul. 
Tot patosul lui secă. Începu să râdă. 

— Iubirea mea, zise el, tu mă faci un om civilizat. 

— O, nu, nici vorbă, spuse ea. Acum vino cu 
mine şi zi ceva drăguţ. 

Camera de primire era îmbrăcată în tapiserii. 
Imagini ale Ultimei Bătălii lucrate în pânză, aripile 
dragonului fiind brodate cu fir de argint, iar Drakis 
Cioara-Furtunii cu aur. Lumina soarelui se 
revărsa printr-o fereastră mare din sticlă colorată 


cu blazonul casei Kalliam, grifonul şi securea. 
Feldin Maas stătea lângă uşă ţeapăn de parcă ar 
fi luat poziție de drepţi. Soţia lui, cu păr întunecat 
şi față ascuţită, păşi în întâmpinare când Dawson 
şi Clara intrară în cameră. 

— Verişoară, zise ea luând mâna Clarei. Mă 
bucur atât de mult să te văd! 

— Da, Phelia, zise Clara. Îmi pare rău că reuşim 
să ne vizităm doar când băieții noştri se poartă 
urât. 

— Osterling, spuse  Feldin Maas, folosind 
titulatura mai oficială a lui Dawson. 

— Ebbinbaugh, îi răspunse Dawson făcând o 
plecăciune. 

Feldin i-o reîntoarse cu un gest țeapăn care 
mărturisea că noua rană încă îl mai durea. 

— O, potoliți-vă amândoi, zise Clara, în aceeaşi 
clipă în care soția lui Feldin spuse: 

— Luaţi loc şi beți nişte vin. 

Bărbaţii se supuseră. După câteva minute de 
conversație, Feldin se înclină înspre Dawson, 
coborându-şi vocea. 

— N-am auzit dacă o să participi sau nu la 
turnirul regal. 

— Sigur c-o să particip. De ce nu? 

— Credeam c-o să le laşi şi fiilor tăi prilejul să se 
bucure de glorie, bătrâne prieten, zise Feldin. De 
aceea. N-am vrut să te jignesc. Nu cred că-mi mai 
pot permite să te jignesc. Cel puţin nu până mă 
vindec. 


— Poate data viitoare ar trebui să ne duelăm cu 
vorbe. Cuplete jignitoare, de la o distanţă de zece 
paşi. 

— A, nu, prefer spadele. Cupletele tale provoacă 
daune permanente. Tu eşti pricina pentru care 
oamenii încă-i mai spun lui sir Lauren Cavalerul 
Iepure. 

— Eu? Da de unde! Nu mi-ar fi venit niciodată 
ideea dacă n-ar fi fost dinții ăia ai lui şi coiful ăla 
ridicol. Ştiu că se presupunea că-s aripi, dar mă 
jur pe numele Zeului că mie mi s-a părut că 
aduceau cu nişte urechi, zise Dawson şi sorbi din 
vin. Te-ai achitat bine astăzi, fiule. Nu la fel de bine 
ca mine, dar eşti un luptător abil, fără urmă de- 
ndoială. 

Clara îl răsplăti cu un zâmbet. Avea dreptate, nu 
era greu să te arăţi generos. Te şi încălzea puţin. 
Vinul era aromat şi servitorii aduseseră un platou 
cu brânză uscată şi cârnaţi. Clara şi verişoara ei 
bârtfeau, atingându-şi una alteia mâinile şi braţele 
cu orice prilej, ca doi copii care flirtează. Era cam 
acelaşi lucru, probabil, îşi zise el. Mai întâi 
jignirea, apoi violența şi în final consolarea. Femei 
ca soțiile lor erau cele care împiedicau regatul să 
se destrame, pradă unui război provocat de 
orgoliile masculine. 

— Suntem norocoşi să avem asemenea soții, zise 
Dawson. 

Feldin Maas tresări, le privi pe cele două femei 
cufundate într-o conversaţie despre cât de dificil 


era să menţii o casă în Camnipol şi, în acelaşi 
timp, una la moşie şi schiță un zâmbet. 

— Cred că suntem, zise el. Cât ai de gând să 
rămâi în Camnipol? 

— Până la turnir şi poate o săptămână-două 
după. Vreau să ajung acasă înainte să înceapă 
ninsorile. 

— Da. Nimic nu se compară cu Turla Regelui 
iarna când e vorba să te sufle tot vântul dinspre 
câmpie. Ai zice că Maiestatea sa a avut un croitor 
de vele pe post de arhitect. Am auzit că regele are 
de gând să facă un tur al moşiilor numai ca să 
poată petrece şi el ceva timp într-o locuință 
călduroasă. 

— E vorba de vânătoare, zise Dawson. De când 
eram copii, îi plăceau vânătorile de iarnă pe moşii. 

— Totuşi nu crezi că de-acum e cam bătrân 
pentru vânătoare? 

— Nu. Nu cred. 

— Mă înclin înaintea părerii tale, zise Feldin, dar 
zâmbetul său era subţire şi arogant. Dawson simți 
un junghi de furie şi Clara trebuie că-l observase. 
Parte din efortul de menţinere al păcii, se pare, 
însemna să ştii să opreşti jocul ăsta de-a prietenia 
cât timp iluzia încă mai ţinea. Chemă servitorii, 
adună violete şi le oferi în dar verişoarei sale, apoi 
se îndreptară împreună către holul de la intrare ca 
să-şi ia rămas-bun. Chiar înainte să se întoarcă, 
Feldin Maas se încruntă, ridicând un deget. 

— Am uitat, domnul meu. Ai rude în Oraşele 


Libere? 

— Nu, spuse Dawson. Mă rog, Clara parcă are 
nişte rude îndepărtate în Gilea. 

— Prin căsătorie, spuse Clara. Nu rude de sânge. 

— Deci pe nimeni în Maccia. Asta-i bine, zise 
Feldin Maas. 

Dawson înțepeni. 

— Maccia? Nu, zise el. De ce? Ce-i cu Maccia? 

— S-ar părea că Marele Doge de-acolo a decis să 
se alieze cu Vanaiul împotriva Maiestăţii Sale. 
„Unitate în fața agresorilor” sau cam aşa ceva. 

Feldin ştia despre întăririle din Vanai. Şi dacă el 
ştia, atunci ştia şi Alan Klin. Ştiau şi prin influența 
cui se alesese Vanaiul cu acest nou aliat sau doar 
bănuiau”? Probabil că măcar o bănuială aveau, 
altfel Feldin nu ar fi deschis subiectul. Dawson 
zâmbi în felul în care spera c-ar fi făcut-o dacă n- 
ar fi avut nicio miză acolo. 

— Unitate în rândul Oraşelor Libere? Pare greu 
de crezut. Probabil e doar un zvon. 

— Da, zise Feldin Maas. Da. Sunt sigur c-aşa e. 

Apoi fiul ăla bastard al unui dihor şi-al unei 
curve, cu față de potaie şi cocoşel, se înclină şi-şi 
conduse nevasta afară din casă. Văzând că 
Dawson nu se clintea, Clara îi luă mâna într-a ei. 

— Te simţi bine, dragul meu? Parcă te supără 
ceva. 

— Scuză-mă, zise el. 

Odată ajuns în bibliotecă, încuie uşile, aprinse 
lumânările şi trase hărţile de pe rafturi. Însemnase 


pe ele drumurile din Maccia spre Vanai şi traseul 
pe care era sigur că-l va urma armata. Măsură şi 
calculă, iar furia îl năpădi ca valurile bătute de 
furtună. Fusese trădat. Undeva de-a lungul 
lanţului comunicării, cineva spusese ceva şi se 
alesese praful de planurile lui. Fandase prea 
adânc şi rămăsese expus. Fusese învins. De Feldin 
Maas. Unul dintre câini scânci şi zgârie la uşă 
până când Dawson descuie şi-i dădu drumul 
înăuntru. 

Câinele se cocoță pe canapea, încolăcindu-se şi 
privindu-l pe Dawson cu ochi îngrijoraţi. Baronul 
de Osterling Fells se aşeză greoi lângă animal şi-i 
scărpină urechile. Câinele scânci din nou, 
împingându-şi capul în palma lui Dawson. O clipă 
mai târziu, Clara apăru în uşă, cu braţele 
încrucişate şi cu ochii la fel de îngrijoraţi ca ai 
animalului. 

— Ceva nu merge cum trebuie? 

— Oarecum da. 

— Jorey este în pericol? întrebă ea. 

— Nu ştiu. 

— Noi doi suntem în pericol? 

Dawson nu-i răspunse, pentru că răspunsul ar 
fi fost da, iar s-o mintă nu se simțea în stare. 


Geder 


Ceaţa acoperea valea, albă în lumina soarelui. 
Stindardele caselor nobiliare ale Anteei atârnau 


inerte şi jilave, umezeala din aer întunecându-le 
culorile şi împrumutându-le nuanțe cenuşii. 
Lumea mirosea a frig şi a noroi călcat în picioare. 
Calul lui Geder îşi scutură capul şi gemu. Geder 
întinse mâna înmănuşată şi bătu animalul pe 
greabăn. 

Armura pe care o purta îi aparținuse cândva 
tatălui său şi oţelul strălucitor al platoşei era puţin 
încețoşat în locurile unde fierarul îl îndoise ca să 
fie mai pe potriva spatelui lui Geder. Curelele îl 
strângeau până şi prin brigandinăs. Marşul fusese 
o lungă şi epuizantă anticipare a felului în care 
arăta, probabil, iadul. Ritmul, niciodată iute, era 
neîndurător. După acea primă dimineaţă de 
mahmureală, călărise şi mersese timp de patru 
zile fără să facă popasuri mai mari de două ore. 
Noaptea îşi punea pătura pe umeri şi tremura de 
frig. În timpul zilei transpira. Armata mărşăluia pe 
largul drum al dragonului şi tropăitul picioarelor 
pe jadul acestuia devenise mai întâi un zgomot 
iritant, apoi o muzică, apoi un soi de linişte, 
înainte să devină, din nou, o iritare. Având un 
singur cal, fusese silit să meargă pe jos o bună 
parte din zi. Un ins mai bogat ar fi adus cu sine în 
campanie doi-trei cai, ori poate chiar patru. Şi o 
armură care să nu fi avut parte de decenii de 
serviciu încă dinainte să se nască el. Şi un cort 


3 Piesă din armură constând într-o tunică din pânză groasă sau piele 
căptuşită cu plăcuţe de metal (n. t.). 


care să ţină frigul la distanţă. Şi, poate, puţin 
respect şi ceva demnitate. 

Ceilalți nobili călăreau în grupuri sau alături de 
suita lor. Geder stătea laolaltă cu ei, în fruntea 
coloanei, dar mult la coada grupului. Imediat după 
el veneau căruțele cu provizii, urmate de infanterie 
şi de însoțţitoarele armatei, deşi acestea nu erau 
prea multe. Când târfele decideau că un marş 
reprezenta o prea mare pierdere de vreme, asta 
spunea ceva. 

Ordinul de oprire sosise cu o seară înainte, cu o 
oră înainte de apus. Scutierul lui Geder înălțase 
cortul micuţ, adusese o farfurie de cositor cu 
brânză şi linte şi se ghemuise după obiceiul 
dartinailor afară, la intrare. Geder se târâse în pat, 
închisese ochii şi se rugase să adoarmă. În toate 
visele se văzuse mărşăluind. La prima lumină a 
zorilor, venise un nou ordin: fiți pregătiți. 

Îşi imaginase ziua asta toată copilăria. Prima lui 
bătălie adevărată. Îşi imaginase curentul şarjei, 
căldura şi iuțeala calului de sub el, strigătele 
fioroase de luptă țâşnindu-i din gâtlej. Nu se 
gândise că va amorți ore în şir în şa, cu armura 
răcindu-se în jurul lui, în timp ce infanteria se 
alinia, rupea rândurile şi se alinia din nou. Şirul 
nobililor cavaleri cu spada şi lancea pregătite de 
luptă era de fapt un pâlc de oameni care râdeau, 
făceau glume obscene şi se plângeau că mâncarea 
era fie prea puţină, fie stricată. N-ai fi zis că eşti 
pe nobilul câmp de încercare al războiului, ci în 


cea de-a noua zi a unei vânători de opt zile. 
Spinarea lui Geder era cuprinsă de o durere 
arzătoare care se întindea de la fund până la baza 
craniului. Coapsele-i erau carne vie din pricina 
rosăturilor, îi trosneau fălcile de atâta căscat şi 
avea un gust de brânză stricată în gură. Scutierul 
stătea alături, cu lancea lui Geder în mână, cu 
scutul prins pe spate şi cu o expresie prudentă pe 
fața spână. 

— Palliako! 

Geder se răsuci. Sir Alan Klin călărea un 
armăsar negru de luptă, al cărui acoperământ de 
oțel era smălțuit într-un roşu strălucitor. Roua 
strălucea pe armura bărbatului, pe care era 
gravată o aripă de dragon din argint. Ai fi zis că 
tocmai descinsese dintr-un vechi cântec de luptă. 

— Domnule? zise Geder. 

— Faci parte din şarja dinspre vest. Iscoadele 
spun că acolo sunt trupele de mercenari plătiți de 
Vanai, deci acolo ar trebui să fie lupta cea mai 
uşoară. 

Geder se încruntă. Ceva nu era în regulă, dar 
oboseala îl împiedica să gândească. Mercenarii 
erau luptători profesionişti, veterani până la unul. 
Şi-acolo ar fi urmat să fie lupta mai uşoară? 
Citindu-i expresia de pe chip, Klin se aplecă într-o 
parte şi scuipă. 

— Ei n-au case şi neveste de apărat, zise el. Ține- 
te după Kalliam şi încearcă să nu intri în nimeni 
cu calul. Poţi să-ți sfărâmi genunchiul. 


— Ştiu. 

Klin înălță din sprâncenele sale blonde. 

— Adică... vreau să spun c-o să fiu atent, 
domnule. 

Klin plescăi din limbă şi frumosul lui armăsar 
scutură din cap şi se întoarse. Scutierul lui Geder 
îşi ridică privirea către el. Dacă în ochii strălucitori 
ai dartinaiului era vreo urmă de amuzament, şi-o 
ascundea bine. 

— Haide, zise Geder. Să ne punem pe poziţii. 

Culmea era că se putea ca totuşi Klin să fi spus 
adevărul. 

Poate că îi trimitea pe Geder şi pe cel mai tânăr 
dintre Kalliami în partea unde lupta avea să fie 
mai uşoară. O şarjă, câteva lovituri de spadă de-o 
parte şi de alta şi mercenarii strigând că se predau 
înainte să fie cineva prea grav rănit. Ar fi fost o 
dovadă a dibăciei lui Klin dacă ar fi reuşit să-şi 
păstreze toți cavalerii în viață şi să-şi sporească 
propria glorie rezervându-şi sieşi lupta cea mai 
grea. Totul numai ca să-l impresioneze pe lordul 
Ternigan şi să iasă în evidență printre ceilalți 
căpitani din oastea mareşalului. Sau poate Klin 
voia ca Geder să moară în luptă. Geder se gândi 
că ar fi fost dispus să moară, dacă asta însemna 
că nu mai trebuia să călărească. 

Jorey Kalliam stătea drept în şa vorbind cu 
stegarul său. Armura lui era din oțel simplu, 
neîmpodobit şi elegant. Alături de el se aflau alți 
şase cavaleri, cu scutierii aținându-se prin 


preajmă pregătiți. Kalliam înclină solemn din cap 
către Geder şi acesta îi întoarse salutul. 

— Apropiaţi-vă, zise Kalliam. Toţi. La mine. 

Cavalerii îşi îndemnară caii să înainteze. Sir 
Makiyos de Ainsbaugh. Sozlu Veren şi fratele lui 
geamăn, Sesil. Darius Sokak, conte de Hiren. 
Fallon Broot, baron de Suderling Heights, şi fiul 
lui, Daved. Una peste alta, o adunătură jalnică. 
Vedea după expresiile lor că şi ei trăseseră aceeaşi 
concluzie din sosirea sa. 

— La doi kilometri şi jumătate mai încolo, valea 
se îngustează, zise Kalliam. Vanaii sunt acolo, în 
tranşee. Iscoadele spun că steagurile de pe latura 
vestică aparțin unei companii de mercenari 
condusă de un anume căpitan Karol Dannian. 

— Câţi oameni are? 

— Două sute, dar majoritatea înarmaţi cu săbii 
şi arcuri, zise Kalliam. 

— Minunat, spuse Fallon Broot mângâindu-şi 
mustața care-i cădea peste bărbia minusculă. 
Asta înseamnă că sunt destui pentru toţi. 

Geder nu-şi dădu seama dacă era sau nu o 
glumă. 

— Misiunea noastră, zise Kalliam, este să ne 
menţinem pe latura văii. Atacul principal va fi în 
capătul estic, unde forțele din Vanai sunt mai 
numeroase. Lordul Ternigan şi toți cavalerii săi 
plus jumătate dintr-ai noştri. Noi trebuie doar să 
facem în aşa fel încât să nu fie înconjurați. Sir Klin 
ne dă trei duzini de arcaşi şi de două ori pe-atâtea 


spade. Am trimis arcaşii înainte. La semnalul 
meu, o să lanseze atacul şi o să încerce să le atragă 
cavaleria încoace. Când auzim semnalul şarjei, 
intrăm şi noi în luptă, cu pedestraşii după noi. 

— De ce-au venit aici? întrebă Geder. Eu unul, 
dac-aş fi în locul lor, aş încerca să mă ascund 
după un zid sau undeva. Să transform lupta într- 
un asediu. 

— Nu poţi să angajezi mercenari pentru un 
asediu, zise unul dintre cei doi Verens, cu vocea 
încărcată de dispreț față de o asemenea întrebare. 
Ei nu încheie decât contracte sezoniere şi Vanai 
nu poate strânge bani să le prelungească. 

— Oraşul se află la mai puţin de o oră călare, 
spuse Kalliam, şi nu există loc mai bun de apărare 
până acolo. Dacă vor să ne împiedice să ajungem 
în Vanai, asta-i cea dintâi linie de apărare a lor şi 
totodată ultima. 

În depărtare sună un corn. Două note ascuţite 
şi una joasă. Inima lui Geder începu să bată puţin 
mai iute. Kalliam zâmbi, dar privirea îi era rece. 

— Domnilor, spuse el, cred că acesta este primul 
semnal. Dacă mai aveaţi ceva de făcut, e prea 
târziu de-acum. 

Ceaţa nu se risipise, dar se rărise suficient cât 
să le permită să vadă clar terenul dinaintea lor. 
Pentru ochiul neexperimentat al lui Geder, părea 
o mică vale ca oricare dintre multele pe lângă care 
îi purtase drumul lor printre colinele joase de la 
nord de Oraşele Libere. Inamicul era o linie 


întunecată, forfotitoare, ca nişte furnici într-un 
muşuroi. Scutierii celorlalți cavaleri începură 
ultimele pregătiri, prinzând scuturi de braţe şi 
înmânând lănci cu vârfuri oțelite. Geder trecu prin 
aceleaşi pregătiri. Dartinaiul termină, dădu din 
cap apreciativ şi se apucă să-şi pregătească şi el 
armele pentru bătălie: o armură uşoară de piele şi 
un cuțit cu lama lungă şi amenințătoare. Şi, la mai 
puţin de doi kilometri distanţă, un alt scutier sau 
soldat de rând curăța un alt cuțit, la fel de 
amenințător, ca să i-l înfigă în gât lui Geder dacă 
s-ar fi ivit ocazia. Cornul sună din nou. Nu atacul, 
ci pregătirea pentru atac. 

— Noroc, stăpâne, zise scutierul. 

Geder dădu din cap, stânjenit de coif, îşi întoarse 
calul pe urmele celorlalți şi porni spre câmpul de 
luptă. Micuţul său jugan necheză nervos. 
Furnicile se făcură mai mari şi stindardele 
duşmanilor deveniră vizibile. Văzu unde erau 
aşezaţi arcaşii lui Kalliam, ascunşi în dosul unor 
paveze din lemn şi piele. Kalliam îşi înălță scutul 
şi cavalerii se opriră. Geder dădu să se întoarcă 
pentru a vedea spadasinii din urma lor, dar 
armura îl împiedică. Strânse din pleoape. 

Era ca la o întrecere cavalerească. Mai întâi un 
turnir şi apoi un meleut. Nici chiar o companie de 
mercenari înstăriți nu putea avea o cavalerie grea 


+ Confruntare colectivă din cadrul unui turnir care ia forma unor lupte 
corp la corp între participanți, aceştia luptând pe jos şi nu călare (n. t.). 


prea numeroasă. Avea să fie bine. Simţea nevoia 
să urineze. 

Cornii intonară cele două note războinice ale 
atacului. Kalliam şi ceilalți bărbați dădură pinteni 
cailor cu strigăte de luptă. Geder făcu la fel şi 
juganul bătrân şi obosit care-l purtase zi de zi, 
săptămână de săptămână, deveni o creatură 
făcută din vânt. Se auzi strigând, dar lumea era ea 
însăşi un singur vuiet. Pavezele arcaşilor 
străfulgerară pe lângă el şi dispărură şi deodată 
duşmanul era în fața lui: nu cavaleri sau cavalerie 
grea, ci sulițaşi, punându-şi în poziţie lăncile lor 
imense. Sir Makiyos dădu buzna printre ei, 
rupând rândul, iar Geder îşi stabili propria lui 
traiectorie astfel încât să profite de haos. 

Un cal necheză ascuţit. Lancea lui Geder lovi un 
sulițaş, şocul transmițându-i-se în umăr, apoi 
trecu mai departe şi se pomeni în învălmăşeală. 
Lăsă lancea să-i cadă, îşi trase sabia şi începu să 
lovească în orice se apropia. La dreapta sa, unul 
dintre gemenii Veren era tras jos de pe cal de o 
jumătate de duzină de mercenari înarmaţi cu 
spade. Geder îşi îmboldi calul către cavalerul 
căzut, dar tocmai atunci propriii lui spadasini se 
iviră, scurgându-se prin rândul frânt de sulițaşi. 
Îşi zări scutierul înaintând în salturi, cu capul 
între umeri şi cuțitul pregătit, dar nu existau 
oameni în armură pe care el să-i doboare de pe cal 
pentru ca dartinaiul să le dea lovitura de grație. 
Masa de bărbaţi încleştați în luptă presa către sud. 


Geder se întoarse din nou, pregătit să-şi găsească 
un adversar, dar mercenarii nu păreau dornici să 
forțeze atacul. 

Nu văzu de unde venise săgeata. Într-o clipă, 
cerceta câmpul de luptă în căutarea unui inamic, 
iar în următoarea în piciorul lui părea să fi prins 
rădăcini un copăcel, lemnul gros şi negru 
pătrunzând prin armură în muşchii coapsei. 
Urlând de durere, Geder lăsă spada să-i cadă şi 
apucă săgeata, cuprins de agonie. Ceva se lovi atât 
de tare de scutul lui, încât fu împins îndărăt. 
Dinspre sud răsună un răpăit de tobe, grav şi 
puternic ca un tunet. Juganul îşi schimbă poziția 
pe neaşteptate şi Geder simţi că începe să alunece 
din şa. Mâna care-l ajută să-şi păstreze echilibrul 
era a lui Jorey Kalliam. 

— Tu de unde-ai apărut? întrebă Geder. 

Kalliam nu-i răspunse. Era împroşcat cu sânge 
pe față şi pe scut, dar nu părea rănit. Ochii îi erau 
ațintiți asupra bătăliei sau a unui lucru aflat 
undeva dincolo de aceasta şi chipul lui părea 
cioplit în gheață. Încercând să-şi uite durerea, 
Geder îi urmări privirea. Acolo, săltând deasupra 
încăierării, apăruseră noi stindarde. Cele cinci 
cercuri albastre ale Macciei. 

— Lasă de unde-ai apărut tu, chițăi Geder. De 
unde-au apărut ăia?! 

— Poţi să călăreşti? 

Geder se uită în jos. Pe o parte, calul său deschis 
la culoare se înroşise de sânge, iar şuvoiul ce se 


scurgea din rana de la picior părea un adevărat 
râu. Un val de ameţeală îl făcu să se agaţe de şa. 
Puteai muri dintr-o rană ca asta. Era sigur că 
auzise de oameni care muriseră dintr-o rană la 
picior. Aşadar, avea să moară? 

— Palliako! 

Îşi ridică privirea. Lumea păru să se clatine uşor. 
Jorey Kalliam îşi desprinse ochii de la frontul 
bătăliei, care acum se retrăgea iute către ei, şi-l 
privi pe Geder. 

— Sunt rănit, zise Geder. 

— Eşti un cavaler al imperiului, zise Kalliam şi 
forța din cuvintele lui nu era mânie. Poți să 
călăreşti? 

Geder simţi cum o parte din puterea celuilalt i se 
transmite şi lui. Lumea se opri locului şi Geder 
odată cu ea. 

— Pot... pot să călăresc. 

— Du-te atunci. Găseşte-l pe lordul Ternigan. 
Spune-i că stindardele din Maccia au apărut la 
capătul vestic al frontului. Spune-i că avem nevoie 
de ajutor. 

— O să-i spun, zise el şi apucă frâiele. 

Calul lui Kalliam dădu să se avânte fornăind 
înspre luptă, dar tânărul cavaler şovăi. 

— Palliako! Du-te direct la lordul Ternigan. 
Direct. 

— Domnule? 

— Nu la Klin. 

Ochii li se întâlniră o clipă şi între ei se stabili o 


înțelegere. Nici Kalliam nu avea mai multă 
încredere în căpitan decât el. Geder îşi simți inima 
năpădită de uşurare şi recunoştinţă, apoi de 
surpriză în fața a ceea ce simțea. 

— Înţeleg, zise el. O să aduc ajutoare. 

Kalliam îl salută din cap, întoarse armăsarul şi 
se avântă în luptă. Geder dădu pinteni calului, 
călărind de-a curmezişul câmpului înspre est. Se 
chinui să-şi  desfacă scutul, deşi mâinile 
înmănuşate şi calul care sălta făceau ca pielea şi 
cataramele să fie greu de mânuit. În cele din urmă, 
reuşi să-şi elibereze mâna şi se aplecă în faţă, 
grăbindu-şi animalul. Cu o oră în urmă, valea 
fusese acoperită de iarbă şi flori sălbatice de 
toamnă. Acum era plină toată de noroi răscolit şi 
de urletele oamenilor care se luptau. 

Geder miji ochii. Ceaţa dispăruse, dar 
stindardele ude erau tot cenugşii şi lipite de bețe. 
Trebuia să găsească auriul şi stacojiul casei 
Ternigan. Trebuia să facă asta de îndată. 
Pretutindeni în jurul lui oamenii zăceau în noroi, 
morți sau răniți. TȚipetele soldaților şi cailor 
spintecau aerul. Dar stindardul mareşalului regal 
nu era nicăieri. 

Geder blestemă în gura mare, uitându-se în jur. 
Îi era frig. Îşi simţea greu piciorul care-i sângera, 
iar brigandina i se îmbiba de sânge cu aceeaşi 
iuțeală cu care îl părăseau puterile. Cu fiecare 
minut care trecea, şansele de supraviețuire ale lui 
Kalliam şi ale celorlalți se împuţinau, iar peisajul 


începea să-i joace pe dinaintea ochilor, cu auriu şi 
negru îngustându-i marginile. Încercă să se ridice 
în scări, dar piciorul lui rănit nu-l ajuta. Îşi 
îmboldi calul să înainteze. lată stindardele caselor 
Flor şi Rivercourt, Masonhalm şi Klin... 

Klin. La nici cincizeci de metri distanţă, 
stindardul lui sir Alan Klin se înălța ud şi fără 
vlagă deasupra unui ghem de oameni încleştați în 
luptă. Şi, printre ei, uriaşul armăsar negru cu 
armura lui roşie. Geder simţi un fior. Dacă era o 
greşeală, dacă Klin nu voise să-i trimită la o 
moarte sigură, atunci ajutorul era aici. Chiar aici. 
Dar dacă asta voise şi Geder se ducea la el, Kalliam 
şi ceilalți erau morți. Călări mai departe. Nu-şi mai 
simțea piciorul. Gura i se uscase. lată stindardele 
caselor Estinford, Corenhall, Dannick. 

Ternigan. 

Dădu pinteni calului, care ţâşni înainte, către 
bătălia din jurul stindardului. Îl blestemă pe 
Ternigan pentru că hotărâse să conducă el însuşi 
atacul în loc să dirijeze bătălia din spatele 
rândurilor. Îl blestemă pe Excelenţa Sa Alan Klin 
pentru că îi trimisese pe el şi pe Kalliam în cursa 
întinsă de duşman. Se blestemă şi pe sine pentru 
că-şi azvârlise scutul, pentru că fusese rănit şi 
pentru că nu se mişca suficient de iute. Un 
adversar cu o spadă sări la el ridicându-se din 
noroi, dar Geder îl zdrobi sub picioarele calului. 
Simţea miros de pin ars. Undeva ardea ceva. Calul 
de sub el tremura de epuizare. Îi ceru în gând 


iertare şi-i dădu pinteni din nou. 

Dădu buzna printre oamenii încleştaţi în luptă 
ca o piatră azvârlită printr-un geam. Spadasini, 
anteeni şi vanai deopotrivă, se împrăştiară din 
calea sa. La zece paşi de stegar, lordul Ternigan 
stătea înălțat în şa, cu spada scânteindu-i în mână 
şi cu cinci rânduri de soldați împiedicând inamicul 
să-l ajungă. 

— Lord Ternigan! strigă Geder. Ternigan! 

Vuietul bătăliei îi acoperea glasul. Mareşalul 
înaintă către zona unde lupta era mai aprigă. 
Geder văzu roşu în fața ochilor de furie. Kalliam şi 
ceilalți luptau şi mureau pentru acest om. 
Ticălosul ar fi putut măcar să-l audă! îşi îmboldi 
calul tremurând, făcându-şi loc printre gărzile 
mareşalului din pură încăpățânare. Câmpul de 
bătălie se redusese la acest lord, călare pe 
armăsarul său. Vederea lui Geder se îngustă, de 
parcă ar fi călărit către lume printr-un tunel. Când 
ajunse la trei metri, strigă din nou. 

— Maccia, lord Ternigan! Maccia a venit prin 
partea de vest şi ne omoară! 

De data aceasta, mareşalul auzi. Îşi întoarse 
capul spre Geder, cu o încruntare pe fruntea lui 
înaltă şi nobilă. Geder flutură din mâini arătând 
înspre vest. „Nu te uita la mine. Uite, acolo e 
Maccia.” 

— Cine eşti, domnule? întrebă lordul Ternigan. 

Vocea îi era profundă ca un bubuit de tobă şi se 
auzea cu ecou. Lumea din jur părea mai tăcută 


decât ar fi trebuit. 

— Sunt sir Geder Palliako. M-a trimis Jorey 
Kalliam. La vest nu sunt numai mercenarii, 
excelenţă. Sunt şi cei din Maccia. Nu-i putem opri. 
Kalliam... Kalliam m-a trimis. Trebuie să-l ajutaţi! 

Ternigan strigă ceva peste umăr şi cornii sunară 
din nou, aproape şi cu atâta forță, încât Geder avu 
senzația că-l lovise un pumn în falcă. Deschise 
ochii din nou, descoperind astfel, surprins, că-i 
închisese. Oameni se mişcau în jurul lui. Cavaleria 
galopa pe alături, scurgându-se spre vest. Cel 
puţin aşa credea, că încolo era vestul. Lordul 
Ternigan era alături, strângându-l cu putere de 
braţ. 

— Poţi lupta, domnule? îl întrebă de la mare 
distanță mareşalul regatului Anteea. 

— Pot, zise Geder răsucindu-se în şa. 

Alunecos din pricina sângelui, piciorul i se 
desprinse din scară. Noroiul răscolit se înălță către 
el, dar lumea se întunecă înainte să-l atingă. 


Marcus 


La prânz, convoiul poposise într-o poiană prin 
care curgea un pârâu larg şi leneş. Un băiat 
slăbănog, pe nume Mikel, şedea pe un trunchi 
căzut de copac alături de Yardem. Îşi purta 
armura de piele desfăcută la gât asemenea 
tralgului. Amândoi stăteau aplecați deasupra 
farfuriilor cu fasole şi cârnaţi. Băiatul îşi ținea 


umerii de parcă i-ar fi fost puşi în mişcare de 
muşchi pe care, de fapt, nu-i avea şi gesturile sale 
exprimau o forță leneşă, premeditată, prin nimic 
justificată de statura lui. Yardem îşi aplecă uşor 
capul ca să-l privească pe Mikel. Cu aceeaşi 
seriozitate, băiatul îşi dădu capul pe spate. 

— Căpitane, zise Yardem lipindu-şi urechile de 
țeastă. Fă-l să-nceteze. 

Aşezat pe pământ cu picioarele încrucişate, 
Marcus îşi ascunse zâmbetul. 

— Ce să-nceteze? 

— De câteva zile numai asta face, domnule. 

— Ce anume, se poartă ca un soldat? 

— Se poartă ca mine, domnule, zise Yardem. 

Mikel scoase un mârâit jos din gâtlej. Marcus se 
văzu silit să tuşească, mascându-şi astfel râsul. 

— l-am angajat pe oamenii ăştia să joace rolul 
unor gărzi, zise el. Deci joacă rolul unor gărzi. E 
normal să ne ia ca model pentru detalii. 

Yardem mârâi şi se întoarse către băiat. Când îi 
întâlni privirea, tralgul scutură intenţionat dintr-o 
ureche. 

Pădurea care-i înconjura era compusă din stejari 
şi mesteceni, mai înalți ca zece oameni la un loc. 
Cândva în ultimii ani fusese cuprinsă de un 
incendiu ce pârjolise malul şi tufişurile, fără să 
ajungă însă la bolta vastă de deasupra. Marcus îşi 
imagină fumul înălțându-se printre frunzele verzi 
ale verii. Acum covorul de pe marginea drumului 
era umed, frunzele căzute înnegrite de mucegai, 


pregătindu-se să devină solul din care să răsară 
iarba anului ce urma. Numai frunzele căzute pe 
drum erau uscate. La capătul dinspre est al 
luminişului, trupul unui rege de piatră din rasa 
sudicilor cu ochi mari, în ţinută de luptă şi cu o 
coroană în şase colțuri, fusese pe jumătate 
îngropat într-un stejar. Scoarța îmbătrânită 
înghițise jumătate din fața aceea solemnă, iar 
rădăcinile înclinaseră postamentul uriaş. Umerii 
de piatră erau înfăşurați în iederă. Marcus nu avea 
idee ce anume comemora statuia. 

De aproape o săptămână, convoiul avansa într- 
un ritm mulțumitor. Drumul era unul populat, iar 
fermierii locului îl ţineau curat în cea mai mare 
parte, dar tot fusese, pe kilometri întregi, acoperit 
de frunze de curând căzute. Foşnetul copitelor 
cailor şi trosnetul roților căruţțelor fuseseră 
suficient de zgomotoase ca să acopere orice 
conversație. Conducătorul convoiului nu era deloc 
rău pentru un ins religios. În general, Marcus 
reuşise să nu ia în seamă scripturile citite în 
timpul mesei de seară. Când se întâmpla ca 
timzinaiul să aleagă ceva greu de îndurat — predici 
despre familie sau despre copii sau asigurări că 
Zeul era drept sau orice îl trimitea cu gândul la 
ceea ce se petrecuse cu soţia şi fiica lui —, Marcus 
termina repede de mâncat şi pleca să se plimbe 
singur pe drumul dinaintea lor. Spunea că merge 
în recunoaştere, iar conducătorul convoiului nu se 
simțea jignit. Alți călători se  alăturaseră 


convoiului, apoi îl părăsiseră fără să fie nevoie de 
mai mult decât o privire de-a lui Yardem sau de-a 
sa ca să menţină liniştea. Cu excepţia faptului că 
nu străbătuseră niciun sfert din drumul către 
trecătoarea ce mărginea Birancour, treaba mergea 
mai bine decât se aşteptase. 

Marcus mestecă încet ultima bucată de cârnat. 
Cele douăsprezece căruțe ocupau jumătate din 
luminiş, caii şi catârii aveau traistele de mâncare 
atârnate de gât sau erau conduşi spre pârâu să se 
adape. În general, căruțaşii îşi ştiau meseria. 
Bătrânul care conducea căruța cu minereu de 
cositor era cam tare de ureche, iar băiatul cu 
căruța înaltă plină cu stofă de lână era fie nou în 
meserie, fie idiot, fie ambele, dar ei erau cei mai 
răi. lar trupa lui de actori se achita de minune. 
Dacă îşi concentra atenția asupra copacilor, 
ignorând oamenii, tot putea să-şi dea seama cu 
coada ochiului care erau gărzile, numai după 
postura lor. 

La marginea drumului, femeia cu părul lung, 
Cary, stătea cu braţele încrucişate şi cu un arc 
uriaş din os şi tendon atârnat de-a curmezişul 
spatelui. Cel mai probabil nici n-ar fi putut întinde 
blestemăţia aia, dar îl purta de parcă i-ar fi fost 
tovarăş de ani de zile. Sandr, tânărul june-prim, 
mergea printre căruţe cu capul sus şi încruntat. 
Le povestise căruțaşilor cum îşi rupsese un picior 
într-un turnir din Anteea şi îşi intrase atât de tare 
în rol că începuse să şchioapete uşor. Şi mai 


încolo, stând de vorbă cu grăsana nevastă a 
conducătorului convoiului, era iscusitul, maestrul 
Kit, fără de care acum Yardem ar fi luptat 
împotriva cuceririi Vanaiului. Fără de care Marcus 
ar fi fost în închisoare sau mort. 

Fluierul conducătorului convoiului îl smulse pe 
Marcus din gânduri şi acesta privi cu ochii mijiți 
peticul alb de nor ce se întrezărea prin bolta de 
ramuri de deasupra. În penumbra pădurii era mai 
greu de spus ce moment al zilei era, dar îşi dădu 
seama că masa durase cam mult. Ei bine, 
contractul îi cerea să-i conducă până la Carse în 
siguranţă. Să-i ducă acolo la timp nu era problema 
lui. Marcus îşi şterse farfuria cu o coajă de pâine 
şi se ridică în picioare. 

— Avangardă sau ariergardă? îl întrebă Yardem. 

— Avangardă, zise Marcus. 

Tralgul dădu din cap şi porni spre căruța 
negustorului de metal ce încheia convoiul. Era 
ultima care avea să se pună în mişcare. Marcus îşi 
verifică spada şi armura cu aceeaşi atenție ca 
înainte de bătălie - un vechi obicei — şi se apropie 
de căruța lată şi înaltă a conducătorului 
convoiului, care transporta proviziile. Se urcă 
alături de soția acestuia, pregătindu-se pentru 
călătoria de după-amiază. Femeia timzinai îl 
salută înclinând din cap şi clipind din pleoapele 
transparente. 

— Foarte bună mâncarea, doamnă, spuse 
Marcus. 


— Eşti amabil, căpitane. 

Odată terminat schimbul de replici, ea îndemnă 
caii, şfichiuindu-le uşor cu biciul crupele şi 
greabănul în chip de îndemn. Căruţa ieşi 
hurducăind pe drum, luând-o spre vest. Pe când 
pătrundeau din nou în umbrele întunecate ale 
pădurii, Marcus se întrebă dacă Vanaiul căzuse 
deja şi, dacă nu, câte zile de libertate îi mai 
rămâneau. Nu prea multe. Altă problemă care nu 
era a lui. 

Rotaţia gărzilor era simplă. Avangarda şi 
ariergarda erau asigurate fie de Yardem, fie de 
Marcus. Maestrul Kit mâna propria căruță în 
mijlocul convoiului, cu culorile ţipătoare ale 
teatrului ascunse sub un acoperământ de pânză 
simplă. Ceilalți călăreau câte trei de fiecare parte 
a căruțelor, cu ochii aţintiți asupra copacilor. 
Dacă vreunul vedea ceva suspect, dădea alarma şi 
fie Yardem, fie Marcus venea să investigheze. Într- 
o săptămână întreagă, singurul care dăduse 
alarma fusese Smit, omul bun la toate, care se 
băgase singur în sperieţi cu poveşti despre bande 
de asasini dartinai sălbăticiți. Marcus îşi miji 
ochii, rezemându-şi spatele de lemnul tare al 
spătarului. Mirosea a frunze putrede şi a vreme în 
schimbare, dar nu-şi dădea seama dacă avea să 
plouă sau să ningă. 

Drumul făcea o curbă strânsă la poalele unui 
deal acoperit de o pădure deasă. Un copac căzuse 
de-a curmezişul cărării, cu trunchiul încă alb 


acolo unde îl tăiase securea. Marcus se încordă 
înainte să ştie măcar motivul. 

— Anunţă o oprire, zise el. 

Înainte ca femeia timzinai să apuce să întrebe de 
ce, Smit, Sandr şi Opal strigară cu toţii. Marcus se 
răsuci şi se cocoță pe acoperişul căruței. N-ar fi 
trebuit să fie bandiți. N-aveau nimic care să merite 
furat. lapa albă a conducătorului convoiului 
galopa de-a lungul şirului de căruţe către fruntea 
convoiului. Zări patru siluete îmbrăcate în piele şi 
zale uşoare ieşind dintre copaci cu arcurile 
încordate. Purtau glugi care le acopereau fețele, 
dar după constituția lor solidă Marcus presupuse 
că erau jasuru sau kurtadami. Dacă erau patru la 
vedere, însemna că bandiții jucau la cacealma. 
Sau că mai erau încă vreo doisprezece inşi ascunşi 
printre copaci. 

Măcar nu-şi anunțaseră prezenţa cu o săgeată. 

— Salutare, strigă o voce răguşită de undeva din 
față. Cine vorbeşte în numele vostru? 

Patru bărbaţi călare apărură în fața stejarului 
doborât. Erau fie cinnai neîngrijiți, fie pursângi 
înfometați călare pe mârțoage, dar cel din frunte 
avea un armăsar cenuşiu cu o alură elegantă şi 
picioare puternice. Purta o platoşă de oţel şi o 
cămaşă de zale. Arcul era din corn, sabia era 
curbată în stilul sudic şi fața-i era lată şi osoasă, 
având solzii arămii ai unui jasuru. 

Conducătorul timzinai al convoiului îşi opri iapa 
în fața căruței cu provizii. 


— Eu vorbesc în numele convoiului, strigă el. 
Ce-nseamnă asta? 

Marcus îşi mişcă umerii ca să şi-i dezmorțească. 
Opt oameni la vedere. Jumătate, călare. El avea 
opt oameni dintre care şase pe cai. Era un avantaj 
mult prea mic şi, dacă s-ar fi ajuns la luptă, 
aceştia n-ar fi rezistat nici preț de cinci răsuflări 
lungi. Speră că timzinaiul n-avea să-i supere pe 
bandiți prea tare. 

— Sunt lordul Knightly Tierentois, zise şeful 
bandiților cu voce răsunătoare. Călătoriți pe 
drumul meu şi am venit să încasez tributul ce mi 
se cuvine. 

Marcus se lăsă să alunece la loc pe capra 
căruței, în timp ce impulsul de a da ochii peste cap 
se lupta cu gheara care-i strângea stomacul. 
Călărețul era probabil un impostor şi un lăudăros, 
dar avea arcuri şi spade. 

— Astea-s drumurile făcute de dragoni, strigă 
conducătorul convoiului. lar tu eşti un hoț prost 
şi pripit într-o armură furată. Birancourul nu are 
cavaleri din neamul jasurilor. 

Ei bine, asta nu era atât de diplomatic pe cât ar 
fi sperat Marcus. Râsul căpitanului bandiţilor era 
zgomotos şi fals. Marcus îşi puse mâna pe 
mânerul spadei, căutând o cale de scăpare care să 
ducă la moartea a cât mai puţini oameni. Dacă 
actorii ar fi atacat arcaşii care flancau convoiul, i- 
ar fi putut pune pe fugă. Lăsându-i lui cei patru 
oameni călări. Yardem apăru alături de el, neauzit 


ca o umbră. Tralgul avea arcul în mână. Deci câte 
doi călăreți de fiecare. Dacă nu cumva erau mai 
mulți ascunşi în pădure. 

— Ziua în care te răzvrăteşti şi preiei compania? 
murmură Marcus. 

— Nu-i azi, domnule. 

Conducătorul convoiului ţipa de-acum, iar 
chipul falsului cavaler începu să capete culoarea 
arămiu-verzuie care, printre cei de un neam cu el, 
însemna mânie. Marcus se lăsă să alunece jos din 
căruță şi înaintă. Călăreţii nu părură să-l observe 
până când nu ajunse aproape lângă iapa 
conducătorului convoiului. 

— Cât vrei? zise Marcus. 

Atât timzinaiul, cât şi jasurul se întoarseră şi-l 
priviră de sus, la fel de furioşi. 

— Îmi cer iertare că întrerup dezbaterea elegantă 
şi plină de duh a domniilor voastre, dar cât vrei? 

— Ar trebui să dai dovadă de respect, băiete, zise 
jasurul. 

— Cât vrei, excelență”? zise Marcus. Pentru că, 
dac-o să te uiţi la convoiul ăsta, o să-ţi dai seama 
că n-avem cine ştie ce. Nu prea avem ce să oferim 
decât dacă excelența voastră şi nobilii săi 
compatrioți vor să accepte un tribut în minereu de 
cositor şi fier. 

— Nu vorbi în numele meu, şuieră timzinaiul. 

— Nu ne pune în pericol, îi zise Marcus, la fel de 
incet. 

— Cine eşti tu, pursânge? întrebă jasurul. 


— Marcus Wester. Sunt căpitanul gărzii acestui 
convoi. 

De data aceasta, râsul banditului nu mai era 
prefăcut şi ceilalți călăreți i se alăturară. Jasurul 
clătină din capul lui rotund, rânjind. Avea limba 
neagră şi dinții ascuțiți ca nişte ace. 

— Eşti Marcus Wester? 

— Da. 

— Aha. Şi ăsta de-aici presupun că e lord 
Harton, întors din morți. Fii atent, eu sunt Drakis 
Cioara-Furtunii. 

— Cam la fel cum eşti lordul Knightly Cum-i-o- 
zice, spuse conducătorul convoiului. 

Marcus nu-l luă în seamă. 

— Deci ai auzit de mine. 

— Am fost la Wodfrod şi m-am săturat să fiu 
jignit, zise jasurul. Vreau toți banii. Toată 
mâncarea. Jumătate dintre femei. Restul puteţi să 
vă târâţi înapoi în Vanai. 

— Mănânci rahat, spuse conducătorul 
convoiului. 

Jasurul duse mâna la spadă şi în spatele lor 
răsună o nouă voce. 

— O. Să. Trecem. 

Maestrul Kit stătea pe acoperişul căruţei cu 
provizii. Roba neagră şi purpurie a lui Orcus, 
regele-demon, îl învăluia ca o umbră solidificată şi 
ținea în mână un toiag decorat cu un craniu. Când 
actorul vorbi din nou, vocea ajunse la urechile 
tuturor de parcă ar fi coborât din văzduhul 


intunecat. 

— Sunt protectorul acestor oameni! Nu-i puteți 
vătăma! 

— Ce mama iadului e asta? zise jasurul, dar în 
voce i se strecurase îngrijorarea. 

— Nu ne puteți vătăma, zise maestrul Kit. 
Săgeţile voastre nu ne vor nimeri. Săbiile voastre 
nu ne vor tăia. Nu aveţi nicio putere. 

Marcus se răsuci din nou către jasur. 
Nedumerirea şi îngrijorarea  schimonoseau 
trăsăturile banditului. 

— Ce căcat! zise unul dintre cei trei oameni aflați 
în spatele lui, fără să pară însă prea convins. 

— Cine-i ăsta? întrebă jasurul. 

— Iscusitul meu, zise Marcus. 

— ASCULTAȚI-MĂ! strigă maestrul Kit şi 
pădurea însăşi păru să amuţească. Copacii ne 
sunt prieteni şi umbra stejarului ne apără! Nu ne 
poţi vătăma, băiete! Şi o să trecem! 

Marcus se înfioră. Observă că Orcus, regele- 
demon, avea acelaşi efect şi asupra bandiţilor. 
Simţi înmugurind o speranţă timidă. Jasurul îşi 
desprinse arcul de pe umăr şi potrivi în el o 
săgeată amenințătoare. 

— Mai zi tu asta o dată, ticălos ce eşti! strigă 
căpetenia bandiţilor. 

Până şi în penumbră, Marcus desluşi zâmbetul 
maestrului Kit. Actorul îşi înălță brațele şi 
faldurile întunecate ale costumului său părură să 
unduiască din proprie voinţă, la fel ca în timpul 


piesei din Vanai. Era vorba numai despre 
cusăturile neuniforme ale veşmântului, dar, 
laolaltă cu vocea sepulcrală a maestrului Kit şi cu 
postura sa sfidătoare, efectul era neliniştitor. 
Maestrul Kit grăi din nou, rar şi limpede şi cu o 
încredere de neclintit. 

— Nu mă poți vătăma. Săgeata ta n-o să 
nimerească ţinta. 

Jasurul se încruntă şi întinse coarda. Arcul din 
corn scârțâi. 

„Ei, merita încercat”, îşi spuse Marcus. Apoi, 
după numai o clipă: „Bată-mă zeii! Chiar n-o să 
nimerească!” 

Săgeata se avântă prin penumbră. Maestrul Kit 
nu se clinti când vârful acesteia îi trecu pe lângă 
ureche. Jasurul îşi linse buzele cu limba lui 
neagră şi lată. Îşi mută privirea de la Marcus la 
maestrul Kit şi îndărăt. Frica din ochii lui era 
reală. 

— Şi dacă are vreo importanţă, chiar sunt 
Marcus Wester. 

Liniştea dură preț de vreo patru respirații, apoi 
jasurul îşi întoarse calul şi înălță un braţ. 

— Nu-i nimic aici, băieți, strigă banditul. 
Răhăţeii ăştia nu merită osteneala! 

Călăreţii se năpustiră în pădure. Marcus rămase 
în mijlocul drumului, ascultând cum se stingea 
zgomotul copitelor şi realizând că, în cele din 
urmă, n-avea să moară în acea zi. Îşi duse mâinile 
la spate ca să le împiedice să tremure şi îşi ridică 


privirea către conducătorul convoiului. Timzinaiul 
tremura şi el. Măcar Marcus nu era singurul. Se 
apropie de marginea drumului, înclinându-se şi 
constatând că arcaşii de la lizieră dispăruseră şi 
ei. 

Yardem se apropie. 

— A fost ciudat, zise tralgul. 

— A fost, spuse Marcus. Bănuiesc că n-avem 
niciun scripete, aşa-i? Va trebui să mutăm 
copacul ăla din drum. 


În noaptea aceea, soția conducătorului 
convoiului găti carne. Nu cârnaţi, nu porc sărat, ci 
un miel proaspăt tăiat, pe care conducătorul 
convoiului îl cumpără de la o fermă aflată la 
marginea pădurii. Carnea era închisă la culoare şi 
gustoasă, aromată cu struguri şi cu un sos gălbui 
şi iute. Căruţaşii, vizitii şi majoritatea gărzilor lui 
Marcus se aşezară în jurul unui foc zdravăn la 
marginea drumului. Toţi mai puţin Tag, băiatul 
care transporta lână şi care nu părea să mănânce 
decât singur. Şi, la un alt foc, departe de ceilalți, 
Marcus cina alături de maestrul Kit. 

— Din asta mi-am câştigat traiul de... ei, cred că 
nu chiar dinainte de naşterea ta, zise actorul. Stau 
în fața unor oameni, de obicei într-o căruţă, şi îi 
conving de diverse lucruri. Le spun că sunt un 
rege căzut sau un marinar naufragiat pe un țărm 
necunoscut. Presupun că ei ştiu că nu-i adevărat, 
dar cred că în asta constă meseria mea: să-i fac să 


creadă chiar şi atunci când ştiu cum stau de fapt 
lucrurile. 

— Atunci ce-ai făcut mai devreme? întrebă 
Marcus. Ai  sădit neîncrederea în mintea 
ticălosului ăluia cu arcul. Asta n-a fost magie? 

— Cred că a convinge un om de propriul lui eşec 
inevitabil este aproape o magie. Tu nu? 

— Nu, nu tocmai. 

— Ei, atunci probabil că n-o să cădem de acord 
cu privire la asta. Mai vrei vin? 

Marcus luă burduful care i se oferea şi îşi picură 
în gură vinul aromat. Lumina celor două focuri — 
cel mic, care le încălzea genunchii, şi cel mai mare, 
aflat la cincisprezece metri distanță - făcea 
umbrele să se adune pe obrajii actorului şi în 
scobiturile ochilor. 

— Căpitane. Dacă te ajută cu ceva, îţi jur: pot fi 
foarte convingător şi-mi dau seama când cineva 
încearcă să mă convingă pe mine. Asta este 
singura magie pe care-o stăpânesc. 

— Ţi-ai tăia degetul ca dovadă? zise Marcus şi 
maestrul Kit râse. 

— Aş prefera să nu. Dacă pătez costumele cu 
sânge este greu să-l scot pe urmă. Dar tu? Ce aveai 
de gând când l-ai înfruntat pe omul ăla? 

Marcus ridică din umeri. 

— N-aveam nimic de gând. Nu în mod special, 
adăugă el. Dar mi-am zis că totuşi conducătorul 
convoiului nu proceda prea bine. 

— Te-ai fi luptat? întrebă maestrul Kit. Dacă s- 


ar fi ajuns la săbii şi săgeți? 

— Sigur că da, zise Marcus. Probabil nu pentru 
multă vreme, date fiind şansele, dar m-aş fi luptat. 
Şi Yardem la fel şi sper că şi oamenii tăi. În fond, 
pentru asta suntem plătiți. 

— Chiar dacă ştiai că nu poţi să învingi? 

— Da. 

Maestrul Kit încuviință din cap. Marcus avu 
impresia că un zâmbet se furişase în colțul buzelor 
actorului, dar în lumina pâlpâitoare nu putea fi 
sigur. Putea să fi fost altceva. 

— Vreau să încep să fac instrucţie cu oamenii 
tăi, spuse Marcus. O oră în fiecare dimineaţă, 
înainte să pornim la drum şi-o oră după ce ne 
oprim. Nu putem face mare lucru, dar ar trebui să 
mai ştie despre o spadă şi altceva decât de care 
capăt se ţine. 

— Cred că-i o idee înțeleaptă, spuse maestrul 
Kit. 

Marcus îşi ridică privirile către cer. Stelele 
străluceau ca o ninsoare proaspătă, iar luna, abia 
răsărită, azvârlea umbre lungi şi palide pe 
pământul întunecat. Lăsaseră pădurea în urmă, 
dar aerul încă mai mirosea a vreme în schimbare. 
Ploaie, se gândi Marcus. Cel mai probabil avea să 
fie ploaie. Maestrul Kit îşi mesteca friptura de miel, 
cu ochii ațintiți asupra focului şi cu o expresie 
distantă. 

— Nu-ţi face griji. Asta a fost cea mai grea zi, zise 
Marcus. De-acum am lăsat în urmă partea cea mai 


aventuroasă a călătoriei. 

Maestrul Kit nu se uită la el, adresându-şi 
zâmbetul politicos flăcărilor. O clipă, Marcus crezu 
că bătrânul n-avea să spună nimic. Când vorbi, 
vocea-i era joasă şi îndepărtată. 

— Probabil, zise maestrul Kit. 


Geder 


Geder îşi imaginase că Vanaiul semăna mai mult 
cu Camnipolul sau cu Estinportul: un oraş mare, 
numai marmură şi jad. Clădirile înghesuite din 
lemn şi canalele lui largi i se păreau mai mici decât 
se aşteptase şi mai întinse. Până şi Piața Mare a 
oraşului cucerit era mică în comparaţie cu spațiile 
largi destinate în Camnipol adunărilor publice, iar 
zonele cele mai bogate ale Vanaiului erau la fel de 
înțesate de oameni ca mahalalele mai răsărite de 
acasă. Camnipolul era un oraş. Vanaiul era o casă 
de jucărie pentru copii care, cumva, se extinsese. 
Era frumos într-un fel al lui, straniu, străin şi 
improbabil. Nu era sigur dacă-i plăcea sau nu. 

Şchiopăta pe străzile întunecate de ploaie ale 
Vanaiului aflat sub ocupație, sprijinindu-se la 
fiecare pas în bastonul său din abanos ornat cu 
argint. Cuvântarea lordului Ternigan urma să 
înceapă în curând şi, deşi rana ar fi făcut să-i fie 
iertată absența, Geder pierduse deja prea multe. 
Era şi-aşa destul de rea perspectiva de a se 
întoarce acasă şi de a-l desfăta pe tatăl său cu 


poveşti despre felul în care îşi pierduse cunoştinţa 
în timpul luptei, petrecându-şi apoi cele două zile 
cât durase prădarea oraşului în compania unui 
iscusit care-i îngrijise piciorul. 

Canalul aflat la marginea estică a modestei Piețe 
Mari era plin de frunze căzute, reproducând în 
auriu, roşu şi galben suprafața apei întunecate de 
dedesubt. Sub ochii lui Geder, o broască ţestoasă 
se ridică la suprafaţă, scoțându-şi capul negru din 
apă. O singură frunză, de un roşu strălucitor, i se 
lipise de carapace. Testoasa înaintă solemn pe 
lângă ceea ce la o primă vedere părea un buştean, 
dar era de fapt un cadavru în uniforma îmbibată 
de apă a fostului principe: un soldat al Vanaiului, 
adus cu căruța de pe câmpul de luptă şi azvârlit 
în canal ca un avertisment către localnici. Alte 
cadavre atârnau de copacii din parcuri şi de-a 
lungul colonadelor. Zăceau pe scările palatelor, în 
piețe şi în fața închisorii publice, unde fostul 
principe mânca, îşi făcea nevoile şi tremura în 
văzul supuşilor săi. Numai vremea răcoroasă ținea 
la distanţă mirosul de putreziciune. 

Odată ce principele avea să plece în exil, 
cadavrele urmau să fie strânse şi arse. Odinioară 
fuseseră oameni. Acum erau material politic. 

— Palliako! 

Geder îşi ridică privirea. Aflat în mijlocul Pieței 
Mari, Jorey Kalliam se încrunta, făcându-i semn 
să se grăbească. Geder întoarse spatele ţestoasei 
şi cadavrului şi şchiopătă bărbăteşte pe caldarâm. 


Nobilii din Anteea stăteau aliniaţi în formaţie, 
aşteptând numai câţiva gură-cască precum el. În 
fața lor, direct pe caldarâm, şedeau oficialitățile 
oraşului care fuseseră cruțate. Negustori şi 
breslaşi timzinai, artizani pursângi şi nobili 
pragmatici. Purtau propriile lor veşminte - multe 
dintre ele având o croială vizibil inspirată de moda 
imperială -— şi aveau o atitudine mai degrabă de 
spectatori politicoşi ai unui ceremonial religios 
decât de oameni înjosiți şi cuceriți cum erau. 
Sodai Carvenallin, secretarul lordului Ternigan, 
stătea singur pe platforma de piatră înaintea 
căreia erau aliniați cu toţii şi privea înainte, cu 
braţele încrucişate. Geder nu mai apucase să stea 
de vorbă cu el de când se îmbătaseră împreună. 
Din noaptea în care Klin îi arsese cartea. Goni 
amintirea şi îşi ocupă locul. 

Încercă să nu ia în seamă noile găteli din jurul 
lui, dar era imposibil. Mantia lui sir Gospey 
Allintot era prinsă cu o broşă din filigran de argint 
împodobită cu rubine strălucitoare. Sozlu Veren 
îşi purta spada într-o teacă din jad de dragon şi 
fildeş îngălbenit, care fusese probabil făurită cu o 
mie de ani în urmă. La gâtul lui Jorey Kalliam 
atârna un lanţ de aur care părea să valoreze mai 
mult decât arenda pe o lună a tuturor 
pământurilor din Rivenhalm. Hainele tuturor erau 
proaspăt spălate, iar cizmele le străluceau până şi 
în lumina acelei zile mohorâte. Nobilii războinici ai 
Anteei se mândreau cu cucerirea lor. Geder îşi 


cobori privirea către bastonul lui. Era lucrul cel 
mai apropiat de o pradă de război pe care-l avea şi 
încercă să se simtă mândru de el. 

— Ce mai zi, spuse Geder făcând semn către 
norii joşi şi cenuşii. Azi dimineaţă chiar a nins un 
pic. Mă bucur că nu trebuie să mărşăluim pe 
vremea asta. Deşi cred c-o să pornim curând, nu? 
Ca să-i ducem regelui tributul. 

Jorey scoase un mormăit afirmativ, dar evită 
privirea lui Geder. 

— Piciorul meu e bine. Numai puroi, ceea ce e 
mulțumitor, zise Geder. Dar ai auzit ce-a pățit 
contele Hiren? I s-a infectat o rană la mână. A 
murit noaptea trecută când au încercat să i-o 
amputeze. Mare păcat. Era un om de treabă. 

— Era, încuviinţă Jorey. 

Geder încercă să-i urmărească privirea, dar 
Jorey nu părea să se uite la ceva anume. Ba da. 
Ochii i se mişcau fără încetare, căutând. Geder 
căută şi el fără să ştie după ce se uita. 

— S-a întâmplat ceva? întrebă Geder în şoaptă. 

— Klin nu-i aici. 

Geder  scrută mulțimea, cu atenția mai 
concentrată de data asta. În rânduri se vedeau 
goluri, oameni ucişi, răniți sau trimişi de lordul 
mareşal în misiuni. Kalliam avea dreptate. Sir 
Alan Klin ar fi trebuit să se afle în fruntea 
grupului, cu oamenii de sub comanda sa aliniați 
în spate. Însă locul lui era ocupat de sir Gospey 
Allintot, cu nasul pe sus. 


— O fi bolnav, poate? zise Geder. 

Jorey chicoti de parcă ar fi auzit o glumă. 

Tobele anunțară sosirea mareşalului. Nobilii 
Anteei îşi ridicară mâinile în semn de salut şi 
lordul Ternigan îi lăsă astfel pentru o clipă înainte 
să le răspundă. La mijloc, puternicii Vanaiului îşi 
acceptau umilirea rituală într-o tăcere politicoasă. 
Jorey mârâi, cu o expresie acră pe chip. Nu mai 
căuta pe nimeni. Geder îi urmări privirea şi-l 
descoperi pe Klin stând în spatele platformei, 
alături de secretarul lordului mareşal. Klin purta 
tunică de mătase şi pantaloni de un roşu închis şi 
o manta de lână neagră. Croiala amintea mai 
puţin de spade şi luptă, cât de guvernare. 

Geder simţi o greutate în stomac. 

— Rămânem aici? întrebă el încet. Jorey Kalliam 
nu răspunse. 

— Nobili ai Anteei, zise Ternigan, cu vocea 
răsunându-i în piaţă, dar nu atât de tare pe cât ar 
fi putut. Mareşalul părea să sufere de o răceală. 
Vă mulțumesc tuturor în numele regelui Simeon. 
Graţie vitejiei voastre, imperiul se află din nou în 
siguranță. Am luat decizia să ne întoarcem de 
îndată în Camnipol cu tributul pe care Vanaiul îl 
datorează tronului. Toamna este pe trecute şi 
marşul este unul lung, aşa că aş prefera să nu ne 
petrecem toată săptămâna punându-ne cizmele. I- 
am cerut lui sir Alan Klin să rămână ca Protector 
al Vanaiului, până când regele Simeon va numi un 
guvernator permanent. Toţi cei care l-ați urmat în 


luptă îl veți urma şi într-aceasta. 

Terminându-şi de transmis ordinele, Ternigan 
dădu din cap ca pentru sine şi îşi întoarse atenția 
către bărbaţii aşezaţi pe caldarâm. În timp ce el 
repovestea istoria pretențiilor Anteei asupra 
Vanaiului, justificând ocupaţia prezentă prin 
războaie şi acorduri încheiate cu şase sute de ani 
în urmă, între linii dinastice şi parlamente 
independente de mult dizolvate, mintea lui Geder 
se poticnea încercând să desluşească ceea ce 
tocmai i se întâmplase. 

Nici vorbă să revină în Camnipol, nu în 
anotimpul acesta. Posibil nici în următorii ani. 
Privi în jur, către clădirile înghesuite din lemn cu 
acoperişuri abrupte, îngrămădite pe străzile 
înguste, către marele canal prin care barje şi bărci 
străbăteau oraşul revenind apoi pe fluviu, către 
cerul jos şi cenuşiu. Nu mai era o aventură 
exotică. Era locul unde avea să trăiască de-acum. 
O mie de planuri numai pe jumătate schițate 
pentru întoarcerea la Camnipol, la Rivenhalm, la 
căminul tatălui său, i se destrămară în fața 
ochilor. 

Ternigan se retrase de la marginea platformei, 
luă o scrisoare sigilată din mâinile secretarului 
său şi i-o înmână lui Alan Klin, Protectorul 
Vanaiului. Klin înaintă, deschise scrisoarea şi citi 
cu voce tare însărcinarea primită de la mareşal. 
Geder clătină din cap. Disperarea sa, care creştea 
cu fiecare frază, îi demonstra cu câtă nerăbdare 


aşteptase finalul campaniei şi eliberarea de sub 
conducerea lui Alan Klin. 

Rana din piciorul lui Geder pulsa dureros, în 
timp ce Klin îi asigura pe locuitorii Vanaiului că va 
trata toate rasele în mod egal, că loialitatea față de 
Anteea va fi recompensată, iar trădarea pedepsită 
iute şi fără cruţțare. Gloria Anteei în general şi a 
regelui Simeon în special ocupară cea mai mare 
parte din următoarea oră. Pe la final, până şi 
ceilalți din cohorta lui Geder începură să freamăte. 
Apoi Klin îi mulțumi lordului mareşal pentru 
serviciile sale şi acceptă în mod oficial noua sa 
însărcinare. Salutul său fu întâmpinat cu urale de 
oamenii mulțumiți mai degrabă de încheierea 
ceremoniei decât de vorbele lui Klin. Cetăţenii 
Vanaiului se ridicară în picioare, scuturându-şi 
membrele amorțite şi vorbind între ei ca negustorii 
din piața de mărfuri proaspete. 

Geder observă reacții amestecate în rândul 
oamenilor imperiului. Unii îi invidiau pe Klin şi pe 
ai săi pentru noul rol primit. Sir Gospey Allintot 
zâmbea atât de larg, că părea să strălucească. 
Jorey  Kalliam se îndepărtă cu o expresie 
îngândurată şi Geder făcu eforturi să ţină pasul cu 
el. 

— Suntem exilați, zise Geder când lăsaseră în 
urmă marea masă a compatrioților. Am câştigat 
lupta şi ca răsplată ne-au exilat, la fel ca pe 
afurisitul de principe al oraşului! 

Jorey îl privi cu milă şi iritare. 


— Klin a ţintit poziția asta dintru-nceput, spuse 
el. Asta a sperat tot timpul. 

— De ce? întrebă Geder. 

— Să fii vocea regelui îți conferă o anumită 
putere, zise Jorey. Chiar şi în Vanai. Şi dacă se 
face util, când va veni vremea să cedăm oraşul din 
nou, Klin va avea un loc rezervat şi la masa aceea. 
Şi-acum scuză-mă, dar trebuie să-i scriu tatei. 

— Da, zise Geder. Şi eu ar trebui să-mi anunț 
familia. Nici nu ştiu ce-o să le spun. 

Râsul lui Jorey era stins şi plin de amărăciune. 

— Spune-le că n-ai ratat jefuirea Vanaiului în 
cele din urmă. 


Dacă mai existau dubii cu privire la care dintre 
oamenii lui Alan Klin erau favorizați, întrebarea 
primi răspuns imediat ce lordul Ternigan ieşi pe 
poarta oraşului. Noul secretar al lui Klin, fiul unui 
neguțător timzinai cu greutate, îl conduse pe 
Geder din patul pe care-l ocupase în infirmerie 
până la noua sa locuinţă: trei camere mici dintr- 
un palat lipsit de importanţă, care jucaseră până 
atunci rol de depozit şi miroseau a urină de 
şoarece. Totuşi, măcar exista un mic cămin şi 
vântul nu trecea prin pereți ca în cort. 

Fiecare zi aducea cu sine un nou ordin din 
partea lui Klin. Poarta unui canal trebuia încuiată 
şi scoasă din uz, neguțătorii dintr-o anumită piață 
trebuiau să-şi cumpere un permis anteean pentru 
a-şi putea continua afacerile, un cetățean loial de- 


al principelui detronat trebuia dus la închisoarea 
publică pentru a sluji de exemplu celorlalți. 
Soldații de rând erau cei care comunicau ordinele 
şi aveau grijă să fie îndeplinite, dar situația 
reclama, de fiecare dată, prezența unui nobil, a 
unei figuri care să arate că aristocrația din Anteea 
era prezentă şi se implica în treburile noului ei 
oraş. Şi, date fiind însărcinările pe care le primea, 
Geder bănuia că avea să ajungă cel mai detestat 
om din Vanai înainte să se încheie iarna. 

Trebuia închis un bordel foarte frecventat? 
Geder conducea trupele. Văduva şi copiii unui 
cetățean loial trebuiau aruncaţi afară din casă? 
Geder. Era nevoie să fie arestat un membru de 
vază al negustorimii locale? 

— Pot să întreb care-s acuzaţiile? zise magistrul 
Imaniel, şeful Băncii Medean din Vanai. 

— Îmi pare rău, spuse Geder. Am ordin să vă 
aduc în fața Lordului Protector, de bunăvoie sau 
cu sila. 

— Ordin, zise cu acreală omuleţul. Şi să mă 
plimbaţi pe străzi în lanţuri? 

— Face parte din instrucţiunile primite. Îmi pare 
rău. 

Sediul din Vanai al Băncii Medean se afla pe o 
stradă lăturalnică şi nu era cu mult mai mare 
decât casa unei familii înstărite. Chiar şi-aşa, 
părea cumva cam pustiu. Numai magistrul 
mărunţel, cu chipul ridat de soare, şi o femeie 
dolofană, ce-şi frângea mâinile stând în cadrul 


uşii. Magistrul Imaniel se ridică de la masă, îi 
examină pe soldații din spatele lui Geder şi-şi 
aranjă tunica. 

— Presupun că nu ştiţi când o să pot să mă 
reîntorc la lucru, zise el. 

— Nu mi s-a spus, zise Geder. 

— Nu puteţi face una ca asta, zise femeia. Nu v- 
am făcut nimic. 

— Cam, zise bancherul cu asprime. Termină! 
Sunt convins că este vorba numai de afaceri. 
Spune oricui întreabă că s-a făcut o greşeală şi că 
o să vorbesc cu însuşi nobilul Lord Protector ca s- 
o îndrept. 

Femeia, Cam, îşi muşcă buzele şi îşi feri privirea. 
Magistrul Imaniel se apropie liniştit, oprindu-se în 
fața lui Geder, căruia-i făcu o plecăciune. 

— Presupun că nu putem trece cu vederea 
lanţurile, zise el. Munca mea depinde foarte tare 
de reputație şi... 

— Îmi pare nespus de rău, zise Geder, dar lordul 
Klin a dat... 

— Ordin, zise bancherul. Înţeleg. Atunci haideţi 
să terminăm odată. 

În stradă se adunase deja o mulțime de oameni. 
Zvonul despre apariția lui Geder în fața casei 
călătorise, se pare, mai iute decât păsările. Geder 
păşea înconjurat de gărzile sale, iar prizonierul îl 
urma în zornăit de fiare. Când privi îndărăt, chipul 
tăbăcit al omului era o mască exprimând 
amuzament şi indulgență. Geder nu-şi dădea 


seama dacă neînfricarea bărbatului era sinceră 
sau prefăcută. Pe tot parcursul drumului de-a 
lungul canalelor şi pe străzi, oamenii întorceau 
capul să-l vadă pe bancher în lanţuri. Geder 
mărşăluia cu bastonul bocănind hotărât pe 
caldarâm. Păstra pe chip o expresie severă, menită 
să ascundă faptul că nu ştia de ce făcea ceea ce 
făcea. N-avea nicio îndoială că până dimineaţă tot 
oraşul avea să afle că el îl arestase. Nu se simțea 
deloc mai bine ştiind că, în mod evident, asta şi 
dorise Klin. 

Sir Alan Klin îi întâmpină în încăperea vastă ce 
constituise odinioară sala de audiențe a 
principelui. Toate semnele trecutei guvernări 
dispăruseră sau fuseseră acoperite de stindardele 
anteene ale regelui Simeon şi ale casei Klin. 
Mirosea a fum, a ploaie şi-a câine ud. Sir Alan se 
ridică de la masă zâmbind. 

— Magistrul Imaniel de la Banca Medean? 

— El însuşi, Lord Protector, zise bancherul 
zâmbind şi făcând o plecăciune. 

Vocea-i era amabilă. Lui Geder aproape că nu-i 
venea să creadă că sir Klin tocmai îl umilise pe 
acest om în văzul întregului oraş. 

— Se pare că am jignit-o cumva pe excelența 
voastră. Trebuie să-mi cer iertare, fireşte. Dacă aş 
cunoaşte natura insultei mele, aş putea, pe viitor, 
să mă feresc să mai comit o asemenea abatere. 

Klin flutură nonşalant din mână. 

— Nici vorbă de insultă, domnule, zise el. Numai 


că am vorbit cu fostul dumneavoastră principe 
înainte să plece în exil. Mi-a spus că ați refuzat să- 
i finanțați campania. 

— Părea puţin probabil că o să ramburseze 
împrumutul, zise magistrul Imaniel. 

— Înţeleg, spuse Klin. 

Geder se uita de la unul la altul. Tonul 
conversației era atât de calm, aproape colegial, 
încât îl năucea. Şi totuşi în ochii lui Klin era o 
asprime care — împreună cu lanţurile ce înfăşurau 
în continuare încheieturile şi gleznele bancherului 
— îi transforma fiecare cuvânt într-o amenințare. 
Klin reveni încet la masă, unde, pe o farfurie de 
argint, încă se mai aflau rămăşiţele prânzului. 

— M-am uitat peste rapoartele din timpul 
prădării oraşului, zise Klin. Am observat că 
tributul pentru regele Simeon luat de la instituția 
pe care o conduceţi... Ei bine, s-a dovedit 
surprinzător de mic. 

— Se poate ca fostul meu principe să fi avut o 
părere exagerată despre resursele mele, zise 
magistrul Imaniel. 

Klin zâmbi. 

— E îngropat sau l-aţi scos pe furiş din oraş? 

— Nu ştiu la ce vă referiți, domnule, zise 
magistrul Imaniel. 

— Atunci n-aveţi nimic împotrivă ca unul dintre 
agenții mei să facă un audit al registrelor domniei 
voastre, nu? 

— Sigur că nu. Suntem fericiți că Anteea a 


preluat autoritatea care-i aparținea de drept şi 
suntem nerăbdători să facem afaceri într-un oraş 
mai prietenos şi în care domneşte ordinea. 

— Şi avem acces în casa domniei voastre? 

— Fireşte. 

Klin dădu aprobator din cap. 

— Înţelegeţi că sunt silit să vă rețin până când o 
să descopăr care-i adevărul? Orice capital deținut 
de Bancă în Vanai intră de acum sub controlul 
Anteei. 

— M-am aşteptat la una ca asta, spuse 
magistrul Imaniel, dar sper că nu vă veți simți 
jignit aflând că speram la mai mult de-atât. 

— Trăim într-o lume decăzută. Facem ce trebuie 
să facem, spuse Klin, adresându-i-se apoi 
căpitanului gărzii, care stătea în stânga lui Geder: 
Du-l în temniţa publică. Pune-l pe rândul cel mai 
de jos, unde-l poate vedea toată lumea. Dacă 
încearcă să-i vorbească cineva, fii atent ce spune 
şi-apoi arestează persoana respectivă. 

Geder privi cum omuleţul era escortat afară din 
încăpere. Nu era sigur dacă trebuia să se retragă 
şi el sau nu. Klin nu se încrunta la el, ceea ce 
însemna, probabil, că trebuia să rămână. 

— Ai fost atent, Palliako”? îl întrebă Klin după ce 
bancherul şi paznicii săi dispăruseră. 

— Banca avea mai puţini bani decât te aşteptai? 
întrebă Geder. 

Klin scoase un hohot de râs care-l făcu pe Geder 
să se întrebe dacă era luat sau nu peste picior. 


— A, nu, sunt aici, zise el. Pe undeva. Şi, din câte 
spunea principele, erau ceva bani. Destul cât să 
angajezi suficienți mercenari ca să rezişti unui 
asediu. Destul cât să cumperi de două ori forțele 
armate ale Macciei. Poate chiar mai mult. 

— Dar şi-a refuzat principele, zise Geder. 

— Nu din loialitate față de noi, spuse Klin. 
Bancherii nu dau socoteală în fața niciunui tron. 
Dar dacă a scufundat banii într-un canal, cineva 
a ajutat la transportul lor. Dacă i-a îngropat, 
cineva a mânuit lopata. Dacă i-a strecurat afară 
din oraş, cineva a făcut aranjamentele. Şi când 
acea persoană îl va vedea pe şeful băncii în 
închisoare, s-ar putea să între în panică şi să 
încerce să-şi cumpere propria libertate. 

— Ah, făcu Geder. 

— Tu eşti omul asociat cu arestul, aşa că o să 
trebuiască să fii uşor de găsit în următoarele zile, 
zise Klin. Abordabil. Şi, orice auzi, vino şi 
raportează-mi. 

— Sigur că da, domnule. 

— Excelent, zise Klin. 

Tăcerea dintre ei se prelungi şi Geder realiză că 
avea permisiunea să plece. 

Se întoarse în piață, găsi o bancă de piatră sub 
un copac cu scoarța înnegrită şi aproape fără 
frunze şi se aşeză. Piciorul îl durea, dar nu simțea 
pe coapsă vreo răceală care să-l anunţe că din 
rană cursese puroi sau sânge. De cealaltă parte a 
străzii, un grup de adolescenți - pursângi şi 


timzinai amestecați, de parcă rasele s-ar fi simțit 
complet în largul lor împreună - se prefăceau că 
nu-l privesc. Un cârd de ciori se sfădi printre 
crengile copacilor, apoi se înălță în aer ca un fum 
înaripat. Geder ciocăni cu bastonul în caldarâm, 
simțindu-se reconfortat în mod straniu de micul 
şoc ce i se transmitea prin degete. 

În următoarele câteva zile, rolul lui era acela al 
momelii atârnate în cârlig. Înţelegea asta. Poate 
complicii bancherului aveau să rişte să-şi 
cumpere buna părere a autorităţilor anteene. Sau 
poate aveau să păstreze tăcerea. Sau era posibil 
să-i aranjeze un accident omului pe care-l asociau 
cu această problemă. Klin îl pusese în pericol fără 
să-l prevină măcar că asupra lui plana o 
ameninţare. 

Şi totuşi, avea la dispoziție câteva zile în care 
putea să umble pe străzi şi prin pieţe spunând că 
acționa din ordinul lui Klin. Scutierul său îi 
adusese veşti despre un librar din districtul sudic. 
Putea, în sfârşit, să ajungă acolo. Şi, chiar dacă 
trebuia să se ducă înarmat şi sub pază, măcar 
putea să se ducă. 

Timp de două zile, Geder colindă străzile, 
cafenelele şi crâşmele din Vanai, dar cu precauție. 
În biserică, pe când vocile corului se înălțau în 
spațiul vast de deasupra, nu lăsă pe nimeni să se 
aşeze prea aproape de el în strană. În piața de 
mărfuri proaspete, scotoci printre volumele pe 
jumătate putrezite din cotiga unui vânzător de 


cărți, dar păzit de un soldat. Apoi, în cea de-a treia 
zi, un căruțaş pe nume Olfreed veni la el acasă şi- 
i pomeni despre un convoi organizat de un 
binecunoscut aliat al Băncii Medean, pe nume 
meşterul Will. 

Pentru prima oară, Geder auzi numele lui 
Marcus Wester. 


Cithrin 


Cu atenţia distrasă de rigorile deghizării sale şi 
de averea ascunsă în căruță, Cithrin nu fusese 
suficient de grijulie. 

— Ce-a fost în capul tău, băiete? întrebă 
conducătorul convoiului. 

Cithrin îşi plecă privirea, cu obrajii arzând de 
ruşine şi cu un nod în gât. Praful roşu al popasului 
le năclăia cizmele şi pământul era presărat cu 
frunze căzute tivite cu chiciură. 

— Îmi pare rău, spuse ea, iar frigul îi transformă 
cuvintele în forme albe. 

— Sunt catâri, spuse conducătorul convoiului. 
Trebuie să ai grijă de ei. De când durează treaba 
asta? 

— De câteva zile, zise ea, abia mişcându-şi 
buzele. 

— Vorbeşte, măi băiete! De cât timp? 

— De câteva zile, zise ea. 

Urmă o pauză. 

— Bine. Căruţa cu provizii se poate descurca şi 


cu un echipaj de trei. Leagă-l pe ăl bolnav de-un 
copac şi-o să-ți aduc eu unul în loc. 

— Dar dacă-l lăsăm aici o să moară, zise Cithrin. 

— Asta-i şi ideea. 

— Dar nu e vina lui! Nu poți să-l laşi aici singur 
să moară! 

— Bine. Îţi aduc un cuţit şi poţi să-i tai gâtul. 

Tăcerea scandalizată a lui Cithrin grăia de la 
sine. Pleoapele transparente ale conducătorului 
convoiului se închiseră şi se deschiseră din nou, 
clipind fără s-o piardă din ochi. 

— Dacă preferi mai degrabă să părăseşti 
convoiul eşti bine-venit, spuse el. Şi-aşa mergem 
prea încet. N-o să-i opresc pe toţi fiindcă nu eşti 
tu în stare să ai grijă de echipajul tău. Anunţă-mă 
ce ai hotărât. 

— N-o să-l las aici, zise ea, surprinsă la auzul 
propriilor cuvinte, dându-și seama, cu groază, că 
vorbea serios. 

Nu putea să iasă din convoi! 

— E doar un catâr. 

— N-o să-l las aici. 

De data asta, cuvintele sunară mai bine. 

— Atunci eşti un idiot. 

Conducătorul convoiului se întoarse, scuipă şi 
se îndepărtă. Cithrin îl privi îndreptându-se cu 
paşi furioşi către pereții de piatră şi acoperişul 
prăpădit din paie al adăpostului. Când deveni clar 
că omul nu avea de gând să se întoarcă, reveni în 
grajd. Cel mai mare dintre cei doi catâri ai ei stătea 


în boxa lui cu capul lăsat. Respiraţia-i era scurtă 
şi hârâită. Cithrin se strecură lângă el şi-i mângâie 
blana groasă şi aspră. Catârul îşi înălță capul, 
flutură dintr-o ureche şi se înmuie din nou. 

Încercă să se imagineze legând animalul de un 
copac şi lăsând boala şi ninsoarea să-l ucidă. 
Încercă să se imagineze spintecându-i gâtlejul cald 
şi moale. Cum avea să mai ducă banii până în 
Carse? 

— Îmi pare rău, zise Cithrin. Nu sunt un căruțaş 
adevărat. N-am ştiut. 

La început, crezuse că încetineala căruței era din 
vina ei, că distanța care se căsca după-amiaza 
între ea şi vehiculul din față însemna că nu-şi 
îmboldea echipajul când trebuia sau că îi scăpa 
vreo nuanţă fină privind luarea curbelor. Numai 
când catârul mai solid tuşise - o tuse umedă, 
conținând flegmă - îşi dăduse seama că era 
bolnav. În gospodăria magistrului  Imaniel 
practicile religioase fuseseră respectate, dar 
Cithrin se rugase ca animalul să se facă bine 
singur. 

Nu se făcuse. 

Locul de popas — o ruină abia întreținută de cei 
aflați în trecere — se afla pe panta unui deal larg, 
cel dintâi din şirul aflat la picioarele munţilor 
înalți, cu creştete încununate de ninsoare, ce 
marcau sfârşitul Oraşelor Libere şi începutul 
Birancourului. Chiar şi acum, piscuri îndepărtate 
răsăreau albăstrui la orizont. Trecătoarea dintre 


ele era drumul cel mai scurt între Vanai şi Carse. 

Carse. Cuvântul însuşi căpătase pentru ea o 
semnificație aproape religioasă. Carse, marele 
oraş al Coastei de Nord, înălțându-se deasupra 
mării liniştite. Casa turnurilor albe clădite pe 
faleze cretoase, a Consiliului din Eventide, a 
Mormântului Dragonilor. Sediul Băncii Medean şi 
finalul carierei ei de contrabandist şi refugiat. Nu 
fusese niciodată în Carse, dar tânjea după el ca 
după propria-i casă. 

Putea să ajungă acolo şi singură. Trebuia. 
Numai că nu ştia drumul. Sau cum să îngrijească 
un catâr bolnav şi să-l însănătoşească. Sau ce să 
facă dacă din pădure s-ar fi ivit o altă bandă de 
tâlhari. Catârul trase cu greu aer în piept, apoi 
tuşi: o tuse profundă, umedă şi răguşită. Cithrin 
se apropie şi-i scărpină urechile lungi şi 
mătăsoase. 

— O să găsim noi o soluţie, spuse ea, vorbind 
mai degrabă pentru sine decât cu animalul. O să 
fie bine. 

— Probabil o să fie, grăi o voce de bărbat. 

Iscusitul, maestrul Kit, stătea în uşa grajdului, 
având-o alături pe femeia pe nume Opal. Cithrin 
făcu o jumătate de pas către catâr, trecându-şi 
brațul pe după gâtul lui plecat ca pentru a-l 
proteja. Sau pentru a fi apărată de el. Un fior de 
nelinişte îi iuți respirația. 

— Ăsta e, bietul de el? zise Opal trecând pe lângă 
iscusit. Pare obosit, nu? 


Cithrin făcu semn că da, cu ochii în jos ca să 
evite privirile celor doi. Opal se strecură în boxă şi 
dădu o dată ocol catârului, oprindu-se să-şi culce 
urechea pe flancul animalului. Apoi, fredonând un 
cântecel ale cărui cuvinte Cithrin nu le recunoscu, 
îngenunche înaintea catârului şi-i deschise cu 
blândeţe botul. 

— Opal are grijă de animalele noastre, atunci 
când avem, zise maestrul Kit. Am ajuns să merg 
pe mâna ei când e vorba de copitate. 

Cithrin dădu din cap, împărțită între un val de 
recunoştinţă şi neliniştea de a se afla atât de 
aproape de gărzi. Opal se ridică şi adulmecă 
grijulie urechile catârului. 

— Tag te cheamă, nu? întrebă ea şi Cithrin făcu 
semn că da. Bun, Tag, păi poţi să-mi spui dacă 
bătrânelu” ăsta trăgea într-o parte? A trebuit să-l 
îndrepţi? 

Cithrin încercă să-şi amintească şi făcu semn că 
nu. 

— Asta-i bine, zise Opal şi i se adresă peste umăr 
maestrului Kit. Nu cred că i-a ajuns la urechi, deci 
e bine. Gâfâie, dar nu are apă în plămâni. Lao 
primă vedere, aş zice că, dacă-l ţinem la căldură 
vreo două zile, o să fie bun zdravăn. Doar că-i mai 
trebuie nişte pături. 

— Două zile, zise maestrul Kit. Căpitanul Wester 
n-o să fie mulțumit când o să audă, cred eu. 

Respirația chinuită a catârului şi vântul 
dimineții foşnind printre crengi făceau tăcerea să 


pară şi mai apăsătoare. Cithrin simţi gheara care- 
i încleşta stomacul strângându-se şi mai tare, 
până i se făcu greață. 

— Un paznic mai puţin n-o să însemne mare 
lucru, zise Opal. O să rămân eu cu Tag, iar când 
bătrânelu” se mai înzdrăveneşte o să vă prindem 
din urmă. N-o să fie mai mult de o zi-două şi o 
căruță cu un echipaj bun se mişcă mai repede 
decât un convoi. 

Iscusitul îşi încrucişă braţele, căzut pe gânduri. 
Cithrin simţi o undă de speranţă. 

— Poţi să faci asta? o întrebă maestrul Kit. 

Ochii lui erau blânzi, iar vocea moale ca 
bumbacul. 

— Pot, domnule, zise Cithrin, încercând să 
vorbească pe un ton jos, masculin. 

Iscusitul dădu din cap. 

— Nu cred că o să fie vreo problemă când o le 
facem propunerea, zise el. Dar poate mă laşi pe 
mine să discut cu ei, Tag. 

Ea făcu semn că da şi bătrânul zâmbi. Se 
întoarse şi se îndreptă spre adăpost, lăsându-i pe 
Cithrin, pe Opal şi pe animale să-şi poarte singure 
de grijă. 

Uşurarea mai domoli tăişul fricii. Poate că într- 
un fel nu era chiar atât de rău. Opal în armura ei 
de piele întărită şi Cithrin deghizată ca bărbat n- 
aveau să stârnească bănuieli. Asta însemna, 
totodată, câteva zile departe de mulțime, în care 
nu trebuia să se ferească decât de Opal. Iar faptul 


că se presupunea a fi de sexe diferite avea să ofere 
o scuză foarte bună pentru păstrarea intimității. 

Totuşi, frica nu dispăru cu totul. Asta, îşi spuse, 
se întâmpla numai pentru că ea ştia mai multe 
decât ceilalți. Aproape că îl putea auzi pe magistrul 
Imaniel stând la cină împreună cu Cam şi Besel şi 
analizând prin ce diferise comportamentul unui 
negustor sau prelat față de maniera sa obişnuită 
şi ce însemna asta. Cithrin ştia că Tag, căruțaşul, 
căra o avere suficient de mare cât să angajeze o 
mică armată, dar nimeni altcineva n-avea habar 
de asta. Dacă rămânea în urma convoiului, 
riscurile nu erau cu nimic mai mari decât dacă ar 
fi transportat cu adevărat doar lână nevopsită. 
Şansele ei păreau mai mici numai pentru că ştia 
cât de mari erau mizele. N-o descoperise nimeni. 
Nimeni n-o căuta nici pe ea, nici încărcătura ei, 
catârul avea să se facă bine şi ea n-avea să fie silită 
să călătorească de una singură până la Carse. 
Totul avea să fie bine. 

— E prima ta călătorie? întrebă Opal. 

Cithrin îi aruncă o privire şi făcu semn că da. 

— Ei, nu te-ngrijora, drăguță, zise femeia. Avem 
grijă de-ai noştri. 

Abia după câteva ore se întrebă Cithrin de ce un 
mercenar ar fi inclus printre „ai noştri” un căruțaş 
nepriceput, iar până atunci planul deja fusese pus 
în aplicare şi convoiul, cu tot cu căpitanul Wester 
şi cu maestrul Kit, dispăruse pe drumul ce ducea 
spre munți şi spre Carse. 


Îşi petrecură ziua îngrijind catârul bolnav: 
făcând cald în grajd, frecționând animalul şi 
vârându-i cu forța pe gât o licoare cu miros de 
catran şi lemn dulce. La lăsarea serii, catârul deja 
îşi ţinea capul mai sus şi tusea lui nu mai era la 
fel de violentă. În acea noapte, Cithrin şi Opal se 
culcară în grajduri, înfăşurate în pături subţiri. Un 
vechi vas cu mangal, aşezat între ele, dădea doar 
atâta căldură cât să împiedice încăperea să 
îngheţe. În întunericul de afară, ceva scoase un 
țipăt strident, care nu mai fu urmat de un altul. 
Cithrin închise ochii, îşi puse capul pe un braț şi 
încercă să adoarmă printr-un efort de voinţă. 
Invidia răsuflarea liniştită şi regulată a lui Opal. 
Corpul ei era încordat şi tremura, iar mintea îi 
sărea de la una la alta, imaginându-şi sute de 
dezastre posibile. Bandiţii care atacaseră convoiul 
puteau să sosească în toiul nopţii, să le violeze şi 
să le ucidă pe amândouă şi să fugă cu banii băncii. 
Opal putea să-i descopere secretul şi, scoasă din 
minţi de lăcomie, să-i taie gâtul. Catârului putea 
să-i revină boala, lăsând-o împotmolită în 
sălbăticie, pradă frigului toamnei. 

Zorii cenuşii se iviră în cele din urmă, dar 
Cithrin nu reuşise să doarmă. O durea capul, iar 
spatele îi era țeapăn de parcă ar fi bătut-o cineva 
cu ciocanul. Opal aprinse din nou focul, fredonând 
ca pentru sine, apoi fierse o tigaie cu apă în care 
presărase nişte frunze şi se duse să vadă ce făcea 
pacientul. Când Cithrin i se alătură, pielea 


catârului nu mai era la fel de înfierbântată, ochii 
îi erau mai strălucitori şi capul aproape-i revenise 
la postura lui obişnuită. În boxa alăturată, celălalt 
catâr tuşi şi fornăi. 

— O să se îmbolnăvească şi ea? întrebă Cithrin. 

Doar gândindu-se la asta îi venea să plângă. 

— S-ar putea, dar deocamdată nu-i bolnavă, zise 
Opal. Probabil e doar geloasă că bătrânelul de-aici 
capătă toată atenţia. 

— Ar trebui să plecăm? Adică o să fie în afara 
oricărui pericol dacă pornim după convoi? 

— În după-amiaza asta, poate, zise Opal. E mai 
bine să-şi recapete puterile. Să-l punem la treabă 
numai o jumătate din zi pentru început. 

— Dar... 

— Am mai trecut pe drumul ăsta. O să-i 
ajungem înainte sa străbată trecătoarea. O să se 
oprească la Bellin şi-o să trimită cercetaşi înainte. 

Cithrin ştia numele, dar nu reuşea să-l 
localizeze. Opal îi aruncă o privire. 

— Bellin, zise ea. Un târguşor aflat înainte de 
intrarea în trecătoare. Chiar nu prea ştii multe 
despre transportul cu convoaiele, nu? 

— Nu, zise Cithrin, posomorâtă şi în acelaşi timp 
stânjenită de propria ei îmbufnare. 

— Bellin nu-i cine ştie ce, dar locuitorii sunt 
prietenoşi cu călătorii. Maestrul Kit ne-a adus aici 
odată, pentru o lună. La fiecare câteva zile vin noi 
călători şi nimeni nu rămâne locului prea mult. A 
fost ca şi cum eram o trupă ambulantă fără să ne 


mişcăm din loc. 

O boare rece suflă paiele. În vas, cărbunii se 
aprinseră şi flacăra subțire începu să danseze. 
Cithrin îşi simțea mintea înceată şi îngreunată de 
oboseală. La ce i-ar fi folosit unei companii de 
mercenari să petreacă o lună într-un loc unde se 
aflau în trecere comercianţi, neguţători şi 
misionari? Să le asigure protecţia înăuntrul 
zidurilor oraşului, unde aveau nevoie cel mai puțin 
de ea? 

— Ar trebui să mă duc, zise Cithrin. Să verific... 
ăăă... căruța. 

— Să te asiguri că n-a plecat undeva, zise Opal 
ca şi cum ar fi fost de acord. 

Practic, să fie numai cu Opal era mai bine decât 
să se afle în mijlocul convoiului. Având numai o 
persoană de care să se ferească, Cithrin putea să- 
şi găsească vreo câteva momente în care să lase 
garda jos, să fie Cithrin şi nu Tag. Când veni 
vremea plecării şi înhămară catârii, situaţia nu se 
dovedi foarte diferită de perioada când fusese 
singură. Opal vorbi ea mai tot timpul, în cea mai 
mare parte  explicându-i cum să-şi mâne 
echipajul. Cithrin ştia că Tag ar fi trebuit să fie 
plictisit de aceste lecţii, dar ea le sorbi pe 
nerăsuflate. Într-o jumătate de zi, descoperi o mie 
de lucruri pe care le făcea greşit. În noaptea aceea, 
când îşi făcură culcuşul pe o pajişte largă de la 
marginea drumului, era deja un căruțaş mai bun 
decât în toate săptămânile lungi de când plecase 


din Vanai. 

Voia să-i mulțumească femeii pentru tot ce 
făcuse, dar se temea că, dacă ar fi început, nu s- 
ar mai fi oprit. Recunoştinţa ar fi devenit prietenie, 
prietenia ar fi dus la mărturisiri şi apoi toate 
secretele ei s-ar fi revărsat afară. În loc de asta, se 
asigură ca Opal să primească porția cea mai bună 
de mâncare şi culcuşul cel mai moale. 

Se lungiră amândouă pe lâna moale, în 
întuneric. Luna şi stelele dispăruseră, învăluite în 
nori, şi bezna era absolută. Mintea lui Cithrin 
sărea de la una la alta, năucită de oboseală. Şi 
totuşi, somnul se lăsa aşteptat. În toiul nopţii, 
simți trupul lui Opal lipindu-se de al ei şi se trezi 
panicată, îngrozită că femeia o ataca sau încerca 
s-o seducă sau poate ambele, dar aceasta nu era 
decât înfrigurată şi pe jumătate adormită. Îşi 
petrecu restul nopții atrasă de căldura corpului lui 
Opal, dar încercând să păstreze distanţa de teamă 
să nu-şi dea de gol deghizarea. 

În întuneric, săptămânile care-i mai rămâneau 
până la Carse i se păreau lungi cât o eternitate. Îşi 
imagină că simțea butoaiele şi lăzile ascunse sub 
ea. Cărţile şi registrele, mătasea, frunzele de tutun 
şi  mirodeniile.  Nestematele şi bijuteriile. 
Responsabilitatea şi frica o apăsau ca şi cum ar fi 
avut o greutate pe piept. Când, cu puţin înaintea 
zorilor, adormi suficient de adânc încât să viseze, 
se pomeni pe marginea unei prăpăstii, încercând 
să împiedice sute de bebeluşi cu mers nesigur să 


se prăbuşească în abis. 

Se deşteptă cu un țipăt şi descoperi că ningea. 

Fulgi mari şi dolofani cădeau din cer, cenușii pe 
fundalul alb al norilor. Poposeau pe ramurile 
copacilor, a căror scoarță părea neagră prin 
contrast. Jadul dragonului dispăruse şi numai un 
spațiu liber printre copaci mai marca drumul pe 
care trebuia să-l urmeze. Linia orizontului 
dispăruse. Opal înhăma deja catârii la căruţă. 

— Chiar putem să mergem prin asta? întrebă 
Cithrin uitând să-şi îngroaşe vocea. 

— Am face bine să putem. Doar dacă nu preferi 
să rămâi aici. 

— Dar e sigur? 

— Mai sigur decât alternativa, zise Opal. Ajută- 
mă cu catarama asta. Mi-a înghețat mâna de tot. 

Cithrin cobori din căruță şi făcu ceea ce i se 
spusese. Nu trecu mult şi îşi croiau drum mai 
departe. Roţile late din fier ale căruței se încărcară 
cu zăpadă udă, iar din catâri începură să iasă 
aburi. Opal luase frâiele şi biciul fără să întâmpine 
împotrivire. Cithrin se cuibări alături de ea, 
nefericită. Opal miji din cauza ninsorii şi clătină 
din cap. 

— Vestea bună este că n-o să dăm de bandiți. 

— Serios? Şi aia proastă care-i? zise Cithrin cu 
amărăciune. 

Opal o măsură din priviri cu surprindere şi 
încântare. Cithrin realiză că era lucrul cel mai 
apropiat de o glumă pe care-l rostise de când 


convoiul părăsise Vanaiul. Roşi, iar femeia de 
lângă ea râse. 


Bellinul avea numai şase clădiri. Restul oraşului 
se cuibărea în interiorul unei costişe largi, cu uşi 
şi ferestre tăiate în stânca cenuşie de mâini 
neomeneşti, cu mii de ani în urmă. Funinginea 
păta peretele muntos acolo unde hornuri înclinate 
ieşeau afară. Ninsoarea se aşternea peste rune 
uriaşe, cioplite în panta muntelui într-un alfabet 
pe care Cithrin nu-l mai văzuse până atunci. 
Piscurile erau aproape invizibile, forme 
întunecate, abia presimţite, înălțându-se în inima 
furtunii. Căruţele familiare ale convoiului erau 
pete negre pe albul zăpezii, iar caii şi catârii 
fuseseră deja adăpostiţi înăuntrul stâncii. O ajută 
pe Opal să tragă căruța, să deshame catârii şi să- 
i conducă în siguranţă spre locul unde erau deja 
îngrămădite celelalte animale din convoi. 

Gărzile convoiului, Mikel şi Hornet, maestrul Kit 
şi Smit, erau acolo, stând în jurul unei forje de 
fierărie în care mocnea focul. La intrarea lor, 
Sandr zâmbi, iar secundul tralg le făcu semn cu 
mâna lui imensă, fără să-şi întrerupă discuţia cu 
Cary, femeia cu părul lung. Bucuria lui Opal când 
dădu cu ochii de ei aproape c-o făcu pe Cithrin să 
se simtă şi ea fericită. 

— Trebuie să fie ceva, zise Cary şi Cithrin îşi 
dădu seama că n-o zicea pentru prima oară. 

— Nu-i, bubui Yardem. Femeile sunt mai mici şi 


mai slabe. Nu există armă care să transforme asta 
într-un avantaj. 

— Despre ce vorbim aici? întrebă Opal, 
aşezându-se lângă cuptor. 

Cithrin se aşeză alături de ea pe bancă, dându- 
şi abia apoi seama că era aceeaşi poziție pe care o 
ocupaseră pe capra căruței. Maestrul Kit chicoti şi 
clătină din cap. 

— Cred că Cary ar prefera să se antreneze cu 
nişte arme care să-i pună mai bine în valoare 
aptitudinile naturale, zise el. 

— Cum ar fi faptul că-i mică şi slabă, zise Sandr. 

Fără să-şi întoarcă privirea spre el, Cary îi 
azvârli un bulgăre de pământ în cap. 

— Arcul scurt, zise Cary. 

— Ai nevoie de putere ca să încordezi un arc, zise 
Yardem părând că-şi cere scuze. Cu praştia, este 
mai puțin importantă, dar tot contează. O suliță 
ajunge până mai departe, dar cere mai multă forță. 
O spadă nu necesită atât forță, dar îţi trebuie un 
braț mai lung. O femeie înaltă şi puternică este 
mai bună decât un bărbat scund şi slab, dar nu 
se poate vorbi despre vreo armă naturală a femeii. 

Tralgul ridică din umeri cu o mişcare amplă. 

— Trebuie să fie vreuna, zise Cary. 

— Nu-i, zise Yardem. 

— Sexul, sugeră Sandr rânjind. 

Cary îi mai aruncă un bulgăre de pământ în cap. 

— Ce-ţi fac catârii, Tag? întrebă maestrul Kit. 

— Le este mai bine, zise Cithrin. Mult mai bine. 


Mulțumită lui Opal. 

— N-a fost mare lucru, spuse Opal. 

— Mă bucur că ați scos-o la capăt, spuse 
maestrul Kit. Începusem să mă tem că va trebui 
să vă lăsăm în urmă. 

— Asta nu s-ar fi întâmplat, rosti o voce din 
spatele lor. 

Cithrin se răsuci pe loc, cu un junghi de teamă 
în piept. 

Căpitanul Wester intră în încăpere. Ninsoarea îi 
acoperise mantaua largă de piele şi avea părul plin 
de zăpadă. Faţa-i era atât de roşie de parcă gerul 
îl pălmuise. Se apropie de foc încruntat. 

— Bine-ai venit, domnule, zise tralgul. 

Căpitanul nici măcar nu înclină din cap. 

— Să înţeleg că cercetarea a mers prost, zise 
maestrul Kit. 

— Nu mai prost decât mă aşteptam, răspunse 
Marcus Wester. Conducătorul convoiului tocmai le 
dă vestea celorlalți. Trecătoarea nu mai poate fi 
străbătută. Nici acum, nici în următoarele câteva 
luni. 

— Ce?! exclamă Cithrin cu voce ascuţită, 
luându-se şi pe sine prin surprindere. 

Încercă să-şi înghită cuvântul de îndată ce-l 
rostise, dar căpitanul nu-i acordă nicio atenţie. 

— Ninsoarea a căzut mai devreme, noi am 
întârziat prea mult şi am avut ghinion, zise el. O 
să închiriem nişte depozite pentru mărfuri şi nişte 
paturi pentru noi. Nu-i prea mult loc, aşa că o să 


stăm cam înghesuiți. O să plecăm spre Carse la 
primăvară. 

La primăvară. Pentru Cithrin, cuvintele erau ca 
o lovitură în stomac. Privi flăcările care dansau în 
forjă, cu senzația că o dâră de zăpadă topită i se 
prelinge pe spinare. Un râs născut din disperare îi 
urcă în gât. Dacă avea să-i dea drumul, urma să 
se transforme în lacrimi şi nu s-ar mai fi oprit. Un 
anotimp întreg deghizată. Să mute tot conţinutul 
căruței într-un depozit şi înapoi fără să fie 
descoperită. Luni întregi până să ajungă în Carse, 
în loc de câteva săptămâni. 

„Nu pot să fac asta”, îşi zise ea. 


Marcus 


Se înseră devreme. Abia jumătate dintre căruţe 
fuseseră golite, iar conducătorul convoiului mai 
avea puţin şi-şi muşca mâinile de îngrijorare. Dar 
Marcus nu credea că asta o să se dovedească o 
problemă. Furtuna venea dinspre vest, aşa că 
munții aveau să stăvilească cea mai mare parte a 
ninsorii. Probabil cei din Birancour săpau tunele 
de pe acoperişuri spre suprafață, dar Bellinul se 
afla într-o zonă ferită de precipitaţii. Avea să fie 
bine. Cel puţin în ceea ce privea zăpada. 

Yardem făcuse rost de o cazarmă separată 
pentru aşa-zisele gărzi. Două camere mici, cu un 
cămin comun, dar în oraş, cuibărite confortabil în 
stânca muntelui. Spirale şi cercuri sculptate pe 


pereți reflectau lumina flăcărilor, dând impresia că 
zidurile respiră şi dansează. Marcus îşi trase din 
picioare cizmele de piele îmbibate de apă şi se lăsă 
pe spate cu un geamăt. Ceilalţi erau prin preajmă, 
lenevind, vorbind şi împărțindu-şi cele mai bune 
locuri de dormit. Relaxarea actorilor când se aflau 
numai între ei nu diferea prea mult de cea a 
adevăraţilor mercenari, iar glumele erau mai 
bune. Până şi Yardem părea pe jumătate destins 
şi asta nu era o privelişte prea obişnuită. 

Şi totuşi, Marcus nu-şi terminase treaba. 

— La sfat! zise el. Misiunea noastră s-a schimbat 
de acum. Ar fi bine să discutăm despre asta, ca să 
nu ne pomenim mai târziu cu surprize. 

Vorbăria încetă. Maestrul Kit se aşeză lângă foc, 
cu părul lui cenuşiu şi sârmos zburlit ca un fum 
încremenit. 

— Nu ştiu cum îşi poate permite convoiul toate 
astea, spuse actorul. Chiar şi în nişte încăperi atât 
de mici, găzduirea şi hrana noastră pe un anotimp 
întreg o să coste o avere. 

— Probabil c-o să iasă în pierdere, zise Marcus. 
Dar asta e problema conducătorului convoiului, 
nu a noastră. Nu suntem aici ca să avem grijă de 
profitul lui. Ci doar ca să asigurăm protecția 
tuturor. Pe drum, asta însemna să ne ocupăm de 
bandiți. Băgaţi la cazarmă pentru iarnă, asta 
înseamnă să avem grijă ca nimeni să n-o ia razna 
sau să se culce cu cine nu trebuie şi să facă pe 
altcineva gelos sau să trişeze prea tare la cărți. 


Smit, actorul bun la toate, făcu o față lungă. 

— Jucăm roluri de gărzi sau de dădace? zise el. 

— Facem tot ce trebuie ca să ajungă convoiul în 
siguranţă la Carse, spuse Marcus. O să-i apărăm 
chiar şi de noi înşine dacă va fi nevoie. 

— Mmm. Bună replică, zise Cary femeia 
subțirică. „O să-i apărăm chiar şi de noi înşine 
dacă va fi nevoie.” 

Marcus o privi încruntat, cu ochii mijiți. 

— Lucrează la o nouă piesă, spuse maestrul Kit. 
O comedie despre o trupă de actori angajaţi să 
pretindă că-s paznicii unui convoi. 

Yardem mârâi şi flutură dintr-o ureche. Poate de 
enervare, poate de amuzament. Cel mai probabil 
din ambele motive. Marcus preferă să nu-l ia în 
seamă. 

— Avem optsprezece căruțaşi, zise el. Plus 
conducătorul convoiului şi soția lui. Aţi călătorit 
câteva săptămâni alături de oamenii ăştia. l-aţi 
observat. Îi cunoaşteţi. La ce probleme să ne 
aşteptăm? 

— Insul care transportă minereul de cositor, 
spuse Smit. Tânjeşte după o încăierare de când cu 
bandiții ăia. N-o să reziste un anotimp întreg fără 
să se ia la bătaie decât dacă cineva fie începe să 
împartă patul cu el, fie îl pune la podea odată şi 
bine. 

— Aşa m-am gândit şi eu, zise Marcus, 
îngăduindu-şi o clipă de secretă încântare. Actorii 
erau mai perspicace decât oamenii cu care lucra 


el de obicei. În condiţiile date, asta avea să-i fie de 
folos. 

— Altceva? 

— Individul care-i pe sfert dartinai, zise Opal, 
actrița principală mai vârstnică a trupei. A evitat 
predicile conducătorului convoiului la fel de mult 
ca tine, căpitane. O dietă constantă de scripturi o 
să-i pice prost. 

— Fata cu favoriţii ăia falşi, spuse Mikel cel 
slăbănog. Pare tare fragilă. 

— A, da. Ea\ zise Cary. 

— Şi numai Zeul ştie ce-o fi transportând cu 
adevărat, spuse Opal pe un ton care arăta că-i 
întru totul de acord cu ceilalți. Se sperie ca o pisică 
ori de câte ori se apropie cineva prea mult de 
căruța ei. Şi nici nu vrea să vorbească despre asta. 

Marcus ridică o mână, cerând linişte. 

— CINE?! întrebă el. 

— Fata cu favoriți falşi, zise maestrul Kit. Cea 
care pretinde c-o cheamă Tag. 

Marcus se uită la Yardem. Expresia tralgului 
era, ca şi a lui, una de surpriză totală. Marcus 
ridică dintr-o sprânceană. „Ştiai de treaba asta?” 
Yardem clătină din cap o singură dată, cu cerceii 
zăngănind. „Nu.” 

— Yardem, vino cu mine, zise Marcus trăgându- 
şi din nou cizmele. 

— Da, domnule, mormăi tralgul. 

Căruțaşii şi conducătorul convoiului se aflau 
într-o rețea separată de camere şi tuneluri. 


Marcus străbătu coridoarele încețoşate de fum şi 
sălile comune, cu Yardem mergând ameninţător 
alături. Ceilalţi paznici sau actori sau ce-or fi fost 
ei se înşirau în urma lor ca nişte copii care se 
jucau de-a mima. Cu fiecare cameră în care nu-l 
găsea pe Tag, Marcus simțea cum i se zburleşte 
părul. Revedea în minte tot ce se petrecuse pe 
drum, fiecare ocazie în care-i vorbise băiatului, 
fiecare comentariu despre el pe care-l făcuse 
conducătorul convoiului. Nu era mare lucru. 
Aproape nimic. Tot timpul băiatul se ţinuse 
deoparte cu tot cu căruţa sa. 

Cea din urmă dintre încăperile închiriate avea 
vedere spre exterior, spre dealurile întunecate, 
acoperite de zăpadă. Marcus auzi în spate 
glasurile ridicate şi agitate ale căruțaşilor 
întrebând ce se petrecea. Aerul rece şi umed 
mirosea la fel de bine a ploaie ca şi a zăpadă. În 
depărtare se zăreau fulgere. 

— Nu-i aici, domnule. 

— Văd şi eu. 

— N-avea cum să fi plecat, zise Opal din spatele 
lor. Fata aia abia-i în stare să-şi mâne căruţa dacă 
n-are înaintea catârilor ceva după care să se țină. 

— Căruţa, zise Marcus ieşind în întunericul de 
afară. 

Căruţele care nu fuseseră descărcate se aflau 
lângă depozitele scunde din piatră. Omătul le 
acoperise binişor, făcându-le să pară mai înalte 
decât erau. Marcus trecu printre ele. În urma lui, 


cineva aprinse torţe şi flăcările sfârâiră din cauza 
zăpezii ce continua să cadă. Umbra tremurătoare 
a lui Marcus dansă pe căruţa cu lână. Marcus îşi 
vâri piciorul în cârligul de fier de lângă roată şi se 
cocoță înăuntru. Odată ajuns sus, trase prelata. 
Tag stătea încolăcit ca o pisică. Acum că i se 
atrăsese atenția, Marcus vedea locul unde favoriţii 
erau aplicaţi neregulat şi faptul că vopseaua din 
păr nu era uniformă. Ceea ce păruse a fi un băiat 
pursânge subnutrit şi pe jumătate idiot se 
transformă într-o fată cu sânge cinnai. 

— C-c-ce? dădu să spună fata, şi Marcus o 
apucă de umăr şi o săltă în picioare. 

Buzele ei erau albastre de frig. 

— Yardem? 

— Aici, domnule, zise tralgul aflat pe o latură a 
căruței. 

— Prinde, zise Marcus şi-o îmbrânci jos. 

Fata căzu scoțând un țipăt şi Yardem o prinse, 
încolăcindu-şi brațul în jurul gâtului ei. Tipa 
sălbatic şi Yardem gemu când una dintre loviturile 
ei îl nimeri din întâmplare. Marcus nu-i luă în 
seamă zvârcoleala. Lâna era umedă şi avea miros 
de mucegai. Ridică balot după balot, azvârlindu-le 
pe jos. Tipetele fetei deveniră şi mai ascuțite, apoi 
amuți. Mâna lui Marcus dădu peste ceva tare. 

— Daţi-mi o torță, strigă el. 

În loc să-i dea torța, maestrul Kit se cocoță 
alături de el. Chipul bătrânului era inexpresiv. În 
lumina torţei, Marcus scoase afară lada. Lemn de 


esență tare, cu ferecături de fier şi balamale din 
piele întărită. Marcus îşi scoase pumnalul şi tăie 
balamalele, făcând suficient loc ca să-şi poată 
strecura lama între capac şi casetă. 

— Fii atent, zise maestrul Kit în timp ce Marcus 
apăsa cu forță pe cuțit. 

— Prea târziu, zise Marcus şi lacătul cedă cu un 
trosnet. 

Capacul sări în lături, stricat şi inutil. Înăuntru 
sticleau şi scânteiau mii de fragmente de sticlă 
şlefuită. Nu. Nu sticlă. Nestemate. Granate şi 
rubine, smaralde, diamante şi perle. Lada era 
plină ochi. Marcus privi în gaura pe care-o făcuse 
în stratul de zăpadă şi lână. Mai erau şi alte lăzi 
ca aceea. O mulțime. 

Se uită la maestrul Kit. Ochii bătrânului erau 
mari de surpriză. 

— Bine, zise Marcus scurt, lăsând să cadă 
capacul peste cutie. Vino! 

Jos, ceilalți paznici se îngrămădiseră în jurul lui 
Yardem şi al fetei. Yardem încă o mai ţinea în 
braţele sale zdravene, gata s-o facă să-şi piardă 
cunoştinţa la nevoie. Lacrimile brăzdau obrajii 
fetei. Strângea din fălci cu o expresie sfidătoare şi 
tristă. Marcus îi desprinse de pe obraz o fâşie de 
favoriţi, o frecă între degete şi-o lăsă să cadă. 
Alături de silueta masivă a tralgului, Cithrin părea 
aproape un copil. Marcus îi întâlni privirea şi citi 
în ea o rugăminte. Simţi ceva în piept. Nu furie, nu 
indignare. Nici măcar supărare. Ci o amintire, în 


culori atât de vii că era dureroasă. Îşi porunci să 
nu se mai gândească la asta. 

— Vă rog, zise fata. 

— Kit, spuse Marcus. Du-o înăuntru! în 
camerele noastre. Nu vorbeşte cu nimeni, nici 
măcar cu conducătorul convoiului! 

— Cum zici, căpitane, spuse maestrul Kit. 

Yardem îi dădu drumul fetei şi făcu un pas în 
spate. Stătea cu ochii pe ea, gata s-o imobilizeze 
din nou dacă ar fi atacat pe cineva. Maestrul Kit 
întinse o mână către ea. 

— Vino, draga mea. Eşti printre prieteni. 

Fata ezită, cu privirea fugindu-i de la Marcus la 
Yardem şi de la el la maestrul Kit, apoi îndărăt. 
Avea ochii plini de lacrimi, dar nu suspina. Mai 
cunoscuse cândva o fată care plângea tot aşa. 
Marcus alungă gândul. Maestrul Kit plecă 
împreună cu fata. Ceilalţi, din obişnuință, îl 
urmară pe conducătorul trupei, lăsându-i singuri 
pe soldați. 

— Căruţa, spuse Marcus. 

— Nu se-apropie nimeni de ea, domnule, zise 
Yardem. 

Marcus privi mijindu-şi ochii în ninsoarea care 
continua să cadă. 

— Câţi ani crezi că are? 

— E jumătate cinnaie. Cam greu de ghicit, mârâi 
Yardem. Şaişpe veri. Poate şapteşpe. 

— Aşa ziceam şi eu. 

— Aceeaşi vârstă pe care ar fi avut-o Merian. 


— Pe-aproape. 

Marcus îşi întoarse privirea către povârniş. 
Luminile sclipeau în ferestrele tăiate în piatră, iar 
deasupra lor, scrisul acela străvechi, acoperit de 
zăpadă, strălucea cenuşiu-închis pe fundalul 
negru al stâncii în care fusese cioplit. 

— Domnule! 

Marcus privi-n urmă. Tralgul se instalase deja 
pe capra căruţei, înfăşurat în lână în stilul 
nomazilor din Put, ca să-şi țină trupul la căldură 
şi brațul cu spada liber. 

— Nu lăsa ce s-a întâmplat în Ellis să-ţi afecteze 
judecata. Nu-i fiica ta. 

Emoţia din pieptul lui Marcus se foi neliniştită, 
ca un copil tulburat în somn. 

— Nimeni nu e, zise el şi se cufundă în întuneric. 

O cupă de cidru fierbinte şi atenția 
compătimitoare a maestrului Kit făcură ca, în 
jumătate de oră, acesta să afle toată povestea. 
Banca Medean, moartea celui care ar fi trebuit să 
mâne căruța, goana disperată a  micuţei 
contrabandiste către Carse. Fata plânse mai bine 
de jumătate din poveste. Îşi părăsise singurul 
cămin pe care-l ştia şi cel mai apropiat lucru de o 
familie pe care-l avea. Marcus ascultă totul cu 
braţele încrucişate pe piept, încruntat. Îl 
surprindeau tot felul de mici amănunte: faptul că 
vocea ei fusese mai sigură când vorbise despre 
scrisori de schimb şi de problema transportului de 
capital, obiceiul de a-şi da părul din ochi chiar şi 


atunci când nu o deranja, de fapt, încovoierea 
defensivă a umerilor şi a gâtului. Tag, căruțaşul, 
nu meritase atenția lui. Cithrin bel Sarcour, 
contrabandistă amatoare, era cu totul altceva. 

Când fata termină de vorbit, Marcus o lăsă cu 
actorii, îl apucă de braț pe maestrul Kit şi-l 
conduse afară, pe coridoarele înguste de piatră ce 
brăzdau zidurile Bellinului. La fiecare cotitură, 
lumânările alungau întunericul; era suficientă 
lumină cât să vadă încotro mergeau, chiar dacă nu 
şi pe unde călcau ca să ajungă acolo. Dar mersul 
alene era chiar ceea ce-şi dorea Marcus în acest 
moment. 

— Ştiai despre asta? întrebă Marcus. 

— Ştiam că fata călătoreşte deghizată. 

— Nu mi-ai pomenit niciodată despre asta. 

— Nu mi s-a părut ciudat. Din experiența mea, 
oamenii joacă roluri şi-apoi le leapădă destul de 
des. Gândeşte-te numai la propria mea poziţie în 
convoiului ăsta. 

Marcus trase adânc aer în piept. 

— Bine, zise el. Va trebui să discut cu 
conducătorul convoiului. Nu putem să rămânem 
aici. 

— Nu te supăra, căpitane, dar de ce nu? Mie mi 
se pare că misiunea convoiului rămâne 
neschimbată. Acum că ştim care-i situaţia, poate 
c-o putem ajuta pe fată să-şi ducă până la capăt 
şarada. Am putea să-i ascundem încărcătura 
până vine primăvara şi să ne purtăm ca şi cum 


nimic nu s-ar fi schimbat. 

— Nu merge-aşa. 

— Ce anume nu merge-aşa, căpitane? întrebă 
maestrul Kit. 

Marcus se opri înaintea unui cot îngust. Unica 
lumânare aprinsă dădea liniilor sculptate pe 
perete o aparenţă de viaţă şi inteligenţă. În lumina 
difuză, chipul actorului era doar auriu şters şi 
beznă. 

— Lumea nu merge-aşa, zise Marcus. Nu se 
poate să ai atâţia bani prin preajmă şi să nu se 
lase cu vărsare de sânge. În cele din urmă, unul 
dintre noi va fi copleşit de lăcomie. Şi chiar dacă 
n-ar fi așa, există cineva care caută căruța asta. 

— Dar cum o s-o găsească, dacă nu ştie că 
trebuie să ne caute pe noi? întrebă maestrul Kit. 

Marcus observă că nu fusese contrazis în 
privința pericolului reprezentat de lăcomie şi 
trădare. 

— Aşa, pe ghicite, aş zice că o să audă zvonuri 
despre un convoi păzit de eroul de la Gradis şi 
Wodford. Şi cu un iscusit care poate abate săgețile 
din drum şi le poate porunci copacilor. 

Tristeţea de pe chipul actorului îi spuse lui 
Marcus că se făcuse înţeles. 

— Nu pentru asta v-am angajat, zise Marcus, 
dar am nevoie să rămâneți cu mine. 

Maestrul Kit strânse din buze, ezită îndelung, 
apoi se întoarse şi porni înainte prin bezna dintre 
o lumânare şi alta, către camera conducătorului 


convoiului. Marcus îl urmă. Preţ de aproape un 
minut, singurul sunet fu zgomotul paşilor lor. 

— Ce planuri ai? întrebă maestrul Kit cu o voce 
prudentă. 

Marcus dădu din cap ca pentru sine. Măcar nu 
zisese „nu”. 

— Să pornim către sud, răspunse el. Vestul este 
sub zăpezi, iar estul înseamnă să ne întoarcem 
înapoi în braţele oricui ne-o fi urmărind. Nordul 
înseamnă Pustia Secetoasă în plină iarnă. O să 
anunțăm că ducem bunurile în Maccia sau Gilea 
ca să încercăm să le vindem pe piețele de acolo, în 
loc să aşteptăm să ajungem în Carse. Pornim spre 
est, apoi o tăiem către sud. 

— Nu ştiu niciun fel de drumuri către sud 
până... 

— Nu-s drumuri. Trebuie să ieşim de pe 
drumurile dragonului şi să urmăm cărări de țară 
şi poteci până jos, la Marea Interioară. De-a lungul 
coastei este o trecătoare care abia de îngheaţă. Pe 
acolo, putem s-ajungem în Birancour în patru 
săptămâni dacă frigul durează. În cinci, dacă se 
dezgheaţă suficient cât să se facă noroi. Celor de- 
acolo nu le plac bandele înarmate care trec 
granița, aşa că oricine ne-ar urmări s-ar putea 
pomeni întors din drum. Apoi încă o săptămână 
şi-o să fim în Porte Oliva. E un oraş suficient de 
mare ca să-ți pierzi urma în el o iarnă. Sau, dacă 
drumurile nu-s prea rele, putem să forțăm până în 
Coasta de Nord, la Carse. 


— Pare un drum cam ocolit, zise maestrul Kit. 

Culoarul dădea într-o încăpere mai largă, unde 
se întâlneau mai multe coridoare şi unde o lampă 
cu ulei atârna într-un suport de fier forjat. 
Maestrul Kit se opri în lumină, întorcându-se către 
el. Chipul îi era blând şi grav. 

— Mă întreb dacă ai luat în calcul şi cealaltă 
variantă. 

— Nu mai văd alta. 

— Am putea să trecem cu toţii pe la căruţă, să 
ne umplem buzunarele şi pungile şi să ne 
evaporăm ca roua. Orice mai rămâne, putem să 
punem într-un depozit şi să fie problema altcuiva. 

— Ăsta ar putea fi cel mai înţelept lucru, zise 
Marcus. Dar nu pentru asta suntem plătiți. Avem 
grijă de siguranța convoiului până ajunge la 
destinație. 

Marcus văzu scepticismul şi amuzamentul 
sumbru de pe chipul actorului. Ştia că acesta era 
momentul decisiv. Dacă actorul îl refuza, nu prea 
mai avea multe soluții. 

Maestrul Kit ridică din umeri. 

— Atunci cred că trebuie să-i spunem 
conducătorului convoiului că i s-au schimbat 
planurile. 

Convoiul plecă la drum cu puțin înainte de 
amiază, sub un cer jos şi plumburiu. Marcus 
călărea în avangardă. Capul încă-l mai durea după 
o noapte de vise pe cât de familiare, pe atât de 
crude. Sânge şi foc. Tipetele de moarte ale unei 


femei şi ale unui copil care erau țărână de 
doisprezece ani. Duhoarea de păr ars. Trecuseră 
ani de când nu se mai trezise strigându-şi soția şi 
copilul. Pe Alys şi pe Merian. Sperase că era 
vindecat pentru totdeauna de coşmaruri, dar iată 
că acestea reveniseră, cel puţin deocamdată. 

Le supraviețuise şi-altă dată. Putea să le 
supraviețuiască şi acum. 

Conducătorul convoiului îi stătea alături, aburii 
albi ai respirațţiilor lor ridicându-se din când în 
când. Ciorile îi urmăreau din copacii acoperiți de 
zăpadă, mişcându-şi aripile ca nişte bătrâni. 
Zăpada era moale, dar troienele nu erau prea 
înalte. Odată ce părăseau drumurile dragonului 
avea să fie mai rău. 

— Nu-mi vine să cred ce facem, zise pentru a 
suta oară conducătorul convoiului. Nici măcar nu 
mi-au spus! 

— N-au crezut că ai stofă de contrabandist, 
spuse Marcus. 

— M-au luat de prost. 

— Şi eu, zise Marcus. Apoi, observând privirea 
scandalizată a timzinaiului adăugă: Nu, vreau să 
zic că şi eu am fost luat de prost. Nu că am crezut 
şi eu c-ai fi prost. 

Conducătorul convoiului se cufundă într-o 
tăcere înciudată. Piscurile Bellinului dispărură în 
urma lor. Se anunţă o iarnă grea. Când poposiră 
pentru noapte, ridicând corturile în amurgul ce se 
stingea rapid, Marcus străbătu tabăra însoțit de 


Yardem. La apropierea lor, discuţiile încetau. 
Zâmbetele erau din ce în ce mai false şi mai 
neconvingătoare. Convoiul mustea de 
resentimente ca un fitil îmbibat în ulei. Trebuia să 
se asigure că nu se petrecea nimic care să-l 
aprindă. 

Lucrurile nu stăteau mai rău decât se aşteptase. 
Când ajunse în fața propriului său cort, o găsi 
aşteptându-l. 

Tag căruţaşul dispăruse de pe fața pământului 
de parcă nici n-ar fi existat. Actorii o ajutaseră să- 
şi curețe mare parte din vopseaua de pe păr şi, 
lipsit de mustăţile acelea ca lichenii, obrazul ei 
părea nefiresc de curat. Tinereţea şi sângele ei 
cinnai îi dădeau aerul unui mânz, dar în câţiva ani 
avea să devină o femeie în toată firea. 

— Căpitane Wester, zise ea, înghițind în sec 
emoționată. N-am apucat să-ți spun cât de 
recunoscătoare îți sunt. 

— Asta-mi e meseria, spuse Marcus. 

— Oricum, e mai mult decât aş fi avut dreptul să 
cer şi... îți mulțumesc. 

— Încă nu eşti în siguranță, zise Marcus, cu mai 
multă asprime decât ar fi vrut. Păstrează-ți 
mulțumirile pentru atunci. 

Fata roşi, iar obrajii îi semănau cu nişte petale 
de trandafiri presărate pe zăpadă. Schiță o 
plecăciune, se întoarse şi se îndepărtă, iar zăpada 
îi scârțâi sub paşi. Marcus o privi îndepărtându- 
se, clătină din cap şi scuipă. Yardem, încă alături 


de el, îşi drese glasul. 

— Fata asta nu-i fiică-mea, spuse Marcus. 

— Nu-i, domnule. 

— Nu merită s-o protejez mai mult decât pe 
oricare alt bărbat sau femeie din convoiul ăsta. 

— Aşa-i, domnule. 

Marcus privi norii încruntat. 

— Cred că am dat de belea, zise el. 

— Da, domnule, zise Yardem. Ai dat. 


Dawson 


Vânătoarea Regelui se desfăşura prin ninsoarea 
deasă, lătrăturile câinilor răsunau straniu şi 
înăbuşit în ceața cenuşie. Dawson Kalliam se 
aplecă pe gâtul aburind al calului şi simți 
puternicul animal avântându-se în aer. Zări 
şanțul înghețat nedesluşit pe dedesubt, apoi 
acesta dispăru şi urmă impactul aterizării şi, din 
nou, goneau ca vântul pe urmele prăzii. Mai multe 
voci se înălțară în urma lui, dar a regelui nu se 
număra printre ele. Dawson le ignoră. La stânga 
lui, din ninsoare, se ivi un armăsar sur în armură 
de vânătoare din piele roşie. Feldin Maas. Alții 
călăreau pe urmele lui, simple umbre înecate de 
zăpadă. Dawson se lipi mai tare de spinarea 
calului, înfigându-i călcâiele în coaste ca să-l facă 
să iuțească şi mai mult pasul. 

Cerbul alergase îndelung şi cu îndârjire, fiind, în 
două rânduri, cât pe ce să se dovedească mai 


iscusit decât hăitaşii şi câinii. Dar Dawson călărise 
pe dealurile din Osterling Fells de când era copil, 
pe orice fel de vreme, şi le cunoştea capcanele. 
Cerbul pătrunsese într-un canion care se înfunda 
şi n-avea să mai iasă de-acolo în viaţă. Lovitura, 
fireşte, avea să-i revină regelui Simeon. Miza era 
acum cine avea să ajungă cel dintâi la vânat. 

Ramurile de jos ale unui pin, de un verde 
strălucitor în vidul acela alb, indicau pe unde o 
apucase cerbul. Dawson coti, simțindu-i pe Feldin 
Maas şi pe ceilalți îmbulzindu-se îndeaproape pe 
urmele lui. Cineva striga. Lătrăturile şi 
schelălăielile câinilor se auzeau mai tare. Scrâşni 
din dinți, străduindu-se să înainteze. 

Ceva se avântă dinspre dreapta. Nu calul sur. 
Un cal alb, fără armură. Călărețul lui nu purta coif 
sau căciulă şi părul lung, auriu-roşcat, anunţa, 
mai limpede ca un stindard, că era vorba despre 
Curtin Issandrian. Dawson îşi îmboldi din nou 
calul şi se avântă înainte. Prea iute. Simţi bubuitul 
ritmat al galopului frângându-se în vreme ce calul 
se străduia să-şi recapete echilibrul. Bălanul 
zbură înainte pe lângă el şi, o clipă mai târziu, 
surul ce-l purta pe Feldin Maas îl ajunse din urmă. 

Dacă cerbul ar fi alergat încă vreun kilometru, 
Dawson ar fi putut să recâştige poziția de onoare, 
dar nefericitul animal era încolţit într-un luminiş, 
mult prea aproape. La picioare îi zăceau doi câini 
morți, iar vânătorii ţineau în loc restul haitei 
strigând şi folosindu-se de bicele scurte. O suliță 


îi sfâşiase blana de pe coaste, umplându-i de 
sânge. Piciorul stâng din spate era năclăit de 
sânge după ce un ogar îndrăzneț îi sfâşiase 
pintenul, iar blana sa hărtănită, de iarnă, îi dădea 
aerul unui drumeț aflat la capătul călătoriei. Se 
întoarse către ei ostenit, cu respirația ridicându- 
se ca un nor alb, iar Curtin Issandrian se opri. 
Dawson şi Feldin Maas veneau imediat în spate. 

— Bine jucat, Issandrian, zise Dawson cu 
amărăciune. 

— Ce frumos e, nu-i aşa? spuse câştigătorul 
ignorându-l. 

Dawson trebui să admită că animalul avea o 
înfăţişare cu adevărat nobilă. Epuizat, învins şi 
înfruntând moartea, nu arăta nici urmă de frică. 
Resemnare, poate. Ură, în mod sigur. Issandrian 
îşi trase spada şi salută cerbul, care îşi cobori 
capul ca şi cum i-ar fi răspuns. Cel de-al doilea 
grup de călăreți năvăli în luminiş, şase cu toții, 
fiecare purtând sigiliul casei sale. Câinii săreau şi 
lătrau, iar hăitaşii strigau şi înjurau. 

Apoi se ivi regele. 

Regele Simeon pătrunse în poiană călare pe un 
armăsar negru, uriaş, cu frâie din piele neagră 
întrețesute cu stacojiu şi auriu. Alături de tatăl lui 
era prințul Aster, călare pe un ponei, ținându-şi 
spinarea dreaptă, mândru, cu armura încă puţin 
prea largă. În urma regelui călărea maestrul său 
personal de vânătoare, un jasuru uriaş într-o 
armură verde cu auriu care se potrivea cu 


culoarea solzilor. Regele Simeon purta o armură 
de piele cu ţinte aurii şi un coif negru ce-i 
ascundea nasul strâmb şi fălcile care începeau să 
se lase. 

Dawson fusese alături de el la vânători încă de 
când erau amândoi băiețandri, mai tineri decât 
Maas şi Issandrian, aşa că ghicea osteneala în 
postura regelui, chiar dacă nimeni altcineva n-o 
observase. Restul participanţilor la vânătoare 
călăreau în urma regelui, vânători de ocazie mai 
interesați de bârfe şi de călărie decât de sportul în 
sine. Erau prezente stindardele tuturor marilor 
case, întreaga curte din Camnipol adunată într-un 
luminiş din Osterling Fells. 

Vânătorul jasuru luă o suliță din spinare şi i-o 
întinse regelui Simeon. În mâinile regelui, arma 
păru mai lungă. Jasurul lansă o chemare şi câinii 
se  năpustiră în salturi asupra cerbului, 
distrăgându-i atenţia. Regele Simeon aşeză lancea 
în poziție, dădu pinteni calului şi atacă. Cerbul 
dădu îndărăt, clătinându-se sub lovitură, cu sulița 
înfiptă adânc în gât. Se prăbuşi, iar Dawson avu 
senzația viscerală că animalul era mai degrabă 
surprins decât în suferință. Moartea, oricât de clar 
ai fi văzut-o apropiindu-se, tot venea pe 
neaşteptate. Braţul regelui Simeon era puternic 
ca-ntotdeauna, iar privirea lui la fel de agilă. 
Cerbul muri repede, fără să fie nevoie să i se curme 
suferințele cu o săgeată. Când hăitaşii chemară 
câinii şi ridicară pumnii în aer, semn că animalul 


nu mai trăia, din rândul nobilimii se înălțară 
urale, vocea lui Dawson alăturându-li-se. 

— Deci cui îi revine onoarea”? întrebă regele 
Simeon în timp ce hăitaşii se apropiau să spintece 
cerbul. Issandrian? Sau tu, Kalliam? 

— Am fost atât de aproape la sfârşit, zise 
Issandrian, încât aş putea spune că eu şi baronul 
am ajuns în acelaşi timp. 

Feldin Maas cobori de pe cal cu un zâmbet 
batjocoritor şi se duse să examineze câinii ucişi. 

— Nu-i adevărat, zise Dawson. Issandrian a 
ajuns cu mai mult de o lungime de cal înaintea 
mea. Onoarea îi revine. 

„Şi n-o să-ți rămân îndatorat ţie, nici măcar când 
este vorba despre un lucru atât de mărunt”, îşi zise 
în gând. 

— Atunci lui Issandrian îi revin coarnele, spuse 
regele Simeon, apoi ridică glasul strigând: 
Issandrian! 

Ceilalți îşi înălțară în aer pumnii sau spadele, 
zâmbind prin ninsoarea ce continua să cadă şi 
scandând numele câştigătorului. Ospăţul avea să 
aibă loc a doua zi, vânatul fiind gătit pe vatra lui 
Dawson. Issandrian urma să stea pe locul de 
onoare. Gândul îi puse un nod în gât. 

— Te simți bine? întrebă regele, suficient de 
încet pentru ca spusele să nu-i fie auzite de 
ceilalți. 

— Da, Alteță, zise Dawson. Sunt bine. 

O oră mai târziu, în timp ce călăreau pe drumul 


către casă, Feldin Maas îşi mână calul alături de 
el. De când cu căderea Vanaiului şi înfrângerea 
întăririlor trimise de Maccia, Dawson se prefăcuse 
că ştirile din Oraşele Libere n-aveau deosebită 
importanţă pentru el, dar prefăcătoria îl sufoca. 

— Lord Kalliam, zise Maas. Am ceva pentru tine. 

Îi azvârli lui Dawson o crenguță. Nu, nu o 
crenguță. O bucată de corn frântă, înroşită de 
sânge de ogar. 

— O mică onoare este mai bună decât nicio 
onoare, nu? spuse Maas rânjind, apoi îşi îndemnă 
calul înainte cu un plescăit din limbă. 

— O mică onoare, murmură amar Dawson, 
cuvintele înălțându-se în aburi albi. 

Pe când călăreau înapoi către domeniul său, 
ninsoarea se transformă dintr-un noian de fulgi 
pufoşi în steluțe izolate şi, pe măsură ce norii joşi 
se subțiau şi se destrămau, munţii dinspre est 
reapăreau în zare. Se simţea iz de fum, iar la sud 
se zăreau turnurile spiralate ale Osterling Fells. 
Piatra lor — granit şi jadul dragonului - strălucea 
în soare, iar ghirlandele atârnate de parapete 
dădeau impresia că până şi clădirile se bucurau 
de înseninarea temporară. 

Ca gazdă, era de datoria lui Dawson să 
supravegheze prepararea cerbului. Asta însemna 
doar că era obligat să petreacă vreo jumătate de 
oră în bucătărie, părând bine dispus, dar sufletul 
său se răzvrătea. Nu se simțea în stare să coboare 
în mijlocul haosului de câini şi servitori. Se 


îndreptă cu paşi mari către scara largă de piatră 
de lângă cuptoare şi rămase pe palierul care-i 
permitea să supravegheze mesele de gătit. De-a 
lungul peretelui erau puse la răcit plăcinte şi pâini 
şi o femeie foarte bătrână înfigea pene de păun 
într-o bucată de porc tăiată în forma respectivei 
păsări şi glasată până lucea ca sticla. Mirosul de 
pui fript cu stafide umplea aerul fierbinte. Gonacii 
sosiseră cu trupul cerbului şi patru bărbați tineri 
se apucară să prepare carnea, frecând-o cu sare, 
frunze de mentă şi unt, curățând maţele şi venele 
care rămăseseră după eviscerare. Dawson se uită 
încruntat. Fusese un animal nobil cândva şi să-l 
priveşti acum... 

— Bărbate? 

Clara apăruse în spatele lui, cu expresia 
politicoasă pe care o adopta când osteneala 
începea să-şi spună cuvântul. Ochii îi străluceau, 
iar gropițele din obraji se desenau mai adânc ca de 
obicei. Numai cineva care îşi petrecuse o viață 
privind-o şi-ar fi dat seama de asta. Îi urî pe cei de 
la curte pentru că făcuseră să-i apară expresia 
aceea în ochi. 

— Nevastă, zise el. 

— Se poate? întrebă ea, făcând un pas către 
holul din spate. 

Dawson strânse din buze enervat. Nu pe ea, ci 
pe catastrofa domestică care-i solicita atenția. 
Încuviinţă scurt şi o urmă spre umbra şi relativa 
intimitate a holului. Înainte să părăsească 


palierul, o altă voce îl opri. 

— Stăpâne! Aţi scăpat asta! 

Unul dintre vânători stătea în capul scărilor. Un 
tânăr bărbat cu bărbia lată şi chipul sincer, în 
livreaua casei Kalliam. Ţinea în mână bucăţica 
aceea de corn rupt, întunecată de sânge. Un 
servitor întorcându-i pe baronul Kalliam din drum 
ca pe un copil care şi-a pierdut mingea. 

Dawson simţi cum se întunecă la față şi-şi 
încleştă pumnii. 

— Cum te cheamă? întrebă el şi la auzul tonului 
hăitaşul păli. 

— Vincen, domnule. Vincen Coe. 

— Nu te numeri printre oamenii mei, Vincen 
Coe. Adună-ţi lucrurile şi dispari din casa mea 
până la lăsarea serii! 

— S-stăpâne! 

— Vrei să mai fi şi biciuit pe deasupra, băiete? 
strigă Dawson. 

Bucătăria de dedesubt amuţi. Ochii tuturor se 
întoarseră către ei, apoi priviră iute în altă parte. 

— Nu, stăpâne, zise hăitaşul. 

Dawson se întoarse şi pătrunse cu paşi mânioşi 
în bezna coridorului, cu Clara alături. Ea nu-i 
reproşă nimic. Se aplecă spre el, în umbra scării, 
vorbindu-i foarte încet la ureche. 

— Când a venit, Simeon a cerut să facă o baie 
fierbinte şi, în loc să-i dau pe toți afară din 
camerele de îmbăiere, l-am pus pe administrator 
să deschidă Casa lui Andr. Cea de pe aripa estică. 


Este oricum mult mai plăcut acolo şi are ţevile 
acelea care păstrează apa caldă. 

— Foarte bine, zise Dawson. 

— Am dat ordin să nu i se permită nimănui 
accesul înăuntru cu excepţia ta. Ştiam că o să vrei 
să petreci câteva clipe singur cu el. 

— Nu pot să dau buzna peste rege când se 
scaldă, spuse Dawson. 

— Bine-nţeles că poți, dragul meu. Zi-i pur şi 
simplu că am uitat să te anunţ. Am avut grijă să 
spun că acela este locul tău preferat după o 
vânătoare, aşa că apariţia ta n-o să fie greu de 
explicat. Afară doar dacă nu-i întreabă pe servitori 
şi ei îi spun că de fapt foloseşti camerele albastre. 
Dar ar fi nepoliticos să iscodească aşa, iar Simeon 
nu mi s-a părut niciodată nepoliticos, tu ce crezi? 

Dawson simți să i se ia de pe umeri o greutate 
de care nu fusese decât pe jumătate conştient. 

— Ce-am făcut ca să merit o soție perfectă ca 
tine? 

— Ai avut noroc, zise ea, cu un zâmbet uşor 
străbătându-i expresia politicoasă. Acum du-te, 
înainte să-şi termine baia. O să am grijă de bietul 
cățeluş pe care l-ai luat la şuturi mai adineauri. 
Oamenii ăştia chiar ar trebui să ştie că nu-i bine 
să se apropie de tine când eşti furios. 


Casa lui Andr se afla între zidurile domeniului, 
cuibărită lângă capelă şi altminteri separată de 
corpul principal de clădiri. Poeta cinnaie care-i 


dăduse numele locuise aici pe vremea când 
Osterling Fells fusese reşedinţa unui rege cu o 
slăbiciune față de rasele inferioare, iar Anteea doar 
numele unei linii minore de nobili din nord, la 
distanță de o jumătate de zi călare. Niciuna dintre 
poeziile lui Andr nu supraviețuise secolelor. 
Singurele urme pe care le lăsase în această lume 
erau o căsuţă ce-i purta numele şi o inscripţie 
cioplită deasupra cadrului uşii - DRACANI SANT 
DRACAS - al cărei înțeles fusese uitat. 

Regele Simeon stătea într-o cadă din bronz în 
forma unei mâini imense de dartinai, ale cărei 
degete lungi, curbate în jos, către palmă, lăsau să 
picure apă fierbinte, aburindă din canalele de sub 
gheare. O savonieră de piatră se afla pe o poliţă 
amenajată pe degetul mare. O fereastră cu vitraliu 
învăluia încăperea caldă în nuanțe de verde şi 
auriu. Servitorii personali ai regelui stăteau lângă 
peretele din spate, ţinând în mâini prosoape moi 
cu care să-l şteargă şi spade cu care să-l apere. 
Când Dawson intră în încăpere, regele îşi ridică 
privirea. 

— Îmi cer iertare, sire, spuse Dawson. Nu ştiam 
că sunteți aici. 

— Nu-i nimic, vechiul meu prieten, zise Simeon 
făcându-le semn servitorilor. Ştiu că am dat buzna 
în locul tău preferat. Ia loc. Bucură-te de căldură 
şi o să-ţi fac loc de îndată ce o să încep să-mi simt 
degetele de la picioare. 

— Vă mulțumesc, sire, zise Dawson în timp ce 


servitorii îi aduceau un scăunel. De fapt chiar 
voiam să discut o problemă cu Maiestatea Voastră, 
între patru ochi. E vorba despre Vanai. Este o 
chestiune pe care ar fi mai bine s-o auziţi din gura 
mea. 

Regele Simeon se ridică în capul oaselor şi, 
pentru o clipă, nu mai fură un rege şi supusul său 
de rang nobil, ci Simeon şi Dawson, ca pe vremuri. 
Doi băieţi cu sânge nobil şi de rang înalt, îmbătați 
de propria mândrie şi demnitate. Nemulțumirea 
lui Dawson față de campania din Vanai şi 
indignarea de a-şi vedea fiul sub comanda lui Alan 
Klin erau bine cunoscute. Totuşi, Dawson le 
readuse în discuție, construindu-şi din furie şi din 
credința în dreptatea sa elanul care să-l poarte 
până la capătul mărturisirii. Simeon ascultă totul 
concentrat, iar gărzile de corp ignorară totul cu 
egală concentrare. Dawson văzu chipul acela atât 
de familiar trecând de la curiozitate la surpriză, 
apoi la dezamăgire şi, în final, la un soi de 
disperare amestecată cu amuzament. 

— Trebuie să încetezi să mai joci asemenea 
jocuri cu partida lui Issandrian, zise regele Anteei 
imperiale lăsându-se pe spate în cadă. Şi totuşi, 
mi-aş fi dorit nespus să fi reuşit. M-ar fi salvat de 
o mulțime de bătăi de cap. Ai auzit de Carta lui 
Edford? 

— Carta cui? 

— Carta lui Edford. E o bucată de pergament pe 
care un preot a găsit-o în străfundurile unei 


biblioteci din Sevenpol şi care vorbeşte despre 
şeful unui consiliu al fermierilor de pe vremea 
regelui Durren cel Alb. În baza sa, cei din nord au 
înaintat o petiție cerând numirea unui nou 
consiliu al fermierilor. Orice proprietar de 
pământuri care are destui bani ca să-şi cumpere 
un teren va avea un cuvânt de spus la curte. 

— Nu vorbeşti serios, exclamă Dawson. Au de 
gând să-şi mâne catârii prin palate? Să crească 
turme de capre în grădinile Turlei Regelui? 

— Nu le da idei, zise regele întinzându-se spre 
săpunieră. 

— E o cacealma, spuse Dawson. N-o să facă 
niciodată una ca asta. 

— Bătrâne prieten, tu pur şi simplu nu realizezi 
cât de împărțită este curtea. Issandrian e foarte 
iubit de cei de jos. Dacă ei câştigă putere, el 
câştigă odată cu ei. Şi acum, cum Klin este lada 
lui cu bani din Vanai, nu prea am cine ştie ce 
pârghii. 

— Doar nu vrei să spui... 

— Nu, nu se poate să existe un consiliu al 
fermierilor. Dar trebuie să închei o pace într-un fel 
sau altul. După solstițiul de vară, o să-l trimit pe 
Aster să fie pupilul lui Issandrian. 

Apa picura din degetele imense de bronz. Un nor 
trecător făcu lumina să pălească. Regele Simeon 
îşi săpunea brațele în tăcere, cu chipul împietrit, 
în timp ce semnificaţiile spuselor lui pluteau în 
aer. 


— Atunci el ar fi regent, zise Dawson cu vocea 
înăbuşită. Dacă ai muri înainte ca Aster să ajungă 
la majorat, Issandrian ar fi regent. 

— Nu-i sigur, dar ar avea dreptul să pretindă 
poziția. 

— O să te ucidă. Asta e trădare. 

— Asta e politică, zise Simeon. Am sperat că 
Ternigan o să păstreze oraşul pentru el, dar 
ticălosului ăluia bătrân îi place să fie independent. 
Ştie că partida lui Issandrian se află în plină 
ascensiune. Acum le-a făcut o favoare, fără să se 
înscrie de-a dreptul în tabăra lor. Eu voi fi silit să- 
l curtez. Ei vor fi siliți să-l curteze. lar el o să stea 
în Kavinpol şi-o să se lase pupat şi pe-o bucă şi pe 
alta. 

— Simeon, Curtin Issandrian o să te omoare. 

Regele se lăsă pe spate, iar apa întunecată îi 
mergea în sus pe brațe închizându-i culoarea 
părului. Spuma săpunului plutea învolburându- 
se la suprafața apei. 

— N-o să mă omoare. Atâta timp cât îl are pe fiul 
meu, mă poate face să dansez cum îmi cântă fără 
să mai aibă parte şi de bătaia de cap pe care ţi-o 
aduce tronul. 

— Atunci frânge-i spinarea, zise Dawson. O să te 
ajut. Ne putem forma propria noastră partidă. 
Sunt unii care n-au uitat vechile căi. Tânjesc după 
ele. Îi putem recruta. 

— Da, putem, dar cu ce scop? 

— Simeon. Dragul meu prieten. Acum e 


momentul. Anteea are nevoie de un rege în toată 
puterea cuvântului. Tu poți fi acela. Nu-ţi trimite 
băiatul la Issandrian. 

— Momentul nu-i potrivit. Issandrian se află în 
plină ascensiune şi, dacă ne ridicăm contra lui, n- 
o să facem decât să dăm apă la moară 
adversarului. Mai bine să aşteptăm până când se 
va poticni. Datoria mea acum este să veghez să n- 
o apucăm pe calea dragonului. Dacă pot să-i las 
lui Aster moştenire un regat fără războaie civile, 
mie mi se pare îndeajuns. 

— Chiar dacă n-ar mai fi adevărata Anteea? 
întrebă Dawson simțind cum i se deştepta o 
migrenă. Ce onoare-i mai rămâne unui regat care 
renunță la moştenirea sa în fața acestor copii 
înfumurați şi plini de ei? 

— Dacă mi-ai fi zis toate astea înainte ca 
Ternigan să-i predea Vanaiul, poate-aş fi fost de 
acord. Dar unde-i onoarea într-o luptă pe care n- 
o poți câştiga? 

Dawson îşi privi mâinile. Vârsta îi îngroşase 
încheieturile degetelor, iar frigul îi crăpase pielea. 
Mirosul de săpun îi irita nările. Prietenul lui din 
copilărie, stăpânul şi regele său, ofta şi gemea 
răsucindu-se în cadă ca un bătrân. Undeva în 
Osterling Fells, Curtin Issandrian şi Feldin Maas 
îi beau vinul, închinând unul în sănătatea altuia. 
Râzând. Dawson simți că-l dureau obrajii şi se 
forță să-şi descleşteze fălcile. 

„Unde-i onoarea într-o luptă pe care n-o poți 


câştiga?” Întrebarea plutea între ei, în aer. Când 
reuşi să-şi ascundă dezamăgirea din voce, Dawson 
vorbi. 

— Unde altundeva să fie, alteță? 


Cithrin 


Drumurile dragonilor rămăseseră în urmă şi 
lumea se redusese la ninsoare şi noroi. Căruţa de 
sub ea hurducăia peste făgaşe şi gropi, catârii din 
față se opinteau şi alunecau, iar roţile trosneau şi 
aruncau noroi înaintând prin mocirla lăsată de 
căruțele dinaintea ei. Cithrin ţinea frâiele cu 
degetele amorțite, cu răsuflarea înălțându-se 
fantomatică în aer, şi privea cum dealurile joase 
făceau loc câmpiei şi cum pădurea se rărea, 
înlocuită de arbori pitici şi rugi de mure acoperiți 
de promoroacă. Poate că primăvara ţinutul care 
înconjura Oraşele Libere era verde şi plin de viaţă, 
dar acum pustietatea părea eternă. 

Trecură pe lângă un ogor cu căpițe de fân 
putrezit ce stăteau mărturie nenorocirii abătute 
asupra unui fermier. Apoi pe lângă o podgorie în 
care şiruri după şiruri de spaliere susțineau o viță 
de vie neagră, cu un aspect mort, lemnos. Din 
când în când, câte un iepure ţâşnea din ascunziş, 
atât de departe că de-abia-l vedeai. Sau un cerb 
răzleț se aventura prea aproape de convoi şi un 
căruțaş sau unul dintre paznici trăgea o săgeată 
înspre el, sperând să facă rost de vânat proaspăt. 


Din câte văzuse ea, nimeni nu-şi atinsese ţinta. 
Dar mai ales era frig. Şi zilele continuau să se 
scurteze. Într-o noapte, conducătorul convoiului 
făcu popas la o moară părăsită. Cithrin îşi opri 
căruța lângă întinderea îngheţată a iazului, îşi 
deshămă catârii stropiți cu noroi şi îi buşumă în 
timp ce mâncau. Înspre apus, un soare însângerat 
atârna pe cer. Opal veni să vadă ce face şi în ochii 
blânzi ai femeii apăru o expresie de mulțumire. 

— Ei, draga mea, până la urmă o să te 
transformăm noi într-un căruțaş pe cinste, zise ea. 

Cithrin zâmbi, simțind cât o dureau obrajii 
muşcaţi de ger. 

— Într-un căruţaş se poate, spuse ea. Cinstea-i 
altă discuţie. 

Femeia mai vârstnică ridică din sprâncene. 

— Încă o glumă, spuse Opal. Probabil că lumea 
o să se oprească din învârtit. Vii la masă? 

— Nu cred, spuse Cithrin, examinând copitele 
unui catâr. 

Mica iritaţie pe care o observase cu o zi în urmă 
era tot acolo, dar nu se agravase. 

— Nu-mi place să fiu printre ei. 

— Ei? 

— Ceilalți. Nu cred că mă plac prea tare. Dacă 
n-aş fi fost eu, ar fi cu toţii în Bellin, în jurul unei 
vetre. lar căpitanul... 

— Wester? Da, e morocănos ca un urs, nu? Nici 
eu nu prea ştiu ce să cred despre el, zise Opal cu 
un ton detaşat, gânditor, în care se simţea o undă 


de flirt. Totuşi sunt convinsă că n-o să te muşte 
decât dacă-l rogi. 

— Nu contează, zise Cithrin. Cred c-o să rămân 
în căruţă. 

— Atunci îți aduc eu o farfurie cu mâncare. 

— Mulţumesc, zise Cithrin. Şi, Opal! 

— Da! 

— Mulţumesc înc-o dată. 

Femeia zâmbi şi schiță o mică reverență ironică. 
Cithrin o urmări cu privirea cum se întorcea către 
clădirea morii. Înăuntru, cineva făcuse focul şi din 
hornul de piatră se înălța un fir subţire de fum. În 
jurul ei, zăpada strălucea când aurie, când roşie 
şi, între aceste sclipiri, cenugşie. Cithrin puse 
pături pe spinările catârilor şi-şi aprinse şi ea un 
foc. Opal reveni cu o farfurie cu legume înăbugşite 
şi prăjituri de ovăz, apoi se întoarse la vocile şi 
muzica dinăuntru. Cithrin se ridică dornică s-o 
urmeze, apoi se aşeză la loc. 

În timp ce mânca, răsăriră stelele. Zăpada 
împrumuta strălucire luminii palide a lunii în 
ultimul pătrar. Gerul se înteți şi Cithrin se ghemui 
cât mai aproape de micul ei foc. Frigul o asaltă, 
strecurându-i-se în oase. Înconjurând-o. 

Mai târziu, după ce căpitanul şi tralgul plecau în 
recunoaştere, iar ceilalți la culcare, avea să se 
furişeze şi ea înăuntrul morii şi să găsească un 
colț unde să se ghemuiască. La micul dejun o să 
evite privirile şi întrebările curioase ale celorlalți 
căruțaşi şi o să vină înapoi cât mai repede la 


catârii ei. Lumina zilei era puţină şi conducătorul 
convoiului nu permitea să se piardă timpul cu 
flecăreli. Aceste ore lungi, întunecate şi geroase 
dintre încetarea muncii şi somn erau pentru ea 
partea cea mai rea a zilei. Le îndura retrăgându-se 
înăuntrul minții ei. 

De obicei începea prin a-şi cânta cântece şi a-şi 
reaminti piese şi spectacole la care mersese ca 
membru al personalului băncii. Nu trecea însă 
mult şi se pomenea revenind la magistrul Imaniel 
şi la testele la care o supunea la fiecare cină. 
Diferența dintre un dar oferit pentru un 
angajament contractual şi un împrumut oficial, 
paradoxul prin care două părți acționau rațional 
şi totuşi ajungeau la o soluție care nu avantaja pe 
nimeni, strategiile pentru un contract cu durată 
fixă şi cele pentru un contract reînnoit periodic. În 
copilărie, aceste ghicitori îi ţinuseră loc de jocuri 
şi acum se întorcea la ele căutând linişte şi 
alinare. 

Se pomeni calculând valoarea convoiului ca 
întreg, cât anume ar fi putut câştiga membrii săi 
în Carse şi dacă în Porte Oliva ar fi trebuit să 
crească sau să scadă prețurile pentru ca profitul 
să fie echivalent. Se gândi la Bellin, întrebându-se 
dacă o taxă de trecere sau de găzduire ar fi făcut 
târguşorul mai bogat. În ce moment anume ar fi 
fost mai avantajos să abandoneze căruțele decât 
să continue drumul. Dacă fusese înțelept din 
partea magistrului Imaniel să investească într-o 


fabrică de bere şi, în acelaşi timp, s-o asigure 
împotriva unui incendiu. În lipsa unor date 
concrete, nu era decât un joc, dar era jocul la care 
se pricepea cel mai bine. 

Operațiunile bancare, îi spusese magistrul 
Imaniel, nu se reduceau la aur şi argint. Conta să 
ştii ceva în plus față de ceilalți, să-ți dai seama 
cine era de încredere şi cine nu, să ai abilitatea de 
a părea ceva fiind de fapt altceva. Prin întrebările 
pe care şi le punea, îi invoca în fața ochilor pe el şi 
pe Cam, şi pe Besel. Le vedea din nou feţele, le 
auzea râsetele şi se pierdea într-un alt timp şi-ntr- 
un alt loc. Un loc unde era iubită. Sau poate că nu 
iubită. Dar măcar un loc căruia-i aparținea. 

Pe măsură ce noaptea din jurul ei devenea tot 
mai rece, spaima care-i strângea stomacul se mai 
potoli. Trupul ei ghemuit se înmuie şi se destinse. 
Puse nişte crengi mai mari pe foc şi privi flăcările 
mai întâi scăzând, apoi strălucind mai tare când 
focul se aprinse. Căldura îi mângâia fața şi 
mâinile, iar lâna în care se înfăşurase ținea într-o 
bună măsură departe frigul nopții. 

Ce s-ar întâmpla, se întrebă ea, dacă banca ar 
oferi un împrumut mai mare celor care i-au plătit 
un împrumut anterior mai devreme de data 
prevăzută prin contract? În urma acestui 
aranjament, cei care împrumutau ar fi câştigat 
mai mulți bani, iar bancherii ar fi obţinut profituri 
mai rapide. „Şi totuşi”, zise în mintea ei magistrul 
Imaniel, „dacă toată lumea are de profitat, 


înseamnă că ţi-a scăpat ceva.” Exista o consecință 
pe care n-o vedea... 

— Cithrin. 

Îşi ridică privirea. Sandr se furişa aplecat prin 
penumbra dintre căruţe. Unul dintre catâri îşi 
înălță capul scoțând aburi pe nări şi reveni din 
nou la odihnă. Când Sandr se aşeză lângă ea, 
Cithrin auzi un clinchet metalic neobişnuit şi 
clipocitul unui burduf de vin. 

— Nu-mi spune c-ai făcut una ca asta, zise ea, 
iar Sandr zâmbi cu gura până la urechi. 

— Maestrul Kit n-o să se supere. Şi-a 
reîimprospătat proviziile de cum am ajuns în 
Bellin, pregătindu-se de iernat. Numai că acum 
trebuie să-l care până la capătul lumii. Chiar îi 
facem o favoare dacă-i uşurăm povara. 

— O să dai de bucluc, spuse ea. 

— N-ai să vezi! 

Desfăcu burduful cu mâna înmănuşată şi i-l 
întinse. Mirosul alcoolului o încălzi aproape 
înainte să ia prima înghițitură. Bogat, tare şi 
mătăsos, vinul îi inundă gura şi i se prelinse pe 
gâtlej. Căldura lui o învălui ca şi cum ar fi înghițit 
o lumânare. Nu exista nicio dulceaţă în el, ci ceva 
mai profund. 

— În numele Zeului, exclamă ea. 

— Bun, nu-i aşa? întrebă Sandr. 

Ea îi zâmbi şi mai luă o înghiţitură zdravănă. 
Apoi încă una. Căldura îi învălui stomacul şi 
începu să i se răspândească în braţe şi picioare. Îi 


înapoie burduful fără tragere de inimă. 

— Asta nu-i tot, zise el. Ţi-am adus ceva. 

Scoase de sub mantie un sac de canava. Pânza 
duhnea a praf şi mucegai şi, când o aşeză în 
zăpadă, ceva dinăuntru se deplasă cu un clinchet. 
În lumina lunii, ochii lui străluceau. 

— Erau în magazia din spate. Plus alte chestii. 
De fapt Smit le-a găsit, dar eu m-am gândit la tine 
şi-am făcut un schimb. 

Sandr scoase la iveală o gheată de piele crăpată, 
cu sfoară în loc de şiret. De talpă era prinsă o 
formă complicată din metal ruginit, întunecată şi 
murdară cu excepţia unei muchii ca de cuţit ce se 
întindea pe toată lungimea, strălucind, proaspăt 
ascuțită. 

— Ai patinat vreodată? o întrebă Sandr. 

Cithrin clătină din cap. Sandr scoase din sac 
două perechi de ghete a căror piele învechită părea 
cenugşie în lumina slabă. Ea mai luă o înghițitură 
zdravănă de vin. 

— Sunt prea mari, zise el, dar am pus nisip 
înăuntru. Nisipul este bun fiindcă ia forma 
piciorului. O cârpă s-ar strânge toată într-un loc. 
Uite, încearcă-le! 

„Nu vreau”, îşi zise Cithrin, dar Sandr deja îi 
luase piciorul în mâini şi-i scotea cizma, foarte 
mulțumit de sine. Patina era rece şi pielea curbată 
din vârf o bătea la deget, dar Sandr legă strâns 
şiretul din sfoară şi se apucă să-i descalțe şi 
celălalt picior. 


— Am învățat să patinez în Asterilhold, spuse 
Sandr. Acum doi... ba nu, pe Zeu, acum trei ani. 
Abia mă alăturasem trupei şi maestrul Kit a 
hotărât să iernăm în Kaltfel. Acolo-i atât de frig că- 
ți îngheaţă scuipatul înainte s-atingă pământul şi 
nopțile sunt lungi de nu se mai termină. Dar în 
centrul oraşului este un lac şi tot timpul cât am 
stat acolo puteai să-l traversezi din orice direcție. 
În fiecare an construiesc pe el un oraş de iarnă. 
Case şi taverne, şi câte altele. Ca un oraş adevărat. 

— Serios? întrebă ea. 

— Era minunat. Poftim. Cred că-i gata. Stai să 
mi le pun şi eu pe-ale mele. 

Cithrin mai luă o gură de vin tare şi căldura i se 
răspândi în degetele de la mâini şi de la picioare. 
Cumva reuşiseră să bea jumătate din burduf. 
Obrajii îi ardeau. Aburii vinului o făceau să se 
simtă  ameţită şi veselă. Sandr mormăia 
chinuindu-se să încalțe patinele tăioase, care 
scârțâiau şi zăngăneau. Părea imposibil ca un 
lucru atât de nefiresc să funcționeze, dar el legă şi 
ultima curea, se împletici până la iaz şi păşi pe 
gheață. Atunci,  dintr-odată, deveni grația 
întruchipată. Picioarele îi forfecară schimbându-și 
poziția şi lamele patinelor brăzdară gheața 
şuierând. Trupul i se unduia descriind curbe, în 
timp ce plutea de-a curmezişul iazului şi-napoi, 
mişcându-şi brațele cu grația unui dansator. 

— Nu-s rele, îi strigă el. Vino-ncoace! încearcă şi 
tu! 


Încă o gură de vin şi-apoi încă una, ca să-i poarte 
noroc, şi Cithrin reuşi să ajungă şi ea pe gheaţă. 
Gerul o muşcă, dar dinţii păreau să i se fi tocit. 
Gleznele i se bâțâiau în timp ce se chinuia să 
înțeleagă acest nou echilibru. Încercă să se 
împingă în picioare, cum făcea Sandr, şi căzu 
zdravăn pe gheaţă. Sandr râse încântat. 

— E greu doar prima oară, zise el, oprindu-se 
lângă ea cu un şuierat. Dă-mi mâna. O să-ţi arăt. 

În câteva minute, avea genunchii îndoiţi, braţele 
întinse în lături şi picioarele-i tăiau gheața. Dar nu 
căzu. 

— Nu încerca să mergi, îi spuse Sandr. Împingi 
cu un picior, aluneci pe celălalt. 

— Ţie ţi-e uşor, zise ea. Ştii ce faci. 

— Acum. Dar când am început eram mai rău 
decât tine. 

— Lingugşitorule! 

— Poate meriți să fii linguşită. Nu, aşa. Asta-i. 
Asta-i! 

Trupul lui Cithrin prinse secretul şi se pomeni 
plutind pe gheață. Nu cu grația şi siguranța lui 
Sandr, dar pe-aproape. Gheaţa gonea sub ea, albă, 
cenuşie şi neagră în lumina lunii. Noaptea avea 
gust de vin şi curgea în jurul ei ca un râu. Sandr 
chiui şi o luă de mână, apoi alergară împreună de- 
a lungul iazului morii, iar dârele patinelor 
străluceau albe în lumina slabă. 

De pe mal, unul dintre catâri comentă printr-un 
mormăit şi o bătaie din copită. Curentul stârnit de 


viteză şuiera pe la urechile lui Cithrin. Se simți 
râzând şi învârtindu-se. Gheara din stomac era o 
amintire, un vis, ceva ce i se întâmplase altcuiva. 
Mai căzu de două ori, dar asta nu făcu decât s-o 
amuze. Gheaţa era un cer acoperit de nori şi ea 
învățase să zboare. Gheţuşul trosnea şi scrâşnea 
sub patinele ei, iar Sandr aplaudă reverența 
complicată şi stângace pe care Cithrin o schiță în 
mijlocul iazului. 

— Întrecere, îi strigă el. Până colo şi-napoi. 

Ca o săgeată eliberată din arc, Sandr țâşni spre 
malul cel mai îndepărtat al iazului şi Cithrin îl 
urmă. Picioarele o dureau, inima-i bătea cu 
duruitul unui bolovan care se rostogoleşte la vale, 
iar fața-i era amorțită ca o mască. Sandr ajunse la 
marginea gheții, îşi luă avânt înainte să atingă 
zăpada şi trecu pe lângă ea în viteză, în direcția 
căruței. Cithrin se întoarse la rândul ei, forțându- 
se să gonească mai iute. În mijlocul iazului, gheaţa 
se întunecase şi protesta trosnind, dar Cithrin o 
străbătu în viteză, ajunse în spatele lui Sandr, 
apoi patină pe lângă el şi-l depăşi. Sau aproape. 

Patina i se împotmoli în zăpadă şi în trestiile ce 
muriseră odată cu venirea iernii. Pământul albit 
de lună se ridică şi o lovi atât de tare că i se tăie 
răsuflarea. Sandr se lăsă alături de ea, cu ochii 
mari şi cu obrajii atât de roşii de parcă ea l-ar fi 
ciupit. Expresia de surprindere şi îngrijorare de pe 
chipul lui era atât de nostimă, încât Cithrin 
izbucni în râs. 


Sandr începu şi el să râdă, apoi băiatul aruncă 
în aer o mână de zăpadă care căzu în jurul lor 
asemenea fulgilor de păpădie. Apoi se rostogoli 
mai aproape, lăsându-şi greutatea pe coastele 
fetei. Îşi apăsă buzele pe ale ei. 

„O!” Îşi zise ea. O clipă mai târziu, încercă să-i 
răspundă la sărut. 

Nu era atât de ciudat pe cât se aşteptase. O 
cuprinse cu braţele, iar trupul lui îl acoperi cu 
totul pe al ei, împingând-o în zăpada care nu părea 
nicidecum rece. Mâinile lui se încurcară în tunică, 
apoi în bluza groasă de lână. Degetele lui îi găsiră 
pielea. Realiză că se arcuia presându-şi trupul de 
mâna lui, dar era ca şi cum ar fi privit totul de la 
distanță. Se auzi respirând sacadat. 

— Cithrin, spuse Sandr. Trebuie... trebuie să 
ştii... 

— Nu, spuse ea. 

El se opri şi se trase înapoi. Îşi luă mâna de pe 
sânii ei. Pe chip i se citea remuşcarea. Ea simți un 
val de nerăbdare. 

— Nu vorbi, am vrut să zic, spuse ea. 

Ştiuse întotdeauna despre sex, lucruri destul de 
vagi. Cam îi vorbise despre asta pe un ton aspru, 
sever, menit s-o pună în gardă. În timpul 
carnavalului de primăvară îi văzuse pe mimii 
ambulanți dansând pe străzile luminate de torţe, 
purtând măşti şi nimic altceva. Poate că n-ar fi 
trebuit să mai fie un mister pentru ea. Şi totuşi, în 
timp ce-şi desfăcea cureaua şi-şi trăgea pantalonii 


aspri, se întrebă dacă asta făcea Besel cu toate 
fetele alea. Toate cele care nu erau ea. Aşa fusese 
şi pentru ele? auzise că prima oară durea. Se 
întrebă cum avea să fie. Coapsele goale ale lui 
Sandr străluceau aproape la fel de palide ca 
zăpada. Se concentra să-şi scoată patinele fără să 
se ridice. 

„Sper că nu-i nicio problemă că nu-l iubesc”, îşi 
zise ea. 

Un răcnet izbucni de nicăieri, puternic, brusc şi 
vibrând de violență. Sandr se înălță în aer uşor ca 
un fulg, cu ochii măriți de surpriză. Cithrin bâjbâi 
după pantaloni. În prima clipă, avu impresia că o 
pasăre enormă coborâse din cer şi-l înhățase pe 
băiat. 

Căpitanul Wester îl azvârli pe Sandr pe gheaţă, 
unde ateriză fără graţie, alunecând cât colo. Spada 
căpitanului şuieră ieşind din teacă şi Wester se 
îndreptă către Sandr înjurând în trei limbi. Cithrin 
se ridică în genunchi, aranjându-şi hainele. Sandr 
dădu înapoi poticnindu-se, cu penisul încă în 
erecție bălăngănindu-se caraghios, şi căzu. 

— N-am silit-o, chițăi Sandr. N-am silit-o. 

— Şi crezi că-mi pasă? se răsti la el Wester, 
arătând cu spada burduful de vin pe jumătate 
acoperit de zăpadă. 

O prosteşti cu băutură ca să-i desfaci picioarele 
şi vrei o medalie pentru bună purtare? 

— Nu sunt beată, zise Cithrin, realizând că, de 
fapt, cel mai probabil era. 


Wester nici n-o băgă în seamă. 

— Mai atinge-te tu de ea, băiete, şi-o să-ți tai 
ceva. Şi să te rogi să fie vorba doar de un deget. 

Sandr deschise gura, dar nu reuşi decât să 
scoată un vaiet ascuțit. 

— Opreşte-te! strigă Cithrin. Lasă-l în pace! 

Wester se întoarse către fată cu ochii arzând de 
furie. Era mai înalt decât ea şi de două ori mai lat 
şi văzându-l cu spada trasă din teacă, o parte mică 
şi cuminte a minţit ei o îndemnă să tacă. Dar 
vinul, stânjeneala şi mânia o împinseră înainte. 

— Cine eşti tu să-i spui ce poate şi ce nu poate 
să facă? strigă ea. Şi cine te crezi să-mi spui mie? 

— Sunt ăla care-ţi salvează viața. Şi-o să faci 
cum îți spun, se răsti Wester, dar ei i se păru că îi 
putea citi confuzia în privire. N-o să-ți permit să te 
transformi într-o târfă! 

Cuvântul o răni. Cithrin îşi strânse pumnii până 
când o durură. Sângele îi aprinse obrajii şi-i vui în 
urechi. Când vorbi, aproape că ţipă. 

— N-aveam de gând să-i iau bani! 

Wester o privi de parcă abia atunci o vedea 
pentru prima oară. Confuzia i se adânci, făcându- 
l să se încrunte, şi gura i se arcui într-un zâmbet 
amuzat. Apoi, inexplicabil, pe chip i se ivi tristeţea. 

— Căpitane, mârâi o altă voce şi tralgul se ivi din 
întuneric. 

— Nu-i momentul, Yardem, zise Wester. 

— M-am prins după ţipete, domnule. Se apropie 
nişte soldați. 


Între o respiraţie şi alta, Wester se schimbă la 
față. Se domoli şi ţinuta i se îndreptă. 
Confruntarea fu dată uitării de parcă nici n-ar fi 
fost şi Cithrin se simți descumpănită de 
schimbarea atât de bruscă. I se părea incorect 
felul în care căpitanul abandonase lupta înainte 
să se lămurească lucrurile. 

— Unde? întrebă Wester. 

— Au aşezat tabăra peste deal, la est, zise 
tralgul. Peste douăzeci. Stindard anteean, corturi 
din Vanai. 

— O, pe zâmbetul Zeului, spuse Wester. E vreo 
şansă ca iscoadele lor să nu ne fi observat? 

— Niciuna. 

— Te-au văzut? 

— Nu. 

Furia lui Cithrin se spulberă, pe măsură ce 
cuvintele îşi croiau drum prin amețeala vinului şi 
prin rămăşiţele mâniei. Wester mergea deja pe 
lângă căruţa ei. Se uită la Sandr care încă se mai 
poticnea pe patinele lui, la burduful de vin pe 
jumătate îngropat în zăpadă, la iazul pe care 
dârele albe lăsate de patine încă mai străluceau. 

— Sandr, zise el. Adu-l pe maestrul Kit. 

— Da, domnule, spuse Sandr şi-i dădu zor 
împleticindu-se către clădirea morii. 

Cu o expresie absentă, Wester îşi vâri spada în 
teacă. Ochii lui măsurau împrejurimile, căutând 
ceva. Cithrin aşteptă cu sufletul la gură. Nu 
puteau fugi. Nu puteau lupta împotriva a peste 


douăzeci de soldaţi. Şi orice bunăvoință la care s- 
ar fi putut aştepta din partea lui Wester probabil 
dispăruse cu totul de-acum. 

Secundele se întindeau nesfârşite. Wester trase 
aer în piept şi-i dădu drumul încet. 

— O s-avem nevoie de o mătură, zise el. 


Geder 


Briza cumplit de rece dinaintea zorilor se 
strecura şuierând prin cortul lui Geder, făcând să 
danseze flacăra lămpii cu ulei. Se aplecă şi trase 
de fitil, înjurând în şoaptă. Flacăra dădu mai 
multă lumină, apoi începu să scoată fum. Vâri 
fitilul înapoi, încet, până când fumul se împrăştie. 
În lumina mai puternică, cerneala ştearsă deveni 
dacă nu clară, măcar lizibilă. Îşi vâri mâinile la 
subțiori ca să le încălzească şi se aplecă asupra 
cărții. 


„Şi aşa s-a făcut că, în zilele de pe urmă, cele trei 
mari tabere au pornit un război cu vărsare de 
sânge şi teribilă viclenie, astfel că nenumărate 
corăbii de piatră au zburat pe ceruri, având ţepi 
care au măcelărit dragonii din zbor, iar stoluri 
întregi au găsit căi de a se ascunde de duşman 
până când aveau să cadă în uitare, putând astfel 
ataca duşmanul prin surprindere, şi au existat şi 
săbii înveninate ce-au ucis pe stăpân şi pe sclav 
deopotrivă. Măreţul Morade cel cu solzii de argint, 


cel mai puternic şi mai smintit dintre fraţii de cuib 
încleştați în război, a meşterit o unealtă mai 
vicleană decât oricare alta ce-o cunoscuse lumea 
până atunci şi, în munții înalți aflați la sud de 
Haakapel (despre care Geder credea că se numeau 
acum Hallskar) şi la est de Sammer (Geder era 
aproape sigur că acesta era numele dat Keshetului 
în oraşul încincit), l-a făurit pe Slujitorul cel Drept 
pe care nimeni nu-l putea minți şi toți erau siliți 
a-i da crezare, şi semnul său era cel al punctelor 
cardinale şi intercardinale, indicând cele opt 
direcții ale lumii în care nicio minciună nu se 
putea ascunde, şi în acesta şi-a aflat marele 
Morade cea mai ingenioasă dintre puteri.” 


Se frecă la ochi. Paginile groase şi îngălbenite 
miroseau a praf şi mucegai şi a cleiul acela ciudat 
de lipit pe care nu-l mai folosea nimeni de cinci 
sute de ani. Când găsise cartea în cotloanele unui 
magazin de vechituri din Vanai, fusese încântat. 
Acum, luptându-se cu traducerea, entuziasmul îi 
pălea. 

Traducătorul pretindea că a copiat şi a tradus 
un pergament mult mai vechi, acum pierdut, ce 
data din perioada primelor generaţii de după 
căderea Imperiului dragonilor. Pe de o parte, asta 
era o metodă atât de răsuflată şi de forțată de a 
încadra un eseu speculativ încât, citind, Geder 
simţise că i se înecau toate corăbiile. În al doilea 
rând, asta însemna că tot conţinutul eseului era 


prezentat ca fiind istorie reală, lucru care i se 
părea prea puţin interesant. Şi, în cele din urmă, 
autorul îmbrăţişase un stil cu fraze lungi şi 
sintaxă complicată, într-o încercare de a conferi 
autenticitate textului, ceea ce transforma fiecare 
pagină într-o probă de rezistență. Ori de câte ori 
Geder ajungea la verb, trebuia să se întoarcă 
pentru a-şi aminti la ce se referea. 

Dacă ar fi fost în Vanai, ar fi lăsat traducerea 
deoparte. Dar sir Alan Klin, Protectorul Vanaiului, 
prinsese de veste despre un convoi care scosese pe 
furiş afară avuția secretă a oraşului şi făcuse din 
recuperarea acesteia prioritatea sa. Asta însemna 
că-şi trimisese favoriţii înspre Carse pe drumurile 
dragonilor, silindu-i pe ceilalți nobili să-şi conducă 
propriile trupe tot mai departe de posibilele 
terenuri unde se desfăşura adevărata vânătoare, 
până când lui Jorey Kalliam nu-i mai rămăsese 
decât să cerceteze Pustia Secetoasă, Fallon Broot 
ajunsese pe drumul maritim către Elassae, iar 
Geder Palliako, în fruntea a vreo douăzeci de 
timzinai pe jumătate răzvrătiți, în noroaiele 
înghețate din extrema sudică a Oraşelor Libere. 

În săptămânile petrecute pe drumuri de țară şi 
poteci făcute de animalele sălbatice, descoperiseră 
trei convoaie. Mici înjghebări abia de câte trei 
căruţe fiecare, toate transportând mărfuri de iarnă 
între oraşele şi târgurile din apropiere. 

Între acestea, zilele noroioase şi frigul cumplit al 
nopții îl epuizau pe Geder. Şi oricât de proastă 


tovărăşie se dovedea a fi eseul despre puterea 
dragonilor de a neutraliza minciunile, tot era mai 
bună decât cea a soldaților. La sfârşitul zilei, se 
ghemuia în pat, dormind în timp ce ceilalți beau, 
cântau şi blestemau ninsoarea. Dimineţile se 
trezea odată cu bucătarul, citea, traducea şi se 
prefăcea că se afla oriunde altundeva. 

Se auzi un zgâriat discret la intrare şi scutierul 
său intră înăuntru însoţit de timzinaiul care ocupa 
poziția de secund. Scutierul ducea pe o tavă un 
castron din os cu terci de ovăz şi stafide şi o carafă 
de lut plină cu un lichid fierbinte, negru şi uleios 
despre care se pretindea că era cafea. Timzinaiul 
îl salută ceremonios. Geder închise cartea, iar 
scutierul îi aşeză mâncarea dinainte. 

— Ce spun iscoadele? întrebă Geder. 

— Căruţele nu s-au urnit din loc, răspunse 
secundul. Nu-s decât la două ore de marş de-aici. 

— Bun, deci nu-i nicio grabă, zise Geder, mai 
vesel decât se simțea. Spune-le oamenilor că 
ridicăm tabăra după ce mâncăm, ca să terminăm 
cu chestia asta până la amiază. 

— Şi după aceea? 

— Spre sud-vest, spuse Geder cu gura plină de 
ovăz. Într-acolo duce drumul. 

Secundul făcu semn că a înţeles, salută din nou, 
se răsuci pe călcâie şi plecă. Lui Geder i se păru 
că în gesturile lui se ascundea disprețul, dar era 
posibil să vadă, de fapt, numai ceea ce se aştepta. 
În timp ce mânca, începu să zărească din ce în ce 


mai desluşit cusăturile cortului. Se auzeau acum 
voci de bărbați chemându-se între ei, cai fornăind, 
zgomot de lemne tăiate dinspre bucătăria de 
campanie. Afară, cerul trecu de la negru la 
cenuşiu şi de la cenuşiu la albastrul alburiu al 
zorilor, care oferea mai mult lumină decât căldură. 
Până în clipa în care soarele palid alungase mare 
parte din răceala aerului, Geder era călare, iar 
oamenii lui erau gata de marş. Măcar, din spusele 
iscoadelor, convoiul recent zărit avea nişte 
proporții decente. 

Totuşi, Geder nu se aştepta decât la o nouă 
percheziție dezamăgitoare a unor localnici posaci, 
până în clipa în care zări tralgul. 

Stătea pe capra celei mai îndepărtate căruţe, cu 
urechile ciulite exprimând un interes pe care 
restul feței nu-l reflecta. Se spunea că secundul 
lui Wester este tralg. Geder îşi plimbă privirea 
peste căruțele adunate în jurul fostei mori, 
numărându-le cu voce scăzută. Informaţia era 
întotdeauna sumară, pe memorie nu te puteai 
baza, iar căruțele adunate de-a valma erau greu 
de numărat, dar totul aducea atât de mult cu ceea 
ce căutau ei, încât inima lui îşi iuți bătăile. 

Un timzinai într-o robă groasă de lână se 
apropia. Geder făcu un semn şi şase arcaşi se 
răsfirară pe drum în spatele lui. Tralgul se aplecă 
înainte şi flutură dintr-o ureche. 

— Tu eşti conducătorul convoiului? întrebă 
Geder. 


— Da, zise timzinaiul. Tu cine mă-ta eşti? 

— Sunt lordul Geder Palliako din Rivenhalm, 
reprezentant al regelui Simeon şi al Anteei 
imperiale, zise Geder. De unde veniți? 

— Din Maccia. Şi tot acolo ne întoarcem. 
Trecătoarea Bellin este înzăpezită. 

Geder privi în ochii aceia negri. Membrana 
nictitantăS se închise şi se deschise, clipind fără 
să clipească. Geder nu era sigur că minţea. Era 
posibil, fireşte, ca în Oraşele Libere să nu existe 
doar un singur convoi care să aibă un tralg printre 
gărzi. Încă mai putea fi o alarmă falsă. 

— Şi v-aţi oprit aici? 

— S-a desprins o osie la o căruţă. Abia ce-am 
prins-o la loc. Care-i treaba? 

— Cine-i căpitanul gărzilor? întrebă Geder. 

Conducătorul convoiului se răsuci, scuipă şi-i 
indică un bărbat sprijinit de una dintre căruţe. Un 
pursânge cu un chip neutru şi prietenos, 
emanând un aer de violenţă stăpânită. Cu păr de 
culoarea ovăzului, uşor încărunțţit. Lat în umeri. 
Ar fi putut fi Marcus Wester. Ar fi putut să fie 
oricare dintr-o mie de alți oameni. 

— Cum îl cheamă? 

— Tag, zise conducătorul convoiului. 

Unul dintre soldaţii din spatele lui spuse ceva, 


5 Numită şi „a treia pleoapă”, membrana nictitantă este caracteristică 
mai multor specii de mamifere, printre care şi felinele. Este o membrană 
cu rol de protecţie, care îndepărtează depunerile din ochi şi distribuie 
pelicula lacrimală pe suprafața globului ocular (n. t.). 


prea încet pentru ca Geder să desluşească 
cuvintele. Altul îi răspunse. Simţi o roşeață 
urcându-i în obraji. Omul fie îl mintea, fie nu, iar 
fiecare nou moment de ezitare îl făcea pe Geder să 
se simtă şi mai prost. 

— Aliniază-ţi gărzile pe drum, spuse el. Cere-le 
căruțaşilor să stea fiecare lângă căruţa lui. 

— Şi de ce-aş face una ca asta? 

Cineva  chicoti. Stânjeneala lui Geder se 
transformă în furie. 

— Pentru că dacă n-o faci, o să pun să fii ucis! 
se răsti el. Şi, pentru că ai îndrăznit să-mi pui la 
îndoială autoritatea, vreau să văd fiecare armă şi 
piesă de armură într-o grămadă la marginea 
drumului, la zece paşi de gărzile tale. Şi dacă 
descopăr c-au trecut cu vederea până şi un cuțit 
de bucătărie, o să-ți las cadavrul să-l mănânce 
ciorile! 

Membranele nictitante alunecară, deschizându- 
se şi închizându-se. Conducătorul convoiului se 
întoarse şi porni înapoi către căruţe. Geder îi făcu 
semn secundului său să se apropie. 

— Trimite oameni de o parte şi de alta. Dacă vezi 
pe cineva încercând să se strecoare, adu-l aici. 
Viu, dacă se poate. Mort, dacă n-ai de ales. O să 
percheziționăm locul ăsta până la ultimul cui. 

— Şi moara? întrebă secundul. 

— Totul, zise Geder. 

Timzinaiul salută şi se retrase, dând ordine 
oamenilor săi. Geder privi căruțele, iar mânia şi 


stânjeneala făcură loc neliniştii. Căpitanul şi 
conducătorul convoiului  schimbară câteva 
cuvinte, apoi căpitanul îşi ridică privirea. Se 
încruntă spre Geder, ridică din umeri şi-i întoarse 
spatele. Dacă avea să întâmpine rezistență, avea 
să se întâmple imediat şi cu îndârjire. Geder se foi 
în şa şi rana încă nevindecată din coapsă îi pulsă. 
Dinspre moară şi dinspre fiecare căruță se zărea 
mişcare. Câţi soldați să fi avut? Dacă în căruțele 
alea se ascundea întreaga avere a Băncii Medean, 
fiecare căruțaş era probabil un spadasin sau un 
arcaş. Pe Geder începu să-l furnice pielea capului. 
Dacă în căruţe erau ascunşi arcaşi, avea să se 
trezească înțesat de săgeți. Frica îi răscoli 
stomacul de parcă ar fi mâncat peşte stricat. 
Încercând să pară nepăsător, îşi întoarse calul şi- 
l mână la trap până în spatele propriilor rânduri. 

Judecând după expresiile soldaților, nu păcălise 
pe nimeni. 

Primul dintre mercenari se ivi dinspre căruțe, 
ducând în braţe nişte săbii de parcă ar fi cărat 
lemne de foc. Femeia le lăsă să cadă pe jos, cum 
ordonase Geder. Apoi apăru un băiat subțire, abia 
ajuns la vârsta la care putea fi soldat, cu două 
arcuri şi mai multe tolbe cu săgeți. Încet, parada 
nepromițătoare continuă, iar movila aceea 
sărmană de arme şi armuri crescu, până când zece 
paznici şi un iscusit cu părul zburlit mărşăluiră pe 
drum numai în lenjeria de lână şi bumbac, 
numărară zece paşi de la grămadă şi se opriră, cu 


braţele strânse în jurul corpului ca să se apere de 
frig. 

— Avansațţi, zise Geder. 

Soldaţii înaintară cu săbiile trase. Căruțaşii 
şedeau lângă căruţe zâmbind, încruntându-se sau 
privind nedumeriţi în jur. Geder ocoli încet mica 
tabără.  Zgomotele  percheziției păreau să-l 
urmărească: voci aspre şi puse pe ceartă, pocnet 
de lemn, metal lovit de metal. Îşi privi oamenii 
scoțând lingouri de fontă dintr-o căruță şi 
azvârlindu-le pe jos. Unul dintre ei zgârie metalul 
ca să se asigure că era ceea ce părea, apoi scuipă 
şi reluă căutările. 

Amiaza veni şi trecu. Un vânt rece se porni, 
făcând zăpada să li se învârtejească în jurul 
gleznelor. Soldaţii descărcară fiecare căruţă, se 
uitară sub ele, cercetară caii şi catârii şi începură 
să răscolească moara. Geder cobori de pe cal la 
marginea iazului şi se uită la căruțele goale, la 
căruțaşii înțepeniţi, la soarele inutil pe cerul apos. 
Unul dintre căruțaşi, o fată cu un aer bolnăvicios, 
cu părul blond şi fața palidă, stătea ghemuită 
lângă nişte baloţi de lână prefăcându-se că nu se 
uită la Geder. Ştia ce vedea: un nobil plin de sine 
care o teroriza pe ea şi pe prietenii ei. Voia să se 
ducă la ea şi să-i explice că lucrurile nu erau aşa. 
Că el nu era aşa. 

În schimb îi întoarse spatele. Praful călător al 
zăpezii înainta pe gheaţă ca undele pe suprafața 
unei ape. Geder se apropie de mal încercând să nu 


simtă privirea fetei ațintită asupra lui. Nişte idioţi 
patinaseră pe gheața asta. Dâre albe indicau 
făgaşele făcute de patine pe suprafața subţire. 
Avuseseră noroc că nu se rupsese gheaţa cu ei. 
Cândva, citise un eseu care calcula cât timp îi lua 
fiecăreia dintre cele treisprezece rase să moară în 
apa îngheţată. Ei, douăsprezece de fapt. Înecaţii 
nu se... 

Geder se opri aproape înainte să-şi dea seama de 
ce. La marginea iazului, o pală prelungă şi joasă 
de zăpadă înainta pe gheaţă. Dârele albe lăsate de 
patine se pierdeau în ea, apoi ieşeau de cealaltă 
parte ca şi cum patinatorul ar fi trecut de-a 
dreptul prin stratul de zăpadă. Sau ca şi cum 
acesta n-ar fi fost acolo când trecuse patinatorul. 
Geder se apropie. Zăpada arăta ciudat. Nu avea 
crustă de gheață pe deasupra, aşa cum ar fi fost 
de aşteptat, şi era afânată ca nisipul netezit cu 
mătura. Geder îşi ridică privirea. Gărzile se aflau 
de cealaltă parte a convoiului. Soldaţi lui erau 
adunați în uşa morii. Dădu ocol ciudatului petic 
de zăpadă. 

Şanţuri adânci şi zgârieturi marcau suprafața 
gheții. Din zăpadă se ițea, la nivelul gleznelor sale, 
ceva negru şi pătrăţos. Se lăsă pe vine şi mătură 
zăpada cu mâna. Era o ladă, pe jumătate 
scufundată în gheața recent tăiată şi apoi 
acoperită cu omăt. Şi altele alături de ea, toate 
învelite într-o peliculă subţire de gheaţă şi ascunse 
sub zăpada atent aranjată. Îşi ridică privirea. 


Fata-căruțaş era acum în picioare, întinzându-şi 
gâtul ca să-l vadă, cu mâinile încleştate în dreptul 
pântecelui. Geder îşi scoase cuțitul şi forță 
închizătoarea. Topaz, jad, smaralde, perle, aur şi 
argint filigranat, delicat ca o chiciură. Geder dădu 
înapoi de parcă nestematele l-ar fi muşcat, apoi, 
înțelegând ce vedea, avu senzaţia că-i răsare un 
soare în piept. Uşurarea şi plăcerea îl năpădiră, 
făcându-i muşchii să se destindă şi aducându-i un 
zâmbet larg pe faţă. 

Reugşise. Găsise convoiul dispărut şi averea 
ascunsă a Vanaiului. Se terminase cu Geder 
Palliako, idiotul de prisos. Nu trebuia să-şi mai 
ceară scuze pentru că-i plăcea să citească sau 
pentru pântecele lui rotofei. O, nu. Numele lui 
avea să fie purtat până în Camnipol, la regele 
Simeon, într-o trăsură de aur, de cai cu căpestrele 
bătute cu rubine. Avea să fie subiectul preferat la 
curte, lăudat şi cinstit, sărbătorit în cercurile cele 
mai înalte ale regatului. 

Numai că n-avea să se întâmple asta. Numele 
slăvit în Camnipol avea să fie cel al lui Alan Klin. 
Alan Klin, care-l umilise. Care-i arsese cartea. 

Geder trase aer adânc în piept, apoi expiră lent 
şi închise capacul. O clipă mai târziu îl deschise 
din nou, îşi umplu mâinile cu nestemate şi le vâri 
în cămaşă. Pietricelele minunate i se adunară în 
jurul taliei, unde cămaşa era strânsă bine în 
curea. Îşi închise jiletca, acoperind umflăturile, 
lăsă din nou capacul şi trase zăpada la loc, 


deasupra lui. Ridicându-se în picioare se simți 
năpădit de o fericire întunecată, pe lângă care 
bucuria lui inițială părea o nimica toată. Revenind 
la căruţe, nu mai trebui să-şi reamintească să țină 
capul sus. Fata îl urmări apropiindu-se. Geder îi 
zâmbi ca şi cum ar fi salutat un bun prieten sau o 
iubită. Sau un complice. Îşi duse iute degetul la 
buze. „Să nu spui.” 

Fata făcu ochii mari. O clipă mai târziu, dădu 
scurt din cap în semn că pricepuse. „N-o să spun.” 
Îi venea s-o sărute. 

Când îşi găsi secundul, timzinaiul şi soldații 
terminaseră de controlat moara. Geder observă că 
soldații se opriseră din vorbă când pătrunsese în 
încăpere, dar de data asta nici nu se sinchisi. 
Înăuntru mirosea a mucegai şi a fum, iar pe 
podeaua pietruită se ghiceau locurile unde se 
adăpostiseră peste noapte membrii convoiului. O 
mătură stătea rezemată de peretele din fund. Avea 
vârful ud şi o mică băltoacă întuneca podeaua de 
piatră de dedesubt. Geder o ignoră cu tot 
dinadinsul. 

— Ce-aţi găsit? întrebă el. 

— Nimic, excelenţă, zise secundul. 

— Ne pierdem timpul, zise Geder. Adună 
oamenii. Trebuie să ne punem în mişcare. 

Secundul aruncă o privire în jur. Unul dintre 
soldați, un timzinai tânăr, cu solzi negri care 
străluceau ca lustruiți, ridică din umeri. 

— Excelenţă, n-am controlat beciul. Dacă 


doriți... 

— Chiar crezi că are rost? îl întrebă Geder. 

Când răspunsul secundului întârzie, insistă: 

— Sincer. 

— Sincer, nu. 

— Atunci hai să adunăm oamenii şi să mergem. 

Conducătorul convoiului, aşezat pe un scăunel, 
scoase un mârâit de exasperare. Geder se întoarse 
către el. 

— În numele imperiului şi al regelui, îmi cer 
scuze pentru neplăcerile create, zise înclinându- 
se. 

— Nu face nimic, răspunse conducătorul 
convoiului cu acreală. 

Afară, soldaţii se aliniară ca de obicei. Geder se 
săltă grijuliu în şa. Cureaua rezistă. Nestematele 
şi bijuteriile îi intrau în piele, înțepându-l uşor în 
coaste. Niciuna nu căzu. Paznicii convoiului 
priviră cu o nepăsare bine simulată cum Geder îşi 
trase spada în semn de salut, îşi întoarse calul şi 
se îndepărtă fără grabă. Cu fiecare pas care-l 
ducea mai departe de convoi îşi simțea spatele 
detensionându-se. Soarele, aflat deja în coborâre 
către linia orizontului, mai că-l orbea. Se aplecă în 
şa, numărând soldaţii din urma lui, ca să se 
asigure că niciunul nu se întorsese sau nu fusese 
lăsat în urmă. Erau toți. 

În vârful dealului, Geder se opri. Secundul i se 
alătură. 

— Putem să întindem tabăra în acelaşi loc ca 


noaptea trecută, excelenţă, zise el. Să pornim spre 
sud-est mâine dimineaţă. 

Geder scutură din cap. 

— Spre est, zise el. 

— Excelenţă? 

— Hai s-o luăm spre est, zise Geder. Gilea nu-i 
departe de aici şi am putea petrece câteva zile la 
căldură înainte să ne întoarcem în Vanai. 

— Ne-ntoarcem? întrebă secundul, având grijă 
să-şi păstreze glasul cât mai neutru posibil. 

— Ar fi cazul, spuse Geder înfrânându-şi un 
zâmbet. N-o să găsim nimic. 


Dawson 


„Treburi de iarnă.” 

Cuvintele însele emanau disperare. De la cea 
mai lungă noapte a anului şi până la cel dintâi 
dezgheț, nobilii se retrăgeau la moşiile lor sau 
urmau Vânătoarea Regelui. Descopereau ce fel de 
bărbați aveau să devină fiii lor, se reîntâlneau cu 
nevestele şi cu ţiitoarele şi evaluau veniturile 
adunate din dările de pe feudele lor. Pentru nobili, 
iarna însemna o viață domestică şi bucuriile 
căminului. Oricât de tare iubea Dawson 
Camnipolul, faptul că îi străbătea acum străzile 
înghețate de vânt şi mirosind a fum îl plasa în 
tovărăşia curtenilor de profesie, a neguțătorilor şi 
a altor oameni cu statut incert. Dar cauza lui era 
dreaptă, aşa că îndura această insultă adusă 


demnității sale. 

Şi nu era singurul care o îndura. 

— Nu înțeleg de ce îl urăşti atât de tare pe 
Issandrian, spuse Canl Daskellin, baron de 
Watermarch, Protector al  Northportului şi 
Ambasadorul Special al Maiestăţii Sale în Coasta 
de Nord. Il-adevărat, este mult prea chipeş şi din 
cale-afară de plin de sine, dar dacă te apuci să 
consideri ambiția şi părerea bună despre sine 
drept păcate, atunci n-o să găseşti niciun sfânt la 
curtea regală. 

Dawson se rezemă de spătarul scaunului. În 
jurul lor, Frăția Marelui Urs părea aproape pustie. 
Scaunele şi pernuţele acoperite cu mătase din cea 
mai fină sau cu damasc de Cabrai stăteau goale. 
Vase din fier forjat pline cu mangal fuseseră 
instalate în încăperile gândite să ofere răcoare în 
miezul verii. Servitoarele, de obicei greu încercate 
când trebuia să-i servească pe membrii frăției, se 
ațineau acum în umbră şi în cadrul uşilor, 
aşteptând un semn că era nevoie de ceva. În toiul 
verii, aici erau chiar şi o sută de bărbați, membri 
ai celor mai alese familii din imperiu, bând, 
fumând şi ţesând intrigi în încăperile spațioase şi 
comode. Acum, dacă Dawson vorbea prea tare, 
vocea i se auzea cu ecou. 

— N-am nimic cu omul, spuse Dawson, ci numai 
cu filosofia lui. Maas şi Klin nu-s cu nimic mai 
buni, dar Issandrian este cel care-i ţine în lesă. 

— Diferenţele filosofice numai cu greu ar putea 


să justifice... Cum să-i zic? O conspirație? 

— Filosof ia întotdeauna se transformă în 
acțiune. Issandrian, Maas şi ceilalți sunt dispuşi 
să joace cum le cântă clasele de jos ca să câştige 
putere. 

— Te referi la consiliul fermierilor. 

— Asta-i una, zise Dawson. Dar dacă ei sunt 
dispuşi să lupte pentru cauza gunoaielor ăstora, 
cât timp crezi că va trece până când gunoaiele o să 
vrea să-şi susțină chiar ele propria cauză? Avem 
deja interdicții cu privire la sclavie, la folosirea 
sclavelor de pat, la încorporare. Toate astea s-au 
întâmplat numai pe timpul vieţii noastre. Şi totul 
din cauza unor oameni ca Issandrian, care vor să 
câştige admirația muncitorilor, a negustorilor şi a 
târfelor. 

Canl Daskellin scoase un soi de mârâit surd. Cu 
lumina slabă a zilei de iarnă bătându-i din spate 
şi cu pielea lui întunecată ca a unui lyoneian, 
chipul îi era greu de citit. Totuşi, nu-şi exprimase 
dezacordul. Şi, dacă n-ar fi fost la rândul lui 
îngrijorat, n-ar fi venit. 

— A venit vremea ca adevăratul spirit al Anteei 
să iasă la lumină şi să facă ordine, spuse Dawson. 
Câinii ăştia îşi imaginează că ei conduc 
vânătoarea. Trebuie puşi cu botul pe labe şi dacă 
o să aşteptăm până când prinţul Aster se va duce 
să locuiască sub acoperişul lui Issandrian... 

Încheie cu o tăcere mai elocventă decât 
cuvintele. Daskellin se foi în scaun murmurând 


ceva obscen. 

— Eşti sigur că regele are de gând să facă pasul 
ăsta? 

— Am auzit-o chiar din gura lui, zise Dawson. 
Simeon este un om bun şi ar putea fi şi un rege 
bun, dar nu fără loialitatea noastră. Aşteaptă o 
ocazie să-l pună pe Issandrian la punct. Şi am de 
gând să i-o ofer. 

Voci şoptite se auziră pe coridor, apoi se 
pierdură din nou. Dinspre stradă venea un tropot 
de copite potcovite cu oțel. Canl îşi scoase din 
haină o mică pipă de lut şi ridică mâna. O 
servitoare sosi zorită cu o lumânare. Odată cu 
prima pală de fum aromat, albăstrui, fata se 
retrase. Dawson aşteptă. 

— Cum? întrebă Daskellin. 

Vocea lui căpătase un ton ferm, ca la un 
interogatoriu. Dawson zâmbi. Bătălia era pe 
jumătate câştigată. 

— ÎI lipsim pe Issandrian de puteri, zise Dawson. 
Facem să fie rechemat Alan Klin din Vanai. Îl 
înstrăinăm pe Issandrian de fermieri. Îi spargem 
cercul. 

— Te referi la Maas şi Klin. 

— Pentru început, dar are şi alți susținători. 
Însă numai asta nu-i de ajuns. Au câştigat 
influență pentru că oamenii care înțeleg ce- 
nseamnă sângele nobil sunt divizați. 

Daskellin trase îndelung din pipă şi tăciunii 
scânteiară cu putere, pierzându-şi strălucirea 


când acesta suflă fumul. 

— Şi ăsta-i motivul conspirației tale, zise el. 

— Să-i fii credincios regelui nu-i o conspirație, 
spuse Dawson. Este ceea ce ar fi trebuit să facem 
în tot acest timp. Dar am dormit şi potăile s-au 
furişat înăuntru. Şi ştii şi tu asta, Canl. 

Daskellin îşi ciocăni dinţii cu coada de lut a 
pipei. Miji ochii. 

— Orice ai de spus, spune, zise Dawson. 

— Credinţa față de regele Simeon e una. Să 
devin unealta casei Kalliam este cu totul altceva. 
Sunt... îngrijorat de schimbările pe care le propun 
Issandrian şi partida lui. Dar să schimb ambiția 
unui individ cu ambiția altuia nu-i o soluție. 

— Vrei să-ți demonstrez că nu-s Issandrian? 

— Da. 

— Ce dovadă vrei? 

— Dacă ajut la rechemarea lui Klin din Vanai, 
nu se poate ca tu să profiți de pe urma ei. Toată 
lumea ştie prea bine că fiul tău se află acolo sub 
comanda lui Klin. Jorey Kalliam nu poate prelua 
protectoratul Vanaiului. 

Dawson clipi, deschise gura să spună ceva şi o 
închise la loc. 

— Canl, începu el, dar Daskellin îl privi cu ochii 
îngustați. 

Dawson trase aer adânc în piept şi expiră lent. 
Când vorbi, vocea-i era mai aspră decât voise. 

— Jur în faţa Zeului şi a tronului Anteei că fiul 
meu, Jorey, nu va prelua protectoratul Vanaiului 


când Alan Klin va fi rechemat acasă. Mai mult, jur 
că nimeni din casa mea nu va profita de pe urma 
Vanaiului. Acum vrei să juri şi tu la fel, dragă 
prietene? 

— Eu? 

— Ai un văr în oraş, mi se pare? Sunt sigur că 
nu vrei să laşi impresia că în spatele sprijinului 
tău față de tron stau interese personale. 

Râsul bubuitor al lui Daskellin se rostogoli prin 
încăpere, un sunet profund şi destul de cald ca să 
alunge muşcătura iernii, fie şi pe moment. 

— Pe lacrimile Zeului, Kallam! O să ne 
transformi pe toţi în altruişti! 

— Juri? întrebă Kalliam. Juri să te alături cauzei 
celor care îi sunt loiali regelui Simeon, punând 
reinstaurarea tradiției mai presus de propria ta 
glorie? 

— Adevăraţi slujitori ai tronului, zise Daskellin 
pe jumătate amuzat. 

— Da, zise Dawson. 

În vocea lui nu era nici urmă de moliciune. Era 
dură ca piatra şi voința-i era de oţel. Adevărațţi 
slujitori ai tronului. 

Daskellin redeveni serios. 

— Chiar crezi în asta, spuse el. 

— Da, cred, răspunse Dawson. 

Ochii întunecați îi măsurară chipul de parcă ar 
fi încercat să pătrundă în spatele unei deghizări. 
Şi apoi, aşa cum se întâmplase cu alți doisprezece 
bărbați înaintea lui - oameni pe care Dawson îi 


alesese pentru că ştia că tânjeau la fel de mult ca 
el pe fața întunecată a celuilalt înflori mândria. 
Mândria şi hotărârea şi sentimentul de a deveni 
parte din ceva mai mare şi mai bun. 

— Atunci da, zise încet Daskellin. Jur. 


Diviziunea era cea mai evidentă dintre barierele 
existente în cadrul oraşului, dar nici pe departe 
singura. Pe ambele părți ale podurilor, nobilii îşi 
ocupau palatele lor cu vedere la scuaruri, în timp 
ce oamenii de rang inferior locuiau în clădiri mai 
mici şi mai puţin încăpătoare. Dacă trăiai la nord 
de Piaţa Kestrel, însemna că eşti de rang înalt. 
Dacă îţi țineai grajdurile lângă poarta de sud, 
însemna că ai sânge bun, dar că averea familiei a 
fost risipită. Oraşul avea o complexitate pe care 
numai locuitorii lui o puteau descifra. Străzile nu 
erau singurul criteriu după care se măsura rangul 
cuiva. Cei mai săraci şi mai disperaţi îşi săpau 
tuneluri subterane, redeşteptând la viață ruinele 
vremurilor trecute, peste care se înălța oraşul 
modern, şi trăiau în beznă şi promiscuitate, dar 
măcar feriți de neplăcerile iernii. 

Gheaţa şi zăpada  înălbiseră  caldarâmul 
întunecat. Căruţele înaintau încet şi catârii 
păşeau cu grijă. Caii tropăiau sacadat ca să nu 
cadă şi să-şi rupă vreun picior, caz în care ar fi 
fost ucişi pe loc, în plină stradă. Iarna în Camnipol 
te lipsea până şi de demnitatea de a avea o trăsură 
la dispoziție, dar Dawson era atât de mulțumit de 


sine după întâlnirea cu Daskellin, încât nu se 
sinchisi. O lăsă pe servitoare să-i încheie centura 
hainei din piele neagră, cu broderie de argint la 
cusături şi cu copci din calcedonie, îşi puse pe cap 
o pălărie asortată, cu bor larg, şi porni pe jos către 
locuinţa sa şi către Clara. 

Îşi petrecuse copilăria în Camnipol, ziua 
urmându-şi tatăl în oficierea ritualurilor puterii, 
iar noaptea bând, cântând şi flirtând în compania 
altor băieți cu sânge nobil. Chiar şi acum, după 
zeci de ani, pietrele acoperite de zăpadă 
ascundeau amintiri. Trecu pe lângă aleea îngustă 
unde Eliayzer Breiniako alergase gol puşcă după 
ce pierduse un pariu cu el, în noaptea în care 
amândoi împliniseră paisprezece ani. Apoi curba 
largă ce ducea către străzile locuite de timzinai şi 
jasuru: cartierul gândacilor şi al paralelor. Trecu 
pe sub Arcul lui Morade, locul unde cel din urmă 
împărat dragon, nebun, murise ucis de ghearele 
fratelui său de cuib. Arcul din jadul-dragonului se 
ridica aproape la fel de înalt ca Turla Regelui, atât 
de subțire şi de delicat, încât părea gata să se 
prăbuşească la prima rafală de vânt. Trecu de 
altarul lui Sorrial, cu zidul său sudic înnegrit de 
funingine. lată şi bordelul unde tatăl lui îl dusese 
când împlinise zece ani, plătind pentru prima lui 
noapte cu o femeie. 

Cerul ca un singur nor alb, imens, strălucea 
binevoitor deasupra oraşului, alungând umbrele. 
Din căruţa unui brutar care se întorcea de la piață 


căzu o ladă cu migdale şi un grup de copii apăru 
parcă de nicăieri, înhățând sâmburii înainte să-i 
poată opri căruțaşul. De pe zidul vestic, putea 
privi în jos către câmpiile vaste ale Anteei, ca Zeul 
însuşi contemplându-şi lumea. Vântul şuiera pe 
străzi, muşcându-i şi şmirgheluindu-i obrajii şi 
buzele. Era oraşul perfect. Tot ce era important se 
petrecuse în acest loc, de la căderea dragonilor 
până la înălțarea Profetului Alb şi la răscoalele 
sclavi lor ce oferiseră casei Anteea puterea de a 
reînființa un imperiu al pursângilor în oraşul 
construit de dragoni. Pietrele acestea erau martorii 
secolelor şi ai epocilor. 

Şi acum, poate pentru prima oară, Dawson îşi 
lua locul ce i se cuvenea în oraşul iubit. Începuse 
lucrarea pentru care Camnipolul avea să şi-l 
amintească. Dawson Kalliam, baron de Osterling 
Fells, care a purificat curtea regală şi a călăuzit 
Anteea pe calea cea dreaptă şi cuvenită. Kalliam, 
care i-a adunat în jurul său pe apărătorii dreptății. 
Care i-a distrus pe agenţii haosului şi ai 
schimbării. 

Oraşul Nemuritor îl invita să se îmbete cu 
amintirile sale şi cu viziunea unui viitor modelat 
de voinţa lui — un viitor în care nu el, ci Curtin 
Issandrian şi Feldin Maas erau cei siliți să înoate 
prin mocirla înghețată iar Dawson cedă ispitei. 
Dacă vor fi existat semne prevestitoare atacului, el 
nu le observă. 

Drumul cotea, urmând muchia promontoriului, 


şi la răspântia triunghiulară unde se uneau două 
străzi largi stăteau adunați trei bărbaţi în haine şi 
pantaloni din lână întunecată, cufundați într-o 
discuție. Respiraţiile li se înălțau în aer albe ca 
nişte pene, la fel de albe precum cerul de 
deasupra. Dawson înaintă, aşteptându-se ca ei să 
se dea la o parte din fața unui baron al curții 
regale. Căutături aspre o întâlniră pe a sa. Bărbaţii 
nu se clintiră. 

Enervarea îl smulse pe Dawson din reverie, apoi 
îşi spuse că poate oamenii nu-i recunoscuseră 
rangul şi starea socială. Bărbatul aflat cel mai 
aproape îşi dădu la o parte haina şi scoase un cuţit 
cu o lamă lată, încovoiată. Ceilalți se apropiară, 
încercând să-l înconjoare. Dawson scoase un râset 
scurt de uimire şi dispreț, iar bărbatul cu cuțitul 
se năpusti asupra lui. Dawson dădu înapoi, 
încercând să-şi tragă la rândul său spada. Înainte 
să-şi elibereze însă arma din teacă, tâlharul din 
stânga lui îl lovi peste cot cu o bâtă. Mâna lui 
Dawson amorți şi spada căzu fără zgomot pe 
caldarâmul înzăpezit. Bărbatul cu cuțitul lovi şi 
lama străbătu haina de piele, pătrunzând în 
pieptul lui Dawson. Acesta scoase un strigăt şi 
făcu un salt în spate. 

Nici că putea fi ceva mai neasemănător cu un 
duel. Nu exista nici urmă de frumuseţe în stilul şi 
mişcările bărbaților, nici urmă de simț al onoarei. 
N-aveau nici măcar grația oferită de o pregătire 
minimală în lupta cu armele. Bărbatul cu cuțitul 


mânuia arma ca un măcelar, iar tovarăşii lui 
înarmaţi cu bâte îl înghesuiau pe Dawson de parcă 
s-ar fi aşteptat ca el s-o ia la fugă guițând ca o 
scroafă  înspăimântată. Dawson îşi îndreptă 
spatele şi-şi apăsă palma pe tăietura din haină. 
Degetele înmănugşate i se umplură de sânge. 

— Asta a fost ultima greşeală din viaţa ta, zise 
Dawson. Habar n-ai cu cine te-ai pus. 

Bărbatul cu cuțitul zâmbi. 

— Ba crez că am, excelenţă, zise el şi lovi din 
nou. 

Arma s-ar fi înfipt în pântecele lui Dawson, dacă 
zecile de ani de antrenamente nu l-ar fi făcut să se 
tragă înapoi şi în lături. Bărbatul din stânga sa îşi 
avântă bâta cu putere, nimerindu-l în umăr. În 
timp ce se prăbuşea în genunchi, lui Dawson îi 
trecu prin minte pentru prima oară gândul că 
aceştia nu erau nişte bandiți oarecare, dornici să 
facă rost de ceva mărunțiş. Era o capcană şi-i 
fusese destinată. 

Bărbatul din dreapta dansa pe vârfurile 
picioarelor, înaintând şi retrăgându-se, înaintând 
şi retrăgându-se, cu bâta ridicată, pregătit s-o 
coboare cu forță, sfărâmând craniul lui Dawson. 
Acesta îşi ridică braţul, iar atacatorul scoase un 
geamăt şi dispăru. Asasinii se întoarseră. Un alt 
bărbat, în veşmintele din lână cenuşie ale 
vânătorilor, se  rostogolea pe caldarâm în 
îmbrăţişarea violentă a bărbatului cu bâta. Când 
se  despărțiră, nou-venitul sări în picioare. 


Hainele-i erau pline de sânge, ca şi spada scurtă 
pe care o ţinea în mână. Banditul nu se mai ridică. 

— Lord Kalliam, strigă nou-venitul şi-i aruncă 
arma lui. 

Dawson o privi descriind un arc de sânge şi oţel 
prin aer. Timpul păru să încetinească. Mânerul 
era din piele neagră, uzată. Lama avea un şanţ pe 
mijloc. Dawson se întinse şi prinse spada din aer. 
Celălalt bărbat înarmat cu bâtă lovi şi, aflat încă 
în genunchi, Dawson pară. 

Atacatorul căzut la pământ gemu, se ridică într- 
un braț, apoi se prăbuşi la loc într-o băltoacă roşie 
ce creştea văzând cu ochii. 

Dawson se ridică în picioare. Cei doi asasini se 
consultară din priviri şi Dawson citi teama în 
atitudinea lor. Într-adevăr, el era rănit, iar 
salvatorul lui neînarmat. Într-adevăr, taberele 
abia de erau egale. Totuşi, trecerea de la o situație 
cu trei atacatori şi o victimă la o luptă aproape de 
la egal la egal le slăbise bandiţilor încrederea. 
Bărbatul cu bâta făcu un pas în spate, 
întorcându-se pe jumătate de parcă ar fi avut de 
gând să fugă. Dawson îşi simţi buzele arcuindu-se 
într-un rânjet. Oamenii ăştia erau nişte laşi. 

Lovi puternic cu spada sa de împrumut, o 
lovitură joasă, rapidă. Bărbatul dădu înapoi, 
parând cu stângăcie. În dreapta, cuţitarul scoase 
un strigăt şi se azvârli asupra aliatului neînarmat 
al lui Dawson. Durerea rănilor lui Dawson păli, iar 
răceala propriului sânge înghețându-i pe piept îi 


aduse pe buze un zâmbet sălbatic. Bărbatul cu 
bâta făcu un pas înapoi şi Dawson îl presă, 
înaintând cu genunchii îndoiți, cu centrul de 
greutate jos şi cu trupul pregătit. Când bâta se 
avântă din nou, Dawson pătrunse înăuntrul 
arcului acesteia, primind lovitura în coaste, şi-şi 
repezi spada înainte. Aerul năvăli afară din 
plămânii omului cu bâta, sub forma unui abur 
alb. Purta armură pe sub haină. Asasinul nu 
murise, dar era năucit. Dawson se răsuci, 
coborându-şi cu forță călcâiul asupra piciorului 
celuilalt, şi-l lovi cu mânerul spadei în obraz. 
Trosnetul inconfundabil al cartilajului rupt i se 
transmise prin încheietură. 

Asasinul se repezi asupra lui aplecat de şale, 
sperând să-l doboare prin forță. Dawson patină 
îndărăt, alunecând pe caldarâmul îngheţat. 
Banditul era mai solid decât el şi conta pe asta în 
încăierarea ce urma. Judecase însă greşit firea lui 
Dawson. 

Acesta lăsă să-i cadă spada şi înşfăcă părul 
negru al tâlharului cu mâna stângă, dar nu ca să- 
i îndepărteze capul, ci ca să-l ţină locului. Îşi 
înfipse adânc degetul mare într-una dintre orbitele 
atacatorului. Se petrecu ceva teribil şi delicat şi 
omul scoase un țipăt ascuţit de durere şi spaimă. 
Dawson îl îmbrânci şi bărbatul se prăbuşi în 
genunchi, apăsându-şi palmele peste ochiul 
distrus şi peste nasul spart. 

Bărbatul cu cuțitul şi salvatorul lui Dawson îşi 


dădeau târcoale. Salvatorul, neiînarmat, îşi ținea 
braţele desfăcute. O tăietură la brațul drept 
sângera, împroşcând gheața albă şi lespezile 
întunecate cu picături stacojii. Pe stradă se 
adunaseră oameni. Bărbaţi, femei, copii, 
contemplând încăierarea cu ochi mari şi avizi, fără 
să îndrăznească să se amestece. Dawson îl dobori 
cu o lovitură de picior pe bărbatul cu bâta, care se 
văita, şi desprinse cureluşa ce-i lega arma de 
încheietură. Cuţitarul îi aruncă o privire panicată 
şi Dawson învârti prin aer bâta, testându-i 
echilibrul şi greutatea şi făcând-o să şuiere. 

Bărbatul cu cuțitul o rupse la fugă, azvârlind 
zăpada în urma sa cu cizmele-i negre. Oamenii se 
despărțiră înaintea lui, preferând să-l lase să 
scape decât să rişte o lovitură. Ţărani, oameni de 
rând şi şerbi, făcând loc unuia de-ai lor. Ar fi vrut 
să se simtă scandalizat că plebea din Camnipol îi 
permitea banditului să scape cu fuga, dar nu 
putea. Laşitatea era în natura celor de jos, ca şi 
tendința de a căuta siguranţă în mijlocul turmei. 
La fel de bine le-ar fi putut găsi vină oilor că 
behăie. 

Cel dintâi asasin doborât zăcea complet 
nemişcat, cu sângele aburind în jurul lui. Cel de- 
al doilea bărbat amuțea şi el, pradă şocului. 
Salvatorul lui Dawson se lăsă pe vine şi-şi 
examină mâna rănită. Era tânăr, cu brațe şi umeri 
vânjoşi şi cu un păr aspru, tăiat cu cuțitul. Chipul 
lui îi era familiar. 


— S-ar părea că-ți datorez mulțumiri, spuse 
Dawson. 

Spre surprinderea lui, i se tăiase răsuflarea. 

Omul clătină din cap. 

— Ar fi trebuit să sosesc mai iute, stăpâne, zise 
tânărul. Am rămas prea mult în urmă. 

— Prea mult în urmă? întrebă Dawson. Mă 
urmăreai? 

Omul făcu semn că da, ocolindu-i privirea. 

— De ce? întrebă Dawson. 

— Soţia dumneavoastră, stăpâne, zise omul. M- 
a luat în serviciul ei după ce m-aţi alungat. M-a 
însărcinat să veghez la siguranța domniei-voastre. 
Mă tem că n-am făcut o treabă prea grozavă. 

Fireşte! Hăitaşul din bucătărie, cel care îi 
înapoiase bucata de corn de cerb îmbibată în 
sânge de câine şi-n insultă. Vincen Coe, aşa-l 
chema. N-o întrebase pe Clara cum avusese grijă 
de băiat, dar, desigur, ea nu putea să-l reangajeze 
împotriva ordinelor ferme ale soțului ei. Şi, fireşte, 
ar fi fost sub demnitatea lui să admită că îl 
nedreptăţise pe tânăr. 

— Te înşeli, zise Dawson. 

— Excelenţă? 

— Nu te-am mai văzut în viața mea şi n-aş fi 
alungat din serviciul meu un bărbat cu curajul şi 
abilitățile tale. 

— Da... adică nu, excelența voastră. 

— Atunci aşa rămâne. Haide să bandajăm 
zgârieturile astea. 


Coe se ridică în picioare. 

— Spada mea, stăpâne? 

— Da. S-ar putea s-avem nevoie de ea, zise 
Dawson, făcând semn către arma care zăcea pe 
caldarâm acoperită de sânge, zăpadă şi funingine. 
Se pare că bag în sperieţi taman pe cine trebuie. 


Marcus 


Foc şi sânge. Merian ţipa de durere şi frică şi 
indignare aşa cum numai un copil poate. Îl privea 
țintă, întinzând mâinile către el. Marcus se luptă 
cu paralizia ce-l cuprinsese, îşi forță braţele s-o 
apuce şi, mişcându-le, se deşteptă. 

TȚipetele morților mai stăruiau în aerul răcoros în 
timp ce se ridica în capul oaselor, pe jumătate 
treaz, aşteptându-se să zărească ogoarele de ovăz 
şi morile de vânt înalte şi maiestuoase din Ellis. În 
schimb, deasupra lui se întindea bolta plină de 
stele a  Birancourului, iar în întunericul 
amenințător al munţilor ce se ghiceau în spatele 
lui, spre est, nu se zărea nicio geană de zi. Mirosul 
de ars din amintirile sale făcu loc parfumului 
dulce şi astringent al crinilor iernatici şi acelei 
presimțiri îndepărtate a sării ce anunţa marea. 

Se întinse la loc în aşternut, aşteptând ca visul 
să se risipească. Dintr-o lungă obişnuinţă, îşi 
urmări reacțiile corpului. Nodul care-i strângea 
gâtul cedă cel dintâi, apoi i se relaxă pieptul. 
Durerea ca o lovitură de pumn din pântece se 


diminuă treptat şi dispăru. În curând nu mai simţi 
decât golul permanent de sub coaste şi ştiu că se 
putea ridica în picioare. 

Erau cicatrice de război. Unii îşi pierdeau un 
picior sau o mână. Alţii îşi pierdeau ochii. Marcus 
îşi pierduse familia. Şi suferea ca bătrânii soldați 
care ştiau când se apropia ploaia după durerea din 
oasele lor de mult vindecate. Nu însemna nimic. 
Era doar propria lui vreme rea şi, ca orice vreme 
rea, avea să treacă. Visele se înrăutățiseră numai 
pe moment. 

Convoiul era cufundat în somn, căruțaşii şi 
catârii deopotrivă, în noaptea adâncă. Focul de 
veghe sclipea pe panta de deasupra lui, nu mai 
strălucitor decât o stea, dar portocaliu, nu 
albăstrui. Marcus se îndreptă către el. Iarba 
uscată îi foşnea sub cizme şi şoareci de câmp o 
zbugheau din calea lui. Silueta lui Yardem Hane 
se profila în bătaia unui foc mic, la care stătea cu 
spatele ca să împiedice lumina să-i scadă 
agerimea vederii. Alături de el se afla o siluetă mai 
puţin familiară. Marcus se apropie suficient cât să 
le desluşească spusele. 

— Forma unui suflet? întrebă maestrul Kit. Nu 
cred că înţeleg ce vrei să spui. 

— Exact asta. Fiecare suflet are o formă, zise 
Yardem, modelând cu mâinile lui mari aerul 
dinaintea sa. Şi asta îi determină soarta. Orice ți- 
ar scoate lumea asta în cale, depinde de forma 
sufletului tău ce o să faci, iar faptele tale îţi 


determină destinul. 

Marcus îşi târşâi picioarele suficient de tare ca 
să-şi anunţe prezenţa. 

— Bună dimineaţa, căpitane, zise Yardem fără 
să se întoarcă. 

— l-ai împuiat iscusitului nostru capul cu 
lăturile tale superstițioase? 

— Da, domnule. 

— Fii atent, Kit, spuse Marcus pătrunzând în 
cercul difuz de lumină. Yardem a fost preot 
cândva, să ştii. 

Maestrul Kit înălță din sprâncene privind 
întrebător când la Marcus, când la Yardem. 
Tralgul îi răspunse cu o ridicare elocventă din 
umeri. 

— S-a terminat prost, spuse Yardem. 

— N-am mai auzit de credința asta, zise 
maestrul Kit. Trebuie să recunosc că ideea mi se 
pare fascinantă. Ce formă are sufletul tău? 

— Nu mi-am văzut sufletul niciodată, spuse 
Yardem. 

Marcus se aşeză. Simţea căldura focului în 
spate. Mult deasupra lor, o stea căzătoare 
străfulgeră de la est la vest, stingându-se înainte 
ca Marcus s-o vadă bine. Dintr-odată, liniştea 
deveni stânjenitoare. 

— Dă-i înainte, zise Marcus. Spune-i, dac-aşa 
vrei tu. 

— Ce să-mi spună? întrebă maestrul Kit. 

— Pe-al căpitanului l-am văzut. Eram la 


Wodford, în ziua bătăliei. Căpitanul a trecut pe 
lângă mine călare, inspectându-şi trupa şi... l-am 
văzut. 

— Şi ce formă avea? întrebă maestrul Kit. 

— Un cerc stând în picioare, zise Yardem. 

— Şi ce crezi că însemnă? 

— Că se înalță atunci când cade şi se prăbuşeşte 
atunci când ajunge sus, răspunse Yardem. 

— l-a trebuit o viziune ca să priceapă asta, zise 
Marcus. Cei mai mulți oameni presupun pur şi 
simplu că aşa merg lucrurile. 

— Dar întotdeauna? zise maestrul Kit. În mod 
sigur, dacă Zeul ar vrea să schimbe forma 
sufletului unui om... 

— Nu l-am văzut niciodată pe Zeu, spuse 
Yardem. 

— Dar crezi în el, zise Maestrul Kit. 

— Nu mă pronunt, răspunse Yardem. 

Maestrul Kit cugetă la spusele lui. 

— Dar tu, căpitane? întrebă el. Se spune că 
odinioară erai un om tare pios. 

— Aleg să nu cred în zei, ca un act de milostenie, 
spuse Marcus. 

— Milostenie față de cine? 

— Faţă de zei. Pare cam nepoliticos să crezi că 
n-au fost în stare să facă o lume mai bună decât 
asta, zise Marcus. A mai rămas ceva de mâncare? 

Zorii se insinuară încet, făcând linia munților 
dinspre est să se deseneze mai clar pe fundalul 
presărat cu stele, apoi câţiva nori subțiri ca 


degetul prinseră o strălucire trandafirie şi aurie şi 
lumina păru să apară dintr-odată, ridicându-se 
din pământ asemenea ceții. Căruţele se 
transformară din  matahale  nedesluşite în 
construcții din fier şi lemn. Un zăngănit de oale se 
auzi dinspre partea cealaltă a taberei, unde 
nevasta conducătorului convoiului începuse să 
gătească terciul de dimineaţă, compus din cereale 
fierte şi carne de porc în miere. Peisajul se 
schimbă dintr-un întuneric nesfârşit şi fără repere 
în dealuri şi copaci, tufişuri şi pârâu. Yardem puse 
gărzile să-şi facă antrenamentul zilnic, iar Marcus 
inspectă tabăra, prefăcându-se că nu exista o 
căruță anume de care-i păsa mai mult decât de 
celelalte. 

Fata, Cithrin, urma aceeaşi rutină ca toţi ceilalți. 
Îşi îngrijea catârii, mânca, îşi curăța de noroi 
butucii roţilor. Dacă avea nevoie de ajutor îl cerea 
de la Opal sau de la maestrul Kit. Niciodată de la 
conducătorul convoiului sau de la Marcus. Dar 
nici de la Sandr, iar băiatul o evita la rândul lui de 
parcă viaţa i-ar fi depins de asta, aşa că era foarte 
bine. Marcus o urmărea pe neobservate. Se 
descurca mai bine ca atunci când plecaseră din 
Vanai. Ba chiar şi decât atunci când plecaseră din 
Bellin. Dar avea pungi întunecate sub ochi şi 
mişcările îi erau stângace din cauza oboselii. 

Marcus îl găsi pe conducătorul convoiului stând 
pe vine lângă căruţa cu plumb, cu un sul mare de 
pergament desenat cu cerneală întins pe pământ 


înaintea lui: o hartă a sudului Birancourului, 
probabil depăşită de secole, dar care tot arăta 
unde se aflau drumurile dragonului. Soţia lui, 
încheindu-şi îndatoririle privind micul dejun, 
înhăma catârii. 

— O zi, zise conducătorul convoiului. Cel mult o 
zi şi jumătate şi-o să ajungem din nou pe un drum 
adevărat. 

— Asta-i bine. 

— Peste alte trei, o să fim în Porte Oliva. Ai mai 
fost acolo? 

— O dată sau de două ori, spuse Marcus. Este 
un port bun pentru iernat. Nu-i prea friguros. 
Guvernatorul reginei nu are mâna prea grea când 
e să ia taxele. 

— Atunci o să ne oprim acolo. 

— Pe la începutul primăverii, drumurile către 
Carse ar trebui să fie libere, zise Marcus. 

— Nu şi pentru mine, spuse conducătorul 
convoiului, împăturind harta. Ajungem la Porte 
Oliva şi-am terminat. Convoiul se opreşte acolo. 

Marcus se încruntă şi-şi încrucişă braţele. 

— Sunt câteva probleme aici, zise el. Misiunea 
mea este să duc toată marfa în siguranţă la Carse. 

— Misiunea ta este să aperi convoiul, zise 
timzinaiul. A mea este să spun unde merge şi unde 
se opreşte. Porte Oliva are o piață. Face schimburi 
comerciale pe uscat cu Cabrai şi Herez, ca să nu 
mai pomenesc de restul oraşelor din Birancour. 
Trimite nave spre Lyoneia şi face comerț pe mare 


cu Syramysul Îndepărtat. Marfa pe care am fost 
plătit s-o transport o să se vândă destul de bine 
acolo. 

— Marfa pe care ai fost plătit s-o transporti, 
spuse Marcus rostogolind cuvintele pe buze de 
parcă ar fi avut un gust nefiresc. 

— Ar trebui să-mi mai pese de altceva? 

Conducătorul convoiului îşi împinse bărbia 
înainte. 

— Te temi că asta i-ar putea produce necazuri 
contrabandistei? 

— Din câte ştiu eu, Banca Medean nu face 
afaceri în Birancour, zise Marcus. Asta înseamnă 
s-o laşi pe fata aia cu fundul pe o grămadă de bani 
cât casa, fără nimeni care s-o apere. Ai putea la fel 
de bine să-i atârni un semn de gât. 

Conducătorul convoiului aruncă harta 
împăturită pe capra căruţei şi se cocoţă alături de 
ea. Soţia lui clipi tăcută către Marcus, în semn de 
scuze, şi îşi întoarse privirea. 

— Fata aia n-are decât să aibă singură grijă de 
ea, de băutura şi de contrabanda ei şi de 
păcătuitul cu gărzile tale, zise conducătorul 
convoiului. Am avut un noroc chior cu ticălosul 
ăla de anteean. N-avem niciun motiv să ne 
aşteptăm că vom fi la fel de norocoşi data viitoare. 

„Și va fi o dată viitoare”, îşi zise el fără să 
rostească vorbele cu voce tare. Nici nu era nevoie. 

— Dacă vrei sfatul meu, continuă conducătorul 
convoiului, fă bine de-ţi ia banii, întoarce calul şi 


îndepărtează-te de fata aia până când nu mai 
rămâne decât o amintire. Oamenii ca ea aduc 
numai necazuri. 

Marcus se zburli. 

— La ce fel de oameni te referi? 

— La bancheri, zise conducătorul convoiului şi 
scuipă. 

Porte Oliva se cuibărea pe un pinten de pământ 
ce înainta într-un golf larg, cu apă puţin adâncă. 
Chiar şi când mareea era joasă, oraşul era apărat 
pe trei părți de apă. Recife şi praguri de nisip 
făceau apropierea dinspre ocean suficient de 
periculoasă pentru ca luntraşii locali să-şi poată 
câştiga traiul călăuzind corăbiile în siguranța 
portului şi apoi din nou în larg. În cei o mie de ani 
de la întemeierea sa, oraşul nu fusese ocupat 
niciodată cu forța, deşi, în două rânduri, se lăsase 
cucerit. Drumul dragonului ducea spre el, verdele 
său urmând crestele unor dealuri de mult erodate, 
ceea ce silea căruțele să călătorească pe vârfurile 
arcadelor ample în timp ce solul rămânea mult 
dedesubt. 

Pe măsură ce se apropiau de oraş, drumul era 
mai aglomerat. Dacă Vanaiul fusese plin de 
timzinai cu chitina întunecată, aici în mulțime se 
vedeau fețele palide şi eterice ale cinnailor şi blana 
uleioasă, scurtă şi împodobită cu mărgele a 
kurtadamilor, în număr chiar mai mare decât 
pursângii. Înghesuiala de căruţe şi trupuri spori şi 
Marcus începu să zărească ici şi colo spadasini cu 


brățări de cupru purtând verdele şi galbenul 
Birancourului. Gărzile reginei. Paznicii oraşului, 
deşi regina prefera oraşele mai mari din nord, 
Sara-sur-mar şi Porte Silena. Marcus îl văzu pe 
conducătorul convoiului apropiindu-se de unul 
dintre soldații mai vârstnici şi aplecându-se spre 
acesta de parcă ar fi vrut să-i vorbească 
netulburat de zumzăitul şi murmurul mulțimii. 
Câteva monede îşi schimbară stăpânul şi, fără să 
fi plătit vreo taxă, căruțele se pomeniră mişcându- 
se mai iute ca înainte, depăşind pietonii şi 
cărucioarele cu mărfuri. Marcus îşi dădu seama că 
ajunseseră în centrul oraşului Porte Oliva când 
apărură cerşetorii şi milogii. 

— Vă rog, excelenţă, pentru copilul meu. 

— Soţul meu e marinar. Corabia lui a întârziat 
trei luni şi n-avem bani de mâncare. 

— Zeul spune să fim generoşi. 

Marcus mergea de-a lungul şirului de căruțe, 
ignorând cuvintele şi gesturile, cu ochii după hoţii 
şi pungaşii care se ascundeau întotdeauna în 
mijlocul acestor mulțimi. Celelalte gărzi îi urmară 
exemplul, cunoscând, probabil, mai multe decât el 
despre asemenea trucuri. Era ciudat ce bine se 
pliau actorii pe fiecare aspect legat de paza unui 
convoi, cu excepția luptei propriu-zise. Ajunse la 
ultima căruţă şi se întoarse, pornind din nou spre 
fruntea convoiului. La trei căruţe distanţă de el, 
maestrul Kit se aplecă şi puse o monedă în mâna 
unui bătrân. 


— Nu-i încuraja, îi strigă Marcus. Sunt nişte 
mincinoşi cu toţii. 

— Nu toți căpitane, îi strigă la rândul lui Kit, 
zâmbind. Doar cei mai mulți. 

Trecu pe lângă căruța cu lână, unde 
contrabandista, tot în hainele aspre de căruțaş, îşi 
mâna echipajul. Pe lângă cinnaii puri de pe drum 
era mai uşor s-o priveşti drept o fată pursânge cam 
slăbănoagă. Părul ei nu era la fel de fin ca al lor, 
trăsăturile-i erau mai aspre, pielea ei avea mai 
multă culoare, dar asemănarea exista. Ea îl zări 
privind-o şi încercă să-i zâmbească. O ignoră cu 
aceeaşi deliberare ca pe cerşetori şi din aceleaşi 
motive. În timp ce călărea înainte, simţea 
anticipaţia şi groaza încleştându-i stomacul. 
Discuţia aceea avea să vină şi-avea să vină astăzi, 
iar cel mai înțelept lucru - decizia corectă, care ar 
fi făcut coşmarurile să dispară - era s-o refuze. 
Aflat lângă căruța cu plumb, Yardem îi întâmpină 
privirea impasibil. 

Cândva, oraşul se terminase cu marile fortificații 
de piatră. Acum, zidurile înalte de piatră albă se 
aflau în mijlocul unui cartier comercial în plină 
activitate. Negustori de peşte îşi lăudau capturile 
pe partea nordică a tunelului boltit ce ducea către 
oraşul interior şi, de partea cealaltă, bărbaţi şi 
femei identici făceau reclamă aceloraşi soiuri de 
peşte. Construcțiile de război dormeau în mijlocul 
comunității vii, ca o felină dormitând după o 
vânătoare reuşită. Dincolo de ele, drumul 


dragonului se lățea şi se oprea într-o imensă piață 
deschisă. 

Aici aglomeraţia era la fel de mare ca pe drum. 
Un mare templu de marmură, înalt cât cinci 
oameni cocoțați unul pe umerii celuilalt, domina 
capătul estic, iar la vest se afla palatul 
guvernatorului, din cărămidă roşie şi sticlă. Vocea 
Zeului şi braţul legii, puterile îngemănate ale 
tronului. Şi între ele, împrăştiate prin piaţă, se 
înălțau platforme de lemn cu prizonieri 
îndurându-şi pedepsele. Un kurtadam cu ochi 
înlăcrimați şi cu mâinile tăiate ţinea între cioturi o 
tăbliță care-l denunța ca fiind hoț. O femeie 
pursânge acoperită de rahat şi gunoaie stătea sub 
un simbol sculptat în lemn ce o desemna drept 
codoaşă. Trei cinnai atârnau în spânzurătoare, cu 
muştele întunecându-le carnea moale din jurul 
ochilor: un criminal, un violator şi un pedofil. 
Laolaltă, platformele constituiau o prezentare 
scurtă şi eficientă a legilor locale. 

Comandantul convoiului îi lăsă să-l aştepte 
aproape o oră, dispărând în palatul 
guvernatorului, de unde reveni cu mici figurine de 
piatră prinse pe câte un şiret de piele, ce urmau 
să fie plasate pe căruțe ca semn că taxele de drum 
fuseseră plătite. Cu un strigăt, îi conduse până la 
depozit pe un drum lăturalnic din cărămizi tari şi 
decolorate. 

Sfârşitul călătoriei. Marcus se apropie de căruța 
din frunte. Conducătorul convoiului îi pregătise 


un sac de pânză. Când i-l întinse, zăngăni. 

— Poţi să-i numeri, zise timzinaiul. 

— E în regulă, zise Marcus. 

Conducătorul convoiului ridică din sprâncene, 
apoi dădu din umeri. 

— Cum vrei. Dar să nu vii mai târziu să spui că 
erau prea puţini. 

— N-o să vin. 

— Bine-atunci. 

Marcus îl salută şi se îndepărtă. Scoase din sac 
partea lui şi pe a lui Yardem, apoi, în ciuda a ceea 
ce spusese, numără restul. Erau toți. 

Actorii se aflau în jurul căruței lor, purtând în 
continuare  armurile şi săbiile. Drumul îi 
schimbase şi nu-i schimbase. Erau mai duri acum 
şi fiecare putea să mânuiască spada ca un soldat. 
Pe de altă parte, râdeau şi glumeau la fel de mult 
ca în taverna din Vanai. Sandr şi Smit se întreceau 
să vadă cine poate sta mai mult timp în mâini. 
Cary, Opal şi Mikel schimbau între ei glume şi 
înțepături în timp ce se îngrijeau de catâri. 
Maestrul Kit stătea pe capra înaltă a căruțţei, 
veghind asupra tuturor ca un sfânt binevoitor din 
poveştile de odinioară. Marcus se apropie de el. 

— Se pare că şarada noastră a reuşit, spuse 
maestrul Kit. Nu m-am aşteptat să avem parte de 
atâtea aventuri. 

— Ar fi o comedie reuşită, zise Marcus. 

— Cred că lumea este adesea aşa. 

— Cum? 


— Comică, dar numai de la distanța potrivită. 

— Se prea poate, zise Marcus dându-i banii 
maestrului Kit. Ce-o să faceţi acum? 

— Cred că Porte Oliva este un vad la fel de bun 
ca oricare altul, aşa că probabil ne vom încerca 
norocul cu meseria noastră. Poate după ce ne 
odihnim puţin. Oraşul are o tradiție îndelungată 
în teatrul de marionete şi sper că o să putem să 
recrutăm un actor sau doi cu asemenea talente. 

— Mi-a făcut plăcere să lucrez cu tine, spuse 
Marcus. A mers mult mai bine decât mă aşteptam, 
ținând cont de toate. Presupun c-o să te mai văd 
prin oraş. Rămânem până dă dezghețul. 

— Îţi mulţumesc că nu l-ai emasculat pe Sandr. 
Încă mai sper să scot din el un june-prim decent. 

— Mult noroc cu asta, zise Marcus. 

— Ai grijă de tine, căpitane Wester, spuse 
maestrul Kit. Eşti un tip fascinant. 

Şi terminase şi cu asta. La stânga, conducătorul 
convoiului trecea pe rând pe la fiecare căruţă, 
obținând semnături şi inventaruri. Yardem se ivi 
alături de Marcus. 

— O să avem nevoie de oameni, zise tralgul. 

— Şi de un iscusit. Dar aici nu-i război. O să 
găsim noi. 

Tralgul flutură dintr-o ureche în clinchet de 
cercei. 

— O s-o laşi pe fată să ne angajeze, domnule? 

Marcus trase aer în piept. Oraşul mirosea a 
balegă, a peşte şi a apă sărată. Ceaţa făcea cerul 


dimineții să pară mai mult alb decât albastru. 
Eliberă încet aerul din plămâni. 

— Nu, zise el. 

Rămaseră alături unul de altul. Conducătorul 
convoiului ajunsese la căruța fetei. Cithrin stătea 
în fața lui ca un prizonier înaintea judecătorului, 
cu spatele drept şi privirea aţintită înainte. 
Singură, într-un oraş pe care nu-l cunoştea, fără 
un protector şi fără să ştie încotro s-o apuce. 

— Am putea să plecăm acum, zise Yardem. 

Marcus clătină din cap. 

— Merită s-o audă. 

Conducătorul convoiului trecu mai departe. 
Marcus se uită la tralg, apoi o privi pe fată, scuipă 
şi se apropie de ea. „Fă-o şi lasă ce-i mai rău în 
urmă”, îşi spuse în gând, „apoi treci la următoarea 
treabă.” Când ajunse lângă ea, fata îşi ridică 
privirea, cu ochii rătăciți şi sticloşi de epuizare, 
mai palidă ca de obicei. Şi totuşi îşi înălță puţin 
bărbia. 

— Căpitane, zise ea. 

— Da, spuse el. Eu şi Yardem. Nu putem lucra 
pentru tine. 

— Bine, zise ea. 

Judecând după reacția ei, era ca şi cum îi 
spusese că soarele răsărise de dimineaţă. 

— Sfatul meu este să iei cât de mult poţi duce, 
să laşi restul şi să te îmbarci către Lyoneia sau 
Syramisul Îndepărtat. S-o iei de la capăt. 

Conducătorul convoiului fluieră. Căruţa din 


frunte porni. Oficial, convoiul îşi încheiase 
misiunea. În jurul lor, căruțele se puseră în 
mişcare scârțâind, îndreptându-se fiecare către 
piața potrivită, către districtul specific. Până şi 
actorii se îndepărtau, Sandr şi Smit mergând pe 
lângă catâri ca să deschidă drumul. Cithrin bel 
Sarcour, orfană şi pupilă a Băncii Medean, 
contrabandistă amatoare, femeie aproape în toată 
firea, îl privi cu ochi obosiţi. 
— Noroc, zise el şi se îndepărtă. 


Districtul sării din Porte Oliva era, aşa cum 
spusese maestrul Kit, locuit de păpuşi. La fiecare 
colț de stradă părea să fie câte un artist ambulant, 
în spatele unei lăzi sau ghemuit în ea, 
apostrofându-i pe trecători cu vocile păpuşilor pe 
care le mânuiau. Unele piese ofereau umorul 
rasial standard, ca povestea lui Para-Chioară, 
jasurul cel violent, şi a gândacilor timzinai cei 
deştepţi. Unele erau politice, precum povestea 
idiotului rege Ardelhumblemub cu coroana lui 
supradimensionată. Altele, ca istoria pursângelui 
Stannin Aftellin cel plin de pofte şi a triunghiului 
său amoros cu o dartinaie flegmatică şi o cinnaie 
manipulatoare, erau obscene, rasiste şi politice 
simultan. 

Altele aveau mai multă culoare locală. Marcus se 
opri o clipă în fața unei reprezentații despre un 
măcelar ticălos care îşi afuma carnea cu rahat şi 
amesteca viermi în tocătura de cârnaţi, când o 


cinnaie din public începu să țipe la păpuşar, 
acuzându-l că ia bani de la un măcelar rival. În 
faţa altui stand, patru oameni ai reginei, cu spade 
şi brățări de cupru, urmăreau o poveste despre o 
prințesă a zânelor şi nişte prune, cu încruntări 
care sugerau că alegoria, oricare-o fi fost, l-ar fi 
putut situa pe actor de partea greşită a legii. 

Localul unde se opriră avea o curte situată 
deasupra zidului dinspre mare. Soarele aluneca 
spre apus, dând zidurilor de stuc alb o strălucire 
aurie. Apa golfului era de un albastru palid, iar 
marea de dincolo de el de un indigo atât de închis 
că părea de-a dreptul negru. Mirosul de apă sărată 
şi găină friptă se războia cu fumul de tămâie al 
unui preot rătăcitor. Marinari aparținând mai 
multor rase, dar toți lați în umeri şi vorbind 
zgomotos, stăteau la mese late sub umbrare 
brodate în culori vesele. Vase cu mangal ardeau 
între mese, invocând amintirea verii în aerul 
răcoros al iernii. Marcus se aşeză şi-i atrase 
atenţia fetei care servea. Aceasta îi făcu semn că 
va veni şi el se rezemă de spătar. 

— Avem nevoie de lucru. 

— Da, domnule, zise Yardem. 

— Şi de o nouă trupă. De data asta una 
adevărată. 

— Da, domnule. 

— Dar sunt mărfuri în depozite. Şi, de cum vine 
primăvara, convoaie care să pornească spre 
interiorul continentului. 


— Sunt, domnule. 

— Atunci ce părere ai? 

Fata care servea, o kurtadamă cu blana deschisă 
la culoare şi moale ca de adolescentă, împodobită 
cu mărgele pe ambele părți, aduse cupe cu cidru 
fierbinte pentru amândoi şi se îndepărtă grăbită 
înainte ca Marcus s-o poată plăti. Yardem ridică 
una dintre cupe. În mâna lui părea mică. Bău 
încet, cu sprâncenele încruntate şi cu urechile 
lăsate pe spate. În spatele lui soarele strălucea 
dureros. 

— Ce-i? întrebă Marcus. 

— Fata aia contrabandistă, domnule. Cithrin. 

Marcus râse, dar îşi simți mânia ascunsă 
dedesubt. 

Judecând după mişcarea umerilor lui Yardem, şi 
tralgul o simţise. 

— Crezi c-ar fi o idee înțeleaptă să ne aşezăm 
între căruța aia şi cei care vor să i-o ia, oricine-ar 
fi ei? 

— N-ar fi, zise Yardem. 

— Atunci ce mai e de discutat? Treaba-i gata. E 
timpul să ne vedem de-ale noastre. 

— Da, domnule, zise Yardem şi mai luă o 
înghițitură. Marcus îl aşteptă să vorbească. 

Acesta nu spuse nimic. Unul dintre marinari, un 
pursânge cu păr negru tuns scurt şi cu accentul 
sâsâit din Lyoneia, începu să cânte un cântec 
deocheat despre obiceiurile sexuale ale sudicilor. 
Ochii mari şi negri ai acelei rase le atrăseseră 


porecla de „văgăuni”, ceea ce conducea la anumite 
rime. Marcus îşi simți fălcile încleştându-i-se. Se 
aplecă în față, intrând în raza vederii lui Yardem. 

— Ai ceva de zis? 

Yardem suspină. 

— Dacă ar fi semănat mai puţin cu Merian, ai fi 
rămas, zise el. 

Cântecul deocheat ajunse la un vers în care se 
făceau speculații despre viața sexuală a 
dartinailor şi a cinnailor. Sau licurici şi omizi, cum 
li se spunea în poezie. Încordarea îi cobori dinspre 
fălci înspre gât şi mai jos, între omoplați. Yardem 
îşi lăsă cidrul deoparte. 

— Dacă un bărbat ar fi condus căruţa, zise el. 
Sau o femeie mai în vârstă. Cineva care să semene 
mai puțin cu Alys sau să nu aibă vârsta pe care ar 
fi avut-o Merian. Ai fi acceptat contractul. 

Marcus scoase un hohot de râs chinuit. 
Cântărețul trase aer în piept, pregătindu-se să 
înceapă un nou vers. Marcus se ridică. 

— Tu de colo! Ajunge! Sunt oameni în toată firea 
aici care-ncearcă să gândească. 

Fața marinarului se întunecă. 

— Şi tu cine mă-ta eşti? 

— Ăla care-ţi spune că-i de-ajuns, zise Marcus. 

Marinarul se încruntă, apoi ceva din expresia lui 
Marcus îl făcu să clipească, să roşească şi să se 
aşeze jos, cu spatele la el şi la Yardem. Marcus se 
întoarse către secundul său. 

— Căruţa aia o să atragă lovituri de spadă şi 


sânge, şi-o ştim amândoi, spuse el încet. Atâta 
avere într-un singur loc este ca şi cum ai chema 
asasinii. Şi-acum îmi spui că a te pune în fața ei 
este o idee bună? 

— Nu, domnule. E o prostie, domnule, zise 
Yardem. Numai c-ai fi făcut-o. 

Marcus clătină din cap. În amintirea sa, Merian 
îi întinse mâinile din flăcări. Îi prinse trupul 
muribund în braţe. Simţi mirosul de păr şi piele 
arsă. O simți destinzându-se în brațele lui şi-şi 
aminti că-şi spusese că o salvase, pentru a 
înțelege apoi ce însemna de fapt moliciunea 
trupului ei. 

Nu mai era sigur dacă lucrurile se petrecuseră 
aşa şi în realitate sau doar în vis. 

Cithrin bel Sarcour. Îşi imagină căruța. Şi-l 
imagină în locul ei pe pursângele între două vârste 
care mâna căruța cu cositor. Sau pe conducătorul 
convoiului şi pe soția lui. Sau pe maestrul Kit şi 
pe Opal. Pe oricine în afară de fată. 

Îşi frecă ochii până când în fața lor înfloriră 
culori ce nu erau acolo. Marea murmura. Mirosul 
înțepător de măr al cidrului se ridica în aerul rece. 
Furia din piept i se risipi, căci nu fusese decât o 
armură de hârtie. Rosti o înjurătură. 

— Să plec să dau de ea, domnule? 

— Am face bine s-o găsim, zise Marcus 
aruncând pe masă monedele pentru băutură. 
Până nu face ceva periculos. 


Geder 


Poate că lui Geder i-ar fi fost mai greu să-şi 
ascundă subterfugiul, dacă eşecul său n-ar fi fost 
presupus din start. Aşa însă, el şi soldații lui doar 
pe jumătate loiali se târâră înapoi în oraş, îşi 
dădură raportul nesatisfăcător şi fură trimişi 
înapoi la treburile lor. Geder reveni la şirul său 
anemic de îndatoriri: să perceapă taxe, să aresteze 
cetățeni loiali şi în general să-i hărțuiască pe 
locuitorii Vanaiului în numele lui Alan Klin. 

— N-am cum să plătesc atât, zise bătrânul 
timzinai ridicându-şi privirea de pe ordinul de 
taxare. Principele ne-a pus deja să plătim de două 
ori înainte să înceapă războiul şi acum voi vreţi la 
fel de mult ca el. 

— Nu eu, spuse Geder. 

— Nu mai văd pe altcineva aici. 

Prăvălia se afla pe o stradă întunecoasă. Bucăţi 
de piele zăceau aruncate pretutindeni. Un 
manechin de croitorie din alamă, înfăşurat într-o 
piele neagră şi moale ce mai mirosea uşor a 
tăbăcărie, se înălța lângă fereastra din pânză de 
cort. Ca armură, o piele atât de subțire ar fi fost 
inutilă. Abia puţin mai bună ca pânza şi probabil 
mult mai ineficientă decât un pieptar bine 
căptuşit. Pe de altă parte, ca veşmânt de curte ar 
fi arătat impresionant. 

— O vreţi? întrebă timzinaiul. 

— Poftim? 


— Mantia. A fost comandată de Maestrul 
Canalelor, dar el a dispărut chiar în noaptea de 
dinaintea eliberării noastre de către nobilul vostru 
imperiu, zise timzinaiul şi ridică ordinul de 
impozitare în mâna sa cu solzi negri. Nu e gata şi 
am încă suficient din vopseaua aia ca s-o pot 
modifica pe măsura voastră. 

Geder îşi linse buzele. Cineva avea să întrebe de 
unde o căpătase şi va trebui să dea explicaţii. Sau 
să mintă. Dacă ar fi spus că o cumpărase ieftin, 
poate când se afla în expediție pe drumurile 
dinspre sud sau de la unul dintre micile convoaie 
pe care le controlase... 

— Chiar poţi s-o modifici? 

Zâmbetul timzinaiului era o capodoperă de 
cinism. 

— Aţi putea să rătăciți asta? întrebă el indicând 
hârtia. 

Pentru o clipă, Geder simţi un ecou al plăcerii pe 
care-o încercase îndepărtându-se călare de 
contrabandişti, cu  nestematele şi bijuteriile 
ascunse în cămaşă. Un ordin de impozitare 
pierdut. În cel mai rău caz, avea să facă cuferele 
lui Klin puțin mai uşoare şi rapoartele către 
Camnipol mai puţin promițătoare. Avea să-l ajute 
pe pielar să-şi păstreze prăvălia încă un anotimp. 
Dacă bărbatul i-ar fi cerut, Geder probabil că ar fi 
„pierdut” înştiințarea chiar şi fără promisiunea 
unei mantii de bună calitate. 

Şi, oricum, pe lângă ceea ce făcuse deja, cei 


douăzeci de arginţi de care-l lipsea pe Klin erau ca 
o picătură de ploaie în ocean. 

— Să laşi un om cinstit fără lucru nu poate fi în 
beneficiul nimănui, zise Geder. Sunt sigur că 
putem găsi o soluţie. 

— Atunci urcaţi-vă pe scaunul acela, zise 
timzinaiul. O să mă asigur că mantia se potriveşte 
cu silueta dumneavoastră. 

larna era anotimpul secetos în Vanai. Semnele 
ce marcau nivelul cel mai înalt al apei pe pereţii 
canalului se aflau la câţiva metri deasupra gheții 
subțiri şi a cursului leneş şi întunecat. Frunze 
căzute se furişau la baza zidurilor, iar copacii se 
înălțau goi şi morți în grădini şi umbrare. Țurțurii 
atârnați de căpriorii de lemn ai caselor se subțiau 
pe zi ce trece şi altă zăpadă nu mai căzuse. Nopțile 
erau geroase, zilele doar friguroase. Oraşul aştepta 
dezghețul, topirea, năvala apei proaspete şi a noii 
vieți ce veneau odată cu primăvara aflată încă la 
câteva luni distanță. Totul era mort sau adormit. 
Geder umbla pe străzi săltând uşor pe vârfurile 
picioarelor, cu gărzile în urma lui. 

Când se întorsese din expediție încuiase uşile, 
scosese punga pe care o cumpărase în Gilea şi 
împrăştiase pe pat nestematele şi bijuteriile. 
Sclipitoare în lumina slabă, ele constituiau o 
problemă. Avea acum suficientă avere ca să-şi facă 
viața în Vanai mai confortabilă, dar această avere 
nu era în monede. Putea, fireşte, să le vândă, dar 
încredințându-le negustorilor din oraş ar fi riscat 


ca vreunul să recunoască o piatră sau lucrătura 
vreunei bijuterii. lar dacă Klin sau unul dintre 
favoriţii lui ar fi observat că Geder avea, dintr- 
odată, mai mulți bani decât se cuvenea, urmările 
n-ar fi fost dintre cele mai fericite. 

Rezolvase problema trimițându-şi scutierul să 
schimbe numai câteva pietre mai puţin bătătoare 
la ochi: trei granate rotunde şi un diamant într-o 
montură oarecare de argint. Punga pe care o 
primise în schimbul lor conținea monede de 
argint, bronz, aramă şi două monede rotunde de 
aur, atât de subțiri că le putea îndoi între degete. 
Era o avere ţinând cont de stilul lui de viață şi, în 
prezent, căra o parte din ea într-un săculeț, alături 
de o carte, pentru ultima misiune a zilei. 

Academia se ridica deasupra unei pieţe înguste. 
În zilele ei mai glorioase, fusese un centru de unde 
mica nobilime şi negustorii bogați îşi angajau 
preceptori pentru copii sau plăteau să li se scrie 
discursuri. În galeria din lemn de stejar sculptat 
ce ducea spre holul principal erau gravate numele 
savanților şi preoților care predaseră aici în cei 
peste o sută cincizeci de ani de la înființare. 
Înăuntru mirosea a ceară şi a lemn de santal şi 
ferestre orizontale plasate la înălțime filtrau razele 
soarelui, surprinzând firele de praf ce pluteau prin 
aer. Undeva în apropiere, un bărbat recita cu o 
voce adâncă, sonoră. Geder inspiră atmosfera 
locului. 

În spatele lui răsună zgomotul unor paşi. 


Funcţionarul era un bărbat subțirel din neamul 
sudicilor, cu fața dominată de ochii mari, 
întunecați. Poziţia trupului său exprima respect şi 
teamă. 

— Pot să vă ajut, excelență? Este vreo problemă? 

— Am nevoie de un cercetător, zise Geder. 
Scutierului meu i s-a spus că aici este locul 
potrivit să-l caut. 

Ochii mari şi negri ai sudicului clipiră. 

— Eu... Aşa este, excelența voastră, zise 
funcţionarul venindu-şi în fire. E adevărat? 

— Da, zise Geder. 

— Adică n-aţi venit să arestați pe cineva? Sau să 
măriți taxele? 

— Nu. 

— Bine. O clipă numai, excelenţă, zise sudicul. 
Daţi-mi voie să caut pe cineva care să vă fie de 
folos. Vreţi să mă urmaţi? 

În încăperea alăturată, Geder se aşeză pe o 
bancă de lemn tocită până la lustru de deceniile 
de folosință. Recitarea continua, vocea mai 
înăbuşită acum, cuvintele de neînțeles. Geder îşi 
slăbi cureaua şi se foi pe bancă. Amintirea 
momentelor când îşi aştepta preceptorii era 
aproape palpabilă şi îşi înăbuşi teama iraţională 
că n-avea să poată răspunde întrebărilor 
savantului. Uşa se întredeschise şi un pursânge se 
strecură înăuntru. Geder sări în picioare. 

— Bună ziua. Mă numesc Geder Palliako. 

— Sunteţi cunoscut în oraş, lord Palliako, zise 


bărbatul. Tamask a spus că doriți un cercetător? 

— Da, zise Geder scoțând cartea şi ţinând-o 
astfel ca omul s-o vadă. Am tradus cartea asta, 
numai că nu-i foarte utilă. Vreau să mai găsesc şi 
altele pe aceeaşi temă, dar diferite. 

Savantul luă cartea cu delicateţe, ca pe o insectă 
viu colorată, dar necunoscută, şi o deschise. 
Geder se foi. 

— Este despre căderea Imperiului dragonilor, 
zise el. Este redactată ca istorie, dar eu aş fi mai 
interesat de eseistica speculativă. 

Foşnetul înăbuşit al vechilor pagini frecându-se 
una de alta se lua la întrecere cu vocea îndepărtată 
şi cu murmurul brizei dincolo de ferestre. 
Savantul se aplecă mai mult asupra cărții, 
încruntându-se. 

— Ce propuneţi, lord Palliako? 

— O să plătesc pentru orice carte despre acea 
perioadă pe care o vei găsi. Dacă pot fi cumpărate 
pe loc, ofer o recompensă. Dacă pot fi copiate, pot 
să angajez un scrib, dar asta înseamnă o plată mai 
mică pentru cercetător. Sunt interesat în mod 
special de speculațiile referitoare la căderea 
dragonilor şi, mai ales, este acolo un pasaj despre 
ceva numit Slujitorul cel Drept? Aş vrea să aflu 
mai multe despre asta. 

— Pot să întreb de ce, excelență? 

Geder deschise gura să răspundă, apoi o închise 
la loc. Nu avusese niciodată cu cine să discute 
despre asta, aşa că niciodată nu fusese în poziția 


să se justifice. 

— Este vorba despre... adevăr. Şi înşelătorie. Şi 
mi s-a părut interesant, zise el curajos. 

— Aţi fi interesat şi de retorica pe acest subiect? 
Asinia Secundus a scris un studiu foarte 
amănunțit despre natura adevărului în timpul 
celei de-a doua ocupații alfine. 

— Asta-i filosofie? O să arunc un ochi pe ea, dar 
aş prefera un eseu. 

— Aţi menţionat asta. Eseu speculativ, zise 
savantul cu o vagă undă de resemnare în voce. 

— E vreo problemă? întrebă Geder. 

— Nicidecum, excelenţă, zise savantul cu un 
surâs forțat. Am fi onoraţi să vă fim de folos. 


„Aceasta-i ipoteza mea: având în vedere lipsa de 
documente originale datând din acele vremuri, cea 
mai bună soluție este să examinăm orânduirile 
care, ulterior, au pretins a fi urmaşele Imperiului 
dragonilor şi, studiind acțiunile lor, să deducem 
exemplele de la care au pornit. Cel mai bun 
exemplu este misteriosul Asediu al Astapalului. 
Examinarea directă a ruinelor nu a putut stabili 
dacă distrugerea oraşului a fost săvârşită de 
forțele atacatoare trimise de marele dragon 
Morade sau, ipoteză mult mai controversată, de 
forțele de ocupaţie ale fratelui şi tovarăşului său 
de cuib, Inys. 

Contruntaţi cu puținătatea dovezilor directe, ne- 
am putea întoarce către anumite momente istorice 


mai bine cunoscute. Abia cu vreo mie de ani mai 
târziu, avem exemplul marelui general jasuru 
Marras Toca, pe timpul celei de-a patra campanii 
a Sfintei Purificări. Şi pe al Antipathosului din 
Lynnic, pe numele său Harrasin al cincilea, în 
bătălia de la Ashen Dan. Ca şi pe al reginei 
Erranthiânpados la asediul Kâzhamorului. În 
fiecare dintre acestei cazuri, un lider războinic ce 
pretindea a se trage din cel din urmă împărat al 
dragonilor a ales să distrugă un oraş pentru a nu- 
l lăsa pe mâinile duşmanului. Dacă, aşa cum voi 
încerca să dovedesc în continuare, acest lucru a 
fost o imitație conştientă a ultimului mare război 
al dragonilor, rezultă de aici că distrugerea 
Astapalului a fost săvârşită de Inys ca o mutare 
tactică pentru a-l împiedica pe Morade să preia 
controlul asupra oraşului, şi nu invers, aşa cum 
susține scenariul general acceptat.” 


Geder îşi înclină capul. Argumentaţia părea 
slabă. În primul rând, nu mai auzise niciodată 
despre două dintre cele trei exemple. În plus, îşi 
spuse el, probabil că dacă alegeai dintre toate 
bătăliile, războaiele şi asediile ce avuseseră loc 
după căderea dragonilor, puteai găsi exemple care 
să susțină orice strategie sau decizie doreai. 
Argumentația putea fi construită la fel de bine în 
sens opus, alegând alți lideri războinici şi alte 
bătălii. Şi numai Zeul ştia că unul din trei tirani 
pretindea a se trage într-un fel sau altul din 


dragoni. 

Totuşi, lăsând deoparte toate amănuntele astea, 
îl fascina ideea. Că, atunci când un lucru nu poate 
fi cunoscut, când detaliile s-au pierdut pentru 
totdeauna, ai putea să cercetezi întâmplările ce i- 
au urmat, care i-au fost ecou, şi să mergi înapoi 
pe urmele adevărului. Ca atunci când, văzând 
undele răspândite pe suprafața unui lac, îți dădeai 
seama unde căzuse piatra. Agitat, aruncă o privire 
prin cămăruţța lui. Călimara de pe masa de scris 
încă mai avea puțină cerneală, dar îşi rătăcise 
condeiul pe undeva. Puse jos cartea deschisă, se 
repezi spre grămada de lemne de foc de lângă 
cămin, alese o aşchie şi reveni grăbit la masă. 
Înmuind lemnul aspru în întunecimea cernelii, 
Geder făcu o însemnare pe marginea cărții. „Să 
priveşti undele ca să afli unde a căzut piatra.” 

Se lăsă pe spătar mulțumit. Acum, dac-ar mai fi 
găsit şi vreo menționare despre Slujitorul cel 
Drept... 

— Lord Palliako, zise din uşă scutierul său. 
Banchetul lordului Klin? 

Geder suspină, făcu semn din cap şi aruncă în 
foc aşchia înnegrită de cerneală. Degetul mare şi 
arătătorul îi erau pătate. Se spălă pe mâini în 
lighean, numai pe jumătate atent la ceea ce făcea. 
Scutierul îl ajută să-şi pună tunica pentru 
ceremonii şi mantia nouă din piele neagră şi 
aproape că-l scoase cu forța pe uşă, în stradă. 

Acasă, în Camnipol, marele eveniment al iernii 


era aniversarea urcării regelui Simeon pe tron. 
Unei familii de nobili aleasă de rege i se făcea 
favoarea de a-şi cheltui jumătate din venitul anual 
pentru o singură noapte în care întreaga curte 
descindea asupra ei ca un stol de ciori pe un câmp 
de bătălie. Geder participase la două asemenea 
petreceri şi abundența de mâncare şi băutură îl 
făcuse să se cam resimtă de fiecare dată. 

În Vanai, sir Alan Klin cinstea evenimentul 
organizând un banchet fastuos şi dând ordin să 
aibă loc o sărbătoare publică. 

Felinare festive atârnau de-a lungul străzilor 
înguste, aruncând umbre stranii. Muzicanţii 
suflau în flaute şi băteau din tobe, acompaniind 
voci subțiri de timzinai care se înălțau într-un 
cântec. O femeie cu fața lată rostogolea pe stradă 
un butoi din lemn care duruia pe pietre. 

Geder trecu pe lângă localnici îmbrăcaţi în 
hainele lor cele mai bune şi arborând cu toții 
expresii amuzate. Aerul rece înroşea obrajii 
pursângilor şi făcea să le curgă nasul. De-a lungul 
străzii, uşile erau deschise şi înăuntru ardeau 
lumini, invitând trecătorii să între, dar lipseau 
steagurile şi artificiile Anteei. Anul trecut, niciunul 
dintre aceşti bărbaţi şi femei nu ştiau şi nici nu le 
păsase când fusese încoronat regele Simeon. Dacă 
soldații din Anteea ar fi plecat acasă, data ar fi fost 
din nou uitată, la fel de iute şi cu acelaşi cinism 
cu care fusese adoptată. Lui Geder totul i se păru 
cochilia goală a unei adevărate sărbători. Tinichea 


încercând să treacă drept argint. 

În palatul principelui, Klin alesese o sală mare 
de audiențe pentru ca nobilii din Anteea să 
sărbătorească. Aici, aerul cald îți asalta gura şi 
nările. Mesele erau pline de mâncăruri anteene 
tradiționale: vânat gătit cu sos de mentă, pastă de 
păstrăv pe felii subţiri de pâine prăjită, şiruri de 
cârnaţi fierți în vin. Larma vocilor era ca o furtună, 
conversațiile erau mai mult strigăte trimițându-şi 
ecourile spre marile arcade de culoarea bronzului 
de deasupra. Cântăreţii se luau la întrecere, 
colindând printre mese pentru a obține când şi 
când câte un bănuț de la petrecăreţii anteeni. Un 
servitor bătrân, purtând banderola în culorile roşii 
şi cenuşii ale casei Klin, îl conduse pe Geder către 
una dintre mesele mai mici, departe de marele 
cămin în care ardea trosnind o jumătate de copac. 
Geder îşi păstră mantia. La o asemenea depărtare 
de foc, era frig. 

Geder îi permise unei sclave să-i aducă o farfurie 
de mâncare şi un pocal mare din cristal şlefuit, 
plin cu bere neagră cu miros de ovăz. Singur în 
mijlocul ospățului, mâncă, meditând asupra 
naturii adevărului şi a minciunii, a războiului şi a 
istoriei. Masa principală - unde şedeau Alan Klin, 
Gospey Allintot şi încă vreo şase favoriți de-ai lui 
Klin - era ca o corabie aflată undeva la orizont. Nu 
observă că Daved Broot era condus către masa sa 
până când băiatul nu se lăsă greoi pe o bancă. 

— Palliako, zise Broot cel tânăr cu o înclinare din 


cap. 

— Bună, răspunse Geder. 

— Frumoasă mantie. E nouă? 

— Oarecum. 

— Îţi stă bine. 

Odată terminată conversaţia, Broot luă o farfurie 
şi se lansă într-o acţiune care consta din a mânca, 
metodic, cât mai mult cu putință. Treaba în sine 
nu părea să-i facă plăcere, dar Geder simţi o vagă 
admiraţie față de ambiția de care dădea dovadă 
băiatul. Câteva minute mai târziu, când Jorey 
Kalliam şi sir Afend Tilliakin - alți doi care nu se 
bucurau de bunăvoința lui Klin — sosiră la masa 
lor, Broot deja ceruse o a doua farfurie. 

— Ce crede tatăl tău despre situația asta? 
întrebă Tilliakin în timp ce se aşezau. 

Jorey Kalliam scutură din cap. 

— Nu cred că putem să tragem o concluzie, zise 
el luând o farfurie cu vânat şi o carafă cu vin de la 
un servitor care aştepta să servească. Cel puțin 
deocamdată. 

— Totuşi bancherul ăla mărunțţel, Imaniel, n-o 
să fie eliberat prea curând. Probabil că lord Klin îşi 
macină pipota de necaz că n-a găsit convoiul ăla, 
nu? 

Toate gândurile la dragoni, valuri şi capacitatea 
de a înfuleca dispărură din mintea lui Geder. Luă 
o gură zdravănă de bere, ascunzându-se în dosul 
paharului, şi încercă să găsească o cale cât mai 
puţin bătătoare la ochi de a-i întreba pe cei doi 


despre ce vorbeau. Înainte să născocească însă 
ceva, Broot interveni. 

— Vorbiţi despre scrisoarea de la Ternigan? 

— Tatăl lui Jorey Kalliam i-a povestit ce se 
petrece acasă, dar zici că trebuie să-i smulg 
vorbele cu cleştele. 

Geder îşi drese glasul. 

— Ternigan a trimis o scrisoare? întrebă el cu 
vocea mai stridentă şi mai încordată decât 
intenționase. 

Tilliakin râse. 

— Una groasă cât o jumătate de carte, din câte 
am auzit, răspunse el. Prada de război pe care o 
trimite Klin acasă este cam puţină după gusturile 
unora. Ternigan vrea să ştie de ce. Din câte-am 
auzit, şi-a trimis un om care să arunce o privire 
peste registrele lui Klin, să vadă dacă nu şi-a tăiat 
o porție mai mare decât se cuvine. 

— Nu-i aşa, spuse Jorey. Sau cel puţin nu încă. 

Broot ridică din sprâncene. 

— Deci ai auzit tu ceva, spuse Tilliakin. Ştiam eu 
că nu zici tot. 

Jorey zâmbi melancolic. 

— Nu ştiu nimic sigur. Tata spune că la curte 
există o oarecare nemulțumire pentru că expediția 
din Vanai nu a adus coroanei chiar cât se 
aşteptase. Deocamdată sunt doar unii care 
bodogănesc. Regele n-a zis nimic rău despre felul 
în care a gestionat Klin lucrurile. 

— Dar nici n-a zis nimic de bine, nu? întrebă 


Tilliakin. 

— Nu, spuse Jorey. Nu, n-a zis. 

— Ternigan n-o să-l recheme, spuse Broot cu 
gura plină de cârnaţi. Ar ieşi prost amândoi. 

— Dacă totuşi o s-o facă, o s-o facă în curând. 
Ar fi interesant de ştiut pe cine o să pună în loc, 
nu? zise Tilliakin privindu-l cu subințeles pe 
Jorey. 

Geder îşi plimbă privirea pe rând de la unul la 
altul, cu mintea zburdându-i ca un câine scăpat 
din lanţ. Dintr-odată, avalanşa de taxe puse de 
Klin căpătă o nouă semnificaţie. Probabil că nu 
născocea însărcinări neplăcute numai ca să-l ţină 
ocupat pe Geder. Poate că banii aceia erau 
destinați să ajungă în Camnipol în locul celor 
pierduţi când convoiul se făcuse nevăzut. Klin 
încerca să cumpere buna părere a curții regale. 

Gândul era prea frumos ca să fie adevărat. 
Pentru că, dacă era adevărat, dacă el era cel care- 
l făcuse pe Klin să iasă din grațiile regelui... 

— Cred că Jorey ar fi un foarte bun principe al 
Vanaiului, zise Geder. 

— Pe rănile Zeului, Palliako! exclamă Broot. Nu 
zice lucruri de-astea când te pot auzi alții! 

— Îmi pare rău, spuse Geder. Voiam numai... 

Urale se ridicară dinspre masa de onoare. Şase 
jongleri în haine de bufoni aruncau cuțite în aer, 
cu lamele scânteind în lumina flăcărilor. Oaspeţii 
de la masa principală se mutaseră ca să facă loc 
spectacolului şi Geder îl putea vedea limpede pe 


Alan Klin. Privind dincolo de dansul cuțitelor, i se 
păru că ghiceşte o încordare în poziția umerilor 
bărbatului. O veselie falsă în râsetele şi zâmbetele 
sale. O privire bântuită în ochii lui strălucitori. Şi, 
dacă aşa era, atunci el, Geder Palliako, le făcuse 
să apară. Şi, pe deasupra, Klin n-avea să ştie 
niciodată. N-avea să poată urma valurile înapoi, 
până la capăt. 

Geder râse şi aplaudă, prefăcându-se că priveşte 
spectacolul. 


Cithrin 


După noaptea în care patinase pe iazul morii şi 
spaima sufocantă a zilei ce urmase, nopțile ei se 
scurgeau la fel. Mai întâi, o oboseală care-o 
pătrundea până în măduva oaselor. Apoi, după ce 
se ghemuia pe stratul de lână, o oră binecuvântată 
de somn, înainte să se pomenească din nou cu 
ochii deschişi, cu mintea galopând şi cu inima 
strânsă. Într-unele nopţi, îl vedea din nou pe 
nobilul anteean dolofan descoperind cuferele 
ascunse, doar că de data asta el dădea alarma şi 
soldații îşi făceau apariția. Mintea ei era prinsă 
într-un vârtej de imagini de coşmar înfățişându-i 
ceea ce fusese cât pe ce să se întâmple. Sandr ucis. 
Opal măcelărită. Maestrul Kit străpuns de săgeți, 
cu sângele strălucindu-i pe zăpadă. Marcus 
Wester  predând-o soldaților în schimbul 
siguranței convoiului. Şi ceea ce i-ar fi putut face 


apoi soldații. Faptul că toate astea nu se 
petrecuseră conferea spaimei ei o putere aproape 
supranaturală, de parcă dacă scăpase ca prin 
urechile acului, atrăgea după sine o datorie care îi 
putea depăşi posibilitățile de a plăti. 

Cithrin contraataca recurgând la amintiri despre 
magistrul Imaniel şi despre bancă, despre 
echilibrul dintre comerț şi asigurare, intrigă şi 
planificare care îi reaminteau de casă. N-o ajutau 
să se odihnească, dar făceau mai suportabile orele 
reci şi întunecate de nesomn, lăsând-o să pretindă 
că lumea avea reguli şi putea fi îmblânzită. Apoi 
cerul se lumina spre răsărit, oboseala se prăvălea 
asupra ei ca o manta din fier forjat şi trebuia să se 
forțeze să se ridice, să iasă şi să înfrunte o altă zi 
imposibilă. Când ajunseseră la Porte Oliva, trăia 
pe jumătate într-un vis cu ochii deschişi. 

Mici animale roşiatice foşgăiau şi jucau la 
periferia vederii ei şi cele mai imposibile idei — că 
trebuia să înghită toate registrele pentru a le 
împiedica să cadă în mâinile cuiva, că maestrului 
Kit îi crescuseră aripi de care nu voia să ştie 
nimeni, că, înnebunită de gelozie din pricina lui 
Sandr, Cary plănuia s-o omoare pe ascuns — 
căpătau o nemeritată credibilitate. 

Tot ce ştia despre Porte Oliva era la mâna a 
doua. Ştia că se afla la marginea sudică a 
Birancourului şi că supravieţțuia pe baza 
mărfurilor din est care nu se opreau în Oraşele 
Libere şi a acelora din vest care preferau o 


călătorie mai lungă pentru a evita piraţii 
Cabralului. Îşi obținea cea mai mare parte din 
bunăstare ca port de tranzit între Lyoneia şi 
Narinisle. Magistrul Imaniel numise oraşul cea de- 
a doua alegere a tuturor, dar o spusese de parcă 
nu era o poziţie chiar atât de rea. Ea şi-l imaginase 
ca pe un oraş dur, mustind de mândrie locală. 

Însăşi sosirea ei fusese nefirească. Îşi amintea 
că-şi mâna echipajul pe drumul deluros şi troienit 
de zăpadă, apoi deodată un băiat din neamul 
kurtadam, lunecos ca o vidră, alerga pe lângă 
căruța ei cu mâna întinsă, iar în jur răsărise o 
pădure de clădiri. Porte Oliva era cel dintâi oraş 
adevărat pe care-l văzuse cu excepţia Vanaiului, 
din piatră acolo unde Vanaiul era din lemn şi cu 
apă sărată acolo unde în Vanai fusese apă dulce. 
Primele ei impresii fuseseră o străfulgerare de 
străzi înguste cu arcade înalte, albe, mirosul de 
rahat şi sare marină şi vocile cinnailor puri 
ciripind ca nişte cintezoi. Avusese impresia că 
străbătuseră un tunel săpat într-un zid imens, ca 
în poveştile de odinioară în care sufletele moarte 
treceau dintr-o lume într-alta, dar era ca şi cum 
ar fi visat. 

Nu-şi mai amintea cum îi angajase pe Marcus 
Wester şi pe secundul său ca gărzi personale. Nici 
de ce anume crezuse că-i o idee bună. 

Căpitanul păşea încolo şi-ncoace pe podeaua de 
piatră. În patul de campanie lipit de perete, 
Yardem Hane sforăia. 


Cithrin se dezmetici din somn şi examină pentru 
a suta oară încăperile mici şi umede. Un mic foc 
trosnea în vatră, aruncând lumini roşii şi 
portocalii pe peretele opus şi răspândind în aer 
fum de pin. Fereastra era din pergament răzuit, 
murdărind puţina lumină pe care o lăsa să 
pătrundă. Lăzile - conţinutul căruţei, pe care-l 
transportase cu atâta grijă din Vanai - erau 
stivuite de-a lungul pereților ca o marfă ieftină 
oarecare. Numai cele mai preţioase articole ale 
încărcăturii fuseseră puse în cutia de valori din 
fier. Abia o zecime din ceea ce cărase încăpuse 
înăuntru. Cithrin se ridică. O durea tot corpul, dar 
mintea îi era aproape limpede. 

— M'neaţa, zise Marcus Wester, înclinând 
politicos din cap. 

— Cât am dormit? întrebă ea. 

— Jumătate din dimineaţă. Nu e amiază încă. 

— Avem ceva de mâncare? 

— Nişte cârnaţi de seara trecută, zise el, 
indicând din cap mica uşă deformată de lemn ce 
dădea în cealaltă încăpere. 

Cithrin se ridică. Ani întregi, o jumătate de 
dimineață de somn abia ar fi fost de ajuns ca s-o 
țină trează până seara. Acum i se părea un lux. 
Camera din dos nu avea nici uşă, nici fereastră, 
aşa că Cithrin aprinse un capăt de lumânare cât 
degetul şi o luă cu sine. Registrele, sufletul şi 
memoria băncii din Vanai erau înghesuite pe un 
raft de lemn. Pe o masă din lemn de stejar nelăcuit 


se aflau o carafă cu apă şi un şir de cârnaţi cam 
cenuşii. O duhoare copleşitoare venea dinspre 
oala de noapte din tablă aflată într-un colţ. Cithrin 
se uşură în ea şi aruncă peste conţinut două mâini 
de cenuşă, înainte să pună capacul la loc. Îşi tăie 
o bucată de cârnat şi îl mestecă sprijinită de masă. 
Carnea era aromată cu măr şi usturoi. Nu era nici 
pe departe atât de rău pe cât se aşteptase. 

Aşa se desfăşura viața ei de aproape două 
săptămâni. Marcus stătea de gardă ziua, iar 
Yardem noaptea. Se aventurau afară cât mai puțin 
cu putinţă. Singura intimitate de care se bucurau 
era în camera mică din dos şi singura lor lumină 
consta din strălucirea palidă ce pătrundea prin 
fereastră, din focul din vatră şi câteva lumânări. 
Mâncarea era cumpărată cu banii căpitanului. 
Ceea ce obținuse vânzând lâna, căruța şi catârii se 
afla într-o punguţă mică de piele lângă uşa care 
dădea în stradă. Pe catâri luaseră mai puţin decât 
ar fi putut, dar Cithrin îşi spusese că femeia 
pursânge care-i cumpărase în cele din urmă avea 
să-i trateze cel mai bine. 

Îi era dor de catâri. 

Îşi simţea părul unsuros şi pleoştit. Singurele ei 
haine erau cele pe care le primise când devenise 
Tag căruțaşul. Îşi termină cârnatul şi se întoarse 
în cealaltă încăpere. 

— Am nevoie de haine, spuse ea. N-o să umblu 
numai într-astea pân’ la primăvară. 

— Bine, zise căpitanul. Dar nu te îndepărta prea 


tare până nu înveți străzile. Şi nu atrage atenția 
asupra ta. Cu cât ştiu mai puţini oameni că ne 
aflăm aici, cu atât suntem mai în siguranţă. 

Asta spunea de fiecare dată, ca şi cum ea ar fi 
uitat de pe o zi pe alta. Tralgul se foi prin somn 
oftând. Fata luă punga, o îndesă în buzunar şi 
deschise uşa. Lumina zilei năvăli ca un potop. 

— Cithrin! 

Se întoarse. Căpitanul stătea pe vine lângă foc, 
scormonind cenuşa cu o spadă, dar ochii ațintiți 
asupra ei erau plini de îngrijorare. 

— Fii atentă cât eşti afară, zise el. 

— Ştiu care-s riscurile, zise ea şi ieşi în stradă. 

Cartierul sării era un labirint. Clădiri cu un etaj 
se înălțau deasupra unor străzi atât de înguste, 
încât oamenii nu puteau trece unul pe lângă altul 
fără să se atingă. Curbele modelau totul, făcând 
imposibil să vezi prea departe în orice direcţie, iar 
intersecții ce păreau să promită străzi mai largi 
sfârşeau adesea în fundături. Voci de bărbați şi 
femei - kurtadami, cinnai şi pursângi - umpleau 
văzduhul. În cartierul acesta, dacă un bărbat țipa 
la soţia sa, ecoul ducea mai departe melodia 
mâniei sale, chiar în timp ce-i ştergea cuvintele. 

Copiii pândeau la ferestre şi în praguri, sălbatici 
ca pisicile. Câteva zile de vreme caldă făcuseră să 
se topească zăpada murdară, lăsând prin colțuri, 
la pândă, băltoace negre acoperite cu pelicule de 
gheață. Puteau exista o mie de căi de a intra şi ieşi 
din cartier, dar Cithrin ştia una singură şi nu se 


abătu de la ea. După câteva minute de mers, în 
față se ivi intersecția a cinci străzi, dintre care una 
ducea spre nord-est. Deasupra ei strălucea o fâşie 
mai largă de cer alburiu, cețos, şi Cithrin o urmă 
către piață, către docuri şi către fluxul de bani ce 
ținea în viață Porte Oliva. 

Piața Mare nu era una deschisă, ci o rețea de alei 
acoperite. Caldarâmul aspru al străzii lăsa loc 
unor dale albe. Arcade se înălțau ca nişte mâini 
împreunate a rugăciune şi mari ferestre palide îşi 
revărsau lumina de sus, printre degete de piatră şi 
fier. Bărbaţi şi femei cântau din gură şi din flaut. 
Păpuşarii îşi jucau micile lor drame, uşor 
modificate ca să includă vreun negustor local sau 
vreo personalitate politică. Servitori ai marilor case 
şi palate din oraş îşi croiau drum prin mulțime, 
purtând pe cap imense coşuri de răchită, pentru a 
asigura cina celor puternici. Micii cămătari 
independenți, peşti mărunți comparativ cu 
leviatanul reprezentat de Banca Medean, îşi 
instalaseră măsuţele acoperite cu pâslă verde şi 
balanțele. Călători şi marinari veneau dinspre 
docuri ca să admire haosul. Negustorii îşi strigau 
mărfurile - pâine, peşte şi carne, ţesături, 
mirodenii şi călăuzire spirituală - şi nu ocupau 
două zile la rând acelaşi loc. 

În fiecare dimineaţă, înainte de prima geană de 
lumină, negustorii se aşezau la coadă în fața unor 
gherete mari, aşteptând să apară oamenii reginei 
care aduceau, din palatul guvernatorului, nişte 


cufere de fier bogat ornamentate. Fiecare negustor 
plătea o taxă şi trăgea un bilet din cufăr, aflând 
astfel care dintre miile de separeuri sau intersecții 
avea să-i aparțină în acea zi. Niciun cămătar, 
măcelar, brutar sau fermier nu putea spera să se 
îmbogăţească punând stăpânire pe un loc anume. 
Sau aşa s-ar fi petrecut lucrurile dacă sistemul n- 
ar fi fost corupt. Cithrin nu trecuse pe aici decât 
de două ori, dar se îndoia că o metodă concepută 
cu atâta atenție pentru a da aparența 
corectitudinii putea să nu fie coruptă. 

Îşi cumpără un cornet mare de stafide încălzite 
şi nuci trase prin miere, pregătindu-se pentru o 
cercetare îndelungată, dar nu dură mult până să 
dea de croitorul pe care-l căuta, şi încă la doar 
cinci firide distanță de locul unde-l zărise data 
trecută. Proprietarul era un cinnai pur, înalt, zvelt 
şi palid, cu inele pe toate degetele şi cu dinți ce 
păreau să fi fost ascuțiți. Avea cinci mese aşezate 
în semicerc şi, în mijloc, o a şasea, pe care îşi 
expunea marfa cea mai bună. Cithrin se opri şi 
examină trei rochii cu aerul că îşi omora timpul. 
Cinnaiul stătea alături, răstindu-se la o femeie 
pursânge ce-şi ţinea brațele încrucişate pe piept şi 
al cărei chip exprima o mânie aproape de zeu. Între 
cei doi se afla o ladă al cărei lemn deschis la 
culoare se îmbibase de apă căpătând o nuanţă 
întunecată. 

— Uite! Uite cum a distrus apa vopseaua! 
spunea negustorul. 


— Nu le-am aruncat eu din barcă, zise femeia. 

— Nici eu. 

— Ai semnat un contract pentru zece rochii. 
Poftim zece rochii! 

— Am semnat un contract pentru zece rochii 
bune de vândut! 

Cithrin se trase mai aproape. Din câte putea 
vedea, rochiile aveau o croială simplă. Apa de mare 
făcuse culorile să iasă, amestecând galbenul cu 
albastrul şi trandafiriul şi împestrițându-le pe 
toate cu pete albe ca o mână de nisip împrăştiat. 
Cinnaiul îi aruncă o privire, cu ochii mijiți de 
enervare. 

— Vrei ceva? 

— O rochie, zise Cithrin cu gura plină de stafide. 

Negustorul o privi cu îndoială. Cithrin îşi scoase 
punga din buzunar şi-o deschise. Argintul sclipi în 
lumina soarelui şi negustorul ridică din umeri. 

— Hai să-ţi arăt ce avem, zise el, întorcându-i 
spatele femeii pursânge care continua să fumege 
de furie. 

Luă cea dintâi rochie de pe masa din mijloc. 
Albastră cu alb, cu mâneci brodate, părând să 
emane miros de levănțică. Negustorul netezi 
țesătura cu mâna. 

— Asta este marfa noastră cea mai aleasă, zise 
el. E scumpă, i-adevărat, dar merită fiecare bănuţ. 
La o sută douăzeci de arginţi n-o să găseşti una 
mai bună în toată piața. Şi asta include şi 
ajustarea pe măsura ta. 


Cithrin clătină din cap. 

— Nu pe asta o vinzi. 

Negustorul, care punea rochia la loc, se opri. 
Spusele ei îl nedumeriseră. 

— Nu pe asta o vinzi, repetă Cithrin. Nu-i aici ca 
să fie vândută. Rolul ei este să facă următoarea 
rochie să pară rezonabilă ca preț. Următoarea pe 
care o oferi este cea trandafirie de colo? Dacă 
începi de la o sută douăzeci, pentru asta o să 
ceri... Cât? Optzeci? 

— Optzeci şi cinci, zise cinnaiul cu acreală. 

— Ceea ce e prea mult, spuse Cithrin. Dar ţi-o 
iau cu patruzeci şi cinci. Asta îți acoperă costurile 
şi îți mai rămâne şi ceva profit. 

— Patruzeci şi cinci?! 

— E un preț cinstit, zise Cithrin, scoțând o altă 
mână de stafide. 

Negustorul rămase cu gura căscată de uimire. 
Femeia pursânge de lângă ladă chicoti. Cithrin 
simți o căldură bruscă în pântece, o eliberare, ca 
după prima înghițitură dintr-un vin tare. Zâmbi şi, 
pentru prima oară după multe zile, îi veni uşor s- 
o facă. 

— Dacă mi-o dai cu patruzeci, o să te ajut să 
scoţi profit din astea, zise Cithrin, făcând semn din 
cap spre rochiile distruse. 

Negustorul făcu un pas în spate, cu braţele 
încrucişate.  Cithrin tocmai îşi spunea că 
exagerase, când acesta vorbi. 

— Şi cum anume-ți propui să faci asta? 


În cuvintele lui se simţea o undă de amuzament. 

— Patruzeci, zise ea. 

— Convinge-mă. 

Cithrin se întoarse spre ladă şi răscoli printre 
rochii. Toate aveau aceeaşi croială. Stofă ieftină, 
cu copci din metal şi găici de aţă şi cu puţină 
broderie la manşete şi guler. 

— De unde vă vin cele mai puţine mărfuri? 
întrebă ea. Din Hallskar? 

— Nu prea vine cine ştie ce de-acolo, admise 
negustorul. 

— Atunci schimbă copcile astea cu unele de 
argint, zise Cithrin. Şi coase mărgele de sticlă pe 
gulere. Numai trei sau patru, dar viu colorate. 
Ceva care să fure ochiul. 

— Şi de ce-aş strica argintul şi mărgelele pe 
gunoaiele astea? 

— Păi n-ai strica nimic, zise Cithrin. Asta-i 
ideea. Dacă au argint şi mărgele, n-au cum să fie 
gunoaie. Spune-le... Nu ştiu. Vopseluri halskari pe 
bază de sare. Metodă nouă, foarte rară. Nu mai 
sunt alte rochii care să le semene în toată Piaţa 
Mare. Fixează preţul de început la două sute de 
monede de argint, apoi scade-i la o sută treizeci. 

— De ce ar vrea cineva să plătească atât? 

— De ce nu? Când e vorba despre o marfă nouă, 
nimeni nu ştie cât valorează ea cu-adevărat. Şi 
dacă nimeni altcineva nu ştie, poţi să faci ce vrei. 

Negustorul clătină din cap, dar nu ca refuz. 
Sprâncenele femeii pursânge se înălțară până spre 


linia părului. Cithrin scoase o nucă trasă în miere. 
Rumoarea şi ecourile vocilor din jur erau la fel de 
bune ca liniştea. Aşteptă preț de patru răsuflări, 
în timp ce negustorul îşi frământa mintea. 

— Dacă o singură persoană din Piața Mare te 
crede, spuse Cithrin, o să acoperi costul tuturor 
celor zece rochii, cu tot cu copci şi mărgele. Dacă 
te cred două persoane... 

Negustorul mai tăcu preţ de încă două răsuflări. 

— Ştii mult prea multe despre rochii, spuse el. 

„Nu ştiu absolut nimic despre rochii”, îşi zise ea. 
Negustorul râse scurt. Luă rochia trandafirie şi i- 
o aruncă lui Cithrin cu un dezgust prefăcut. 

— Patruzeci, zise el, apoi se întoarse către femeia 
din neamul pursângilor. O vezi? Uită-te la fața ei. 
Asta este o femeie cu adevărat periculoasă. 

— Te cred, zise femeia, în timp ce Cithrin 
număra banii, zâmbind. 

O oră mai târziu, străbătea aleile semideschise 
ale Pieței Mari ducând la subraț rochia roz 
împachetată strâns, iar lumea i se părea un loc 
senin şi lipsit de pericole. Rochia trebuia ajustată 
pe măsura ei, dar asta nu era important. Mai mult 
decât orice câştig o bucura ideea că era o femeie 
cu adevărat periculoasă. 

Soarele abia începuse să coboare către apus. 
Cithrin se îndreptă spre băile publice cu gândul de 
a petrece o oră în apă fierbinte şi aburi. Şi poate 
chiar să dea câteva monede pe un balsam care să 
alunge puricii şi păduchii pe care-i căpătase pe 


drum şi în noile ei cămăruțe. Băile se aflau pe 
partea nordică a unei piețe publice vaste. Stâlpi 
mai înalți decât copacii se înălțau în aer, deşi 
acoperişul pe care-l vor fi susținut cândva 
dispăruse de suficientă vreme pentru ca ploaia să- 
şi sape făgaşe în postamentele lor. Petice de iarbă 
cafenie, ucisă de frigul iernii, acopereau spaţiile 
libere, ca nişte covoare, iar tufişurile păstrau 
frunze moarte şi fâşii de cârpă între degetele lor 
din rămurele. Cithrin trecu pe lângă o căruţă unde 
se vindea supă caldă şi pe lângă un kurtadam 
deşirat la picioarele căruia dansau două marionete 
alături de o strachină de cerşit cu câteva monede 
în ea. De cealaltă parte a pieţei, o trupă de actori 
îşi transformase căruța în scenă, dând la o parte 
doi păpuşari nemulțumiți. Pe deasupra zburau 
porumbei. Un grup de femei cinnaie se plimbau 
împreună, palide, zvelte şi frumoase, cu rochiile 
unduindu-li-se pe trup ca iarba de mare în bătaia 
valurilor, cu vocile asemeni unei melodii. Cithrin 
ar fi vrut să le privească, dar fără să fie observată. 
Nu avusese ocazia să cunoască bine niciun cinnai 
pur. Şi totuşi, mama ei fusese din acest neam şi 
ar fi arătat în largul ei într-un asemenea grup. 

Femeile o luară pe scara vastă care ducea spre 
băi şi Cithrin porni după ele când o voce 
cunoscută o ţintui locului. 

— Opriţi-vă! 

Cithrin se întoarse. 

— Opriţi-vă acum şi trageţi-vă mai aproape! 


Ascultaţi povestea lui Aleren Ucigaşul şi a spadei 
dragonilor! Sau, dacă sunteţi slabi de inimă, 
treceţi mai departe. 

Pe scena ridicată de actori înainta un bărbat mai 
vârstnic, a cărui voce umplea toată piața. Avea 
barba înfoiată şi părul pieptănat în sus. Purta 
nişte robe teatrale în culori țipătoare şi vocea lui 
reverbera şi şerpuia printre stâlpii imenşi. Era, 
fără îndoială, maestrul Kit, iscusitul. Cithrin se 
apropie de scenă, întrebându-se dacă nu cumva 
visa. Alți câţiva locuitori din Porte Oliva se 
opriseră, atraşi de vorbăria actorului, iar publicul 
însuşi atrăgea un public şi mai mare. Uluită, 
Cithrin se opri pe un petic de iarbă uscată. Pe 
scenă se ivi Opal, într-o rochie care o făcea să pară 
cu zece ani mai tânără. Apoi Smit, purtând o tichie 
de muncitor şi vorbind cu un pronunțat accent din 
Coasta de Nord. Urmă Hornet, într-o armură 
poleită şi, în urma lui, păşind pe scândurile scenei 
de parcă ar fi stăpânit lumea şi tot ce era în ea, 
Sandr. Cithrin râse încântată şi alții se alăturară 
aplauzelor ei. Mikel şi Cary, amândoi amestecați 
în mulțime, îi făcură semn din cap. Prinzând 
privirea lui Cary, Cithrin se prefăcu că trage o 
spadă din teacă şi arătă către scenă. „Credeam că 
sunteți soldați şi voi eraţi actori?” Cary dădu din 
cap cu un aer timid şi-i făcu o mică reverență, apoi 
se întoarse la însărcinarea de a-l aclama pe Aleren 
Ucigaşul şi de a-l huidui pe Orcus, regele-demon. 

Iarna, piața, era mult prea rece. La finalul 


primului act, pe Cithrin o dureau urechile şi îi 
curgea şi nasul. Se cuprinse cu braţele, 
înfăşurându-se cât putu în haine, dar nimic n-ar 
fi putut s-o facă să plece. Povestea se desfăcea ca 
o floare primăvara, gărzile convoiului, pe care le 
ştia de luni întregi, devenind actori sub ochii ei şi 
actorii confundându-se cu rolurile pe care le 
jucau, până când, în final, Aleren Ucigaşul îşi 
înfipse spada otrăvită în pântecele lui Orcus, 
Sandr şi maestrul Kit nemaifiind decât ecourile pe 
jumătate uitate ale unor oameni cândva 
cunoscuți. Aplauzele mulțimii erau puține, dar 
sincere, iar Cithrin scoase câteva monede, 
adăugându-le ploii de bani ce cădea pe scândurile 
scenei. 

În timp ce actorii desfăceau scena, Opal, Mikel 
şi Smit se apropiară s-o salute şi să facă schimb 
de poveşti. Da, fuseseră actori de la-nceput. Doar 
jucaseră rolul gărzilor. Cary îi recită prologul unei 
comedii pe care o compuneau în memoria acestei 
aventuri. Cithrin le povesti — încet, ca să nu audă 
şi alții — despre camerele pe care le închiriase 
împreună cu Marcus şi Yardem, iar Opal făcu 
glume obscene până când Smit rogi violent şi toți 
râseră de nu mai ştiură de ei. 

Sandr stătea lângă căruță cu o încruntare 
furioasă pe chip, evitând dinadins să-i privească. 
Cithrin se scuză şi se apropie de el, gândindu-se 
că probabil se simțea jignit văzând-o că vorbea cu 
ceilalți şi cu el nu. 


— Ca să vezi, zise ea. Şi mie nu mi-ai spus. 

— Mda, aşa-i, spuse Sandr evitându-i privirea. 

— N-am ştiut, zise ea. Ai fost nemaipomenit. 

— Mulţumesc. 

Maestrul Kit strigă ceva din cealaltă parte a 
căruței şi Sandr trase de o funie groasă, ridicând 
scena şi lipind-o de o latură a vehiculului. Legă 
funia, îi aruncă o privire lui Cithrin, se uită în altă 
parte, apoi o salută înclinând din cap. 

— N-am terminat munca. Trebuie să plec. 

Cithrin dădu înapoi, iar bucuria i se risipea. 

— Îmi pare rău, zise ea. N-am vrut să... 

— Nu-i nimic, zise Sandr. Trebuie să... 

Se îndepărtă clătinând din cap, aplecându-se pe 
sub o traversă pe care Smit o cobora, gata s-o 
împacheteze. Cithrin reveni în piaţă. Cerul de 
culoarea laptelui nu i se mai părea la fel de 
binevoitor ca mai-nainte. Nu ştia dacă era bine să 
se apropie din nou de actori sau să se îndepărteze, 
dacă era bine-venită sau o intrusă. Dintr-odată se 
simți conştientă de hainele ei zdrențuite şi de 
părul nepieptănat de câteva zile. 

— N-are legătură cu tine, zise o voce de femeie. 

Cary venise prin spatele ei, dându-i ocol. Cary, 
care îl întrebase pe Yardem dacă exista vreo armă 
care să avantajeze femeile. Cary, care purtase un 
arc pe umăr cu aerul unui veteran ce văzuse o 
duzină de războaie. Cary, pe care Cithrin n-o 
cunoştea prea bine. 

— Ce n-are legătură cu mine? întrebă ea. 


— Sandr, zise Cary, indicând cu bărbia un loc 
anume din piață. El e noul actor principal. Ăştia-s 
întotdeauna nişte porci în primii câțiva ani. 

Sandr stătea zâmbitor. Era înconjurat de trei 
fete în haine din pânză grosolană. Una îşi pusese 
mâna pe brațul lui, iar degetele îi fremătau ca un 
fluture nesigur dacă să aterizeze sau nu. Cithrin îl 
privi cum îi zâmbea fetei şi cum privirea îi cobora 
spre sânii ei. 

— Aia ziceam, că n-are legătură cu tine, spuse 
Cary. 

— Nu-mi pasă, spuse Cithrin. Nu-i ca şi cum l- 
aş fi iubit. Dar nu ştiam că... adică am crezut... 

— Aşa credem toate la început, zise Cary. Dacă 
are vreo importanţă, îmi pare rău şi promit să-i 
pun nisip în bere în numele tău. 

Cithrin se sili să râdă. Nu ştia când îi reapăruse 
gheara aceea din stomac, dar era din nou acolo. 

— Nu face nimic în numele meu, zise ea. Omul e 
aşa cum e. 

— Înţelepte vorbe, surioară, zise Cary. Vrei să vii 
cu noi? La apus o să încercăm o altă piesă, în fața 
palatului guvernatorului. 

— Nu, zise Cithrin cam repezit. 

Încercă din nou. 

— Nu, eu de fapt mă duceam la băi şi apoi voiam 
să mă întorc acasă. Înainte să se agite prea tare 
căpitanul. 

— Mult noroc în privința asta. Cred că s-a 
născut agitat. Sau cel puţin prudent, zise Cary. 


Mi-a părut bine să te văd. 

Cithrin se întoarse şi urcă treptele largi. Dinspre 
uşa băii se învălmăşeau aburi. Voci care se certau 
sau cântau. Cithrin se întoarse, lăsând totul în 
urmă. O dureau fălcile şi se sili să şi le descleşteze. 
O parte din ea voia să se întoarcă şi să vadă cu 
cine stătea Sandr de vorbă şi dacă avea să 
privească înspre ea. Poate dacă... 

Praful din aerul răcoros îi făcu ochii să lăcrimeze 
şi şi-i şterse cu dosul palmei. În drum spre casă, 
se opri la o tavernă şi bău o cană de vin fortificat 
din acelaşi soi cu cel pe care Sandr i-l adusese în 
ziua aceea, pe malul iazului. 

Gustul nu era la fel de bun. 


— E totul în regulă? izbucni căpitanul Wester 
când o văzu. Ai lipsit multă vreme. 
— E bine, zise ea scurt. Totul e bine. 


Dawson 


Lui Dawson Kalliam Kavinpolul i se părea urât. 
Oraşul stătea cu câte un picior de fiecare parte a 
râului Uder şi avea clădiri acoperite cu un stuc 
dezgustător, de culoare roşu-cenuşie. Felurile de 
mâncare locale erau toate pe bază de ceapă şi 
peşte pescuit din aceleaşi ape în care se deversa 
canalizarea. Prea multe cicluri îngheț-dezgheț 
făcuseră caldarâmul să crape, formând băltoace 
de noroi pe jumătate înghețat în care un cal 


neatent îşi putea rupe piciorul. Şi, în centrul 
tuturor, trona proprietatea lordului Ternigan, cu 
terenuri de vânătoare separate de oraş prin ziduri, 
ca o grădină de basm. În oricare alt an, Dawson ar 
fi rămas pe moşia lui, cu Clara şi cu aceia dintre 
fiii săi care ar fi preferat să ierneze alături de el în 
loc să urmeze vânătoarea până aici. 

În această iarnă, însă, vânătoarea căpătase o 
altă semnificaţie. Cerbii îmblânziţi ai lui Ternigan 
şi prepelițele sale crescute de om nu erau trofeul 
râvnit de Dawson. lar audienţele între patru ochi 
cu regele erau mai uşor de aranjat când regele 
însuşi le voia. 

— Pe toţi zeii, Kalliam! Eu încerc să păstrez 
pacea şi tu omori lumea în plină stradă? 

Tavanul camerei regelui se pierdea în 
întunecimea năclăită de funingine de deasupra. 
Ferestre largi, enormități din sticlă şi fier, se 
deschideau deasupra oraşului. Exagerată şi 
țipătoare, arhitectura clădirii vorbea despre glorie 
şi putere, spunând: „Poţi avea asta sau poți avea 
confort, dar nu şi una şi alta.” 

Dawson îşi privi prietenul din copilărie. Lunile 
de iarnă îi gravaseră o strâmbătură în colțurile 
gurii şi îi presăraseră pe tâmple fire cărunte ca un 
îngheț timpuriu. Sau poate că semnele vârstei şi 
ale slăbiciunii fuseseră dintotdeauna acolo, dar 
Dawson nu voise să le vadă până acum. Roba 
împodobită cu nestemate pe care o purta Simeon 
— ba chiar şi coroana - nu mai păreau însemne ale 


puterii şi măreției sale, ca în toamnă. Erau numai 
forma pustie a acestora, ca un ulcior gol ce aştepta 
să fie umplut. Dawson ştia răspunsul pe care 
Simeon şi eticheta curții îl cereau. „Iertare, sire.” 

— În Camnipol se varsă sânge mai nobil ca ăla 
ori de câte ori îşi taie cineva porcul, zise Dawson. 
Erau tâlharii lui Issandrian. 

— Ai dovezi? 

— Normal că n-am dovezi, dar ştim amândoi că 
ai lui erau. Ai lui sau ai lui Maas, oricum nu 
contează. Şi nici tu nu mi-ai smuci lesa dacă ai 
crede că erau nişte tâlhari oarecare, nu prea 
pricepuți. 

Tăcerea apăsă aerul. Simeon se ridică. Cizmele 
îi scrâşniră pe podeaua de piatră. În jurul lor, 
tapiseriile din încăpere unduiau, iar gărzile 
vegheau în tăcere. Dawson îşi dori să fi fost cu 
adevărat singuri. Gărzile erau slujitorii regelui, dar 
erau şi ei oameni. 

— Maiestate, spuse Dawson. Cred că nu 
înțelegeți de câtă loialitate sunteți înconjurat. 
Inclusiv de a mea. Mi-am petrecut sezonul 
discutând între patru ochi cu bărbaţii de neam 
ales din Anteea, şi Maiestatea Voastră se bucură 
de un larg sprijin împotriva lui Issandrian şi a 
haitei lui. 

— Issandrian şi haita lui sunt şi ei supugşii mei, 
zise Simeon. Aş putea spune că a ațâța 
nemulțumiri este, în sine, o acţiune întreprinsă 
împotriva mea. 


— Este o acțiune întreprinsă de dragul tău, 
Simeon. Cei cu care am discutat sunt uniți în 
numele tău. Mi-aş dori numai să fii şi tu alături de 
noi. 

— Dacă mă apuc să declar război unei părți sau 
alta a nobilimii doar pentru că se întâmplă să fie 
în ascensiune în clipa asta... 

— Am zis eu aşa ceva? Simeon, am petrecut luni 
întregi linguşind şi făcând promisiuni oricui avea 
cât de cât influenţă asupra lui Ternigan. Este gata 
să-l retragă pe Klin din Vanai. Nu aşteaptă decât 
un semn din partea ta. 

— Dacă aleg o tabără sau alta, o să se lase cu 
vărsare de sânge. 

— Şi dacă n-o faci, regatul va avea parte de pace 
eternă şi de lumină? Ştii şi tu că nu-i aşa. 

— Dragonil... 

— Dragonii nu s-au prăbuşit fiindcă a izbucnit 
războiul. Războiul a izbucnit pentru că nu exista 
un lider. O familie are nevoie de un tată, iar un 
regat are nevoie de un rege. E datoria ta să conduci 
şi dacă eşuezi va veni o zi în care oamenii vor urma 
pe altcineva. Abia atunci vom păşi pe calea 
dragonului. 

Simeon clătină din cap. Lumina focului i se 
răsfrângea în ochi. Afară dădea târcoale un vânt 
rece, mirosind a iarnă. O ninsoare fină ca o cenuşă 
se învârtejea dincolo de ferestre. 

— O familie are nevoie de un tată, zise regele, ca 
şi cum ar fi găsit cuvintele amuzante şi, în acelaşi 


timp, amare. Când a murit Eleora, i-am promis c- 
o să am grijă de fiul nostru. Nu de prinț, de fiul 
nostru. 

— Aster este prințul, zise Dawson. 

— Şi dacă n-ar fi, tot ar fi fiul meu. Ai şi tu copii. 
Sunt sigur că-nțelegi. 

— Am trei fii şi o fiică. Barriath este căpitan de 
navă sub comanda lordului Skestinin, Vicarian 
studiază să devină preot, iar Jorey se află în Vanai. 
Elisia s-a măritat acum trei ani cu fiul cel mai 
mare al lordului Annerin şi de-atunci abia dac-am 
mai primit veşti de la ea. Şi niciunul dintre ei nu 
m-a făcut să devin sfios, Simeon, zise Dawson. Ce 
s-a-ntâmplat cu tine? adăugă el pe un ton mai 
blând. 

Simeon râse. 

— Am devenit rege. Toate erau bune şi frumoase 
când ne jucam de-a regele în curte sau pe câmpul 
de luptă, dar pe urmă a murit tata. Şi n-a mai fost 
o joacă. Partida lui Issandrian nu este singura mea 
problemă. Hallskar a început din nou să ofere 
adăpost piraţilor. Coasta de Nord se apropie de un 
nou război de succesiune şi Asterilholdul susține 
ambele tabere. Veniturile aduse de taxele din 
Estinford nu-s ce-ar trebui să fie, ceea ce 
înseamnă fie că le fură cineva, fie că fermele nu 
mai dau recolte. Şi peste câţiva ani Aster trebuie 
să ia coroana şi să conducă el toate astea. 

— Nu chiar atât de repede, spuse Dawson. Nu 
mai suntem tineri, dar mai avem viață-n noi. Şi ştii 


şi tu soluția problemelor ăstora la fel de bine ca 
mine. Găseşte oameni de încredere, şi-apoi 
încrede-te în ei. 

— Adică tu şi partida ta în locul lui Issandrian şi 
al partidei lui? întrebă regele cu răceală. 

— Da. La asta mă refer. 

— Aş prefera să renunți. Lasă mişcarea lui 
Issandrian să se prăbuşească de la sine. 

— N-o să se întâmple asta. 

Regele Simeon îşi ridică privirea şi în ochii lui se 
puteau citi mânie sau amuzament, sau disperare. 
Dawson se lăsă demonstrativ într-un genunchi, ca 
un om care se pleacă în fața regelui său. Poziţia 
bărbiei şi a umerilor transformau însă gestul într- 
o provocare: „lată loialitatea mea. Fii demn de ea.” 

— Ar trebui să te retragi, dragul meu prieten, 
zise regele. Trebuie să mă odihnesc înainte de 
ospăț. Trebuie să mă gândesc. 

Dawson se ridică în tăcere, făcu o plecăciune şi 
se retrase spre propriile sale apartamente. Palatul 
lordului Ternigan era întins. Fusese clădit de-a 
lungul mai multor secole de nenumărați arhitecţi, 
fiecare, s-ar fi zis, cu o viziune proprie care se 
bătea cap în cap cu ale celorlalți. Rezultatul era un 
labirint. Fiecare curte şi fiecare scuar duceau 
unde nu te aşteptai, iar culoarele coteau şi ocoleau 
pentru a evita obstacole de mult dispărute. Nici că 
se putea invitație mai bună pentru o lovitură 
discretă de cuţit venită din umbră. 

Aşteptă ca valetul regelui să-i pună haina, să-i 


aşeze pe umeri mantia groasă de lână şi să se 
încline, apoi ieşi afară în viscolul alb. Vincen Coe 
apăru în urma sa. Dawson nu i se adresă, iar 
hăitaşul nu avea nimic de raportat. Traversară 
curtea însoțiți numai de scârțâitul hainelor de 
piele şi de sunetul paşilor lor înăbuşiți pe zăpadă, 
apoi traversară o serie de pasarele şi un pod larg, 
unde vântul fu cât pe ce să-i ia pe sus ca pe nişte 
vrăbii măturate de furtună. Existau şi trasee mai 
adăpostite, dar erau mai aglomerate şi deci mai 
primejdioase. Dacă Issandrian şi Maas voiau să-i 
atace pe Dawson, n-aveau decât să-şi dea silința. 

Ospitalitatea oferită de Ternigan casei Kalliam 
includea o locuință separată, care aparținuse 
cândva concubinei favorite a unui rege. Clădirea 
avea o senzualitate vulgară, iar grădinile din fața 
ei — fără îndoială luxuriante primăvara - erau 
acum o adunătură de crenguţe uscate şi tufişuri 
moarte. Dar putea fi apărată, fapt pe care Dawson 
îl aprecia. Se descotorosi la intrare de mantia şi de 
paznicul său şi pătrunse în încăperile călduroase 
şi întunecate, unde se simțea aroma ceaiului de 
mentă şi se auzea plânsul unei femei. 

Preţ de o clipă îngrozitoare crezu că era Clara, 
dar anii petrecuţi împreună îl învățaseră să 
deosebească sunetele pe care le scotea ea de 
oricare altele, şi suspinele acestea nu erau ale ei. 
Urmă în tăcere plânsul — şi, pe măsură ce se 
apropia, vocea alinătoare a Clarei - până într-un 
salonaş unde concubina de mult moartă obişnuia 


să se odihnească. Acum în salon şedea Clara, pe 
un divan scund, iar verişoara ei Phelia — baroană 
de Ebbinbaugh şi soția detestatului Feldin Mass — 
stătea pe podea, cu capul în poala Clarei. Dawson 
întâlni privirea soţiei sale şi Clara clătină din cap 
fără să întrerupă litania de consolări rostite cu 
blândețe. Dawson se retrase. Se duse în birou să- 
şi fumeze pipa, să bea whisky şi să lucreze la o 
poezie pe care o începuse, până când, o oră mai 
târziu, Clara veni şi i se aşeză în poală. 

— Biata Phelia, suspină ea. 

— Necazuri în căsnicie? întrebă Dawson, 
mângâindu-şi soția pe păr. 

Ea îi luă pipa dintre buze şi trase adânc din ea. 

— Se pare să soțul meu îl face teribil de nefericit 
pe soțul ei, zise ea. 

— Soţul ei încearcă să-l ucidă pe-al tău. 

— Ştiu, dar mi s-a părut c-ar fi fost nepoliticos 
să subliniez aspectul când sărăcuţa de ea avea o 
cădere nervoasă în fața mea. Şi, în plus, tu câştigi, 
nu? Nu mi-o imaginez cerând îndurare dacă 
vânturile ar sufla în pânzele Ebbinbaughului. 

— A cerut îndurare? 

— Nu cu-atâtea cuvinte, spuse Clara, părăsind 
poala lui Dawson, dar nu şi pipa. Dar nici n-avea 
cum s-o facă, nu-i aşa? Ar fi cumplit de nepoliticos 
şi sunt absolut sigură că Feldin nu ştie c-a venit, 
aşa că nu încerca s-o potriveşti în calculele şi 
intrigile tale. Uneori, o femeie înfricoşată nu-i 
decât o femeie înfricoşată. 


— Da, şi să ştii că nu plănuiesc să-i fac viața mai 
fericită, spuse Dawson. 

Clara ridică din umeri şi-şi feri privirea. Când el 
vorbi din nou, tonul nu-i mai era la fel de glumet. 

— Îmi pare rău. Pentru tine şi pentru ea. Dac- 
ajută cu ceva. 

Clara tăcu un timp, trăgând din pipa lui. În 
lumina slabă, părea mai tânără decât era. 

— Lumile noastre se despart din ce în ce mai 
tare, bărbate, zise Clara. A ta şi-a mea. Micile tale 
războaie, păcile mele. Războiul iese câştigător. 

— Uneori vine vremea războaielor, zise Dawson. 

— Presupun că da, spuse ea. Cred... că da. 
Totuşi, adu-ți aminte că la un moment dat 
războaiele se încheie. Încearcă să te asiguri că, 
atunci când se încheie, mai rămâne ceva care să 
merite. Nu toți duşmanii îți sunt duşmani. 

— Asta n-are logică, iubirea mea. 

— Nu, nu-i aşa, zise ea. Doar că pur şi simplu tu 
nu vezi lumea în felul ăsta. Phelia n-are legătură 
cu duşmănia dintre tine şi Feldin Maas, cum n-am 
nici eu. Dar este şi ea expusă riscului, la fel cum 
suntem eu şi copiii noştri. Phelia îţi este duşman 
fiindcă trebuie, nu fiindcă aşa a ales ea. Şi când 
va veni sfârşitul, adu-ți aminte că în tabăra 
cealaltă se află o mulțime de oameni care-au avut 
mult de pierdut şi care n-au pornit ei conflictul. 

— Ai vrea să renunţ? o întrebă el. 

Clara râse, un sunet jos, ca un tors de pisică. 
Fumul i se înălța din gură, învălmăşindu-se în 


lumina lumânărilor. 

— Şi, dacă tot m-am pus pe treabă, să-i cer şi 
soarelui să nu mai apună? 

— De dragul tău aş face-o, zise Dawson. 

— De dragul meu ai încerca şi te-ai spulbera tot 
străduindu-te, zise ea. Nu, fă ce crezi că trebuie. 
Şi gândeşte-te cum ai vrea să se poarte Feldin cu 
mine dacă ar ieşi el câştigător. 

Dawson lăsă capul în jos. În jurul lor, grinzile şi 
piatra se cuibăreau în frigul iernii, trosnind şi 
murmurând. Când îşi ridică din nou privirea, ochii 
ei erau ațintiți asupra lui. 

— O să încerc, spuse el. Şi dacă uit...? 

— O să-ți reamintesc eu, dragule, zise Clara. 
Ăsta-i rolul meu. 


Ospățţul din acea seară începuse cu o oră înainte 
de apus şi trebuia să dureze până când se stingea 
şi ultima lumânare. Lordul Ternigan stătea la 
masa principală, împreună cu soția şi fratele lui. 
Simeon se afla în capul mesei, avându-l lângă el 
pe Aster, înveşmântat în catifea roşie şi brocart şi 
arborând un aer stânjenit ori de câte ori i se adresa 
lady Ternigan. Li se alăturase călăreţul căruia-i 
reveniseră onorurile vânătoarei - fiul pe jumătate 
jasuru al unei familii de nobili din Sarakal, aflat în 
trecere prin Anteea numai Zeul ştie din ce motiv — 
şi care dădea din cap la tot ce i se spunea, fără să 
contribuie cu ceva la conversaţie. 

Pereţii erau împodobiţi cu cele mai bune tapiserii 


din colecția lui Ternigan, lumânări din ceară de 
albine ardeau în sfeşnice din cristal şlefuit, iar 
câinii care dădeau târcoale meselor purtau 
veşminte în culorile fiecărei case nobile a Anteei, o 
mică glumă menită să însenineze spiritele. 
Dawson şedea la cea de-a doua masă, suficient de 
aproape ca să audă ce se vorbea, şi, la celălalt 
capăt, cu numai cinci persoane între ei, se afla 
Feldin Maas. Ternigan semnalase astfel, încă o 
dată, că loialitatea lui era la fel de negociabilă ca 
virtutea unei târfe. Phelia Maas stătea alături de 
soțul ei, aruncându-i lui Dawson priviri 
înlăcrimate. Dawson îşi mânca supa. Avea prea 
multă sare şi prea puţină lămâie, iar peştele încă 
mai avea oase. 

— Minunată supă, zise Clara. Îmi amintesc că 
mătuşa mea - nu mama ta, Phelia dragă, ci 
mătuşa Estrir, care s-a măritat cu filfizonul acela 
îngrozitor din Birancour - zicea că zeama de 
lămâie este cel mai bun lucru pentru peştele de 
apă dulce. 

— Mi-aduc aminte de ea, zise Phelia, agățându- 
se de cuvintele ei aproape cu disperare. S-a întors 
să participe la nunta mea şi se prefăcea că are 
accentul acela îngrozitor. 

Clara râse şi pentru o clipă lucrurile chiar 
părură să fie în regulă. 

În spatele lui Dawson, regele Simeon îşi drese 
vocea. Dawson n-ar fi putut spune ce anume din 
acest sunet îl alertase, dar simţi că i se zburleşte 


părul. Judecând după buzele lui strânse, din care 
fugise tot sângele, şi după paharul oprit la 
jumătatea drumului dintre masă şi gură, era 
limpede că şi Feldin Maas simţea acelaşi lucru. 

— Toate astea sunt tribut de la omul tău din 
Vanai? întrebă Simeon cu o nepăsare forțată. 

— Nu, Maiestate. Majoritatea au aparţinut 
familiei mele de ani de zile. 

— A, ce bine. Asta se potriveşte mai bine cu ceea 
ce am auzit despre Klin şi taxele lui. Am crezut o 
clipă că le-ai vămuit pentru tine. 

Maas păli. Îşi lăsă paharul de vin pe masă. 
Dawson gustă din peşte şi decise că probabil Clara 
avea dreptate. Lămâia chiar îi adăuga ceva. Regele 
Simeon tocmai spusese, în glumă, că darurile 
trimise de Klin din oraşul cucerit nu erau 
suficiente nici să decoreze o sală de oaspeţi. Tonul 
fusese uşuratic, singurul răspuns fusese un hohot 
de râs, iar Klin avea să fie înapoi în Anteea înainte 
să vină dezgheţul. 

— Vă rog să mă iertați, zise Dawson. Natura-şi 
cere drepturile. 

— Înţelegem, zise  Feldin Maas muşcător. 
Vezicile devin mai slabe cu vârsta. 

Dawson îşi desfăcu braţele, într-un gest care 
putea fi citit ca o acceptare a glumei sau ca o 
provocare. „Dă ce-ai mai rău în tine, omulețule. Dă 
ce-ai mai rău.” 

Când Dawson ajunse la ieşirea din sala de 
ospeţe, Vincen Coe mergea tăcut în urma lui. În 


holul larg de piatră ce ducea către camerele de 
odihnă, Dawson se opri şi Coe se opri odată cu el. 
Nu trecu mult timp şi Canl Daskellin, baron de 
Watermarch, se ivi, cu silueta conturată de 
luminile dinspre sala de ospețe. 

— Ei bine, zise Daskellin. 

— Da, zise Dawson. 

— Vino, zise Daskellin. 

Cei doi bărbați se îndreptară împreună spre una 
dintre camerele de odihnă. Coe nu rămase pe loc, 
dar păstră o distanță mai mare între sine şi mai- 
marii săi. Dawson se întrebă ce s-ar fi întâmplat 
dacă i-ar fi poruncit lui Coe să plece. Pe de o parte, 
vânătorul nu l-ar fi putut refuza. Pe de alta, practic 
Coe nu-i dădea socoteală decât Clarei. Omul era 
într-o postură stânjenitoare. Spiritul răutăcios al 
lui Dawson se simţi ispitit să încerce, doar ca să 
vadă pe unde-ar fi scos hăitaşul cămaşa, dar Canl 
Daskellin vorbi, readucându-i atenția spre alte 
probleme. 

— Am reuşit să ajung la Ternigan. Loialitatea lui 
ne aparține. 

— Până se schimbă vântul, spuse Dawson. 

— Da, aşa că trebuie să ne mişcăm repede. Cred 
că putem să propunem un candidat care să-i ia 
locul lui Klin. Dar... 

— Ştiu. 

— Am discutat cu prietenii noştri din Camnipol. 
Contele Hiren ar fi fost alegerea unanimă a 
tuturor, dac-ar fi trăit. 


— Vărul lui Issandrian? Ce le plăcea la el? 
întrebă Dawson. 

— Vărul lui înstrăinat, spuse Daskellin. Dar, 
oricum, vărul lui răposat. Avantajul lui era că nu- 
i era deloc drag Issandrian şi nu avea legătură 
directă cu niciunul dintre noi. 

Dawson scuipă. 

— Cum se face c-am ajuns atât de iute în 
postura în care nu vrem să instalăm în funcție 
niciun om de-al duşmanului, dar niciunul de-al 
nostru? 

— Ăsta-i pericolul cu  conspiraţiile, zise 
Daskellin. Dau naştere la o oarecare neîncredere. 

Dawson îşi încrucişă braţele. În sufletul lui îşi 
dorea ca fiul său, Jorey, să ocupe locul principelui. 
Era sânge din sângele lui şi putea avea încredere 
în el într-un fel pe care simplele conexiuni politice 
nu-l puteau suplini. Acesta fiind, fireşte, şi motivul 
pentru care jurase să n-o facă. Vanaiul trebuia 
smuls din mâinile lui Issandrian. Dar nu putea fi 
luat de niciunul dintre membrii proaspetei alianţe 
a lui Dawson fără ca aceasta să rişte să se fisureze. 
Dawson prevăzuse problema. Avea propunerea 
pregătită. 

— Ascultă-mă, Canl. Vanaiul a fost de la început 
numai o mică piesă din joc, zise Dawson prudent. 

— Aşa-l. 

— Odată cu plecarea lui Klin, Issandrian şi-a 
pierdut tributul, dar oraşul este în continuare 
proiectul lui. Maas a făcut propagandă în favoarea 


ocupării sale. Klin a luptat pentru cucerirea lui şi 
chiar a controlat oraşul până acum. Dacă nu 
punem la putere pe cineva care să fie identificat cu 
noi, în ochii opiniei publice oraşul va rămâne al lui 
Issandrian. 

— Dar pe care dintr-ai noştri să-l punem? 

— Pe nimeni, asta şi ziceam, spuse Dawson. În 
ochii celor de la curte, nu-l putem despărți de 
Issandrian. Dar acum putem să controlăm 
impresia pe care o lasă acest lucru. Dacă 
guvernarea oraşului s-ar dovedi catastrofală? 
Dacă oraşul va fi pierdut din cauza incompetenţei, 
reputația lui Issandrian va avea şi ea de suferit. 

Daskellin se opri. În lumina slabă care venea 
dinspre sala de ospeţe şi cu tenul întunecat al 
bărbatului, Dawson nu-i putea descifra expresia. 
Insistă. 

— Fiul meu mai mic se află acolo, zise Dawson. 
Îmi trimite rapoarte. Băiatul lui Lerer Palliako se 
află în Vanai. Îl cheamă Geder. Klin s-a folosit de 
el pentru diverse treburi nepopulare. Nimeni nu-l 
place şi nu-l respectă. 

— De ce? E greu de cap? 

— Mai rău de-atât. Este unul dintre acei oameni 
care ştiu numai ce-au citit în cărți. E genul care 
citeşte despre o călătorie pe mare şi se crede 
căpitan. 

— Şi vrei ca Ternigan să-l numească pe Palliako 
în locul lui Klin? 

— Dacă numai jumătate din ce-am auzit despre 


el e adevărat, zise Dawson zâmbind, este numai 
bun să piardă Vanaiul. 


Marcus 


În cartierul sării din Porte Oliva nopţile nu erau 
liniştite. Chiar şi în toiul nopţii, când nicio rază de 
lună nu lumina strada, se auzeau zgomote. Voci 
cântând sau certându-se, furişatul şi tânguiala 
pisicilor de pripas. Şi, în camerele pe care le 
închiriaseră el şi Yardem, respiraţia lentă şi 
regulată a fetei, care în cele din urmă adormise. 
Marcus ajunsese să cunoască diferența dintre 
felul în care respira când era cufundată în somn 
şi cel când doar se străduia să adoarmă. Era o 
intimitate despre care nu vorbea niciodată. 

Yardem stătea ghemuit pe podea lângă tăciunii 
strălucitori ai vetrei, cu urechile ciulite şi cu ochii 
privind în gol. Marcus îl văzuse pe tralg stând 
astfel nopți întregi: nemişcat, în aşteptare, vigilent 
fără efort. Yardem nu dormea niciodată în post şi 
nici nu se chinuia să adoarmă când nu era la 
datorie. Marcus, înfăşurat în pătura lui, pradă 
nesomnului, îl invidia pentru asta. 

Frigul iernii încă mai era stăpân peste oraş, dar 
nu mai erau multe săptămâni şi canalele maritime 
aveau să se deschidă. O corabie din Porte Oliva 
către Carse ar fi fost o soluție mai rapidă decât să 
traverseze Birancourul pe uscat. Şi atâta timp cât 
putea ascunde de căpitan şi de echipaj natura 


exactă a mărfii pe care o transportau... 

Scrâşnetul fusese discret, abia auzit, dispărând 
într-o  clipită. Zgomotul unei tălpi de piele 
frecându-se de piatră. Yardem se îndreptă uşor de 
spate. Se uită la Marcus, apoi arătă o dată înspre 
fereastra opacă din pergament şi apoi către uşă. 
Marcus făcu un semn aprobator şi se rostogoli 
încet jos din pat, atent ca țesătura de sub el să nu 
foşnească. 

Lent, făcu un pas către fereastră, în timp ce 
Yardem se răsucea către uşă. Marcus îşi scoase 
cuțitul, apăsându-şi degetul pe oţelul lamei 
pentru a o împiedica să şuiere la ieşirea din teacă. 
În spatele lui, Cithrin sforăia delicat. 

Oricine erau, se mai îndeletniciseră cu asta. Uşa 
zbură în lături în aceeaşi clipă în care un bărbat 
năvăli înăuntru prin fereastra din pergament. 
Marcus dădu o lovitură joasă de picior, înfigându- 
şi cizma în genunchiul omului. În timp ce acesta 
se chinuia să-şi recapete echilibrul, Marcus îi tăie 
beregata, apoi alți doi bărbaţi se furişară în 
cameră pe urmele lui. Aveau pumnale. Într-un loc 
atât de strâmt, săbiile i-ar fi stânjenit. Marcus 
sperase că vor avea săbii. 

Yardem icni ca atunci când ridica o greutate 
prea mare şi o voce necunoscută scoase un țipăt 
de durere. Cuţitarul aflat la stânga lui Marcus 
lansă o serie de lovituri scurte, menite să-i 
distragă atenţia şi să-l silească să dea înapoi, în 
timp ce cel din dreapta înainta, încercând să-l 


flancheze. Erau zdraveni, dar nu mătăhăloşi. 
Pursângi sau jasuru mai degrabă decât yemmu 
sau havirkini. Marcus nu luă în seamă falsul atac, 
fentând în schimb ca să-l împiedice pe cel din 
dreapta să treacă în spatele lui. Cel dintâi profită 
de deschidere şi lovi. Marcus simți durerea 
înflorindu-i în coaste, dar o ignoră. În spatele lui 
se auzi un trosnet de os frânt, dar niciun țipăt. 

— Ne predăm, zise Marcus şi alunecă înainte, 
agățând cu piciorul glezna atacatorului din 
dreapta. 

Îşi repezi cuțitul şi omul dădu instinctiv îndărăt, 
împiedicându-se. Marcus înfipse lama în vintrele 
bărbatului, dar mişcarea îl lăsase din nou expus. 
Atacatorul rămas, care-l rănise deja o dată, 
înaintă să-i dea lovitura fatală. Marcus se răsuci 
şi arma adversarului îi alunecă pe umăr. Marcus 
lăsă să-i cadă cuțitul şi apucă încheietura 
celuilalt, dar acesta se apropie, folosindu-şi 
greutatea ca să-l forțeze pe Marcus să se îndoaie 
pe spate. Răsuflarea lui fierbinte duhnea a bere şi 
a peşte. Lumina tăciunilor sclipi pe o piele 
solzoasă şi pe nişte dinți ascuțiți, ameninţători. 
Jasuru, aşadar. Marcus simți pe abdomen 
apăsarea cuțitului. Un impuls, şi lama i-ar fi 
deschis pântecele ca unui păstrăv. 

— Yardem? gâfâi Marcus. 

— Domnule? zise Yardem, apoi: Au! Scuze! 

Un pumnal răsări în ochiul jasurului şi sângele 
şiroi din rană, negru în penumbra monocromă. 


Chiar şi murind, atacatorul îl înghesui, dar 
Marcus putea simţi puterea părăsindu-l şi dădu 
înapoi lăsând cadavrul să se prăbuşească pe 
podea. 

Trei bărbaţi zăceau sub fereastra sfâşiată, morți 
sau sângerând de moarte. Un altul zăcea nemişcat 
pe podea, cu un braț întins în vatră şi începând să 
ardă, iar celălalt era ghemuit lângă perete, la 
picioarele lui Yardem, cu gâtul într-un unghi 
ciudat. Cinci bărbați. Puternici şi experimentați. 
Asta, îşi zise Marcus, era foarte, foarte rău. 

— Ce se întâmplă? întrebă Cithrin ameţită. S-a 
întâmplat ceva? 

— Afară, zise Yardem şi Marcus auzi şi el. 

Paşi care se îndepărtau. 

— Stai aici, zise Marcus şi ţâşni prin fereastra 
distrusă. 

Pe străzile negre ca noaptea era orb, dar se repezi 
înainte, concentrându-se asupra fiecărui pas şi 
sperând că piciorul n-avea să-i nimerească vreo 
băltoacă înghețată sau vreo treaptă nevăzută. În 
faţa lui, alți paşi lipăiau pe caldarâm. Ceva, un 
animal mare, şuieră când Marcus trecu pe lângă 
el. Plămânii îi ardeau, iar sângele de pe umăr şi de 
pe coaste îl făcea să se zgribulească de frig. Paşii 
fugarului se poticniră, îşi pierdură echilibrul, apoi 
se repeziră spre dreapta. Se apropia. 

Strada se deschidea într-o piaţetă mai largă şi 
acolo, în lumina stelelor, Marcus zări silueta 
fugarului. Era micuță şi învăluită într-o mantie 


întunecată, cu o glugă ce-i ascundea capul şi 
părul. Deghizarea era inutilă. De îndată ce o zări 
pe femeia grăbită făcând încă doi paşi, ştiu cine 
era la fel de bine ca şi cum i-ar fi văzut fața. 

— Opal! strigă el. Opreşte-te! 

Actrița ezită, apoi continuă, prefăcându-se că nu 
fusese recunoscută. Marcus înjură, strânse din 
dinți şi continuă să alerge. Oraşul întunecat îi 
ignoră pe amândoi. Opal coti pe străzi şi alei, 
încercând cu disperare să-l năucească sau să-l 
obosească. Neluându-şi în seamă rănile, Marcus 
se ținu pe urmele ei, pas cu pas, până când, 
ajunsă în dreptul unui bazin mare, Opal se opri, 
îngenunche şi-şi ascunse fața în mâini. Pieptul îi 
tresăltă ca nişte foaie. Marcus se împletici până la 
ea şi se aşeză alături. Gâfâiau amândoi ca nişte 
bătrâni. Lumina stelelor sclipea în părul ei blond. 

— Nu-i, zise Opal printre gâfâieli. Nu-i ce pare. 
Trebuie să mă crezi. 

— Nu, zise Marcus. Nu trebuie. 


— Nu mi-am dat seama, spuse maestrul Kit. Ar 
fi trebuit, dar nu mi-am dat seama. 

Fostul iscusit al lui Marcus purta încă o cămaşă 
de noapte din stofă vărgată de lână şi o bonetă 
strâmtă. Ținuta aceasta şi faptul că Marcus îl 
găsise dormind buştean în spatele căruței trupei 
erau dovezi convingătoare ale nevinovăţiei sale. 
Maestrul Kitap rol Keshmet nu avea aerul unui om 
care se pregătea s-o şteargă cu aurul furat. 


Marcus pe asta şi mizase. 

Încăperile în care se aflau fuseseră închiriate de 
la un berar. În cea mai mare parte a anului, aici 
erau depozitate ovăzul şi malțul necesare acestei 
îndeletniciri şi aerul încă mai era îmbibat de 
mirosul lor. Masa consta din trei scânduri proptite 
pe două grămezi de cărămizi vechi, iar scăunelele 
pe care şedeau Marcus, Kit şi nefericita de Opal 
erau unele pe care nicio lăptăreasă nu le-ar fi 
folosit. Lumina  nestatornică a  lumânării 
maestrului Kit făcea ochii lui Opal să se piardă în 
umbră. Argumentele ei, cum că era o neînțelegere 
şi că ea se aflase acolo ca s-o apere pe Cithrin, se 
evaporaseră ca roua dimineţii de îndată ce 
maestrul Kit intrase în încăpere, fiind înlocuite de 
o tăcere posomorâtă. 

— Vrei să zici că a pus la cale singură planul 
ăsta şi că nimeni din cadrul trupei n-a bănuit 
nimic? întrebă Marcus. 

Maestrul Kit suspină. 

— Am călătorit împreună cu Opal mai mult 
decât cu... ăăă, cu oricine altcineva. Cred că mă 
cunoaşte suficient de bine chiar ca să ştie cum să 
mă înşele. Căpitane, dacă ar fi minţit despre asta 
aş fi ştiut. 

— Lasă-l în pace, Wester, zise Opal. N-a fost 
planul lui. A fost al meu. 

Era prima oară când recunoştea. Marcus nu 
simți nicio plăcere. 

— Dar nu înţeleg de ce, spuse maestrul Kit. 


Nu i se mai adresa lui Marcus. 

— Credeam că-ţi place de Cithrin. 

— Câţi ani mi-au mai rămas? îl întrebă Opal. 

Vocea ei era acră ca o bucată de brânză veche. 

— Deja o iei în calcul pe Cary pentru rolurile lui 
Lady Kaunitar. Încă cinci ani şi n-o să mai pot fi 
decât vrăjitoare şi bunică şi-apoi o să vină o zi în 
care tu şi ceilalți o să plecați din vreun sat împuțit 
din Elassae, iar eu nu. 

— Opal, dădu să spună maestrul Kit, dar femeia 
ridică palma, oprindu-l. 

— Ştiu cum merg lucrurile-astea. Sunt actriță 
de când eram mai tânără decât Sandr. Am văzut 
ce li s-a întâmplat altora. Chiar mă împăcasem cu 
ideea. După care fata-bancher a apărut ca din 
senin şi... 

Opal ridică din umeri, o mişcare teatrală 
exprimând osteneală şi resemnare. 

Osteneală şi resemnare, îşi zise Marcus, dar nu 
regret. 

— Bine, spuse el. Să trecem la următoarea 
problemă. 

Maestrul Kit se întoarse din nou către el. În ochii 
bărbatului erau lacrimi, dar altminteri expresia-i 
era calmă. 

— Am cinci cadavre, zise Marcus. Şi poate trei 
ore până la prima geană de lumină. Dacă mă duc 
la oamenii reginei, va trebui să le explic ce s-a 
întâmplat şi ce avem aşa de preţios în lăzile alea 
de merită să ucizi pentru ele. Şi-atunci orice 


speranță de-a păstra secretul s-a dus. Pe 
deasupra, va trebui să ne mutăm, pentru cazul în 
care prietenii lui Opal au la rândul lor alți prieteni. 
Noi ne-am vândut căruţa. Tu încă o mai ai pe-a ta. 

Rana din umărul lui fusese cuprinsă de o 
amorțeală inconfortabilă, dar tăieturile de pe 
coaste se deschideau ori de câte ori trăgea aer mai 
adânc în piept. Ştia că acum era momentul în care 
maestrul Kit putea bate în retragere. Marcus 
sperase că va reuşi să evite negocierile prelungite. 
Privi ochii întunecaţi ai maestrului Kit în timp ce 
îşi cântărea alegerile, toate neplăcute. 

— Am impresia că trupa îți datorează ceva, 
căpitane Wester, zise el în cele din urmă. Ce vrei 
să fac? 

O oră mai târziu, erau din nou în cămăruțţele din 
cartierul sărat. Bărbatul mort nu mai era lângă 
vatră şi fusese ațâțat un nou foc. Hornet şi Smit, 
cu fețe sumbre, cârpeau cu fâşii de pânză 
pergamentul sfâşiat al ferestrei, iar Cary, Sandr şi 
Mikel contemplau cadavrele stivuite lângă perete 
ca nişte buşteni. Maestrul Kit se aşezase pe o 
roabă răsturnată, cu chipul mohorât. Cithrin 
stătea pe pat, îmbrăţişându-şi genunchii, cu 
privirea pustie. Nu se uită la Opal şi Opal n-o privi 
nici ea. Încăperea, mică dintru-nceput, părea 
periculos de aglomerată. 

— E o breşă în zidul dinspre mare, nu prea 
departe de aleea brutarilor, zise maestrul Kit 
gânditor. Nu-mi aduc aminte ca locul să ofere prea 


multe ascunzători sau vreun motiv pentru care te- 
ai afla acolo, dar cred c-aş putea s-o găsesc. 

— Chiar şi pe întuneric? întrebă Marcus. 

— Da. Şi dacă noi n-avem motive să ne aflăm 
acolo, cred că nici alții nu prea au. 

— Par liniştiți, zise Mikel. Nu credeam c-o să 
arate atât de liniştiți. 

— Toţi morții sunt liniştiți, zise Marcus. Asta-i 
face să fie morți. Trebuie să scăpăm de ticăloşii 
ăştia cinci. N-avem prea mult timp. Cât de departe 
e locul ăsta? 

— O să fim văzuți, zise Cithrin. O să ne dea de 
urmă. Zece oameni care cară cinci cadavre? Cum 
să...? 

Fata clătină din cap şi-şi cobori privirea. Era mai 
palidă decât de obicei. Ceilalți amuţiseră. Dacă 
lucrurile ar fi decurs altfel, în încăpere ar fi fost 
numai trei cadavre, printre care şi al ei. Marcus 
vedea conştiinţa acestui fapt gravându-se în 
sufletul fetei, dar nu avea nici timp să rezolve asta 
şi nici nu ştia cum. 

— Maestre Kit? zise Cary gânditoare. Ce ziceţi de 
scena festivalului din Nebunia lui Andricore? 

— Nu vorbeşti serios, zise el. 

— Ba cred că da, zise Cary şi se întoarse către 
Yardem. Poţi să cari unul singur? Pe umăr? 

Tralgul îşi încrucişă braţele încruntat, dar făcu 
semn că da. Maestrul Kit era în continuare palid, 
dar se ridică şi întoarse roaba la loc, uitându-se la 
ea. Prin contrast, Cary se îmbujorase. 


— Yardem ia unul, zise ea. Smit şi Hornet pot 
să-l care pe ăla mic de colo. Sandr şi Cithrin, pe 
amărâtul ăla bărbos. Asta înseamnă că rămân doi 
în roabă. Mikel poate să-i sprijine, iar tu şi 
căpitanul o s-o cărați. Eu şi Opal o să luăm nişte 
torţe şi... 

— Nu Opal, spuse maestrul Kit. Ea rămâne cu 
noi. 

— Atunci o iau pe Cithrin, spuse Cary fără să 
şovăie. Opal poate să-l ajute pe Sander. 

— Unde o iei pe Cithrin? zise Marcus cu voce 
joasă. 

— Să ne asigurăm că nu vă bagă nimeni în 
seamă pe voi, zise Cary şi se apropie de pat, 
aşezându-se alături de silueta subțirică a lui 
Cithrin. 

Femeia brunetă înconjură cu brațul umerii lui 
Cithrin şi-i zâmbi cu blândetțe. 

— Haide, surioară. Te simți în stare să fii 
curajoasă? 

Cithrin clipi ca să-şi alunge lacrimile. 

— Kit? zise Marcus. 

— Nebunia lui Andricore. Este o comedie scrisă 
de un poet din Cabrai, zise maestrul Kit. Principele 
oraşului moare într-un bordel şi oamenii trebuie 
să-i strecoare trupul înapoi în patul soției lui, 
înainte ca ea să se trezească. 

— Şi cum reuşesc asta? 

— E o comedie, zise maestrul Kit ridicând din 
umeri. Ajută-mă cu roaba asta, ce zici? 


Nu aveau torţe, dar le înlocuiră cu două mici 
felinare de tinichea aflate în camera din spate. Cu 
câteva ace şi urmând instrucțiunile lui Cary, 
rochiile lor deveniră mai scurte la poale şi pe 
jumătate descheiate la gât şi la spate. Părul le 
atârna în bucle dezordonate, amenințând să se 
desfacă în orice clipă, ca rămăşiţele unei coafuri 
mai respectabile. Cary dădu cu ruj buzele şi obrajii 
lui Cithrin şi curba sânilor şi, în întunericul nopții, 
cele două păreau modelate din raze de soare şi 
promisiunea sexului. 

— Numără până la trei sute, îi spuse maestrul 
Kit lui Cary. Apoi urmează-ne. Dacă dau 
semnalul... 

— Începem să cântăm, spuse Cary, apoi i se 
adresă lui Cithrin: Umerii drepți, surioară. 
Suntem aici ca să fim văzute. 

— Yardem! zise Marcus în timp ce tralgul sălta 
pe umăr unul dintre morți. 

— Domnule? 

— Ştii tu ziua aia în care o să-mi dai brânci în 
şanţ şi-o să preiei comanda companiei? 

— Eu sunt compania, domnule. 

— Corect. 

Se strecurară în întuneric. Era un frig năprasnic 
şi răsuflarea lui Marcus îi plutea pe dinainte ca o 
ceață. Pietrele caldarâmului păreau făcute din 
gheaţă, iar dinspre roabă se ridica mirosul morții, 
vag, coclit şi familiar ca propriul său nume. Alături 
de el trăgea maestrul Kit, cu răsuflarea rapidă ca 


un gâfâit. Cei vii îi cărau pe cei morți pe străzile 
întunecate, călăuziți de memorie şi de lumina 
stelelor. Coastele lui Marcus erau năclăite de 
sânge uscat şi rana îl ţinea la fiecare mişcare. Se 
forță să înainteze. Părea o eternitate lentă, în care 
durerea din degete lăsa loc amorțţelii, apoi revenea. 
Auzi în spate deodată vocea lui Cary intonând un 
cântec deşănțat, apoi, ca o trestie de râu care ar 
încerca să acompanieze o trompetă, acesteia i se 
alătură şi vocea lui Cithrin. Se uită peste umăr. La 
un cvartal distanţă, ţinând felinarele sus, două 
femei în veşminte sumare se confruntau cu o 
patrulă de gărzi ale reginei. Marcus se opri şi 
roaba încetini când o lăsă jos. 

— Căpitane, îi şopti agitat maestrul Kit. 

— E o tâmpenie, zise Marcus. Nu suntem în 
comedia ta şi strada aia nu-i o scenă. Oamenii ăia 
au săbii şi putere. Să le fluturi femeile astea pe 
dinainte şi să speri c-o să iasă bine este... 

— Ceea ce-am făcut, căpitane, zise maestrul Kit. 
Este ceea ce am făcut şi ăsta e motivul pentru 
care-am făcut-o. Treci şi trage roaba asta, acum. 

În lumina felinarelor, Cary făcu o piruetă 
râzând. Unul dintre oamenii reginei puse o mantie 
peste umerii lui Cithrin. Marcus îşi dădu seama că 
îşi scosese cuțitul fără să ştie când anume o 
făcuse. „Nu poţi avea încredere în ei”, îşi zise, 
privind gărzile civile cu mantiile lor verzi şi aurii. 
„Nu-s de încredere.” 

— Căpitane! zise Yardem. 


— Du-te! Dă-i înainte, zise Marcus şi se sili să se 
întoarcă. 

Spărtura din zidul către mare se afla la marginea 
estică a oraşului. O promenadă de piatră albită de 
zăpadă şi de găinațul pescăruşilor şi neagră din 
pricina gheții şi a nopţii se înălța deasupra 
oceanului invizibil. Pescăruşii îşi clădiseră cuiburi 
în crăpăturile din zid şi pe stâncile de dedesubt. 
Acolo era o singură deschizătură, nu mai largă 
decât un cadru de uşă, unde oraşul instalase 
cândva o armă de mult transformată în rugină, 
pentru a se apăra de un duşman la fel de mort 
acum precum trupurile pe care le căra Marcus. 

Se mişcară iute şi în linişte. Yardem păşi până 
la margine şi azvârli trupul de pe umăr în ceața 
cenuşie ce anunţa zorii. Urmară Smit şi Hornet, ca 
doi inşi care ajută un tovarăş beat să treacă un 
prag. Apoi roaba, cu tot cu încărcătura ei de 
oameni. Şi, în cele din urmă, Sandr şi Opal, care 
şchiopăta sub greutatea poverii ei, ajunseră la 
margine. Ultimul dintre cuţitari dispăru. Nu se 
auzi niciun plesnet. Numai şuieratul vântului, 
tânguirile păsărilor şi murmurul îndepărtat al 
valurilor. 

— Yardem, zise Marcus. Întoarce-te acasă. Eu o 
s-o caut pe Cithrin. 

— Da, domnule, zise tralgul şi dispăru în beznă. 

— O să avem nevoie de bani să le plătim 
amenda, zise Smit. Ne putem permite? 

— Nu mi se pare corect să le amendeze pentru 


comportament uşuratic în public, spuse Sandr. În 
cele mai multe locuri tre’ să scoţi bani din buzunar 
ca să ai parte de-aşa ceva. 

— Cred că o să facem ce trebuie, le-o tăie scurt 
maestrul Kit. Întoarceţi-vă cu toţii la căruța 
noastră. Aş zice că eu şi căpitanul mai avem o 
treabă de terminat. Opal, te rog să rămâi cu noi. 

Actorii ezitară o clipă apoi se îndepărtară fără 
grabă. Marcus ascultă ecourile paşilor stingându- 
se. Sandr spuse ceva şi Smit îi răspunse pe un ton 
morocănos. Marcus nu reuşi să distingă cuvintele. 
Maestrul Kit şi Opal rămaseră, două siluete mai 
negre în bezna din jur. Marcus îşi dori să le fi 
putut vedea fețele, fiind, în acelaşi timp, bucuros 
că îi era imposibil. 

— Nu pot s-o predau gărzii reginei, spuse 
Marcus. 

— Ştiu, spuse maestrul Kit. 

— N-am mai spus nimănui, zise Opal. Singurii 
oameni care ştiu despre averea fetei-bancher sunt 
cei care ştiau şi pân-acum. 

— Afară doar dacă nu cumva vreunul dintre 
amicii tăi care-noată acolo jos o fi spus cuiva, zise 
Marcus. 

— În afară de asta, recunoscu Opal. 

— Mi se pare că nu există decât două alegeri, 
căpitane. Nu vrei să apelezi la justiția oraşului. 
Deci fie Opal pleacă de-aici pe picioarele ei, fie nu 
pleacă. 

— l-adevărat, zise Marcus. 


— Mi-aş dori tare mult s-o laşi să plece, zise 
maestrul Kit. Şi-a pierdut deja locul în trupa mea 
şi te-am ajutat să-ți ascunzi fapta. Eşti rănit, dar 
Yardem Hane nu-i. Nici Cithrin. N-o să spun că nu 
s-a produs niciun rău, dar sper că a rămas loc de 
îndurare. 

— Mulţumesc, Kit, zise Opal. 

Marcus îşi miji ochii. La răsărit se ghicea prima 
lumină vagă a zorilor. Pe marea boltă de deasupra 
sa stelele sclipeau şi scânteiau încă, dar cele mai 
slabe dintre ele dispăruseră. Şi mai multe aveau 
să se stângă în următoarele câteva minute. I se 
spusese că, de fapt, stelele erau mereu acolo, doar 
că pe timpul zilei nu le puteai vedea. Auzise acelaşi 
lucru şi despre sufletele celor morţi. Nu credea 
niciuna, nici alta. 

— Trebuie să fiu sigur că n-o să ne atace din 
nou, spuse el. 

— Jur, zise Opal agățându-se de cuvintele lui. 
Jur în fața tuturor zeilor că n-o să mai fac nicio 
încercare! 

Maestrul Kit scoase un geamăt brusc, îndurerat, 
ca şi cum ar fi fost lovit. Marcus făcu un pas către 
el, dar când bărbatul vorbi, vocea-i era limpede şi 
puternică şi nespus de tristă. 

— O, draga mea Opal, biata de tine. 

— Kit, zise ea şi în felul în care-i rostise numele 
era o intimitate care-l făcu pe Marcus să 
revizuiască tot ce crezuse că ştie despre cei doi şi 
despre trecutul lor. 


— Minte, căpitane, spuse maestrul Kit. Aş vrea 
să nu mintă, dar ai cuvântul meu c-aşa e. Dacă 
pleacă acum, o face intenționând să se întoarcă. 

— Ei bine, spuse Marcus, asta-i o problemă. 

Umbra care era Opal se răsuci şi dădu să fugă, 
dar Marcus îi tăie calea. Ea încercă să-i scoată 
ochii şi făcu o încercare stângace de a-l lovi între 
picioare. 

— Te rog! Se înşală! Kit se înşală! Te rog, dă-mi 
drumul! 

Disperarea, frica din vocea ei îl făcură să 
dorească să se dea la o parte. Era soldat şi 
mercenar, nu un bandit care omora femeile de 
plăcere. Dădu înapoi, dar şi-o aminti din nou pe 
Cithrin stând pe pat cu genunchii la gură, apoi 
înfruntând săbiile patrulei cu cântecul ei stângaci. 
Promisese că o va proteja pe cât îi va sta în putinţă. 
Nu numai la bine. Ştia ce trebuia să se întâmple. 

— Îmi pare rău, zise Marcus. 


Geder 


Geder ştiuse, fireşte, că favoriţilor lui Klin li se 
oferiseră camerele cele mai bune şi că oamenii ca 
el luaseră resturile. Însă dimensiunile jignirii nu-i 
fuseseră clare. Şedea pe un divan scund, îmbrăcat 
în mătase. Ferestrele înalte îşi revărsau lumina pe 
duşumele de parcă Zeul însuşi ar fi răsturnat un 
urcior cu lapte. Parfumuri de vanilie şi paciuli se 
insinuau în aer. Ornamentele aurite şi bijuteriile 


care sclipeau pe grilajul şemineului nu fuseseră 
smulse în timpul jafului. Chiar înainte ca soldații 
din Anteea să ocupe străzile de dedesubt, fusese 
de la sine înțeles că locuința principelui era 
sacrosanctă. Nu pentru că era a principelui, ci 
pentru că era a lui Ternigan. Şi apoi a lui Klin. Şi 
acum, de neconceput, a sa. 

— Excelenţa Voastră? 

Geder sări în picioare de parcă ar fi fost surprins 
atingând ceva ce n-ar fi trebuit. Majordomul era 
un bătrân sclav timzinai, ai cărui solzi întunecați 
deveneau cenuşii şi se crăpau. Purta acum 
cenuşiul şi albastrul casei Palliako sau o 
improvizație cât mai apropiată de acestea. 

— Vă aşteaptă secretarii dumneavoastră, 
Excelenţă, zise timzinaiul. 

— Da, spuse Geder aranjându-şi mantia neagră 
din piele pe care o adusese din vechile 
apartamente. Da, desigur. Condu-mă la ei! 

Ordinele sosiseră cu trei zile mai înainte. Lordul 
Mareşal îl chemase pe Alan Klin înapoi în 
Camnipol, spre disperarea unora, încântarea 
altora şi surprinderea nimănui. Uimitor fusese 
numele celui pe care Ternigan îl alesese ca 
înlocuitor al lui Klin până când regele Simeon avea 
să numească un guvernator permanent. Geder 
citise ordinul de cel puţin zece ori, verificase 
sigiliul şi semnătura, apoi îl citise din nou. Sir 
Geder Palliako, fiul vicontelui de Rivenhalm, Lerer 
Palliako, era acum Protector al Vanaiului. Încă 


mai purta ordinul, împăturit, într-o punguţă 
prinsă la centură, ca pe o relicvă sfântă: misterios 
şi uimitor şi complet nesigur. 

Primul său gând, după ce trecuse cel dintâi val 
de uimire, fusese că îi descoperise Klin trădarea şi 
că ăsta era modul lui de a se răzbuna. Intrând în 
sala sfatului, unde protejațţii lui Klin ocupau toate 
scaunele cu excepţia celui de pe estradă, rezervat 
pentru el, Geder simți din nou aceeaşi bănuială. 
Pântecele îi ghiorțăi şi îşi simţi mâinile tremurând. 
Cu senzația că sângele îi era subțire ca apa, sui 
cele două trepte şi se aşeză incomod pe locul de 
onoare. Odinioară, încăperea fusese o capelă şi 
icoanele unor zei în care Geder nu credea îl 
înconjurau din toate părțile. De dedesubt se 
înălțau către el priviri lipsite de simpatie, 
inexpresive în cel mai bun caz, disprețuitoare în 
cel mai rău. Câteva locuri erau goale. Credincioşi 
ai casei Klin, care preferaseră să demisioneze din 
funcții şi să revină alături de acesta în Anteea 
decât să se plece în fața noii orânduiri. Geder îşi 
dori să fi plecat cu ei. 

— Domnii mei, rosti Geder. 

Vocea-i suna de parcă l-ar fi gâtuit cineva. Tuşi, 
îşi drese glasul şi o luă de la capăt. 

— Domnii mei, ați citit până acum ordinele 
Mareşalului Ternigan. Sunt, fireşte, onorat şi la fel 
de surprins cum sunt sigur că sunteți şi domniile 
voastre. 

Chicoti. Nimeni altcineva nu mai scoase vreun 


sunet. Geder înghiți în sec. 

— Este important ca oraşul să nu sufere din 
pricina nesiguranței cauzate de această 
schimbare. Doresc ca fiecare dintre domniile 
voastre să ducă mai departe dispozițiile şi ordinele 
date de lord Klin, astfel ca... ăăă... schimbarea pe 
care noi o... 

— Vă referiți la politicile care au dus la 
rechemarea lui de către Ternigan? 

Cel care întrebase era Alberith Maas, fiul mai 
mare al lui Estrian Maas şi nepotul lui Feldin, 
unul dintre aliații lui Klin. 

— Poftim? 

— Ordinele, zise tânărul. Sunt aceleaşi care l-au 
aruncat pe lord Klin în dizgrația coroanei şi 
domnia voastră doriți să le păstrăm? 

— Deocamdată da, spuse Geder. 

— O decizie îndrăzneață, Lord Protector. 

Cineva pufni în râs. Geder simți un val de ruşine, 
apoi de mânie. Strânse din fălci. 

— Când o să ordon o schimbare, lord Maas, o să 
am grijă să afli de ea, zise el. Va trebui să punem 
cu toții umărul să ridicăm Vanaiul din haosul în 
care se află în prezent. 

„Şi nu mă scoate din sărite sau o să te însărcinez 
cu curățirea ierburilor din canale”, gândi Geder, 
fără s-o spună. Tânărul îşi dădu ochii peste cap, 
dar tăcu. Geder trase aer adânc în piept, dându-i 
apoi drumul lent pe nări. Duşmanii îi şedeau 
dinainte, privindu-l. Oameni cu mai multă 


experienţă şi cu conexiuni politice mai importante, 
cărora nu li se oferise puterea pe care o deținea 
acum Geder. Aveau să spună ceea ce trebuia, dar 
adesea pe un ton nepotrivit. Între ei, aveau să 
clatine din cap şi să râdă de el. 

Umilinţa îi alimentă furia. 

— Alan Klin a fost un ratat! 

Nu asta voia să spună, dar le azvârli cuvintele în 
obraz ca pe nişte lovituri. 

— Înaltul Mareşal i-a oferit Vanaiul şi Klin s-a 
pişat pe el! Şi fiecare dintre voi a fost parte din 
eşecul ăsta! Ştiu că după ce-o să ieşiţi de-aici o să 
faceți glume şi-o să dați ochii peste cap şi-o să vă 
spuneți că s-a produs o greşeală îngrozitoare. 

Se aplecă înspre ei. Fierbinţeala din obraji îl 
făcea să se simtă curajos. 

— Dar, bunii mei lorzi, dați-mi voie să vă 
lămuresc. Eu sunt cel pe care l-a ales lordul 
Ternigan! Eu sunt cel pe care l-a desemnat să 
transforme Vanaiul dintr-o ruşine într-o bijuterie 
a coroanei regelui Simeon! Şi asta intenționez să 
fac. Dacă preferați să mă luați peste picior şi pe 
mine şi datoria ce ni s-a dat, spuneți-o acum, 
faceți-vă bagajele şi duceţți-vă târâş înapoi la 
Camnipol! Dar NU-MI STAŢI ÎN CALE! 

De-acum striga. Frica dispăruse şi odată cu ea 
şi umilința. Nu-şi amintea când se ridicase, dar 
era în picioare, cu degetul ațintit acuzator către 
întregul grup. Toţi îl priveau cu ochi mari, cu 
sprâncenele ridicate. Le citea neliniştea în poziția 


umerilor şi în felul în care-şi țineau mâinile. 

„Bun”, îşi zise el. „Lasă-i să se întrebe cine este 
Geder Palliako şi de ce-i el în stare.” 

— Dacă lordul Klin a lăsat treburi urgente 
neterminate, o să le ascult acum. Altminteri, până 
mâine aştept de la fiecare dintre voi rapoarte 
despre starea oraşului în general, despre 
răspunderile pe care le aveţi şi despre cum vă 
propuneţi să vă îmbunătățiți activitatea. 

Tăcerea dură preţ de patru bătăi de inimă. Geder 
îşi permise să simtă un firicel de plăcere. 

— Lord Palliako? zise un bărbat din capătul 
încăperii. Ar fi problema taxelor pe grâne? 

— Ce-i cu ele? 

— Lord Klin lucra la o propunere de a le 
schimba, Domnia Voastră. Dar n-a luat o decizie 
înainte de plecare. Vedeţi, grâul proaspăt venit de 
la sate este taxat cu doi arginți banița, dar cel 
vândut din depozitele oraşului costă doi şi 
jumătate. Depozitele locale au făcut apel. 

— Pune-le pe toate la doi şi jumătate, zise Geder. 

— Da, Lord Protector, zise omul. 

— Altceva? 

Nu mai era nimic. Geder se grăbi să părăsească 
încăperea înainte să i se domolească de tot mânia. 
Când siguranța adusă de furie trecu, trecu cu 
totul. Când ajunse în salonul de oaspeţi — salonul 
lui de oaspeţi — tremura din toate încheieturile. Se 
aşeză la fereastră, privi piața principală a oraşului 
şi încercă să-şi dea seama dacă îi venea să râdă 


sau să plângă. Dedesubtul lui, frunzele moarte 
erau gonite de vânt. Canalul era gol şi uscat şi o 
echipă de sclavi de diverse rase scotea din el 
grămezi de ierburi şi gunoaie. Câteva fete 
pursânge alergau de-a latul pieţei, jucându-se şi 
țipând. Îşi spuse că acum îi aparţineau. Sclavii, 
fetele, frunzele. Totul. Îl îngrozea gândul. 

— Geder Palliako, Lord Protector al Vanaiului, 
zise el în încăperea goală, în speranţa că rostind 
cuvintele, avea să devină mai uşor de crezut. 

Nu mergea. Încercă să-şi imagineze care 
fuseseră intențiile lordului Ternigan când îl 
alesese pe el. Nimic nu avea logică. Scoase din nou 
scrisoarea, o despături şi citi fiecare cuvânt, 
fiecare frază, căutând ceva care să-l facă să se 
simtă reconfortat. Nu găsi nimic. 

— Excelenţa Voastră, zise bătrânul timzinai. 

Geder tresări, dar mai uşor de data asta. 

— A venit lord Kalliam, aşa cum aţi cerut. 

— Să între, zise Geder. 

Bătrânul servitor ezită, de parcă ar fi fost pe 
punctul să semnaleze o încălcare a etichetei, dar 
se mulțumi să se retragă cu o plecăciune. Geder 
se întrebă dacă întâlnirile din salonul particular 
de primire erau rezervate unor ocazii speciale. 
Trebuia să găsească o carte despre eticheta curții 
din Vanai. O să pomenească despre asta cu 
următoarea ocazie când avea să discute cu 
savanții pe care şi-i angajase. 

Jorey Kalliam intră în încăpere. Purta uniforma 


lui cea mai bună şi-i făcu lui Geder o plecăciune 
oficială. Fie Jorey era la rândul lui epuizat şi 
neliniştit, fie Geder vedea toată lumea ca pe o 
reflectare a propriei sale dispoziții. Timzinaiul 
intră, trăgând după el un cărucior încărcat cu 
farfuriuțe ca nişte scoici, pline cu fistic şi pere 
glazurate. Se retrase după ce le turnă apă rece în 
pahare de cristal. Clinchetul discret al clanței îi 
anunţă că rămăseseră singuri. 

— Lordul Protector a dorit să mă vadă? întrebă 
Jorey. 

Geder încercă să zâmbească. 

— Cine s-ar fi aşteptat, nu? Eu, Lord Protector 
al Vanaiului! 

— Cred că niciunul dintre noi n-ar fi pariat pe 
asta, spuse Jorey. 

— Da. Da, de aceea voiam să-ţi vorbesc între 
patru ochi, spuse Geder. Tatăl tău e activ la curte, 
nu? ŞI tu îi scrii. N-ai zis că-i scrii? 

— Ba da, Excelenţă, zise Jorey. 

Îți ţinea spinarea ţeapănă şi privirea aţintită 
înainte. 

— Da, asta-i bine. Mă întrebam dacă... adică 
vreau să zic, ăăă, ştii de ce? 

— De ce ce, Excelenţă? 

— De ce eu? zise Geder şi în vocea lui se simțea 
un scâncet ca o strună plângătoare de vioară, 
care-l făcu să se simtă prost. 

Jorey Kalliam, fiul lui Dawson Kalliam, deschise 
gura, o închise la loc şi se încruntă. Ridurile din 


colțurile buzelor şi de pe frunte îl făceau să pară 
mai în vârstă. Geder luă nişte fistic de pe 
farfuriuță, sparse cojile şi mâncă miezul sărat, nu 
atât de foame, cât dintr-o dorinţă de a face ceva cu 
mâinile. 

— Mă puneţi într-o poziţie stânjenitoare, 
Excelenţă. 

— Geder. Te rog, spune-mi Geder. Şi eu o să-ţi 
spun Jorey. Dacă nu te superi. Cred că eşti 
singura persoană din oraşul ăsta pe care aş putea- 
o numi prieten. 

Jorey trase adânc aer în piept şi-i dădu drumul 
cu un şuierat printre dinţi, cu privirea îmblânzită. 

— Zeul să te aibă în pază, zise Jorey, aşa cred şi 
eu. 

— Atunci poţi să-mi explici ce s-a întâmplat la 
curte de m-a pus Ternigan pe mine în funcția 
asta? N-am niciun susținător la curte. E prima 
campanie la care iau parte. Pur şi simplu nu 
pricep. Şi speram că tu înţelegi. 

Jorey făcu semn către un scaun şi, după o clipă, 
Geder realiză că îi cerea permisiunea să se aşeze. 
Geder îşi dădu acordul fluturând din mână şi se 
aşeză în fața lui cu palmele între genunchi. Ochii 
lui Jorey se mişcau de parcă ar fi citit ceva în aer. 
Geder mai mâncă nişte fistic. 

— Fireşte, nu ştiu ce gândeşte Temigan, spuse 
Jorey. Dar ştiu că acasă domneşte o stare de 
nelinişte. Klin este aliat cu Curtin Issandrian, iar 
Issandrian susține nişte schimbări care n-au fost 


primite bine chiar de către toată lumea. Şi-a făcut 
duşmani. 

— De-aia l-a rechemat Ternigan? 

— Probabil că-i şi ăsta unul dintre motive, dar 
dacă influența lui Issandrian la curte începe să 
scadă, Ternigan s-ar putea să vrea aici pe cineva 
care nu a fost asociat cu el. Zici că n-ai un 
susținător la curte. Poate ăsta-i motivul pentru 
care te-a ales. Pentru că familia Palliako n-a trecut 
de nicio parte. 

Geder mai citise despre asemenea situații. 
Războaiele Pulberii Albe, când Cabrai oferise 
adăpost atât exilaților din Birancour, cât şi celor 
din Herez. Koort Neachi, cel de-al patrulea Regos 
al Borjei, despre care se spunea că avusese nişte 
curteni atât de corupți, încât numise regent un 
fermier ales la întâmplare. Privind lucrurile din 
acest unghi, Geder găsi că numirea devenea 
explicabilă. Şi totuşi... 

— Păi, zise el zâmbind cu stângăcie, atunci cred 
c-ar trebui să fiu recunoscător că tatăl meu nu 
prea dă pe la curte. Îmi pare rău, totuşi, că al tău 
o face. Chiar am crezut că Ternigan o să-ți dea ţie 
oraşul. 

Jorey Kalliam îşi întoarse privirea spre fereastră. 
Era încruntat. În vatră, focul îşi murmura singur 
secrete şi în piaţă o mie de porumbei se înălțau ca 
un singur trup, planând pe cerul alb al iernii. 

— Nu mi-ar fi făcut nicio favoare, zise Jorey în 
cele din urmă. Intrigile de la curte nu-s cinstite, 


Palliako. Cei de-acolo nu judecă oamenii după 
valoarea lor şi nu-i interesează ce-i drept şi ce nu- 
i. Vinovaţii pot să dețină puterea toată viaţa şi să 
fie plânşi după moarte. Inocenţii pot fi irosiți ca 
mărunțişul pentru că aşa-i convenabil. Nu e 
nevoie să greşeşti pentru ca ei să te distrugă. Dacă 
distrugerea ta le este de folos, vei fi distrus. Asta, 
toate astea? Nu-s din vina ta. 

— Înţeleg, zise Geder. 

— Nu, nu cred că înţelegi. 

— Ştiu că n-am meritat numirea, spuse Geder. 
Am căpătat-o dintr-un noroc chior şi acum trebuie 
să muncesc ca să fiu demn de ea. Nu mi-am 
imaginat că lordul Ternigan m-a pus să conduc 
oraşul ăsta pentru că mă respectă. Sunt o alegere 
convenabilă. Nu-i nimic. Acum îi pot câştiga 
respectul. Pot să conduc Vanaiul. Pot să-l fac să 
meargă. 

— Poţi oare? zise Jorey. 

— Pot să încerc, zise Geder. Sunt sigur că acum 
tata se laudă cu mine în fața tuturor care-i ies în 
cale. Casa Palliako n-a mai primit un titlu de când 
a fost bunicul meu Administrator al Lacurilor. Ştiu 
că tata îşi dorea asta, şi cu mine aici... 

— Nu-i cinstit, spuse Jorey. 

— Nu-i, zise Geder. Dar jur că o să fac tot ce-mi 
stă în putință ca să mă revanşez față de tine. 

— Să te revanşezi față de mine?! zise Jorey de 
parcă Geder ar fi intervenit venind dintr-o altă 
discuție. 


Geder se ridică, luă cele două cupe cu apă de pe 
tavă şi îi dădu una lui Jorey. Cu toată seriozitatea 
de care era capabil, şi-o înălță pe a sa. 

— Vanaiul este al meu, spuse el şi, de data asta, 
aproape că o crezu. Şi dacă există în el ceva care 
să-ți acorde onoarea pe care o meriţi, o să-l 
descopăr. Oraşul ăsta ar fi trebuit să fie al tău şi o 
ştim amândoi. Dar de vreme ce mi-a picat mie în 
braţe, jur aici, în fața ta, că n-o să uit că l-am 
primit dintr-un noroc nemeritat. 

Expresia de pe chipul lui Jorey ar fi putut fi milă 
sau groază, sau neîncredere. 

— Am nevoie să-mi fii alături, zise Geder. Am 
nevoie de aliați. Şi, în numele Vanaiului şi al casei 
Palliako, aş fi onorat dacă te-ai număra printre ei. 
Eşti un om de valoare, Jorey Kalliam, şi unul în 
judecata căruia mă încred. Vrei să-mi stai alături? 

Liniştea care urmă îl umplu pe Geder de 
îngrijorare. Îşi tinu cupa înălțată cu hotărâre, 
rugându-se ca Jorey să răspundă închinăciunii. 

— Ai repetat discursul ăsta? îl întrebă Jorey în 
cele din urmă. 

— Da, puţin, zise Geder. 

Jorey se ridică în picioare şi-şi înălță şi el 
paharul. Apa se reversă şi i se scurse pe degete. 

— Geder, o să fac tot ce pot, spuse el. S-ar putea 
să nu fie cine ştie ce şi Zeul mi-e martor că nu ştiu 
cum ar fi posibil să se termine cu bine, dar o să 
fac tot ce pot să te ajut. 

— E bine şi-aşa, zise Geder şi-şi sorbi apa 


zâmbind. 

Restul zilei fu în egală măsură un test de 
rezistență şi o paradă de onoruri. După-amiaza 
începu cu un ospăț de felicitare oferit de 
reprezentanții principalelor bresle din Vanai, peste 
douăzeci de bărbaţi şi femei ce se îmbulzeau să-i 
obţină atenţia şi favorurile. Apoi primi în audiență 
un reprezentant al Newportului care făcea aluzii la 
schimbarea sistemului de taxare pentru 
transportul de mărfuri pe uscat, dar care, pe 
parcursul unei ore lungi şi tensionate, nu explică 
limpede care erau modificările. Apoi, la cererea lui 
Geder, auditorul-şef însărcinat cu taxele îi făcu un 
rezumat cu privire la toate rapoartele pe care Klin 
le înaintase lordului Ternigan şi coroanei. Geder 
se aşteptase ca acesta să se rezume la cât de mult 
aur fusese trimis în nord, dar se pomeni că 
durează de două ori mai mult decât îşi propusese, 
cu discuţii despre diferenţa dintre taxele vamale 
simple şi cele procentuale şi despre „prezentarea 
conturilor” în raport cu „prezentarea extinsă” care- 
l făcură să se simtă de parcă ar fi citit ceva într-o 
limbă pe care încă n-o stăpânea. 

La finalul zilei, se retrase în camera de culcare 
ce aparținuse cândva principelui din Vanai. 
Încăperea ar fi putut găzdui într-un colţ 
apartamentele ocupate mai înainte de Geder şi 
încă ar mai fi rămas loc pentru alte două ca ele. 
Ferestrele dădeau spre o grădină cu stejari 
destrunziţi şi straturi de flori acoperite de zăpadă. 


Primăvara, avea să fie ca şi cum ar fi avut o pădure 
personală. Noul pat al lui Geder era încălzit de o 
rețea ingenioasă de ţevi ce ieşeau şi reintrau într- 
un şemineu imens şi a căror pompă era acționată 
de curenți ascendenți de aer cald. Instalaţia 
bolborosea încetişor, uneori chiar dedesubtul lui 
Geder, de parcă salteaua de puf ar fi mâncat ceva 
ce nu-i priise. Geder rămase culcat în camera 
întunecată, luminată doar de foc, aproape o oră 
după ce expediase şi ultimul servitor. Deşi era 
epuizat, somnul refuza să vină. Când se ridică, 
avea senzaţia delicioasă că făcea ceva necuvenit 
ştiind prea bine că va scăpa nepedepsit. 

Aprinse trei lumânări de la focul din cămin, 
făcând ceara să se înnegrească uşor din pricina 
fumului, şi le aşeză lângă pat. Apoi, dintr-un mic 
depozit de lucruri aduse aici de scutierul lui, 
scoase o carte a cărei legătură scârțâia, cea mai 
recentă achiziție. O citise deja pe toată şi făcuse o 
însemnare la pasajul cel mai interesant ca să-l 
găsească mai uşor. 


„Legendele despre Slujitorul cel Drept, numit şi 
Sinir Kushku în străvechea limbă din Put, spun 
despre el că a fost ultima şi cea mai măreaţă armă 
a lui Morade, deşi nu este limpede în ce măsură 
toate acestea sunt simple fabulaţii generate de 
eficiența reţelei de iscusiți a dragonului, la fel cum 
neclară este şi natura curios de pătrunzătoare a 
nebuniei sale finale.” 


Geder îşi trecu degetul peste cuvinte, 
străduindu-se să-şi amintească puținul pe care-l 
ştia despre limbile vorbite în est. Sinir Kushku. 

Sfârşitul Îndoielii. 


Cithrin 


Eu spun că există rău pe lume, zise maestrul Kit 
sprijinind cutia pe şold, şi că îndoiala este arma 
care ne apără de el. 

Yardem luă cutia din mâinile bătrânului actor şi 
o aşeză în vârful grămezii. 

— Dar dacă te îndoieşti de tot, zise tralgul, 
atunci cum poți să mai fi sigur de vreun lucru? 

— Cu prudență. Şi numai pentru a-l reexamina 
la o dată ulterioară. După părerea mea, cea mai 
valabilă întrebare este dacă există vreun merit în 
a te abandona unei certitudini permanente şi 
necercetate. Nu cred că putem afirma una ca asta. 

Căpitanul Wester scoase un sunet gutural, ca un 
câine care se pregăteşte să atace. Cithrin simţi că- 
i vine să dea înapoi, dar nu-şi lăsă trupul să cedeze 
impulsului. 

— Putem afirma, zise căpitanul, că a irosi aerul 
dezbătând întrebarea asta n-o să facă treaba să se 
termine mai repede. 

— Scuze, domnule, zise tralgul. 

Maestrul Kit făcu un gest de scuză şi cobori din 
nou scările fragile de lemn ce duceau în stradă. 


Sandr şi Hornet, care urcau cărând o ladă cu 
nestemate, se lipiră de zid ca să-i facă loc. Cithrin 
se dădu la o parte, oferindu-le suficient spaţiu ca 
să-i paseze cutia lui Yardem şi pentru ca Yardem 
să-i găsească un loc în noile lor camere. O adiere 
rece şi umedă, aducând miros de bălegar 
proaspăt, se strecura odată cu lumina zilei prin 
ferestrele deschise. Lui Cithrin i se părea că 
primăvara deja venise. 

— A fost preot în tinerețe? întrebă Marcus 
făcând semn din cap spre scări. Când începe să 
vorbească despre credinţă şi îndoială şi natura 
adevărului parcă am fi din nou în convoi, cu o 
predică la fiecare masă. 

— Are logică ce spune, zise Yardem. 

— Pentru tine, replică Marcus. 

— Cred că se poate să fi fost preot. Aşa-i 
maestrul Kit, spuse Hornet ridicând din umeri. 
Dacă ne-ar spune că s-a cocoţat pe-un munte şi-a 
băut o bere cu luna, probabil că l-aş crede. Mai 
avem două lăzi de mărimea ăsteia şi blocurile alea 
de ceară. 

— Ceară? întrebă Marcus. 

— Registrele, zise Cithrin, dar cuvintele îi ieşiră 
ca un croncănit. 

Tuşi şi vorbi din nou. 

— Cărţile şi registrele. Sunt protejate împotriva 
umezelii. 

„Ceea ce e cum nu se poate mai bine”, îşi zise ea, 
„dat fiind că le-am scufundat în iazul morii.” 


Imediat îşi imagină o crăpătură în învelişul de 
ceară. Pagini întregi cu cerneala întinsă şi hârtia 
mucegăită sub stratul protector. Dacă registrele 
fuseseră distruse? Ce-avea să-i spună magistrului 
Imaniel? Cum avea să le explice bancherilor din 
Carse? 

— Bine, păi aduceţi-le sus, zise Marcus. O să le 
găsim un loc pe undeva. 

Hornet făcu semn că a înțeles, dar Sandr cobora 
deja scările. Nici măcar n-o privise. Îşi spuse că 
nu-i păsa. 

Era perfect conştientă că noile lor camere nu se 
bucurau întru totul de aprobarea căpitanului 
Wester. Spre deosebire de locuinţa lor din cartierul 
sărat, acestea se aflau la etaj şi aveau duşumele 
de scândură care le raportau celor de dedesubt 
orice mişcare a lor, într-un limbaj din trosnete şi 
pocnituri. Prăvălia de la parter îi aparținea unui 
agent de pariuri, ceea ce însemna că pe-acolo 
treceau pe parcursul zilei tot soiul de oameni, de 
toate felurile. Dar zăvorul din capul scărilor era 
solid, străzile din jur mai puţin pline de beţivi şi 
rătăciţi, iar ferestrele nu aveau balcoane sau alte 
căi simple de acces. În plus, aveau o fereastră care 
dădea deasupra unei alei unde putea fi golită oala 
de noapte, iar schimbarea domiciliului o adusese 
la cinci uşi distanţă de o tavernă de unde puteau 
să-şi cumpere mâncare şi bere. 

Următorii urcară Cary şi Mikel. Cary zâmbea. 

— Un băiat de pe stradă ne-a întrebat ce cărăm, 


zise ea. Cithrin zări încordarea de pe chipul 
căpitanului Wester, care se îndreptă către 
fereastră şi privi afară. 

— Ce i-ai spus? 

— Că-s bijuterii false pentru sărbătorirea 
Primului Dezgheţ, zise Cary. Am şi deschis o ladă 
ca să i le arăt. Trebuia să fi văzut ce dezamăgit a 
fost. 

Cary râse, fără să zărească mânia de pe chipul 
căpitanului Wester. Sau zărind-o, dar fără să se 
sinchisească de ea. Pe parcursul zilelor în care 
căutaseră altă locuință şi pregătiseră mutarea 
avuţiei secrete a Vanaiului în noua ascunzătoare, 
numele lui Opal nu fusese pomenit decât o singură 
dată, când Smit glumise, spunând că femeia 
găsise o cale să evite toată munca asta grea. Nu 
râsese nimeni. 

Cithrin încă nu putea să creadă că toate astea 
se întâmplaseră cu adevărat. Că Opal voise s-o 
omoare şi să ia banii era, în sine, greu de înțeles. 
Că Wester o ucisese pe femeie din cauza asta era 
şi mai rău. Fireşte, ceilalți erau mânioşi. Fireşte, îi 
purtau pică lui Wester. Şi lui Yardem. Şi ei. Nu 
puteau altfel. Şi iată-i cărând lăzi şi făcând glume. 
Cithrin descoperi că avea încredere în ei - în 
fiecare în parte - nu pentru că erau demni de 
încredere, ci pentru că voia ca ei să fie astfel. 

Făcuse greşeala asta cu Opal şi acum se privea 
greşind din nou. Conştiinţa faptului o întorsese 
suficient de rău pe dos şi nu mai dormise sau 


mâncase cum se cuvine din noaptea în care se 
trezise cu cinci bărbați morți în jurul ei. 

Maestrul Kit urcă scările, ducând în braţe o stivă 
de registre atent împachetate. Apoi Sandr şi 
Hornet se iviră cu cea din urmă ladă. Odată adusă 
toată încărcătura, în cameră nu mai rămăsese 
cine ştie ce loc. Sandr se văzu silit să stea lângă 
ea. Când văzu că-l priveşte, roşi şi o salută cu o 
mişcare rapidă, ca de pasăre, cum ar fi salutat o 
cunoştinţă de pe stradă. 

— Cred că asta a fost ultima, zise maestrul Kit 
în timp ce Yardem îi lua registrele din brațe. 

— Vă mulțumesc, zise Cithrin. Tuturor. 

— Măcar atât să facem şi noi, zise Smit. Ne pare 
rău numai că lucrurile s-au întâmplat aşa cum s- 
au întâmplat. 

— Da, sigur, zise Cithrin. 

Nu îndrăznea să-i privească în ochi. 

— Ce-ar fi să vă duceţți? spuse maestrul Kit. O 
să încerc să vă prind din urmă. 

Actorii salutară şi plecară. Cithrin le auzi vocile 
prin fereastră în timp ce căruța se îndepărta. 
Căpitanul Wester umbla de colo-colo prin cameră 
ca şi cum neliniştea şi nerăbdarea lui ar fi putut 
face duşumelele mai tăcute sau mai sigure. 
Yardem se lungi pe patul înghesuit între stivele de 
lăzi şi închise ochii, odihnindu-se înainte de 
venirea nopții. Maestrul Kit se ridică şi-i întinse 
mâna. 

— Cithrin, spuse el. Speram că o să ne plimbăm 


puţin împreună. 

Ea îşi mută privirea de la mâna bătrânului actor 
la căpitanul Wester şi înapoi. 

— Încotro? îl întrebă. 

— Nu m-am gândit la vreun loc anume, zise 
maestrul Kit. Am crezut că plimbatul în sine ar fi 
de-ajuns. 

— Bine, zise Cithrin şi-i dădu voie s-o ajute să 
se ridice. 

Afară, traficul era schimbător ca apa: aglomerat 
şi lent în piața largă dinspre răsărit, mai iute prin 
canalul îngust al străzii. Un cinnai stătea în fața 
dughenei agentului de pariuri, strigând după 
bărbații şi femeile ce treceau. O mare avere îi 
aştepta. Norocul le surâdea celor curajoşi. Puteau 
să compenseze pierderile în afaceri pariind 
împotriva lor înşişi. Şanse oferite la un preț cinstit. 
Părea plictisit de propriile spuse. 

Cotigi trase de cai îşi croiau drum cu 
încăpățânare prin înghesuială şi o echipă de 
timzinai cu lopeți plate venea în urma lor, 
adunând bălegarul. Câţiva copii se fugăreau 
țipând şi împroşcând prin băltoace de noroi şi slin 
şi lucruri chiar mai rele. Căruciorul unei 
spălătorese trecu pe lângă ei, tras de o fată 
pursânge nu mai mare decât Cithrin, căreia viața 
grea îi săpase deja riduri în colțurile gurii. 
Maestrul Kit mergea înainte şi Cithrin îl lăsă s-o 
conducă, neştiind dacă îl urma sau mergea alături 
de el. 


Strada se deschidea într-o piață pe care Cithrin 
n-o mai văzuse. La răsărit se înălța o biserică 
enormă. Glasuri se împleteau cântând în aerul 
rece, slăvindu-l pe Zeu şi urmând partitura 
încâlcită cu hotărâre, ca şi cum cele două 
demersuri ar fi fost unul şi acelaşi lucru. Maestrul 
Kit se opri odată cu ea, ascultă odată cu ea. 
Zâmbetul de pe fața lui deveni mai blând, 
amestecat cu tristeţe. 

— E frumos, nu? zise el. 

— Ce anume? întrebă Cithrin. 

El se rezemă de un perete de piatră şi făcu un 
gest larg, cuprinzând scuarul, cântecul, cerul de 
deasupra lor. 

— Lumea, cred că asta voiam să zic. Cu toate 
tragediile, cu toată durerea, eu unul o găsesc 
totuşi frumoasă. 

Cithrin îşi simți buzele încleştându-se. Voia să- 
şi ceară scuze pentru ceea ce i se întâmplase lui 
Opal, dar n-ar fi făcut decât să-l pună pe maestrul 
Kit în postura de a-şi cere la rândul lui alte scuze 
şi nu-şi dorea asta. Cuvinte şi gânduri i se 
ciocneau în minte şi niciunul nu se potrivea 
situației. 

— Ce-o să faceți acum? întrebă ea. 

Kit trase aer adânc în piept şi-l eliberă încet, 
desprinzându-şi atenţia de la cântec. 

— Probabil că pentru moment o să stăm aici. Nu 
cred că deocamdată Cary este pregătită să preia 
toate rolurile lui Opal, dar pe la sfârşitul verii, cu 


ceva repetiții şi multă muncă, mă aştept să fie 
gata. După recrutarea din Vanai şi povestea asta 
cu Opal, trupa este mai mică decât aş fi vrut. Sper 
că o să pot să recrutez vreo câţiva actori talentați. 
Am descoperit că în oraşele-port se adună adesea 
actori itineranți. 

Cithrin dădu din cap. Kit făcu o pauză şi, când 
ea nu spuse nimic, continuă. 

— Pe deasupra, sunt de-a dreptul fascinat de 
căpitanul Wester al tău. 

— Nu-i căpitanul Wester al meu, zise Cithrin. A 
lăsat destul de clar să se înțeleagă că este propriul 
lui căpitan Wester. 

— Aşa a făcut? Ei, greşeala mea, zise maestrul 
Kit. 

Imnul bisericesc căpătă amploare. O sută de voci 
se înălțară şi coborâră, vibrând în armonie până 
când păru că altcineva încerca să grăiască prin 
ele. Şoptirea Zeului. Maestrul Kit părea distras, 
dar când vorbi din nou, nu pierduse firul 
conversațţiei. 

— Cred că dragonii au lăsat lumii o moştenire... 
distructivă. Corozivă prin însăşi natura ei şi 
menită să provoace suferință. Neţinută în frâu, va 
înghiți lumea-ntreagă. Wester se numără printre 
puţinii oameni pe care-i cunosc despre care cred 
că i s-ar putea opune. 

— Pentru că-i atât de încăpățânat? întrebă 
Cithrin încercând să ia un ton glumet. 

— Da, din cauza asta, zise maestrul Kit. Şi 


probabil din pricina formei sufletului său. 

— A fost general în Coasta de Nord acum multă 
vreme, spuse Cithrin. Cred că soției sale i s-a- 
ntâmplat ceva rău. 

— A condus oastea prințului Springmere în 
războiul de succesiune. Au existat anumite bătălii 
cu armata lui lady Tracian care ar fi trebuit să fie 
pierdute, dar pe care căpitanul Wester le-a 
câştigat. 

— La Wodford şi Gradis, zise Cithrin. Dar 
oamenii mai vorbesc şi despre... Ellis? 

— Da. Câmpiile din Ellis. Se spune că aceea a 
fost bătălia cea mai cumplită din tot războiul, că 
niciuna dintre tabere n-o dorea şi niciuna nu 
putea da înapoi. Se spune că el devenise atât de 
important, încât prinţul a început să se teamă ca 
nu care cumva vreun alt pretendent să-i obțină 
loialitatea. Să-l convingă să schimbe taberele. 
Springmere a pus să-i fie ucisă familia şi să pară 
că a fost mâna rivalei lui. Soţia şi fata căpitanului 
au murit sub ochii lui, în chinuri. 

— Ah, exclamă Cithrin. Ce s-a întâmplat cu 
Springmere? Ştiu că a pierdut tronul, dar... 

— Prietenul nostru Marcus a aflat ce se 
întâmplase cu adevărat, s-a răzbunat şi pe urmă 
s-a pierdut în negura istoriei. Cred că majoritatea 
oamenilor sunt convinşi c-a murit. Din experiența 
mea, cel mai rău lucru care i se poate întâmpla 
unui bărbat este să supraviețuiască şi să vadă ce 
puţine satisfacţii îți aduce răzbunarea. Nu cred că 


i-au mai rămas prea multe iluzii şi tocmai asta îl 
face să... 

Maestrul Kit îşi luă seama. 

— Îmi pare rău. N-am vrut să bat câmpii aşa. 
Bătrâneţea-i de vină, cred. Voiam doar să-ți spun 
încă o dată ce rău îmi pare că s-a-ntâmplat ce s- 
a-ntâmplat şi că o să-mi dau toată osteneala să nu 
se mai întâmple şi-altă dată. 

— Mulţumesc, zise ea. 

— Aş vrea să-ţi ofer, dacă pot, o mână de ajutor 
ca să ajungi în Carse în siguranță. Am senzaţia că- 
ți suntem datori cu mai mult decât o zi de muncă 
pe gratis. Ştiu că-i cam ciudat, dar cred că, după 
ce ne-am prefăcut atâta timp că suntem soldați, 
ne-am însuşit ceva din camaraderia spadei. 

Cithrin făcu semn că înțelege, dar se simți 
încruntându-se înainte să-şi dea seama de ce. 
Imnul bisericesc căpătă o cadență descendentă, 
finală, şi în urma lui liniştea păru să se prelingă 
în lume ca un val. Albatroşii descriau cercuri în 
înaltul cerului, cu ciocuri galbene şi aripi 
nemişcate. 

— De ce-ţi ceri scuze la orice vorbă pe care-o 
spui? întrebă ea. 

Maestrul Kit se întoarse către ea înălțându-şi 
sprâncenele stufoase. 

— Nu mi-am dat seama c-aşa fac, zise el. 

— Tocmai ai făcut-o din nou, spuse Cithrin. 
Niciodată nu zici ceva de-a dreptul. Mereu spui 
„cred” sau „am descoperit că”. Nu zici niciodată 


„soarele răsare dimineața”. Întotdeauna spui „cred 
că soarele răsare dimineața”. Parcă te-ai strădui 
din greu să nu promiți nimic. 

Maestrul Kit deveni serios. O privi cercetător cu 
ochii lui întunecați. Cithrin simți un fior rece pe 
şira spinării, dar nu era frică. Era ca şi cum ar fi 
fost pe punctul de a descoperi un lucru a cărui 
existență până atunci doar o bănuise. Maestrul Kit 
îşi frecă bărbia cu palma. Sunetul era moale şi 
intim şi foarte concret. 

— Mă miră c-ai observat, spuse el, apoi se 
surprinse din nou asupra faptului şi zâmbi. Am 
talentul de a mă face crezut de ceilalți şi am 
descoperit că asta-i o problemă. Cred că mi-am 
însuşit obiceiul ăsta ca să mai diminuez efectul, 
aşa că încerc să nu fac afirmaţii categorice decât 
dacă sunt sigur de ele. Absolut sigur, vreau să zic. 
Mă uimeşte adesea cât de puţine certitudini 
absolute am. 

— Ciudată alegere, zise Cithrin. 

— Şi mă ajută să nu mă iau în serios, zise 
maestrul Kit. Găsesc că a nu te lua în serios are 
valoarea ei. 

— Aş vrea să pot şi eu, zise ea. 

Disperarea din propria ei voce o luă prin 
surprindere, apoi se pomeni plângând. 

Actorul o privi nedumerit, mişcându-şi nesigur 
braţele, în timp ce Cithrin stătea în plină stradă, 
stânjenită de propriile ei suspine, dar incapabilă 
să şi le stăvilească. Maestrul Kit o cuprinse cu un 


braț şi o călăuzi către treptele bisericii. Mantia lui 
era din stofă ieftină de lână şi încă mai mirosea a 
lanolină. Îi acoperi umerii cu ea. Ea se ghemui, 
punându-şi capul pe genunchi. Simţea spaima şi 
tristețea, dar erau foarte îndepărtate. Însă 
avalanşa se declanşase şi nu mai putea face 
altceva decât s-o lase să se desfăşoare. Maestrul 
Kit îi puse mâna pe spate, masând-o blând ca şi 
cum ar fi consolat un copilaş. După un timp, 
suspinele ei se mai domoliră. Lacrimile se uscară. 
Şi, în cele din urmă, Cithrin îşi recăpătă vocea. 

— Nu pot să fac asta, zise ea. 

De câte mii de ori nu-şi spusese aceste cuvinte 
din ziua în care murise Besel? Dar întotdeauna 
numai în sine. Era prima oară când rostea vorbele 
cu glas tare, în fața cuiva. Aveau un gust amar. 

— Nu pot să fac asta. 

Maestrul Kit îşi retrase braţul din jurul ei, dar 
rămaseră amândoi înfăşurați în continuare în 
mantia lui din stofă aspră şi ieftină. Câţiva 
trecători se uitară la ei, dar majoritatea nu-i luară 
în seamă. Pielea bătrânului actor mirosea ca o 
prăvălie de mirodenii. Cithrin voia să se 
ghemuiască pe treptele reci de piatră, să adoarmă 
şi să nu se mai trezească niciodată. 

— Ba poți, spuse maestrul Kit. 

— Nu, eu... 

— Cithrin, opreşte-te! Ascultă ce-ţi spun, zise 
maestrul Kit. 

Cithrin se întoarse către el. Părea mai bătrân 


decât şi-l amintea şi-i trebui un moment până să- 
şi dea seama că de pe chipul lui dispăruse orice 
urmă de zâmbet, până şi din colțurile ochilor. Avea 
pungi sub ochi. Fălcile i se lăsaseră, iar în tuleiele 
bărbii era mai mult alb decât negru. Cithrin 
aşteptă să audă ce avea de spus. 

— Poţi s-o faci, zise el. Nu, nu, ascultă-mă. Poţi 
s-o faci. 

— Vrei să spui că tu crezi că pot s-o fac, zise 
Cithrin. Sau că te aştepţi s-o fac. 

— Nu. Vreau să spun exact ce-am spus. Poţi s-o 
faci. 

Undeva în adâncul minţii lui Cithrin ceva se 
mişcă. Ceva în sângele ei se schimbă, ca undele 
răspândindu-se pe un lac când un peşte trece prea 
aproape de suprafață. Mâhnirea copleşitoare era 
încă acolo, la fel şi teama că va da greş şi senzația 
că se află la cheremul unei lumi sălbatice şi 
violente. Nimic nu dispăruse. Numai că alături de 
ele mai era ceva. Nu mai luminos decât un licurici, 
în bezna minții ei apăruse un nou gând: „S-ar 
putea.” 

Cithrin se frecă la ochi şi-şi clătină capul. 
Soarele coborâse mai mult şi mai iute decât se 
aşteptase. Nu ştia de cât timp plecaseră din noile 
camere. 

— Mulţumesc, zise ea încet. 

— Mi s-a părut că-ţi datorez asta, zise maestrul 
Kit, care privea obosit. 

— N-ar trebui să ne întoarcem? 


— Cred c-ar trebui, dacă eşti gata. 


Seara se lăsă mai târziu decât se aştepta Cithrin, 
alt semn că gheara iernii începea să-şi slăbească 
încleştarea. Yardem Hane stătea pe podea, cu 
picioarele lui uriaşe încrucişate, mâncând dintr-o 
farfurie de orez cu peşte. Căpitanul Wester păşea 
de colo-colo. 

— Dacă nu alegem bine corabia, zise căpitanul, 
o să ne omoare, o să ne arunce cadavrele la rechini 
şi-o să-şi petreacă restul vieților trăind în huzur în 
vreun port din Syramysul Îndepărtat sau din 
Lyoneia. Dar n-am avea decât vama de aici şi pe 
cea din Carse de care să trecem. Pe uscat s-ar 
putea să ne confruntăm cu cel puţin şase colectori 
de taxe. 

Cithrin se uită la farfuria ei cu peşte, cu 
stomacul prea încordat ca să poată mânca. Fiecare 
cuvânt rostit de Wester o făcea să se simtă şi mai 
rău. 

— Am putea să ne întoarcem, zise Yardem. Să 
mergem în Oraşele Libere şi de acolo spre nord. 
Sau chiar înapoi în Vanai. 

— Fără să ne ascundem într-un convoi? zise 
Marcus. 

Tralgul ridică din umeri, dându-i dreptate. 
Dincolo de mişcarea statornică a picioarelor 
căpitanului, registrele învelite în ceară ale băncii 
din Vanai sclipeau în lumina lumânării. Mintea 
neliniştită a lui Cithrin se întoarse la ele, până 


când imagini ale învelişului crăpat şi ale cotoarelor 
de piele putrezite începură să-i danseze prin fața 
ochilor ca un coşmar ce nu voia să dispară. 

— Am putea să cumpărăm o barcă de pescuit, 
spuse Yardem. S-o cârmim chiar noi. Să dăm ocol 
coastei. 

— Ținând pirații la distanță prin forța 
personalităților noastre? întrebă Marcus. Cabralul 
e plin de corăbii independente care fură tot ce 
prind, iar regele Stepan n-o să le oprească. 

— Nu prea avem opţiuni bune, spuse Yardem. 

— Niciuna. Şi încă vreo câteva săptămâni până 
să le putem da curs şi celor rele, zise Marcus. 

Cithrin îşi lăsă farfuria pe podea şi trecu pe 
lângă căpitanul Wester. Luă registrul aflat 
deasupra  teancului, făcu ochii roată prin 
încăperea slab luminată şi găsi cuțitul cu lamă 
scurtă cu care Yardem tăiase brânză la prânz. 
Lama era curată şi strălucitoare. 

— Ce faci? o întrebă Marcus. 

— Nu pot să aleg corabia sau drumul potrivit 
sau convoiul în care să ne ascundem. Dar pot să 
văd dacă registrele sunt ude, şi asta o să fac. 

— O să trebuiască să le sigilăm din nou, zise 
Marcus, iar Cithrin îl ignoră. 

Stratul de ceară era cât degetul ei de gros şi se 
desprindea în țăndări încăpăţțânate. Stratul de 
cârpă de dedesubt dădu la iveală un alt înveliş de 
ceară, mai subțire, apoi unul de pergament. 
Registrul ascuns înăuntru arăta de parcă abia ar 


fi fost luat de pe pupitrul magistrului Imaniel. 
Cithrin îl deschise şi paginile foşniră. Scrisul 
familiar al magistrului Imaniel era ca o amintire 
din copilărie, la vederea căruia Cithrin fu cât pe ce 
să izbucnească iarăşi în plâns. Degetele ei 
urmăriră adunări şi adnotări, balanțe, tranzacții, 
detalii privind contracte şi dobânzi. Semnătura 
magistrului Imaniel şi urma cafenie, striată, a 
degetului său însângerat. Le lăsă s-o copleşească, 
familiare şi străine în acelaşi timp. lată depozitul 
luat de bancă de la breasla brutarilor şi aici, cu 
cerneală albastră, înregistrarea plăţilor făcute, 
lună de lună, ca recompensă pentru toți anii în 
care le ţținuseră banii. Dădu pagina. lată 
înregistrarea pierderilor suferite din asigurarea 
corăbiilor cu mărfuri, în anul când furtunile din 
Lyoneia loviseră mai târziu decât de obicei. Suma 
o şocă. Nu bănuise că pierderile fuseseră atât de 
mari. Închise registrul, apucă din nou cuțitul şi 
luă un altul. Marcus şi Yardem continuau să 
discute, dar ar fi putut fi la fel de bine în alt oraş 
la câtă atenţie le acorda. 

Următorul registru era mai vechi şi în el găsi 
istoria băncii, de la actul de fondare, prin ani în 
şir de tranzacții şi până aproape de ziua plecării 
ei. Istoria Vanaiului, scrisă în cifre şi note 
codificate. Şi undeva, cu cerneală roşie, o mică 
adnotare menţionând că Cithrin bel Sarcour 
fusese acceptată ca pupilă a Băncii Medean până 
la vârsta majoratului legal, când avea să preia 


depozitul părinţilor, mai puţin costurile creşterii 
ei. Tot atâtea cuvinte ca pentru o încărcătură de 
grâu sau pentru investiția într-o berărie. Moartea 
părinților ei şi începutul singurei vieți pe care o 
cunoscuse ocupau un singur rând. 

Luă alt registru. 

Marcus puse capăt discuţiei, mâncă şi se 
ghemui în pat. Răsări o jumătate de lună. Cithrin 
urmări istoria băncii ca şi cum ar fi citit vechi 
scrisori de acasă. Ceară şi cârpă şi pergament se 
adunară în jurul ei ca un cocon. În mintea ei, 
aproape pierdută sub fascinația exercitată de 
cerneala veche şi de hârtia prăfuită, înmugurea 
senzația unei posibilități. Nu încrederea — nu încă 
— dar un precursor al acesteia. 

Abia când o trezi Yardem, luându-i din mână 
registrul legat în piele, Cithrin îşi dădu seama că, 
pentru prima oară de la trădarea lui Opal, dormise 
fără vise toată noaptea. 


Dawson 


Scări rudimentare de lemn şi trepte improvizate 
se înşirau pe pereţii Diviziunii, agățându-se de 
străvechile ruine ca lichenii de stânci. Mult 
deasupra, poduri mari legau între ele marginile 
prăpastiei cu piatră şi oțel şi jadul dragonului: 
Podul de Argint, Podul Toamnei, Podul de Piatră 
şi, aproape pierdută în ceaţă, Calea Prizonierilor, 
de care atârnau colivii şi chingi. Mai jos, unde cele 


două maluri se apropiau, funii întinse se legănau 
putrezind în aer. Printre ele se zărea expusă istoria 
oraşului, fiecare strat înfățişând o epocă şi un 
imperiu pe care se clădise cel de deasupra. 

Dawson, înfăşurat într-o mantie cafenie, simplă, 
ar fi putut trece drept un individ venit să 
scotocească prin movila de gunoaie de la baza 
Diviziunii sau drept unul dintre contrabandiştii 
care străbăteau pasajele subterane obscure 
întrețesute prin fundaţia Camnipolului. Vincen 
Coe putea să-i fi fost complice sau fiu. Gerul 
dimineții îi silea să meargă încet. Mirosul care se 
înălța spre suprafață era grețos: excremente, 
bălegar de cal, mâncare stricată, cadavre de 
animale şi de oameni care erau ei înşişi abia mai 
mult decât nişte animale. 

Dawson găsi arcada. Piatră străveche, cojită, 
sculptată într-o formă clasică, purtând o inscripţie 
erodată până la ilizibilitate, dar care nu se ştersese 
încă de tot. Înăuntru, bezna era absolută. 

— Nu-mi place treaba asta, stăpâne, zise 
vânătorul. 

— Nu trebuie să-ți placă, răspunse Dawson şi 
pătrunse îndrăzneț în întuneric. 

Iarna încă mai ținea Camnipolul în gheare, dar 
puterile i se împuţinau. Subsolul era plin de mici 
zgomote: ţârâitul primelor insecte ale viitoarei 
primăveri, susurul zorit al pârâiaşelor produse de 
dezgheț şi răsuflarea blândă a pământului ce se 
pregătea să se trezească, înverzind. Aveau să mai 


treacă nişte săptămâni până atunci, apoi 
primăvara urma să apară ca peste noapte. 
Dawson, oprindu-se pe mozaicul unei vaste 
camere de baie abandonate, se gândi câte lucruri 
urmau acelaşi tipar. O stagnare ce părea că va 
dura la nesfârşit, urmată de câteva mici semne şi 
apoi schimbarea subită, catastrofală. Scoase 
scrisoarea din buzunar şi se aplecă către Coe ca s- 
o recitească la lumina torței. Canl Daskellin scria 
că pe una dintre uşi avea să fie desenat un pătrat. 
Dawson miji ochii în beznă. Poate că Daskellin 
avea vederea unuia mai tânăr... 

— Aici, stăpâne, zise Coe şi Dawson mârâi. 

Acum că îi fusese arătat, semnul era destul de 
vizibil. Dawson străbătu coridorul scurt şi înclinat 
ce dădea spre o scară. 

— Nu-s gărzi încă, zise Dawson. 

— Sunt, stăpâne, zise Coe. Am trecut pe lângă 
trei. Doi arcaşi şi un individ care supraveghea o 
capcană. 

— Ascungşi bine, aşadar. 

— Da, stăpâne. 

— Nu pari deloc liniştit. 

Vânătorul nu-i răspunse. Culoarul se oprea în 
fața unei stânci uriaşe, a cărei suprafață era 
şlefuită şi atât de lucioasă, încât torța lor păru să 
dea de două ori mai multă lumină. Dawson îşi 
urmă propria umbră, descriind o curbă blândă, 
până când o altă lumină se ivi ca răspuns. Jadul 
dragonului, sculptat în forma unor stâlpi 


indestructibili, susținea o boltă joasă. O duzină de 
lumânări umpleau aerul prăfos cu o lumină 
discretă. Şi acolo, într-un cerc de scaune cioplite, 
se afla Canl Daskellin, cu vechea cunoştinţă a lui 
Dawson, Odderd Faskellin, la stânga şi având la 
dreapta un bărbat palid din neamul pursângilor 
pe care Dawson nu-l recunoscu. 

— Dawson! zise Canl. Începeam să-mi fac griji. 

— N-ai de ce, spuse Dawson făcându-i semn lui 
Vincen Coe să se retragă în umbră. Mă bucur doar 
că eram în oraş. Sperasem să-mi petrec o parte din 
an în Osterling Fells. 

— Poate la anul, zise Odderd. Cu voia Zeului, la 
anul vom reveni cu toţii la normal. Deşi, ținând 
cont de ultimele veşti... 

— Există veşti, aşadar? întrebă Dawson. 

Canl Daskellin făcu semn către scaunul din fața 
lui şi Dawson se aşeză. Bărbatul palid la față îi 
adresă un zâmbet politicos. 

— Nu cred că ne-am cunoscut, îi spuse Dawson. 

— Dawson Kalliam, baron de Osterling Fells, 
spuse Daskellin, zâmbind la rândul său. Dă-mi 
voie să-ți fac cunoştinţă cu soluția tuturor 
problemelor noastre. Paerin Clark. 

— Plăcerea e de partea mea, domnule baron, 
rosti bărbatul cel palid. 

Vocea lui avea accentul susurat specific Coastei 
de Nord. Dawson îşi simți părul de pe brațe 
zburlindu-se. Bărbatul nu avea titlu nobiliar. Nu 
era anteean. Şi totuşi se afla aici. 


— Care-s veştile? întrebă Dawson. Şi care-i rolul 
noului nostru prieten aici de față? 

— Este căsătorit cu cea mai mică dintre fiicele 
lui Komme Medean, zise Odderd. Locuieşte în 
Coasta de Nord. În Carse. 

— Nu ştiam că facem afaceri cu Banca Medean, 
zise Dawson. 

— Issandrian ştie ce punem la cale, zise 
Daskellin. Nu numai despre Vanai. Despre 
oamenii pe care i-am infiltrat ca să semene 
discordia printre fermieri, despre manevra prin 
care să-l facem pe Feldin Maas să-şi piardă feudele 
din sud. Tot. 

Dawson alungă cuvintele cu o fluturare a mâinii, 
ca pe țânțari. El, unul, era mai îngrijorat că acest 
bancher părea, la rândul lui, să ştie totul. 
Issandrian n-avea cum să nu descopere în cele din 
urmă capcanele pe care i le întindeau ei. 

— l-a cerut regelui Simeon să-i dea voie să 
organizeze nişte jocuri, spuse Odderd. Issandrian 
şi Klin şi Maas şi încă vreo şase inşi. Adună banii 
necesari. Au dispus curățarea arenei. Angajează 
luptători profesionişti şi călăreți. Arcaşi din Borja. 
Iscusiți. Chipurile este o serbare în cinstea 
prințului Aster. 

— E o armată gata de luptă înăuntrul zidurilor 
Camnipolului, zise Canl Daskellin. 

— E o cacealma atât de transparentă că până şi 
un copil ar vedea-o, zise Dawson. Dacă se ajunge 
la răzvrătire, Issandrian va pierde. N-are nici 


oameni, nici bani destui să finanţeze un război. 

— Hmm, făcu bancherul. 

Dawson îşi înălță bărbia ca un animal sălbatic 
care simte miros de fum. Canl Daskellin luă un 
teanc de hârtii împăturite de pe scaunul de alături 
şi i-l întinse lui Dawson. Hârtia era ieftină, iar 
scrisul de mână simplu şi lipsit de înflorituri. 
Copii, aşadar, ale unei corespondențe între 
persoane mult mai însemnate. Dawson îşi miji 
privirea. Lumina slabă făcea cuvintele să-i joace în 
faţa ochilor, dar concentrându-se le putea desluşi 
destul de clar. „Urările mele de bine domniei 
voastre şi familiei”, şi aşa mai departe. 
„Strămătuşa noastră comună, Ekarina Sakiallin, 
baroană peste nobilele pământuri din Sirinae...” 

— Sirinae, spuse Dawson. Asta-i în Asterilhold. 

— Prietenul nostru Feldin Maas are rude acolo, 
la curtea regală, spuse Odderd. Încheierea unei 
serii de căsătorii strategice a fost parte din 
procesul de pace de după Tratatul de la Astersan. 
S-a întâmplat acum trei generații, dar legăturile 
există. Maas a trimis scrisori către vreo 
doisprezece veri de-ai lui, asta din ce ştim noi. S- 
ar putea să mai fi fost şi altele pe care nu le-am 
interceptat. 

— Au înnebunit! zise Dawson.  Dacă-şi 
imaginează că pot implica Asterilholdul împotriva 
regelui Simeon... 

— Nu asta-i povestea lor, zise bancherul. 

Avea o voce rece şi uscată ca o hârtie nouă şi 


Dawson simți o repulsie instinctivă. 

— Maas vorbeşte în stânga şi-n dreapta despre 
o mişcare conservatoare a unor bătrâni scorțoşi de 
la curte care fac presiuni asupra lui Simeon. Îi 
descrie ca pe nişte inşi dornici să se alieze cu 
duşmanii Anteei de dragul propriului câştig. 

— Asta-i o idioțenie! 

— Insinuează, continuă bancherul, că Maccia ar 
fi fost chemată în apărarea Vanaiului de un 
adversar de-al lui Alan Klin şi pledoaria lui este 
convingătoare. Şi-aşa se face că, în fața unui 
adversar care recurge la ajutor străin ca să 
influenţeze tronul, Maas nu are de ales şi trebuie 
să ceară sprijinul Asterilholdului pentru a apăra 
onoarea şi domnia legitimă a regelui Simeon şi a 
garanta viața şi siguranţa prințului Aster. 

— Noi suntem cei care-l apără pe Simeon! strigă 
Dawson. 

— Cum spuneți domnia voastră, răspunse 
bancherul. 

Canl Daskellin se înclină înainte. Ochii îi 
străluceau. 

— Lucrurile se mişcă, Dawson. Dacă partida lui 
Issandrian a obţinut sprijinul Asterilholdului ca să 
aducă o forță armată în Camnipol — şi, pe numele 
Zeului, cred că aşa a făcut —, nu cu Simeon au o 
răfuială. Ținta suntem noi! 

— Deja au încercat să te ucidă o dată, zise 
Odderd. Oamenii ăştia n-au simțul măsurii sau al 
onoarei. Nu ne putem permite să-i tratăm ca şi 


cum ar fi nişte gentlemeni. Trebuie să-i batem 
măr. 

Dawson ridică brațele, cerând să se facă linişte. 
Furia şi neîncrederea îi roiau prin minte ca 
albinele. Arătă cu degetul spre bancher. 

— Şi Coasta de Nord ce interes are în toate 
astea? întrebă el, vrând de fapt să spună: „Ce cauţi 
aici?” 

Daskellin se încruntă auzind tonul pe care-l 
folosise, dar bancherul nu păru jignit. 

— N-aş putea spune. Lordul Daskellin este 
Ambasador Special în Coasta de Nord. Sunt sigur 
că este într-o postură mai bună să însumeze 
opiniile mai-marilor statului. 

— Dar banca ta are sediul în Carse, zise 
Dawson. 

Era aproape o acuzație. 

— Compania centrală, da, şi avem şi o sucursală 
acolo, răspunse bancherul. Dar toate filialele 
noastre acționează independent una de alta. 

— Şi asta ce înseamnă mai exact? întrebă 
Dawson. 

— Compania noastră nu este devotată exclusiv 
intereselor regatului Coastei de Nord, zise 
bancherul. Avem relaţii strânse cu persoane de la 
multe curți regale — până şi din Anteea, acum că 
Vanaiul a intrat sub protecţia voastră —, precum şi 
interesul ca în regatele din nord să fie pace. Din 
păcate, politicile noastre despre împrumuturi în 
asemenea situații sunt foarte stricte... 


— Nu ţi-aş lua banii nici dacă mi i-ai lăsa la uşă, 
vârâți într-un ciorap. 

— Kalliam! exclamă Canl  Daskellin, dar 
bancherul continuă ca şi cum n-ar fi auzit. 

— ... dar, de dragul păcii şi al stabilității, am fi 
mulțumiți să ne facem utili ca intermediari. Ca 
parte neutră, am putea aborda persoane care, pe 
domniile voastre, domnilor, v-ar stânjeni. 

— N-avem nevoie de ajutor. 

— Înţeleg, zise bancherul. 

— Nu fi idiot, spuse Daskellin. Banca Medean 
are sucursale în Narinisle şi Herez. În Elassae. 
Dacă se ajunge la lupte de stradă, o să avem 
nevoie... 

— N-ar trebui să vorbim despre asta, zise 
Dawson. Nu de față cu oaspeţii. 

Bancherul zâmbi, înclinând scurt din cap. 
Dawson îşi dori ca eticheta să-i îngăduie să 
provoace la duel un om lipsit de rang. Bancherul 
nu era altceva decât un negustor mai cu pretenții. 
Ar fi trebuit să fie mult mai prejos de atenţia lui 
Dawson, dar ceva din calmul studiat al omului îl 
făcea să vrea să-i vadă sângele vărsat. 
Sprâncenele lui Canl Daskellin se uniseră într-o 
singură linie, iar Odderd îşi plimba privirea de la 
unul la altul ca un şoarece prins în mijlocul unei 
încăierări între pisici. 

— Îi cunosc pe Paerin Clark şi pe familia lui de 
ani de zile, zise Daskellin cu o voce încordată, abia 
stăpânită. Am o încredere totală în discreţia lui. 


— Ce frumos din partea ta, replică Dawson. Eu 
abia azi l-am cunoscut. 

— Vă rog, domnilor, zise bancherul. Eu am venit 
doar ca să-mi expun clar poziția. Mi-am expus-o. 
Dacă lordul Kalliam se va răzgândi, oferta Băncii 
Medean rămâne în picioare. Dacă nu, în mod sigur 
nu s-a produs niciun prejudiciu. 

— O să continuăm discuţia asta altcândva, zise 
Dawson, ridicându-se în picioare. 

— O, da. O s-o continuăm, zise Daskellin. 

Odderd nu spuse nimic, iar bancherul se ridică 
şi-i făcu lui Dawson o plecăciune în timp ce acesta 
ieşea. Vincen Coe se ivi tăcut în urma lui. Dawson 
se îndepărtă cu paşi mânioşi, urmând cărările 
şerpuite ce-l călăuzeau prin fundația 
Camnipolului. 

Când ajunseră în cele din urmă în stradă, îl 
dureau picioarele şi furia i se potolise. Coe stinse 
torța într-un troian şi catranul lăsă o pată urâtă 
pe albul zăpezii. Dawson hotărâse să vină pe jos şi 
nu cu trăsura, în parte ca să le arate tâlharilor din 
solda lui Issandrian că nu se temea de ei, dar şi de 
dragul discreției. Să-şi fi lăsat echipajul să stea pe 
marginea Diviziunii aşteptându-l să reapară la 
suprafață era ca şi cum şi-ar fi ridicat stindardul 
în văzul tuturor. Nu că discreția părea să-i 
preocupe pe tovarăşii săi de conspirație. Ce-o fi 
fost în capul lui Daskellin? 

Şi totuşi, când ajunse acasă cu fața amorțţită de 
vântul rece, era atât de preocupat, încât nu 


observă că lângă grajduri aştepta o trăsură care 
nu-i aparținea. Bătrânul uşier tralg îşi scutură 
nervos urechile când Dawson se apropie. 

— Bun venit, stăpâne, zise sclavul, cu o 
plecăciune care-i făcu să clinchetească lanțul 
argintiu. Aveţi un vizitator. A sosit acum o oră. 

— Cine? întrebă Dawson. 

— Curtin Issandrian, stăpâne. 

Inima lui Dawson se opri în loc şi sângele păru 
să-i zbârnâie prin vene. Răceala zilei şi iritarea cu 
care se întorsese de la întâlnire se evaporară. Îi 
aruncă o privire lui Vincen Coe, iar chipul 
vânătorului reflecta o uimire identică. 

— Şi i-ai dat drumul înăuntru? Lui?! 

Sclavul tralg îşi înclină capul — imaginea spaimei 
şi a neliniştii. 

— Doamna a insistat, stăpâne. 

Dawson îşi trase spada şi urcă treptele câte trei. 
Dacă Issandrian se atinsese de Clara, revoluția lui 
avea să fie cea mai scurtă şi mai sângeroasă din 
toată istoria lumii. Dawson avea să-i ardă oasele 
în piață şi apoi să se uşureze pe rugul său. Ajunse 
în vestibul, cu Coe alături. 

— Găseşte-o pe Clara, zise Dawson. Du-o în 
apartamentele ei şi omoară pe oricine intră dacă 
nu face parte din personalul casei. 

Coe dădu din cap şi dispăru pe culoare, iute şi 
tăcut ca o boare. Dawson înaintă în tăcere prin 
propria sa casă, cu spada în mână. Dădu un colţ, 
provocând exclamaţia speriată a unei cameriste 


care făcu ochii mari când văzu arma şi, la capătul 
acesteia, pe stăpânul ei. Câinii îi dădură de urmă 
la intrarea în solar şi îl însoţiră, scheunând şi 
mârâind. 

Îl găsi pe Issandrian în salonul dinspre apus, cu 
privirea ațintită asupra focului din vatră. Părul 
demodat de lung al bărbatului se revărsa pe umeri 
ca o coamă de leu, cu blondul său roşcat 
împrumutând strălucirea flăcărilor. Issandrian 
observă spada şi ridică din sprâncene, dar nu făcu 
Nicio mişcare. 

— Unde e soţia mea? întrebă Dawson şi, în 
spatele lui, câinii mârâiră. 

— N-am idee, zise Issandrian. N-am mai văzut-o 
de când m-a adus aici ca să te aştept. 

Dawson îşi miji ochii, cu simţurile încordate, 
căutând cel mai mic semn de înşelătorie. 
Issandrian aruncă o privire către câinii care-şi 
dezgoleau colții, apoi îşi ridică ochii spre Dawson. 
În ei nu era urmă de teamă. 

— Pot să mai aştept puţin dacă vrei să vorbeşti 
mai întâi cu ea. 

— Ce cauţi aici? 

— Binele regatului, zise Issandrian. Suntem 
oameni de lume, lord Kalliam. Ştim amândoi unde 
ne duce calea pe care am apucat-o acum. 

— Nu ştiu despre ce vorbeşti. 

— Toată lumea discută despre asta: partida lui 
Issandrian împotriva celei a lui Kalliam, cu regele 
Simeon oscilând încoace şi-ncolo în funcţie de 


cum bate vântul. 

— Nimeni nu vorbeşte aşa despre Maiestatea Sa 
de faţă cu mine. 

— Pot să mă ridic, lord Kalliam? Sau onoarea 
domniei tale îți dă voie să asmuţi câinii asupra 
unui om neînarmat? 

Epuizarea din glasul lui Issandrian îl făcu pe 
Dawson să şovăie. Îşi vâri spada în teacă şi le făcu 
semn câinilor. Aceştia se traseră, potoliți. 
Issandrian se ridică în picioare. Era mai înalt 
decât şi-l amintea Dawson. Încrezător, în largul lui 
şi cu o ţinută mai maiestuoasă decât a regelui 
Simeon. Zeul să-i aibă în pază pe toţi! 

— Putem măcar să discutăm despre un 
armistițiu? întrebă el. 

— Dacă ai ceva de spus, spune! zise Dawson. 

— Prea bine. Lumea se schimbă, lord Kalliam. 
Nu numai aici. Hallskarul este pe punctul de a-şi 
detrona regele şi a-şi alege un altul. Sarakal şi 
Elassae au oferit la rândul lor concesiuni 
neguțătorilor şi fermierilor. Vremea când puterea 
revenea de drept nobilimii trece, şi pentru ca 
Anteea să facă parte din noua epocă trebuie să ne 
schimbăm şi noi. 

— Am mai auzit cântecul ăsta. Nu mi-a plăcut 
melodia. 

— Nu contează dacă ne place sau ba. Se 
întâmplă. Şi putem să urcăm pe creasta valului 
sau să încercăm să ridicăm diguri. 

— Deci consiliul ăla al fermierilor nu este decât 


o acțiune dezinteresată în beneficiul tronului, nu? 
Nu urmăreşte nicidecum propria ta avansare? Mai 
taie din coada vulpii, băiete. Asta-i prea lungă şi 
are clopoței. 

— Poţi să-l preiei tu, zise Issandrian. Dacă îţi 
ofer ţie patronajul consiliului fermierilor, o să-l 
accepţi? 

Dawson clătină din cap. 

— De ce nu? întrebă Issandrian. 

Dawson se întoarse şi făcu semn spre câinii care 
se agitau în spatele lui. 

— Uită-te la ei, Issandrian. Sunt nişte animale 
de treabă, nu? Excelente în felul lor. I-am îngrijit 
de când erau pui. Am grijă să fie hrăniți. Le ofer 
adăpost. Uneori îi las să doarmă pe canapea ca să- 
mi ţină de cald la picioare. Crezi c-ar trebui să-i 
îimbrac cu haine de-ale mele şi să-i aşez cu mine 
la masă? 

— Oamenii nu-s câini, spuse  Issandrian 
încrucişându-şi brațele pe piept. 

— Ba sigur că sunt. Acum trei ani, un muncitor 
de-al meu s-a furişat noaptea în casa vecinului 
său, l-a ucis, i-a violat nevasta şi i-a bătut copiii. 
Ce zici, ar fi trebuit să-i acord ticălosului un loc la 
tribuna judecătorului? Să-i permit să aibă un 
cuvânt de spus cu privire la propria lui pedeapsă? 
Sau ar fi trebuit să-i ţintuiesc mâinile şi scula de 
un buştean şi să-i fac vânt în râu? 

— Nu-i acelaşi lucru. 

— Ba da. Bărbaţi, femei, câini, regi. Fiecare 


avem locul nostru. Locul meu este la curte, dând 
ascultare ordinelor tronului. Locul unui fermier 
este la ferma lui. Dacă îi spui unui porcar că 
merită un scaun la curtea regală, pui sub semnul 
întrebării însăşi orânduirea socială, inclusiv 
dreptul meu de a-i judeca faptele. Şi odată ce vom 
pierde asta, lord Issandrian, am pierdut tot. 

— Cred că te înşeli, zise Issandrian. 

— Ai pus să fiu ucis în stradă, spuse Dawson. 
Ce crezi tu este ultima mea grijă. 

Issandrian îşi apăsă palma pe ochi, făcând semn 
că a înţeles. Părea întristat. 

— Acolo a fost mâna lui Maas. Poate că n-are 
importanţă pentru tine, dar n-am aflat despre asta 
decât după ce s-a întâmplat. 

— Nu-mi pasă. 

Cei doi bărbaţi amuţiră. În vatră, focul trosnea 
încetişor. Câinii se foiră neliniştiți, dar neştiind ce 
se aştepta de la ei. 

— Nu există nicio cale să punem capăt acestei 
neînțelegeri? întrebă Issandrian, dar asprimea 
vocii lui mărturisea că ştia deja răspunsul. 

— Renunţă la planurile şi intenţiile tale. 
Împrăştie-ţi conspiratorii. Oferă-mi capul lui 
Feldin Maas într-o suliță şi pământurile lui pentru 
fiii mei. 

— Deci nu, zise Issandrian zâmbind. 

— Nu. 

— Onoarea ta o să-mi permită să ies din casa ta 
nevătămat? 


— Onoarea mea mi-o impune, răspunse 
Dawson. Doar dacă nu i-ai făcut vreun rău soției 
mele. 

— Am venit să discutăm, zise Issandrian. Nu i- 
am dorit nicio clipă răul. 

Dawson se îndreptă către colțul cel mai 
îndepărtat al camerei şi pocni din degete, 
chemându-şi câinii din calea duşmanului. În uşă, 
Issandrian se opri. 

— Crede ce vrei, dar sunt credincios coroanei. 

— Şi totuşi îţi faci prieteni în Asterilhold. 

— lar tu porți discuţii cu Coasta de Nord, zise 
celălalt şi plecă. 

Dawson se aşeză. Conducătoarea haitei se 
apropie scâncind şi-şi vâri capul în palma lui. Îi 
scărpină urechile absent. Când fu sigur că-i 
acordase celuilalt suficient timp ca să părăsească 
palatul, se ridică şi porni spre apartamentele 
Clarei. Ea stătea pe marginea divanului, cu 
mâinile împreunate în poală. Avea ochii mari şi 
chipul palid. Totul în făptura ei exprima spaimă şi 
tensiune. 

— Unde-i Coe? zise el. L-am trimis să... 

Clara ridică o mână, făcându-i semn să 
privească în spate. Coe stătea ascuns după uşa 
dată de perete. Vânătorul ţinea într-o mână o 
spadă trasă din teacă, iar în cealaltă un pumnal 
curbat, amenințător. Dacă Dawson ar fi venit cu 
gânduri rele, nici n-ar fi ştiut ce-l ucisese. 

— Bine lucrat, spuse el. 


În penumbră era greu de zis dacă vânătorul 
roşise sau nu. Dawson îi făcu semn să iasă şi 
închise uşa după el. 

— Îmi pare rău, dragul meu, spuse Clara. 
Valetul m-a anunţat că a sosit lord Issandrian şi 
nici măcar nu m-am gândit. l-am spus să-i 
instaleze cât mai confortabil. Nu mi-am putut 
imagina că-i posibil să-i las să aştepte afară, pe 
trepte, ca un băiat de prăvălie şi m-am gândit că 
dacă voia să stea de vorbă cu tine, cel mai bine era 
s-o facă. Nu mi-a trecut prin minte c-ar fi putut să 
aibă gânduri... 

— N-avea, zise Dawson. Nu de data asta. Dar 
dacă revine, nu-l mai primi. Nici pe altul dintre 
amicii lui Maas. 

— Trebuie s-o primesc pe Phelia dacă vine. Nu 
pot să mă prefac pur şi simplu că nu există. 

— Nici măcar pe ea, iubirea mea. După ce se 
termină toate astea, da. Nu acum. 

Clara îşi şterse ochii cu dosul palmei. Gestul era 
lipsit de feminitate, neplănuit şi-i rupse inima lui 
Dawson. Îi puse mâna pe genunchi, încercând s-o 
liniştească. 

— Lucrurile s-au înrăutățit, aşadar? întrebă ea. 

— Issandrian adună soldați. Iscusiţi. S-ar putea 
să se ajungă la vărsare de sânge. 

Clara trase aer adânc în piept. 

— Bine atunci. 

— Toată lumea spune că nu se gândeşte decât la 
binele lui Simeon, dar Zeul să ne apere dacă se 


ridică vreunul care să aibă îndrăzneala să 
conducă el însuşi. Asterilholdul şi Coasta de Nord 
sunt gata să cumpere ambele tabere şi ar fi tare 
fericiți, şi unul şi altul, să-şi pună o marionetă pe 
Tronul  Despicat, zise Dawson. Trebuie să 
câştigăm războiul cât timp mai este încă războiul 
nostru. 


Geder 


— O revoltă? întrebă Geder simțind că-i stă 
inima în loc. De ce se revoltă? 

— Oamenii flămânzesc, Lord Protector, zise sir 
Gospey Allintot. Fermierii au început să-şi ducă 
toată recolta la Newport. 

Geder îşi duse mâna la bărbie, hotărât să nu-l 
lase pe sir Allintot să-i observe tremurul. Sigur, i 
se spusese ceva despre fermieri şi încărcătura de 
grâu, dar informaţia se pierduse printre miile de 
alte aspecte pe care le presupunea administrarea 
unui oraş. Acum în piața de sub ferestrele sale 
răsunau voci mânioase ca vuietul unui foc. 
Cineva, un duşman din umbră, complota 
împotriva Vanaiului, slăbind țesătura oraşului. 
Poate Maccia, pregătindu-se să reocupe oraşul 
înainte ca  Anteea să-şi poată consolida 
stăpânirea. Sau principele exilat, adunându-şi 
aliați din regiune. Gândurile lui Geder se 
învălmăşeau şi se împrăştiau ca frunzele uscate în 
bătaia vântului. 


— Cine-i în spatele lor? întrebă el străduindu-se 
să pară calm. 

Sir Allintot îşi drese glasul. 

— Cred că este o reacție la faptul că ați mărit 
taxa pe grâul de import, excelenţă, spuse Allintot. 
Fermierii obțin mai mulți bani pentru grânele lor 
în Newport, chiar dacă asta înseamnă să 
călătorească mai departe, pentru că taxele din 
Newport sunt mai mici. 

— Deci ca să facă ei mai mulţi bani lasă Vanaiul 
să flămânzească? zise Geder. Este inacceptabil! 
Am putea să trimitem oameni pe urmele lor. Să 
intercepteze grânele şi să le aducă aici. 

Sir Allintot îşi drese din nou vocea. Fie îl păştea 
o răceală, fie făcea eforturi să-şi înăbuşe râsul. 

— Cu tot respectul, domnul meu, chiar dacă nu 
punem în balanță celelalte aspecte, rareori 
revoltele sunt domolite îndepărtând din oraş o 
parte din trupe. Poate că domnia voastră ar dori 
să ia în calcul reducerea taxelor la nivelul de 
dinainte. Sau, ţinând cont de starea jalnică în care 
se află proviziile oraşului, chiar puţin mai jos. 

— Şi să reduc suma pe care o trimitem coroanei? 
zise Geder. 

— Domnul meu, din nou cu tot respectul, cât 
timp în Vanai nu intră niciun fel de grâne, nici nu 
prea avem ce taxa. Plăţile către coroană sunt deja 
sub nivelul pe care l-ați stabilit. 

În piaţă, strigătele erau tot mai puternice. Geder 
sări din jilț şi se îndreptă spre fereastră. 


— Bate-i-ar Zeul. De ce nu tac din gură? 

Mulțimea se îngrămădea în fața treptelor 
palatului. Două sau trei sute de oameni, agitând 
pumni, pietre sau bâte. Două duzini de soldaţi în 
armura Anteei stăteau pe poziții, spadasinii în 
primul rând, arcaşii în spate. Geder îl zări pe Jorey 
Kalliam printre soldați. Mulțimea năvăli urcând 
câteva trepte, apoi se retrase. 

— O să le vorbesc, zise Geder. 

— Domnule?! 

— Spune-le că ies, zise Geder. O să le explic 
problema şi o să le promit c-o s-o rezolv. 

— Cum doriţi, domnule, zise sir Allintot şi, după 
o plecăciune, părăsi încăperea. 

Geder îi puse pe servitori să-i aducă mantia 
neagră pe care o luase în locul taxelor. Scârţâitul 
şi mirosul de piele îi dădeau mai multă siguranță 
şi croiala chiar era reuşită. În timp ce cobora 
scările largi din lemn lustruit şi traversa holul larg, 
se gândi că purta mantia ca pe o mască. Pentru că 
era bine croită şi făcea impresie, se ascundea 
înăuntrul ei şi ceilalți vedeau haina şi nu omul. 

La un semn de-al său, două slujnice timzinaie 
înfricoşate deschiseră uşile şi Geder ieşi. Soldații 
care păzeau intrarea palatului i se părură mult 
mai expuşi acum că nu-i mai privea de la înălțime, 
ci din spatele lor. Mulțimea părea mai mare. 
Gloata îl zări, îşi ținu o clipă răsuflarea, apoi 
izbucniră urletele. Bâte şi pumni se agitau prin 
aer. Sute de fețe îl priveau, cu gurile deschise, 


arătându-i dinţii. Geder înghiţi în sec şi înaintă. 

— Ce faci? îl întrebă Jorey Kalliam. 

— Totul e în regulă, spuse Geder şi-şi înălță 
braţele, cerând linişte. Ascultaţi! Ascultaţi-mă! 

Prima piatră păru un truc al unui iscusit. O pată 
neagră pe fundalul cerului, mai mică decât o 
pasăre, înălțându-se din spatele mulțimii şi 
planând în aer nemişcată. Abia în ultimele 
momente ale coborârii sale iluzia se sfărâmă şi 
piatra se năpusti către obrazul lui Geder. Impactul 
îl făcu să dea îndărăt poticnindu-se şi pentru o 
clipă lumea deveni tăcută şi îndepărtată, iar la 
periferia vederii sale lumina zilei se întunecă. Apoi 
văzduhul vuia din nou şi mulțimea se năpustea 
înainte. Pe deasupra haosului se înălță vocea lui 
Jorey Kalliam. 

— Trageţi cu arcurile. Menţineţi-vă pe poziție! 

O săgeată venită din mulțime trecu zbârnâind pe 
deasupra lui Geder. Izbi zidul palatului şi se 
sfărâmă. Cineva îl apucă de braț şi-l trase în susul 
scărilor. Partea stângă a feţei îl ustura şi în gură 
avea gust de sânge. 

— Intră înăuntru şi stai acolo! îi strigă Jorey. Nu 
te apropia de geamuri! 

— N-o să mă apropii, zise Geder şi o altă piatră 
şuieră pe deasupra lui. 

Se ghemui, alergând către siguranța zidurilor. 
De îndată ce intră, sclavii închiseră uşile şi lăsară 
să cadă o bârnă de lemn într-un set de proptele 
aflate pe interior. Geder se aşeză pe trepte 


îmbrățişându-şi genunchii şi ascultă cum 
strigătele dinspre piaţă deveneau urlete de durere. 
Un zgomot puternic se produse afară şi o voce de 
femeie ţipă. Descoperi că se legăna înainte şi- 
napoi şi se sili să se oprească. Scutierul lui se ivi 
alături, cu o cârpă umedă, ca să şteargă sângele 
de pe fața lui Geder. 

După ceea ce părură ore în şir, dar fuseseră, cel 
mai probabil, numai câteva minute, zgomotele 
luptei se stinseră. Când liniştea se întinse mai 
mult timp, le făcu semn sclavilor. Uşile fură 
deblocate şi Geder privi afară. În piață nu mai erau 
decât soldații Anteei. La picioarele scărilor 
palatului zăceau cinci cadavre, iar sângele 
strălucea aproape obscen în lumina amiezii. 
Arcaşii îşi mențineau pozițiile, cu săgețile 
pregătite, dar fără să-şi fi încordat arcurile. Jorey 
Kalliam stătea în centrul pieţei, înconjurat de o 
jumătate de duzină de soldați înarmaţi cu săbii. 
Geder auzea răpăitul cadenţat al spuselor lui, fără 
să desluşească însă niciun cuvânt. Se întoarse pe 
călcâie şi porni către camerele sale. Cineva reuşise 
să arunce o piatră atât de sus, încât îi spărsese 
una dintre ferestre. Cioburile sticleau în lumina 
soarelui. 

Nu aşa trebuia să meargă lucrurile. I se oferise 
şansa să-şi facă un nume şi el o rata. Nici măcar 
nu înțelegea cum o rata, ci numai că orice decizie 
pe care o lua dădea naştere la alte două probleme, 
fiecare de două ori mai gravă decât cea de la care 


se plecase. Ştia că soldații nu-l respectau. Că 
locuitorii oraşului îl disprețuiau. Avea prea puţine 
cunoştinţe ca să conducă de unul singur un oraş 
de complexitatea Vanaiului şi nu avea suficienți 
aliaţi care s-o facă în locul lui. Îşi dorea ca 
Ternigan să-l recheme şi pe el acasă, ca pe Klin. 
Să fie chemat să dea socoteală — să fie condamnat 
chiar — era mai bine decât să rămână aici. 

Cu excepţia faptului că vedea deja dezamăgirea 
de pe chipul tatălui său. Putea deja să-i audă 
cuvintele consolatoare, spuse cu o falsă voioşie: 
„Ai făcut cum ai ştiu mai bine, fiule. Eu sunt în 
continuare mândru de tine.” În imaginaţia lui 
Geder, tatăl lui încerca să-l protejeze de ruşinea 
propriului eşec. Orice era mai bine decât asta. 
Moartea în mâinile unei mulțimi furioase era mai 
bună decât asta. Propriile sale umilinţe îi provocau 
durere, dar Geder le putea îndura. Să-şi vadă tatăl 
umilit la rândul lui ar fi fost însă prea mult. 
Trebuia să existe o ieşire. Pur şi simplu trebuia! 

O servitoare intră cu o mătură şi un făraş şi 
strânse cioburile. Geder abia de-i aruncă o privire. 
Aerul care se strecura prin ochiul de geam spart 
era rece, dar nu chemă pe nimeni să repare 
fereastra. Era încă îmbrăcat cu mantia lui de piele. 
Îi era suficient de cald aşa. Şi dacă nu-i era, 
oricum n-avea mare importanţă. 

Lumina se deplasa pe perete, înroşindu-se pe 
măsură ce soarele îşi încheia drumul pe cer. Un 
bărbat din neamul pursângilor intră, ezită, apoi 


reaprinse focul din vatră. Pe Geder îl dureau 
picioarele, dar nu se clinti. În scurt timp, bărbatul 
reveni cu o bucată de piele pe care o legă peste 
geamul spart. Încăperea se întunecă. 

Nu era cinstit ca Ternigan să nu plătească 
pentru asta. El îl pusese pe Geder la comandă fără 
să-i ofere călăuzire sau oameni loiali care să-l 
susțină. Dacă merita cineva să se facă de râs din 
cauza situației din Vanai, acela era mareşalul. 
Dar, fireşte, asta n-avea să se întâmple. Fiindcă, 
dacă era vina lui Ternigan că avusese încredere în 
Geder, atunci regele Simeon ar fi trebuit să fie 
învinovăţit la rândul lui că îl numise pe Ternigan 
la comandă. Nu, vina avea să-i revină toată numai 
şi numai lui Geder. 

Totuşi, nu-şi putea imagina ce fusese în capul 
lui Ternigan. Numirea lui îi lăsase pe toți cu gura 
căscată. Geder însuşi avusese nevoie de 
informaţiile primite de la Jorey ca să găsească un 
motiv plauzibil ridicării sale în rang. Nimeni nu 
crezuse că alegerea era una înțeleaptă. Singurele 
două persoane care avuseseră încredere în ea 
fuseseră Geder şi lordul Ternigan. Erau singurii 
care crezuseră că-i posibil şi, chiar şi aşa... 

Sau poate că nu. Şi dacă, de fapt, nimeni nu 
crezuse că-i posibil? Nici măcar la început. 

— O! exclamă Geder în camera pustie. 

Când se întoarse i se înmuiară genunchii. 
Stătuse prea mult timp nemişcat. Şchiopătă până 
la divanul cel mai apropiat de foc, în timp ce 


mintea întorcea problema pe toate fețele parcă din 
proprie inițiativă. De câte ori nu auzise el 
spunându-se că Vanaiul era numai o piesă mică 
dintr-un joc mult mai mare? Şi totuşi, până acum 
nu înţelesese. 

În primul rând, oricât de tare-l durea s-o 
recunoască, Geder nu avea niciun fel de pregătire 
să conducă oraşul. 

În al doilea rând: Ternigan îl numise la comanda 
Vanaiului. 

În al treilea rând: Ternigan nu era prost. În 
consecință, Ternigan - indiferent din ce motive şi 
din ce loialități conflictuale — voise ca Vanaiul să 
cadă pradă haosului. Geder era un sacrificiu 
convenabil. 

Când zâmbi, rana de la buză i se deschise din 
nou. Râse şi rana sângeră. 


„Maiestatea Voastră”, începea scrisoarea, „în 
calitatea mea de Protector al Vanaiului mă văd silit 
să concluzionez că tensiunile politice de la curtea 
imperială fac imposibil controlul pe termen lung al 
oraşului.” 


Geder îşi plimbă din nou privirea pe pagină. Pe 
parcursul nopții scrisese vreo şase versiuni. Unele 
fuseseră tirade mânioase, altele scuze abjecte. 
Forma pe care o adoptase în cele din urmă era 
inspirată îndeaproape de o scrisoare trimisă de 
Marras Toca regelui Hallskarului cu câteva secole 


în urmă. Textul era reprodus integral într-una 
dintre cărțile lui şi retorica sa era în acelaşi timp 
minimalistă şi mişcătoare. Geder făcuse suficiente 
modificări ca să aibă conştiinţa împăcată că nu 
comisese un plagiat şi totuşi structura de bază 
transpărea. Geder cusu scrisoarea. Însemnă 
pagina exterioară şi îşi puse pe ea sigiliul oficial 
din ceară purpurie. Eseul care conținea scrisoarea 
lui Marras Toca era alături, pe masă, şi Geder îl 
răsfoi din nou, simţindu-şi inima uşoară cum nu 
mai fusese de săptămâni în şir. Găsi pasajul pe 
care-l căuta şi se opri să sublinieze fraza 
importantă. 


„ -distrugerea Astapalului a fost întreprinsă de 
Inys ca o manevră tactică pentru a-l împiedica să 
cadă sub controlul lui Morade...” 


O adnotare cu propriul lui scris îi atrase atenția. 
„Să priveşti undele ca să afli unde a căzut piatra.” 

O, da! Odată ce avea să revină în Camnipol, va 
avea timp pentru asta. Poate că Alan Klin nu-şi 
dăduse seama că pierduse protectoratul oraşului 
prin trădare. Geder, în schimb, era perfect 
conştient de asta şi nu uita niciodată o jignire. 
Avea să înțeleagă de ce luase Ternigan această 
decizie şi ce se ascundea dedesubtul ei. Dar asta 
mai târziu. 

Noaptea ce trecuse fusese o încercare. Pe 
parcursul orelor ei lungi şi întunecate mintea lui 


se tot frământase, revenind iar şi iar asupra felului 
în care fusese folosit. Cum fusese pregătit eşecul 
lui şi ce preț avea să plătească pentru asta. 
Plânsese şi blestemase. Citise cărțile, rapoartele 
oamenilor şi istoria Vanaiului. Reuşise chiar să 
ațipească puţin. 

— Stăpâne, zise scutierul. M-aţi chemat? 

— Da, spuse Geder ridicându-se în picioare. 
Sunt trei lucruri de făcut. Mai întâi, ia scrisoarea 
asta şi găseşte cel mai iute călăreț pe care-l avem. 
Vreau să ajungă în Camnipol cât mai repede cu 
putinţă. 

— Da, stăpâne. 

— Al doilea: ia punga de acolo. Îl ştii pe savantul 
ăla cu care am lucrat? Cumpără toate cărțile pe 
care le are. Apoi adu-le încoace şi împachetează-le 
alături de lucrurile mele. O să plecăm din Vanai şi 
vreau să le iau cu mine. 

— Plecăm, stăpâne? 

— Al treilea: trimite-le vorbă secretarilor mei. 
Vreau să mă întâlnesc cu ei într-o oră. Oricine 
întârzie va fi biciuit. Spune-le asta. Cine întârzie 
va fi biciuit şi i se va turna sare pe răni. 

— D-da, stăpâne. 

Geder zâmbi şi de data asta rana îl duru mai 
puţin. Scutierul său făcu o plecăciune zorită şi 
plecă în grabă. Geder căscă şi se întinse, apoi 
părăsi pentru totdeauna camerele pe care le ocupa 
în palatul principelui din Vanai. Pasul îi era uşor, 
iar dispoziția senină nu-i era afectată de noaptea 


nedormită. În aer plutea promisiunea subtilă a 
primăverii, iar lumina palidă a dimineţii se revărsa 
pe pavajul pieţei unde cu o zi mai înainte stătuseră 
răzvrătiții. La celălalt capăt la pieţei, un localnic 
mai îndrăzneţ spânzurase o momâie cu înfăţişarea 
lui Geder. Aceasta avea un burdihan imens, o 
mantie neagră asemănătoare cu a lui şi expresia 
de pe tărtăcuța uscată ce-i ținea loc de cap era o 
capodoperă de idioțenie. De gâtul păpuşii atârna o 
pancartă pe care scria DĂ-NE DE MÂNCARE SAU 
DĂ-NE LIBERTATEA. Geder înclină din cap către 
celălalt eu al lui, oferindu-i un salut scurt şi lipsit 
de simpatie. 

Oamenii ocupau aceleaşi locuri ca atunci când li 
se adresase prima dată. Mulţi păreau abia treziți 
din somn. Jorey Kalliam se afla printre ei, cu 
sprâncenele încruntate. Gospey Allintot stătea în 
spate, cu braţele încrucişate şi cu capul sus. 
Credea, probabil, că va fi tras la răspundere 
pentru revolta din ziua precedentă. Geder înaintă 
până în fața fostei capele. Nu se aşeză. 

— Domnii mei, spuse el cu asprime. Îmi cer 
iertare pentru ora nepotrivită, dar vă mulțumesc 
că aţi venit. În calitate de Lord Protector, este 
datoria şi onoarea mea să vă comand în această 
ultimă zi pe care o petrecem în Vanai. 

Tăcu o clipă, lăsând cuvintele să-şi facă efectul. 
Ochii lor deveniră mai strălucitori. Nedumerirea le 
destinse expresiile încruntate şi le alungă 
tensiunea din umeri şi gâturi. Geder dădu 


aprobator din cap. 

— Până la căderea nopţii, vă veţi scoate toţi 
oamenii pe porțile oraşului şi vă veţi pregăti să 
mărşăluim spre Camnipol, spuse el. Înţeleg că 
mâncarea e cam pe sponci, aşa că asiguraţți-vă că 
avem provizii înainte să adunăm orice alte prăzi. 
Acesta nu este un jaf. 

— Atunci ce este? întrebă Alberith Maas. 

— Să nu mă mai întrerupi încă o dată, Maas. 
Deocamdată sunt încă la comandă. Sir Allintot, 
vrei să fii amabil să te asiguri că se închid toate 
canalele? O să lăsăm albiile fără apă. Şi va trebui 
să închidem porțile de pe străzi. 

— Care porţi? 

— Cele de fier de la capătul străzilor, zise Geder. 

— Da, domnule. Le ştiu. Întrebam pe care dintre 
ele doreşti să le închidem. 

— Pe toate. Lord Kalliam, vreau să păzeşti porțile 
oraşului. Nimeni nu intră şi nimeni nu iese în 
afară de noi. Este foarte important să nu fugă 
nimeni. 

— Plecăm? întrebă Maas. 

— Am fost silit să concluzionez că tensiunile 
politice de la curtea imperială fac imposibil 
controlul pe termen lung al oraşului, zise Geder. 
Aţi văzut cu toţii că sir Klin şi-a dat toată osteneala 
şi n-a ajuns la niciun rezultat. Am citit istoria 
Vanaiului. Ştiţi de câte ori a căzut sub stăpânirea 
Anteei? De şapte ori. Cea mai lungă ocupaţie a fost 
de zece ani, în vremea domniei reginei Esteya a III- 


a. Cea mai scurtă a fost de trei zile, în perioada 
Interregnului. În fiecare dintre cazuri, oraşul a fost 
cedat în cele din urmă, în baza unor tratate, sau 
sacrificat în beneficiul unui ţel mai mare. Ceea ce 
înseamnă că Vanaiul a fost pierdut din pricina 
jocurilor politice. Dată fiind situaţia din Camnipol, 
suntem pe punctul de a face asta din nou. 

— Ce ştie el despre situaţia din Camnipol? şopti 
cineva, suficient de tare ca Geder să audă, dar nu 
atât de tare încât să nu-l poată ignora. 

— Datoria mea de Protector al Vanaiului nu este 
faţă de oraş, ci față de Anteea. Dacă aş fi crezut că 
prezența noastră aici poate fi în beneficiul 
coroanei, aş fi rămas, şi la fel voi toți. Dar tratatele 
de istorie ne arată că acest oraş ne-a costat 
sângele şi viețile multor bărbați nobili şi viteji, fără 
niciun beneficiu de durată pentru Tronul 
Despicat, indiferent cine l-ar fi ocupat. În calitatea 
care mi-a fost încredințată de lordul Ternigan în 
numele regelui Simeon, am stabilit că Vanaiul nu 
poate fi păstrat într-un mod avantajos pentru 
coroană. Curierul cu vestea despre ordinele mele 
şi motivele lor se află deja pe drumul dragonului, 
către Camnipol. 

— Adică plecăm pur şi simplu acasă?! exclamă 
Maas cu un glas ultragiat. Lăsăm oraşul pe mâna 
oricărui duşman al Anteei care se va nimeri pe- 
aici? 

— Sigur că nu, răspunse Geder. Îi dăm foc. 


Vanaiul muri la apus. 

Dacă oamenii ar fi ştiut, dacă ar fi înţeles 
primejdia, micuța revoltă din piața palatului ar fi 
fost o nimica toată. Dar în ciuda golirii canalelor, 
a lemnului, cărbunelui şi uleiului împrăştiate în 
pieţe şi pe străzi şi a închiderii porților, ei nu-şi 
imaginară că putea urma altceva decât nişte 
represalii pentru piatra aruncată în capul lui 
Geder. Probabil unii dintre răzvrătiți aveau să fie 
prinşi şi arşi pe rug. N-ar fi fost primele execuții la 
care Vanaiul fusese martor. Oraşul nu înţelese ce 
i se întâmpla până când anteenii nu ieşiră în marş 
pe porţi, şi atunci era prea târziu. 

Istoria se întorsese împotriva Vanaiului. Era un 
oraş cu străzi înguste, cu case de lemn îmbibat cu 
ulei împotriva umezelii, cu porți la capetele fiecărei 
străzi. Era plin de sine şi sigur că nu avea să 
sufere vreun rău permanent, pentru că nu i se mai 
întâmplase până atunci. Era doar o mică piesă 
într-un joc mult mai mare. 

Geder se instalase pe un mic podium pe care sir 
Alan Klin îl lăsase în Vanai. Scaunul consta dintr- 
o fâşie de piele şi era puţin cam îngust pentru el, 
dar mult mai confortabil decât propriul lui scaun 
de campanie. Ofițerii de rang înalt îi stăteau 
alături. 

În mintea lui, se pregătise pentru acest moment. 
Odată ce totul avea să se termine, urma să se 
ridice, să anunţe că, după părerea sa, Vanaiul nu 
mai avea nevoie de protecție şi să dea ordinul 


pornirii în marş. Avea să fie ceva desprins din 
paginile legendelor de odinioară. În jurul lui, 
ofițerii se foiau, privindu-l de parcă nu ar fi fost 
siguri dacă într-adevăr voia să meargă până la 
capăt. 

La o sută de metri în fața lor, porțile Vanaiului 
se închiseră, strălucind ca aurul în lumina 
soarelui la apus. Geder se ridică în picioare. 

— Baricadaţi porţile, zise el. 

Ordinul fu transmis mai departe, părând să aibă 
ecou şi să se amplifice în timp ce era trecut din om 
în om. Sunetul avea să ajungă, în curând, şi la 
porţile dinspre sud. Inginerii aşteptau la posturi şi 
trecură de îndată la acţiune. În mai puţin de un 
minut, marile porți erau închise. Să fie redeschise 
cu forța n-ar fi durat foarte mult, însă mai mult 
decât îi rămăsese Vanaiului. 

— Lansaţi săgețile aprinse, zise Geder pe un ton 
degajat. 

Ordinul fu îndeplinit. Douăzeci de arcaşi îşi 
aprinseră săgețile şi-şi înălțară arcurile, dârele 
trasate de flăcări prin aer părând, în lumină, abia 
mai puternice decât nişte licurici. Mai traseră 
odată, apoi de încă două ori. De jur-împrejurul 
oraşului, arcaşi purtând culorile lui procedau 
probabil la fel, pe măsură ce ordinul ajungea la ei. 
Geder se aşeză din nou. Când îşi imaginase el 
lucrurile, totul se petrecuse dintr-odată, dar iată 
că soarele aluneca sub linia orizontului, lumea 
aurie din jur topindu-se în cenuşiu, şi nu se vedea 


nici urmă de incendiu. Geder tocmai se întreba 
dacă n-ar fi trebuit să le spună arcaşilor să tragă 
din nou, când zări înălțându-se cea dintâi dâră de 
fum. Sub ochii lui, fumul se întinse, dar lent. Avea 
să dureze mai mult decât crezuse. 

Fumul deveni mai gros şi, când vântul îl purtă 
către el, se dovedi dens şi uleios. O altă pală de 
fum se înălță dinspre sud ca un răspuns, 
îintunecimea sa ridicându-se atât de sus, încât 
reflectă ultimele raze ale soarelui, învolburându- 
se roşie pentru o clipă, apoi întunecându-se din 
nou. Geder se foi pe scaun. Se făcea frig, dar nu 
voia să-şi ceară haina. Nu dormise de două nopți 
şi simțea oboseala dându-i târcoale. Se sili să stea 
mai drept. 

Multă vreme nu păru să se întâmple nimic. Ceva 
fum. Rumoarea îndepărtată a unor glasuri. Geder 
nu crezuse că, odată aprins, focul avea să fie uşor 
de stins, dar poate că asta se întâmpla. Fumul se 
răspândea, întinzându-se şi mai tare deasupra 
aşezării învăluite în noapte. Apoi, parcă venindu- 
şi în fire, focul luă în stăpânire oraşul. 

Începură tipetele, voci urlând şi văicărindu-se. 
Se aşteptase să audă ceva, fireşte, dar crezuse că 
va fi cam ca revolta care-l tulburase — Zeule, abia 
cu o zi în urmă? Era însă cu totul altfel. În aceste 
strigăte nu se simțea nici urmă de mânie, ci numai 
sute de voci cuprinse de o groază pură, animalică. 
Geder observă mişcare în rândurile trupelor. 
Câţiva oameni se strecuraseră afară din oraş şi 


spadasinii Anteei, respectând ordinele primite, îi 
doborau unul câte unul. Geder îşi atinse buza, 
zgândărindu-şi rana. Îşi aminti de momâia cu 
chipul lui atârnând spânzurată în piaţă. Ei 
începuseră. Nu era vina lui că acum mureau. 

De pe străzi începu să se ridice fum, luminat pe 
dedesubt de flăcări, acoperind luna. Focul asaltă 
clădirile aflate mai aproape de zid şi se înălță, 
lăsând oraşul în urmă şi arzând pe cer deasupra 
lui. Se auzea acum un alt sunet, jos, regulat, ca o 
armată în marş. Geder simți pământul 
cutremurându-se şi privi în jur, aşteptându-se să 
vadă o alunecare de teren sau un atac. Preţ de o 
clipă îşi imagină că ar fi putut fi cel din urmă 
dintre dragoni, ascuns sub Vanai şi deranjat din 
somnul său. Dar era doar glasul focului. 

Porţile se zgâlțâiră, deformate de dogoare. Un 
grup de siluete se ivi pe coama zidului, bărbați şi 
femei căutând o scăpare. Preţ de o clipă, clar şi 
subit ca luminată de fulger, o siluetă anume se 
profilă pe fundalul flăcărilor. Geder îşi dădu seama 
că era o femeie, dar n-ar fi putut spune cărei rase 
îi aparţinea. Îşi agita braţele de parcă ar fi încercat 
să transmită un mesaj. Simţi un impuls puternic 
de a trimite pe cineva să o salveze, dar femeia deja 
dispăruse. O pală de foc ajunse la magaziile 
aproape goale de grâne şi, stârnită, pulberea de 
grâu explodă zgomotos ca un trăsnet. Fumul se 
învolbură în sus, un vârtej de întuneric ce făcea 
oraşul să pară mic. Curentul care trecea pe lângă 


el era de fapt răsuflarea focului. Vuietul acestuia 
era prea puternic ca să se mai facă auzit. 

Geder rămase aşezat, cu ochii măriţi, în timp ce 
asupra lui ploua cu cenuşă. Căldura oraşului 
muribund îl izbea în obraz ca soarele deşertului. 
Îşi imaginase că avea să stea să privească până la 
sfârşit. Nu-şi dăduse seama că Vanaiul avea să 
ardă zile în şir. 

Nu-şi dăduse seama de nimic. 

— Să mergem, zise el. 

Nimeni nu-l auzi. 

— Ajunge! Să plecăm! 

Ordinul se răspândi şi armata Anteei se retrase 
de lângă vâlvătaie. Geder abandonă orice gând la 
vreo cuvântare grandioasă. Nimic din ce-ar fi 
putut spune nu se putea măsura cu forța 
incendiului. Se retrase în cortul său, întrebându- 
se dacă nu cumva instalaseră tabăra prea 
aproape. Dacă focul trecea dincolo de ziduri? Dacă 
venea după el? 

Îşi expedie scutierul şi se ghemui în pat. Era 
prea obosit ca să se mişte şi urletul de coşmar al 
flăcărilor nu se mai potolea. Stătu cu privirea ţintă 
în tavanul cortului, văzând mica siluetă ce-şi agita 
braţele şi murea. Geder îşi apăsă mâna pe buze şi 
muşcă până când îi dădu sângele, în încercarea de 
a nu mai auzi zgomotul. 

Afară, fumul a zece mii de oameni se înălța pe 
cer. 


Cithrin 


Vestea despre distrugerea Vanaiului se răspândi 
pretutindeni în Porte Oliva. În Piaţa Mare şi în 
port, în taverne şi în hanuri, pe treptele ce duceau 
spre labirintul din cărămidă şi sticlă al palatului 
guvernatorului, amănuntele se adunau unul după 
altul, pe măsură ce veştile soseau aduse de corăbii 
sau de călăreți sau se năşteau din zvonuri. Oraşul 
arsese timp de trei zile. Forțele anteene 
baricadaseră porțile şi-i uciseseră pe toţi cei care 
încercaseră să fugă. Canalele fuseseră golite 
pentru ca apa să nu încetinească răspândirea 
flăcărilor. Înainte de plecare, anteenii turnaseră 
butoaie de ulei de lampă pe străzi. Căldura făcuse 
pietrele să crape. Fumul dusese mirosul de ars 
până în Maccia şi înroşise apusurile. Cadavre 
carbonizate încă mai blocau barajele din Newport. 

Cithrin se agăța de fiecare zvon cu lăcomia cu 
care unul dintre numeroşii cerşetori ar fi pândit 
monedele căzute. Mai întâi nu-i venise să creadă. 
Oraşele nu mureau aşa, peste noapte. Străzile şi 
canalele pe care le ştiuse de-o viaţă nu puteau să 
zacă în ruină numai fiindcă aşa spusese cineva, 
chiar dacă acel cineva era un general anteean. Era 
ridicol. Dar cu fiecare repovestire, cu fiecare nouă 
voce care spunea aceleaşi lucruri, neîncrederea ei 
se spulberă. Chiar dacă nu făceau decât să repete 
unul după altul, greutatea lor combinată o făcu şi 
pe ea să creadă. 


Vanaiul murise. 

— Te simți bine? o întrebă Sandr. 

Cithrin se aplecă înainte pe marginea căruței 
actorilor, legănându-şi picioarele ca un copil 
aşezat pe un scaun prea înalt. În jurul lor se târa 
mulțimea amiezii. Urmări un băiat cinnai subţire 
ca o trestie cum se strecura prin aglomerațţie, 
nepierzând din ochi ciuful său de păr decolorat. 
Mirosul mării făcea aerul să pară mai rece decât 
era. Nu ştia ce să răspundă, dar încercă. 

— Nu ştiu. Cred că da. E greu să trăieşti aici, în 
mijlocul lor, zise ea făcând semn către mulțimea 
care se îmbulzea în jur, şi toate morţile acelea să 
ți se pară reale. Vreau să spun că ştiu că magistrul 
Imaniel a murit. Şi probabil şi Cam. Toţi băieţii cu 
care mă jucam pe stradă sunt morți şi uneori mă 
întristez gândindu-mă la asta. Dar când încep să 
mă gândesc că totul a dispărut — piaţa de mărfuri 
proaspete şi palatele şi barjele şi tot — devine... Nu 
ştiu cum să zic. Prea abstract? 

— Ăsta e un cuvânt bine găsit, zise Sandr dând 
din cap ca şi cum ar fi ştiut ce voia ea să spună. 

— Acum nimeni nu mă mai cunoaşte. Mi-am 
petrecut toată viața în Vanai. Aveam senzaţia că 
toată lumea ştia cine eram. Ce eram. Şi-acum, 
când toți s-au dus, nimic nu mă mai ține locului. 
Acum, căpitanul Wester, Yardem Hane, tu şi trupa 
maestrului Kit sunteți cei care mă cunoaşteţi cel 
mai bine pe lume. 

— E greu, zise Sandr luând-o de mână. 


„Ba nu”, se gândi ea, „asta-i singura parte bună. 
Când nu ştie nimeni ce eşti, poţi fi tot ce vrei tu.” 

— Sandr! strigă maestrul Kit. A venit timpul! 

— Da, domnule, zise Sandr sărind în picioare. 

Privi în jos către Cithrin, zâmbindu-i cu 
blândeţe, cum făcea adesea pe scenă. 

— O să fii aici când termin? 

Cithrin făcu semn că da. Nu era ca şi cum ar fi 
avut unde să se ducă. Pe lângă asta, răzgândirea 
subită a lui Sandr era interesantă. Presupunea că 
fusese refuzat de vreo fată mai atrăgătoare şi că 
revenise la curtea pe care i-o făcea ei până i se mai 
vindeca încrederea de sine. După momentele 
acelea de pe malul iazului, o credea probabil o 
cucerire uşoară. 

Cithrin se întrebă dacă aşa era. Mai mult de- 
atât, se întrebă dacă îşi dorea să fie. Se lăsă să 
alunece jos din căruţă şi se furişă în mulțime. 

Mikel era deja acolo, prefăcându-se nu prea 
convingător a fi de-al locului. Îi prinse privirea şi-i 
zâmbi. Ea îl salută la rândul ei şi se întoarse să-i 
privească pe Smit şi Hornet coborând scena. Când 
lanţurile care o susțineau se întinseră, maestrul 
Kit îşi făcu apariția, înaintând pe podeaua de 
scânduri. Nu purta robele lui Orcus, regele- 
demon. În lipsa lui Opal, povestea lui Aleren 
Ucigaşul şi a spadei dragonilor fusese lăsată 
deoparte. În schimb, pe umeri îi flutura o mantie 
de un albastru strălucitor, purtată cu o tunică 
asortată. Avea pantaloni verzi, prinşi cu 


panglicuţe aurii şi cei mai ridicoli pantofi pe care- 
i văzuse vreodată cineva i se bălăbăneau în 
picioare. 

— Bună searaaa, strigă maestrul Kit într-un 
falsetto comic. Bună seara am spus! Da, tu de 
colo, cu pălăria aia frumoasă! De ce nu te opreşti 
puţin? Zeul ştie că n-ai altceva mai bun de făcut! 
Şi tu, de colo din spate! Trage-te mai aproape şi s- 
ar putea să vezi ceva ce-ţi place! Ce? S-ar putea. 
Şi... 

Maestrul Kit se opri cu chipul ca o mască a 
groazei. Străbătută de un fior, Cithrin se răsuci pe 
jumătate, urmărindu-i privirea. 

— O, nu, tu nu, drăguță, zise maestrul Kit, 
fluturând din mână. Tu vezi-ţi de drum! 

Mulțimea râse. Cithrin şi Mikel ar fi trebuit să 
dea tonul, dar deja mai bine de zece trecători se 
opriseră să privească. Blestemul miresei era o 
comedie sexuală cu o mulțime de schimbări de 
costume, care putea fi jucată cu o singură femeie 
în distribuţie. Maestrul Kit adaptase anumite 
replici specificului din Porte Oliva: versurile ce 
făceau referire la rege fuseseră modificate ca să se 
potrivească pentru o regină, iar proprietarul cel 
rău nu mai era deghizat ca să semene a yemmu, 
cu umeri falşi şi colţi. În schimb, Smit sări pe 
scenă înfăşurat într-o blană de oaie împodobită cu 
mărgele, înfățişându-l pe cel mai neconvingător 
kurtadam din lume. 

Cithrin râse şi bătu din palme, nu ca să îndemne 


mulțimea, ci alăturându-se reacțiilor acesteia. 

La final, când actorii făcură reverențe sub o 
modestă ploaie de monede, se întoarse aproape cu 
surprindere la propria ei viață. Aceea în care se 
ascundea în Porte Oliva, aşteptând următorul atac 
nocturn al vreunor bandiți. 

lar Vanaiul murise. 

Sandr ieşi din căruță ştergându-şi cu o cârpă 
udă fardul de pe obraz. Dârele din jurul ochilor şi 
gurii îl făceau să arate mai tânăr decât era. Sau 
poate-l făceau să-şi arate vârsta, dincolo de aerul 
de om trecut prin multe pe care şi-l lua de obicei. 

— A mers bine, zise el zâmbind. 

— Aşa-i, spuse Cithrin. 

— Aş putea să te invit la cină, dacă vrei, zise el. 

Peste umărul lui, Cithrin o zări pe Cary 
strâmbându-se la ei din căruţă, şi-şi imagină ce 
vedea ea. Sandr, junele-prim. Cithrin, fata naivă, 
mereu a doua alegere. Sau poate Sandr, membru 
al trupei şi Cithrin, motivul pentru care Opal 
dispăruse. Buzele țuguiate şi fruntea încruntată 
puteau să exprime dezaprobarea față de ea şi 
Sandr. Cithrin nu ştia cum stăteau lucrurile. 

„Află”, rosti vocea magistrului Imaniel din 
mintea ei sau poate din mormânt. 

Cithrin îşi ridică o mână la nivelul taliei, un salut 
discret. Cary îi reîntoarse salutul, apoi arătă către 
Sandr şi îşi înclină capul. „Serios?” Dacă ar fi fost 
supărată din pricina lui Opal ar fi putut cel mult 
să-i zâmbească şi să-i facă semn cu mâna. Cithrin 


ridică din umeri, surprinsă de uşurarea pe care o 
simțea. Cary îşi dădu ochii peste cap şi reveni în 
căruţă. 

— Ce-i? întrebă Sandr privind peste umăr. Am 
pierdut ceva? 

— Era Cary, spuse Cithrin. Ziceai ceva despre 
cină? 

La taverna din apropierea locuinţei ei se serveau 
porții de pui cu morcov murat care, susțineau ci, 
mergeau foarte bine cu bere neagră. Sandr plăti 
cinci monede în plus pentru privilegiul de a ocupa 
o masă privată cu o singură banchetă, separată de 
sala comună printr-o bucată de pânză prea umilă 
ca să poată fi numită perdea. Se strecură alături 
de ea pe bancă, aducând o halbă cu bere neagră 
şi o cană mare cu vin tare pentru Cithrin. Piciorul 
lui se lipi discret de al ei, de parcă atingerea ar fi 
fost perfect normală. Cithrin se gândi să-şi 
schimbe poziția ca să pună câțiva metri distanță 
între ei. În loc să facă asta, luă o gură zdravănă de 
vin, savurându-i tăria. Sandr îi zâmbi şi sorbi din 
bere. 

Era o negociere, realiză ea. El voia să facă unele 
dintre lucrurile pe care tocmai le mimase în piesa 
aceea cu conotații sexuale şi, în schimb, era 
dispus să-i ofere mâncare şi băutură, atenţie şi 
compătimire. Şi, indiferent dacă ştia sau nu, 
experiență. Magistrul Imaniel vorbise de câteva 
ori, despre schimbul implicit, şi de fiecare dată cu 
dispreţ. Lui îi plăceau precizia şi banul numărat. 


În căldura tavernei, cu gustul cărnii sărate şi al 
vinului punându-i sângele în mişcare, Cithrin nu 
era sigură că era de acord cu el. În mod sigur 
inexactitatea avea şi ea un rost pe lume. 

— Îmi pare rău pentru Vanai, zise Sandr, 
recurgând la aceeaşi manevră pe care o încercase 
înaintea piesei. 

Ce urmărea spunând asta? Să-i reamintească ei 
câtă nevoie avea de siguranţă şi de legături cu alți 
oameni. Să facă lucrurile pe care le avea el de oferit 
să pară valoroase. Totuşi, spusese asta şi mai 
devreme. Era o greşeală să repete. Poate ar fi fost 
mai bine dacă ar fi alternat tacticile. Putea să 
minimalizeze ceea ce avea ea de oferit. Ar fi putut, 
de exemplu, să-i critice rochia sau pieptănătura, 
dând astfel de înţeles că să se culce cu ea nu 
valora probabil prea mult. Pericolul acestei 
strategii era că ea s-ar fi putut simţi jignită, 
punând capăt negocierii. Sau s-ar fi putut preface 
jignită cu scopul de a-l sili pe el să majoreze oferta. 

— Cithrin? spuse el şi ea tresări. 

— Scuză-mă, zise ea. Eram cu mintea în altă 
parte. 

— Berea e bună. Ai mai fost aici vreodată? 

— Am tot vrut, zise ea. Dar de fiecare dată a 
intervenit altceva. 

— Vrei puţină? 

— Bine, zise ea. 

Se aştepta ca el să-i dea halba lui, dar Sandr 
ridică brațul chemând servitoarea şi ceru o halbă 


doar pentru ea. Berea era densă şi cu o aromă 
bogată, alcoolul ascunzându-se în spatele unui 
buchet bogat de miresme. Nu avea curăţenia 
înțepătoare a vinului tare. Cum ar fi spus 
căpitanul Wester? „O prosteşti cu băutură ca să-i 
desfaci picioarele.” Ceva de genul ăsta. 

Realiză că Sandr nu era un individ cu o paletă 
prea bogată de strategii. 

— Nu-mi amintesc cum erau părinții mei, spuse 
Cithrin. Banca m-a crescut, mi-a plătit pentru 
îmbrăcăminte şi profesori. 

— Cred că i-ai iubit pe oamenii ăia, spuse Sandr, 
adoptând un ton consolator în timp ce îşi lipea mai 
insistent coapsa de a ci. 

Totuşi, Cithrin cântări problema. 

Îl iubise oare pe magistrul Imaniel? Aşa credea. 
În mod sigur ţinuse la Cam şi-l dorise pe Besel. 
Prima oară când auzise veştile, plânsese după ei 
toți. Dar acum nu mai plângea. Durerea era încă 
înăuntrul ei, dar mai era şi altceva. Presimţirea 
unor posibilități copleşitoare. 

— Cred că da, zise ea. 

El îi luă mâna, compătimind-o chipurile. Se 
aplecă spre ea încruntat. 

— Îmi pare atât de rău, Cithrin, zise şi, uimită, 
ea simţi lacrimi în ochi. 

Nu era posibil! 

Sandr se înclină către ea, ştergându-i cu 
blândețe ochii cu mangşeta lui. Ştergând lacrimile 
pe care el le făcuse să curgă. Resentimentul subit 


faţă de această mică ipocrizie limpezi multe lucruri 
în mintea ei. 

— Căpitanul Wester! exclamă ea şi Sandr îşi 
retrase mâna de parcă l-ar fi muşcat. 

Se uită dincolo de simulacrul de draperie. 

— Unde? întrebă el. 

— Tocmai ce-a intrat în cealaltă cameră, zise 
Cithrin. Du-te, Sandr! Du-te până nu te vede! 

Sandr înghiți cu greutate, o salută scurt şi se 
strecură de pe banchetă, îndreptându-se către uşa 
care dădea în alee. Cithrin îl urmări cu privirea, 
apoi se întinse şi trase şi halba lui mai aproape. 
Puiul chiar mergea bine cu berea. Bău, lăsându-şi 
mintea să colinde. Nu era supărată pe Sandr, dar 
nici nu-l putea respecta. Într-o altă noapte ar fi 
lăsat scena să se desfăşoare până la capăt, fie şi 
numai ca să vadă unde ducea. Dar era din ce în ce 
mai clar că maestrul Kit avea de gând să rămână 
un timp în Porte Oliva. De vreme ce nu era sigură 
nici când sau cum avea să părăsească ea însăşi 
oraşul, genul ăsta de legătură n-ar fi făcut decât 
să complice lucrurile. Şi dacă rămânea 
însărcinată? S-ar fi ales praful de toate. Era mai 
uşor să te ţii deoparte de bucluc decât să încerci 
să ieşi din el mai târziu. Totuşi, se întrebă cum ar 
fi fost. Mintea i se întoarse spre iazul morii, 
reamintindu-şi răceala zăpezii pe piele, greutatea 
băiatului deasupra ei. 

Termină cea de-a doua bere şi reveni la vin. 
Alcoolul ar fi trebuit să-ți înceţoşeze mintea, dar 


ea nu simțea asta. Sau nu atât cât să-şi piardă 
luciditatea. Da, se simţea în mod clar mai relaxată. 
Gheara aceea permanentă din stomac se mai 
descleştase şi se simţea mai bine în propria-i piele. 
Dar mintea-i era la fel de limpede ca-ntotdeauna. 
Poate chiar mai limpede. Avea senzația că undeva 
la marginea conştiinţei ei se produceau nişte 
schimbări uriaşe, mintea ei comparând şi 
plănuind cu o asemenea viteză şi eleganţă, încât 
aproape că nu putea ţine pasul cu ea însăşi. 
Ronţăi câţiva morcovi muraţi, termină vinul şi îşi 
luă o altă halbă de bere. 

Când ieşi din tavernă, soarele apusese. Porte 
Oliva  lenevea în amurgul cenuşiu. Felinare 
pâlpâiau şi străluceau. Bărbaţi şi femei străbăteau 
grăbiţi străzile, dornici să ajungă acasă înainte ca 
ultima lumină a amurgului să se stângă. Aerul era 
rece, dar nu geros. Nu era o seară blândă de iarnă, 
ci mai degrabă o vreme cam rece de primăvară. Se 
lăsă purtată în josul străzii, cu mintea culegând 
câte un gând la întâmplare, răsucindu-l pe toate 
fețele, apoi abandonându-l. Cât de bătrân păruse 
Sandr pe scenă şi cât de tânăr în afara sa. Golul 
lăsat în inima ei de moartea magistrului Imaniel şi 
a lui Cam, nevoia ameţitoare de a-l umple şi 
detaşarea aproape clinică cu care-şi contempla 
suferința. Viitoarea călătorie către Carse, unde 
trebuia să strecoare pe ascuns o avere pe care n-o 
furase. Registrele băncii, calculele şi cifrurile ce 
descriau istoria acesteia, de la actul fondator şi 


până la ultimele depuneri ale nobililor puşi pe 
fugă. Trădarea lui Opal şi loialitatea căpitanului 
Wester. Îşi aminti ce spusese maestrul Kit despre 
forma sufletului lui Marcus şi se întrebă ce formă 
o fi având propriul ei suflet. 

O cinnaie trecu grăbită pe lângă ea, cu hainele 
acoperite de un voal trandafiriu cu portocaliu şi cu 
chipul palid ca luna. Un câine lătră din umbra 
unei alei. Trei kurtadami trecură pe lângă ea, cu 
mărgelele păcănind şi zornăind în blăni, ziseră 
ceva ce ea nu înțelese şi râseră cu toţii. Nu-i luă în 
seamă. Vedea drept înainte strălucirea propriei 
ferestre. Dacă ar fi atacat-o cineva acum, n-avea 
decât să strige şi căpitanul Wester şi Yardem ar fi 
venit imediat. Era un gând plăcut, suficient ca să 
se simtă în siguranţă, indiferent dacă era sau nu 
aşa. 

Urcă scările încet, către locul unde paşii 
neobosiți ai căpitanului Wester scoteau un 
scârțâit constant. Deschise uşa şi dădu de chipul 
lui încruntat. 

— Ai lipsit ceva vreme, zise el. 

Cithrin ridică din umeri. 

— Cât ai băut? 

Cithrin se îndreptă către pat şi se aşeză lângă 
tralg. Yardem mirosea a câmp şi a câine ud. Îşi 
stăpâni impulsul de a-i scărpina spinarea lată. 
Căpitanul Wester o fixa cu privirea, aşteptând un 
răspuns. 

— Nu-mi aduc aminte precis, spuse ea. N-am 


plătit eu, în cea mai mare parte. 

Wester ridică dintr-o sprânceană. 

— Dezgheţul aproape c-a venit. Trebuie să luăm 
o hotărâre, zise ea rostind cuvintele clar şi fără să 
i se împleticească limba. 

— Aşa-i, zise căpitanul încrucişându-şi braţele. 

Lumina muribundă a zilei ce pătrundea prin 
fereastră îi netezea încruntarea şi-i ascundea firele 
cărunte de la tâmple. Părea tânăr. Cithrin îşi 
aminti că Opal îl găsise atrăgător şi se întrebă 
dacă era şi ea de aceeaşi părere. Trăise alături de 
el săptămâni la rând. Luni chiar, dacă lua în calcul 
şi timpul petrecut pe drumuri. Pentru prima oară, 
se întrebă dacă buzele lui ar fi avut acelaşi gust ca 
ale lui Sandr, apoi îşi readuse mintea în prezent, 
îngrozită de ce-i trecea prin cap. 

— Indiferent pe ce cale încercăm să ajungem la 
Carse, suntem în pericol să ne ucidă cineva şi să 
ne ia banii. 

— Astea-s ştiri vechi, zise căpitanul Wester. 

— Deci trebuie să luăm chiar noi banii, spuse 
ea, înțelegând chiar în timp ce-o spunea că la asta 
se gândise toată noaptea. Trebuie să-i folosim. 

— Probabil ăsta ar fi lucrul cel mai înţelept, 
spuse căpitanul. Să luăm cât putem căra şi să ne 
pierdem urma. 

— Nu, spuse ea. Vreau să zic să-i luăm pe toţi. 

Alături de ea, tralgul ciuli urechea, cu un 
clinchet. Căpitanul Wester îşi linse buzele şi privi 
în jos. 


— Dacă-i luăm pe toţi, o să fim în aceeaşi 
situaţie ca acum, spuse el. Tot ar trebui să ţinem 
banii ascunşi sau să-i apărăm. Numai că i-am mai 
avea şi pe amicii tăi din Carse pe urmele noastre. 
Asta n-ar fi o îmbunătăţire a situaţiei. Putem să 
discutăm când o să fii trează. 

— Nu, ascultă-mă! Ne-am comportat ca nişte 
contrabandişti. Nu suntem. Ai zis tot timpul că nu 
putem păstra secretă o asemenea sumă de bani şi 
că n-o putem apăra. Opal ne-a demonstrat-o. Aşa 
că n-ar trebui s-o ţinem secretă. 

În tăcere, Wester şi Yardem schimbară o privire 
şi căpitanul oftă. Cithrin se ridică şi traversă 
încăperea până la registrele desigilate. Era cum nu 
se poate mai sigură pe picioare. Mâinile nu-i 
tremurară când îl alese pe cel legat în piele neagră. 
Îl deschise la paginile de început şi i-l înmână 
căpitanului. 

— Documentele fondatoare, zise ea. O să facem 
şi noi o copie, dar o să scriem Porte Oliva în loc de 
Vanai. Avem o sută de documente cu semnătura 
şi amprenta magistrului Imaniel. Putem să luăm 
un contract mai puţin important şi să-l folosim ca 
să falsificăm nişte acte de fondare. Îi înaintăm 
guvernatorului documentele, plătim taxele şi 
şpăgile şi pe urmă o să pot să investesc tot avutul. 

— Să-l investeşti? exclamă căpitanul de parcă ea 
ar fi zis „să-l mănânci”. 

— Pot scoate la vânzare mătasea, tutunul şi 
condimentele. Chiar dacă sunt furate de la 


negustori, banca îşi va lua banii. Putem proceda 
la fel cu bijuteriile sau le putem vinde de-a dreptul, 
ca să obținem fonduri şi apoi să acordăm 
împrumuturi. Sau să investim în afacerile locale. 
Va trebui să păstrăm o anumită cantitate. Cinci la 
sută, poate? Dar având în spatele meu numele 
Băncii Medean, aş putea să transform cam 
nouăzeci la sută din ce-i în camera asta în hârtii 
complet lipsite de valoare pentru oricine altcineva, 
înainte să revină corăbiile cu mărfuri din 
Narinisle. Ce-ar rămâne n-ar mai fi atât de tentant 
încât să aibă nevoie de pază. 

— Eşti cum nu se poate mai beată, zise Wester. 
Furatul se face aşa: iei ceva şi pe urmă dispari. 

— Nu fur nimic. Ţin totul în siguranță, zise 
Cithrin. Aşa funcționează băncile. Nu păstrezi 
niciodată toți banii într-un loc, ca să nu ţi-i fure 
cei ce găsesc o cale să-ţi spargă caseta de valori. Îi 
pui în circulaţie prin lume. Dacă suferi o pierdere 
sau îți fură cineva capitalul de lucru, ai în 
continuare veniturile şi contractele pe care să te 
bazezi. Poţi să-ți revii. Şi dacă nu reuşim, ce-o să 
ni se întâmple? O să ajungem la închisoare? 

— E rău la închisoare, hurui Yardem. 

— Nu la fel de rău ca în varianta în care suntem 
omorâți şi aruncați în mare, replică Cithrin. Dacă 
faci ce-ţi spun, şansele de a ne păstra banii cresc, 
iar consecințele eşecului se micşorează. 

— Deci tu vrei să iei o mare sumă de bani care 
nu-ți aparține şi să înființezi propria ta filială a 


băncii de la care furi banii? zise căpitanul Wester 
cu vocea încordată. O să-ţi ceară socoteală. 

— Fireşte c-o să-mi ceară socoteală, zise Cithrin. 
Şi când o vor face, o să am tot ceea ce le aparține, 
ba chiar şi ceva în plus. Dacă fac lucrurile cum 
trebuie. 

Cithrin văzu neîncrederea de pe chipul lui şi-l 
văzu oscilând între amuzament şi indignare. Bătu 
din picior. 

— Ascultă-mă, spuse ea. Ascultă-mă, căpitane. 
Pot s-o fac! 


Marcus 


— Fii atent, zise Marcus. 

— Sunt atent, domnule. 

— Bine, atunci fii şi mai atent! 

Rezultatele celor şapte încercări anterioare erau 
răspândite în jurul lor pe podea: contracte şi 
acorduri încheiate între oameni morți, pentru o 
avuţie arsă, lipsite acum de orice importanţă. Dar, 
după cum spusese Cithrin, fiecare dintre ele purta 
semnătura şi amprenta însângerată a magistrului 
Imaniel din Vanai. Şmecheria era să cufunde 
pergamentul în ceară astfel încât aceasta să 
acopere numele şi amprenta, dar nimic altceva. 
Apoi pagina era cufundată într-o baie de sare şi 
grăsime purificată ca să se înmoaie cerneala. 
După o zi în această baie, puteau să folosească o 
piatră ponce precum cele folosite de scribi ca să 


curețe cerneala şi o baie de urină ca să înlăture 
orice urme rămase. În final, aveau să obţină o 
pagină goală, gata să primească vorbele ticluite cu 
grijă de Cithrin, deja semnate şi sprijinite de fostul 
şef al băncii. Un bărbat care, după cum avea să 
povestească ea, prevăzuse moartea iminentă a 
oraşului său de mâna anteenilor şi pusese la cale 
un plan prin care să-şi reînființeze filiala în Porte 
Oliva, cu Cithrin pe post de reprezentant. 

Cu condiția să reuşească să acopere cu ceară 
partea care trebuia. Marcus se înclină, întinzând 
degetele către marginea documentului. 

— Dacă ai... 

— Domnule? 

— Yardem? 

Urechile tralgului se lăsară pe spate atât de 
mult, încât cerceii îi atingeau creştetul. 

— Du-te-n colo, domnule. 

— Dar... 

— Du-te! 

Marcus îşi scutură mâinile pe deasupra 
pergamentului, apoi mârâi şi se întoarse cu 
spatele. Cutiile din cămăruțele de deasupra 
dughenei de pariuri fuseseră mutate şi rearanjate, 
transformând ceea ce fusese o încăpere mică în 
două şi mai mici. Afară şuiera un vânt cald, 
primăvăratic, zgâlțâind obloanele şi în general 
făcând lumea să pară agitată şi neliniştită. 
Trecuse mult timp de când Marcus nu mai 
prinsese dezghețul într-un port din sud şi 


mireasma puternică de sare venită dinspre golf îi 
amintea de peştele vechi de o zi. Cithrin stătea pe 
un scaun în hainele ei grosolane de căruțaş, cu 
Cary ghemuită alături. Maestrul Kit era la câţiva 
paşi mai încolo, cu braţele încrucişate. 

— A fost mai bine, spuse maestrul Kit, dar acum 
cred că ai cam exagerat în celălalt sens. Nu vreau 
să pari greoaie. În loc să te gândeşti că eşti mai 
grea tu însăți, imaginează-ți cum te-ai mişca dacă 
ai avea o mantie grea de lână. 

Cary îşi apăsă palma pe spinarea lui Cithrin. 

— Eşti prea încordată aici, zise ea. Relaxează 
zona asta şi mută tensiunea aici, sus. 

Cithrin se încruntă, făcând mici semilune să-i 
apară la colțurile gurii. 

— Ca şi cum sânii tăi ar fi prea grei, zise Cary. 

— Aha, se însenină Cithrin. Bine. 

Se ridică de pe scaun, făcu un pas către 
maestrul Kit, se întoarse şi se aşeză din nou. 
Marcus nu-şi dădea seama ce anume se 
schimbase în felul de a se mişca al fetei, dar părea 
altfel. Mai bătrână. Maestrul Kit şi Cary îşi 
zâmbiră. 

— Progres, zise maestrul Kit. Progres 
neîndoielnic. 

— Cred că suntem gata pentru o plimbare până 
în piaţă, zise Cary. 

— Aveţi binecuvântarea mea, zise maestrul Kit, 
dând înapoi până când aproape că se lipi de 
Marcus. 


Cele două femei parcurseră mână în mână fâşia 
îngustă de podea ce ducea spre scară. 

— Coapsele mai jos, zise maestrul Kit. Lasă-ţi 
greutatea pe ele. Nu păşi din gleznă. 

Trosnetul scândurilor se auzi din ce în ce mai 
jos, până când cele două ajunseră în stradă şi 
dispărură. Vântul se năpusti pe scări în sus şi uşa 
din spate se trânti. Marcus răsuflă adânc şi se 
aşeză pe scaunul proaspăt eliberat. 

— Cred că se descurcă binişor, spuse maestrul 
Kit. Nu are cine ştie ce simț natural al propriului 
trup, dar nici nu se teme de el şi odată cu asta 
treaba-i pe jumătate făcută, după părerea mea. 

— Asta-i bine, spuse Marcus. 

— S-ar părea că tăieturile de pe degetele ei mari 
fac nişte cicatrici frumoase. Până când terminăm, 
mă aştept să aibă nişte bătături respectabile. Ca 
şi cum ar semna contracte de ani buni. Ai pus leşie 
pe răni? 

— Cenuşă şi miere, zise Marcus. La fel de bune 
şi nu rişti o infecție. 

— Corect. M-am gândit că ar fi o idee bună să 
spunem că-i pe trei sferturi cinnae. Dacă zicem că- 
i aproape de rasă pură, soliditatea pe care i-o 
aduce moştenirea de pursânge ar putea fi luată 
drept semnul unei vârste mai mature şi nu al 
eredității. 

— Oricum eu am fost întotdeauna de părere că 
toți cinnaii arată ca de doisprezece ani, zise 
Marcus. Sunt jalnici în luptă. Loviturile lor n-au 


niciun pic de forță. 

Maestrul Kit se sprijini cu umărul de perete. 
Ochii lui întunecați îl măsurară pe Marcus de 
parcă ar fi citit o carte. 

— Şi tu cum te simţi, căpitane? 

— Nu-mi place deloc, spuse Marcus. Nu-mi 
place planul. Nu-mi place că  falsificăm 
documente. Nu-mi place că Cithrin v-a băgat în 
asta pe tine şi pe-ai tăi. Nu-i nimic în toată 
povestea asta care să-mi placă. 

— Şi totuşi s-ar părea că ai ales să mergi mai 
departe. 

— N-am nicio idee mai bună, spuse Marcus. Cu 
excepţia celei de a ne umple buzunarele şi de a 
pleca încotro vedem cu ochii. Asta are un oarecare 
farmec. 

— Şi-atunci de ce nu faci așa? Lăzile-s aici. Aș 
zice că ţi-ai meritat răsplata cu vârf şi-ndesat. 

Marcus scoase un chicotit lipsit de veselie şi se 
aplecă în față, punându-şi coatele pe genunchi. În 
cealaltă parte a încăperii, Yardem scoase un 
mârâit mulțumit. Scufundarea în ceară îi ieşise, în 
sfârşit. 

— O să existe consecinţe, zise Marcus. Nu poate 
pur şi simplu să spună că toată averea asta îi 
aparține şi gata. E ca şi cum te-ai duce în Cabrai 
şi ai anunţa cu nonşalanţă că tu eşti noul primar 
din Upurt Marion şi o să încasezi de-acum toate 
taxele portuare. Şi ce interese o să deranjeze 
manevra ei? Nu ştim. Înainte să se termine 


sezonul, fiecare casă de comerț şi însăşi curtea 
regală o să aibă câte o teorie despre semnalul pe 
care vrea să-l transmită Komme Medean investind 
în Porte Oliva. O să aibă implicaţii asupra relațiilor 
dintre Birancour şi Cabrai, mai ales legat de locul 
unde va descărca marfa din Qart-hadath. De ce nu 
există deja o filială aici? Poate că le-a interzis 
regina? S-ar putea să încălcăm o jumătate de 
duzină de tratate şi acorduri şi noi nici să nu ştim. 

— Sunt de acord cu toate astea, zise maestrul 
Kit. Riscurile par reale. 

— Suntem pe punctul de a deveni manevra 
îndrăzneață şi neaşteptată a unei bănci care 
dispune de o mulțime de bani şi de o influență 
considerabilă şi nu-mi imaginez niciun moment că 
oamenilor ălora o să le placă faptul c-am pus noi 
mâna pe cârmă. 

— Şi de asta-ţi displace planul? 

— Da, zise Marcus. 

Maestrul Kit îşi lăsă privirea în jos. Vântul se 
linişti, apoi se porni din nou, înconjurând 
cămăruțele lor şi învolburând aerul. 

— De ce nu-ţi place planul ăsta, căpitane? 
întrebă actorul. 

Mai întâi, Marcus simţi iritare, apoi o răceală îi 
învălui mintea şi, cu o senzație de greață, ştiu 
adevăratul răspuns. Îşi scărpină piciorul, simțind 
asprimea stofei sub degete. I se păru că mâinile îi 
erau mai îmbătrânite decât ar fi trebuit. În mintea 
lui, arătau ca pe vremea primei lui campanii. 


Puternice, netede, capabile. Acum erau acoperite 
de tot atâtea cicatrici ca şi pielea. Jumătate din 
unghia degetului mare de la mâna dreaptă fusese 
smulsă cândva şi nu mai crescuse cum trebuie. 
Încheieturile degetelor erau mai proeminente ca 
odinioară. Bătăturile se îngălbeniseră şi mai mult. 
Îşi contemplă palmele. Dacă se uita îndeaproape, 
încă mai putea desluşi punctele albe care marcau 
locul unde-l muşcase cândva un câine. 

— Ea ştie care-s riscurile, dar nu le înţelege, zise 
Marcus. Pot să-i spun tot ce ţi-am zis ție adineauri 
şi ea o să-mi răspundă punct cu punct. O să 
spună că recâştigarea capitalului justifică decizia. 
Că nici compania-mamă nu este expusă ca 
urmare a acțiunilor ei, nici celelalte filiale, astfel 
că tot ce vor căpăta înapoi va fi un progres față de 
situația în care credeau că banii au fost pierduţi. 

— Şi totuşi, zise maestrul Kit. 

— Ştiu cum s-o apăr de hoţi şi de bandiții la 
drumul mare. Ştiu să mă lupt cu pirații. Dar nu 
ştiu cum s-o apăr de sine şi mă jur pe Zeu că fata 
asta este ea însăşi cel mai mare pericol cu care se 
va confrunta vreodată. 

— Dificil, nu? Să pierzi controlul, spuse 
maestrul Kit. 

— N-o controlez, spuse Marcus. 

— Eu cred că da, dar sunt dispus să mi se 
demonstreze că mă înşel. Numeşte-mi trei decizii 
pe care le-a luat ea până acum. De când o cunoşti 
tu, vreau să zic. 


Yardem Hane se ivi în fața actorului, ştergându- 
şi uleiul de pe degete cu o bucată de pânză 
cenuşie. Pentru o clipă, Marcus se gândi că 
apariţia lui va duce la schimbarea subiectului, dar 
expresia pasivă a tralgului îi spuse că venise să 
asculte conversaţia, nicidecum să-i pună capăt. 

— Si-a luat rochia aia, zise Marcus. Și a hotărât 
să vină la spectacolele tale. 

— Două, aşadar? zise maestrul Kit. 

— Şi a ales să mâncăm peşte la cină, zise 
Marcus. 

— Şi cum poţi să compari asta cu celelalte 
contracte pe care le-ai avut? întrebă maestrul Kit. 
Nu cred că până acum ai privit-o pe Cithrin ca pe 
angajatorul tău, ci mai degrabă ca pe o fetiță care 
a înotat prea departe în larg. Te-a plătit pân- 
acum? 

— Nu, mormăi tralgul. 

— Tu nu te băga, zise Marcus. N-avea cum să ne 
plătească. N-are bani proprii. Toate asta aparțin 
altcuiva. 

— Şi-acum, zise maestrul Kit, s-ar părea că 
poate să te plătească în aur. Şi să ia decizii mai 
importante decât aceea de-a alege între pui sau 
peşte. Sau ce rochie să-şi cumpere. Dacă planul 
ăsta al ei o să funcționeze, o să decidă unde va 
locui, cum şi dacă este cazul să se apere şi toate 
celelalte mii de decizii pe care le presupune 
meseria ei. Şi bănuiesc că tu o să te afli aici în 
continuare, alături de ea, apărând-o. Dar numai 


în calitate de căpitan angajat şi plătit de ea. 

— Şi nu asta am fost şi până acum? întrebă 
Marcus. 

— Nu asta ai fost până acum, zise maestrul Kit. 
Dac-ai fi fost, ai fi consultat-o pe Cithrin înainte s- 
o omori pe Opal. 

— Mi-ar fi spus să n-o fac. 

— Şi cred că de-aia n-ai consultat-o. Şi de-aia te 
temi că va veni o vreme când va trebui să o 
consulți şi să te supui deciziilor ei, chiar şi atunci 
când crezi că sunt greşite. 

— Este doar o copilă, zise Marcus. 

— Toate femeile au fost cândva copile, zise 
maestrul Kit. Cithrin. Cary. Regina Birancourului. 
Chiar şi Opal. 

Marcus mormăi o înjurătură. Afară, în stradă, 
angajatul agentului de pariuri chema oamenii. Îi 
aştepta o mare avere. Şanse oferite la un preț 
cinstit. 

— Îmi pare rău de Opal, zise Marcus. 

— Ştiu că-ţi pare, zise maestrul Kit. Şi mie. O 
cunoşteam de multă vreme şi m-am bucurat de 
compania ei mai bine de jumătate din acest timp. 
Dar era cine era şi a ales ce a ales. 

— Aţi fost iubiți, nu-i aşa? întrebă Marcus. 

— Nu în ultima vreme. 

— Şi făcea parte din trupa ta. A călătorit cu tine. 
A fost unul dintre oamenii tăi. 

— A fost. 

— Şi cu toate astea, m-ai lăsat s-o ucid, spuse 


Marcus. 

— Te-am lăsat, spuse maestrul Kit. Căpitane, 
cred că există o demnitate în a îndura 
consecinţele. Cred că există un soi de adevăr în ele 
şi eu unul încerc să cultiv un respect profund față 
de adevăr. 

— Cu alte cuvinte, este dreptul lui Cithrin să 
facă greşeala asta. 

— Dacă asta m-ai auzit spunând. 

Yardem îşi flutură o ureche şi cerceii se loviră 
unii de alții cu un clinchet. Marcus ştia ce gândea 
tralgul. „Nu e fiica ta.” Îşi sprijini un picior de zidul 
de lăzi. Averea unui oraş care nu mai exista. 
Bijuteriile şi flecuşteţele, mătasea şi mirodeniile 
vândute ca să le permită celor norocoşi să scape 
de flăcări. Toate la un loc nu ar fi reuşit să aducă 
înapoi nici măcar un singur mort. Nici măcar 
pentru o zi. 

Deci ce mai conta? 

— Planul ei nu-i rău, spuse Marcus. Dar e 
dreptul meu să nu-mi placă. 

— Îţi respect părerea, spuse maestrul Kit 
zâmbind. Să pregătim baia de ulei pentru 
viitoarele acte fondatoare ale Băncii Medean 
înainte să se întoarcă fetele? 

Marcus se ridică oftând. 


Când sosiră zorii, Marcus o însoți. Dimineţile 
erau încă reci, dar nu atât de reci încât să-şi mai 
vadă răsuflarea. Bărbaţi şi femei aparținând celor 


trei rase predominante ale oraşului treceau unii pe 
lângă alții de parcă n-ar fi acordat nicio atenţie 
diferențelor legate de forma ochilor, de anatomie 
sau de textura pielii. Ceaţa dimineţii plutea de-a 
lungul marii piețe, dând o nuanţă cenuşie 
caldarâmului din jadul dragonului. Condamnaţii 
tremurau în frig în văzul tuturor. 

Doi pursângi fuseseră spânzurați pentru omor. 
O cinnaie stătea în butuci, cu lanţuri în jurul 
gleznelor, semn că era rău-platnică. Un kurtadam 
atârna legat de genunchi, reuşind să respire doar 
cu mare greutate. Contrabandă. Marcus o simţi pe 
Cithrin tresărind. Se întrebă care era pedeapsa 
pentru ceea ce se pregăteau ei să facă. I se părea 
puţin probabil să aibă precedent în codurile 
judecătorilor. 

Uşile mari de stejar cu ferecătură de bronz ale 
palatului guvernatorului erau deja deschise şi un 
fluviu de oameni se scurgea înăuntru şi afară din 
sediul autorității oraşului. Cithrin îşi ridică 
bărbia. Înainte de plecare, Smit o fardase. Linii 
vagi, cenuşii, în jurul ochilor. Fard de un 
trandafiriu stins în obraji. Purta o rochie neagră 
care-i scotea în evidență coapsele, dar într-un fel 
care ar fi avantajat o femeie matură, nu o fată abia 
plecată din casa tatălui ei. Putea să fi avut treizeci 
de ani. Putea să fi avut cincisprezece. Putea să fi 
fost orice. 

— Vino cu mine, zise ea. 

— Nu păşi din gleznă, zise Marcus şi ea încetini, 


urcând treptele de cărămidă una câte una. 

Înăuntrul palatului, pereţi imenşi de sticlă 
colorată filtrau lumina soarelui. Nuanţe de roşu, 
verde şi auriu se revărsau pe podele şi pe scările 
gemene. Împestrițau chipurile oamenilor care le 
străbăteau, şi Marcus avu impresia că se afla într- 
o peşteră fermecată dintr-un cântec pentru copii, 
unde toți peştii fuseseră preschimbaţi în 
funcționari mărunți. Cithrin respiră adânc, 
înfiorându-se. Pentru o clipă, crezu că fata avea să 
renunțe. Că avea să se întoarcă pe călcâie şi s-o ia 
la fugă, lăsând în urmă toată nebunia asta. Însă 
ea înaintă şi îşi puse mâna pe braţul unei femei 
kurtadam aflate în trecere. 

— Îmi cer iertare, spuse Cithrin. Unde îl pot găsi 
pe Prefectul Comerţului? 

— La etaj, doamnă, zise kurtadama cu un sâsâit 
moale specific ținuturilor sudice. Este cinnai ca 
domnia voastră. Stă la o masă cu postav verde. 

— Mulţumesc, spuse Cithrin şi se întoarse, 
pornind către scări. 

Privirea femeii kurtadam zăbovi asupra lui 
Marcus şi el o salută în trecere. Ca gardă de corp 
nu prea se simțea la locul lui aici. În palat se aflau 
câteva gărzi regale răspândite prin mulțime, dar 
nicio altă gardă personală, ca el. Se întrebă dacă 
un adevărat reprezentant al Băncii Medean l-ar fi 
luat cu sine sau l-ar fi lăsat să aştepte afară. 

În capătul scărilor, Cithrin se opri şi el îi urmă 
exemplul. Birourile prefecților erau răspândite la 


întâmplare prin încăpere, de parcă un copil uriaş 
ar fi luat mesele în mână şi le-ar fi împrăştiat. Nu 
existau rânduri sau culoare. Fiecare masă făcea 
un unghi diferit față de celelalte şi dacă în tot 
haosul acesta exista vreun sens, Marcus nu-l 
vedea. Cithrin dădu din cap, îi făcu semn să stea 
aproape de ea şi se avântă în aglomeraţie. Cam pe 
la o treime din drum, ajunse în fața unei mese 
acoperite cu postav verde la care stătea un cinnai 
în straie cafenii răsfoind nişte teancuri de 
pergamente. Alături de el se afla o mică balanţă în 
dosul căreia erau aliniate greutăţi ca nişte soldați 
în poziție de drepți. 

— Pot să vă ajut? zise el. 

— Am veni să depun nişte acte de fondare, zise 
Cithrin. 

Marcus simţi că inima lui îşi iuțeşte bătăile ca în 
clipele de dinaintea unei bătălii. Îşi încrucişă 
braţele încruntat. 

— Ce soi de comerț, doamnă? 

— Bancar, zise Cithrin ca şi cum ar fi făcut un 
lucru cum nu se poate mai normal. 

Prefectul Comerţului o privi de parcă abia acum 
o vedea pentru prima oară. 

— Dacă vreți să deschideţi o casă de pariuri... 

— Nu, zise Cithrin. O filială bancară. Compania- 
mamă se află în Carse. Am adus actele, dacă le 
doriți. 

I le întinse. Marcus fu aproape sigur că simţea 
un iz vechi de urină şi că partea de pagină ce 


fusese protejată de ceară era cu vreo trei nuanţe 
mai închisă decât restul. Prefectul avea să râdă, 
apoi să-i cheme pe oamenii reginei, punând capăt 
jocului dinainte ca măcar să înceapă. 

Cinnaiul luă pergamentul de parcă ar fi fost din 
sticlă suflată. Se încruntă, măsurând conținutul 
cu privirea. Se opri şi-şi ridică ochii spre Cithrin. 
Chipul lui palid se îmbujoră. 

— B... banca Medean? zise el. 

Marcus observă că în jurul lor conversațiile 
încetară subit. Şi mai multe priviri se întorceau 
către ei. Prefectul înghiți cu greutate. 

— Doriţi o licenţă limitată sau nelimitată? 

— Cred că în document se precizează nelimitată, 
zise Cithrin. 

— Aşa-i. Aşa-i. O filială de sine stătătoare şi cu 
drepturi depline a Băncii Medean. 

— Este o problemă? 

— Nu, zise bărbatul bâjbâind prin documente ca 
să-i găsească numele. Nu, doamnă bel Sarcour, 
numai că nu mi s-a spus să mă aştept la aşa ceva. 
Dacă guvernatorul ar fi ştiut, ar fi fost de față. 

— Nu era nevoie, zise Cithrin. Taxele le plătesc 
la dumneavoastră? 

— Da, zise prefectul. Da, fireşte. Daţi-mi voie 
numai să... 

Cithrin se duelă cu birocratul pentru ceea ce 
păru o zi întreagă, deşi durase probabil mai puţin 
de jumătate de oră. Banca făcu plata, iar banii 
fură testați şi acceptaţi pe bază de chitanţă. 


Bărbatul făcu o adnotare pe o bucată de hârtie 
transparentă de culoare trandafirie, apăsă pe ea 
un sigiliu muiat în cerneală, semnă şi-i ceru lui 
Cithrin să-şi pună şi ea numele deasupra 
semnăturii lui. Apoi îi oferi un cuţitaş din argint. 
Cu aerul că mai făcuse asta de o mie de ori, Cithrin 
îşi tăie degetul şi-şi lăsă amprenta pe pagină. 
Prefectul făcu la fel. 

Şi cu asta se termină totul. Cithrin luă hârtia 
transparentă, o împături şi o strecură în punga ce- 
i atârna la centură. Marcus o urmă înapoi pe scări 
şi apoi afară, în piaţă. Soarele alungase ceața, iar 
traficul uman scotea un zgomot ca un mârâit surd, 
cu care se obişnuise. 

— Suntem o bancă, spuse Cithrin. 

Marcus aprobă din cap. S-ar fi simţit mai bine 
dacă ar fi existat cineva cu care să se lupte. Sau 
măcar pe care să-l amenințe. Tensiunea 
demersului pe care tocmai îl făcuseră cerea să fie 
eliberată. Cithrin scoase un pumn de bani din 
pungă şi i-i oferi. 

— Poftim, zise ea. Ăştia-s ca să mai angajezi 
nişte gărzi. Acum că sunt banii mei, am face bine 
să-i punem la treabă. Mă gândesc că ne-ar trebui 
vreo doisprezece oameni, dar hotărăşte tu cum 
crezi mai bine. O să vrem pază şi ziua şi noaptea 
şi vreo câțiva oameni care să însoțească bunurile 
pe care le transportăm. N-am cărat mătăsurile 
astea din Oraşele Libere şi pân-aici ca să mi le fure 
un bandit din vreo fundătură. Am pus ochii pe 


câteva locuințe în care banca şi-ar putea 
desfăşura operaţiunile, unele care să lase o 
impresie mai bună decât acum, când stăm 
deasupra unei case de pariuri. 

Marcus cercetă monedele. Erau primii bani pe 
care-i primea de la ea, aşa că ceea ce tocmai îi 
spusese reprezenta primul ei ordin. Căldura care- 
i cuprinse sufletul era pe cât de surprinzătoare, pe 
atât de puternică. 

Oricum aveau să se desfăşoare lucrurile mai 
departe, oricare ar fi fost consecinţele, fata făcuse 
un lucru pe care puţini ar fi avut curajul să-l facă. 
Şi ajunsese aici pornind de la acel căruțaş idiot pe 
care-l întâlnise în Vanai toamna trecută. 

Era mândru de ea. 

— E vreo problemă? îl întrebă Cithrin sincer 
îngrijorată. 

— Nu, doamnă, răspunse Marcus. 


Dawson 


Parada organizată de lIssandrian începu la 
marginea oraşului, şerpui prin piața inferioară, 
apoi urmă drumul regal larg spre nord, trecu pe 
lângă porţile Turlei Regelui şi coti spre est, către 
arenă. Străzile largi mişunau de supuşi ai regelui 
Simeon, oameni care juraseră credinţă Tronului 
Despicat, stând toți pe vârfuri ca să arunce măcar 
o privire raselor de sclavi sosite ca să transforme 
Anteea în marioneta Asterillholdului. Vuietul 


vocilor era ca bubuitul valurilor, iar mirosul 
trupurilor amenința să copleşească aromele 
blânde ale primăverii. Cineva din partida lui 
Issandrian pusese gloata să poarte stindarde şi 
pancarte care lăudau jocurile şi pe prințul Aster. 
De unde stătea, Dawson zări una - o țesătură 
frumoasă, vopsită în albastru, cu numele prințului 
inscripționat cu litere argintii — întinsă între două 
prăjini, dar cu josul în sus. Era rezumatul revoltei 
lui Issandrian: însemnele nobleţii purtate de 
oameni care nu ştiau să le citească. 

Familiile aristocratice aveau fiecare platforma 
lor, în ordinea şi poziția la care le dădea dreptul 
noblețea sângelui. Locul unde stătea fiecare dintre 
bărbaţi arăta cui îi jurase credinţă. Situaţia 
generală de la curte putea fi citită dintr-o singură 
privire şi nu era o privelişte prea plăcută. 
Stindardele a o duzină de familii nobile fluturau în 
jurul regelui şi al prințului şi majoritatea 
aparțineau membrilor clicii lui Issandrian. Puteau 
fi văzute până şi verdele şi cenuşiul lui Feldin 
Maas. Regele Simeon era aşezat deasupra tuturor, 
îmbrăcat în haine de catifea şi nurcă neagră, 
reuşind să zâmbească în ciuda priveliştii. 

O coloană de arcaşi jasuru mărşăluiau pe străzi, 
cu solzii de culoarea bronzului unşi cu ulei, 
sclipind metalic în lumina soarelui. Purtau 
stindardele dungate ale Borjei. Dawson făcu o 
numărătoare aproximativă. Peste douăzeci. Notă 
numărul, în timp ce arcaşii se opreau înaintea 


tribunei regale, salutându-i pe regele Simeon şi pe 
fiul lui. Prințul Aster le întorcea salutul cu acelaşi 
zâmbet încântat cu care salutase fiecare companie 
de dinainte şi cu care avea să le întâmpine şi pe 
următoarele. 

— Issandrian e un ticălos fără suflet, spuse 
Dawson. Dacă tot vii să-i furi locul băiatului, ar 
trebui să ai măcar demnitatea să nu-ți 
împodobeşti furtul cu panglici. 

— În numele Zeului, Kalliam, nu spune lucruri 
de-astea când te poate auzi lumea, zise Odderd 
Faskellin. 

În spatele lor, Canl Daskellin chicoti. 

Pe drum înaintau cinci yemmu greoi. Aveau 
colții vopsiți într-o combinație de neconceput de 
verde şi albastru şi se înălțau mult deasupra 
mulțimii de spectatori pursângi. Nu păreau să 
aibă armură sau arme cu excepția mărimii 
nefireşti caracteristice rasei lor. Cei cinci se opriră 
înaintea regelui şi-l salutară. Prinţul Aster le 
răspunse şi unul dintre yemmu îşi înălță glasul 
într-un strigăt gâlgâit, sălbatic. Ceilalți i se 
alăturară pe rând, suprapunându-şi vocile până 
când sunetele lor părură să se împletească. O 
boare uşoară smuci mantia lui Dawson, iar copacii 
înşirați pe marginea străzii se legănară înfiorați. 
Curentul năvăli din toate direcțiile. Sunetul vocilor 
deveni mai profund şi yemmul din mijloc înălță în 
aer un pumn imens şi cărnos. Micuța tornadă îi 
învălui. 


Iscusiți, aşadar. Dawson îşi notă şi asta. 

— Crezi că trăsnetul o să cadă înainte de 
începerea jocurilor? spuse Daskellin de parcă s-ar 
fi întrebat cu voce tare care erau şansele să plouă. 

— Nu trebuie să fie niciun trăsnet, nu? întrebă 
Odderd. 

— Cel mai probabil în timpul jocurilor, zise 
Dawson. Dar orice e posibil. 

— Mai gândeşte-te la oferta lui Paerin Clark, 
sugeră Daskellin. 

— Nici vorbă, zise Dawson. 

— Trebuie s-o facem. Sau poate tu nu vezi 
aceeaşi demonstraţie pe care-o văd eu? Dacă vrem 
să ne împotrivim, avem nevoie de aliați. Şi de aur, 
cinstit vorbind. Ştii vreo cale să-l obţii? Pentru că, 
din întâmplare, eu ştiu. 

O trupă de spadasini mărşălui prin dreptul lor. 
Cincizeci, toți purtând armurile şlefuite din 
Elassae, jumătate timzinai cu solzi negri, jumătate 
sudici cu ochi mari. Gândaci şi pisici nocturne. 
Rase născute în sclavie ca să-i servească pe 
stăpânii lor dragoni, mărşăluind în inima puterii 
pursângilor. 

— Dacă nu putem câştiga ca anteeni, merităm 
să pierdem, spuse Dawson. 

Tăcerea şocată din spatele lui îi spuse că 
mersese prea departe. Notă numărul spadasinilor. 

— M-am implicat în asta pentru că am crezut că 
ai dreptate, dragul meu prieten, spuse Daskellin. 
N-am zis că-s dispus să intru în mormânt odată 


cu tine. 

— Se întâmplă... începu Odderd, dar Dawson 
nu-l băgă în seamă. 

— Dacă o să câştigăm scoțându-ne la mezat, nu 
suntem mai buni decât Maas, Issandrian sau Klin. 
Aşa că da, Canl, aş intra în mormânt pentru 
Anteea. Şi aş face-o fiind loial unui singur om. Nu 
credincios în atâtea procente față de tron şi în 
atâtea față de o masă cu postav verde din Coasta 
de Nord. 

Fața lui Daskellin deveni inexpresivă ca un 
cărbune. 

— Frica vorbeşte acum, zise el, aşa că o să-ți 
iert... 

— Tăceţi odată amândoi! se răsti Odderd. Se 
întâmplă ceva. 

Dawson urmări privirea celuilalt. Pe platforma 
regală, o femeie vârstnică purtând culorile Turlei 
Regelui se pleca dinaintea regelui Simeon. Lângă 
ea era un tânăr îmbrăcat în armură de piele, încă 
plin de colbul de pe drum. 

Prințul Aster îşi privea tatăl, dând uitării parada. 
Gura regelui Simeon se mişcă şi, chiar şi de la 
distanță, Dawson citi şocul pe chipul lui. 

— Cine-i băiatul ăla? zise Canl ca pentru sine. 
Cine i-a adus veşti? 

Pe scara de lemn din spatele lor se auziră paşi şi 
Vincen Coe îşi făcu apariţia. Vânătorul se înclină 
în fața celorlalți bărbaţi, dar ochii săi erau ațintiți 
asupra lui Dawson. 


— Soția dumneavoastră m-a trimis, stăpâne. 
Sunteţi aşteptat acasă. 

— Ce s-a întâmplat? 

— Fiul domniei voastre s-a întors, zise Coe. Cu 
veşti din Vanai. 


— Ce-a făcut?! exclamă Dawson. 

— l-a dat foc, spuse Jorey, aplecându-se pe 
banca unde şedea ca să scarpine un câine între 
urechi. A turnat ulei pe străzi, a închis porţile şi l- 
a ars din temelii. 

Anul în care Dawson nu-şi mai văzuse fiul cel 
mic îl schimbase pe băiat. Stând în solar, Jorey 
părea să fi îmbătrânit cu mai mult de un an. 
Pomeţii aveau ascuțimea adusă de o campanie 
îndelungată, iar zâmbetul ce păruse întotdeauna 
să i se furişeze pe lângă orice expresie dispăruse. 
Avea umerii încovoiaţi de epuizare şi mirosea a 
sudoare de cal şi a soldat nespălat. Dawson fu 
izbit, ca de un detaliu dintr-un vis, de faptul că 
Jorey şi Coe ar fi putut trece drept veri. Dawson se 
ridică şi podeaua se înclină nefiresc sub el. Se 
duse la fereastră şi se uită în grădină. Zăpada încă 
se mai ascundea în colțurile umbrite şi primul 
iureş al verdeţii îmblânzea scoarța copacilor. În 
capăt, cireşii înfloriseră, albi şi roz. 

„Geder Palliako a ars Vanaiul din temelii.” 

— Nici măcar nu ne-a dat ordin să-l jefuim, zise 
Jorey. De fapt nici nu era timp. A trimis un curier 
cu doar o zi înainte. Am omorât câțiva cai 


încercând să ajung înaintea lui. 

— Era cât pe ce să reuşeşti, se auzi Dawson 
spunând. 

— Ştie că tu ai fost cel care l-a pus pe Geder 
acolo? 

Lui Dawson îi trebui o clipă să înțeleagă 
întrebarea şi, până atunci, mintea lui roia deja de 
propriile sale nedumeriri. 

— De ce a făcut Palliako una ca asta? zise 
Dawson. Încearcă să mă submineze? 

Jorey tăcu îndelung, privind în ochii strălucitori 
şi nătângi ai câinelui de lângă el de parcă ar fi 
purtat amândoi o conversație fără cuvinte. Când 
în cele din urmă vorbi, vocea-i era nesigură. 

— Nu cred, zise Jorey. Lucrurile mergeau prost. 
A luat nişte decizii greşite şi începuseră să aibă 
urmări. Ştia că nu-l lua nimeni în serios. 

— Adică a dat pradă flăcărilor unul dintre 
Oraşele Libere pentru că a fost pus într-o postură 
stânjenitoare? 

— Umilitoare, spuse Jorey. Pentru că a fost 
umilit. Şi pentru că e diferit când nu eşti umilit pe 
față. 

Unul dintre câini scheaună prelung şi moale. O 
mierlă se aşeză pe o creangă şi-i privi pe cei doi, 
apoi îşi luă iarăşi zborul. Dawson îşi lipi degetele 
de geamul rece al solarului şi căldura mâinilor sale 
aburi sticla. Mintea îi sărea de la una la alta. Şirul 
de luptători şi mercenari sosind în Camnipol, 
plătiți de Issandrian cu bani împrumutaţi din 


Asterilhold. Expresia impasibilă, de nepătruns, a 
lui Paerin Clark, bancherul din Coasta de Nord. 
Mânia lui Canl Daskellin. Şi, acum, oraşul ars. 

Prea multe schimbări şi toate în direcţii diferite. 

— Asta schimbă totul, rosti el. 

— S-a schimbat după asta, spuse Jorey de parcă 
tatăl său nici n-ar fi vorbit. Totdeauna a fost altfel 
decât noi, dar mai înainte, asta se întâmpla din 
cauză că era un caraghios. Toată lumea râdea de 
el. Îşi băteau joc de el pe faţă şi, mai bine de 
jumătate din timp, el nici nu-şi dădea seama. Dar 
după, nu i-a mai ars nimănui de râs. Nici măcar 
lui. 

Ochii băiatului erau aţintiți asupra ferestrei, dar 
vedea altceva. Ceva îndepărtat, dar mult mai real 
pentru el decât încăperea, fereastra sau copacii 
primăvăratici din grădină. 

În privirea aceea pierdută era durere şi era una 
pe care o recunoştea. Dawson lăsă deoparte 
haosul în care se afla regatul. Fiul lui avea nevoie 
de el, aşa că, oricât de mult i-ar fi cerut atenţia, 
lumea trebuia să mai aştepte. 

Dawson se aşeză. Jorey se uită la el, apoi îşi feri 
privirea. 

— Povesteşte-mi, zise Dawson. 

Jorey zâmbi, ochii îi rămaseră reci. Clătină din 
cap. 

— Am fost la război, zise Dawson. Am văzut 
oameni murind. Povara pe care-o porți acum am 
purtat-o şi eu, şi o să te bântuie atâta timp cât o 


tii numai pentru tine. Aşa că vorbeşte-mi! 

— Tu n-ai făcut ce-am făcut noi, tată. 

— Am ucis oameni. 

— Noi am ucis copii, spuse Jorey. Şi femei. Şi 
bătrâni care n-aveau nicio legătură cu campania, 
în afară de faptul că trăiau în Vanai. Şi noi i-am 
ucis. Am evacuat apa din oraş şi le-am dat foc. 
Când au încercat să iasă în afara zidurilor, i-am 
măcelărit. 

De-acum vocea-i tremura, iar ochii îi erau 
holbaţi de groază, dar fără urmă de lacrimi. 

— Am făcut o nelegiure, tată. 

— Dar tu ce credeai că-i războiul? zise Dawson. 
Jorey, suntem bărbaţi. Nu copii care se bat cu 
bețele şi proclamă că l-au învins pe vrăjitorul cel 
rău. Nu eram cu mult mai vârstnic decât tine când 
am luat parte la asedierea Anninfortului. I-am 
înfometat. N-a fost vorba de foc, dar mii de oameni 
au avut parte de o moarte lentă, chinuitoare. Şi 
primii care mor sunt cei mai slabi. Copiii. Bătrânii. 
Ciuma care a izbucnit în oraş? Noi am trimis-o. 
Lordul Ergillian a trimis călăreţi să-i adune pe 
bolnavii din tot ţinutul şi pe cei pe care i-am găsit 
i-am numit emisari şi i-am expediat în oraş. Au 
fost ucişi, dar nu înainte ca boala să se 
răspândească. În fiecare zi, la porţi veneau femei 
cu copii în brațe, rugându-ne să-i luăm noi. De 
obicei nu le băgăm în seamă. Uneori luam copiii 
şi-i ucideam pe loc, sub ochii mamelor 
neputincioase. 


Jorey pălise. Dawson se aplecă, punându-şi 
mâna pe genunchiul fiului său, cum făcuse de 
când acesta crescuse suficient ca să poată sta pe 
scaun. Pentru o clipă, se întristă la gândul că acel 
băiat cu membre subțiri nu mai exista şi că acest 
moment - această conversație atât de 
asemănătoare cu cea pe care o avusese şi el 
cândva cu propriul său tată - era parte din 
dispariția lui de pe lume. Dar copilul trebuia să 
piară ca să facă loc bărbatului. Asta dădea sens 
pierderii şi o făcea să poată fi îndurată. Asta era 
tot ce putea Dawson să-i ofere. 

— Anninfort se răzvrătise împotriva tronului, 
zise el, şi trebuia cucerit. Şi, ca să fie cucerit, 
trebuia să ajungă pe culmile disperării. Copiii pe 
care ni-i aduceau erau subnutriți. N-ar fi 
supraviețuit. Dacă acei copii pe care noi i-am ucis 
— pe care eu i-am ucis - au grăbit sfârşitul fie şi cu 
o săptămână, atunci am făcut ce trebuia. Şi am 
suferit atunci, cum suferi tu acum. 

— N-am ştiut asta, zise Jorey. 

— Nu ţi-am spus. Bărbaţii nu-şi pun poverile în 
spinarea copiilor. Nu i-am spus nici mamei tale. 
Nu-i povara ei. Înţelegi ce-ţi spun? 

— A fost altceva cu Vanaiul. Nu era necesar. 

Dawson deschise gura să spună ceva - sperând 
că va găsi cuvinte înțelepte şi consolatoare — când 
simți cum în mintea lui totul se îmbină cu un clic 
aproape audibil. Vanai. Issandrian. Mercenarii 
înarmaţi călărind către Camnipol sub pretext că 


vin să-i prezinte omagiile prințului Aster. Forța de 
ocupație revenind din sud, în frunte cu Geder 
Palliako. 

— Ah, exclamă Dawson. 

— Tată? 

— Unde-i Palliako? E aici? 

— Nu. A rămas cu oamenii. E poate cu o 
săptămână în urma mea. 

— Prea departe. Avem nevoie de el aici mai 
repede de-atât. 

Dawson se ridică din nou în picioare. Dădu uşa 
de perete, strigând după Coe. Ai fi zis că vânătorul 
era acolo, în aşteptare. Primele ordine fură simple: 
găseşte-i pe ceilalți. Nu doar pe Canl Daskellin, ci 
şi pe ceilalți bărbați care merseseră pe mâna lui. 
Aveau puţin timp şi victoria era nesigură. Coe nu 
puse întrebări, mulțumindu-se să salute şi să se 
facă nevăzut. Când Dawson se întoarse în 
încăpere, Jorey îl privi năucit. 

Dawson îşi ridică o mână, stăvilind întrebările 
înainte ca măcar să înceapă. 

— Am nevoie de un ultim serviciu din partea ta 
înainte să te odihneşti, fiule. Îmi pare rău că 
trebuie să ţi-o cer, dar cred că soarta tronului 
depinde de asta. 

— Orice. 

— Adu-mi-l pe Geder Palliako. Şi încă iute. 

— Aşa o să fac. 

— Şi, Jorey? Să ştii că moartea Vanaiului s-ar 
putea să ne fi salvat pe toți. 


Nici nu trecu o oră, că invitaţii lui Dawson şi 
sosiră. Pe lângă Odderd şi Daskellin mai veniră 
contele de Rievermarch şi baronul Nurring. Ceilalți 
nu erau acasă şi Coe plecă din nou, în căutarea 
lor. Aceştia însă erau de ajuns. Cinci oameni, 
fiecare bucurându-se de loialitatea unor familii de 
rang înalt şi deținând pământuri de importanţă 
strategică, stăteau în picioare ori aşezaţi sau, în 
cazul lui Canl Daskellin, păşeau agitați de-a 
lungul peretelui din spate. Încă mai purtau 
brocartul şi pălăriile brodate pe care le arboraseră 
la parada lui Issandrian. Clara trimisese două 
servitoare cu o tavă cu apă cu aromă de castravete 
şi sufleuri cu brânză, care rămăsese neatinsă pe 
măsuţa de lângă perete. 

Din momentul sosirii curierului se răspândiseră 
deja o puzderie de zvonuri. Dawson vedea 
nesiguranța pe chipurile dinaintea lui şi o simțea 
în aer. Un sentiment de grabă se târa de-a lungul 
spinării ca o ființă însuflețită. Dacă voiau să facă 
ceva, trebuia să se mişte repede, înainte ca 
membrii curții să apuce să realizeze ce însemnau 
veştile. Înainte să apuce Simeon să realizeze. 

Dawson îşi ridică mâinile ca un preot în fața 
congregației. 

— Distrugerea... începu el şi se opri. Sacrificarea 
Vanaiului a apărut ca lumina unei torţe în ora 
beznei noastre. Şi salvarea Tronului Despicat e 
aproape. 


Urmă o tăcere adâncă. 

— Ai înnebunit, spuse Daskellin. 

— Lasă-l să vorbească, zise contele de 
Rivermarch. 

Dawson îi mulțumi înclinând din cap. 

— Gândiţi-vă la asta: se ştie că Geder Palliako 
nu s-a avut bine aproape de la început cu sir Alan 
Klin, unul dintre aliații cei mai apropiaţi ai lui 
Issandrian. A reuşit să-l doboare pe Klin din 
poziția de protector al Vanaiului... 

— El a reuşit?! exclamă Daskellin. 

— ... şi În loc să se folosească de poziţia sa ca să 
se îmbogăţească sau să tragă sfori la curte, a luat 
o decizie. O decizie curajoasă şi principială. 

— Geder Palliako, zise Daskellin trecându-şi o 
mână prin păr, este un bufon pe care noi l-am 
înălțat în rang ca să-l facem de râs pe Issandrian 
transformând ocupaţia Vanaiului într-o farsă. E 
un tinerel necopt, a cărui experienţă militară se 
rezumă la faptul că a încasat o săgeată în picior şi 
a căzut de pe cal. Acum pare să mai fie, pe 
deasupra, şi un tiran însetat de sânge. Până la 
căderea serii, Issandrian o să scoată la iveală o 
duzină de oameni gata să jure că numirea lui a 
fost opera noastră şi unul dintre aceştia va fi, în 
mod sigur, lordul Ternigan. N-o să avem cum 
dezminți. 

Dawson văzu neliniştea din ochii celorlalți 
bărbaţi, umerii lor lăsaţi, capetele plecate. Dacă 
răspundea mâniei cu mânie, totul avea să se 


sfârşească aici, cu ei doi încăierându-se ca nişte 
câini de luptă şi cu încrederea partidei lor 
sfărâmată pentru totdeauna. Dawson zâmbi, iar 
Daskellin scuipă în cenuşa din vatră. 

— Să dezminţim? spuse Dawson. Eu unul o să 
stau alături de Palliako şi o s-o fac cu mândrie. 
Sau voi ați văzut o cu totul altă paradă decât cea 
pe care-am văzut-o eu azi? Nimănui altcuiva 
dintre voi nu i-a mai trecut prin cap că vreo câteva 
sute de anteeni credincioşi tronului, sub comanda 
lui Palliako, mărşăluiesc spre Camnipol chiar 
acum, în timp ce noi stăm de vorbă? 

— Nu înţeleg, spuse Odderd. 

— Uite ce vom susține noi, zise Dawson. Când 
Palliako a descoperit că Issandrian aducea o forță 
armată în Camnipol, a decis să vină cu propriile 
trupe în apărarea tronului. În loc să abandoneze 
Vanaiul în mâinile duşmanului nostru, a trecut la 
acțiune, într-un fel menit să demonstreze tăria 
absolută a hotărârii sale. N-a prădat oraşul până 
la cea din urmă monedă de argint. Nu l-a cedat în 
schimbul unei reduceri a dărilor. L-a ars, ca un 
războinic din vechime. Ca dragonii. Cine altul ar 
mai fi făcut aşa ceva? 

— Dar regele şi-a dat acordul pentru jocurile 
astea. Cât despre armata care vine să ne salveze... 
jumătate din ea sunt oamenii lui Issandrian, iar 
restul în cel mai bun caz îl privesc pe Palliako cu 
dispreţ, zise Daskellin. Asta-i un basm de adormit 
Copiii. 


— Nu-l privesc cu dispreţ. Se tem de el. Şi dacă 
noi o s-o spunem destul de apăsat şi de des, şi 
Issandrian se va teme de el, spuse Dawson. Şi, 
întrucât viețile noastre s-ar putea să depindă de 
asta, eu vă sugerez să începem să o spunem des. 
În cor. 

— Deci aşa arată disperarea, zise Daskellin. 

Dawson îl ignoră. 

— Dacă Issandrian ne atacă, asta va demonstra 
că Palliako avea dreptate să facă ce-a făcut. Dacă 
nu, va fi pentru că Palliako l-a băgat în sperieţi. În 
oricare dintre cazuri, Issandrian îşi va pierde o 
parte din influența asupra regelui. Şi o să realizăm 
asta fără să ne vindem Coastei de Nord şi Băncii 
Medean. Domnii mei, este o baftă picată din cer. 
Am fi idioţi s-o refuzăm. Dar trebuie să ne ducem 
şi să răspândim versiunea noastră chiar acum. 
Azi. Când membrii curții se vor duce la culcare în 
noaptea asta, trebuie să pună capul pe pernă 
având în cap povestea noastră. Dacă aşteptăm 
până când se formează o opinie generală pe tema 
asta, ne va fi de o sută de ori mai greu s-o 
schimbăm. 

— Şi dacă Issandrian va întoarce complotul lui 
împotriva băiatului ăstuia? întrebă baronul 
Nurring. 

— Atunci spada menită pentru pântecele tău s- 
ar putea să se înfigă într-al lui, zise Dawson. 
Acuma zi-mi că nu ţi-ar conveni una ca asta! 


Geder 


Coapsele lui Geder erau dureroase şi pline de 
rosături. Îl durea spatele. Boarea primăvăratică 
dinspre înălțimi mirosea a zăpadă şi a gheaţă. În 
jurul lui, rămăşiţele oştirii ce ocupase Vanaiul 
călăreau sau mărşăluiau. Nu cântau şi nimeni nu 
i se adresa lui Geder decât strict în legătură cu 
necesitățile impuse de deplasarea a câteva sute de 
oameni, căruţe şi cai în ultima etapă a călătoriei. 
Nici chiar în cămăruțele lui din Vanai, când îl 
avusese numai pe scutierul lui cu ochi ca 
felinarele drept companie şi numai corvezile lui 
Alan Klin care să-i umple zilele, Geder nu 
înțelesese ce apăsătoare este singurătatea în 
mijlocul unei mulțimi. 

Simţea privirile oamenilor ațintite asupra lui, 
condamnarea lor tăcută. Fireşte, nimeni nu sufla 
o vorbă. Nici măcar un singur individ nu se 
ridicase să-i spună lui Geder de la obraz că era un 
monstru. Că fapta lui era mai rea decât o crimă. 
Nici nu era nevoie, fiindcă Geder o ştia prea bine. 
În zilele lungi şi nopţile reci de când întorsese 
spatele nordului, pornind spre casă, vuietul 
flăcărilor nu-i părăsise auzul. Visele lui erau pline 
de siluete de bărbaţi şi femei conturându-se pe 
fundalul flăcărilor. I se ordonase să protejeze 
Vanaiul şi, în schimb, el făcuse una ca asta. Dacă 
regele Simeon ar fi ordonat ca Geder să fie scurtat 
de cap chiar la picioarele tronului, ar fi fost doar 


un act de dreptate. 

Încercase să-şi distragă atenţia citind, dar nici 
măcar legenda Slujitorului Drept nu-i putea 
îndepărta mintea de la întrebarea persistentă, 
chinuitoare: care va fi judecata regelui Simeon? În 
zilele lui bune, Geder şi-l imagina pe regele Simeon 
coborând de pe Tronul Despicat, aşezându-şi 
mâna regală pe ochii înlăcrimațţi ai lui Geder şi 
iertându-l. În cele mai rele, regele îl trimitea înapoi 
în Vanai să fie țintuit în sulițe alături de cei morți 
şi mâncat de aceleaşi ciori care se îmbuibaseră din 
trupurile lor. 

Între cele două extreme, mintea lui Geder făcea 
loc unui şir aproape nesfârşit de imagini sumbre. 
Şi, pe măsură ce munții şi văile îi deveneau 
familiare, iar drumul dragonului începea să 
şerpuiască printre dealuri pe care le mai văzuse de 
o mie de ori, Geder descoperi că fiecare nou 
scenariu al umilinței şi morţii sale trezea în el o 
speranță sumbră. Avea să i se dea foc? Ar fi fost 
drept. Avea să fie aruncat în temniţa publică, sub 
o ploaie de rahați şi mortăciuni? N-ar fi primit 
decât ce merita. Orice - absolut orice — ar fi fost 
mai bine decât regretul tăcut care-l măcina. 

Marele promontoriu pe care era aşezat 
Camnipolul se ivi la orizont, stânca întunecată 
părând albastră din pricina distanței. Turla 
Regelui era abia o geană de lumină. Un călăreț 
singur putea străbate acea distanţă în două zile. 
Iscusiţii regelui probabil că-i vedeau deja. Privirea 


lui Geder se tot înălța către oraşul cel măreț cu 
alean şi groază. Cu fiecare kilometru, frica devenea 
mai puternică, iar circulația de pe drum se 
aglomera. 

Fermele care înconjurau capitala erau printre 
cele mai bune din lume, un pământ întunecat, 
scăldat de râu şi încă îngrăşat de bătăliile purtate 
aici cu o mie de ani în urmă. Chiar şi în anotimpul 
foametei, imediat după dezgheț, pământul mirosea 
a verdeață, oferind promisiunea hranei viitoare. 
Păstorii de capre îşi mânau turmele pe drumul 
dragonului, dinspre păşunile joase unde iernaseră 
către munții aflați la vest. Fermierii îşi îmboldeau 
boii spre câmpurile gata să fie arate şi semănate. 
Perceptorii de taxe călăreau cu alaiul lor meschin 
de spadasini şi arcaşi, jumulind ce puteau de la 
oraşele mici înainte să le expire contractele cu 
mercenarii. Era lucru rar să zăreşti un om singur 
călare pe un cal de soi, aşa că, văzând armăsarul 
cenuşiu care se apropia dinspre sud, Geder ştiu 
că se îndrepta spre el. Abia când calul se apropie 
şi îl recunoscu pe călăreț ca fiind Jorey Kalliam 
îngrijorarea i se spulberă şi simţi că răsuflă mai 
uşurat. 

Îşi mână calul în noroiul de pe marginea 
drumului dragonului, lăsând coloana să înainteze 
fără el. Jorey îşi trase calul atât de aproape, încât 
animalele ar fi putut să se lovească unul pe altul 
cu coada peste față, iar genunchiul lui Geder 
aproape că atingea şaua lui Jorey. Jorey era 


pământiu de oboseală, dar cu ochii strălucitori şi 
limpezi ca ai unei păsări de pradă. 

— Care-s veştile? întrebă Geder. 

— Trebuie să o iei înaintea trupelor, zise Jorey. 
Tute. 

— Regele? întrebă Geder şi Jorey făcu semn că 
nu. 

— Tatăl meu, spuse el. Vrea să ajungi acolo cât 
de iute poți. 

Geder îşi trecu limba peste buze, privind 
căruțele care treceau încet pe alături. Unii vizitii şi 
soldați se prefăceau că nu-i văd pe cei doi, alții se 
uitau la ei fățiş. De când părăsiseră Vanaiul mort, 
Camnipolul fusese ținta sa şi finalul chinului. 
Acum, că momentul sosise, voia să-l mai întârzie 
puțin. 

— Nu cred că-i o idee înțeleaptă, zise Geder. N- 
am pe cine să las la comandă, şi dacă o să... 

— Dă-i comanda lui Broot, zise Jorey. Nu-i din 
cale-afară de isteț, dar e suficient de priceput 
dacă-i vorba să conducă o coloană pe un drum. 
Spune-i numai să aşeze tabăra în fața porții de est 
şi să aştepte să-i trimiți vorbă. Cu niciun chip nu- 
l lăsa să ordone demobilizarea. 

— Ar fi... Ar trebui să ne gândim la moralul 
trupelor, zise Geder. Nu vreau ca oamenii să 
creadă că i-am abandonat. 

Expresia de pe chipul lui Jorey era grăitoare. 
Geder lăsă capul în jos, simțind că roşeața îi 
radiază din obraji. 


— Mă duc să-l caut pe Broot, zise el. 

— Şi ia-ți cele mai bune haine, spuse Jorey. 

Cât timp îi transmise lui Broot instrucțiunile 
primite de la Jorey, Geder îşi schimbă şi calul cu 
un jugan murg care mersese toată dimineața în 
trap lejer. Când lăsă în urmă cea dintâi companie 
pe care-o comandase vreodată, era pe un cal tânăr 
şi iute, însoțit de Jorey Kalliam. Oraşul era prea 
departe ca să ajungă la el dintr-un galop, dar 
Geder nu se putu abține. Pentru câteva minute 
lăsă animalul de sub el să se ia la întrecere cu 
vântul, bucurându-se de iluzia libertății dacă nu 
şi de faptul în sine. 

Poposiră peste noapte într-o colibă cu acoperişul 
negru, la răscrucea dintre drumul dragonului şi o 
cărare noroioasă, amândoi prea epuizați ca să fie 
în stare de altceva în afară de a-şi îngriji caii. 
Geder se scufundă într-un somn fără vise, din care 
se deşteptă în zori pentru a constata că Jorey 
strânsese deja chinga juganului. Erau din nou pe 
drum aproape înainte ca Geder să-şi fi gonit 
amețeala somnului. 

Înaintea lor se înălța Camnipolul. 

Drumul dinspre sud era cel mai abrupt, fâşia 
verde de jadul-dragonului şerpuind în sus pe 
stânca promontoriului ca o panglică scăpată de un 
copil. Timpul şi vremea erodaseră piatra pe 
porțiuni de câte treizeci de metri şi mai bine, unde 
drumul se arcuia deasupra hăului, iar călătorii n- 
aveau alt sprijin decât prudenţa ca să se menţină 


pe cărare. Vântul muşcător al primăverii nu venea 
din cele patru zări, ci numai de sus, dinspre oraş, 
sau de jos, din câmpia de dedesubt. Peşterile şi 
colibele de pe peretele stâncos aveau adesea 
nevoie de poduri rudimentare de lemn pentru ca 
locatarii lor să ajungă pe drum. Durerea surdă din 
coapse îi distrăgea atenţia lui Geder, iar stânca 
masivă şi tufişurile aspre îi blocau vederea, aşa că, 
până înainte de ultima cotitură, nu observă că 
Turla Regelui se făcuse mai mare şi zidurile 
oraşului căpătaseră volum. Ca urmare, marile 
arcade strălucitoare şi turnurile înalte părură să 
se ivească din nimic, ca un oraş clădit din vise. 

Intrarea dinspre sud era îngustă, abia o 
despicătură în zidul înalt de piatră cenuşie, cu 
porţi din bronz turnat şi din jadul-dragonului ce 
glisau ca să permită accesul. Afară, chiar în fața 
uşilor, se afla o duzină de bărbaţi în platoşe 
smălțuite, călare pe armăsari de luptă cu armuri 
asortate cu ale călăreţilor. 

Când Geder şi Jorey se apropiară, bărbaţii îşi 
traseră spadele. Lamele scânteiară în soarele 
după-amiezii şi inima lui Geder se zbătu ca o vulpe 
prinsă în cursă. Era clipa pe care o anticipase şi 
de care se temuse. Jorey îi făcu semn să înainteze, 
cu un zâmbet pe care Geder nu ştiu cum să-l 
interpreteze. Nu conta. Geder îşi stăpâni frica şi se 
îndreptă tremurând către soarta sa, dorindu-şi 
numai să-şi fi amintit să îmbrace mantia neagră 
de piele. 


O siluetă se desprinse din umbrele unde drumul 
pătrundea dincolo de zid. Deşi nu era călare, 
bărbatul atrăgea atenţia tuturor celor adunaţi. Era 
pursânge şi era mai vârstnic. Tâmplele-i erau 
cărunte, iar chipul, uscăţiv şi inteligent. Tinuta 
dreaptă îl făcea să pară mai înalt decât călăreții. 
Geder îşi îndemnă juganul înainte. De aproape, nu 
era nicio îndoială că bărbatul era tatăl lui Jorey. 
Aveau aceiaşi ochi şi aceeaşi linie a maxilarului. Îl 
avea în faţa lui pe Dawson Kalliam. 

— Sir Palliako, rosti Kalliam cel vârstnic. 

Geder înclină din cap. 

— Sunt onorat să vă urez bun venit în Oraşul 
Nemuritor, spuse Dawson Kalliam. 

Apoi ordonă: 

— Daţi onorul! 

Călăreţii îşi ridicară spadele în semn de salut. 
Geder îi privi cu ochii mijiți. Nu văzuse niciodată 
pe cineva de sânge nobil adus în fața judecății 
regelui, dar în mod sigur nu aşa se aştepta să 
decurgă lucrurile. Ca de nicăieri, voci se înălțară, 
aclamând îndelung. Şi, mai straniu decât toate, 
fulgi de zăpadă începură să cadă ca din cerul senin 
şi fără nori. 

Nu. Nu fulgi de zăpadă. Petale de flori. Geder îşi 
ridică ochii şi, cocoțați pe zid, sute de oameni îi 
întoarseră privirea. Nesigur, Geder ridică mâna şi 
mulțimea de deasupra sa vui. 

— Coe o să se ocupe de calul tău, zise Dawson. 
Ne aşteaptă o litieră. 


Lui Geder îi trebui un moment ca să înțeleagă, 
apoi se lăsă să alunece din şa, permițându-i 
tatălui lui  Jorey să-l călăuzească spre 
deschizătura umbrită din zidul oraşului. Nici nu 
se gândi să întrebe cine era Coe. 

Lectica era bogat împodobită, purtând 
însemnele şi culorile casei Kalliam, dar având pe 
laturi câte o fâşie de pânză în albastrul şi cenugşiul 
casei Palliako. Avea două scaune îmbrăcate în 
catifea, aşezate față în față şi opt tralgi stăteau pe 
vine gata să o poarte. Dawson se instală cu spatele 
la direcția de mers. Geder îşi îndepărtă din ochi o 
şuviță de păr unsuros. Picioarele îi tremurau după 
atâta călărit. De-a lungul zidului oraşului, şi 
ambrazurile erau pline de chipuri zâmbitoare. 

— Nu înţeleg, zise Geder. 

— Eu şi câţiva prieteni ţi-am organizat un 
banchet. Este o tradiție în cazul unui conducător 
militar care se întoarce după ce a repurtat o 
victorie. 

Geder privi de jur-imprejur. Simţea o greutate în 
stomac, iar zidul înalt ce se ridica deasupra lui se 
înclina uşor, ca un copăcel în bătaia unui vânt 
puternic. Gura i se uscase. 

— Victorie? 

— Sacrificarea  Vanaiului, spuse Dawson. 
Îndrăzneață mişcare, şi impresionantă. A fost cea 
mai bravă decizie la care a fost martor regatul 
nostru de o generație încoace şi sunt unii care ar 
vrea să vadă vitejia revenind în Anteea. 


În mintea lui Geder, o femeie se cocoţă pe zidul 
oraşului mort, cu flăcările dansând îndărătul 
siluetei ei întunecate. În amintirea lui, ea se 
prăbuşi. Urletul flăcărilor îi umplu din nou auzul 
de parcă focul l-ar fi urmărit şi simţi că i se 
întunecă vederea. Aşa arăta o victorie? Mâini mari 
de tralg, îl prinseră de umăr şi-l îndrumară către 
locul lui. Îl privi prostit pe Dawson în timp ce 
lectica se clătina sub ei, ridicându-se. 

Poarta sudică se deschidea într-o piață 
dezordonată. Geder mai fusese aici şi ştia cum 
arată haosul acela de cerşetori, negustori şi gărzi, 
boi şi căruţe şi câini de pripas. 

De data asta însă, intrarea în Camnipol era ca 
desprinsă din visul unui băiat care nu auzise 
vorbindu-se decât despre frumusețile oraşului. Pe 
puţin trei sute de oameni stăteau în spatele unei 
alte gărzi de onoare, fluturând stindarde ale casei 
Palliako. La dreapta se înălța un podium cu 
bărbați purtând mantii brodate şi tunici aurite. 
lată-l pe baronul de Watermarch. Alături de el, un 
tânăr în culorile casei Skestinin. Nu lordul însuşi, 
dar probabil fiul lui cel mare. Şi poate încă şase 
bărbaţi pe care mintea năucită a lui Geder nu-i 
recunoscu decât pe jumătate, înainte ca lectica să 
meargă mai departe. Şi apoi, la capăt, cu capul sus 
şi cu lacrimile şiroindu-i pe obraji, chipul tatălui 
său. Geder îl zări şi citi pe el mândria. 

Mulțimea îi urma, aclamând şi aruncând pumni 
de petale şi bomboane înfăşurate în hârtie. 


Zgomotul anula orice şansă de a purta o 
conversație, aşa că nu putu decât să-l privească 
pe lordul Kalliam cu uimire. 

La intersecția a câteva străzi, lectica şovăi. În 
preajma Turlei Regelui clădirile ajungeau să aibă 
trei sau patru etaje şi de la toate ferestrele se 
aplecau oameni dornici să-l privească trecând. O 
fată aflată undeva sus, la stânga lui, lansă în aer 
un pumn de panglici viu colorate, care dansară 
prin aer în cădere. Geder îi făcu semn cu mâna şi 
o dulceaţă ameţitoare îl inundă ca un val. 

Era un erou, în ciuda a ceea ce făcuse. Ba nu, 
datorită a ceea ce făcuse. Se simțea mai mult decât 
uşurat: se simțea păsuit, iertat şi absolvit de 
păcate. Îşi ridică brațele, sorbind adoraţia 
mulțimii ca un om însetat. Dacă era un vis, ar fi 
preferat să moară decât să se trezească. 


— A fost o hotărâre dificilă, zise Geder 
aplecându-se peste masă şi vorbind tare. Să ştergi 
un oraş de pe fața pământului în felul ăsta este 
teribil. N-am ales această cale cu uşurinţă. 

— Sigur că nu, zise cel de-al doilea fiu al 
baronului de Nurring, cu limba poticnindu-i-se 
foarte puţin. Dar asta-i şi ideea, nu? Ce valoare are 
s-o iei pe calea cea mai uşoară? Niciuna. Trebuie 
să te confrunți cu dilema. Să treci la acţiune. 

— O acţiune decisivă, zise Geder. 

— Exact, replică băiatul. Acţiune decisivă. 

Locul unde era găzduit banchetul îi aparținea lui 


Dawson Kalliam. Nu era la fel de mare ca sălile de 
bal sau grădinile unei adevărate moşii, dar era pe- 
aproape. Şi să ai atâta teren în interiorul Oraşului 
Nemuritor spunea mai multe decât dacă ai fi avut 
de trei ori pe-atâta oriunde în provincie. Lumânări 
luminau de sus până jos pereții şi acoperişul boltit 
şi felinare din sticlă suflată atârnau de fire prea 
subțiri ca să poată fi văzute în amurg. Uşi largi cât 
peretele se deschideau către nişte grădini recent 
amenajate, care încă mai miroseau a pământ 
proaspăt săpat şi a flori timpurii. Ospăţul şi 
dansul îşi urmaseră cursul. Şase bărbaţi de rang 
înalt se urcaseră pe estradă pentru a lăuda 
acțiunile întreprinse de Geder în Oraşele Libere. 

Uitate erau slăbiciunea, timiditatea şi Corupţia 
care otrăviseră atâta vreme casta generalilor din 
Anteea,  spuseseră ei. Geder Palliako le 
demonstrase din ce stofă era croit nu numai 
Oraşelor Libere, nu numai lumii.  Le-o 
demonstrase şi propriilor compatrioți. Prin 
acțiunile lui, le reamintise tuturor ce putea realiza 
inocența. Până şi regele trimisese un mesager cu 
un bilet în care saluta revenirea lui Geder în 
Camnipol. 

Aplauzele fuseseră ameţitoare ca vinul. La fel şi 
respectul şi admirația unor oameni care, până 
atunci, nici măcar nu-l salutaseră când apăruse la 
curte. Apoi urmase dansul. În general, Geder evita 
această distracție curtenească, dar soția lui 
Dawson Kalliam, Clara, insistase ca el să dea ocol 


grădinii împreună cu ea măcar o dată şi, până 
când terminase primul tur, se simțea aproape 
sigur pe picioare. Mai dăduse câteva ture în 
compania unor femei mai tinere, nemăritate, 
înainte ca încheieturile şi coapsele să înceapă să 
protesteze suficient de tare ca să-l oprească. Jorey 
îi adusese mantia de piele şi, pe măsură ce ziua se 
răcori, anticipând noaptea, iar vinul şi berea 
începură să curgă cu mai multă largheţe, Geder se 
bucură s-o aibă. 

— Însuşirea de căpătâi a unui conducător, zise 
Geder şi-şi pierdu şirul gândurilor. Însuşirea de 
căpătâi... 

— Vă rog să mă scuzati, zise tatăl său. Geder, 
băiete! 

Geder se ridică în picioare, iar tovarăşul său de 
băutură salută respectuos şi se îndepărtă, 
mergând destul de drept. 

— S-a făcut târziu pentru un om bătrân ca mine, 
spuse Lerer Palliako, dar nu puteam să plec fără 
să stau de vorbă cu tine. Mi-ai întrecut toate 
speranțele. N-am mai auzit oamenii vorbind 
despre familia noastră în felul ăsta de... Păi cred 
că niciodată. 

— Vin şi eu cu tine, spuse Geder. 

— Nu, nu, nu. E noaptea ta. Bucură-te de ea! 

— M-aş bucura să stau de vorbă cu tine, zise 
Geder şi ochii tatălui său se îmblânziră. 

— Bine atunci. 

Împreună, Geder şi tatăl său o găsiră pe lady 


Kalliam şi-i prezentară mulțumirile lor cele mai 
profunde. Cumva, conversaţia luă o asemenea 
întorsătură, încât ei erau cei care primeau 
mulțumirile ei şi plecară simțind că acea noapte 
fusese o petrecere intimă, cu nişte vechi prieteni 
pe care-i vedeau prea rar. Ea insistă ca ei să ia 
litiera ce-l purtase pe Geder pe străzi ceva mai 
devreme. Nu era sigur să umble pe jos pe străzile 
acelea întunecate şi, chiar să fi fost, nu se cădea. 
Jorey apăru tocmai când îşi luau rămas-bun şi îi 
întinse mâna lui Geder. Geder mai că plânse 
strângându-i-o. 

În timp ce sclavii tralgi îi purtau pe străzile negre 
ca noaptea, Geder privi stelele presărate pe boltă. 
Departe de mulțimea voioasă, exaltarea — rezultat 
al uşurării sale — se mai potoli. Fu surprins să 
descopere că senzația aceea de groază era încă 
prezentă, nu atât de acută, nu puternică, dar încă 
acolo. Nu neapărat frică, ci obiceiul de o viaţă de a 
se teme. 

Tatăl său îşi drese vocea. 

— Steaua ta se înalță, fiule. În mod clar se 
înalță. 

— Ei, nu prea ştiu, zise Geder. 

— A, nu. Nu. l-am auzit pe oameni vorbind în 
seara asta. Situaţia de la curte este foarte delicată. 
Te paşte pericolul să fii transformat într-un 
simbol. 

Tonul tatălui său era vesel, dar în poziția 
umerilor săi era ceva ce-l făcu pe Geder să se 


pregătească pentru o lovitură. 

— Nu sunt un cățeluş de curte, spuse Geder. O 
să fiu cum nu se poate mai mulțumit să mă întorc 
acasă şi să-mi fac de lucru cu nişte cărți vechi pe 
care le-am găsit. Cred că ţi-ar plăcea şi ție unele 
dintre ele. Am început să traduc un eseu despre 
cei din urmă dragoni, care pretinde că ar fi scris 
abia cu câteva secole după căderea lui Morade. O 
să-ți placă. 

— Sunt convins că da, spuse Lerer. 

Tralgul din frunte scoase un mârâit expresiv şi 
lectica luă cu eleganță o curbă strânsă, 
înclinându-se abia o fracțiune, cât să 
contrabalanseze schimbarea poziției. 

— Am observat că sir Klin n-a fost la banchet, 
zise Lerer. 

— Nici nu mă aşteptam să-l văd, zise Geder. 

Pentru o clipă se afla din nou pe malul acelui iaz 
înghețat, descoperind comorile care ar fi putut 
salva poziția lui Klin. 

— Cred că se simte cam abătut. Vanaiul a fost al 
lui şi a fost rechemat şi mustrat. Probabil că este 
stânjenit să mă vadă pe mine întâmpinat cu tot 
fastul ăsta. 

— Probabil. Da, trebuie c-aşa este. Nici lordul 
Ternigan n-a venit. 

— O fi fost ocupat în altă parte, zise Geder. 

— Aşa-i. Sunt sigur că asta-i explicaţia. 

Pe străzile întunecate, un câine lătra şi scheuna. 
Vântul, răcoros în sala de bal şi în grădinile 


aglomerate, era acum rece. 

— Nu toată lumea participă la toate petrecerile 
de la curte, spuse Geder. Nu mă aşteptam să vină 
nici atâţia. 

— Sigur că nu. Şi-a fost ceva lume, nu-i aşa? 

— Da. 

Recăzură amândoi în tăcere. Pe Geder îl durea 
spatele. După atâta călărit şi dansat, se aştepta ca 
a doua zi de dimineaţă să se trezească aproape 
olog. 

— Geder! 

Geder mormăi. 

— Fii prudent cu oamenii ăştia. Nu-s 
întotdeauna ceea ce par. Chiar şi când eşti în 
aceeaşi tabără, este mai bine să stai cu ochii pe ei. 

— Aşa o să fac, zise Geder. 

— Şi nu uita cine eşti. Oricine or fi vrând ei să 
fii, tu nu uita cine eşti cu-adevărat. 

— N-o să uit. 

— Bine, zise Lerer Palliako. 

Era abia o umbră printre alte umbre şi doar ochii 
îi reflectau lumina lunii. 

— Ăsta-i băiatul meu minunat! 


Marcus 


Marcus se aplecă înainte, cu braţele pe lângă 
corp. În mâna lui, mânerul spadei din lemn tare 
era lunecos din pricina sudorii. Băiatul pursânge 
aflat de cealaltă parte a arenei purta o pereche de 


pantaloni de luptă şi arbora o expresie serioasă. 
Marcus aşteptă. Băiatul îşi linse buzele şi-şi ridică 
spada. 

— Nu-i nicio grabă, zise Marcus. 

Înăuntrul şcolii de luptă aerul era fierbinte, 
închis şi umed. lIcnetele şi strigătele celorlalți 
luptători străbăteau cu greu prin susurul apei din 
ţevile ce duceau către băi. Cel puţin zece oameni 
stăteau în jurul gropii de luptă. Cei mai mulți erau 
kurtadami sau pursângi, dar şi doi timzinai care 
se țineau mai la o parte. Şi Yardem Hane, gâfâind 
şi plin de sudoare. Nu se prezentase niciun cinnai. 

Marcus îl văzu pe băiat mutându-şi greutatea, 
pregătindu-se de atac. Băiatul îşi ţinea spada pe 
lângă corp, în stilul estic, deci avea ceva pregătire. 
Marcus pară lovitura, făcând să zboare praf de 
cretă din lama de lemn şi atacă pe partea stângă. 
Băiatul se răsuci şi Marcus dădu o lovitură de sus 
în jos. Tânărul îl blocă atât de agresiv, încât lamele 
ricoşară. Marcus îşi trecu spada în mâna stângă 
şi lovi din nou, de data asta jos, fără să piardă din 
ochi poziția băiatului. 

Văzând că reuşise să evite ambele lovituri ale lui 
Marcus, acesta deveni mai îndrăzneț. Strânse mai 
tare spada, fentă stângaci spre dreapta şi țâşni 
spre stânga. Marcus pară atacul cu uşurinţă şi 
spada lui zvâcni în aerul încins, lovind cu putere 
pieptul băiatului. Îşi privi adversarul 
împleticindu-se în spate. Spada de antrenament îi 
lăsase o dâră de cretă dinspre coastele inferioare 


până la claviculă. 

— Cine urmează? strigă Marcus. 

— Ăsta a fost ultimul, domnule, zise Yardem. 

— Mulţumesc, căpitane Wester, zise băiatul. 

Acolo unde-l lovise Marcus pielea i se înroşise şi 
se umfla. Marcus se simți mâhnit. Nu vrusese să- 
l rănească. 

— Mulţumesc, băiete, Te-ai descurcat bine, zise 
Marcus şi băiatul zâmbi. 

Marcus îşi puse mâinile pe marginea gropii şi se 
săltă afară. Îl dureau toţi muşchii, dar era o durere 
plăcută. Yardem îi aruncă o pânză zdrențuită şi 
Marcus îşi şterse sudoarea de pe față şi gât. Era al 
treilea lot de oameni pe care-i testau pentru a-şi 
completa compania. Ca şi în celelalte cazuri, 
fuseseră de toate soiurile. Unii veniseră pentru că 
erau disperaţi, dar nu aveau alte talente în afară 
de dorința de a provoca durere. Alţii, pentru că 
după asta puteau spune că luptaseră în arenă cu 
Marcus Wester. Şi câţiva - abia o mână de oameni 
— pentru că asta era meseria pe care-o ştiau şi se 
întâmplase să nu aibă niciun angajament când 
făcuse Marcus anunţul. 

Printre aceştia din urmă se număra un 
kurtadam îndesat, cu blană auriu-cenuşie şi 
accent din Cabrai. Marcus întâlni privirea lui 
Yardem şi-i făcu semn cu bărbia indicându-i 
candidatul. Yardem dădu din cap că da. 

— Tu, zise Marcus. Mai spune-mi o dată cum te 
cheamă, prietene. 


— Ahariel, zise kurtadamul. Ahariel Akkabarian. 

— Te pricepi să lupţi. Ce te-a adus în Porte 
Oliva? 

— Am încheiat un contract cu o companie din 
Narinisle. Era vorba de întărirea unei garnizoane, 
dar comandantul a început să se amestece cu 
pedestraşii. S-a ajuns la bârfe şi la jigniri şi m-am 
hotărât să plec. Mă gândeam să mă îndrept către 
Oraşele Libere. Cei de-acolo, mi-am zis, o să se 
teamă ani de zile după ceea ce s-a întâmplat în 
Vanai. După care am auzit că eşti în căutare de 
oameni. 

— N-o să fie vorba despre o garnizoană, zise 
Marcus. 

Kurtadamul ridică din umeri. 

— Îmi imaginez că ai de unde alege. După 
Wodford şi Gradis şi restul. Dacă slujba e destul 
de bună pentru tine, e bună şi pentru un soldat 
de rând ca mine. 

— Eşti un optimist, zise Marcus. Dar am fi 
mulțumiți să te angajăm dacă-ți convin condiţiile. 

— Dacă nu mi-ar conveni nu ţi-aş irosi timpul, 
zise Ahariel. 

— Atunci prezintă-te la raport mâine dimineaţă. 
O să te înscriem pe lista de îndatoriri. 

Ahariel salută, se răsuci pe călcâie şi plecă. 

— Îmi place, zise Marcus. Nu vorbeşte mult. 

— Se potriveşte la fix, domnule, zise Yardem. 

— E bine să ai din nou o companie adevărată. 

— Este. 


Marcus dădu drumul zdrenței pe marginea 
gropii. 

— S-a făcut vremea? întrebă el. 

— Ar trebui să plecăm, zise Yardem. 

Vara timpurie făcea străzile din Porte Oliva să fie 
fierbinţi şi aglomerate. Cerşetorii mişunau prin 
colțuri şi înghesuiala de trupuri omeneşti de pe 
străzi părea să genereze tot atâta căldură ca 
soarele uriaş înălțat deasupra coastei. Mirosea a 
ocean, a miere şi a ulei încins cu chimion. 
Veşmintele se schimbaseră şi ele. Nici urmă de 
haine sau mantii. Cinnai de ambele sexe se 
plimbau pe străzi îmbrăcaţi în robe diafane care le 
făceau trupurile zvelte să pară că plutesc, fluide 
ca umbrele sau ca fantomele. Kurtadamii se 
rădeau până când le mai rămânea doar atâta 
blană cât să-şi prindă mărgelele în ea şi purtau 
bluze fără mâneci şi pânze înfăşurate pe şale care 
abia le acopereau părțile intime. Dar pursângii 
erau cei care-i atrăgeau privirea lui Marcus. 
Bărbaţii şi femeile ieşiseră din coconii lor de iarnă 
în culori strălucitoare, verde şi galben şi roz. 
Poalele  tunicilor erau despicate în părți, 
permițând aerului şi privirilor furişe să alunece 
peste pielea  dezgolită. Fiecare zi părea o 
sărbătoare. 

Lui Marcus nu-i plăcea. 

Îi amintea prea mult de o vreme în care fusese 
tânăr şi incapabil să deosebească dorința de 
iubire, iar amintirea acelei perioade ducea, 


inevitabil, la vremurile ce urmaseră. Întâlnirea cu 
o fată cu ochi albaştri, pe nume Alys, pe care o 
cucerise cu poveşti eroice şi flori diafane. Nopțile 
de dorinţă şi apoi o noapte luminată de lună de la 
sfârşitul primăverii, un măr mâncat în doi, un 
sărut lângă o cascadă şi satisfacerea dorinţei. 
Femeia lui perfectă. Într-o lume dreaptă, ea i-ar fi 
stat şi-acum alături. 

Merian ar fi fost acum suficient de mare ca să 
sufere din pricina trezirii simțurilor şi a confuziei 
provocate de acestea, iar el ar fi fost la fel de 
incapabil să-i bage mințţile-n cap pe cât fusese 
tatăl său în ceea ce-l privea. Ba nu. Ar fi fost de- 
acum suficient de mare pentru o căsătorie 
timpurie şi necugetată. Încă un anotimp şi Marcus 
ar fi avut şansa să gâdile un nepoţel sub bărbie. 
Oraşul nu-i plăcea tocmai pentru că-i amintea de 
toate aceste momente netrăite. Dar, până la urmă, 
lumea întreagă nu-i plăcea exact din acelaşi motiv. 
Atâta timp cât exista treabă care trebuia făcută, 
putea să nu se gândească la asta. 

Problema găsirii unui sediu permanent pentru 
noua bancă fusese rezolvată cu uşurinţă după ce 
Cithrin stătuse de vorbă cu fiica agentului de 
pariuri deasupra dughenei căruia dormeau. 
Aceasta încerca de ani de zile să-şi convingă tatăl 
să renunţe la afacere şi aproape că reuşise. Etajul 
de jos era suficient de larg pentru a permite 
amenajarea unei cazarme, iar la subsol se găsea 
un seif din fier încastrat în piatră şi parțial 


îngropat în pământ. Aşa că acum, pe locul unde 
se aflase o casă de pariuri, se instalase cu o 
eleganță discretă Banca Medean din Porte Oliva. 
În ziua în care bătrânul parior semnase 
contractele, Cithrin anunţase schimbarea punând 
să fie zugrăviți pereţii în albul cel mai strălucitor 
pe care-l găsise. Acolo unde stătuse aprodul, 
recitându-şi litania sa de mize şi şanse, o oală 
mare de cositor plină cu pământ etala tulpinile 
subțiri şi frunzele late şi încovoiate ale unor lalele 
ce promiteau să înflorească. 

— Direct la ea? întrebă Yardem arătând spre 
scara care ducea către încăperile ocupate acum 
exclusiv de Cithrin. Marcus clătină din cap. 

— Când suntem gata de plecare, zise el. 

Cândva, uşa solidă de lemn dăduse într-o sală 
comună cu o tejghea înaltă în capăt. Tejgheaua 
dispăruse şi semnele cu cretă de pe tablă nu mai 
erau şansele de câştig, ci numele noilor gărzi 
angajate de Marcus şi orarul de serviciu. Tuspatru 
aşteptau acum în locul unde mai înainte stătuseră 
clienții pariorului, privind prin ferestrele înguste, 
oblonite, şi făcând glume pe seama trecătorilor. 
Când intră Marcus râsul încetă şi noile străji — doi 
pursângi, o kurtadamă şi un băiat timzinai pe care 
Marcus îl alesese dintr-un impuls - luară poziţie 
de drepți. Îi trebuiau mai mulţi. Deasupra capului, 
podelele scârțâiau sub paşii lui Cithrin. 

— Sacu-i gata? 

— Da, domnule căpitan, zise kurtadama. 


Marcus dădu din cap către ea, cu un gol 
stânjenitor în minte. Era lată în umeri şi în 
şolduri, cu braţele la fel de groase ca picioarele. 
Blana ei era de un negru lucios, mai întunecată 
chiar şi decât solzii băiatului timzinai. Şi o 
chema... Edir? Edem? 

— Enen, zise Yardem. Tu o să duci banii. Barth 
şi Corisen Mout o să stea în avangardă şi 
ariergardă. Eu şi căpitanul te flancăm. 

— Şi eu? întrebă băiatul timzinai. 

Membranele nictitante de pe ochii săi se 
închiseră şi se deschiseră, un tic nervos rapid. Cu 
el era simplu. Oricum l-o fi chemat, toată lumea îi 
spunea Gândacul. 

— Tu stai aici şi trezeşte-i pe ceilalți dacă se 
întâmplă ceva interesant, zise Marcus. Gândacul 
se dezumflă, aşa că Marcus adăugă: Dacă vrea 
cineva să dea lovitura la cutia de valori, o s-o facă 
atunci când cei mai mulți dintre noi sunt plecați. 
Ține uşa-nchisă şi urechile ciulite. O să fii într-un 
pericol mai mare decât noi. 

Gândacul salută. Enen îşi ascunse un zâmbet. 
Cei doi pursângi se îndreptară către cufărul cu 
armament şi începură să scoată cele mai 
periculoase arme pe care gărzile reginei le-ar fi 
permis pe stradă. Marcus se întoarse şi se 
îndreptă către scară, cu Yardem alături. 

— N-o să-mi aduc aminte niciodată toate numele 
alea, zise Marcus. 

— Mereu zici asta, domnule. 


— Da? 

— Da. 

— Hm. Bine că mi-ai spus. 

Camerele care păruseră mici şi înghesuite când 
fuseseră ocupate de el, Yardem, Cithrin şi averea 
Vanaiului deveniseră locuința respectabilă a 
noului conducător al Băncii Medean. De fapt nu 
era vorba decât de o cameră dosnică unde se aflau 
patul şi masa şi de o cameră pentru primiri, în 
faţă, cu un mic separeu pe o latură, dar Cithrin 
adăugase o serie de mici detalii care o 
transformaseră: ţesături fine atârnate la ferestre, 
o mică icoană într-un colț, o masă joasă, lăcuită, 
acoperită în prezent cu vechi registre de mărfuri şi 
copii după foi de expediţie. În ansamblu, toate 
dădeau impresia locuinţei unei femei de două ori 
mai vârstnice. Era o costumațţie, la fel ca acelea 
arborate de maestrul Kit şi de ceilalți actori, şi lui 
Cithrin i se potrivea. 

— Trebuie să găsesc pe cineva de la Registrul 
Portuar care să stea de vorbă cu mine, zise Cithrin 
în loc de bună ziua. Corăbiile cu mărfuri dinspre 
Narinisle urmează să sosească şi trebuie să înțeleg 
mai bine mecanismele. S-ar părea că jumătate din 
comerțul din oraş are loc la venirea corăbiilor. 

— O să văd ce pot afla, zise Yardem. 

— Încotro mergem astăzi? întrebă Marcus. 

— La o femeie care are o fabrică de bere chiar de 
cealaltă parte a zidului, zise Cithrin. Am cunoscut- 
o la tavernă. Breasla i-a permis să-şi înlocuiască 


toate cazanele, dar nu are suficienți bani. 

— Aşa că noi îi dăm un credit. 

— De fapt nu are voie să ia împrumuturi cu 
dobândă, zise Cithrin, punându-şi pe umeri un şal 
uşor cu mărgele şi aranjându-l aşa cum o învățase 
maestrul Kit. Regulile breslei nu-i permit. În 
schimb, are voie să ia bani de la partenerii ei de 
afaceri. Aşa că o să-i cumpărăm o parte din 
afacere. 

— Aha, zise Marcus. 

— În cazul în care nu poate plăti, îi putem prelua 
noi afacerea. Dacă îmi fac relaţii cu un dogar şi 
câteva taverne pot să pun pe roate un sistem de 
sprijin reciproc care-i va mulțumi pe toți pentru 
un timp îndelungat. 

— Timp îndelungat, zise Marcus, savurând 
cuvintele. 

— Şi oricum fabricile de bere sunt întotdeauna o 
investiție bună, zise Cithrin. Magistrul Imaniel aşa 
spunea mereu. Cererea de bere n-o să dispară 
niciodată. 

Cithrin aruncă o privire în încăpere, îşi strânse 
buzele şi dădu din cap, mai mult pentru sine decât 
către ei. Coborâră împreună scara, Cithrin 
oprindu-se să încuie uşa în urma lor. Pe stradă, 
câțiva copii jucau un joc care consta în a trage 
şuturi unui burduf vechi de vin, țipând. Cithrin 
coti către intrare şi fu cât pe ce să se lovească de 
un kurtadam. În gând, Marcus adăugă pe lista de 
lucruri de făcut construirea unei uşi interioare. 


Faptul că trebuia să ieşi afară din clădire ca să 
treci din încăperile de sus în cele de jos fusese 
plăcut când se ascundeau. Acum era numai un 
risc inutil. 

Cei doi pursângi, Corisen Mout şi Barth, râdeau, 
dar la intrarea celor trei deveniră serioşi. Enen era 
gata, cu un mic sac de piele trecut de-a curmezişul 
pieptului, cu mâinile libere, pregătite de luptă. La 
şold avea un pumnal curbat şi un baston. leşind 
pe stradă, cei şase se aranjară cu uşurinţă în 
formaţie. În ciuda străzilor strâmte şi aglomerate, 
calea lor era întotdeauna liberă, cetățenii din Porte 
Oliva dându-se la o parte ca să-i lase să treacă. 
Priviri curioase îi urmăriră, dar numai câţiva 
cerşetori din cale-afară de curajoşi îndrăzniră să 
se apropie, şi aceştia o abordară pe Cithrin. 
Niciunul nu se apropie de Enen şi de povara ei. 
Merseră spre nord, trecând pe sub marele zid şi 
pătrunzând în revărsarea de clădiri de dincolo de 
el. Înghesuiala era mai mare decât i-ar fi plăcut lui 
Marcus. Mirosul de canalizare şi sudoare era mai 
puternic, iar străzile mai aglomerate, deşi mai largi 
decât cele aflate de cealaltă parte a zidului. 

Fabrica de bere a femeii se dovedi a fi o clădire 
cu etaj, ridicată în jurul unei curți interioare 
înguste cu propria ei fântână. Uşi largi erau 
deschise către curte, cazanele şi butoaiele stând în 
penumbra cu miros de malț. Berărița, o cinnaie 
atât de solidă la trup şi la chip că puteai s-o iei 
drept pursânge, le ieşi în întâmpinare, zâmbindu- 


le de parcă i-ar fi fost rude. 

— Magistra Cithrin! Intră, intră! 

Marcus le privi pe Cithrin şi pe femeie 
sărutându-se pe obraz. Îi făcu semn lui Enen, care 
dădu jos sacul cu bani şi i-l înmână lui Cithrin ca 
şi cum fata chiar ar fi fost ceea ce părea. Niciuna 
dintre noile gărzi nu bănuia că banca ar fi fost 
altceva decât susținea a fi. N-aveau niciun motiv. 

Cithrin luă sacul şi-i făcu semn lui Marcus ca el 
şi ceilalți să rămână în curte. Marcus dădu 
aprobator din cap, iar Cithrin şi femeia se luară de 
mână şi pătrunseră în adăpostul slab luminat al 
fabricii, vorbind de parcă ar fi fost prietene de când 
lumea. Un băiat cinnai nu mai mare decât 
Gândacul şi încins cu un şorț gros din piele ieşi şi 
le aduse halbe cu bere proaspătă. Marcus o găsi 
prea dulce pentru gustul lui, dar descoperi că îi 
lăsa în gură un gust ca de pâine care-ar fi putut, 
cu timpul, să-i placă. Marcus îşi lăsă noile gărzi să 
se aşeze pe marginea puțului, apoi căută privirea 
lui Yardem şi-i făcu semn spre cealaltă parte a 
curții. Tralgul îşi dădu berea pe gât, râgâi şi porni 
la pas, alături de Marcus. 

— Berea-i decentă, zise Marcus. 

— Este. 

— Ce crezi de planul ăsta al ei? 

Yardem flutură din urechi înapoi şi înainte, 
cugetând. Marcus ştia că, doar întrebând, 
schimbase deja răspunsul lui Yardem. Ce gândea 
Yardem despre un plan pe care Marcus nu-l punea 


sub semnul întrebării era cu totul altceva. 

— Pare să meargă, zise Yardem. În beci încă 
sunt mai multe bijuterii decât mi-ar fi mie pe plac, 
dar avem destule săbii ca să alungăm pe oricine 
le-ar pune gând rău. Nu mă pricep eu la de-astea, 
dar mi se pare că are şanse să câştige înapoi banii 
pe care-i cheltuieşte sau măcar pe-aproape. 

— Aşa că atunci când oamenii importanți din 
Carse vor veni încoace, o să găsească averea mai 
mult sau mai puțin intactă, zise Marcus. Poate să 
le-o dea înapoi, să se spele pe mâini şi gata, nimic 
rău nu s-a întâmplat. 

— Ăsta-i planul, zise Yardem cu prudenţă în 
glas. 

— Şi-o vezi tu dându-le-o înapoi? 

Yardem îşi întinse brațele lungi şi groase, 
întorcându-se să contemple fabrica de bere ca şi 
cum s-ar fi plictisit şi n-ar fi găsit altceva la care 
să se uite. Marcus aşteptă tăcut, sperând ca 
tralgul să-l contrazică şi ştiind că n-avea s-o facă. 

— O să încerce s-o păstreze, spuse Yardem. 

— Nu ştie că se gândeşte la asta, dar da, spuse 
Marcus. Se pricepe la asta. Poate chiar prea bine. 
Şi nu este genul de fată care să se oprească atunci 
când îi place ceva din cale-afară. 

Yardem aprobă. 

— Cum o să facă asta? întrebă el. 

Marcus sorbi din bere, îşi dăți gura şi o scuipă 
pe pietrele curții. 

Un stol de porumbei se înălță de pe acoperișuri, 


învârtindu-se în imensitatea albastră de 
deasupra. 

— Nu înțeleg nici măcar jumătate din ce face ea 
acum, zise el. Tu înţelegi? 

— Nu. 

— Nu ştiu ce-o să încerce. Cel mai probabil nici 
ea nu ştie. Dar când o să vadă ocazia, o să încerce 
să profite de ea. Fie că este sau nu o idee bună. 


Geder 


Zilele ce urmară întoarcerii lui Geder în 
Camnipol curgeau în jurul lui ca apa în jurul unei 
pietre. Întâlnirile la locuinţele celor mai nobile 
familii anteene îi umpleau zilele, iar sărbătorile în 
cinstea victoriei sale din Vanai sau a apropiatei 
aniversări a prințului Aster îi ocupau nopțile. 
Aproape imediat după neaşteptata sa primire, 
începu să vadă printre veşmintele în culori 
strălucitoare de la curte mantii de piele neagră 
identice cu a lui. Indivizi care nu se osteniseră 
nicicând să cultive relații cu casa Palliako 
începură să-l viziteze. Şi, dacă tatăl său se simțea 
descumpănit de atâta atenţie, lucrul era de 
înțeles. Schimbările care veneau din senin puteau 
să aibă aparenţa unei catastrofe, chiar dacă erau 
schimbări în bine. 

Singurul lucru care i-ar fi făcut primăvara 
bogată şi mai frumoasă ar fi fost să aibă o locuinţă 
în oraş, în loc să plece noapte de noapte înainte de 


închiderea porților pentru a dormi în cortul de 
campanie. Asta şi să scape de coşmaruri. 

— Nu înțeleg de ce nu putem să ordonăm 
demobilizarea, spuse Geder la micul dejun, 
întinzând cu lingura gem de mere pe pâine. Dacă 
n-o s-o fac eu în curând, atunci lordul Ternigan o 
va face el cu siguranţă. 

— Nu îndrăzneşte, zise Canl Daskellin, baron de 
Watermarch. Nu până când toţi mercenarii străini 
nu se află la o distanţă sigură de Camnipol. 

— Este o ruşine, spuse Marrisin Oesteroth, 
conte de Magrifell, aprobând din cap. Scursuri 
înarmate pe străzile Camnipolului! Şi-abia de 
găseşti vreun pursânge printre ei. Nu ştiu ce-o fi 
fost în mintea lui Curtin Issandrian să aducă 
rasele astea de sclavi încoace. Data viitoare 
probabil c-o să pună porci şi maimuțe să danseze 
în cinstea prințului Aster. 

În jurul lor, grădinile casei Daskellin străluceau 
în soarele dimineţii târzii. Mugurii aurii ai 
narciselor se clătinau în bătaia vântului. Către 
răsărit, arena reconstruită se înălța pe câteva 
niveluri, vopsită în alb şi roşu. Jocurile în cinstea 
prințului urmau să înceapă în ziua următoare, dar 
spectacolele preliminare ţineau deja de câteva zile: 
momirea ursului, lupte cu spada, competiţii de 
tras cu arcul. Şi, odată cu ele, o tensiune 
crescândă ce-i amintea lui Geder de căldura 
apărătoare şi nemişcată a unei zile senine de vară 
de dinaintea unei nopți furtunoase. 


— l-aţi mirosit pe iscusiții ăia yemmu? întrebă 
pufnind Odderd Faskellin, viconte de Escheric şi 
Protector al Turnului Alb. Puţeau de mi-au dat 
lacrimile, tocmai de pe podium. Şi sudicii ăia! 

Bărbatul cu trăsături şterse de lângă Geder — 
căruia i se spunea Paerin Clark, fără alt titlu — 
sorbi din cupă ca şi cum ar fi încercat să-şi 
ascundă expresia, dar ceilalți dădură din cap sau 
mormăiră pentru a-şi exprima acordul sau 
dezacordul. 

— Le-o trag propriilor lor surori, spuse Marrisin 
Oesteroth şi luă o gură de cidru. Nu e vina lor. Aşa 
i-au făcut dragonii. Ca să nu degenereze liniile de 
sânge, exact ca la câinii de vânătoare. 

— Serios? întrebă Geder. Am citit un eseu care 
spunea că ăsta a fost un mit pus în circulație de 
Frăția Idikki după cea de-a doua expulzare. La fel 
ca acela care spune că tralgii mănâncă copii şi 
dartinaii otrăvesc fântânile. 

— Porneşti de la premisa că tralgii nu mănâncă 
copii, zise Marrisin Oesteroth râzând şi ceilalți i se 
alăturară. Inclusiv Geder. 

Conversaţia se întoarse apoi spre alte probleme 
de-ale curții: turbulențele tot mai mari din 
Sarakal, lipsa de succes a mişcării pentru crearea 
unui consiliu al fermierilor, zvonuri despre un al 
doilea război de succesiune în Coasta de Nord. 

Geder mai mult asculta decât vorbea, dar când 
o făcea ceilalți păreau să-i acorde atenţie. În sine, 
acest lucru era mai ameţitor decât cidrul. Când 


servitorii strânseră resturile de mâncare, Geder se 
retrase. A doua zi urma să aibă loc o altă reuniune 
ca aceasta, şi alta în ziua următoare. Şi în noaptea 
aceea era un bal informai, programat ca replică la 
ospățul în cinstea regelui Simeon găzduit de 
Feldin Maas. Geder ştia pentru că Alberith Maas îi 
ceruse, cam stânjenit, permisiunea să participe. 
Geder i-o dăduse. O fi fost curtea divizată, dar 
probabil că mereu era aşa. Date fiind numărul şi 
calitatea oamenilor prezenţi la reuniunile la care 
participa el, era destul de sigur că partida care îl 
ridicase în rândurile sale era mai numeroasă şi 
mai puternică. Îşi putea permite, aşadar, să fie 
generos. 

Soarele strălucea pe cerul dimineții şi căldura 
pătrundea prin mantia lui Geder, făcându-l să se 
simtă relaxat şi confortabil. Se plimbă pe străzile 
cu caldarâmul lor întunecat, simțindu-se aproape 
la fel de sigur pe sine ca în primele zile în Vanai. 
Un plebeu cu barbă lungă şi murdară îl zări 
apropiindu-se şi se dădu zorit din cale. O tânără 
femeie cu pielea de culoarea ceaiului cu lapte îi 
zâmbi din trăsura ei trasă de sclavi. Geder îi zâmbi 
şi el şi o văzu întorcându-se şi urmărindu-l din 
priviri în timp ce se îndepărta. Zâmbetul îi făcea 
muşchii maxilarului să-l doară într-un mod 
plăcut. 

Poarta estică a oraşului era mai largă decât cea 
de sud, deschizându-se sub o arcadă imensă de 
piatră cioplită care se înălța aproape la fel de sus 


ca Turla Regelui. Zgomotul făcut de copitele cailor 
şi de roțile căruțelor se împletea cu vocile micilor 
comercianți. Aerul mirosea a bălegar, căci 
animalele murdăreau strada aproape imediat ce 
reuşeau s-o curețe prizonierii condamnați pentru 
delicte minore. Aprozii umblau purtând pancarte 
de lemn care afişau ştirile pe care erau plătiți să le 
repete: un anumit măcelar îşi îmbiba carnea cu 
apă ca să tragă mai greu la cântar, originea unei 
epidemii de sifilis fusese descoperită şi era vorba 
de un bordel de pe strada tăbăcarilor, un băiat 
fusese pierdut şi se oferea o recompensă pentru 
găsirea lui. Constituiau bârfa oricărui oraş mare 
şi Geder se bucură de sunetul ei fără să fie atent 
la sensul cuvintelor. Fiecare silabă costase bani şi, 
cel mai probabil, erau numai minciuni. Geder se 
opri în fața unei tarabe unde un tralg cu fața 
brăzdată de riduri şi cu un picior lipsă vindea 
levănţică zaharisită şi sâmburi traşi în miere. 
Când Geder îi aruncă o monedă, tralgul încruntat 
o prinse cu îndemânare, înhățând-o din zbor. 

La nord, dincolo de zidurile Camnipolului, 
câmpiile se întindeau până în zare, numai iarbă 
verde şi tufişuri şi nici urmă de copaci. Orice 
fusese suficient de mare ca să poată fi pus pe foc 
fusese smuls din rădăcini cu generaţii în urmă. 
Dealurile, puţine, se înălțau în vălurele domoale, 
ca suprafața unei mări calme. Tabăra era întinsă 
spre est, în umbra zidurilor oraşului. La sugestia 
lui Jorey Kalliam, Geder dăduse dispoziţii să se 


păstreze o disciplină militară, în loc să permită 
relaxării de a fi acasă să-şi spună cuvântul. Deşi 
se afla în coasta Camnipolului, tabăra avea un 
perimetru bine delimitat, santinele, vetre de gătit 
şi un comandant. Când Geder reveni în tabără, 
Fallon Broot, baron de Suderling Heights, veni 
grăbit către el. 

— Care-s noutăţile? întrebă Broot. A trimis 
Ternigan vorbă? 

— Încă nu, zise Geder. 

— Am tot respectul pentru omul ăsta, dar dacă 
mai aşteaptă, toate locurile bune din arenă o să se 
dea. 

— Am putea să ne adresăm regelui Simeon, zise 
Geder. 

— Sau ai putea să dai ordinul chiar tu, zise 
Broot, cu mustaţa lui lungă şi pleoştită zvâcnind. 

— N-aş îndrăzni, zise Geder. 

Broot scoase un râs scurt, ca un lătrat. 

— Tabăra îți aparţine, atunci. Mă retrag să mă 
odihnesc puţin. Maas dă un ospăț în noaptea asta 
şi e rândul meu la o permisie. 

— Mai este şi un bal informai, spuse Geder, cu 
toată nonşalanţa de care era în stare. 

— Nimeni nu vrea să mă vadă pe mine dansând, 
zise Broot. 

Pe când Broot se îndepărta, Geder se întrebă la 
care dintre petreceri avea să participe fata cu 
pielea de culoarea ceaiului cu lapte. 

În cortul lui, scutierul făcuse ordine, dar lăsase 


la locul lor cărțile şi toate cele necesare traducerii. 
Geder se aşeză la masa de campanie, luă volumul 
cu pielea crăpată ce conținea un eseu complex cu 
care se lupta şi frunzări paginile vechi şi fragile, 
până când găsi locul unde rămăsese. 


„Descoperirea acestor arme în munții Sinir a 
permis forțelor aliate din Hallskar şi Sarakal să 
limiteze amestecul Borjei şi să recupereze în cele 
din urmă pământurile cedate pe baza unor 
acorduri cu cinci generaţii în urmă. În ciuda 
acestui fapt, nici regii aleşi ai Hallskarului, nici 
familiile cu tradiţie din Sakaral nu au făcut 
eforturi de a mai căuta şi alte depozite ascunse. 
Explicaţia cea mai comună este o teamă 
superstițioasă de ceva care s-ar afla în valea aceea. 
Scribul anonim de la mânăstirea Attian sugerează 
că ar putea fi vorba despre un cuib de dragoni în 
hibernare, plasați acolo de Drakis Cioara- 
Furtunii, sau poate despre Slujitorul cel Drept al 
dragonului  Morade, dar cel mai probabil, 
explorarea a fost imposibilă din pricina epidemiei 
de ciumă ce a urmat încheierii expansiunii Borjei, 
iar munții au limitat perioada expedițiilor numai 
la lunile de vară şi la mersul pe jos. Doar asta şi 
ar justifica o examinare mai lungă şi mai 
minuțioasă a încălțărilor din străvechiul Hallskar, 
pe care o s-o întreprind în următoarea secțiune.” 


Munţii Sinir. Sinir. Cuvântul părea foarte 


cunoscut, dar nu-şi amintea unde îl mai întâlnise. 
De curând, în orice caz. Avea de-a face cu 
Slujitorul cel Drept. De asta era sigur. 

Legenda pe urmele căreia pornise dintr-un 
capriciu devenise mult mai interesantă. În orele 
întunecate ale dimineţii, după ce-l trezeau 
coşmarurile, Geder se aşeza printre cărțile lui, 
notându-şi fiecare referință şi cugetând la 
fineţurile traducerii până când glasul focului i se 
estompa din minte şi putea dormi din nou. 

Nu-i era prea clară natura armei, cu excepția 
faptului că jucase un rol în cel din urmă război al 
dragonilor şi presupunea o magie ce separa 
adevărul de minciună fără urmă de îndoială. 
Existau două comentarii referitoare la 
contaminarea sau infectarea sângelui, dar nu-i era 
limpede ce însemnau. Ar fi putut să facă referire 
la ritualurile şi vrăjile la care apelase Morade ca 
să-l întrupeze pe Slujitorul cel Drept sau ar fi 
putut fi o descriere a rolului acestuia sau o poveste 
inventată de adversarii lui Morade, cel care 
supraviețuise duşmanului însuşi. 

Locul asociat cu această armă se afla fără 
îndoială în munții şi pustiurile dinspre răsărit, la 
granița Hallskarului, Borjei, Keshetului şi Pătului. 
Sigur, asta însemna o întindere enormă de 
teritoriu, în mare parte aproape impenetrabil. Dar 
datând referinţele şi luând în calcul felul în care 
granițele naţionale şi locale se schimbaseră în 
decursul timpului, Geder credea că putea să 


determine mai precis teritoriul asociat cu această 
legendă. De exemplu, una dintre cărți îl plasa pe 
Slujitorul cel Drept la est de Keshet, dar folosind o 
denumire străveche a acestuia. Alta spunea că se 
află la est de Borja, folosind un termen ceva mai 
recent. Comparând cum se modificase granița 
dintre cele două state în secolele care trecuseră, 
Geder putea delimita zona la o arie nu mai mare 
de patru zile călare de la nord la sud. Şi, dacă 
undeva în acest perimetru s-ar fi aflat şi un spațiu 
numit Indische, ar fi putut chiar să o arate cu 
degetul. 

Pentru prima oară în viață, începu să schițeze 
un eseu speculativ propriu pe acest subiect. Părea 
puţin probabil ca secțiunea despre încălțămintea 
hallskarilor de odinioară să se dovedească utilă, 
dar n-avea cum să ştie până nu verifica, aşa că, 
suspinând adânc, Geder se propti în coate şi 
începu să citească. Textul nu era din cale-afară de 
bine scris, totuşi, se pomeni atras de subiect. 
Schimbarea vârfurilor încălțărilor ca ghid al 
componenței rasiale a curții regale era fascinantă, 
mai ales ținând cont că vreo şase secole de 
documente istorice fuseseră şterse de pe fața 
pământului pe vremea domniei lui Thiriskii-adan. 
Sugestia că existase o epocă în care Hallskarul 
fusese condus de dartinaii cu ochi ca felinarele şi 
nu de haavirkini era suficientă ca să-l facă pe 
Geder să ridice din sprâncene. Se pomeni atât de 
cufundat în text, încât nu auzi strigătele decât 


atunci când scutierul său pătrunse în cort. 

— Stăpâne, zise bătrânul dartinai. În oraş! Se 
întâmplă ceva! 

Geder îşi ridică privirea şi, pentru o clipă, mintea 
sa îşi continuă călătoria, imaginându-şi cum ar fi 
arătat scutierul său în veşmintele din piele şi aur 
ale regilor Hallskarului. Sunetul vocilor şi 
zgomotul de metal lovit îl treziră însă la realitate şi 
spaima i se răspândi prin sânge ca frigul iernii. 
Geder sări în sus şi ieşi în fugă din cort. În 
imaginaţia lui, fumul se înălța dintre zidurile 
Camnipolului, flăcările Vanaiului strigându-l deja 
pe nume. Daved Broot, fiul lui Fallon, alerga de-a 
lungul câmpiei. Sânge stacojiu îi îmbibase tunica. 

— Să-l ajute cineva pe omul ăla, ţipă Geder cu 
vocea pițigăiată şi încordată. E rănit! Să-l ajute 
cineva! 

Dar oamenii se repezeau deja către băiatul rănit. 
Geder făcu ochii roată, încercând să descopere 
unde se purta bătălia. Nu era nici urmă de fum. 
Nimic nu ardea. Dar se auzeau țipete, şi încă din 
apropiere. Şase bărbați ajunseseră la Daved Broot, 
îl ridicaseră pe braţe şi-l transportau către tabără 
ca pe o targă. Geder se grăbi să-i întâmpine. Când 
rănitul îl văzu, se întinse către el. 

— Lord Palliako! 

— Sunt aici, zise Geder. 

Cei care-l purtau se opriră. 

— Gladiatorii! Ocupă poarta! 

— Ce?! 


— Gladiatorii din arenă! Sunt la poartă! încearcă 
s-o închidă! 

Şi, o clipă mai târziu: „Nu. E o lovitură de stat.” 

— Duceţi-l la iscusit, le ordonă Geder 
purtătorilor. Şi luaţi-vă armele! Sunaţi adunarea! 
Adunarea! 

Mai întâi năucită, apoi neîncrezătoare şi 
îngrozită, tabăra se reorganiză. Scutierul lui Geder 
veni în fugă aducându-i spada şi armura. Geder 
luă spada, apoi i-o înapoie şi întinse mâna după 
armură. 

— N-avem timp, zise Fallon Broot ivindu-i-se 
alături. 

Chipul bărbatului era întunecat ca un nor de 
furtună. 

— Dacă apucă să închidă poarta, nu mai putem 
face nimic. Să ne grăbim şi la naiba cu siguranţă. 

Geder înghiți cu greutate. Genunchii îi 
tremurau. Se auzi dând ordinul de atac de parcă 
ar fi fost altcineva, apoi, cu spada în mână, el, 
Broot şi câţiva veterani din războiul cu Vanaiul 
alergau pe câmpia ierboasă către poarta de est. 
Mantia de piele neagră al lui Geder fâlfâia în jurul 
lui ca o aripă de liliac. Spada era grea şi-l 
stingherea, iar când ajunse la poartă răsuflarea îi 
era scurtă şi dureroasă. Dedesubtul marii arcade 
estice a oraşului, porțile începeau să se închidă. 

— La mine! strigă Geder năpustindu-se înainte. 
Vanai, la mine! 

El şi oamenii lui năvăliră prin spaţiul tot mai 


îngust dintre porți ca nişte boabe de mazăre 
uscată aruncate într-un geam: cei mai iuți primii, 
apoi câte unul, câte doi, apoi toți grămadă. Piaţa 
pe care Geder o străbătuse abia cu două ore mai 
înainte era de nerecunoscut. Acolo unde mai 
devreme fuseseră trăsuri şi căruțe acum zăceau 
cadavre. Dincolo de masa cu levănţică zaharisită 
şi sâmburi îndulciți, acum răsturnată, era un rând 
de arcaşi jasuru cu solzii sclipind auriu. Eliberară 
un val de săgeți şi omul din stânga lui Geder se 
prăbuşi țipând. 

— Atacațţi! strigă Geder. Opriţi-i! Atacaţi! 

Oamenii lui Geder atacară, cu capetele în piept, 
strigând. Arcagşii se retraseră şi dinspre dreapta 
înaintă către ei un grup de yemmu în armuri din 
oțel şi piele, mânuind spade imense pentru două 
mâini. Cu colții pictați în culoarea sângelui, 
păreau ieşiţi dintr-un coşmar. Unul dintre ei îşi 
înălță capul enorm şi urlă. În urletul acela erau 
cuvinte. Geder se întoarse către arcaşii ce băteau 
în retragere, apoi către spadasinii ce înaintau, apoi 
din nou către arcaşi. 

O lamă lată şi lungă de aproape un yard şuieră 
către el şi dădu înapoi. Yemmul era o dată şi 
jumătate cât un pursânge şi lat în umeri ca o 
căruță. Geder îşi înălță propria spadă, ţinând-o cu 
ambele mâini, şi yemmul rânji. Cu un mârâit, îşi 
repezi spada prin aer, făcându-l pe Geder să dea 
din nou înapoi. La stânga lui, o lamă imensă găsi 
o deschidere în armura unuia dintre oamenii din 


Vanai, împroşcând fața şi pieptul lui Geder cu 
sânge fierbinte. Undeva în spatele lui, cineva ţipă 
de durere. 

Adversarul lui Geder îşi ridică spada, gata s-o 
abată asupra lui ca pe-o secure. Geder îşi ridică 
propria armă, ştiind chiar în vreme ce-o făcea că 
nu putea para lovitura celuilalt. Cineva trecu în 
fugă pe lângă el şi se lovi de soldatul yemmu, 
făcându-l să se clatine. 

— Acum, Geder! strigă Jorey. Taie-l! 

Geder înaintă şi lovi. Tăietura nu era adâncă, 
dar spada pătrunsese prin armura de piele. 
Yemmul ţipă şi Jorey sări îndărăt. Geder lovi din 
nou. Ţintise pântecele creaturii, unde armura era 
mai subțire ca să-i permită să se răsucească, dar 
lovitura devie prea jos, abătută către coapsa 
acesteia. Yemmul întinse o mână uriaşă, cenuşie, 
şi îl împinse pe Geder, dar spada lui Jorey Kalliam 
se abătu asupra lui făcând să-i țâşnească sânge 
din încheietură. Urlă, lăsând spada să-i cadă şi 
încleştându-şi mâna pe rană ca să-i încetinească 
sângerarea. Geder se năpusti şi lovi de două, de 
trei, de patru ori în genunchiul luptătorului 
yemmu, de parcă ar fi încercat să reteze o mlădiță 
de copac. 

Yemmul se poticni şi căzu, ridicând mâinile ca 
semn că se predă. Geder se răsuci şi privi în jur. 

Porţile îşi opriseră mişcarea, nici închise, nici 
deschise, şi prin despărțitură se scurgeau şi mai 
mulți soldați din Vanai. Arcaşii jasuru dispăruseră 


şi patru yemmu erau la pământ, în timp ce alți 
zece erau încleştaţi în luptă cu o maree crescândă 
de soldați anteeni. Jorey Kalliam stătea aplecat, 
respirând din greu. Sânge îi curgea din gură, 
pătându-i dinţii, dar zâmbea. 

— Habar n-aveau ce au început când s-au pus 
cu noi, zise Jorey printre sânge şi salivă. 

Geder zâmbi. 


— Ei bine, spuse Lerer Palliako, rezemându-se 
de parapetul balconului. Măi să fie, măi să fie! 

— Au reuşit să ocupe poarta de sud, zise Geder. 
Au închis-o şi-au blocat mecanismul. N-am reuşit 
încă s-o deschidem. 

Geder ridică din umeri. Apusul era pe trecute şi 
stelele începuseră să răsară. Ospeţele şi balurile 
fuseseră anulate din ordinul tronului. Faptul că pe 
străzile Camnipolului se văzuseră spade şi sânge 
îl determinase pe rege să-şi trimită gărzile în 
patrulare. Simeon convocase un grup de nobili în 
Turla Regelui şi decretase stingerea de la apus 
până-n zori, ceea ce însemna că oricine era 
descoperit pe străzi după lăsarea întunericului 
avea să fie ucis fără întrebări şi fără avertisment. 
Casele erau închise şi încuiate şi focuri de veghe 
ardeau pe zidurile cetăţii. Arena reconstruită ca să 
găzduiască jocurile în cinstea prințului Aster 
oferea acum adăpost unei duzini de gladiatori 
atârnați în spânzurători improvizate. De două ori 
pe-atâţia fuseseră legați şi azvârliți de pe poduri, 


iar trupurile le rămăseseră neîngropate, pe fundul 
Diviziunii. 

Şocul şi spaima care domneau în oraş păreau să 
schimbe până şi aerul. Totul părea fragil, ca pe 
buza unei catastrofe de nedescris. Geder ştia că ar 
fi trebuit să se teamă şi el, dar era încântat. O 
revoltă armată în capitală şi el fusese cel care o 
înfrânsese! Dacă îl sărbătoriseră pentru arderea 
Vanaiului, nici nu-şi putea imagina onorurile ce 
aveau să se reverse asupra lui acum. Era pe 
jumătate beat numai la gândul ăsta. 

— Am mai auzit şi că lordul Ternigan a ordonat 
demobilizarea, zise tatăl său. 

— Oamenii erau disperaţi să meargă să-şi apere 
casele şi familiile. Dacă lordul Ternigan n-ar fi dat 
ordinul, cel mai probabil l-aş fi dat eu. 

Tatăl său clătină din cap oftând. De la fereastră 
vedeau Turla Regelui la marginea oraşului, 
dominând Camnipolul şi, prin urmare, lumea 
întreagă. Lumini străluceau la ferestre ca nişte 
stele sau ca focurile de tabără ale unei armate. 
Lerer Palliako îşi trosni degetele. 

— Rele vremuri, spuse el. Foarte rele. 

— N-o să dureze, spuse Geder. Ăsta a fost 
sfârşitul. Nu mai sunt gladiatori şi, chiar dac-or 
mai fi, vor fi vânaţi până la unul. Oraşul a fost 
salvat. 

— A mai rămas cine i-o fi angajat, spuse tatăl 
său. Cine o fi aranjat atacul. Şi numele pe care le- 
aş putea include eu pe lista aia sunt ale unor 


oameni prea puternici ca să moară în ştreang. N- 
am petrecut niciodată timpul la curte în tinerețea 
mea. Nu mi-am făcut niciodată relații şi alianțe. 
Mă-ntreb acum dacă n-ar fi trebuit să-mi fac. Dar 
e prea târziu, presupun. 

— Tată, spuse Geder, dar Lerer tuşi ridicând o 
mână. 

— Demobilizarea a fost declarată, fiule. Poţi să 
te duci unde vrei. Să faci ce vrei. Ar fi înțelept să 
pleci o vreme din Camnipol. Până se aşază 
lucrurile. 

Neliniştea tulbură euforia lui Geder pentru 
prima oară de când încetaseră luptele. Privi 
clădirile şi străzile scufundate în noapte. În mod 
sigur tatăl său se speria de umbre. Nu avea de ce 
să se teamă. Câştigaseră. Lovitura de stat fusese 
împiedicată. 

Această lovitură de stat. De data asta. 

— Cred că nu se supără nimeni dacă mergem 
acasă, zise Geder. Am în gând un eseu care cred 
că te-ar interesa. 

Urmăresc nişte repere geografice şi le compar cu 
hărțile contemporane şi... 

— Nu la Rivenhalm, zise Lerer. 

Geder amuți. 

— Ar trebui să pleci din Anteea, zise tatăl său. 
Eşti mult prea implicat în nişte jocuri politice pe 
care nu le înțelegem. Mai întâi Vanaiul şi apoi 
asta? Ar trebui, pentru cel puţin un anotimp, să te 
duci undeva unde nu te pot ajunge. la câțiva 


servitori cu tine. O să-ți dau bani. Poţi să găseşti 
un loc liniştit şi retras. Pe la toamnă, probabil o să 
ştim mai bine cum stau lucrurile. 

— Bine, zise Geder. 

Se simţea foarte neînsemnat. 

— Şi, fiule! Nu spune nimănui încotro o iei. 


Dawson 


Simeon se plimba de colo-colo în fața lor. Chipul 
regelui era un amestec de şovăială şi hotărâre pe 
care Dawson îl mai văzuse numai la câinii de 
vânătoare când nu erau siguri cum să coboare o 
pantă, ştiind că, odată ce se porneau, n-aveau să 
se mai poată opri. Indiferent ce sfat ținuse vechiul 
său prieten în lunga noaptea care trecuse, el nu 
fusese chemat. Pe de altă parte, era sigur că nici 
Curtin Issandrian nu fusese. 

Sala de audienţe în care se aflau nu era cea 
folosită de obicei. Nu avea nici tapiserii, nici 
pernuțe moi de catifea, iar pereții îşi arătau 
cărămizile dezgolite. Nu erau nici covoare sau 
pernițe sub genunchii plecaţi ai supuşilor lui 
Simeon. Gărzile regale stăteau aliniate de-a lungul 
zidurilor, purtând săbii şi armuri care nici din 
greşeală n-ar fi putut fi luate drept ornamentale. 
Prinţul Aster stătea pe un tron argintat în spatele 
tatălui său. Se vedea limpede că băiatul plânsese. 

Curtin Issandrian îngenunchea în fața lui 
Dawson, de cealaltă parte a culoarului, palid şi 


tras la față. Alan Klin era alături. Canl Daskellin 
şi Feldin Maas reuşiseră amândoi să se sustragă 
atenției. Odderd Faskellin murise lovit de o 
săgeată în gât, iar ucigaşul lui era deja hrană 
muştelor în spânzurătoare. Geder Palliako, eroul 
de drept al zilei pentru că apărase poarta de est, 
părăsise deja oraşul. Dawson era singur. 

Galeriile supraetajate din spatele şi de deasupra 
lor erau pline ochi. Toţi nobilii, cu mic cu mare, 
erau aşezaţi pe scăunele joase, inconfortabile, în 
spatele unei frânghii întinse ce-i separa de 
audiența propriu-zisă. Femeile stăteau în galeria 
de sus şi printre ele, undeva în înghesuială, era 
Clara. Galeriile cele mai de sus erau rezervate de 
obicei celor mai onorați dintre supușii de rând ai 
regelui şi ambasadorilor străini. Astăzi erau goale. 

Regele se opri din umblat, dar Dawson nu-şi 
ridică privirea. 

— Toate astea trebuie să se încheie astăzi, spuse 
Simeon, cu vocea răsunându-i până în cele mai 
îndepărtate colțuri ale încăperii. Trebuie să se 
termine acum! 

— Da, Maiestate, zise Dawson luând un ton 
umil. 

O clipă mai târziu, Issandrian şi Klin îl imitară. 

— Anteea nu va păşi pe calea dragonului cât 
timp eu mă aflu pe Tronul Despicat, continuă 
Simeon. Intrigile astea meschine şi jocurile astea 
politice nu vor mai semăna confuzie şi dezbinare 
în imperiul care este inima acestei lumi. Mi-am 


pus viaţa în slujba sa şi, ca domn al vostru, vă cer 
să faceţi la fel. 

De data asta, când Dawson spuse „Da, 
Maiestate”, partida lui Issandrian vorbi odată cu 
el. 

— Sânge nobil a fost vărsat pe străzile 
Camnipolului. Săbii străine au fost scoase din teci 
pe străzile noastre, continuă regele. Nu mai 
contează dacă motivele din spatele acestora erau 
inocente. Trebuie să se dea socoteală! 

Cu coada ochiului, lui Dawson i se păru că-l 
vede pe Alan Klin pălind şi mai tare. 

— Aveţi ceva de declarat înainte să-mi anunț 
sentința? zise regele. Lord Kalliam? 

— Nu, Maiestate, spuse Dawson. Sunt un supus 
loial al Maiestăţii Sale şi al Tronului Despicat. 

— Lord Issandrian? 

— Maiestate, rosti Curtin Issandrian cu glas 
tremurător. Vreau să supun atenției Alteţei 
Voastre numai două lucruri. Mai întâi, rog ca 
Maiestatea Voastră să ţină cont că este posibil ca 
violențele de ieri să nu fi fost rezultatul intenţiei 
sau planurilor vreunuia dintre cei aici de față. Dar, 
dacă Alteța Voastră consideră că se impune o 
pedeapsă, o rog să-mi cruțe compatriotul. Ideea 
jocurilor pentru prințul Aster a fost a mea şi 
numai a mea. Nu doresc ca oameni nevinovați să 
sufere numai fiindcă sunt cunoştinţele mele. 

Era un discurs simpatic, îşi zise Dawson. Dar 
neinspirat. 


— Lord Issandrian, uiţi că asta nu este singura 
împrejurare în care neînțelegerile dintre tine şi 
casa Kalliam au dat naştere la violențe. Dacă 
doreşti să te oferi să fii făcut exemplu, o să mă 
gândesc, dar nu-ţi imagina că altcineva va putea 
găsi adăpost sub pulpana domniei tale. 

— Maiestate, zise Issandrian. 

În tăcerea ce urmă, Dawson închise ochii. Îl 
durea piciorul acolo unde greutatea îi apăsa 
carnea şi osul strivindu-le de podea, dar refuză să 
se  clintească. Ar fi fost sub demnitatea 
momentului să se foiască. 

— Dawson Kalliam, baron de Osterling Fells, 
rosti regele Simeon. Îţi dublez taxele datorate de 
moşiile tale pe următorii cinci ani. Nu vei fi prezent 
la curte cel puţin o jumătate de an şi nu ți se 
permite să strângi armată sau să angajezi 
mercenari fără permisiunea clară a coroanei. 

Dawson nu spuse nimic, ci doar se înclină şi mai 
adânc. Inima-i bătea mai iute, dar avu grijă să nu- 
şi trădeze neliniştea. 

— Curtin Issandrian, baron de Corsa, continuă 
regele. Coroana confiscă pământurile deținute 
până azi de tine la sud de râul Andriann şi eşti 
demis din funcțiile de Păzitor al Estinportului şi de 
Protector al Estului. Îți dublez taxele datorate 
pentru moşiile tale pe următorii cinci ani. Nu vei fi 
prezent la curte cel puţin o jumătate de an şi nu ţi 
se permite să strângi armată sau să angajezi 
mercenari fără permisiunea clară a coroanei. 


Dawson închise ochii. Se stăpâni cu greu să nu 
clatine din cap. Dezamăgirea îi apăsa stomacul de 
parcă ar fi înghițit o piatră. Judecata pronunțată 
asupra lui Klin avea să fie, inevitabil, la fel sau 
chiar mai puţin aspră. Şi, într-adevăr, regele 
Simeon îl trimise şi pe acesta în exil, în aceleaşi 
condiții, îi crescu taxele şi îi retrase câteva titluri 
fără importanță. Feldin Maas, oriunde s-o fi 
ascuns, scăpase chiar şi de asta. 

Când li se ceru să se ridice, Dawson îşi privi 
vechiul prieten. Regele său. Simeon era roşu la 
faţă şi respira precipitat, având încă pe chip o 
încruntare furioasă. În spatele lui, prințul Aster îşi 
ținea bărbia înălțată sfidător. Pentru o clipă, 
Simeon îl privi pe Dawson în ochi. Dacă dincolo de 
aparenta mânie a regelui va fi existat o sclipire, 
asta era singura recunoaştere pe care Dawson 
avea s-o primească. Gărzile regelui se dădură la o 
parte şi Simeon ieşi, urmat de Aster, iar la galerie 
larma vocilor izbucni cu forța unui tunet. Dawson 
privi dincolo de culoar, unde Issandrian şi Klin 
discutau între patru ochi. Klin părea năucit. 
Issandrian părea întristat şi Dawson se întrebă 
dacă nu cumva din acelaşi motiv ca şi el. 

— Lord Kalliam? 

Căpitanul gărzii regale era un bărbat înalt, lat în 
umeri, cu o față de buldog, ochi apoşi şi o privire 
care-şi cerea iertare. Dawson îl salută. 

— Excelenţă, trebuie să vă cer ca până la apus 
să vă aflați dincolo de porţi, zise omul. 


— Prevederea li se aplică şi celorlalți din casa 
mea? 

— Nu, Excelenţă. Ei pot rămâne dacă doresc. 

Dawson îşi masă genunchiul îndurerat. 
Căpitanul rămase o clipă în tăcere, în semn de 
respect, apoi se îndreptă către Issandrian ca să-i 
transmită, presupuse Dawson, acelaşi 
avertisment. Se întoarse pe călcâie şi ieşi. Holul 
exterior era din marmură neagră cu ferecături de 
argint. Soarele amiezii strălucea orbitor prin 
ferestrele înalte, neoblonite. Clara era deja acolo, 
aşteptându-l, cu Vincen Coe în spatele ei ca o 
umbră. Jorey se ivi la capătul holului şi porni iute 
către ei. Cizmele îi răsunau pe podeaua de piatră. 

— A mers chiar bine, după părerea mea, zise 
Clara. 

Dawson clătină scurt din cap. 

— A fost o farsă, draga mea, spuse el. A fost 
sfârşitul imperiului. 

Trăsura îi aştepta în stradă, cu caii fornăind 
nerăbdători, ca şi cum până şi animalele ar fi 
simțit schimbările din oraş. Alte o sută de echipaje 
asemănătoare  aglomerau străzile înguste, 
aşteptând ca nobilimea Anteei să se împrăştie din 
Turla Regelui. Toate făcură loc casei Kalliam. O 
întoarcere uşoară acasă era, prin tradiţie, 
respectul ultim ce i se oferea unui exilat. 

Roţile trăsurii răsunau pe caldarâmul denivelat. 
Nimeni nu încercă să spună ceva. Dawson privi 
prin fereastra laterală cum Turla Regelui dispărea 


după un colț. Traversară marea piață şi 
pătrunseră pe străzile oraşului. Porumbeii se 
ridicară stoluri-stoluri, dădură un ocol prin 
văzduh şi reveniră pe pământ. Apoi urmară Podul 
de Argint şi prăpastia adâncă a Diviziunii. Din 
forje şi cuptoare se înălța fum. 

Cu o zi în urmă, pe aceste străzi fusese vărsat 
sânge nobil. Astăzi totul arată ca de obicei, cu 
excepția câtorva ca el care ştiau ce ştiau. 

Acasă, servitorii aduseră scărița, ca de obicei. 
Dawson refuză ajutorul oferit. Bătrânul uşier tralg 
îl salută cu solemnitate. Înăuntru, servitorii 
pregăteau casa. Tapiseriile erau date jos, mobilele 
acoperite ca să fie protejate de praf. Îngrijitorul 
băgase deja câinii în cuştile lor de călătorie. 
Animalele  scânceau nedumerite şi nefericite. 
Dawson îngenunche alături şi-şi lipi mâna de 
gratii, lăsând câinii să-l adulmece şi să-i lângă 
degetele. 

— Pot să mai rămân eu, zise Jorey. 

— Aşa să faci, zise Dawson. N-o să am timp să 
pun totul în ordine înainte de plecare. 

— Unii servitori trebuie să rămână, dragă, zise 
Clara. Grădinile n-o să supraviețuiască fără 
grădinari care să le poarte de grijă. Iar fântâna din 
curtea cu trandafiri tot trebuie reparată. 

În cuşcă, unul dintre câini îşi ridică privirea spre 
Dawson. Marii lui ochi căprui erau calzi şi speriaţi. 
El întinse un deget şi-i mângâie botul. Un maxilar 
puternic, ce putea frânge dintr-o muşcătură 


spinarea unei vulpi, se frecă blând de mâna lui. 

— Fă cum crezi mai bine, Clara, zise el. Am 
încredere în tine. 

— Lord Kalliam! 

Vincen Coe îl salută grav. Dawson reuşi să-i 
răspundă printr-o înclinare din cap. 

— A venit lordul Daskellin, stăpâne, zise Coe. 
Este în salonul vestic. 

Dawson se ridică în picioare. Câinele scheună 
când îl văzu îndepărtându-se. Nu putea face 
nimic. N-avea ce altă alinare să-i ofere. În salon, 
Canl Daskellin stătea la geam, cu mâinile la spate 
ca un general care supraveghează un câmp de 
bătălie. Fumul pipei sale era bolnăvicios de dulce. 

— Canl, zise Dawson. Dacă vrei ceva de la mine, 
ar fi bine să fie ceva ce nu ia mult timp. N-am 
vreme pentru o partidă de cărți. 

— Am venit să-ți ofer simpatia şi felicitările mele. 

— Felicitări? Pentru ce?! 

— Am câştigat, zise Daskellin, întorcându-se de 
la geam şi înaintând prin încăpere. Ţi-ai jucat 
cărțile în mod strălucit. L-ai atras pe Issandrian 
într-un atac pe care nu-l putea duce până la capăt 
şi i-ai retezat complotul de la rădăcină. Acum e în 
dizgrație. Apropiaţii lui sunt exilați. Au pierdut 
pământuri şi titluri. Nu se ştie cine-l va lua pe 
prințul Aster ca pupil, dar nu va fi niciunul dintre 
ei. N-o să existe un consiliu al fermierilor pe timpul 
vieții noastre. Îmi pare rău că toate astea au venit 
cu un cost pentru tine, dar îţi jur că în lipsa ta 


numele îți va fi pomenit ca al unui erou. 

— La ce bun să câştigi bătăliile când ai pierdut 
războiul? zise Dawson. Ai venit aici ca să 
sărbătoreşti, Daskellin, sau aşa te bucuri tu de 
necazul altuia? 

— Să mă bucur? 

— Odderd Faskellin era laş şi fricos ca un 
iepure, dar avea sânge nobil. Omul ăsta a murit 
ieri! În Camnipol, ucis de mâini străine! Nu s-a mai 
întâmplat una ca asta de secole. Şi cum 
reacționează Simeon? Taxe mărite. Exiluri 
simbolice. Câteva proprietăți şi titluri 
neimportante mutate de colo-colo. 

Daskellin se rezemă de perete cu braţele 
încrucişate. Fum cenugşiu îi ieşea dintre buze şi 
din nări. 

— Şi ce-ai fi vrut să facă? 

— Să-i ucidă pe toți cu mâna lui. Să-i lege, să 
pună mâna pe spadă şi să le taie el însuşi capetele, 
spuse Dawson. 

— S-ar zice că deja îi simţi lipsa lui Palliako, 
spuse Canl cu răceală. 

Dawson nu-l luă în seamă. 

— O companie înarmată pe străzi? Asta-i trădare 
împotriva tronului şi dacă răspunzi la trădare 
altfel decât prin moarte e aproape ca şi cum te-ai 
preda. Şi-a pus masca asprimii şi n-a reuşit în 
felul ăsta decât să arate cât de înspăimântat este. 
Ar fi trebuit să-l vezi. Simeon, împăunându-se şi 
fumegând şi cerând să se pună capăt conflictului. 


Ai fi zis că-i un ciobănaş care ţipă la lupi ca să-i 
bage în sperieți. 

— Înspăimântat? De cine? 

— De puterea din spatele lui Issandrian. Se teme 
de Asterilhold, zise Dawson, după care îşi aținti un 
deget acuzator către Daskellin. Şi se teme de 
Coasta de Nord. 

Daskellin îşi arcui buzele într-o imitație de 
zâmbet şi îşi scoase pipa din gură. 

— Eu nu-s Coasta de Nord, dragă prietene, zise 
el. Şi dacă gândul la reacţiile altor curți şi regate 
l-a făcut pe regele Simeon să fie mai milostiv, a fost 
înțelept din partea lui. 

— Asta înseamnă să acorzi fiecărui proprietar de 
pământuri din regat permisiunea de a-şi împărți 
loialitatea în cât mai multe direcții, spuse Dawson. 
Atâta timp cât suntem mai în siguranță dând 
socoteală unei ducese din Asterilhold sau unei 
bănci din Coasta de Nord decât luând partea 
Anteei, Simeon n-o să aibă o curte regală proprie. 
Îşi doreşte atât de mult să împiedice imperiul s-o 
apuce pe calea dragonului, încât păşeşte taman pe 
ea. 

Daskellin îngenunche lângă cămin, ciocănindu- 
şi pipa de cărămizile mânjite de funingine. Căzu o 
ploaie de cenuşă. 

— Nu suntem de acord aici, zise el, dar între doi 
aliați pot să existe şi puncte de vedere diferite. Ai 
dreptate când spui că, deşi partida lui Issandrian 
a fost slăbită, regatul nu este în afara pericolului. 


Fie că mă crezi sau nu, am venit să te asigur că 
voi continua să lucrez în timpul exilului tău. 

— Vânzându-ne Băncii Medean? 

— Asigurându-mă că regele Simeon are suportul 
şi loialitatea de care are nevoie. 

— Ai vorbit ca un diplomat, zise Dawson. 

Daskellin se zburli, apoi, sub privirile lui 
Dawson, îşi stăpâni mânia. Îşi vâri pipa la centură 
şi se ridică. Mirosul de fum încă mai stăruia în 
cameră. 

— Este o zi nefastă pentru tine, zise Canl, aşa că 
o să iau cuvintele tale ca atare şi o să le ignor 
subînțelesul. Indiferent ce crezi, n-am venit să mă 
bucur de necazul tău. 

Cei doi se priviră un moment, cu tăcerea 
stăruind între ei. Canl Daskellin schiță un zâmbet 
trist şi ieşi, punând în trecere o mână pe umărul 
lui Dawson. Acesta îi ascultă paşii stingându-se, 
pierzându-se în rumoarea casei date peste cap de 
mutare. Mai rămase aşa un moment, privind pe 
fereastră fără să vadă copacii de dedesubt, care 
anunțau vara timpurie. Fără să audă păsările sau 
servitorii sau scâncetele câinilor. 

Se întoarse cu spatele. 


Dawson plecă într-o trăsură deschisă. Stătea pe 
bancheta din față, privind înapoi către oraş, cu 
Clara alături. Vincen Coe şedea pe capră lângă 
vizitiu. Căruţele cu bagajele aveau să vină mai 
încet, dar aveau să vină. Drumul către Osterling 


Fells urma să-i poarte preţ de jumătate de zi pe 
drumurile dragonului, jadul de sub roţile lor fiind 
mai neted decât străzile Camnipolului. 

— Nu există nicio şansă să ne întâlnim cu ei, 
nu? întrebă Clara. 

— Cu cine? 

— Cu vreunul dintre ei, zise Clara. Cu lordul 
Issandrian sau cu lordul Klin. Sau cu lordul Maas. 
Ar fi mult prea stânjenitor după părerea mea. 
Serios, ce poţi să zici într-o asemenea situaţie? Nu 
mă văd invitându-i să ia masa cu noi, iar să n-o 
fac ar fi nepoliticos. Crezi că ar trebui să-i spunem 
vizitiului să păstreze distanța dacă vede altă 
trăsură? Dacă putem să ne prefacem că nu ne-am 
dat seama cine sunt, formalităţile vor fi respectate. 
Afară doar dacă nu este Maas. Phelia e probabil 
distrusă de toate astea. 

În ciuda a tot ce se-ntâmplase, Dawson zâmbi. 
Luă mâna soţiei sale într-a lui. Degetele ei erau 
mai groase decât atunci când o întâlnise pentru 
prima oară. Ale lui erau mai aspre. Timpul îi 
schimbase pe amândoi în anumite privințe, în 
timp ce în altele îi lăsase neatinşi. Din prima zi a 
căsniciei lor, ba chiar de dinainte, el ştia că lumea 
pe care o vedea ea era diferită de a lui. Era unul 
dintre motivele pentru care o iubea. 

— Sunt sigur că n-o să dăm peste niciunul, zise 
el. Issandrian şi Klin n-o s-o ia pe drumul ăsta, iar 
Maas n-are de ce să plece de la curte. Deocamdată. 

Clara suspină şi-şi puse capul pe umărul lui. 


— Bietul meu soț, zise ea. 

El îşi întoarse uşor gâtul şi-o sărută pe păr chiar 
deasupra urechii, apoi îi cuprinse umerii cu 
braţul. 

— N-o să fie chiar aşa de rău, spuse el, 
încercând să dea impresia că într-adevăr credea ce 
spunea. Anul ăsta am ratat iarna la Osterling 
Fells. Asta o să fie ca o compensație. O să ne 
petrecem vara acasă, o să dăm fuga la Camnipol 
pentru închiderea curții şi apoi o să ne întoarcem 
înapoi să iernăm. 

— Dar putem? întrebă Clara. Am putea rămâne 
acolo până se termină iarna, dacă aşa vrei. Nu 
trebuie să facem două drumuri. 

— Nu, iubito, zise el. Nu mă întorc doar ca să 
asist la parada de toamnă. O să vreau oricum să 
văd cum s-au împărțit cărțile la curte înainte să 
vină iarna. Doar dau impresia că-ţi fac pe plac. De 
fapt, sunt un mistreţ egoist. 

Clara chicoti. După câțiva kilometri, începu să 
sforăie uşurel. Observând asta, Coe îi întinse tăcut 
o pătură de lână şi Dawson o înveli pe Clara fără 
s-o deştepte. În urma lor, soarele cobora, 
înroşindu-se. Umbre se revărsau asupra ținutului 
şi păsările înserării îşi anunțau prezența prin 
triluri zgomotoase. 

Dawson părăsea câmpul de luptă, dar bătălia 
avea să continue fără el. Issandrian, Maas, Klin. 
Nu fuseseră ucişi. Nici nu acţionaseră singuri. 
Maas şi aliaţii lui de la curte aveau să facă tot ce 


le stătea în puteri ca să-şi reabiliteze din nou 
numele. Daskellin avea, fără îndoială, să preia 
conducerea grupului lui Dawson sau cel puţin al 
acelei părți care-l putea înghiți pe micuțul bancher 
din Coasta de Nord. Simeon avea să danseze între 
spadele trase, spunându-şi că în ochiul furtunii 
exista un echilibru care putea fi atins, că putea 
păstra pacea cu condiţia să nu se opună niciodată 
în mod deschis. 

Un rege slab putea supraviețui dacă avea curteni 
credincioşi, dar alungându-i de Dawson, Simeon îl 
exilase pe singurul om care-i susținuse sincer 
cauza. Nimic bun nu se putea întâmpla. Curtea 
era dusă de nas de nişte oameni care aveau 
propriile lor planuri. Nişte idioţi cu vedere îngustă, 
preocupaţi numai de propriul lor bine. 

Acum ar fi fost nevoie de un miracol care să-l 
reabiliteze pe regele Simeon. Singura speranţă a 
regatului era ca prințul Aster să fie trimis ca pupil 
unei familii care putea să-l înveţe ce înseamnă 
regalitatea mai bine decât regele însuşi. Pentru o 
clipă, Dawson îşi permise o fantezie în care îl lua 
pe prinţ sub aripa sa şi-l învăța ceea ce Simeon nu 
era capabil. Clara  murmură în somn, 
înfăşurându-se mai bine în pătură. 

Soarele cobora spre orizont, zidurile şi turnurile 
Camnipolului pierzându-se în vâlvătaia sa. Pentru 
o clipă, Dawson îşi imagină că vedea lumina unui 
imens incendiu. Nu un apus de soare, ci 
Camnipolul în flăcări. Imaginea avea forța unei 


profeţii. 

Idioți cu vedere îngustă, preocupaţi numai de 
propriul lor bine. Un oraş în flăcări. 

Dawson se întrebă în treacăt unde o fi dispărut 
Geder Palliako. 


Cithrin 


Cafenelele avuseseră dintotdeauna locul lor în 
arta afacerilor. În porturile reci ca Stollbourne şi 
Rukkyupal, negustorii şi căpitanii de corăbii se 
aplecau deasupra meselor mozaicate, încălzindu- 
şi mâinile înmănuşate pe ceştile aburinde şi 
urmărind soarele iernatic cum apune pe la 
amiază. Lângă apele vaste şi luminate de lună ale 
lui Miwaji, clanuri de sudici nomazi sorbeau din 
căni o băutură abia mai subţire ca noroiul, 
recitând versuri printre târguieli aprige asupra 
unor averi în argint şi mirodenii. Pretutindeni în 
lumea lăsată de dragoni, comerțul şi cafeaua 
mergeau mână în mână. 

Sau cel puțin aşa stăteau lucrurile în poveştile 
magistrului Imaniel. Cithrin nu fusese niciodată 
dincolo de Vanai, iar banca locală îşi derula toate 
afacerile la sediu. Totuşi, când veni vremea, 
Cithrin alese o cafenea micuță, cu o cameră 
separată în spate şi cu mese rudimentare de lemn 
în stradă. Se afla peste drum de Piaţa Mare, aşa 
că putea să stea aproape de fierberea comerțului 
local fără să fie nevoită să facă afaceri la una dintre 


tarabele acelea itinerante. Proprietarul cafenelei — 
maestro Asanpur -— era un cinnai foarte bătrân cu 
un ochi lovit de albeaţă şi un talent vecin cu magia 
când venea vorba de prepararea cafelei. Fusese 
cum nu se poate mai fericit să primească o chirie 
modestă, care-i dădea lui Cithrin dreptul la 
intimitatea cămăruțţei lui dosnice. Dacă afară era 
înnorat, putea sta în sala comună, bând cafea şi 
ascultând bârfele. Dacă ieşea soarele, se instala la 
una dintre măsuţele vopsite în alb din stradă ca 
să urmărească mulțimea care se perinda prin 
Piața Mare. 

Dacă totul mergea bine, cafeneaua lui maestro 
Asanpur avea să devină cunoscută drept centrul 
tranzacţiilor bancare şi comerciale ale oraşului. 
Cu cât avea să fie mai faimoasă, cu atât mai mulți 
oameni aveau s-o frecventeze, aducând cu ei veşti 
şi bârfe şi speculaţii. Cithrin ştia că propria ei 
prezenţă era un început bun, dar că nu avea, cel 
mai probabil, suficient timp să lase lucrurile să-şi 
urmeze cursul. Mai degrabă mai devreme decât 
mai târziu, adevărata Bancă Medean avea să vină 
să investigheze noua filială şi, când avea să se 
întâmple asta, filiala trebuia să fie incredibil de 
prosperă. 

Ceea ce, pe termen scurt, presupunea o mică 
înşelătorie nevinovată. 

Cithrin văzu reacțiile provocate de sosirea lui 
Cary chiar înainte s-o vadă pe femeie. De-a lungul 
pieţei, privirile se întoarseră ca şi cum un vânt ar 


fi trecut peste un lan de grâu, apoi se îndepărtară 
numai pentru a reveni, mai discret, la obiectul 
atenţiei lor. Cithrin îşi bău cafeaua, prefăcându-se 
că n-o observă pe femeia misterioasă care traversa 
piața îndreptându-se către marile gherete din care 
gărzile reginei administrau Piaţa Mare. Cary 
alesese ruta cea mai lungă cu putinţă, 
permițându-i astfel lui Cithrin să-i admire 
costumul. Croiala era elasseană, dar mătasea 
drapată şi voalul cu mărgele te trimiteau cu 
gândul la Lyoneia. Bijuteriile ce o împodobeau 
erau din rezerva lui Cithrin, şi dacă le-ar fi vândut 
ar fi putut cumpăra cafeneaua de două ori. În 
ansamblul său, costumul vorbea despre comerţul 
de pe Marea Interioară, cu o autenticitate 
inspirată de călătoriile maestrului Kit în regiune. 
Nu era o apariţie prea des întâlnită în Birancour şi 
combinaţia de bogăţie şi exotism atrăgea atenția 
mai bine decât un cântec. Hornet şi Smit veneau 
în urma eci în armuri de piele, cu aroganţa pe care 
o deprinsesem cât timp escortaseră convoiul, greu 
de deosebit de nişte soldați autentici. 

Cary ajunse la gheretă şi i se adresă uneia dintre 
gărzi. Erau prea departe ca să audă ce vorbeau, 
dar postura soldatului era grăitoare. Acesta făcu 
semn spre cealaltă parte a pieţei, către Cithrin şi 
cafenea. Cary se înclină în semn de mulțumire şi 
se întoarse, mergând fără grabă. Când ajunseră 
destul de aproape ca să-şi vorbească, Cithrin se 
ridică de la masă. 


— E de-ajuns? întrebă Cary. 

— E perfect, zise Cithrin. Vino cu mine. 

Îi conduse pe actori prin sala comună, a cărei 
duşumea de lemn trosni sub greutatea lor. 
Interiorul cafenelei consta dintr-o serie de mici 
camere despărțite de arcade joase. Ferestrele 
aveau obloane din lemn sculptat, care îmbogăţeau 
briza cu aroma lor de cedru. O tânără kurtadamă 
aşezată în capătul încăperii cânta discret la harpă, 
scoțând note delicate ca un murmur. Într-una 
dintre încăperi, un pursânge care discuta agitat cu 
un sudic cu ochi mari se opri şi se holbă la Cary 
şi la gărzile ei. Cithrin prinse privirea lui maestro 
Asanpur şi ridică două degete. Bătrânul făcu semn 
că a înțeles şi se apucă să macine boabele 
necesare pentru două ceşcuţe. Cithrin voia ca toți 
privitorii să ştie că femeia cu îmbrăcăminte exotică 
era o persoană pe care Banca Medean o onora. 
Pătrunseră în intimitatea camerei ei închiriate. 

— Deci asta este? zise Smit după ce uşa se 
închise scârțâind în urma lor. Credeam c-o să fie 
mai mult. 

Cithrin se aşeză la măsuţă. Era loc suficient şi 
pentru ceilalți, dar, în loc să se aşeze, Hornet se 
duse la fereastra subțire pentru a privi aleea de 
dincolo de sticla albastră şi aurie. Cary începu să 
îşi scoată bijuteriile de împrumut, iar Cithrin trase 
de sub scaun caseta de valori din fier, odată cu 
micuțul covoraş roşu pe care era pusă ca să nu 
zgârie podeaua. 


— N-am nevoie de prea multe lucruri aici, spuse 
Cithrin. Un registru, nişte mărunțiş. Nu-i ca şi 
cum le-aş da oamenilor sume foarte mari zilnic. 

— Dar nu asta-i ideea? întrebă Cary întinzându- 
i o brățară împodobită cu smaralde şi rubine. Să 
scapi de toate astea? 

— Nu dându-le gratis ca pe bomboane, spuse 
Cithrin. Într-un oraş există un număr limitat de 
investiții bune. Trebuie multă osteneală ca să afli 
care-s alea. Aici este locul unde discut cu oamenii. 
Negociez acorduri, semnez contracte. Totul se 
aranjează aici şi nu vreau să am gărzile în jur, 
intimidând lumea. 

— De ce nu? întrebă Hornet. Eu aşa aş face. 

— Cred că-i mai bine ca oamenii să se simtă în 
largul lor, zise Cary şi la uşă se auzi un ciocănit 
uşor. 

Smit îi deschise lui maestro Asanpur, care ducea 
o tavă cu două ceşcuţe de culoarea osului. Cithrin 
descuie caseta de fier. În timp ce maestro Asanpur 
o servea pe Cary cu cafea, Cithrin înveli bijuteriile 
în cârpe moi şi le puse în cutie, alături de registrul 
îmbrăcat în piele roşie şi de punguţa cu mărunțiş. 
Lacătul era rudimentar, dar solid, iar cheia, de o 
greutate liniştitoare la capătul şnurului din piele. 
Cithrin puse cheia bine. Cary sorbi din cafea şi 
scoase un mic sunet apreciativ. 

— Un alt avantaj al locului ăstuia, zise Cithrin. 

— Nu putem să mai stăm, spuse Hornet. 
Maestrul Kit vrea să jucăm Tragedia celor patru 


vânturi înainte de sosirea corăbiilor cu mărfuri din 
Narinisle. 

— O să finanţezi una? întrebă Cary. 

— O corabie sau o tragedie? întrebă Cithrin. 

— Oricare. 

— Nu, zise ea. 

De fapt, Cithrin se tot gândise la corăbiile cu 
mărfuri din Narinisle. 

Secretul unei mari averi era să cunoşti tiparele 
comerțului. Keshetul şi Putui aveau măslini şi vin 
cât să sature toate oraşele din lume, dar nicio 
mină de aur, iar fierul se găsea în ţinuturi 
neprietenoase şi lipsite de drumuri, la care era 
foarte greu de ajuns. Lyoneia avea soiuri fabuloase 
de lemn şi condimente, dar se chinuia să cultive 
suficient grâu cât să-şi hrănească oamenii. 
Syramysul Îndepărtat, cu mătăsurile şi vopselurile 
sale, cu magia şi tutunul său, promitea cele mai 
rare mărfuri din lume, dar transportul maritim era 
atât de nesigur, încât pe drumul într-acolo mai 
multe averi fuseseră pierdute decât câştigate. 
Oriunde exista un dezechilibru, şi cea mai sigură 
cale spre profit era să intermediezi între o resursă 
valoroasă şi persoanele care o preţuiau. 

Pe uscat, asta însemna controlul asupra 
drumurilor dragonilor. Nicio construcție umană 
din piatră şi mortar nu era pe măsura rezistenței 
jadului dragonilor. Toate marile oraşe se 
dezvoltaseră acolo unde se dezvoltaseră din 
pricina dispunerii unor drumuri construite pe 


vremea când omenirea era o singură rasă, iar 
stăpânii lumii zburau purtaţi de aripi mari 
solzoase. Dragonii nu se coborau decât rareori la 
a merge pe asemenea drumuri, dac-o făcuseră 
vreodată. În imperiul acum prăbuşit acestea 
fuseseră echivalentul scării servitorilor şi, în cazul 
comerțului pe uscat, ele determinau fluxul 
banilor. 

Dar marea cea fără de poteci, putea fi 
redesenată. 

În fiecare toamnă, corăbiile din sud încărcau 
ovăz şi ulei, vin, piper şi zahăr, şi căpitani 
aventuroşi sau suficient de disperaţi, plătiți în aur, 
porneau către nord. Coasta de Nord, Hallskarul, 
Asterilholdul, ba chiar şi coasta nordică a Anteei 
cumpărau aceste bunuri, de multe ori mai ieftin 
decât aceleaşi sortimente care călătoriseră pe 
uscat. Navele comerciale puteau să ia o 
încărcătură din aceste porturi - cod sărat din 
Hallskar, fier şi oțel din Asterilhold şi Coasta de 
Nord - dar cei mai mulți se mulțumeau să-şi 
încaseze banii şi să pornească în grabă către 
porturile din Narinisle, unde aşteptau sosirea 
transporturilor maritime de marfă din Syramysul 
Îndepărtat. Acesta era pariul cel mare. 

Un capriciu al vânturilor şi curenților făcuse ca 
națiunea insulară din Narinisle să reprezinte cel 
mai la îndemână port final pentru corăbiile din 
Syramysul Îndepărtat şi, dacă o navă comercială 
reuşea să-şi schimbe încărcătura şi banii pe marfa 


proaspăt sosită din tărâmurile acelea îndepărtate, 
un investitor îşi putea tripla banii. Dacă nu, risca 
să-şi vadă corabia revenind din Narinisle numai 
cu ceea ce putea fi cumpărat de pe piața locală, 
obținând un profit considerabil mai mic, asta dacă 
şi prețurile îl avantajau. Sau vasul putea să cadă 
pradă piraților ori să se scufunde, caz în care toată 
marfa fie era complet pierdută, fie putea fi 
răscumpărată la prețuri exorbitante şi cu o 
încetineală glacială de la înecați. 

Şi când navele reveneau în porturile lor din sud, 
iar averile celor care le finanțaseră creşteau sau se 
micşorau în mod corespunzător, sponsorizarea 
acestei flote a aurului şi condimentelor, care 
naviga laolaltă fără să aibă o alianţă şi fără să 
răspundă aceluiaşi steag, se reconfigura. O casă 
care pariase pe o singură corabie şi avusese 
succes putea câştiga suficient cât să angajeze şase 
nave în anul următor. Cineva a cărui corabie 
dispăruse se chinuia să supraviețuiască în noua 
situaţie, cu averea diminuată. Dacă fusese înțelept 
şi-şi asigurase investiția, putea recâştiga suficient 
cât să facă o nouă încercare apelând la o persoană 
ca Cithrin. 

Probabil corăbiile plecaseră deja din Narinisle. În 
curând, cele şapte vase care ridicaseră ancora cu 
un an în urmă din Porte Oliva aveau să se întoarcă 
şi, nu după mult timp, cineva avea să vină s-o 
întrebe dacă banca îi putea oferi o asigurare 
pentru a finanța o navă în anul următor. Neştiind 


care erau cei mai buni căpitani, neştiind care erau 
familiile cel mai bine poziționate ca să cumpere o 
încărcătură bună, avea să fie silită să lucreze 
bazându-se pe instinct. Dacă accepta toți 
solicitanții, în mod sigur avea să-şi asume 
numeroase riscuri. Dacă nu accepta pe nimeni, 
banca ei nu avea nicio şansă să prospere şi ea n- 
avea să aibă ce să arate companiei-mamă. Din 
asemenea riscuri se compunea viața ei de acum. 

Să pariezi la luptele de câini părea o afacere mai 
sigură. 

— Vreo câteva contracte de asigurare poate, zise 
Cithrin, mai degrabă pentru sine decât pentru 
Cary şi pentru ceilalți. Finanţări parțiale în câțiva 
ani, dacă treaba merge bine. 

— Asigurare. Finanţare. Care-i diferența? 
întrebă Smit. 

Cithrin scutură din cap. Era ca şi cum ar fi 
întrebat-o care este diferența dintre un măr şi un 
peşte: nici nu ştia de unde să înceapă. 

— Cithrin uită că nu toți am crescut într-o 
bancă, spuse Cary şi dădu pe gât ce mai rămăsese 
din cafea. Dar trebuie să plecăm. 

— Anunțţaţi-mă când e gata noua piesă, spuse 
Cithrin. Aş vrea să vin s-o văd. 

— Vezi? zise Smit. i-am zis eu c-o să avem un 
patron. 

Plecară pe alee, transformați din misterioasa 
femeie de afaceri şi gărzile ei în actori de stradă. 
Cithrin îi urmări îndepărtându-se prin fereastra a 


cărei sticlă le distorsiona siluetele. Un patron. 
Adevărul era că nu mai putea să dirijeze publicul 
împreună cu Cary şi Mikel. Probabil că nu mai 
putea nici să meargă la o tavernă cu Sandr. 
Cithrin bel Sarcour, capul Băncii Medean din 
Porte Oliva, să bea cu un actor oarecare? Ar fi avut 
un efect îngrozitor asupra reputației băncii şi a ei 
personal. 

Gândul o făcu să se simtă singură şi asta avea 
prea puțin de-a face cu Sandr. 

Când, căpitanul Wester îşi făcu apariția, o oră 
mai târziu, Cithrin era în stradă, aşezată la aceeaşi 
masă la care o găsise Cary. O salută şi se aşeză în 
fața ei. Lumina soarelui îi scotea în evidenţă firele 
cărunte din păr, dar în acelaşi timp îi făcea ochii 
mai luminoşi. Îi întinse peste masă o bucată de 
pergament. Ea privi cuvintele şi cifrele, dând 
aprobator din cap. Chitanţa părea în regulă. 

— Cum a mers? întrebă ea. 

— N-au fost probleme, zise el. Tutunul este în 
dugheana vânzătorului. A strâmbat din nas cu 
privire la vreo câteva frunze, dar i-am zis că fie-l ia 
pe tot, fie deloc. 

— Nu trebuia să facă asta, zise Cithrin. Ar fi 
trebuit să negocieze cu mine. 

— Cred că i-am spus ceva de genul ăsta. A 
acceptat marfa. Piperul şi nucşoara o să fie 
transportate mâine. O să se ocupe Yardem şi vreo 
doi dintre oamenii noi. 

— Este un început, zise Cithrin. 


— Vreo veste din Carse? întrebă Marcus. 

Întrebarea părea aproape degajată. 

— Am trimis o depeşă, zise Cithrin. Am folosit 
vechiul cifru al magistrului Imaniel şi un curier 
lent, dar mă aştept s-o fi primit până acum. 

— Şi ce le-ai zis? 

— Că filiala şi-a depus actele de înființare şi 
începe să funcționeze aşa cum am plănuit 
împreună cu magistrul Imaniel, zise Cithrin. 

— Deci nu le-ai spus adevărul. 

— Scrisorile se mai rătăcesc. Curierii iau bani ca 
să le desfacă şi să le copieze. Nu mă aştept s-o 
intercepteze nimeni, dar dacă se va întâmpla una 
ca asta, o să arate exact cum trebuie. 

— Şi ai vreun motiv pentru care ai ales un curier 
lent? 

— Vreau să am timp să pun lucrurile în ordine 
înainte să vină ei, zise Cithrin. 

— Văd. Cred că ar trebui să... 

O umbră mai densă decât cea a unui nor se 
abătu asupra mesei. Absorbită de conversație, nu- 
l văzuse pe bărbat apropiindu-se, aşa că acesta 
păru să fi răsărit din pământ. Mai înalt decât 
căpitanul Wester, dar nu la fel de înalt ca Yardem 
Hane, purta o tunică de lână şi pantaloni, o mantie 
groasă, vopsită în albastru, care-l apăra de 
răcoarea primăverii, şi un colan oficial de bronz. 
Trăsăturile lui erau predominant de pursânge, dar 
era suficient de zvelt şi de blond ca să fi putut avea 
un bunic cinnai. 


— lertaţi-mă, zise el cu o politețe scrupuloasă. 
Mă adresez lui Cithrin bel Sarcour? 

— Da, zise Cithrin. 

— Sunt trimis de guvernatorul Siden, spuse 
omul. 

Frica-i tăie răsuflarea. Descoperiseră falsul. 
Trimiteau gărzile. Îşi drese glasul şi zâmbi. 

— E vreo problemă? întrebă ea. 

— Nicidecum, zise mesagerul şi scoase o 
scrisorică — o hârtie netedă împăturită grijuliu, cu 
marginile cusute şi sigilate. Dar guvernatorul mi- 
a sugerat să aştept în cazul în care doriți să 
răspundeți. 

Cithrin luă hârtia, neştiind încotro să se uite: la 
ea, la mesager sau la căpitan. După un timp care 
i se păru mult prea lung, îşi veni în fire. 

— Dacă-i spui lui maestro Asanpur că ai venit la 
mine pentru afaceri, o să se ocupe de confortul 
tău. 

— Sunteţi foarte amabilă, doamnă magistru. 

Cithrin aşteptă până când omul dispăru 
înăuntrul cafenelei înainte să rupă cusătura. 
Sfâşie hârtia cu un şuierat. Tremurând uşor, 
întinse pagina desfăcută pe masă. Scrisul era 
frumos, opera unui scrib profesionist. „Către 
Magistra  Cithrin bel Sarcour, vocea şi 
reprezentantul Băncii Medean în Porte Oliva, Eu, 
Idderrigo Bellind Siden, Prim-Guvernator al Porte 
Oliva prin împuternicirea specială a Maiestăţii 
Sale” şi aşa mai departe. Degetele ei alunecară în 


josul paginii. „Solicit atenția dumneavoastră în 
calitate de voce a comerțului şi de cetățean al Porte 
Oliva, cu privire la anumite aspecte cruciale 
privind binele şi prosperitatea oraşului” şi tot aşa. 
Apoi, ajunsă aproape la finalul paginii, Cithrin se 
opri. 

Solicitarea şi aranjamentul unor operațiuni 
comune privind securitatea flotei comerciale 
maritime în anul următor... 

— Zeule! exclamă ea. 

— Ce e? întrebă căpitanul Wester. 

Vocea-i era joasă şi calmă. Părea pregătit s-o 
audă spunând că trebuie să-l ucidă pe mesager şi 
să fugă din oraş. Cithrin înghiți ca să-şi alunge 
nodul din gât. 

— Dacă înțeleg bine ce citesc, zise ea, 
guvernatorul ne cere să-i facem o ofertă în vederea 
unei operațiuni comune cu oraşul pentru a 
escorta corăbiile de mărfuri din Narinisle. 

— Aha, zise Wester, apoi adăugă: Ştii că n-am 
înțeles nimic din ce-ai zis, nu? 

— Vrea să organizeze o flotă. Nave de război care 
să se asigure că negustorii ajung cu bine la 
destinație şi-napoi. Şi caută pe cineva cu suficienți 
bani ca să finanţeze aşa ceva. 

— Adică noi? 

— Nu, zise ea, în timp ce mintea-i calcula 
implicaţiile cu o precizie şi un calm straniu. O să 
vrea să primească propuneri din mai multe părți, 
dar ne invită şi pe noi să intrăm în competiție. Cere 


Băncii Medean să facă o propunere de finanțare a 
unei flote a oraşului. 

Căpitanul scoase un mormăit de parcă ar fi 
înțeles. Mintea lui Cithrin era deja la kilometri 
distanță, calculând rapid. Dacă Porte Oliva se 
putea transforma într-un port mai atrăgător decât 
Oraşele Libere, mai multe corăbii aveau să accepte 
contracte de aici. Ratele asigurărilor urmau să 
scadă, pe măsură ce afacerea avea să pară mai 
puțin riscantă. Asta avea să aducă prejudicii 
tuturor celor care făceau afaceri numai în 
domeniul asigurărilor. Maccia o să se înfurie, iar 
Cabrai n-avea să reacționeze prea bine dacă 
escorta ajungea până acolo. Se întrebă care erau 
şansele unor represalii directe împotriva navelor 
din escortă. 

— Ăsta-i genul de lucruri pe care s-ar presupune 
că trebuie să-l facem? o întrebă Wester de undeva 
din altă lume. 

— Dacă primim noi însărcinarea şi ne achităm 
bine de ea, o să avem legături în tot sudul şi un 
oarecare control pe Marea Interioară. O să avem 
de oferit companiei-mamă ceva mai valoros decât 
o căruţă plină cu aur, zise Cithrin. N-au cum să 
obiecteze față de operaţiunea asta. 

— Deci e ceva ce am putea face. 

Gheara din stomacul lui Cithrin era tot acolo, 
dar ceva se schimbase. Se pomeni zâmbind. Cu 
gura până la urechi chiar. 

— Câştigăm asta şi câştigăm totul, zise ea 


ridicând scrisoarea. 


Întâlnirea din palatul guvernatorului avea aerul 
unui eveniment informai. Vreo şase bărbați şi 
femei şedeau într-o grădină. Gărzile turnau apă 
aromată şi vin cu mirodenii. 

Guvernatorul era un omuleț cu o burtă 
respectabilă şi care începuse să chelească. Îşi 
trata toți oaspeții cu politeţe şi amabilitate, fiind, 
din această cauză, inutil ca indicator al 
importanței persoanelor prezente. Sperase să 
găsească indicii în comportarea lui, urmărind cu 
cine anume vorbea mai mult. Dar nu-i rămăsese 
decât să-şi dea cu presupusul. 

La reuniune participa un kurtadam bătrân, cu 
blană încărunțită pe față, gât şi spinare, care 
reprezenta un cartel întemeiat de breasla 
corăbierilor şi două case de comerț locale. Un 
cinnai cu puțin cam prea mult fard în obraji se 
dovedi a fi patronul unei companii de mercenari 
suficient de mare ca să se poată vinde şi unor regi. 
Stând singură sub coroana răsfirată a unui 
palmier, o tralgă bea apă şi ronțăia creveţi, 
ascultând tot ce se vorbea cu o concentrare care o 
descumpăni pe Cithrin. Toţi aveau planuri şi 
istorii, interese şi slăbiciuni. Magistrul Imaniel ar 
fi putut trage concluzii dintr-o singură privire. Sau 
cel puțin ar fi făcut nişte presupuneri bazându-se 
pe experienţă. Dar Cithrin încă era cu un an prea 
tânără ca să-şi poată revendica moştenirea. Vinul 


era excelent. Conversaţia prietenoasă şi veselă. Se 
simțea ca şi cum ar fi înotat într-un ocean cald, 
aşteptând ceva care să se ridice la suprafaţă, s-o 
înhaţe de picior şi s-o tragă în adâncurile reci. 

Nici faptul că toţi o priveau ca pe o ciudăţenie nu 
o ajuta să se destindă. Vocea şi reprezentantul 
Băncii Medean, nou-venită în oraş, dând peste cap 
planurile tuturor. Niciunul dintre ei nu se 
aşteptase ca ea să fie un jucător în acest joc, îşi 
zise Cithrin. Îi lipseau cunoştinţele necesare 
pentru a înțelege intrigile politice în desfăşurare în 
această curte, cu cintezele ei viu colorate şi cu 
lespezile încălzite de soare, dar avea şi ea propriile- 
i secrete. Cu cât rămânea mai mult timp un mister 
pentru ei, cu atât mai bine putea înţelege jocul. Îi 
dădu unei gărzi paharul gol şi luă altul. Vinul 
ținea frica la distanţă. 

— Magistra bel Sarcour, zise guvernatorul 
ivindu-se lângă ea. Aţi fost în Vanai, nu? Înainte 
de atacul anteenilor. 

— Am plecat chiar înainte de asta, zise Cithrin. 

— Aţi fost norocoasă c-ați scăpat, zise femeia 
tralgă. 

Vocea-i era la fel de profundă ca a lui Yardem 
Hane, dar îi lipsea căldura. 

— Am fost, zise Cithrin, pe un ton politicos şi 
neutru. 

— Ce ziceți de soarta oraşului? o întrebă 
guvernatorul. Cithrin se aşteptase la întrebare şi 
avea răspunsul pregătit. 


— Anteca are o lungă istorie de amestecuri 
armate în Oraşele Libere, zise ea. Magistrul 
Imaniel şi cu mine ne aşteptam ca Vanaiul să fie 
ocupat cu un anotimp mai devreme decât s-a 
întâmplat. Că anteenii nu aveau intenția să 
păstreze oraşul a devenit clar abia cu câteva 
săptămâni înaintea sosirii lor. 

— Credeţi că au avut de la început intenţia de a 
distruge Vanaiul? întrebă un bărbat aflat în 
spatele guvernatorului. 

Avea trăsăturile unui pursânge, dar o piele aurie 
a cărei asprime îi amintea lui Cithrin de un jasuru. 
Ochii îi erau de un verde surprinzător. Îl chema 
Qahuar Em şi vorbea în numele unui grup din 
ținuturile nordice ale Lyoneiei, care era în parte 
asociație comercială, în parte trib nomad. 
Judecând după înfăţişare, Cithrin presupuse că 
era pe jumătate jasuru, ceea ce nu crezuse că era 
posibil. 

— Aveam o bănuială, îi răspunse ea. 

— Dar de ce a făcut Tronul Despicat una ca 
asta? întrebă guvernatorul. 

— Pentru că sunt o adunătură de sălbatici 
nordici neevoluațţi şi setoşi de sânge, spuse tralga. 
Abia-s mai breji decât maimuţele. 

— Povestea pe care am auzit-o eu a fost că 
incendierea a luat pe toată lumea prin 
surprindere, până şi pe regele Simeon, zise 
mercenarul cinnai. Comandantul local a tratat 
toată acțiunea ca pe un soi de piesă de teatru 


politic. 

— Asta nu contrazice ideea mea despre 
maimuţele-înarmate-cu-săbii, zise femeia tralgă şi 
guvernatorul chicoti. 

— Nu mă miră că sunt mai multe interpretări, 
spuse Cithrin. Dar, dacă mă veţi ierta, eu sunt 
mulțumită că am acționat pe baza informaţiilor pe 
care le-am avut. 

— Am auzit zvonuri potrivit cărora Komme 
Medean şi-ar fi mutat interesul către nord şi în 
special către Anteea, zise kurtadamul cel cărunt. 
Mi se pare cam straniu să-l vedem luând o poziţie 
atât de activă în sud. 

Cithrin se simţi cuprinsă de îngrijorare. Dacă 
banca intervenea în statele din nord — Anteea, 
Asterilhold, Hallskar şi Sarakal — era posibil ca ea 
să-i fi stricat jocurile înființând o filială la capătul 
celălalt al continentului. Nu era pregătită să 
discute despre asta, aşadar conversaţia trebuia 
îndepărtată cât mai iute de la acest subiect. Zâmbi 
aşa cum îşi imagină că ar fi făcut-o magistrul 
Imaniel. 

— Există oare interese pur nordice? întrebă ea. 
Narinisle se află în nord şi se pare că ne preocupă 
pe toți. 

Atmosfera din curte păru să încremenească. 
Extrăsese sensul ascuns sub flecăreala lor şi-l 
pusese pe masă. Se întrebă dacă nu cumva fusese 
nepoliticoasă, aşa că zâmbi sorbindu-şi vinul, 
purtându-se de parcă ar fi făcut-o intenționat. 


Qahuar cel pe jumătate jasuru îi zâmbi înclinând 
din cap, ca şi cum Cithrin ar fi marcat un punct 
într-un joc. 

— Narinisle o fi în nord, zise kurtadamul cărunt, 
dar problemele sunt toate în sud, nu? Regele 
Sephan şi flota lui neoficială de pirați. 

— Sunt de acord, zise cinnaiul căpitan de 
mercenari. Singura cale pentru a face comerţul 
sigur este să fie de acord cu asta şi Cabralul. Şi 
problema asta nu poate fi rezolvată numai pe apă. 

Tralga scoase un mormăit şi lăsă deoparte 
crevetele pe care-l ronțăia. 

— Doar nu continui să susții că ar trebui să 
adunăm o forță armată pe uscat ca să protejăm 
corăbiile, nu? zise ea. Dacă Porte Oliva porneşte 
un război pe uscat cu Cabralul, regina o să ne dea 
foc în semn de scuze față de regele Sephan, chiar 
mai iute decât au ars anteenii Vanaiul. Suntem un 
oraş, nu un regat. 

— Dacă ne jucăm bine cărțile nici nu va trebui 
să o folosim, zise cinnaiul zburlindu-se. Şi nu-i o 
armată de invazie. Dar escorta care însoţeşte 
corăbiile cu mărfuri trebuie să fie capabilă să 
mobilizeze o forță şi pe uscat. Problema piraților 
nu poate fi rezolvată dacă pot să se refugieze într- 
un golfuleț undeva şi să se ştie în siguranţă. 

Cithrin se aşeză pe un scaun înalt, îşi înclină 
capul şi ascultă în timp ce fațada politicoasă a 
celorlalți începea să se fisureze. Ca un artist care 
asamblează un mozaic piesă cu piesă, începu să 


desluşească taberele dinaintea ei şi argumentele 
fiecăruia. 

Cartelul dintre constructorii de corăbii şi casele 
de comerț insista pentru o escortă limitată, care să 
nu se îndepărteze la mai mult de câteva zile de 
Porte Oliva. Dacă ai împrejurimile sigure, 
argumentau ei, şi corăbiile cu mărfuri vor veni aici 
de bunăvoie. Avea să coste mai puţin şi tarifele de 
deplasare puteau fi scăzute.  Ascultând 
intervenţiile bărbatului cinnai şi ale femeii tralge, 
Cithrin deveni aproape sigură că respectivele case 
comerciale activau în domeniul asigurărilor. O 
escortă limitată lăsa o parte mare din ape 
neacoperită şi nesigură, cu mari riscuri ca 
încărcătura să cadă pradă piraţilor sau să se 
piardă, aşa încât beneficiul rezultat din asigurări 
să nu scadă. 

Pe de altă parte, cinnaiul era în favoarea unei 
intervenţii armate, pentru că oferta sa consta într- 
o forță armată. Dacă i-ar fi putut convinge pe 
ceilalți că numai o armată masivă — şi în special o 
companie de mercenari cu săbii şi arcuri — putea 
pune capăt pirateriei, el avea să fie în poziţia de a 
furniza una. Fireşte, nimeni nu era de acord cu 
asta. 

Argumentele tralgei se bazau pe un tratat între 
Birancour şi Herez despre care Cithrin nu auzise. 
Trebuia să găsească o copie ca să înțeleagă despre 
ce era vorba în el, dar până şi să afle un lucru pe 
care nu-l ştiuse până atunci era o victorie în sine. 


În timp ce ciorovăiala continua, zâmbetele ei 
deveniră din ce în ce mai puțin forțate. Mintea îi 
dansa printre frazele folosite de fiecare dintre 
adversari, trăgând concluzii şi făcând speculații pe 
care trebuia să le aprofundeze după ce serata se 
va fi încheiat. Cu blândețe şi amabilitate, 
guvernatorul împiedică spiritele să se încingă atât 
de tare încât să se ajungă la lovituri, dar fără să 
facă pace. De aceea îi adunase pe toți. Aşa lucra. 
Cithrin puse la păstrare şi această informație. 

După cel de-al treilea pahar de vin, se simți 
destul de sigură pe sine ca să-şi prezinte propriile 
argumente. 

— Îmi cer iertare, spuse ea, dar mi se pare că am 
făcut cu toții o fixaţie pe problema piraților, deşi 
nu este singura. Mai sunt şi alte necazuri care i se 
pot întâmpla unei corăbii cu mărfuri. Dacă am 
înțeles bine, trei corăbii au pierit într-o furtună 
acum trei ani. 

— Nu, se răsti tralga. 

— Acelea s-au scufundat în largul Coastei de 
Nord, zise kurtadamul. N-au ajuns până în 
Narinisle. 

— Dar investiția în ele tot s-a pierdut, zise 
Cithrin. Preocuparea noastră este cum să 
protejăm comerțul? Sau doar cum să facem ca 
pirații să reprezinte un risc mai mic decât 
furtunile? După părerea mea, o forță de escortă ar 
trebui să fie pregătită să facă față oricărei situații 
de criză. 


— Nu poţi să formezi o escortă care să urmeze 
navele pretutindeni şi să rezolve toate problemele, 
spuse cinnaiul. 

— Costurile inițiale ar fi mari, spuse Cithrin, ca 
şi cum asta ar fi fost obiecţia lui. Ar cere din partea 
Porte Oliva un angajament suficient de lung 
pentru a asigura recuperarea cheltuielilor într-un 
termen rezonabil. Şi probabil ceva cunoştinţe 
despre porturile din nord. 

Rostise toate acestea de parcă ar fi fost nişte 
speculaţii întâmplătoare, într-o discuție cu 
prietenii. Dar toţi înțeleseră ce spusese de fapt. 

Banca Medean avea să protejeze corăbiile cu 
mărfuri din Porte Oliva până oriunde s-ar fi dus 
acestea şi înapoi. Avea destui bani ca să poată 
investi aur în proiect fără să primească nimic în 
schimb ani de zile. Iar banca, cu compania-mamă 
în Carse, avea legături cu statele din nord. Dacă 
era o viziune mai grandioasă decât ceea ce dorise 
să pună pe masă, cu atât mai bine. Ceilalți puteau 
să se ia la întrecere cu privire la numărul de 
soldați, la preţul mic oferit pentru diverse servicii 
mărunte, la felul în care puteau exploata anumite 
tratate sau acorduri comerciale. Cithrin putea 
spune: „Sunt câinele cel mai mare. Pot să fac ceea 
ce voi nu puteți.” 

Îi plăcea senzaţia. 

Pentru o clipă, în curte se făcu linişte, apoi, 
tocmai când kurtadamul, mânios, trăgea aer în 
piept, vorbi semi-jasurul cu ochi verzi. 


— Are dreptate, zise el. 

Qahuar Em şedea lângă guvernator. În lumina 
care se revărsa din cerul îmbibat de albastru, 
pielea lui căpătase o nuanţă apropiată de a 
bronzului, ca o statuie însuflețită. Când zâmbi, ea 
observă că dinţii lui albi de pursânge aveau o vagă 
ascuțime, ca ai jasurilor. 

— Glumegşti, zise kurtadamul descurajat. 

— Poţi face lucrurile numai pe jumătate, spuse 
el, aruncându-i o privire kurtadamului, apoi 
revenind la Cithrin. Dar ce i-ar putea opri pe cei 
din Daum să facă la fel? Sau pe cei din Upurt 
Marion? Pe cei din Newport şi Maccia? Ai putea 
transforma Porte Oliva într-un loc puţin mai sigur 
şi mai popular timp de câţiva ani, până când 
celelalte oraşe ţi-ar urma exemplul. Sau ai putea 
să faci o manevră decisivă, să domini comerțul din 
zonă şi să stăpâneşti rutele comerciale timp de o 
generaţie. Depinde ce țeluri îți propui, presupun. 

Cithrin se pomeni zâmbindu-i chiar în timp ce 
realiza că bărbatul spusese şi mai puţin decât ea. 
Trebuia să fie atentă la el, îşi zise. Şi, ca şi cum i- 
ar fi citit gândurile, el îi zâmbi larg. 

Conversaţia continuă preț de încă o oră, dar 
vântul se schimbase. Kurtadamul se rezumă la 
comentarii ranchiunoase, mercenarul reîncadră 
aspectele militare ca fiind parte a unei strategii 
mai ample, iar tralga recăzu în tăcere. Curentul 
ascuns de mânie şi suspiciune era palpabil şi 
guvernatorul părea satisfăcut de desfăşurarea 


lucrurilor. Când Cithrin plecă, înfăşurată în şalul 
ei cu mărgele, îşi aminti cu greu că trebuia să 
umble ca o femeie de două ori mai vârstnică. Îi 
venea să păşească din gleznă. 

Aşteptă pe treptele cu vedere spre templul din 
cealaltă parte a pieţei, afişând o pietate pe care n- 
o simțea. Soarele se coborâse spre apus, 
reflectându-şi razele pe fațada templului şi făcând 
piatra să strălucească. Luna răsărise deja şi 
plutea pe cerul indigo lipsit de nori, un cerc pe 
jumătate alb şi pe jumătate beznă. Din pricina 
frumuseții oraşului şi a cerului şi, probabil, şi 
fiindcă băuse puţin cam mult vin, era cât pe ce să- 
şi rateze prada când trecu pe lângă ea. 

— Scuză-mă, zise. 

Semi-jasurul se întoarse şi privi peste umăr ca 
şi când n-ar fi recunoscut-o. 

— Te numeşti Qahuar? întrebă Cithrin. 

El îi corectă pronunția cu blândeţe. Stătea cu o 
treaptă mai jos decât ea şi capetele le erau la 
acelaşi nivel. 

— Voiam să-ţi mulțumesc că m-ai susținut, zise 
ea. 

El zâmbi larg. Fața-i era mai lată decât păruse 
în curtea guvernatorului. Pielea-i părea mai puţin 
aspră, iar privirea mai blândă. Îi trecu prin minte 
că bărbatul trebuie să fi avut vârsta pe care 
pretindea ea că o are. 

— Voiam şi eu să-ți spun acelaşi lucru, spuse el. 
Împreună, cred că o să ne descotorosim de 


jucătorii mai mici. Recunosc că nu mă aşteptam 
să concurez împotriva Băncii Medean. 

— Eu nu mă aşteptam să concurez deloc, spuse 
ea. Totuşi sunt măgulită că guvernatorul s-a 
gândit la mine. 

— Se foloseşte de tine ca să obțină condiții mai 
profitabile de la mine, spuse Qahuar. Apoi, 
văzându-i reacția, adăugă: Nu mă deranjează. 
Dacă nu merge, o să se folosească de mine ca să 
obțină condiții mai profitabile de la tine. Nu ajungi 
într-o funcție ca a lui fiind sentimental. 

— Şi totuşi, zise Cithrin. 

— Şi totuşi, zise Qahuar ca şi cum ar fi fost de 
acord. Rămaseră tăcuţi o clipă. Expresia feței lui 
se schimbă, ca şi cum ar fi văzut-o pentru prima 
oară. Ca şi cum ea l-ar fi nedumerit. Nu. Nu 
nedumerit. Intrigat. Apoi zâmbetul i se schimbă şi 
Cithrin simți cum propria ei expresie devine mai 
caldă. Se simţi încântată că acest bărbat îi era 
rival. 

— Ai făcut jocul mai interesant, doamnă 
magistru. Sper să te mai întâlnesc cât de curând. 

— Cred c-aşa ar trebui, zise Cithrin. 


Geder 


Pe dealurile  nesfârşite de cremene unde 
Sarakalul se învecina cu Keshetul printr-o graniță 
nemarcată, noțiunea de prinț avea altă 
semnificaţie decât cea cu care era obişnuit Geder. 


Un om se putea intitula prinț dacă deţinea o 
anumită suprafață de pământ sau comanda o 
forță armată sau dacă era fiul ori nepotul unui 
prinț. Până şi rasa avea prea puţină însemnătate. 
Prinții din Keshet puteau fi yemmu, tralgi sau 
jasuru şi nu exista vreo barieră nici pentru 
celelalte rase, în aparenţă, chiar dacă nu şi în 
practică. 

Pursângii mai ales lipseau cu desăvârşire de pe 
aceste câmpii vaste şi aride şi Geder descoperi că 
micul lui grup - el, scutierul şi patru oameni aflați 
în serviciul tatălui său - devenise fără întârziere 
obiectul curiozității în toate oraşele şi satele de la 
est de Sarakal. Îl strigau „prințul pursânge” şi 
când Geder încerca să-i corecteze se arătau 
nedumeriți. Să-şi transpună rangul în termenii 
cunoscuți în Keshet ar fi fost imposibil şi fără rost, 
aşa că, atunci când curtea itinerantă a prințului 
Kupe rol Behur îl pofti pe Geder să beneficieze de 
ospitalitatea sa, acesta descoperi că era mai uşor 
să se pretindă mai mult sau mai puțin egalul 
lordului jasur cu solzi aurii. 

— Nu înţeleg, prințe Geder. Ţi-ai părăsit ţara şi 
poporul căutând ceva, dar nu ştii ce anume sau 
unde se află. N-ai niciun drept asupra sa şi nici nu 
ştii dacă vreo asemenea pretenție s-ar putea 
ridica. Ce profit speri să obţii? 

— Păi nu e un proiect de genul ăsta, zise Geder 
întinzându-se să ia încă un cârnăcior mic şi 
negricios de pe farfuria dintre ei. 


Când Geder zărise norul de praf al curții 
itinerante înălțându-se deasupra orizontului ca 
fumul deasupra unui mare incendiu, se aşteptase 
să fie cam ca o campanie. Îşi imaginase nişte 
corturi ca acela în care dormise el pe drumul spre 
şi dinspre Vanai şi în care dormea şi acum, în 
exilul său paşnic. Se înşelase. Nu pătrunsese într- 
o tabără, fie ea şi una luxoasă. Era un oraş cu 
clădiri cu schelet de lemn, cu un templu dedicat 
unei divinități gemelare de care Geder nu auzise şi 
cu o piață unde prințul dădea ospeţe. Doar 
ierburile şi tufişurile care acopereau străzile 
arătau că oraşul nu se aflase acolo cu o zi înainte. 
Geder presupuse că peste o zi oraşul n-avea să 
mai fie în acel loc. Ca desprins dintr-o legendă, era 
o aşezare care exista doar o noapte, dispărând 
odată cu roua. Torţe pâlpâiau fumegând în bătaia 
vântului. Stelele îşi revărsau strălucirea asupra 
lor. Căldura verii se ridica din pământ, 
împrăştiindu-se în aer. 

Geder vâri cârnăciorul în gură. Avea un gust 
sărat şi bogat, lăsându-i pe limbă o aromă aproape 
fantomatică de zahăr şi fum. Nu mai mâncase aşa 
ceva în viața lui şi l-ar fi înfulecat chiar dacă ar fi 
fost făcut din ochi de şopârlă şi picioare de pasăre. 
Atât de bun era. Dintre cele şaisprezece platouri 
pe care sclavii le purtau în jurul mesei, acesta era 
preferatul său. Deşi frunzele alea verzi cu pete 
roşii şi ulei erau pe locul doi, la mică distanţă. 

— Nu caut ceva care să-mi aducă aur, zise el cu 


gura plină. 

— Onoare atunci. 

Geder zâmbi vinovat. 

— Eseul speculativ nu-i aduce unui om o prea 
mare admiraţie. Nu printre cei din neamul meu cel 
puţin. Nu, mă duc pentru că am auzit că acolo a 
existat ceva cu multă vreme în urmă şi voiam să 
văd ce pot afla despre asta. Să scriu ce am aflat şi 
ce bănuiesc, astfel ca într-o zi cineva să citească şi 
să adauge ceea ce el însuşi a aflat. 

„Şi”, adăugă el în gând, „să stau departe de 
frământările din Camnipol şi să găsesc un colțişor 
în cea mai îndepărtată margine a lumii unde 
necazurile să nu-mi dea de urmă.” 

— Şi-apoi? 

Geder ridică din umeri. 

— Asta-i tot, spuse el. Ce altceva să mai fie? 

Prinţul jasuru se încruntă, sorbi dintr-un pocal 
care fie fusese modelat să aducă a craniu, fie 
fusese confecționat dintr-unul şi zâmbi larg, 
ațintind spre el o gheară lungă îmbrăcată în 
argint. 

— Eşti un om sfânt, zise prințul. 

— Nu. Pe Zeu, nu. Nu eu. 

— Un iscusit, atunci. Un filosof. 

Geder fu cât pe ce să protesteze şi de data asta, 
dar îşi luă seama. 

— Poate că-s un filosof, zise el. 

— Un om, calul lui şi orizontul. Ar fi trebuit să- 
mi dau seama. Este un proiect de natură 


spirituală. 

Prințul îşi înălță braţul masiv şi lătră ceva ce 
aducea a ordin. Cei o sută de bărbați şi femei 
aşezaţi la mesele lungi - cavaleri sau doar 
spadasini, Geder nu putea fi sigur — scoaseră un 
strigăt, râzând, rânjind şi înghiontindu-se. După 
câteva momente, la marginea pieţei se iviră două 
gărzi, ținând fiecare în mână câte un lanț de fier. 
Lanţurile se pierdeau în beznă, atârnând într-un 
fel care-l făcu pe Geder să creadă că rolul lor era 
mai degrabă simbolic. 

Femeia care se ivi în cercul de lumină, la capătul 
lanțurilor, era foarte bătrână. Fruntea lată şi 
spiralele negre de pe piele o indicau ca fiind 
haavirkină chiar şi înainte să-şi fi ridicat mâna 
lungă cu trei degete în semn de salut. Geder mai 
văzuse haavirkini când regele ales al Hallskarului 
trimisese ambasadori la curte, dar niciodată unul 
atât de vârstnic şi care să emane atâta demnitate. 

Femeia se apropia de prinţ, cu gărzile mergând 
înaintea ei. Geder nu-şi putea da seama după 
zgomotele mulțimii dacă o batjocoreau sau îi 
cinsteau prezența. Femeia îl privi pe Geder din cap 
până-n picioare, de parcă l-ar fi cântărit. 

— Ea este clarvăzătoarea mea, îi zise prințul. 

Apoi i se adresă femeii. 

— El este oaspetele nostru. Călătoreşte prin 
Keshet într-o misiune spirituală. 

— Aşa-i, aprobă femeia. 

Prințul zâmbi ca şi cum ea i-ar fi oferit un dar. 


Îşi puse braţul pe al lui Geder cu un gest ciudat de 
intim. 

— E a ta în noaptea asta, spuse prinţul. 

Geder se încruntă. Spera că nu era vorba despre 
o sclavă de pat, deşi citise despre aşa ceva în 
vechile istorii despre Keshet. Tuşi gândindu-se 
cum să scape, dar clarvăzătoarea se mulțumi să- 
şi ridice mâna. O altă servitoare veni zorită cu un 
scăunel de lemn şi haavirkina se aşeză, privind 
chipul lui Geder. 

— Bună, îi zise Geder cu vocea nesigură. 

— Te cunosc, zise ea, apoi se întoarse şi scuipă 
pe pământ. Te-am visat o dată, când eram copilă. 

— Ăăă, zise Geder. Serios? 

— Este foarte pricepută, spuse prințul. Foarte 
înțeleaptă. 

— Unchiul meu era bolnav, spuse 
clarvăzătoarea, dar boala lui n-avea simptome. 
Nici febră, nici slăbiciune, nimic, aşa că nu ştiam 
cum s-o tratăm. 

— Atunci de unde ştii că era bolnav? 

— Era un vis, îi explică ea răbdătoare. A mâncat 
ierburi amare ca să se vindece şi după aceea până 
şi apa pe care o bea avea gust dulce. Dar în apă 
nu era nimic. Dulceaţa era în el, şi de fapt nu era 
dulceaţă. Doar că nu era amăreală. Dar n-avea 
puterea să vindece nimic. 

Clarvăzătoarea îi luă mâna într-a ei, pipăindu-i 
încheieturile cu degetele ei lungi de parcă ar fi 
căutat ceva. Îi ridică palma la nas şi i-o adulmecă. 


Geder simţi că i se înfioară pielea şi încercă să-şi 
retragă mâna. 

— O vei întâlni de trei ori, spuse ea, şi de fiecare 
dată vei fi alt om. Şi, de fiecare dată, ea îţi va da 
ceea ce vrei. Ai întâlnit-o deja o dată. 

Clarvăzătoarea îşi ridică sprâncenele ca şi cum 
ar fi vrut să spună „Înţelegi?” 

„Asta era despre mine?” se întrebă Geder. 

— Mulţumesc, spuse el şi femeia dădu din cap 
mai mult ca pentru sine. Lumina pâlpâitoare a 
torțelor făcea modelele negre de pe pielea ei să 
pară că se mişcă, însuflețite de o voinţă proprie. 

— Asta a fost tot? întrebă prinţul jasuru. 

— Tot ce am a-i spune lui, zise cu blândețe 
clarvăzătoarea. 

Se ridică în picioare, făcând să zornăie lanţurile 
ce-i prindeau gâtul. 

— Noi doi vom sta de vorbă, dar mai târziu. 

Făcu o plecăciune, se întoarse şi se îndepărtă 
păşind printre tufişurile joase şi prăfuite, printre 
mesele de lemn la care stăteau războinicii din 
Keshet, printre umbre. Purtătorii lanțurilor o 
urmau ca şi cum ea ar fi fost cea care-i conducea. 
Liniştea era întreruptă numai de zornăitul 
lanțurilor şi de sfârâitul torțelor aprinse. Geder 
crezu că întrevede surpriză, ba chiar şoc pe fețele 
cavalerilor, dar nu înţelegea de ce. Ceva tocmai se 
petrecuse, dar nu-şi putea da seama ce anume. 

Prinţul îşi scărpină solzii de pe falcă şi gât, în 
felul în care un pursânge şi-ar fi scărpinat barba. 


Zâmbi, arătând un şir de dinţi negri şi ascuțiți. 

— Mâncațţi! Cântaţi! ceru el, iar vocile şi larma 
se înălțară din nou ca mai înainte. 

Geder mai luă un cârnăcior şi se întrebă ce îi 
scăpa. 

În urma ospăţului, Geder se alesese cu o durere 
de stomac. Culcat în cortul lui, ascultând vântul 
blând al verii prin deşert, încerca fără succes să 
adoarmă. Auzea sforăitul domol al scutierului, 
adulmeca praful fin al Keshetului, care părea 
capabil să pătrundă oriunde, şi simțea gustul 
cărnii condimentate de la ospăț, dar plăcerea 
gustului se spulberase. Lumina lunii răzbătea pe 
sub marginile cortului, argintând întunericul. Se 
simțea agitat şi toropit în acelaşi timp. 

„Dulceaţa era în el şi de fapt nu era dulceaţă. 
Doar că nu era amăreală. Dar n-avea puterea să 
vindece nimic.” 

Din tot ce-i spusese clarvăzătoarea, acestea erau 
cuvintele care-i dădeau târcoale, la fel de 
inconfortabile ca efectul condimentelor. I se părea 
că haavirkina vorbise despre Vanai şi Camnipol. 
Când se gândea la asta simţea din nou rana din 
picior, acolo unde-l lovise săgeata. În exact acelaşi 
mod, cea mai mică abatere a atenţiei îi putea 
reaminti de greutatea ce-i apăsase pieptul pe 
lungul drum de întoarcere din Vanai. Nu-şi 
amintea prea bine chipul mamei lui moarte, dar 
silueta femeii profilându-se pe fundalul flăcărilor 
de deasupra Vanaiului îi apărea în fața ochilor la 


fel de clar precum cortul în care se afla. Chiar mai 
clar. 

Serbările şi banchetele ce-l întâmpinaseră la 
sosirea în Camnipol trebuiau să fi gonit năluca 
aceea şi, pentru un timp, chiar o făcuseră. Dar nu 
pentru totdeauna. Fusese dulce — sau aşa crezuse 
el atunci —, dar poate că, de fapt, nu fusese. În mod 
clar, cât timp se petrecuse totul, se simţise 
minunat. Se înălțase în rang la curte. Salvase 
oraşul de revolta mercenarilor. Şi totuşi iată-l din 
nou în exil, fugind de nişte jocuri politice pe care 
nu le înțelegea. Şi, oricât de neplăcută era senzaţia 
din stomac, tot era mai bună decât coşmarurile 
provocate de incendiu. 

De fapt, ce se întâmplase cu Vanaiul nu era vina 
lui. Fusese folosit. Somnul pierdut, groaza 
perpetuă, bănuiala că, pe parcursul banchetelor şi 
serbărilor în cinstea lui, Alan Klin şi prietenii săi 
râdeau de el pe ascuns. Astea erau cicatricele lui. 

Răsuci gândul pe toate părțile. Jocurile politice 
de care musteau Turla Regelui şi Camnipolul nu 
erau unele în care se vârâse de bunăvoie. 
Uşurarea pe care o simțise întorcându-se din 
Vanai şi descoperindu-se adorat şi aprobat i se 
părea falsă şi, în acelaşi timp, îşi dorea s-o simtă 
din nou. Îl ajutase să uite pentru un timp vocea 
focului. Dar la fel ca apa din visul clarvăzătoarei 
haavirkine, dulceața nu fusese dulceaţă, ci doar o 
eliberare de gustul amar. Şi nu vindecase nimic. 

Dacă ar fi putut înţelege ce se întâmplase, dacă 


ar fi putut vedea dincolo de joc şi de jucători, ar fi 
ştiut cine era cu adevărat de vină. Şi cine erau 
adevărații lui prieteni. 

Se întoarse pe o parte, trăgându-şi păturile peste 
el. Miroseau a praf şi sudoare. Noaptea era prea 
caldă ca să aibă nevoie de ele, dar atingerea 
țesăturii îl liniştea. Suspină şi stomacul îi ghiorțăi. 
Clarvăzătoarea haavirkină avusese dreptate în 
felul ei. Poate chiar era atât de înțeleaptă pe cât 
pretindea prințul. Geder se gândi s-o caute de 
dimineaţă şi să-i mai pună întrebări. Chiar dacă 
ar fi fost numai superstiții fără sens, ar fi avut ceva 
la care să se gândească în nopţile lungi şi 
singuratice din deşert. 

Nu-şi dădu seama că adormise până nu se trezi. 
Soarele avea strălucirea aurie a florilor sălbatice şi 
roua trecătoare făcea aerul să pară mai rece decât 
era. Îşi trase pe el pantalonii şi o tunică. Erau 
veşminte mai simple decât cele din noaptea 
trecută, dar nu mai mergea la un ospăț princiar. 
Şi, în fond, se afla în Keshet. Standardele erau 
probabil altele. Clădirile de lemn încă mai erau în 
picioare şi Geder porni către ele, plimbându-şi 
privirea în căutarea santinelelor. Nu le zări. 

Nu zări pe nimeni. 

Când ajunse la clădiri şi la marea piață unde 
cinase cu mai puțin de o zi în urmă, erau pustii. 
Când strigă, nu-i răspunse nimeni. Ar fi fost ca în 
cântecele acelea pentru copii în care toți comesenii 
se dovedeau, de fapt, stafii, numai că vedea urme 


de paşi şi simţea mirosul bălegarului de cal şi ai 
cărbunilor nu tocmai stinşi ițindu-se albi şi roşii 
din vatră. Caii dispăruseră, bărbaţii şi femeile la 
fel, dar căruțele rămăseseră. Vinciurile solide pe 
care oamenii prințului le foloseau ca să-şi 
construiască oraşele lor ad-hoc erau încă la 
locurile lor. Găsi până şi lanţurile lungi pe care le 
purtase clarvăzătoarea, înfăşurate pe un mosor de 
bronz şi abandonate în praf. 

Reveni la tabăra sa, unde scutierul tocmai îi 
pregătea un mic-dejun constând din terci de ovăz 
şi cidru îndoit cu apă. 

Geder se aşeză la masa sa de campanie şi privi 
farfuria de cositor, apoi tabăra abandonată. 

— Au plecat în toiul nopții, zise Geder. Au luat 
tot ce-au putut căra fără să facă zgomot şi au 
dispărut pe întuneric. 

— Poate că prinţul o fi fost ucis şi jefuit de 
oamenii lui, spuse scutierul. În Keshet se mai 
întâmplă asemenea lucruri. 

— Noroc că n-am fost prinşi la mijloc, zise Geder. 
Ovăzul era îndulcit cu miere. Cidrul avea ceva 
tărie, în ciuda apei. Scutierul aşteptă în tăcere ca 
Geder să mănânce, în timp ce ceilalți servitori 
strângeau tabăra. Soarele abia se ridicase de două 
palme deasupra orizontului când Geder termină 
de mâncat. Voia să ajungă cât mai departe, 
urmându-şi propriul său drum, departe de tabăra 
nefiresc de liniştită. 

Se întrebă, totuşi, ce altceva va fi văzut 


haavirkina şi ce-i va fi spus prințului după 
plecarea oaspetelui străin. 


Marcus 


Aş prefera să o înmânez direct magistrei bel 
Sarcour, zise bărbatul. Nu este vorba de lipsă de 
respect față de dumneata, domnule, dar 
contractele mele n-au amprenta dumitale pe ele. 

Era un ins scund, al cărui cap nu ajungea mai 
sus de umărul lui Marcus, iar hainele îi miroseau 
la fel ca prăvălia sa: a santal, piper, chimion şi 
chimen. Avea un chip îngust ca de vulpe şi un 
zâmbet care părea fals. În încăperile de jos ale 
Băncii Medean din Porte Oliva se aflau Marcus, 
Yardem, Ahariel, kurtadamul cel îndesat, şi mereu 
prezentul Gândac. Spadele lor puse laolaltă 
cântăreau probabil la fel de mult ca negustorul de 
mirodenii şi totuşi omul emana dispreț cum 
emană focul căldură. 

— Dar dat fiind că ea nu-i aici, zise Marcus, 
trebuie să te mulțumeşti cu mine. 

Negustorul de mirodenii ridică din sprâncene şi 
buzele lui subţiri se strânseră într-o linie. Yardem 
tuşi şi Marcus simţi un regret vag. Tralgul avea 
dreptate. 

— Pe de altă parte, continuă Marcus, dacă o să 
ne accepțţi ospitalitatea pentru câteva minute, o să 
mă străduiesc să o găsesc. 

— Aşa-i mai bine, zise omul. Pot să capăt o 


ceaşcă de ceai cât aştept? 

„Aş putea să te omor cu mâinile goale”, îşi zise 
Marcus şi asta fu de ajuns ca pe buze să i se 
ivească zâmbetul pe care-l impunea eticheta. 

— Gândacule? zise Marcus. Poţi să ai grijă de 
confortul oaspetelui nostru? 

— Da, căpitane, zise micul timzinai sărind în 
picioare. Vreţi să mă urmați, domnule? 

Marcus ieşi în stradă, cu Yardem urmându-l ca 
propria umbră. Soarele la apus era încă sus pe cer. 
Ghiveciul cu lalele din fața băncii era în plină 
floare, petale de un roşu strălucitor cu vinişoare 
albe. 

— Tu du-te în Piaţa Mare, zise Yardem, şi eu o 
să verific la tavernă. 

Marcus clătină din cap şi scuipă pe caldarâm. 

— Dacă preferi s-o găseşti tu, pot să mă duc eu 
în Piața Mare, zise Yardem. 

— Stai aici, spuse Marcus. Mă întorc imediat. 

Marcus porni pe stradă. Sudoarea i se aduna 
între omoplați şi i se scurgea pe spinare. Un câine 
cu blana gălbuie îl privi cu limba scoasă din 
umbra unei alei, prea topit de căldură ca să latre. 
Străzile erau mai goale decât aveau să fie după 
asfințit, lumina alungându-i pe oameni la adăpost 
mai eficient decât întunericul. Până şi vocile 
cerşetorilor şi vânzătorilor stradali păreau toropite 
şi fără vlagă. 

Prin comparație, taverna era răcoroasă. 
Lumânările nu fuseseră aprinse ca să nu mai 


adauge nici măcar puţina lor căldură şi, în ciuda 
luminii orbitoare de pe stradă, mesele din sala 
comună erau slab luminate. Marcus îşi miji ochii, 
dorindu-şi ca vederea să-i fi fost mai ageră. În 
încăpere se aflau vreo zece oameni aparținând mai 
multor rase, dar niciunul nu era ea. Din spate se 
auzi râsul lui Cithrin. Marcus îşi făcu drum prin 
sala comună, urmând tonul familiar al vocii ei 
până la pânza ce asigura intimitatea meselor 
private. 

— ... ar avea ca efect recompensarea celor mai 
serioşi dintre debitori. 

— Numai până când încep să devină neserioşi, 
zise o voce masculină, vorbind mai încet. Sistemul 
tău îi încurajează pe debitori să se extindă şi, dacă 
o fac prea mult, riscurile devin din mici mari. 

— Doamna magistru, zise Marcus. Aveţi o clipă? 

Cithrin trase pânza deoparte. După cum se 
aşteptase Marcus, bărbatul pe jumătate jasuru 
era cu ea. Qahuar Em. Concurența. Pe masă, între 
ei, se afla o farfurie cu brânză şi morcovi muraţi, 
alături de o sticlă de vin care nu mai avea mult 
până să se golească. Rochia de bumbac brodat a 
lui Cithrin îi scotea în evidenţă silueta, iar părul, 
care fusese prins la spate, i se revărsa cu o 
neglijenţă studiată pe un umăr. 

— Căpitane? 

Marcus făcu semn către uşa ce dădea în alee. Pe 
chipul lui Cithrin se citi o iritare profundă. 

— Aş putea să ies, se oferi Qahuar Em. 


— Nu. Mă întorc imediat, spuse Cithrin. 

Marcus o urmă afară. Aleea duhnea a mâncare 
stricată şi a urină. Cithrin îşi încrucişă braţele. 

— Negustorul de mirodenii a venit cu 
comisioanele pe săptămâna asta, zise Marcus. Nu 
vrea să le predea altcuiva decât ție. 

Încruntarea desenă linii în colțurile gurii lui 
Cithrin şi îi trasă riduri pe frunte. Bătu darabana 
cu degetele pe braţe. 

— Vrea să discute despre altceva, zise ea. 

— Şi nu cu mercenarii, zise Marcus. Cel puţin 
aşa presupun. 

Fata făcu semn că aşa era, căzând pe gânduri. 

În asemenea momente, când uita de sine, se 
schimba. Falsa maturitate pentru care o 
antrenaseră maestrul Kit şi actorii era 
convingătoare, dar aceea nu era Cithrin. La fel 
cum nu era nici tânăra femeie şovăielnică, 
pendulând între nesiguranță şi o exagerată 
încredere în sine. Când stătea ca acum, cu chipul 
imobil şi cu mintea lucrându-i în linişte, puteai să 
întrevezi femeia care se ascundea în ea. Femeia 
care avea să devină. Marcus îşi mută privirea în 
josul aleii şi-şi spuse c-o făcea ca să-i acorde 
dreptul la intimitate. 

— Ar trebui să discut cu el, spuse Cithrin. E 
acasă? 

— Da, cu Gândacul şi cu Yardem. 

— Atunci ar trebui să mă grăbesc, spuse ea cu 
un umor ce dădea căldură cuvintelor. 


— Pot să-i transmit lui Qahuar regretele tale... 

— Nu, spune-i că mă întorc imediat. Nu vreau să 
plece în lipsa mea. 

Marcus ezită, apoi făcu semn că a înțeles. 
Cithrin se îndepărtă pe alee, atentă pe unde călca, 
până ajunse la colț, păşi în stradă şi dispăru. 
Marcus mai rămase un timp în penumbra 
duhnitoare, apoi intră înăuntru. Semi-jasurul 
stătea tot la masă, mestecând gânditor un morcov 
murat. Dac-ar fi fost să ghicească, Marcus ar fi zis 
că bărbatul era cu câțiva ani mai tânăr decât el, 
deşi sângele de jasuru făcea să fie mai greu să-i 
dai o vârstă. Solzii vestigiali de pe piele şi ochii de 
un verde viu îi aminteau lui Marcus de o şopârlă. 

— Doamna magistru a fost nevoită să plece 
pentru câteva minute. O problemă măruntă, zise 
Marcus. A spus că se va întoarce imediat. 

— Sigur, zise Qahuar Em făcând semn către 
scaunul pe care stătuse Cithrin. Nu doreşti s-o 
aşteptăm împreună, căpitane Wester? 

Cel mai înțelept lucru ar fi fost să plece. Marcus 
înclină din cap în semn de mulțumire şi se aşeză. 

— Eşti chiar acel Marcus Wester? întrebă 
bărbatul, făcând semn servitorului să aducă o 
cană cu bere. 

— Cineva trebuie să fie, zise Marcus. 

— Sunt onorat. Sper că nu te superi, dar mă 
surprinde să văd un ins cu faima ta făcând muncă 
de paznic, chiar şi pentru Banca Medean. 

— Sunt bine cunoscut numai în anumite 


cercuri, spuse Marcus. Dacă ies pur şi simplu pe 
stradă, aş putea fi oricine. 

— Totuşi, după Wodford şi Gradis m-aş fi 
aşteptat să primeşti oricâţi bani ai fi cerut ca şef 
al unei companii de mercenari. 

— Nu lucrez pentru regi, spuse Marcus în timp 
ce servitorul aşeza cana pe masă înaintea lui. Asta 
îmi cam reduce opţiunile. De vreme ce tot ne 
înțelegem atât de bine noi doi... 

Qahuar îi făcu semn să continue. 

— Nu ştiam că poţi să amesteci pursângi cu 
jasuru, zise Marcus. Eşti primul pe care-l văd. 

Bărbatul îşi desfăcu braţele de pare-ar fi spus: 
„Şi totuşi, uite-mă aici!” 

— Suntem mult mai răspândiți în Lyoneia. Şi 
există anumite însărcinări pe care oamenii preferă 
să le dea mai degrabă unui om care nu are familie. 

— Ah, spuse Marcus. Deci eşti un catâr? Nu poţi 
să ai copii. 

— Este binecuvântarea şi blestemul meu. 

— Am întâlnit bărbaţi de soiul ăsta în nord. Se 
întâmplă şi dacă amesteci cinnaii cu dartinaii. Am 
cunoscut şi indivizi care doar pretindeau c-ar fi 
aşa. Asta-i făcea să fie mai populari printre femei. 
Mai siguri. 

— Există şi părți bune, zise Qahuar zâmbind. 

Marcus se imagină întinzându-se peste masă şi 
frângându-i gâtul. Ar fi fost dificil. Ticăloşii de 
jasuri erau rezistenți şi pe deasupra şi rapizi. Sorbi 
pe îndelete din bere. Avea gustul celei de la berăria 


cumpărată de Cithrin. În mod evident, făcuse o 
înțelegere cu taverna. Qahuar îşi înclină capul, 
zâmbind politicos şi arătându-şi dinții ascuțiți. 

„Are jumătate din vârsta ta”, gândi Marcus. „E 
încă o copilă.” Dar nu putea spune nici asta. 

— Cum ţi se pare viața în Porte Oliva? zise el în 
schimb. 

— Îmi place locul ăsta. Mi-e dor de clanul meu, 
dar dacă pot să le aduc de lucru... Ei bine, merită 
prețul. 

— Trebuie să fie un clan puternic ca să 
concureze cu Banca Medean. Nu-s mulți care ar 
face-o. 

— Eu mă gândesc mai degrabă că Banca 
Medean concurează cu noi. O să fie o luptă 
plăcută. Magistra  Cithrin e o femeie 
impresionantă. 

— Aşa am crezut şi eu dintotdeauna, spuse 
Marcus. 

— Lucrezi de mult cu ea? 

— Ne-am cunoscut în Vanai, spuse Marcus. Am 
venit încoace cu ea. 

— E un angajator bun? 

— N-am de ce să mă plâng. 

— S-a vorbit despre tine, să ştii. O simplă filială 
bancară, chiar şi una aparținând unei companii ca 
Banca Medean, să fie păzită de Marcus Wester? 
Oamenii au interpretat-o ca pe un semn că 
magistra  Cithrin preferă o abordare mai 
militarizată. 


— Tu ce crezi? întrebă Marcus pe un ton cât mai 
neutru. 

— Ce cred eu? zise Qahuar rezemându-se de 
perete. 

Se încrunta ca şi cum s-ar fi gândit pentru prima 
oară ce părere avea despre această problemă. 
Ridică un deget. 

— Cred că ai ales slujba asta pentru că nu te 
interesează să-ţi faci o armată privată. Şi cred că 
nici pe magistra Cithrin n-o interesează asta. 

— Interesantă idee. 

— Eşti un individ valoros, căpitane Wester. Sunt 
mulți care o ştiu. 

Marcus râse. 

— Încerci să mă mituieşti? întrebă el. Asta faci, 
nu? Mă întrebi dacă sunt de vânzare sau nu. 

— Şi eşti? întrebă Qahuar fără urmă de ruşine 
în glas. 

— Nici pentru tot aurul din lume, zise Marcus. 

— Înţeleg o asemenea atitudine şi-o respect. Dar 
înţelegi că datoria mea faţă de clan mă obliga să 
incerc. 

Marcus îşi termină dintr-o înghițitură ce mai 
rămăsese din bere şi se ridică. 

— Mai ai vreo treabă cu mine, domnule? 

Qahuar făcu semn că nu. 

— Sunt sincer onorat că ne-am întâlnit, căpitane 
Wester. Te respect şi o respect pe patroana ta. 

— Mă bucur s-o aud, zise Marcus şi traversă 
încăperea comună, ca s-o aştepte pe Cithrin în 


stradă, la naiba cu căldura. Când apăru, păşind 
grăbită ca o fată de vârsta ei, Marcus îi tăie calea. 
Sudoarea îmbrobonise pielea fetei şi îi întinsese 
machiajul pe care şi-l aplicase la ochi şi pe buze. 

— S-a rezolvat, zise Cithrin. Ai făcut bine c-ai 
venit să mă cauţi. Omul e un idiot pretenţios, dar 
o să-mi fie foarte util. 

— Curtezanul tău de colo a încercat să mă 
mituiască, spuse Marcus. 

Cithrin se opri şi, preț de mai puţin de-o bătaie 
de inimă, el îi putu citi mâhnirea în ochi, apoi 
masca reapăru la locul ei. Redeveni nu fata, nici 
viitoarea femeie, ci făptura de o falsă sofisticare pe 
care o crease maestrul Kit. Era acea Cithrin pe 
care Marcus o plăcea cel mai puțin. 

— Fireşte c-a încercat să te mituiască, zise ea. 
Nici nu mă aşteptam la altceva. Căpitane, s-ar 
putea să nu mă întorc acasă în noaptea asta. Dacă 
nu-s acolo de dimineaţă, nu te alarma. O să-ți 
trimit veste. 

Putea la fel de bine să-l fi pocnit cu o cărămidă 
în moalele capului. Pe buze i se îngrămădiră replici 
ca „E adversarul tău” şi „Îţi interzic să te culci cu 
bărbatul ăla” şi „Te rog, nu face asta”. Dar nu reuşi 
decât să încline din cap. Probabil Cithrin văzuse 
ceva în privirea sa, căci îşi puse mâna pe braţul 
lui şi i-l strânse cu blândeţe, înainte să între din 
nou în tavernă. 

Marcus porni pe stradă în direcţia casei, apoi se 
opri, se răsuci pe călcâie şi se îndreptă spre port. 


Căldura soarelui, care lenevea pe drumul către 
orizont, îi apăsa obrazul drept ca o mână. Lângă 
port, străzile deveneau mai aglomerate. Unii 
cetățeni începuseră să arboreze mănunchiuri de 
panglici atârnate la ferestre şi în copaci, cu cozile 
fluturând în vânt ca tentaculele unei meduze. 
Păpuşarii ambulanți ocupau colțurile străzilor şi 
pieţele publice, stând acolo chiar şi când nu ţineau 
reprezentații. Corăbiile din Narinisle puteau să se 
mai lase aşteptate câteva săptămâni, dar lumea se 
pregătea deja de sărbătoare. 

Portul mirosea a apă sărată şi a maţe de peşte. 
Marcus îşi urmă drumul printre marinari şi 
docheri, cerşetori şi gărzi, până în piaţa largă de 
dincolo de ultimul doc. La marginile pieței, două 
taverne şi o baie publică se luptau pentru atenție 
cu stindarde din pânză viu colorată şi femei 
plictisite cu prea puţine haine pe ele. La capătul 
cel mai îndepărtat, o mulțime fermecată şedea în 
jurul unei scene ambulante. Maestrul Kit purta o 
robă amplă, stacojie cu auriu, şi o coroană de 
sârmă. Ţinea în braţe trupul inert al lui Sandr, din 
coastele căruia se scurgea un firicel subţire de apă 
colorată în roşu. 

— Cum? Cum de-am permis ca asta să se- 
ntâmple? O, Errison, Errison, fiul meu! Unicul 
meu fiu! strigă maestrul Kit, cu vocea frântă, dar 
având grijă să pronunţe clar toate cuvintele, apoi, 
cu naturalețe, începu să recite: jur, fiule, şi- 
ascultă vorba mea / Pe sânge de dragon şi os de 


zeu / Şi Allisor, şi neamu-i vor cădea. 

După ce tăcu, Kit încremeni şi, o clipă mai 
târziu, începură să răsune aplauzele. Marcus 
înaintă prin mulțime în timp ce Cary şi Smit urcau 
pe scenă, Smit într-o imitație de armură făcută din 
fetru şi tinichea, iar Cary într-o rochie neagră, 
strâmtă, care fusese în mod evident croită pentru 
Opal. Marcus urmări ultimul act, în care ura 
străveche dintre două nobile case îi răpuse mai 
întâi pe vinovaţi, apoi pe nevinovaţi, mame 
ucigându-şi fiicele, taţi căzând victime unor 
otrăvuri menite fiilor şi lumea, în general, 
prăbuşindu-se în ruină, până când, în cele din 
urmă, maestrul Kit era singurul rămas în picioare, 
plângând, cu ceilalți actori zăcând în jurul lui. 
Când actorii se ridicară zâmbind ca să facă 
reverenţe şi să adune banii aruncaţi de mulțime, 
Marcus aproape că-şi pusese din nou ordine în 
gânduri. 

În timp ce compania demonta scena, căpitanul 
porni către spatele acesteia. Maestrul Kit se 
schimbase în hainele lui de zi cu zi şi stătea 
rezemat de zidul dinspre mare, ştergându-şi fața 
cu o cârpă moale. Zâmbi văzându-l pe Marcus. 

— Căpitane! Mă bucur că te văd. Ce părere ai de 
spectacolul nostru? 

— M-a convins, zise el. 

— Mă bucur s-aud asta. Hornet! Fii atent la 
funia aia! Nu, la aia pe care calci. 

Hornet se feri şi maestrul Kit clătină din cap. 


— Într-unele zile mă minunez că băiatul ăsta 
reuşeşte să se dea jos din pat fără să-şi rupă un 
picior. 

— Cary devine din ce în ce mai bună. 

— Cred că s-a mai obişnuit. Până la finalul 
sezonului mă aştept să stăpânească toate rolurile 
lui Opal. Dar încă mai sper să găsesc o fată care 
s-o înlocuiască pe Cary. Pot să-l îmbrac pe Smit în 
rochie şi să-l pun să-şi subțieze vocea, dar mă tem 
că asta ar da scenelor tragice un ton cam uşuratic. 

— Şi-ai avut noroc? 

— Oarecum, zise Kit. Am dat peste vreo două 
fete care ar putea fi bune. Una e mai talentată 
decât cealaltă, dar minte. Am învăţat că să fii un 
bun tovarăş de drum este mai important decât să 
fii un bun actor pe scenă. Arta teatrală este ceva 
ce cred că pot preda oricui. Să fii o persoană 
decentă pare o lecție mai dificilă. 

Marcus se aşeză, cu spatele rezemat de zid. La 
apus, soarele alunecase dincolo de acoperişuri, 
dar norii de deasupra încă mai străluceau aurii şi 
portocalii. Kit îşi mai şterse o dată ochii şi îndesă 
cârpa la centură. 

— E o tavernă de cealaltă parte a zidului, spuse 
maestrul Kit. Putem să stăm în spate şi să nu dăm 
un ban în nopțile în care jucăm o comedie. Acolo 
ne întoarcem acum, dacă vrei să vii cu noi. 

— O să mă gândesc. 

Maestrul Kit îşi încrucişă braţele. Pe chip îi 
apăru îngrijorarea. 


— Căpitane? Sper că la bancă toate merg bine, 
nu? Din ce-am auzit reiese că fata noastră se 
descurcă. 

— Da, oamenii tot vin şi-i aduc banii lor, zise 
Marcus. 

— Asta şi speram cu toţii, nu-i aşa? 

— Da. 

— Şi totuşi? 

Marcus privi cu ochii mijiți în direcția băii. Doi 
kurtadami țipau unul la altul gesticulând către 
clădire, cuvintele amestecându-li-se. O fată tralgă 
slăbănoagă îi privi în trecere. 

— Am nevoie de un serviciu din partea ta, spuse 
Marcus. 

— La ce te-ai gândit? 

— Aş vrea să-mi spui din nou că este dreptul ei 
să facă greşeli. Şi că n-ar trebui să oblojesc fiecare 
muchie ascuţită de care este în pericol să se 
lovească. 

— Ah, zise maestrul Kit. 

— Joacă pe nişte mize care-i depăşesc 
priceperea, spuse Marcus, şi împotriva unor 
oameni cu zeci de ani de experienţă în spate. ŞI... 

— Şi? 

Marcus îşi trecu o mână prin păr. 

— S-a lăsat captivată cu totul. Nici nu-şi dă 
seama cât de mult din ea însăşi a investit în acest 
plan. Când o să dea greş... Aş vrea să opresc totul 
acum. Înainte să aibă de suferit. 

— Te aud spunându-mi că vrei s-o protejezi. 


— Nu vreau, zise Marcus. Apoi, o clipă mai 
târziu, adăugă: Ba vreau. Şi când vine vorba să 
protejez femei n-am rezultate impresionante. Aşa 
că vreau să-mi spui că nici n-ar trebui să încerc. 

— De ce nu discuţi cu Yardem? Te cunoaşte mai 
bine decât mine, presupun. 

— Ştiu deja ce-o să spună. Ştiu până şi pe ce ton 
o s-o spună. N-are sens să trec prin tot circul ăsta. 

— Dar crezi că pe mine m-ai crede? 

— Eşti un individ convingător. 

Maestrul Kit chicoti şi se lăsă pe vine lângă el. 
Cary strigă şi actorii ridicară scena pe balamalele 
sale, astfel încât scândurile de lemn se 
transformară din podeaua scenei în partea laterală 
a unei căruţe închise. Sandr se apucă să înhame 
catârii. Briza sărată se potoli pentru o clipă, apoi 
îşi schimbă direcția adiind răcoros pe obrazul lui 
Marcus. Pierzând lumina soarelui, norii deveniră 
cenuşii. N-avea să mai treacă mult până când 
tavernele, bordelurile şi băile aveau să-şi atârne 
afară felinarele colorate, încercând să atragă banii 
şi clienţii la fel cum atrăgeau fluturii de noapte. 
Gărzile regale urmau să patruleze. Şi Cithrin... 
Marcus încercă să nu se gândească ce avea să facă 
Cithrin. 

Fără grabă, îi povesti actorului totul. Planurile 
de afaceri ale lui Cithrin, ambițiile ei privind 
banca, escorta navală, flirtul cu rivalul pe 
jumătate jasuru. Maestrul Kit îl ascultă cu atenţie 
şi, când Marcus nu mai avu ce spune, strânse din 


buze ridicând privirile către cerul ce se întuneca. 

— O să-ți spun ceea ce urmează, căpitane, 
pentru că eu cred că-i adevărat. Cred că Cithrin 
are toate instrumentele şi talentele necesare ca să 
facă planul ăsta al ei să meargă. Dacă e atentă, 
dacă judecă bine lucrurile şi are fie şi un crâmpei 
de noroc, poate să facă asta. 

— Poate e un cuvânt frumos. Dar crezi c-o să şi 
reuşească? Maestrul Kit tăcu preț de patru 
răsuflări profunde. Când vorbi, glasul îi era 
melancolic. 

— Probabil că nu. 


Cithrin 


Cithrin stătea culcată în întuneric. Qahuar era 
întins lângă ea, ritmul lent al respirației sale abia 
auzindu-se dincolo de corul de greieri care cântau 
de cealaltă parte a ferestrei. Aşternutul de sub ea 
şi din jurul ei era mai mătăsos ca pielea şi încă 
umed de sudoare. 

Crezuse că prima oară trebuia să doară, dar n-o 
duruse. Se întrebă câte alte lucruri pe care le 
auzise despre sex erau la fel de greşite. Dacă ar fi 
avut o mamă, ar fi avut pe cine să întrebe. Totuşi, 
pentru cineva care nu avusese idee ce face, 
experimentul se dovedise un succes. Qahuar 
fusese suficient de beat ca să renunțe la discreţie 
şi ea îl urmase. Câteva sărutări, câteva mângâieri, 
apoi el îi ridicase rochia, o întinsese pe pat şi din 


clipa aceea Cithrin nu mai avusese mare lucru de 
făcut. Toată treaba aia cu împinsul şi gâfâitul i se 
păruse absurdă, dar apoi se pomenise gândindu- 
se la el cu ceva mai multă afecțiune. Poate că 
legătura pe care sexul o crea între două persoane 
se dezvolta tocmai din această combinaţie de 
indulgență şi umilință împărtăşită. 

Totuşi, se bucura că el dormea. Acum era mai 
trează şi, ţinând cont de toate evenimentele serii şi 
de actuala ei luciditate, nu-şi făcea iluzii că va 
putea dormi. Dacă el ar fi fost treaz, încercând să 
susțină o conversaţie sau să facă pe gazda, 
situaţia ar fi fost stânjenitoare. Era mai bine că 
sforăia cu perna în braţe, permițându-i ei să 
gândească. 

Dacă transporturile de primăvară decurseseră 
rapid, dacă comerțul pe ocean începuse mai 
devreme, dacă se întâmplaseră alte o sută de 
lucruri pe care nici ea, nici altcineva din oraş n- 
avea cum să le afle, cele dintâi nave din Narinisle 
ar fi putut sosi chiar în ziua următoare. Sau ar fi 
putut trece săptămâni, poate chiar o lună, până 
când comercianții aveau să ştie care le era 
norocul. Rapoartele căpitanilor o să conţină 
ultimele informaţii de care mai avea nevoie — 
activitatea piraţilor, starea porturilor din nord, 
posibilul război civil din Coasta de Nord sau noile 
acțiuni militare întreprinse de Anteea. La puţin 
timp după asta, guvernatorul o să aştepte o 
propunere din partea ei. 


Îşi imagină sosirea auditorului. Poate Komme 
Medean în persoană. O să-l întâmpine cu un 
zâmbet şi-o să-l conducă în camerele ei de la etaj. 
Sau poate la cafenea. Ar fi fost chiar mai bine. 
Maestro Asanpur, cu ochiul lui lăptos o să-l 
conducă spre încăperea privată şi ea o să se ridice 
de la masă ca să-l salute. O să aibă registrele gata 
pregătite, conturile făcute. Şi-l imagină ca pe un 
bătrân cu ochi aprigi şi mâini palide. 

El se va uita peste statele de plată, peste 
contracte, şi expresia o să i se îmblânzească. 
Confuzia şi mânia o să dispară, făcând loc 
admiraţiei. Chiar se descurcase ea atât de bine cu 
banii băncii? Chiar îi salvase pe toți, câştigând 
încă şi mai mulți pe deasupra? în întuneric, ridică 
din sprâncene cu nonşalanţă, făcând o repetiţie. 

— N-a fost mare lucru, zise ea încet, dar 
pronunțând cuvintele. 

Va scoate de sub scaun cufărul conținând 
raportul ei anual şi contribuţia faţă de compania- 
mamă. El le va examina, dând aprobator din cap. 
Apoi, când totul va fi lămurit, numai atunci, ea va 
scoate la iveală înțelegerea cu guvernatorul din 
Porte Oliva, înmânându-i cheile comerțului din 
întregul sud. Îşi imagină mâinile lui tremurând la 
vederea felului strălucit în care ea se achitase de 
toate. O fată metisă, fără părinți, şi reuşise una ca 
asta. „Dar numai dacă filiala mea este acceptată”, 
va spune ea. 

— Banca din Porte Oliva este a mea, zise Cithrin, 


adăugând cu vocea joasă şi răguşită a auditorului 
ei imaginar: Fireşte, doamnă magistru. 

Zâmbi cu gura până la urechi. Era un gând 
plăcut. Şi chiar aşa, de ce nu? Ea împiedicase ca 
averea Vanaiului să cadă în mâinile principelui 
sau ale anteenilor. Ea o protejase. Odată ce 
demonstrase că poate conduce banca, de ce să n- 
o păstreze compania-mamă tot pe ea în acest post? 
îşi merita banca şi viața care venea odată cu 
banca. Auditorul avea să înțeleagă asta. Komme 
Medean avea să înțeleagă asta. Putea s-o facă. 

O insectă micuță, invizibilă, i se târî pe mână şi 
Cithrin o mătură la o parte. Rivalul şi iubitul ei 
murmură ceva, foindu-se. Zâmbi către spatele lui 
adormit, cu textura lui aspră. Avea să-i pară 
aproape rău să-l învingă. Aproape. 

Ca venind dintr-o viață anterioară, vocea ca o 
prăbuşire de teren a lui Yardem Hane îi vorbi în 
memorie: „Nu există o armă naturală a femeii.” 
Acum ştia că nu era adevărat. 

Bărbatul nici nu tresări când ea se strecură jos 
din pat. Pe întuneric, hainele ei se pierdeau în 
grămada de pe podeaua de cărămidă. Nu voia să 
rişte să-l trezească, aşa că, dând peste tunica 
lepădată de el, şi-o trase pe cap. Îi ajungea până 
pe coapse. Era bine şi-aşa. Se duse în colțul 
încăperii, măturând podeaua cu degetele, până 
când găsi ce căuta: un şiret de piele şi o cheie de 
alamă pe care Qahuar Em o purta întotdeauna la 
gât. 


Mă rog. Aproape întotdeauna. 

Podeaua se simţea rece sub tălpi, iar paşii ei 
erau atât de tăcuți că nu se deosebeau de liniştea 
din jur. Locuinţa se afla în apropierea portului, cu 
încăperi mici, dar organizate în jurul unei curți 
modeste cu grădină. Cei patru servitori erau jasuri 
de rasă pură şi dintre ei numai uşierul sclav stătea 
la postul său toată noaptea. Qahuar Em o fi fost 
vocea unui mare clan din Lyoneia, dar în Porte 
Oliva spaţiul era scump şi a ocupa o casă mai 
luxoasă decât unii dintre nobilii locali ar fi fost 
genul de lăudăroşenie care i-ar fi adus deservicii. 
Cithrin coti în întuneric şi numără trei uşi pe 
partea stângă. Cea de-a treia uşă era din lemn de 
stejar cu ferecături de fier. Găsi broasca şi vâri cu 
grijă în ea cheia furată. Când o răsuci, clinchetul 
mecanismului răsună ca un strigăt în tăcerea 
casei. Inima ei îşi iuți bătăile, dar nimeni nu dădu 
alarma. Deschise uşa şi se strecură în biroul lui 
Qahuar Em. 

Obloanele erau trase şi încuiate, dar odată ce le 
desfăcu, lumina lunii în ultimul pătrar se dovedi 
suficientă ca să desluşească în linii mari 
contururile obiectelor. O măsuţă de scris. Un seif 
țintuit de podea. Un suport în formă de grătar, plin 
cu suluri de pergament şi scrisori împăturite. O 
lampă acoperită, având înşirate alături pe o sfoară 
inele de cremene şi bucăţi de oţel. Cithrin scăpără 
cremenea lângă fitil, apoi trase şi încuie cu grabă 
obloanele. Umbrele şi contururile de mai-nainte se 


treziră la viaţă, în nuanțe de portocaliu stins şi 
cenuşiu. Seiful era încuiat şi cheia de la uşa 
biroului nu se potrivea. Masa de scris era goală, 
cu excepția unei călimări cât degetul gros plină cu 
cerneală verde şi a unei penițe de metal. Controlă 
pergamentele şi scrisorile, trecând iute, metodic, 
de la una la alta, asigurându-se că păstra fiecare 
teanc în ordine şi că le aşeza exact unde fuseseră. 

Era conştientă de teama care-i strângea 
stomacul şi de bătăile iuți ale inimii, dar nu le luă 
în seamă. Avea să-şi dea voie să simtă mai târziu, 
când va avea vreme. O scrisoare din partea 
guvernatorului, mulțumindu-i lui Qahuar pentru 
darul primit. Ciocolata fusese delicioasă şi soția 
guvernatorului ţinuse să-i transmită în mod 
special recunoştinţa ei. Cithrin puse scrisoarea la 
loc. Un sul desfăcut conţinea o listă de nume şi 
relații între câteva duzini de persoane care nu 
însemnau nimic pentru ea. Îl puse la loc. 

Dincolo de fereastra oblonită, un sturz cântă. 
Cithrin îşi trecu mâinile prin păr. Ceva din toate 
astea trebuia să-i fie de vreun folos. Undeva în 
hârtiile astea, Qahuar trebuia să fi spus ceva care 
să-i dea idee despre oferta pe care avea de gând să 
i-o înainteze guvernatorului. Întinse mâna după 
altă scrisoare şi brațul ei atinse lampa. Sticla şi 
metalul se clătinară, dar le prinse. Încă o secundă 
şi ar fi căzut. S-ar fi spart. Ar fi dat foc camerei. 
Cithrin o aşeză cu grijă în mijlocul mesei şi 
continuă să caute cu mâinile tremurând. 


Părură să treacă ore în şir până găsi ceea ce 
căuta. Un sul lung din bumbac fin. Rândurile 
cifrului erau atât de depărtate unul de altul, încât 
Qahuar putuse să scrie mesajul dedesubtul 
fiecăruia. Cithrin îşi plimbă degetele peste cuvinte. 
Fuseseră scrise de unul dintre bătrânii clanului şi 
erau exact ceea ce sperase Cithrin să descopere. 
Puteau să contribuie cu cincisprezece corăbii. 
Fiecare avea să aibă un echipaj complet compus 
din două duzini de marinari. Continuă să citească, 
cu degetele foşnind uşor pe pânză. Drept 
compensație, aveau să ceară din partea navelor 
însoțite şi protejate şaisprezece la sută din fiecare 
tranzacție, din fiecare port, sau nouăsprezece la 
sută dacă cereau clanului să garanteze 
încărcătura. Bătrânul estima investiția inițială la 
două mii de argințţi, iar profitul clanului urma să 
se ridice la cinci sute după primul sezon. Acordul 
trebuia încheiat pe zece ani. 

Magistrul Imaniel îi vorbise adesea despre 
uneltele memoriei. Cerneala era cea mai bună, dar 
să noteze cifrele şi să încerce să se strecoare cu ele 
din casă era un risc pe care nu trebuia să şi-l 
asume. Cincisprezece nave a câte două duzini de 
oameni. 

— La cincisprezece ani, avusese deja două 
duzini de bărbaţi, zise Cithrin pentru sine. 

Şaisprezece la sută fără garanţie, nouăsprezece 
cu. Deci garanţia făcea trei procente. 

— Şaisprezece să-i ţină de urât şi alți trei pentru 


iubit. 

Două mii la început, cu un profit estimat de cinci 
sute anual, în cadrul unui acord pe zece ani. 

— A oferit două mii de sărutări, a primit înapoi 
cinci sute şi-a murit singură după zece ani. 

Mai erau şi alte amănunte pe pergamentul acela 
-— caracteristicile navelor, numele căpitanilor, 
drumurile pe care aveau să fie încurajați 
comercianții s-o apuce — şi citi cât de mult putu, 
dar de fapt, avea ce-i trebuia. 

Puse sulul de unde îl luase, apoi aşeză lampa la 
loc şi stinse flacăra. Pentru ochii ei obişnuiţi cu 
lumina, întunericul era complet. Mirosul fitilului 
ars era puternic şi acru. Închise ochii şi, 
plimbându-şi degetele pe perete, găsi drumul către 
uşă. Se strecură pe coridor, încuie uşa şi, aproape 
plutind, reveni în dormitorul lui Qahuar. Puse 
cheia în colțul unde o găsise, se dezbrăcă de 
tunică şi se strecură tăcută înapoi în pat. 

Qahuar murmură ceva şi îşi întinse un braţ, 
cuprinzând-o de mijloc. 

— Eşti rece, zise el cu limba împleticindu-se. 

— O să mă încălzesc imediat, zise ea, mai mult 
simțindu-i zâmbetul decât văzându-l. 

El se lipi de ea şi Cithrin încercă să se relaxeze 
în braţele lui. Închise ochii şi în adăpostul minţii 
ei îşi recită mica litanie. 

„La cincisprezece ani, avusese deja două duzini 
de bărbați, şaisprezece să-i ţină de urât şi alți trei 
pentru iubit. A oferit două mii de sărutări, a primit 


înapoi cinci sute şi-a murit singură după zece ani.” 


— Ei bine, pari cam epuizată, zise căpitanul 
Wester, rezemându-se de zidul clădirii, alături de 
ghiveciul cu lalele, pe locul unde mai înainte 
stătuse aprodul bătrânului agent de pariuri. 
Începusem să mă gândesc că va trebui să adunăm 
o trupă de asalt şi să te recuperăm cu forța. 

— Ţi-am spus că n-o să mă întorc, zise Cithrin 
trecând pe lângă el şi îndreptându-se către 
apartamentele ei. 

El o urmă, de parcă ar fi fost invitat. 

— La prânz ar trebui să te întâlneşti cu femeia 
aia din partea breslei fabricanțţilor de ace. Probabil 
este deja pe drum către cafenea. Dacă n-ai de gând 
să te duci îmbrăcată cu aceeaşi rochie... 

— Nu pot să mă întâlnesc cu ea, zise Cithrin 
urcând scările. 

Îi auzi paşii oprindu-se, apoi zorindu-se s-o 
ajungă. Când îi vorbi, vocea lui era atentă şi 
politicoasă. Suna de parcă i-ar fi vorbit de la o 
jumătate de kilometru distanţă. 

— Vrei să-i oferi o explicaţie? 

— Trimite pe cineva. Anunţ-o că-s bolnavă. 

— Bine. 

Cithrin se aşeză pe divan, încruntându-se. 
Braţele lui erau încrucişate pe piept, iar buzele 
strânse. Nu era cu mult mai bătrân decât Qahuar 
Em. Cithrin îşi scoase un pantof şi-şi masă 
piciorul. Avea talpa murdară. Rochia atârna pe ea 


de parcă țesătura însăşi ar fi fost ostenită şi 
transpirată. 

— N-am dormit, zise ea. Oricum nu pot s-o ajut. 

— Dacă zici tu, spuse el dând scurt din cap. 

Se întoarse să plece şi dintr-odată ea se simți 
năpădită de nelinişte. Nu-şi dăduse seama cât de 
tare îşi dorea să nu rămână singură. 

— Totul a fost în regulă cât am lipsit? întrebă ea 
cu vocea poticnindu-se. 

Wester se opri în capul scărilor. 

— Foarte în regulă, zise el. 

— Eşti supărat pe mine, căpitane? 

— Nu, spuse el. O să-i zic femeii că nu te simți 
bine şi nu te poți întâlni cu ea. Presupun că o să- 
i trimiți un bilet când o să te simți mai bine? 

Cithrin îşi scoase şi celălalt pantof şi făcu semn 
că da. Uşa se închise cu un clic în urma lui. 
Cithrin se întinse. Noaptea trecută fusese tot ce 
sperase ea, dar prima geană albăstruie a zorilor o 
găsise epuizată. Îşi simţea trupul fără vlagă şi 
tremura, ca în acele nopţi din convoi când nu 
reuşea să adoarmă. Îşi spusese că zilele acelea 
trecuseră pentru totdeauna, dar se înşelase. Şi 
acum, fie că recunoştea sau nu, Wester era 
mânios şi ea era surprinsă cât de mult o durea 
dezaprobarea lui. 

Se gândi să-l cheme înapoi şi să-i explice că se 
lăsase sedusă cu un motiv anume. Că intrase în 
patul lui Qahuar Em doar ca parte dintr-o 
strategie. Cu cât repeta ce voia să-i spună, cu-atât 


mai rău suna. De la etajul de dedesubt veneau 
voci. Gărzile angajate de Wester. Judecând după 
sunete, jucau zaruri. O durea spatele. Dedesubt, 
cineva scoase o exclamațţie de neîncredere, iar alte 
voci  mormăiră  compătimitor.  Închise ochii, 
sperând că acum, în propriile ei camere, se putea 
linişti suficient cât să adoarmă. În schimb, mintea 
îi sărea şi-i zburda din ce în ce mai iute, ca o minge 
rostogolindu-se în josul unui deal fără sfârşit. 

Cincisprezece corăbii puteau fi împărțite în trei 
grupuri egale de câte cinci sau în cinci de câte trei, 
aşa că probabil clanul lui Qahuar se aştepta ca 
navele comerciale să se împartă între trei porturi 
majore - cel mai probabil Carse, Lasport şi 
Asinport. Dar dacă se aşteptau ca rutele 
comerciale să treacă dincolo de Asterilhold, în 
Anteea, Sarakal sau Hallskar? Două duzini de 
oameni îmbarcați pe o corabie nu erau de neglijat, 
dar cum aveau să se descurce marinarii din 
Lyoneia în apele mai reci ale nordului? Putea să 
spună ea că, date fiind legăturile pe care le avea 
cu  Carse, putea să furnizeze nave mai 
experimentate în apele locale? Şi, dacă susținea 
una ca asta, avea să fie şi adevărat? 

Şi de ce o trădase Opal? Şi de ce zeul permisese 
ca magistrul Imaniel să moară? Şi Cam? Şi părinţii 
ei? Oare o mai voia Sandr? îi va mai fi Cary 
prietenă? Maestrul Kit mai era de acord cu 
persoana în care se transformase ea? Ce făceau 
alți oameni când n-aveau prieteni şi iubitul lor le 


era, în acelaşi timp, adversar? Trebuia să existe o 
metodă mai bună de a acționa. 

Lacrimile îi umplură ochii şi i se scurseră pe 
obraji. Nu se simțea tristă. Abia de simţea ceva, în 
afară de faptul că era obosită şi supărată pe sine. 
Avea un soi de criză şi avea să aştepte să-i treacă. 
Jocul de zaruri se termină şi două voci de bărbați 
începură să cânte o melodie, când împreună, când 
separat. 

Cithrin se forță să stea în capul oaselor. Apoi în 
picioare. Apoi îşi scoase hainele purtate noaptea 
trecută şi îmbrăcă o fustă simplă şi o bluză. Îşi 
strânse părul la spate, apoi văzu micile urme de 
muşcături pe care Qahuar i le lăsase pe gât şi îşi 
desfăcu părul din nou. Umplu micul lighenaş de 
lângă pat şi se spălă pe față. Fardurile pe care i le 
lăsase Cary erau la îndemână şi se gândi să se 
transforme în magistra Cithrin a Băncii Medean. 
Se hotări însă să n-o facă — avea şi-aşa prea puţină 
energie — şi cobori. 

Când deschise uşa, membrii companiei amuţiră. 
Cei doi pursângi se priviră unul pe altul, apoi se 
uitară în altă parte. Cel mai palid dintre ei roşi 
vizibil. Kurtadamul o salută din cap. 

— Ne cerem scuze, doamnă magistru, spuse el. 
Nu ştiam că sunteți aici. 

Cithrin flutură din mână ca să-i alunge 
îngrijorarea. 

— Yardem? întrebă ea. 

— În camera din spate, zise kurtadamul. 


Cithrin trecu printre gărzi înaintând până în 
spatele încăperii şi apoi înăuntru, în beznă. 
Yardem Hane dormea pe un pat lung şi jos, cu 
degetele împletite pe burtă. Ochii îi erau închişi, 
iar urechile pliate şi moi. Cithrin era gata să se 
întoarcă, lăsând discuţia pe altă dată, când el 
vorbi. 

— Cu ce să v-ajut, doamnă? 

— Ăăă. Mda. Yardem, zise ea. Îl cunoşti pe 
căpitan mai bine ca oricine. 

— Adevărat, zise tralgul, cu vocea calmă, ţinând 
ochii în continuare închişi. 

— Cred că s-ar putea să-l fi supărat, zise ea. 

— N-aţi fi prima, doamnă. Dacă apare o 
problemă, căpitanul o să vă spună. 

— Bine. 

— Altceva, doamnă? 

Tralgul nu se mişca, mai puțin pieptul care se 
ridica şi cobora. 

— M-am culcat cu un bărbat şi acum o să-i 
trădez încrederea, zise ea, cu o voce dură şi 
cenuşie ca granitul. Trebuie s-o fac ca să-mi 
păstrez banca, dar cred că mă simt vinovată. 

Yardem deschise un ochi negru şi blând. 

— Te iert, zise tralgul. 

Cithrin dădu din cap. Închise uşa după ea la 
plecare, apoi păşi în stradă şi de acolo pe scara ei 
privată. Vocile de dedesubt amuţiseră acum, 
conştiente că proprietarul casei le putea auzi. Se 
aşeză la masa de scris, scoase registrele şi începu 


să redacteze propunerea care avea să însemne 
înfrângerea lui Qahuar Em. 


Geder 


Geder n-ar fi putut spune cu precizie când 
ieşiseră de pe drumul dragonului. La început, 
drumul era plin de praful şi nisipul deşertului 
suflat de vânt, chiar şi când străbătea acele 
popasuri  supradimensionate care în Keshet 
treceau drept oraşe. Apoi ultimul dintre marile 
locuri de întâlnire rămase în urmă şi jadul 
drumului deveni mai rar, iar cafeniul pământului 
şi galbenul cenugşiu al ierbii mai des întâlnite. Apoi 
drumul rămase vizibil doar ca o fâşie îngustă unde 
tufişurile şi iarba erau mai scunde, cu rădăcinile 
silite să se oprească la numai câteva degete de 
suprafață. 

În cele din urmă drumul dispăru şi Geder se 
pomeni călărind prin munţii şi văile de la marginea 
de răsărit a lumii. Copacii erau subțiri şi 
contorsionați, cu o scoarță groasă şi fibroasă ce 
părea să imite piatra. Noaptea, şopârle mici cu cozi 
de un galben strălucitor alergau pe pământ şi prin 
corturi. Zorii găseau adesea una sau mai multe 
şopârle moarte în traistele cu mâncare ale cailor. 
Apa deveni atât de rară încât, la fiecare pârâiaş 
noroios, servitorii săi umpleau toate vasele cu apă 
şi, chiar şi aşa, Geder vedea adesea rezerva lor 
scăzând sub jumătate. În fiecare noapte îşi auzea 


servitorii vorbind despre bandiți şi duhuri 
necurate ce bântuiau pustiurile lumii. Chiar dacă 
nu se mai ivise niciun nou pericol, Geder nu putea 
să doarmă bine. 

Îşi petrecuse cea mai mare parte din viaţă între 
granițele Anteei. A călători însemnase pentru el să 
parcurgă drumul de la Rivenhalm la Camnipol sau 
să urmeze vânătoarea de iarnă a regelui prin 
Kavinpol, Sevenpol şi Estinport. Odată, când era 
copil, fusese la Kaltfel, oraşul capitală al 
Asterilholdului, la nunta unei rude îndepărtate. Şi 
mersese în campanie în Vanai sub comanda 
lordului Ternigan şi apoi a lui Alan Klin. Nu-şi 
imaginase niciodată că va călători singur sau ca şi 
singur pe tărâmuri atât de pustii şi de izolate încât 
localnicii nu auziseră în viața lor de Anteea sau de 
Tronul Despicat. Dar când ajunse în fața câtorva 
colibe înghesuite în jurul unui lac îngust şi parcă 
flămând, oamenii precauți care-l întâmpinară 
clătinară din cap şi dădură din umeri. 

Putea să le fi spus la fel de bine că venea din 
stele sau din străfundurile pământului. Ar fi 
însemnat tot atât pentru ei, ba poate chiar mai 
mult. Locuitorii munților erau pursângi, dar cu o 
piele de un măsliniu uniform, cu ochi negri şi păr 
des şi sârmos ce-i făceau să pară membrii unei 
singure mari familii. Câţiva, puţini, ştiau limbile 
statelor civilizate suficient cât să facă negoţ cu 
avanposturile, dar majoritatea vorbeau o 
păsărească pe care Geder aproape că o putea 


înțelege punând laolaltă cunoştinţele din anumite 
cărți vechi pe care le citise. Avu senzația că 
pătrunsese călare în umbrele trecutului. 

— Sinir, zise Geder. Ăştia sunt muntii Sinir? 

Tânărul privi peste umăr spre bărbații care 
veniseră din sat şi-şi trecu limba peste buze. 

— Nu aici, zise omul. La est. 

Pe de o parte, toți cei pe care-i întâlnise în aceşti 
munți pustii şi stâncoşi păreau să recunoască 
numele atunci când erau întrebaţi, să ştie ce 
însemna. Pe de altă parte, se împlineau deja două 
săptămâni de când munții Sinir erau încă puțin 
mai spre est, retrăgându-se din fața lui ca un 
miraj. Cărări înguste şi prăfuite şerpuiau prin văi 
sau pe coastele abrupte şi stâncoase. Erau doar 
cu puțin mai late decât potecile făcute de cerbi şi 
nu o dată Geder se pomenise întrebându-se dacă 
nu cumva lăsase în urmă orice aşezare, numai ca 
să descopere un alt sătuc dezolant ivindu-se de 
după următoarea cotitură. 

— Poți să-mi arăţi? întrebă Geder. Poate vreunul 
dintre oamenii tăi să mă ducă acolo? O să vă 
plătesc în monede de bronz. 

Nu că bronzul ar fi avut vreun efect asupra 
oamenilor ăstora. Aici, monedele nu erau mai 
valoroase decât nişte pietricele viu colorate. 
Mantaua lui neagră de piele ar fi fost mai utilă, dar 
nu voia să se despartă de ea şi în plus, de când 
părăsise Keshetul pătrunzând în aceste teritorii 
fără repere, nimeni nu arătase nici cel mai vag 


interes față de ofertele lui. Continua să întrebe din 
obişnuință. Pentru că mai întrebase şi înainte. Nu 
spera cu adevărat că ei vor accepta târgul pe care 
li-l oferea. 

— De ce vreți să mergeţi acolo? întrebă tânărul. 

— Caut ceva, zise Geder. Un loc străvechi. 
Foarte vechi. Are de-a face cu dragonii. 

Omul îşi linse din nou buzele, şovăi şi dădu din 
cap. 

— Ştiu locul de care vorbiți, spuse el. Stați aici 
peste noapte şi pot să vă duc acolo de dimineaţă. 

— Adevărat? 

— Căutaţi vechiul templu, da? Unde trăiesc 
oamenii sfinți? 

Geder se lăsă pe spate. Era pentru prima oară 
când auzea despre un templu sau despre nişte 
preoţi şi inima i-o luă la goană. În câteva eseuri 
despre căderea Imperiului dragonilor existau 
poveşti sau referiri la cuiburi de dragoni 
dormitând, scufundați într-un somn neîntrerupt, 
ascunşi în colțuri îndepărtate ale lumii. Aici se 
putea afla o ascunzătoare plină cu cărți, 
pergamente, legende şi tradiții. Dacă-i putea 
convinge pe preoți să-l lase să citească aceste cărți 
sau să cumpere copii ale lor... încercă să se 
gândească ce putea oferi în schimb. 

— Prinţe! 

— Ce? zise Geder. A, da! Da, vechiul templu. 
Acolo vreau să merg. Trebuie să aşteptăm până 
dimineață? Aş vrea să plec chiar acum. 


— De dimineaţă, domnule, zise tânărul. O să 
staţi cu noi în noaptea asta. 

În sat erau vreo douăzeci de colibe de lemn una 
lângă alta pe un strat de cenuşă. În acea sărăcie 
uscată şi tăcută trăiau probabil vreo sută de 
oameni. În înălțimi, şoimii planau ţipând, 
descriind spirale către soare. Geder îşi puse 
scutierul să-i instaleze cortul pe malul lacului, 
imediat în afara satului, şi stabili ca fiecare dintre 
servitori să stea de veghe o parte din noapte. Nu 
că cinci servitori ar fi fost de ajuns ca să-l apere 
dacă localnicii s-ar fi întors împotriva lui, dar dacă 
un avertisment era singurul lui avantaj, tot era 
mai bine decât nimic. 

La apus, o bătrână veni în tabăra lui cu o farfurie 
de terci de rădăcini cu câteva bucăți de carne. 
Geder îi mulțumi, îi dădu câteva dintre monedele 
de aramă care-i mai rămăseseră, apoi îngropă 
mâncarea fără să ia nici măcar o înghițitură. 
Căldura zilei se revărsa din pământ şi răcoarea 
nopții venea dinspre apă. Geder se lungi pe pat cu 
mintea perfect trează şi fără astâmpăr. Groaza 
aceea lentă în timp ce aştepta să-i vină somnul 
devenise cea mai grea parte din zi. Mâncarea 
proastă, monotonia ucigătoare a drumului, 
singurătatea profundă, toate îl puneau la grea 
încercare, da, dar în momentele acelea de linişte 
dintre clipa când se aşeza în pat şi uitarea 
somnului, toate lucrurile de care fugea păreau să- 
l prindă din urmă. 


Îşi imagină ce se întâmpla în Camnipol. 
Conspirația din spatele tentativei de lovitură de 
stat fusese probabil stârpită din rădăcini, iar 
organizatorii spânzurați în plină stradă. Asta era 
de sperat. Sau poate că apăruse un alt val de 
mercenari şi măcelărise jumătate dintre membrii 
curții regale. Se întrebă dacă tatăl lui Jorey 
Kalliam îi dăduse fiului său acelaşi sfat pe care 
Geder îl urmase. În ce parte a lumii pornise Jorey 
dacă voia să evite perioada de tranziție? 

Geder îşi imagină cum ar fi fost să se întoarcă 
acasă şi să găsească un regat complet schimbat. 
Dacă mercenarii plătiți de Asterilhold erau doar o 
primă lovitură în cadrul unei invazii în toată 
regula? Când Geder avea s-o pornească spre casă, 
era posibil să nu mai existe Anteea, Tronul 
Despicat sau Rivenhalm. Tatăl lui poate era mort 
chiar în această clipă. 

Sau poate Klin şi ai lui reintraseră în grațiile 
regelui. Geder se imagină intrând călare prin 
poarta de est numai ca să dea ochii cu gărzile 
pregătite să-l aresteze şi să-l arunce în temnița 
publică. Stătea pe o platformă, privind o mare de 
chipuri arse şi scorojite - Vanaiul, mort din 
ordinul său — înainte să-şi dea seama că, în sfârşit, 
aluneca într-un vis. 

De dimineaţă, visele se destrămară şi servitorii 
săi îi aduseră o mână de mere uscate şi o cană de 
tablă cu apă. La capătul cărării se adunase o 
mână de oameni. În spatele lor era o cotigă joasă, 


încărcată cu coşuri cu fasole uscată şi cu trei 
capre proaspăt tăiate. Păreau să fie ofrande pentru 
templu. Cel mai vârstnic dintre bărbaţi bătu sonor 
din palme, iar ceilalți apucară nişte funii groase şi 
începură să tragă cotiga prin stratul subțire de 
praf. Geder îi urmă pe cal. Era singurul călare din 
tot grupul. 

Poteca pe care o urmau şerpuia printre dealuri, 
cocoțându-se pe muchiile colinelor şi pe stânci. 
Stânca se schimba, devenind mai zimțată şi mai 
ascuțită, de parcă secolele de eroziune n-ar fi 
reuşit s-o îmblânzească. Geder se pomeni făcând 
speculaţii cu privire la posibila legătură dintre 
acest peisaj şi drumurile dragonului. Oare 
teritoriul acesta fusese înzestrat cu aceeaşi 
rezistență? Asta făcea munţii Sinir atât de diferiți 
de cei din jur? 

Unele stânci semănau ciudat de tare cu ceva 
făcut de mâna omului. Aveau curbe dulci, aproape 
grațioase şi locuri unde pietrele păreau să se 
îmbine unele într-altele ca oasele. Într-una dintre 
poienile pe care le străbătură, o serie de terase 
curbate erau marcate de borduri dintr-o piatră 
palidă, poroasă, care nu semăna nici cu stâncile 
deşertului arid cu care Geder se obişnuise, nici cu 
noua geografie neregulată. Părea că un uriaş 
murise pe aceste meleaguri, iar coastele-i zăceau 
de-a lungul ținutului. Geder îşi ridică privirea şi 
zări craniul. 

Numai fruntea aceea vastă era lungă cât calul 


lui. Ar fi putut să se ghemuiască în interiorul 
orbitelor goale. Botul se pierdea în pământ, de 
parcă dragonul mort s-ar fi adăpat chiar din glie şi 
cinci dinți, fiecare lung cât o spadă, încă mai 
răsăreau din maxilar. Secolele de soare necruţător 
albiseră osul, dar vântul, nisipul şi ploaia nu-l 
erodaseră. Geder îşi opri calul, cu gura căscată. 
Sătenii continuară să târască cotiga, vorbind între 
ei şi trecând un burduf de apă din mână în mână. 
Geder descălecă şi se îndreptă către craniu. Ezită, 
apoi întinse mâna şi atinse osul de dragon încălzit 
de soare. Cadavrul lui zăcea acolo de câteva mii de 
ani. De dinainte să înceapă istoria omenirii. 

— Printe! îl strigă tânărul sătean. Veniţi! Veniti! 

Tremurând, Geder se urcă înapoi în şa şi porni 
la trap. 

Soarele nu înaintase mai mult de o palmă când 
grupul coti pentru ultima oară, ocolind o 
aglomerare înaltă de bolovani, fiecare de 
dimensiunile unei corăbii cu pânze, şi templul le 
apăru înaintea ochilor. Săpate în piatra muntelui, 
găurile întunecate ale uşilor şi ferestrelor vegheau 
asupra peisajului. Pentru o clipă, Geder avu 
senzația că era privit de un unic ochi imens de 
insectă. Un zid la fel de înalt ca fortificațiile 
Camnipolului marca sfârşitul potecii. Statui 
înalte, copleşitoare, înfățişând siluete ce vor fi fost 
cândva umane, erau cioplite în piatră de-a lungul 
zidului ca nişte santinele, cu trăsăturile erodate 
reduse la nişte noduri şi cioturi, iar deasupra 


tuturor se înălța un dragon imens, cu aripile 
desfăcute. Stindarde mari fluturau în vânt, câte 
unul pentru fiecare dintre cele treisprezece statui. 
Fiecare avea un fundal de altă culoare — albastru, 
verde, galben, portocaliu, roşu, maro, negru, 
treisprezece culori distincte — şi, în centru, un cerc 
alb brăzdat de patru linii ce-l împărțeau în opt 
secțiuni. 

Semnul său era cel al punctelor cardinale şi 
intercardinale, indicând cele opt direcţii ale lumii în 
care nicio minciună nu se putea ascunde. Semnul 
Slujitorului cel Drept. Lui Geder îi dădură 
lacrimile şi se simți năpădit de un sentiment vecin 
cu uşurarea. Triumf poate. Ăsta era locul. Îl 
găsise. 

Se apropiară şi, cu cât le luă mai mult, cu atât 
avu Geder timp să înțeleagă dimensiunile 
năucitoare ale locului. În zidul din faţă se afla o 
poartă imensă din fier, impunătoare şi 
intimidantă. Deasupra ei, într-un scris necizelat, 
erau săpate cuvintele Khinir Kicgnam Bat, fiecare 
literă mare cât un stat de om. Geder le privi cu 
ochii mijiți, chinuindu-se să le traducă deşi era pe 
jumătate amețit de bucurie. 

„Supus nu înseamnă înfrânt.” 

Sătenii îşi opriră cotiga la cincizeci de metri de 
marile porţi de fier. Geder observă că pe o secțiune 
a porţii era montat un mecanism complex, compus 
din roți ce se răsuceau. Dinţii întrepătrunşi 
zăngăniră o singură dată, se mişcară şi secțiunea 


se trase în lături ca o cortină. Şase oameni ieşiră, 
îndreptându-se către ei. Trăsăturile lor erau 
aceleaşi ca ale sătenilor, deşi aveau fețe mai pline 
şi părul netezit cu ulei. Purtau sutane negre 
încinse la mijloc cu lanțuri şi sandale înfăşurate 
pe glezne. Sătenii îngenuncheară. Geder se 
înclină, dar nu descălecă. Sub el, calul se foi 
neliniştit. 

Preoţii se uitară unii la alții, apoi se întoarseră 
către tânărul care conducea grupul. 

— Cine este acesta? întrebă cel mai vârstnic 
dintre preoți. 

— Un străin, zise tânărul. A venit şi a întrebat 
de Sinir. Vi l-am adus, aşa cum ne-a spus Kleron. 

Geder îşi îmboldi calul să înainteze. Măreţia 
locului făcuse animalul cam nervos, dar îl ținu 
bine în frâu. Preotul mai vârstnic păşi către el. 

— Cine eşti? îl întrebă. 

— Geder Palliako, fiul vicontelui Palliako din 
Rivenhalm. 

— N-am auzit de locul ăsta. 

— Sunt supusul regelui Simeon din Anteea, zise 
Geder. Văzând că preotul nu spune nimic, adăugă: 

— Anteea este un regat foarte important. Un 
imperiu, de fapt. Centrul culturii şi puterii 
pursângilor. 

— De ce ai venit? 

— Păi, zise Geder, e o poveste lungă. Am fost în 
Vanai. Ăsta este unul dintre Oraşele Libere, sau 
mai degrabă a fost, că acum s-a zis cu el. Dar acolo 


am dat peste nişte cărți şi în ele se vorbea despre 
un... Ăăă... Îi ziceau Slujitorul cel Drept sau Sinir 
Kushku şi se crede că a fost creat de dragonul 
Morade în vremea prăbuşirii imperiului, şi m-am 
gândit că, dacă aş putea folosi diferitele descrieri 
ale locului unde se afla în raport cu datele la care 
au fost scrise relatările, aş putea să-l... găsesc. 

Preotul îl privi încruntat. 

— Ai auzit de Slujitorul cel Drept? întrebă Geder. 
Din întâmplare? 

Se întrebă ce avea să facă dacă omul ar fi spus 
că nu. Nu se simțea în stare să se întoarcă. Nu 
după ce văzuse acest loc. 

— Noi suntem slujitorii Slujitorului, spuse 
bărbatul cu vocea vibrându-i de mândrie şi 
certitudine. 

— Excelent! Asta şi speram! Pot să... 

Cuvintele lui Geder năvăliră toate odată şi se 
văzu silit să se oprească, să tuşească şi să se 
adune. 

— Speram, dacă aveţi arhive... Sau dacă aş 
putea sta de vorbă cu voi. Speram să aflu mai 
multe. 

— O să aştepţi aici, zise preotul. 

Geder făcu semn că da, dar bărbatul deja îi 
întorsese spatele. Preoţii traseră cotiga înăuntru 
prin deschizătura din poarta de fier, iar sătenii 
primiră în schimb una asemănătoare. Sub ochii 
lui Geder, preoţii dispărură în templul lor, iar 
ceilalți bărbaţi îi făcură cu mâna zâmbind şi 


porniră pe cărare către casă. Geder rămase pe loc, 
prins între dorința de a vedea templul de dincolo 
de zid şi teama de a rămâne singur şi de a nu mai 
găsi drumul înapoi prin munţi. Mecanismul din 
poartă se roti şi se închise. Cotiga trasă de funii 
dispăru după cotitură. Geder rămase călare, 
încercând să nu se uite la cei cinci servitori pe 
care-i târâse după el de-a lungul lumii cunoscute 
până în pustietatea asta. În depărtate, un şoim 
ţipă. 

— Să aşezăm tabăra, stăpâne? întrebă scutierul 
său. 

Se lăsă noaptea. Geder stătea în cortul lui, ai 
cărui pereţi parcă murmurau în bătaia brizei. În 
fața măsuței, la lumina unei singure lumânări, citi 
cărțile pe care le citise deja de peste zece ori, 
urmărind cuvintele fără să le înțeleagă. 

Dezamăgirea, respingerea, mânia se adunau în 
sufletul lui, însoţite de certitudinea că preoții nu 
vor ieşi afară. Fusese lăsat la uşă ca un cerşetor, 
până când avea să priceapă aluzia şi să plece cu 
coada între picioare. Înapoi în Camnipol, înapoi în 
Anteea, înapoi la toate lucrurile de care fugise. 

Ajunsese la capătul călătoriei. Nu mai putea 
născoci vreun motiv să continue. Traversase două 
țări, munți şi deserturi, numai pentru ca, la finalul 
călătoriei, să fie ignorat. Dădu pagina, neştiind ce 
conținea şi fără să se sinchisească prea tare. Se 
imagină acasă, povestindu-şi aventurile. 
Clarvăzătoarea  jasuru, scheletul de dragon, 


templul misterios. „Şi-apoi?”, aveau să întrebe ei. 
„Ce s-a mai întâmplat, lord Palliako?” 

Şi el avea să mintă. Avea să le spună despre 
preoții degeneraţi şi despre cultul lor demn de 
milă, o formă lipsită de conținut. Avea să scrie 
eseuri despre orice perversiuni i-ar fi trecut prin 
minte, punându-le pe seama celor din templu. 
Dacă n-ar fi fost el, Geder Palliako, locul ăsta ar fi 
fost uitat de istorie. Dacă ei considerau potrivit să- 
l trateze astfel, avea să aibă grijă ca ei să rămână 
în amintire cum socotea el de cuviinţă. 

lar preoţii n-aveau să ştie şi n-avea să le pese, 
aşa că unde era plăcerea? La venirea zorilor, o să 
ceară să fie strâns cortul şi să înceapă călătoria 
înapoi. Poate că într-unul dintre oraşele din 
Keshet putea găsi un negustor care să accepte o 
scrisoare de credit, ca să-şi poată cumpăra ceva 
provizii. Sau putea să se oprească în sat şi să 
spună că preoții porunciseră să-i dea lui toate 
caprele. Asta aproape că merita să facă. 

— Stăpâne! Lord Palliako! 

Geder ieşise din cort aproape înainte să audă 
cuvintele. Scutierul arăta cu degetul către poarta 
întunecată de fier. 

Mica uşă laterală era în continuare închisă, dar 
o umbră mai adâncă, o dâră de întuneric, se ivise 
între două panouri masive. 

Un bărbat ieşi afară şi se îndreptă către ei. Apoi 
alți doi, purtând săbii în spate. Geder îşi flutură şi 
el sabia şi doi servitori se grăbiră să aprindă 


torțele. Cel dintâi bărbat era uriaş, lat în şolduri şi 
în umeri. Nu mai avea păr, iar creştetul îi strălucea 
sub razele lunii. În lumina torţelor, sutana lui 
părea neagră, deşi de fapt ar fi putut să aibă orice 
altă culoare închisă. Gărzile care-l urmau purtau 
sutane ca ale preoților, dar dintr-un material mai 
fin, şi săbii cu teci şi mânere de un verde 
scânteietor. 

— Eşti prințul Palliako, care a venit să afle 
despre Sinir Kushku? întrebă bărbatul cel solid. 

Deşi vorbea cu blândeţe, glasul lui avea în el 
forța tunetului. Auzindu-l, Geder îşi simți sângele 
înghețând în vene. 

— Da. 

— Ce oferi în schimb? 

„N-am nimic”, îşi zise Geder. „O căruţă şi nişte 
servitori. Mi-am cheltuit aproape toți arginţii pe 
drum încoace şi, oricum, ce-ai putea tu să 
cumperi cu ei? Nu-i ca şi cum v-aţi duce la târg...” 

— Veşti? întrebă Geder. Pot să vă dau veşti 
despre lume. Dat fiind că sunteţi atât de... izolaţi. 

— Îi doreşti răul zeiţei? 

— Nici vorbă, zise Geder surprins de întrebare. 

Nicio carte pe care-o citise nu pomenea de vreo 
zeiță. 

Bărbatul solid tăcu, privind pentru o clipă 
înăuntrul propriei minți. Apoi dădu aprobator din 
cap. 

— Atunci urmează-mă, prințe, şi hai să vorbim 
despre lumea ta. 


Dawson 


Vară la Osterling Fells. Dawson se trezea odată 
cu soarele şi îşi petrecea zilele călărind pe 
pământurile sale şi ocupându-se de problemele pe 
care treburile de iarnă şi intrigile din primăvară le 
lăsaseră neterminate. Canalele ce irigau câmpiile 
din sud trebuiau reparate. Unul dintre satele din 
vest arsese la sfârşitul primăverii şi Dawson se 
ocupă de reclădirea acestuia. Doi bărbați fuseseră 
prinşi punând capcane pentru cerbi în pădurile 
sale şi asistă la spânzurarea lor. Oriunde se 
ducea, şerbii săi îi acordau onoruri şi el le accepta 
ca pe ceva ce i se cuvenea. 

Pe marginea drumurilor, iarba creştea mai 
înaltă. Copacii îşi răsfirau frunzele late care 
fremătau verzi şi argintii în bătaia soarelui şi a 
vântului. Două zile de la est la vest şi patru de la 
nord la sud, cu cărări muntoase pe care să vâneze, 
patul lui în care să doarmă şi cerul deasupra lui 
ca un castron de un albastru perfect. Dawson 
Kalliam cu greu îşi putea imagina o închisoare mai 
luxoasă unde să-şi irosească săptămânile în care 
regatul se prăbuşea. 

Conacul său zumzăia de activitate. Bărbaţii şi 
femeile de pe moşie nu erau obişnuiţi cu prezența 
stăpânului pe parcursul lungilor zile de vară, la fel 
cum nu fuseseră obişnuiţi cu lipsa lui în acele luni 
de iarnă neocupate de vânătoarea regală. Dawson 


simți greutatea judecății lor. Toţi ştiau că fusese 
exilat preţ de un anotimp şi fără îndoială că 
grajdurile şi dependinţele servitorilor zumzăiau de 
poveşti, speculații şi bârfe. 

N-avea sens să le poarte pică pentru asta, cum 
nu avea sens să se mânie pe greieri din cauza 
cântecului lor. Erau oameni simpli, inferiori. Nu 
înțelegeau nimic dacă nu le dădeai mură în gură. 
Dawson n-avea de ce să acorde mai multă atenţie 
părerilor acestora despre superiorii lor decât ar fi 
acordat unei picături de ploaie sau unei crenguţe. 

Pe de altă parte, din partea lui Canl Daskellin se 
aştepta la mai mult. 

— Altă scrisoare, dragă? întrebă Clara văzându- 
l cum măsura cu pasul încăperea largă. 

— Nu-mi spune absolut nimic. Ascult-aici, zise 
Dawson, fluturând paginile. 

Găsi pasajul. 

— „Starea de sănătate a Maiestăţii Sale rămâne 
proastă. Medicii se tem că şocul revoltei 
mercenarilor încă-l mai apasă, dar se aşteaptă ca 
starea sa să se îmbunătăţească semnificativ până 
în iarnă.” Sau asta. „Lordul Maas este foarte 
agresiv în apărarea bunului renume al lordului 
Issandrian şi profită cât poate de faptul că a 
scăpat de exil.” E toată aşa. Numai provocări şi 
aluzii. 

Clara îşi lăsă broderia deoparte. Căldura după- 
amiezii îi îmbrobonise cu sudoare fruntea şi buza 
de sus şi o şuviță de păr îi scăpase din 


pieptănătură. Rochia ei era dintr-o țesătură 
subțire, de vară, care nu-i ascundea deloc forma 
trupului, mai puțin ferm decât al unei tinere femei, 
dar mai împăcat cu sine. În lumina aurie care se 
revărsa prin ferestre, era frumoasă. 

— La ce te aşteptai, iubirea mea? întrebă ea. La 
afirmații directe şi fără înconjur? 

— Putea la fel de bine să nu fi scris, zise Dawson. 

— Ştii şi tu că nu-i adevărat, dragul meu, zise 
Clara. Canl poate nu-ţi dă toate detaliile de la 
curte, dar până şi faptul că-ţi scrie înseamnă ceva. 
Poţi întotdeauna să-ţi faci o părere despre cineva 
după persoanele cu care întreține corespondenţă. 
Ai veşti de la Jorey? 

Dawson se aşeză pe divan în faţa ei. În celălalt 
capăt al încăperii, o slujnică tânără se ivi în prag, 
văzu că stăpânul şi stăpâna se aflau în încăpere şi 
se retrase. 

— Mi-a scris acum zece zile, zise Dawson. Spune 
că toţi cei de la curte merg pe vârfuri şi vorbesc în 
şoaptă. Nimeni nu crede că s-a terminat. Simeon 
trebuia să anunţe cine va fi tutorele prințului Aster 
de ziua lui, dar a amânat momentul deja de trei 
ori. 

— De ce face asta? întrebă Clara. 

— Din acelaşi motiv pentru care m-a exilat pe 
mine pentru trădarea lui Issandrian, zise Dawson. 
Se teme că, dacă ne favorizează pe noi, ceilalți vor 
trece la acțiuni armate. Dacă îi favorizează pe ei, 
atunci o vom face noi. Şi, cu Canl la conducere, n- 


aş putea spune că regele greşeşte gândind aşa. 

— Aş putea să mă duc s-o întreb pe Phelia, 
spuse Clara. Soţul ei a fost pus cam în aceeaşi 
situație cum e Canl, nu? Şi n-am mai văzut-o pe 
Phelia de secole. Mi-ar face plăcere să stau de 
vorbă cu ea. 

— Nici vorbă. Să te trimit singură în Camnipol? 
Şi încă la Feldin Maas? N-ar fi sigur. Ţi-o interzic! 

— N-aş fi singură. Jorey ar fi acolo şi l-aş lua pe 
Vincen Coe să mă apere. 

— Nu. 

— Dawson. Dragul meu, zise Clara şi vocea ei 
căpătă o duritate pe care arareori i-o auzise. Te- 
am lăsat să mă opreşti când erau mercenari 
străini pe străzi, dar asta a trecut. Şi, dacă nu 
întinde nimeni o mână, ruptura n-o să se vindece 
niciodată. Simeon n-o poate face, sărăcuţțul, 
pentru că nu e genul de lucru care poate fi 
poruncit. Tu şi Feldin nu puteţi pentru că sunteți 
bărbați şi nu ştiţi cum. Lucrurile se petrec în felul 
următor: voi vă scoateţi săbiile, iar noi dezbatem 
cine a avut cea mai frumoasă rochie la bal până 
când voi le vârâțţi din nou în teacă. Numai pentru 
că nu-ţi place ţie ideea, nu înseamnă că e dificil. 

— Am trecut dincolo de punctul ăsta, zise 
Dawson. 

Clara ridică o sprânceană. Liniştea dură trei 
bătăi de inimă. Patru. 

— Trebuie să-ți mobilizezi o armată, aşadar? 
întrebă ea. 


— E interzis. Face parte din termenii exilului 
meu. 

— Bine, atunci, zise Clara reluându-şi broderia. 
O să-i scriu Pheliei în seara asta şi-o să-i dau de 
înțeles că aş fi deschisă la o invitație. 

— Clara... 

— Ai dreptate. Nici prin gând nu mi-ar trece să 
plec fără escortă. Vorbeşti tu cu Vincen Coe sau 
vorbesc eu? 

Mânia care-l cuprinse pe Dawson îl surprinse 
până şi pe el. Se ridică în picioare, azvârlind pe 
podea scrisoarea de la Canl Daskellin. Îşi dorea 
nespus de mult să poată apuca o carte, un bibelou 
sau un scaun şi să le arunce în curte prin 
fereastră. Ochii Clarei erau aplecaţi asupra 
broderiei, a strălucirii subțiri a acului împungând 
pânza, trăgând aţa, împungând, trăgând. Îşi ţinea 
buzele strânse. 

— Simeon e şi regele meu, zise ea. Nu eşti 
singurul cu sânge nobil din casa asta. 

— O să discut eu cu el, mormăi Dawson parcă 
smulgându-şi cuvintele din gâtlejul încleştat. 

— Îmi pare rău, dragă. Ce-ai zis? 

— Coe. O să vorbesc cu el. Dar dacă nu merge 
cu tine, nu te duci. 

Clara zâmbi. 

— Când ieşi, trimite-mi camerista, dragă. O să-i 
cer să-mi aducă tocul. 

Dependinţele vânătorilor se aflau în afara 
marilor ziduri de granit şi jad ale proprietăţii. O 


clădire lungă, joasă, cu acoperişul de paie fixat cu 
funii lungi din piele împletită, îngreunate cu cranii 
şi oase de la vânatul doborât. În curte era iarbă pe 
unde nu fusese strivită de cizmele bărbaților şi 
baloți de fân folosiți pentru trasul cu arcul. Aerul 
duhnea a rahat de câine de la cugştile învecinate şi 
un copac imens şi umbros se înălța într-o parte, 
acoperit de o ninsoare de flori văratice. 

Sunetul vocilor îl călăuzi pe Dawson în spatele 
clădirii. Cinci dintre vânătorii lui stăteau în jurul 
unei mese improvizate dintr-un vechi ciot de 
copac, pe care se aflau brânză şi pâine. Bărbaţii 
erau tineri, îmbrăcați numai în pantaloni din 
cauza căldurii. Pentru o clipă, Dawson simți o 
nostalgie profundă. Odinioară fusese şi el ca ei. 
Puternic, sigur pe trupul lui, în stare să se 
scufunde complet în bucuria oferită de o zi 
frumoasă. Şi când era aşa, Simeon fusese alături 
de el. Trecerea anilor îi afectase pe amândoi. 

Unul dintre vânători îl zări şi sări în picioare, 
salutându-i. Imediat, ceilalți îi urmară exemplul. 
Vincen Coe stătea mai în spate, cu un ochi umflat 
şi învinețit. Dawson se apropie, ignorându-i pe toți 
cu excepţia bărbatului rănit. 

— Coe, zise el. Hai cu mine. 

— Da, stăpâne, spuse vânătorul şi se grăbi să i 
se alăture. 

Dawson mergea zorit pe cărarea largă ce ducea 
dinspre conac spre iazul aflat la nord. Umbra 
turnurilor spiralate vărga pământul. 


— Ce-ai păţit? întrebă Dawson. Arăţi de parcă ai 
fi încercat să prinzi o piatră cu genele. 

— Nimic important, stăpâne. 

— Spune-mi. 

— Am băut cu toții cam mult noaptea trecură, 
stăpâne. Unul dintre băieţii noi s-a înveselit cam 
prea tare şi a... făcut o aluzie pe care am găsit-o 
jignitoare. A repetat-o şi m-am văzut silit să-l 
corectez. 

— Te-a făcut invertit? 

— Nu, stăpâne. 

— Dar cum? 

Primăvara, înainte de deschiderea sezonului la 
curte, lacul era limpede ca apa de izvor. Toamna, 
la revenirea lui Dawson, putea fi întunecat 
aproape de culoarea ceaiului. Arareori îl văzuse în 
toiul verii, când verdele apei, împrumutând 
imaginea reflectată a copacilor, îl transforma în 
smarald. Vreo câteva rațe pluteau pe apă şi în 
urma lor rămâneau unde. Dawson se opri pe 
margine, unde iarba mai păstra umezeala 
noroiului de sub ea. Tăcerea stânjenită a lui 
Vincen Coe devenea mai interesantă cu fiecare 
clipă. 

— Pot să-i întreb pe ceilalți, zise Dawson. O să- 
mi spună ei dacă tu nu vrei. 

Vincen privi peste apă, spre munții din 
depărtare. 

— A pus sub semnul întrebării onoarea lui lady 
Kalliam, stăpâne. Şi a făcut nişte speculaţii care... 


— Ah, exclamă Dawson. 

O mânie aprigă îi încleştă gâtlejul. 

— Mai e aici? 

— Nu, stăpâne. Fraţii lui l-au cărat înapoi în sat 
încă de noaptea trecută. 

— L-au cărat? 

— Când am terminat cu el nu mai era în stare 
să meargă, domnule. 

Dawson chicoti. Musculițe dansau pe deasupra 
apei de la picioarele lui. 

— Vrea să se întoarcă la Camnipol, zise Dawson. 
I-a intrat în cap că poate face pace cu Maas. 

Tânărul vânător înclină din cap, dar nu spuse 
NIMIC. 

— Vorbeşte, zise Dawson. 

— Cu voia voastră, stăpâne. Nu-i o idee bună. 
Cel mai greu e să faci prima vărsare de sânge, iar 
asta s-a petrecut deja. Acum o să fie mai uşor. 

— Ştiu, dar ea e hotărâtă. 

— Trimiteţi-mă pe mine în locul ei. 

— Te trimit şi pe tine cu ea, zise Dawson. Jorey 
este încă în oraş. Poate să-ți spună mai bine cum 
stau lucrurile. Ai vegheat asupra mea când au 
început toate astea. Acum vreau să veghezi asupra 
ei. 

Cei doi rămaseră în tăcere. Din spatele lor se 
auzeau voci. Îngrijitorul câinilor ţipa la ucenicul 
lui. Râsetele hăitaşilor. Toate păreau să vină din 
altă lume. Una aflată în trecutul nu prea 
îndepărtat, când lucrurile fuseseră mai bune, mai 


sigure şi încă în ordine. 
— Nimeni n-o să se atingă de ea, stăpâne, zise 
Vincen Coe. Nu atâta timp cât trăiesc eu. 


La trei zile după ce Clara plecă în trăsura 
deschisă care-i adusese, cu Vincen Coe călărind în 
urma eci, un oaspete deloc bine-venit îşi făcu 
apariția. 

Căldura zilei îl alungase pe Dawson din conac în 
grădina de iarnă. În afara sezonului său, grădina 
arăta banal. Florile care în ultimele zile ale anului 
aveau să poarte muguri aurii şi stacojii arătau 
acum ca nişte buruieni rezistente. Trei dintre câini 
zăceau gâfâind de căldură, cu ochii închişi şi cu 
limbile trandafirii atârnând. Sera era deschisă. 
Închisă, ar fi fost mai fierbinte ca un cuptor. 
Grădina dormea, aşteptând să-i vină vremea, iar 
când avea să vină, urma să se transforme. 

Până atunci Clara se va fi întors. Desigur, mai 
fusese despărțit de ea şi altă dată. Avusese treburi 
la curte şi mai fusese şi vânătoarea. Ea avea 
propriul ei cerc de oameni şi grija gospodăriei. Dar 
acum, când ea fusese cea care plecase, lăsându-l 
în urmă, îi era mai greu să îndure singurătatea cu 
seninătate. Se trezea dimineaţa întrebându-se 
unde era. Se ducea noaptea la culcare dorindu-şi 
ca ea să apară pe uşa dormitorului, cu ştiri şi 
informaţii şi chiar mici bârfe nevinovate. Între 
aceste două momente ale zilei, încerca să nu se 
gândească la ea sau la Feldin Maas sau la 


posibilitatea ca ea să fie folosită împotriva lui. 

— Lord Kalliam. 

Servitoarea era o tânără dartinae aflată de puțin 
timp în slujba lui. Ochii îi străluceau în felul 
caracteristic rasei ei. 

— Ce-i? 

— A sosit un bărbat care cere să-i acordați o 
audienţă, stăpâne. Paerin Clark. 

— Nu-l cunosc, zise Dawson, dar după o clipă îşi 
aminti cine era. 

Era bancherul palid, agentul Coastei de Nord, 
cel care-l îmbrobodise pe Canl Daskellin. Dawson 
se ridică. La picioarele lui, câinii se sculară privind 
de la el la slujnică şi înapoi şi scheunând uşor. 

— E singur? 

Ochii fetei se măriră de o nelinişte subită. 

— Are o suită, stăpâne. Un vizitiu şi un valet. Şi 
cred că şi un secretar. 

— Unde-i acum? 

— În sala mică, stăpâne. 

— Spune-i că o să-l primesc într-un moment, 
zise Dawson. Adu-i bere şi pâine, pofteşte-i 
oamenii în sala servitorilor şi cheamă-mi gărzile. 

Când uşile sălii mici se deschiseră, bărbatul 
palid îşi înălță privirile şi, la intrarea lui Dawson, 
se ridică în picioare. Faptul că Dawson avea în 
spate patru spadasini în armuri de piele nu-i 
provocă nici măcar o ridicare din sprânceană. 
Pâinea de pe farfuria din faţa lui purta urma unei 
singure muşcături, iar pocalul de cositor plin cu 


bere putea nici să nu fi fost atins. 

— Baroane Osterling, zise bancherul făcând o 
plecăciune. Vă mulțumesc că m-aţi primit. Îmi cer 
scuze că am sosit nepoftit. 

— Îi faci comisioanele lui Canl Daskellin sau ti 
le face el pe-ale tale? 

— Eu i le fac pe-ale lui. Situaţia de la curte este 
delicată. Voia să fiți informat, dar nu are încredere 
în curieri şi sunt anumite lucruri pe care oricum 
nu le-ar fi scris cu propria mână. 

— Aşa că le trimite prin maestrul păpuşar din 
Coasta de Nord? 

Bancherul făcu o pauză. O vagă urmă de culoare 
îi apăru în obraji şi pe buze i se ivi obişnuitul său 
zâmbet politicos. 

— Excelenţă, nu doresc să vă insult, dar sunt 
câteva lucruri pe care ar fi mai bine să le lămurim. 
Sunt supusul Coastei de Nord, dar nu sunt un 
membru al curții şi nu sunt aici în serviciul regelui 
meu. Reprezint Banca Medean şi-atât. 

— Un iscusit fără ţară atunci. Şi mai rău. 

— Îmi cer iertare, Excelenţă, zise bancherul. Văd 
că nu sunt bine-venit. Vă rog să-mi scuzați 
intruziunea. 

Paerin Clark se înclină adânc şi porni către uşă, 
luând cu el şi veştile din Camnipol. „Doar pentru 
că nu-ţi place un lucru, nu înseamnă că e dificil”, 
îi rosti în minte vocea Clarei. 

— Aşteaptă, spuse Dawson şi trase adânc aer în 
piept. Cine poartă cea mai frumoasă rochie la 


balul ăla de trei ori blestemat? 

— Poftim? 

— Ai venit aici pentru un motiv anume, zise 
Dawson. Nu fi atât de laş încât să dai bir cu fugiţii 
imediat ce latră cineva la tine. Ia loc. Spune-mi ce 
ai de spus. 

Paerin Clark se întoarse şi se aşeză. Ochii îi 
păreau mai întunecați acum, iar fața la fel de 
inexpresivă ca a unui jucător de cărți. 

— N-am nimic cu tine, spuse Dawson, 
aşezându-se de cealaltă parte a mesei şi rupând o 
bucată de pâine. Nu ca persoană. Îmi displace 
ceea ce eşti. 

— Sunt omul pe care-l trimite Komme Medean 
când e vreo problemă, zise Paerin Clark. Nici mai 
mult, nici mai puţin. 

— Eşti un agent al haosului, zise Dawson cu 
blândeţe, încercând să-şi îndulcească vorbele. Eşti 
un om care-i transformă pe bogaţi în săraci şi pe 
săraci în bogaţi. Rangul şi ordinea socială nu 
înseamnă nimic pentru cei ca tine, în timp ce 
pentru cei ca mine ele sunt totul. Nu pe tine te 
resping. Ci numai ceea ce reprezinţi. 

Bancherul îşi cuprinse un genunchi cu degetele 
încrucişate. 

— Vreți să ascultați veştile pe care le aduc, 
Excelenţă? În ciuda a ceea ce credeţi că reprezint? 

— Da. 

Preţ de aproape o oră, bancherul vorbi cu voce 
joasă, înfățişând în toate detaliile alunecarea de 


teren care avea loc în Camnipol. După cum 
bănuise Dawson, reținerea lui Simeon de a-şi 
plasa fiul sub tutela vreuneia dintre casele nobile 
era provocată de teama de a nu face valuri. 
Respectul față de domnia lui se diminua în ambele 
tabere. Daskellin şi aliaţii care-i mai rămăseseră îi 
ofereau cât sprijin puteau, dar chiar şi în rândurile 
celor loiali creştea nemulțumirea. Issandrian şi 
Klin rămâneau exilați, dar Feldin Maas umbla 
peste tot prin oraş. Ai fi zis că nu dormea niciodată 
şi, oriunde se ducea, spunea aceeaşi poveste: 
atacul luptătorilor fusese regizat ca să-l arunce în 
dizgrație pe Curtin Issandrian, pentru ca prinţul 
să nu fie trimis în casa acestuia. Sugera că 
apariția exact la timp a soldaților din Vanai făcea 
parte dintr-o piesă de teatru mai vastă. 

— Pusă la cale de mine, spuse Dawson. 

— Nu singur, dar da. 

— Minciuni de la un capăt la altul, zise Dawson. 

— Nu toată lumea îl crede. Dar unii da. 

Dawson îşi frecă fruntea cu palma. Afară, ziua 
se îngâna cu noaptea, făcând lumina soarelui să 
se înroşească. Totul era exact cum bănuise. Şi 
Clara o să nimerească în toiul furtunii. Speranţa 
pe care i-o oferise la plecare păruse riscantă în acel 
moment. Acum, după aceste veşti, părea pur şi 
simplu naivă. Şi-ar fi dat o mână ca bancherul să 
fi venit cu o săptămână mai devreme. Acum era 
prea târziu. Era ca şi cum ar fi dorit ca piatra 
aruncată să i se întoarcă singură în mână. 


— Simeon? întrebă Dawson. E bine? 

— Timpurile grele şi-au pus amprenta asupra 
lui, zise Paerin Clark. Şi asupra fiului său, cred. 

— Cred că nu moartea este cea care ne ucide, ci 
frica, spuse Dawson. Şi Asterilholdul? 

— Sursele mele îmi spun că Maas ţine legătura 
cu câteva persoane importante de la curtea regală. 
Au fost făcute împrumuturi în aur şi promisiuni 
de sprijin. 

— Îşi strânge o armată. 

— Aşa-l. 

— Şi Canl? 

— Încearcă şi el. 

— În cât timp se va ajunge la război deschis? 

— Nimeni nu poate şti asta, excelență. Dacă 
sunteți atent şi norocos, poate niciodată. 

— Nu cred că-i aşa, zise Dawson. Avem 
Asterilholdul pe de o parte şi pe tine de cealaltă. 

— Nu, Excelenţă, zise bancherul, nu mă aveți. 
Ştim amândoi că am venit aici sperând la anumite 
avantaje, dar un război civil în Anteea nu ne-ar 
aduce niciun profit. Dacă se ajunge la asta, nu 
vom susține nicio tabără. Am făcut tot ce mi-a stat 
în putinţă aici. Nu mă întorc în Camnipol. 

Dawson se îndreptă de spate. Bancherul zâmbea 
şi expresia de pe chipul lui aducea suspect de tare 
a compătimire. 

— L-ai abandonat pe Daskellin? Acum? 

— Anteea este unul dintre marile regate ale 
lumii, spuse Paerin Clark, dar patronul meu îşi 


joacă partidele pe table mult mai vaste. Vă doresc 
tot norocul din lume, dar Anteea vă aparţine vouă, 
s-o pierdeţi sau s-o câştigaţi. Nu mie. Eu o să plec 
spre sud. 

— Spre sud? Ce poate fi mai important în sud 
decât aici? 

— În Porte Oliva s-a ivit o neregulă care necesită 
atenția mea. 


Cithrin 


Cithrin stătea pe dig. Oraşul se întindea în 
spatele ei, iar vastitatea albastră a mării şi a 
cerului i se deschidea înainte. Acolo unde apele 
pale şi puţin adânci ale golfului căpătau albastrul 
adâncimilor se aflau cinci corăbii. Catargele înalte 
păreau nişte copaci răsăriți din apă. Velele strânse 
îngroşau vergile. Bărcile mici şi puțin adânci ale 
flotei de pescuit se grăbeau înspre port sau se 
dădeau din cale, în timp ce zeci de bărci-pilot se 
luau la întrecere ca să ajungă cele dintâi la corăbii 
şi să aibă onoarea de a le conduce. 

Corăbiile cu mărfuri din Narinisle veniseră. Cinci 
nave, sosind împreună şi arborând stindardele din 
Birancour şi Porte Oliva. La plecare fuseseră 
şapte. Se putea ca celelalte două să fi fost 
despărțite de restul flotei de furtună sau din 
propria alegere sau împrăştiate în urma unui atac. 
Puteau să ajungă a doua zi sau în următoarea 
săptămână sau niciodată. Pe docurile de 


dedesubt, negustorii, agonizând între speranţă şi 
spaimă, aşteptau ca navele să se apropie ca să le 
poată identifica. Şi-apoi, odată ce corăbiile 
trăseseră fiecare în docul ei, cei mai norocoşi 
dintre finanțatori aveau să urce la bord, să 
compare contractele şi foile de expediţie şi să 
descopere dacă profitul era sau nu asigurat. 
Ghinioniştii aveau să aştepte la docuri sau în 
crâşmele din port, trăgându-i de limbă pe marinari 
ca să afle veşti. 

Şi apoi, odată ce căpitanii navelor vor fi dat 
socoteală finanțatorilor, odată ce muncitorii 
începeau lunga trudă pe care-o presupunea 
transportul mărfii de pe corăbii în magazii, odată 
ce nebunia comerțului şi a bunurilor şi a 
schimbului acestora pe bani avea să străbată 
Porte Oliva ca vântul pe suprafața unei ape, 
urmau să înceapă pregătirile pentru călătoria din 
anul următor. Şantierele navale aveau să facă 
reparații. Noii finanțatori aveau să ofere contracte 
şi condiţii căpitanilor. lar Idderigo Bellind Siden, 
Prim-Guvernatorul oraşului Porte Oliva, avea să 
se consulte cu căpitanii şi cu capii breslelor şi avea 
să accepte cu amabilitate propunerea de a 
transforma oraşul pentru o generaţie de-acum 
încolo dintr-un port ca multe altele în însăşi inima 
comerțului. 

Şi în mâna ei, scrisă cu cerneală verde pe o 
hârtie fină ca smântână, era scrisoarea care-i 
interzicea să fie parte din toate acestea. O deschise 


şi o studie din nou. Era cifrată, fireşte, dar îşi 
petrecuse destulă vreme printre cărțile şi 
documentele magistrului Imaniel ca s-o poată citi 
cu aceeaşi uşurinţă ca şi cum ar fi fost scrisă 
normal. 

„Doamna magistru Cithrin bel Sarcour, veți 
înceta de îndată orice negocieri şi operațiuni 
purtate în numele nostru. Paerin Clark, senior 
auditor şi reprezentant al băncii centrale, va sosi 
cât mai iute cu putință. Până atunci, nu se vor 
întocmi sau accepta niciun fel de contracte, 
depozite sau împrumuturi. Dispoziţia nu este 
negociabilă.” 

Era semnată de Komme Medean în persoană, cu 
scrisul neregulat şi tremurat al bătrânului afectat 
de gută. N-o arătase nimănui. În cele opt zile de 
când o primise, se răzvrătise împotriva ordinului. 
Era primul din partea băncii centrale şi era exact 
ceea ce se aşteptase. Auditorul avea să vină, aşa 
cum plănuise ea de la început. Avea să recupereze 
fondurile băncii, pierdute după căderea Vanaiului. 
Era sfârşitul fanteziilor ei în care păstra banca sau 
o putea manevra aşa cum urmau să facă bărcile- 
pilot cu corăbiile de mărfuri. Avea să fie din nou 
ea însăşi. Nu Tag căruțaşul, nu o contrabandistă 
ascunzându-se în umbră şi nu magistra Cithrin. 
Numai că avea să fie ea însăşi fără Besel, fără Cam 
şi fără magistrul Imaniel. Şi fără Vanai. 

Ceea ce, cu tot respectul, prefera să nu se 
întâmple. 


Cu o răsuflare prea uşoară ca să se poată numi 
suspin, rupse hârtia. Apoi o rupse din nou şi din 
nou şi din nou. Când o făcu bucățele la fel de mici 
ca numerele şi simbolurile cifrului, le aruncă peste 
marginea zidului şi le privi plutind şi răsucindu- 
se. 

Pe apă, bărcile-pilot se îngrămădeau în jurul 
corăbiilor cu mărfuri. Îşi imagină vocile oamenilor 
strigând către căpitani şi pe ale căpitanilor 
strigând ca răspuns. Sub ochii ei, cea dintâi dintre 
corăbii îşi începu ultima şi cea mai scurtă bucată 
a călătoriei ei anuale. Cithrin se întoarse şi reveni 
la bancă. Uşa din față era deschisă lăsând 
înăuntru briza. La intrarea ei, Gândacul sări în 
sus de parcă l-ar fi prins făcând cine ştie ce. În 
spatele lui, Yardem se întinse şi scoase un căscat 
enorm. 

— Unde ai fost? o întrebă căpitanul Wester. 

— Am privit sosirea corăbiilor cu mărfuri, ca mai 
toată lumea din oraş, zise ea. 

Se simțea inexplicabil de uşoară. Aproape 
ameţită. 

— Mda, păi cafegiul tău a trimis până la ora asta 
trei oameni ca să întrebe de tine. Au venit aici să 
te caute. 

— Şi ce le-ai spus? 

— Că eşti ocupată, dar că mă aştept să revii la 
cafenea după prânz, zise Wester. Am mințit? 

— Tu? Niciodată, zise ea şi râse văzându-i 
expresia bănuitoare. 


În ciuda căldurii, Cithrin se duse la întâlnirea de 
la palatul guvernatorului purtând o rochie de un 
albastru închis, cu guler înalt şi mâneci lungi. 
Părul îi era strâns într-o tocă moale şi prins cu o 
agrafă din argint şi lapislazuli, una dintre ultimele 
bijuterii rămase din recolta adusă din Vanai. 
Ţinuta ar fi fost mai potrivită pentru o zi răcoroasă 
de toamnă şi făcea sudoarea să i se scurgă pe 
spinare, dar gândul de a purta ceva mai decoltat 
în prezența lui Qahuar Em i se păruse 
inconfortabil. Şi, fireşte, nu s-ar fi cuvenit să 
poarte colierul sau broşa pe care i le oferise el. 

Când Qahuar o salută, pe coridorul care ducea 
către apartamentele personale ale guvernatorului, 
plecăciunea lui era una oficială. Numai zâmbetul 
lui şi veselia din ochii întunecaţi făceau aluzie la 
nopțile pe care le petrecuseră împreună. Purta o 
tunică de culoarea nisipului cu nasturi de email 
negru până la gât şi ea se pomeni gândindu-se la 
forma trupului de dedesubt. Se întrebă ce avea să 
se întâmple cu legătura lor acum, când urmau să 
nu mai fie rivali. Slujnica, o cinnaie cu păr deschis 
la culoare, se înclină când intrară. 

O singură masă acoperită de pete de cerneală 
domina încăperea, iar în spatele ei un şir de 
ferestre dădeau către ramurile unui copac. 
Freamătul lor conferea camerei o nemeritată 
impresie de umbră şi răcoare. Mercenarul cinnai 
se ridică în picioare la intrarea lui Cithrin şi se 


aşeză din nou odată cu ea. Femeia tralgă şi 
reprezentantul caselor de comerț nu participau. 

— Un an bun, zise cinnaiul. Aţi fost să vedeţi 
corăbiile, doamnă magistru? 

— N-am avut ocazia, răspunse Cithrin. Am avut 
un program foarte încărcat. 

— Ar trebui să vă faceți timp. Anul ăsta au adus 
lăzi pline cu cele mai fascinante flecuştețe. Nişte 
globuri mici de sticlă colorată care cântă când le 
freci. Foarte drăguţe. Am cumpărat trei pentru 
nepoata mea. 

— Sper că lumea te-a tratat cu blândețe, 
domnule, spuse Qahuar Em. Vocea-i era aproape 
muşcătoare. „Ce motive are să fie furios?” se 
întrebă ea. 

— Destul de bine, zise cinnaiul ignorându-i 
tonul. Chiar cum nu se poate mai bine, 
mulțumesc de întrebare. 

Uşa dinspre cameră se deschise şi intră 
guvernatorul. Faţa lui rotundă era acoperită de 
sudoare, dar veselă. Când dădură să se ridice în 
picioare, le făcu semn să rămână aşezaţi. 

— Nu e nevoie să ne formalizăm, zise el 
aşezându-se pe scaunul său. Pot să vă ofer ceva 
de băut? 

Qahuar Em clătină din cap şi o clipă mai târziu 
mercenarul cinnai făcu la fel, de parcă ar fi 
aşteptat mai întâi să vadă ce avea Qahuar de gând. 
Cithrin, alarmată, simți o gheară strângându-i 
stomacul. Se petrecea ceva şi ea nu înţelegea ce. 


— Vă mulțumesc că ați venit, zise guvernatorul. 
Apreciez foarte mult munca pe care o faceți cu toții 
şi devotamentul vostru față de Porte Oliva, de mine 
şi de regină. Sunt încântat că minți excelente ca 
ale domniilor voastre se preocupă de bunăstarea 
oraşului. Asta este întotdeauna partea cea mai 
dificilă, nu? Luarea deciziei. 

Suspinul lui melancolic lăsa se înțeleagă că 
omul se distra de minune. Cithrin îi răspunse 
printr-un zâmbet reținut. Qahuar îi ocolea 
privirea. 

— Am parcurs cu foarte mare atenție 
propunerile, spuse guvernatorul. Am convingerea 
că fiecare dintre ele ar fi oferit o cale excelentă 
către prosperitatea oraşului. Dar cred că 
flexibilitatea unui contract pe cinci ani, precum cel 
oferit de domnii aici de față, ne-ar servi mai bine 
decât cei opt ani pe care-i solicită Banca Medean. 

Cithrin simţi că nu mai are aer. În ciuda căldurii, 
o răceală îi cuprinse gâtul şi pieptul. Oferta lui 
Qahuar Em nu fusese pe cinci ani. Fusese pe zece. 

— Opt ani înseamnă un interval destul de lung, 
zise mercenarul cinnai dând aprobator din cap. 
Expresia gravă îi ascundea prost încântarea. 

— Având în vedere acest lucru, precum şi taxele 
anuale uşor mai mari, continuă guvernatorul, mă 
văd silit, cu regret, să refuz propunerea 
dumneavoastră, doamnă magistru Cithrin. 

— Înţeleg, zise Cithrin ca şi cum ar fi vorbit 
altcineva. Acum că s-au stabilit lucrurile, pot să 


ştiu ce rate a oferit maestrul Em? 

— O, este un parteneriat, spuse cinnaiul. Nu 
doar clanul lui, ştiţi? Lucrăm împreună, eu şi el. 

— Nu cred că-i nevoie să intrăm în detalii, zise 
Qahuar Em, evitând în continuare s-o privească. 

Încercarea lui de a o cruța de alte umilinţe era 
mai rea decât lăudăroşenia mercenarului. 

— Nu-i ca şi cum nu se va afla, zise 
guvernatorul. Din politețe şi respect față de 
doamna magistru, pot spune că taxele cerute sunt 
de zece la sută fără garanție sau paisprezece cu. 

Numerele erau greşite. Trebuia să fie greşite. 
Trebuia să fie vorba de şaisprezece şi 
nouăsprezece la sută, nu de zece şi paisprezece. 
Oferta pe care o găsise în biroul lui Qahuar Em 
fusese o capcană şi Cithrin căzuse în ea. 

— Vă mulțumesc, domnule guvernator, zise 
Cithrin înclinând din cap. Compania fondatoare 
va aprecia sinceritatea dumneavoastră. 

— Sper că nu vor fi resentimente, spuse 
guvernatorul. Banca Medean este nou-venită în 
oraşul nostru, dar este deja foarte respectată. 

— Desigur, zise Cithrin. 

Dat fiind golul pe care-l simţea în piept, fu 
surprinsă că vocea ei nu avea ecou. Nu era posibil 
să i se întâmple una ca asta. 

— Vă mulțumesc pentru că ați avut amabilitatea 
de a ne întâlni. Dar presupun, domnilor, că aveți 
de discutat amănuntele. 

Toţi se ridicară în picioare odată cu ea, iar 


guvernatorul îi luă mâna cu degetele lui 
unsuroase şi-şi apăsă buzele pe ea. Ea îşi păstră 
pe chip un zâmbet amuzat şi obişnuit cu 
înfrângerea, o mască a persoanei care voia să fi 
fost. Îi făcu o reverență mercenarului cinnai, apoi 
lui Qahuar Em. Golul dinăuntrul ei dispăru şi în 
locul lui înflori durerea. 

Păşind cu grijă, ieşi din încăpere, cobori scările 
şi traversă holul ce ducea spre ieşirea dinspre 
piaţă. Cerul era de un alb opalescent, iar briza pe 
obrazul ei era fierbinte ca o respirație. Sudoarea îi 
umezea subțiorile, spatele, picioarele. Rămase 
locului câteva minute, năucă, împietrită. N-ar fi 
trebuit să fie aici. Trebuia să se întoarcă înăuntru. 
Erau detalii de discutat, contracte de semnat de 
faţă cu martori. Marele proiect trebuia început. N- 
ar fi trebuit să fie aici, afară. Ar fi trebuit să fie 
înăuntru. 

Primul suspin o asaltă ca un acces de vomă: 
subit, instinctiv, violent. „Nu aici”, îşi zise. „Zeule, 
dacă e să se întâmple, nu mă lăsa să plâng aici, în 
văzul întregului oraş.” Porni cu paşi largi, grăbiţi, 
cu coapsele forțând materialul rochiei. Ajunse în 
labirintul străzilor. Găsi o alee, îi urmă cotiturile 
până într-un colț umbrit şi acolo se ghemui pe 
pavajul mizerabil. Acum nu-şi mai putu opri 
suspinele, aşa că îşi apăsă gura pe un braţ ca să 
le împiedice să se audă. 

Pierduse. Îşi făcuse atâtea speranţe şi planuri şi 
pierduse. Dăduseră altcuiva contractul ei şi ea nu 


era altceva decât o târfă, o corcitură proastă şi 
urâtă care plângea până nu mai avea lacrimi pe o 
alee dosnică. Cum de-şi imaginase că putea 
câştiga? Cum de crezuse una ca asta? 

Când plânsul i se mai potoli, se ridică din nou. 
Îşi şterse cu mâneca lacrimile şi nasul, îşi curăță 
murdăria de pe rochie şi porni către casă. Umilința 
i se cocoţă pe umeri şi prinse a-i şuşoti la ureche. 
Cât de multe le povestise Qahuar partenerilor lui? 
Se lăudase că-i desfăcuse picioarele? Probabil în 
clipa când ea intrase în încăpere bătrânul 
mercenar cinnai cunoştea deja din descriere 
fiecare parte a trupului ei. Qahuar ştiuse tot ce 
făcuse ea chiar înaintea ei, ba mai mult, pusese la 
cale totul. Îşi prevenise oare servitorii să nu se 
amestece pe parcursul incursiunii ei nocturne în 
biroul lui? O urmăriseră ascunşi în umbră, râzând 
de idioată care se credea tare deşteaptă? 

Ajunsă la bancă, auzi vocile gărzilor prin uşă — 
Marcus, Yardem şi femeia kurtadam nou angajată 
— nici mânioase, nici vesele. Lalelele se legănau în 
vânt, cu petalele răsfirate şi sfâşiate, culoarea 
înnegrindu-se la bază. Voia să între, dar mâna 
refuză să se întindă spre clanţă. Stătu preț de ceea 
ce i se păru a fi ore, dorindu-şi să între şi să se 
alăture celor care aduceau cel mai mult cu o 
familie, cu nişte prieteni sau cu dragostea. 
Angajaţii ei. Voia ca Yardem Hane să iasă şi s-o 
găsească. Să apară Cary, păşind de-a lungul 
străzii. Să se ridice Opal din mormântul ei de pe 


fundul oceanului şi s-o gâtuie pe loc. 

Cithrin se duse la etaj. Îşi scoase rochia şi se 
aşeză pe pat numai în cămaşă. Transpiraţia nu 
voia să se usuce şi s-o răcorească. 

Pierduse. Chiar şi acum tot nu înțelegea. Nu-i 
venea să creadă. Pierduse. Nu mai plângea. 
Durerea dispăruse, deşi avea senzaţia că doar se 
odihnea, dormind ca o panteră după o vânătoare. 
Avea să revină. Deocamdată nu simţea nimic. Se 
simțea moartă. 

Pierduse. Şi auditorul venea. 

Soarele parcurse drumul obişnuit pe cer. Cithrin 
rămase aşezată. Zgomotele străzii se schimbară, 
traficul amorțit de căldură al zilei făcând loc 
vocilor mai vesele şi mai energice ale serii. Simţea 
nevoia să urineze, dar amână momentul. I se 
părea imposibil să mai aibă vreo urmă de 
umezeală în trup după ce se scăldase în sudoare 
şi lacrimi. Şi totuşi trupul ei îşi vedea de treabă, 
indiferent dacă ea era sau nu de acord. Când 
nevoia deveni prea presantă ca s-o mai ignore, găsi 
oala de noapte şi o folosi. Odată ce se urni i se 
păru mai uşor să continue să se mişte. Îşi scoase 
cămaşa şi-o lăsă grămadă pe podea, apoi găsi o 
rochie uşoară, brodată, atrăgătoare în primul rând 
prin faptul că îi picase deja în mână. O trase peste 
cap şi cobori în stradă fără să se deranjeze să 
încuie uşa. 

Taverna avea toate obloanele date de perete ca 
să lase înăuntru briza mării. Nu aprinseseră nici 


lumânări, nici felinare, ca să nu mai adauge nici 
măcar puţina lor căldură, aşa că, în ciuda luminii 
soarelui, încăperile erau întunecoase. Slujnica era 
una pe care o recunoştea, cu o față lată şi păr 
întunecat ca noaptea trecându-i până dincolo de 
umeri. Un căţeluş țopăia agitat pe lângă gleznele 
fetei. Cithrin se îndreptă către masa din spate, 
masa ei. Cineva stătea acolo, pe jumătate ascuns 
de pânza aspră. 

Qahuar Em. 

Cithrin se sili să înainteze. Se aşeză în fața lui. 
Un oblon desprins se lovi de două ori de cadru, 
apoi amuți. Expresia bărbatului era blândă şi 
stânjenită. Pe masă era un pocal cu bere pe 
jumătate gol. 

— Bună seara. 

Ea nu-i răspunse. Qahuar scoase un țâțâit. 

— Speram c-o să-mi dai voie să-ţi ofer o cină şi 
o sticlă de vin. Şi scuzele mele. N-a fost frumos din 
partea guvernatorului să te anunţe aşa. 

— Nu vreau nimic de la tine, zise ea. 

— Cithrin! 

— Nu vreau să te mai văd sau să te mai aud în 
viața mea, spuse ea cu răceală, rostind apăsat 
fiecare cuvânt. Şi dacă te mai apropii de mine o 
să-i cer căpitanului gărzilor mele să te ucidă! Şi-o 
va face! 

Chipul lui Qahuar se înăspri. 

— Înţeleg. Trebuie să recunosc, doamnă 
magistru, că sunt dezamăgit. Mă aşteptam la mai 


mult din partea ta. 

— Tu te aşteptai la mai mult din partea mea?! 

— Da. Nu mi-am imaginat că eşti soiul de femeie 
care face crize de nervi. Dar în mod evident m-am 
înşelat. Îţi amintesc că tu mi te-ai băgat în pat. Tu 
eşti cea care s-a furişat prin casa mea. E meschin 
din partea ta să mă învinovăţeşti că am anticipat 
asta. 

„Nu ştii despre ce era vorba”, îşi zise Cithrin. „Nu 
ştii ce-a însemnat pentru mine. O să-mi ia banca.” 

Qahuar se ridică şi puse trei monede pe masă ca 
plată pentru consumațţie. Lumina cădea pe pielea 
lui aspră, făcându-l să pară mai bătrân. Vara 
aceasta era cel de-al optsprezecelea solstițiu al ei. 
Pentru el era al treizeci şi cincilea. 

— Suntem oameni de afaceri, doamnă magistru, 
zise el. Îmi cer scuze că veştile au fost neplăcute 
pentru tine, dar nu pot să regret că o să le prezint 
acest acord bătrânilor clanului meu. Îţi doresc o 
seară mai plăcută de-acum încolo. 

Împinse bancheta şi se auzi hârşâitul lemnului 
frecându-se de piatră şi o ocoli. 

— Qahuar, spuse ea brusc. 

El se opri. Cithrin îşi adună puterile. Cuvintele 
erau grele ca plumbul, aproape prea greu de rostit. 

— Îmi pare rău că te-am trădat, spuse ea. C-am 
încercat să te trădez. 

— Să nu-ţi pară, zise el. Asta-i jocul pe care-l 
jucăm. 

Ceva mai târziu, slujnica tavernei veni să ia banii 


şi pocalul cu băutură lăsat de Qahuar. Cithrin îşi 
ridică privirea. 

— Doriţi ca de obicei? 

Cithrin clătină din cap. Îşi simţea tot trupul, de 
la gât la pântece, tare ca piatra. Îşi ridică mâna şi 
constată surprinsă că încă mai purta toca moale. 
Şi-o scoase, îşi desfăcu părul şi ridică acul de păr 
din argint şi lapislazuli. În penumbră, acesta 
părea să emane o lumină proprie. Slujnica îl privi 
fermecată. 

— E foarte frumos, zise ea. 

— [a-l], zise Cithrin. Adu-mi cât crezi că face. 

— Doamnă magistru? 

— Vin tare. Bere țărănească. Nu-mi pasă. Doar 
adu-mi de băut. 


Geder 


Marele preot - Basrahip sau poate Basrahipul, 
era greu de spus — se lăsă pe spătarul scaunului 
din piele şi fier. Îşi frecă fruntea cu degetele groase 
şi puternice. În jurul lor, lumânările pâlpâiau şi 
sfârâiau şi fumul lor umplea încăperea cu miros 
de grăsime arsă. Geder îşi linse buzele. 

— Primul meu tutore era tralg, zise el. 

Basrahip îşi strânse buzele, îl examină pe Geder 
şi clătină din capul lui enorm. „Nu.” Geder îşi 
înăbuşi încântarea şi făcu o nouă încercare. 

— Am învăţat să înot în mare. 

Capul masiv se clătină încet. „Nu.” 


— Când eram copil am avut un câine preferat. 
Un ogar de vânătoare pe nume Mo. 

Zâmbetul marelui preot era radios. Dinţii îi 
păreau nefiresc de albi. Îşi aținti un deget gros 
către Geder. 

— Da, zise el. 

Geder bătu din palme râzând. Nu era prima 
demonstraţie pe care i-o făcea marele preot, dar 
era o sursă de uimire de fiecare dată. Indiferent 
care era minciuna, indiferent pe ce ton o spunea 
Geder, care-i era poziția trupului sau cât de tare 
vorbea, bărbatul masiv ştia când mințea şi când 
spunea adevărul. Nu greşea niciodată. 

— Şi chiar există o zeiță care te ajută să faci 
asta? întrebă Geder. Pentru că n-am citit nicăieri 
despre ea. Se presupune că Slujitorul cel Drept a 
fost creat de Morade, asemenea celor treisprezece 
rase şi a drumurilor dragonului. 

— Nu. Noi ne aflăm aici dinaintea dragonilor. 
Când marea plasă a fost ţesută şi stelele prinse-n 
ea, zeița era de față. Sinir Kushku este darul ei 
către cei credincioşi. Când a venit marea 
prăbuşire, dragonii se temeau de imensa ei putere. 
S-au încăierat între ei, fiecare dorindu-şi pentru 
sine prietenia şi protecţia lui Sinir Kushku. Marele 
Morade s-a prefăcut că vrea o alianță, dar zeița a 
ştiut când a pătruns trădarea în inima lui. Ne-a 
călăuzit aici, unde puteam fi în siguranţă, departe 
de lume şi de convulsiile ei, ca să aşteptăm vremea 
reîntoarcerii noastre. 


— N-am citit nicăieri aşa ceva, zise Geder. 

— Nu mă crezi? întrebă Basrahip cu vocea lui 
joasă şi blândă în care se simțea acea pulsație 
stranie ce părea să-i moduleze întotdeauna 
spusele. 

— Ba da, ba da, zise Geder. Sunt uluit! O eră 
întreagă de dinaintea dragonilor? E ceva despre 
care n-a scris nimeni. Nu din câte am citit eu. 

Dincolo de micuța încăpere de piatră stelele 
scânteiau pe cer, iar luna în creştere lumina 
cascada de bolovani. În întuneric, Geder aproape 
că îşi putea imagina marele dragon de deasupra 
zidului templului mişcându-se, întorcând capul. 
Greierii verzui şi stranii de care era plin templul 
cântau într-un cor asurzitor. Geder îşi cuprinse 
genunchii cu braţele, zâmbind cu gura până la 
urechi. 

— Nu pot să-ţi spun cât sunt de fericit c-am dat 
peste locul ăsta, spuse el. 

— Eşti un om însemnat al unei mari națiuni, 
spuse marele preot. Mă bucur că ai bătut atâta 
cale ca să găseşti umilul nostru templu. 

Geder flutură din mână stânjenit. Îi luase o bună 
parte din zi ca să explice că, deşi el aparținea 
nobilimii, în locul de unde venea el „prinț” era un 
titlu special şi nu se folosea cu atâta uşurinţă. Îşi 
petrecuse o mare parte din viață spunându-i-se 
„lord” şi „stăpâne” şi, deşi însemna acelaşi lucru, 
formula „un om însemnat al unei mari națiuni” îl 
făcea să se simtă intimidat. 


Basrahip se ridică şi se întinse în timp ce în 
depărtare o voce lansa chemarea la rugăciunea de 
seară. Geder se aştepta ca Basrahip să-şi ceară 
scuze şi să plece în grabă pentru a-i conduce pe 
preoți în săvârşirea ritualului. Dar el se opri în 
uşă, cu lumânările aruncându-i umbre peste chip. 

— Spune-mi, lord Geder. Ce-ţi doreai cel mai 
mult să găseşti aici? 

— Păi, voiam să văd dacă aş putea găsi munţii 
Sinir şi ceva material despre Slujitorul cel Drept 
pentru un eseu speculativ pe care-l schițez. 

— Asta îți doreai cel mai mult? 

— Da, zise Geder, asta e. 

— Şi-acum c-ai găsit ce căutai, îți va fi de ajuns? 

— Desigur, zise Geder. 

Bărbatul solid îl fixă cu privirea şi Geder simți că 
i se înroşesc obrajii şi gâtul. Basrahip aşteptă preţ 
de ceea ce păru o jumătate de zi, apoi clătină din 
cap. 

— Nu, zise el cu blândeţe. Nu, mai e ceva. 


Zilele ce trecuseră de la sosirea lui Geder la 
templu fuseseră uimitoare, bogate şi 
descumpănitoare ca un vis. Preţ de două zile, de 
dimineață şi până la căderea nopții, stătuse în 
marea curte aflată între templu şi zidul în care se 
deschidea poarta. Doisprezece preoți în sutane de 
culoare deschisă, cu păr lung şi bărbi dese, 
stătuseră în jurul lui în timp ce el desena hărți şi 
încerca să rezume secole de istorie. Adesea îi 


puneau întrebări la care se văzuse silit să admită 
că nu ştia răspunsurile. Cum fuseseră stabilite 
granițele dintre Coasta de Nord şi Asterilhold? 
Cine îşi reclamase insulele aflate la sud de 
Birancour şi la vest de Lyoneia? De ce pursângii 
se concentrau în Anteea, cinnaii în Principatul 
C'Annalde şi timzinaii în Elassae, în timp ce tralgii 
şi dartinaii nu aveau o ţară a lor? De ce timzinaii 
erau porecliți gândaci, kurtadamii — clincănitori, 
iar jasurii - parale? Care erau poreclele date 
pursângilor şi cine-i ura? 

Păreau interesați mai ales de timzinai. Geder se 
mândrise că ştie o mulțime de lucruri. Să-şi vadă 
limitele scoase la iveală era umilitor, dar setea 
bărbaților cu piele măslinie față de orice fărâmă de 
informaţie făcea totul suportabil. Erau fascinațţi de 
fiecare poveste sau anecdotă pe care le-o oferea. 

Se pomeni povestindu-le şi despre el. Copilăria 
lui la Rivenhalm. Tatăl lui şi curtea din Camnipol. 
Campania din Vanai şi cum se încheiase aceasta, 
atacul mercenarilor asupra  Camnipolului, 
călătoria sa prin Keshet. 

Când soarele devenea prea fierbinte, preoții 
aduceau un cort deschis făcut din piele întinsă pe 
stâlpi uriaşi de lemn, care-l adăpostea pe Geder, 
ridicându-se dinapoia lui ca o mână gigantică. 
Aduceau oale de lut largi la gură, pline cu nisip 
umed care păstra reci burdufurile de apă 
îngropate înăuntru. Geder mesteca bucăţi de 
carne de capră uscată, condimentată cu sare şi 


scorţişoară, şi vorbea până răguşea. Se opreau 
când soarele aluneca dincolo de piscuri, 
răspunzând chemării aspre ca un lătrat a 
rugăciunii. Servitorii lui Geder ridicaseră tabăra 
acolo şi dormeau pe jos alături de el. Apoi, în a 
treia zi, când era sigur că îşi va pierde glasul cu 
totul, Basrahip - Basrahipul — se ivise şi-i făcu 
semn să-l urmeze. Bărbatul uriaş îl condusese pe 
nişte trepte din piatră şlefuite ca sticla de generații 
de picioare încălțate în sandale de piele, printr-un 
pasaj larg care era mai degrabă o gură de peşteră 
decât un coridor. 

Geder se aşteptase la piatră cioplită, dar nu văzu 
niciun semn că pereții ar fi fost atinşi de daltă şi 
ciocan. Păreau să se fi înălțat astfel, de parcă 
munții ar fi ştiut că vor deveni locuința acestor 
bărbați. Felinare din hârtie sau pergament stăteau 
în alcovuri, revărsându-şi lumina pe podele şi pe 
tavanul boltit. În aer era un miros puternic pe care 
Geder nu reuşea să-l identifice, parțial bălegar şi 
parțial mirodenie. Căldura era înăbugşitoare. 
Trecuseră de serpentine şi cotituri până când 
culoarul se lăți şi marele preot păşi în lături. 

Marea sală era mai înaltă decât douăzeci de 
bărbați cățărați unii pe umerii altora. Tavanul se 
pierdea într-un întuneric mai profund decât 
noaptea. Şi, înălțându-se deasupra lor, o statuie 
înfățişând un păianjen imens, acoperită cu plăci 
de aur şi luminată de sute de torţe. Cel puţin 
cincizeci de bărbaţi erau îngenuncheațţi la baza 


acesteia, toți întorşi către Geder, cu braţele 
încrucişate pe umeri. Geder încremenise cu gura 
căscată. Niciun rege din lume nu s-ar fi putut făli 
cu un spectacol mai măreț. 

— Zeița, zisese Basrahip şi vocea răsunase 
umplând spațiul. Stăpâna adevărului şi 
conducătoarea nicicând  detronată a lumii. 
Suntem binecuvântaţi cu prezenţa ei. 

Geder abia îşi dăduse seama când mâna 
bărbatului i se aşezase pe umăr, apăsându-l în jos 
cu blândețe, dar implacabil. Când îngenunchease 
i se păruse cel mai firesc lucru. 

După aceea, fusese condus în noile lui 
apartamente din interiorul templului. Multe dintre 
uşile şi ferestrele pe care le zărise la venire nu 
duceau mai departe de o singură cameră, 
maximum două, chiliile preoților fiind răsfirate pe 
panta muntelui. Scutierul lui Geder îi adusese un 
lighean pentru spălat, cărţile şi masa de 
campanie, şi-i aprinsese felinarul. În noaptea 
aceea zăcuse în beznă, învelit cu o pătură subțire 
de lână, cu somnul aflat parcă la distanţă de o zi 
de mers călare. Era prea agitat ca să doarmă. 
Singura lui dezamăgire era că templul nu avea 
bibliotecă. 

În cea de-a patra dimineaţă, Basrahip venise din 
nou şi aşa începuse discuţia lor, care continuase 
în fiecare zi de atunci încoace. 


— Nu înţeleg de ce vă ascundeţi? 


— Chiar aşa? zise Basrahip. 

Vorbeau plimbându-se pe cărarea îngustă, 
pavată cu cărămizi, care ducea către puţul 
templului. 

— Slujitorul cel Drept, spuse Geder. Este un dar 
pe care-l aveţi cu toţii. Dacă aţi fi prezenți în 
mijlocul lumii, v-aţi putea da seama ori de câte ori 
un negustor minte cu privire la prețuri. Sau când 
oamenii tăi ți-ar fi necredincioşi. Şi viaţa la curte. 
Zeule, ce-aţi putea face acolo! 

— Şi de aceea ne ascundem, zise Basrahip. Am 
văzut ce răsplată am primit ori de câte ori ne-am 
amestecat în treburile lumii. Foc şi sabie. Cei care 
nu au simțit atingerea zeiței îşi trăiesc viețile în 
minciună. Pentru ei, să ne audă vocile ar însemna 
ca oamenii care au fost să moară. Duşmanii zeiței 
sunt mulți şi neiertători. 

Geder trase un şut unei pietricele, expediind-o 
înaintea lor pe cărare. Soarele îi apăsa umerii şi 
obrazul. 

— Dar o să reveniți în lume, zise el. Ai spus că 
aşteptaţi vremea când veți reveni. 

— O să revenim, zise marele preot. 

Ajunseră la marginea puţului, o gaură 
înconjurată de pietre cu o funie legată de un par 
bătut alături. Când vom fi uitaţi. 

— Asta se putea întâmpla oricând în ultimul 
secol, zise Geder, dar marele preot continuă de 
parcă el nici n-ar fi vorbit. 

— Când rănile războiului de odinioară se vor 


vindeca şi vom putea umbla prin lume fără de 
teamă, Ea ne va trimite un semn. Ea îi va alege pe 
cei curaţi de cei necurați şi va pune capăt erei 
minciunilor. 

Basrahip se lăsă pe vine, apucă funia şi o trase, 
petrecând o mână peste alta, până când se udă. 
Găleata fusese cândva din alamă, acum era 
cuprinsă de cocleală. Basrahip o înclină către buze 
şi bău, cu firişoare de apă scurgându-i-se din 
colțurile gurii. Alături de el, Geder se foi stânjenit. 
Marele preot lăsă găleata şi-şi şterse gura cu dosul 
palmei. 

— Eşti tulburat, Excelenţă? 

— Eu... Nu, nu-i nimic. 

Zâmbetul celuilalt era larg, calm. Ochii 
întunecațţi îl priveau cercetător. 

— Ascultă-mă, lord Palliako! Ascultă-mi vocea! 
Poţi să ai încredere în mine! 

— Eu doar... Pot să iau şi eu o gură de apă? 

Basrahip înălță găleata către el. Geder o luă cu 
ambele mâini şi bău încet. Apa era rece şi avea 
gust de piatră şi de metal. Dădu găleata îndărăt şi 
Basrahip o ţinu o clipă deasupra beznei, apoi îi 
dădu drumul. Funia şerpui pe măsură ce găleata 
cădea tot mai repede. Plescăitul fu mai sonor decât 
se aşteptase Geder. 

— Poţi să ai încredere în mine, zise marele preot. 

— Ştiu, spuse Geder. 

— Mie poți să-mi spui. N-o să se întâmple nimic 
rău dacă-mi spui. 


— Ce să-ţi spun? Nu-s sigur că înțeleg ce vrei. 

— Ba da, înţelegi, zise bărbatul, pornind înapoi 
către templu. 

Geder alergă ca să ţină pasul cu el. 

— De ce ai venit să cauţi Sinir Kushku? Ce te-a 
atras până aici? 

— Adică... 

— De-a lungul secolelor ne-au mai găsit şi alții. 
Au dat peste noi din întâmplare. Dar tu ai venit să 
ne cauţi. Ce te-a condus încoace? 

Doi dintre preoţii mai tineri trecură pe lângă ei, 
îndreptându-se către fântână. Geder îşi trosni 
degetele încruntându-se. Încercă să-şi aducă 
aminte ce anume declanşase totul. Când auzise 
prima oară legenda? Dar probabil că asta nu prea 
conta. 

— Oriîncotro mă întorc, zise el lăsând cuvintele 
să-i iasă rar printre buze, mi se pare că dau numai 
de minciuni. Nu ştiu cine-mi este cu adevărat 
prieten. Nu ştiu cine mi-a oferit Vanaiul. Sau cine 
din Camnipol îmi vrea moartea. La curte totul pare 
un joc şi eu sunt singurul care nu-i ştie regulile. 

— Nu eşti un înşelător. 

— Ba da. Sunt. Am fost. Am minţit şi am ascuns 
lucruri. Ştiu cât de uşor este. 

Basrahip se opri şi se rezemă de un bolovan. 
Chipul lui lat era impasibil. Aproape seren. Geder 
îşi încrucişă braţele. Simţi mânia deşteptându-i- 
se în piept. 

— Am fost o piesă în jocurile altora, spuse 


Geder. Toată viața mea am fost cel pe care-l 
păcăleau să se aşeze pe scândurile tăiate de 
deasupra căcăstorii. Am fost cel de care se râdea. 
Mi-au ars cartea. Alan Klin mi-a ars cartea! 

— Asta te-a adus aici? 

— Da. Nu. Vreau să spun că în copilărie 
născoceam poveşti inspirate din vechile istorii. 
Conduceam armate într-o bătălie considerată ca 
pierdută dinainte şi câştigam. Sau o salvam pe 
regină. Sau mă duceam în lumea de dincolo şi-mi 
smulgeam mama din ghearele morții. Dar de 
fiecare dată când am luat contact cu lumea, lumea 
m-a dezamăgit. Ştii ce-nseamnă asta? 

— Ştiu, zise marele preot. N-ai venit aici ca să 
scrii un eseu, lord Geder. Ai venit să ne găseşti. Să 
mă găseşti. 

Geder îşi simţi gura arcuindu-se într-o grimasă 
sumbră, dură. 

— Da, zise el. Pentru că vreau să ştiu adevărul. 
Pentru că m-am săturat până peste cap să-mi dau 
cu presupusul. Toate minciunile şi înşelătoriile şi 
jocurile pe care le joacă toți cei din jurul meu? 
Vreau să fiu acela care le poate tăia din rădăcină 
şi poate afla adevărul. Şi atunci am auzit despre 
sfârşitul îndoielilor. 

— Ar fi de ajuns doar să ştii? Ți-ar aduce asta 
pacea? 

— Da, zise Geder. 

Basrahip tăcu, ascultând. O muscă bâzâi în 
jurul lor, ateriză pe capul bărbatului uriaş ca să-i 


soarbă sudoarea şi îşi luă zborul. 

— Nu ţi-ar aduce-o, zise Basrahip îndreptându- 
şi poziția. Nu asta vrei. Dar eşti pe-aproape, lord 
Geder. Mult mai aproape. 


— l-am auzit vorbind, şopti unul dintre servitori. 
Vor să ne omoare în somn. 

Geder stătea în întunericul chiliei sale. Şoaptele 
ar fi trebuit să fie destul de scăzute ca să nu le 
audă. Dacă ar fi fost în pat, nici nu le-ar fi auzit. 
Dar se dăduse jos, păşind în tăcere pe podea. 
Stătea cu spatele lipit de peretele de lângă ieşire, 
iar servitorii se aflau la nici doi metri distanţă. 

— Nu mai vorbi prostii, zise scutierul său. Te 
sperii singur, asta faci. 

— Ba nu, zise prima voce, mai ascuţită şi mai 
încordată decât până atunci. Crezi că vor ca lumea 
să ştie unde sunt? 

Crezi că stau aici, în curul pământului, pentru 
că-şi doresc companie? 

O a treia voce spuse ceva, dar Geder nu reuşi să 
distingă cuvintele. 

— Şi n-au decât, zise cea dintâi voce. Din câte- 
am auzit, a dat foc Vanaiului numai aşa, fiindcă 
putea, şi-a râs tot timpul. 

— Mai vorbeşte tu aşa despre Excelenţa Sa şi nu 
maimuţele-astea de deşert în sutane preoțești o să 
te omoare, auzi vocea scutierului său. Prefer să mă 
lupt cu o sută de zei falşi decât să-l mânii pe el. 

Geder îşi strânse mai tare brațele în jurul 


genunchilor. Se aştepta să se simtă rănit, dar 
durerea nu venea. Şi nici mânia. Se ridică şi 
începu să meargă prin cameră fără să facă vreo 
încercare de a păstra liniştea. Auzi servitorii 
amuţind de cealaltă parte a uşii, dar nu se sinchisi 
de ei. Îşi găsi tunica şi o pereche de pantaloni şi se 
îmbrăcă pe întuneric. Nu se deranjă să lege toate 
şireturile. Bunul-simţ era respectat şi asta era de- 
ajuns. Basrahip n-avea să se supere. 

Când ieşi în întunericul presărat cu stele, 
servitorii săi se prefăceau că dorm. Păşi peste ei şi 
porni pe cărarea îngustă de pe coasta muntelui. 
Praful îi răcorea picioarele, iar stânca muşca din 
ele. În prima chilie la care ajunse dormea un 
călugăr şi îl scutură până îl trezi. 

— Du-mă la Basrahip, zise el. 

Marele preot dormea mai în interiorul templului. 
Camerele lui erau întunecoase, iar patul în care 
dormea abia dacă-l cuprindea. Călugărul care-l 
adusese pe Geder lăsă lumânarea şi ieşi de-a- 
ndărătelea din cameră, cu o plecăciune. Basrahip 
se ridică în capul oaselor, cu un picior sub el. 
Părea perfect treaz. Geder îşi drese glasul. 

— M-am gândit. La ceea ce m-ai întrebat. Vreau 
să fiu stăpânul curții regale. Vreau ca oamenii care 
s-au folosit de mine să sufere, zise el. Vreau să-mi 
implore mila. Îi vreau umiliţi în văzul lumii, să fie 
arătați cu degetul, să se râdă de ei şi să fie 
compătimiți. 

Marele preot nu se clinti, dar un zâmbet i se 


întinse alene pe chip. Ridică un deget uriaş şi-l 
aținti spre Geder. 

— Da! Da, asta vrei! Şi răspunde-mi, prietene! 
Frate al meu! O să-ţi fie asta de ajuns? 

— Pentru început, da. 

Marele preot îşi dădu capul pe spate şi scoase 
un hohot de râs bubuitor. Zâmbi şi dinții îi 
scânteiară albi ca fildeşul în lumina lumânării. Se 
ridică, înfăşurându-se în pătură, şi Geder se 
pomeni zâmbind la rândul lui. Spunând cuvintele 
şi văzându-se înțeles se simțea ca şi cum i s-ar fi 
ridicat o greutate de pe piept. 

— Am sperat, lord Geder, zise marele preot. Din 
clipa când te-am văzut pe tine - un om ilustru 
dintr-un mare regat —- am sperat că momentul a 
sosit. Că tu vei fi semnul trimis de zeiță. Şi chiar 
eşti. Frate Geder, tu eşti acela! Ţi-ai găsit adevărul 
şi-l vei onora, iar eu voi face la fel. 

— Să-l onorez? 

— Camnipol. Marele oraş din inima imperiului 
tău. Închină-i Ei un templu acolo, primul templu 
dintr-o nouă eră fără minciuni şi îndoială. Voi veni 
şi eu cu tine şi prin mine... 

Bărbatul masiv întinse mâinile, cu palmele în 
sus. Lumânarea de pe podea dădea impresia că-i 
oferă întunericul în căuşul palmelor. Geder nu-şi 
putu reține zâmbetul. Se simțea uşor şi lipsit de 
complicaţii, plin de viaţă cum nu mai fusese de 
când scosese pumni de diamante dintr-o ladă 
înghețată, cu jumătate de an în urmă. 


— Prin mine, zise marele preot, Ea îţi va da ceea 
ce vrei. 


Clara Annalise Kalliam, 
Baroană De Osterling Fells 


— Doamnă, rosti uşierul sclav tralg, înclinându- 
se. 

— Bună dimineața, Andrash, zise Clara 
întinzându-se ca să-şi alunge junghiurile din 
spate. Nici nu ştiu cum să-ți spun ce plăcut este 
să fii din nou în oraş. Îmi place la conac, sincer îmi 
place, dar pur şi simplu n-a fost construit să facă 
față soarelui verii. Vincen o să... Ţi-l aminteşti pe 
Vincen, nu? O să se ocupe de bagaje dacă găseşti 
pe cineva care să-l ajute. 

— Da, doamnă. Cred că fiii dumneavoastră sunt 
în grădina de vară. 

— Fiii? 

— Căpitanul Barriath a ajuns acum câteva zile, 
zise sclavul. 

— Jorey şi Barriath sub acelaşi acoperiş! Ei, nu 
cred c-a fost prea plăcut. 

Sclavul uşier zâmbi. 

— Este o plăcere să vă avem înapoi aici, doamnă. 

Clara îl bătu pe bătrân pe braţ şi abandonă 
căldura scuarului în favoarea penumbrei şi răcorii 
palatului. Observă de îndată delăsarea produsă de 
absenţa ei. Florile puse în vazele din hol erau 
ofilite. Podeaua era acoperită cu un strat de praf 


adus înăuntru de vânt, care nu fusese încă spălat. 
Aerul era încărcat şi înăbuşitor, ca de fiecare dată 
când ferestrele stăteau închise mai multe zile în 
şir. Jorey fusese prea îngăduitor cu personalul 
casei. Sau, dacă nu, devenea la fel de neatent ca 
dragul de taică-su. În ambele cazuri, ceva trebuia 
făcut. 

Auzi vocile băieților înainte să ajungă în grădină. 
A lui Jorey era mai înaltă, mai ascuțită, mai 
exigentă. Barriath avea tendința să scuipe 
argumentele de parcă ar fi avut un gust neplăcut. 
Încă de când începuse Jorey să vorbească, cei doi 
fuseseră ca apa şi focul, deşi îşi erau foarte 
devotați unul altuia. Clara avusese o relație 
asemănătoare cu propria ei soră. „Nimeni nu-i 
poate face rău în afară de mine, iar eu o pot 
distruge.” Iubirea avea adesea acest chip. 

În capătul treptelor grădinii de vară, se opri. 

— Pentru că e simplist, de aia, zicea Jorey. Se 
petrec o mie de lucruri în acelaşi timp şi toate au 
legătură între ele. Acum că n-o să mai existe un 
consiliu al fermierilor, va urma o nouă revoltă a 
grânarilor? Dacă în Coasta de Nord stă într-adevăr 
să izbucnească un nou război de succesiune, asta 
va distrage atenția Asterilholdului dinspre noi? 
Noile proiecte navale ale Hallskarului vor însemna 
întețirea pirateriei în Estinport şi mai puţină 
piraterie în Tauendak? Nu poți să iei toate astea şi 
să le reduci la un singur lucru. Lumea e mai 
complexă de atât. 


— Există mai puţine alegeri decât crezi tu, 
frățioare, spuse Barriath. N-o să găseşti pe nimeni 
care să nu vrea consiliul fermierilor, dar să susțină 
Asterilholdul. Dac-o vrei pe una, trebuie s-o iei şi 
pe cealaltă. Nicio familie care interzice amestecul 
de rase nu va accepta în acelaşi timp să facă 
afaceri în Borja. Regele nu-i un sculptor cu un bloc 
nou de piatră, capabil să-l transforme în ce vrea 
el. Este ca un om care a intrat în atelierul unui 
sculptor şi alege dintre statuile care-s deja acolo. 

— Şi crezi că prinţul este singura cale prin care 
regele poate arăta pe cine favorizează? 

— Singura care contează, zise Barriath. Dacă 
Maiestatea Sa i-ar oferi lui Daskellin toate 
favorurile şi recompensele posibile, dar l-ar trimite 
pe Aster să fie pupilul lui Maas, tot ar da semn că, 
pe termen lung, regatul va fi modelat de viziunea 
lui Maas. De aia Issandrian... 

— Dar dacă regele... 

Cele două voci se împletiră, fără ca vreunul 
dintre ei să-l asculte pe celălalt, iar ițele 
argumentelor se încurcară într-un nod neplăcut. 
Clara intră în grădină şi-şi puse mâinile în şolduri, 
prefăcându-se supărată. 

— Dacă aşa vă întâmpinați voi mama, ar fi 
trebuit să vă trimit să fiți pupili la o familie de lupi! 

Fiii ei zâmbiră şi veniră amândoi s-o îmbrățişeze. 
Erau bărbați de-acum, cu braţe puternice, 
mirosind a mosc şi a ulei de păr. I se părea că abia 
săptămâna trecută încă îi mai putea ridica în 


braţe. Cei doi se porniră din nou, vorbind unul 
peste altul, numai că acum, în locul politicilor de 
la curte, învălmăşeala de vorbe părea să se 
concentreze în jurul ei şi al motivelor prezenței ei 
aici. Clara le zâmbi amândurora şi cobori printre 
verdeața bogată şi florile palide ale grădinii de 
vară. Fântâna cel puţin fusese păstrată în 
funcțiune şi apa şiroia pe trupul unei statui de 
bronz înfățişând o cinnaie visătoare, dar cam 
sumar îmbrăcată. Clara se aşeză pe buza fântânii 
şi îşi scoase tunica. 

— Tatăl vostru, bietul de el, îşi roade unghiile 
acasă şi, de dragul lui şi al meu, m-am întors ca 
să mențin o aparență de normalitate. Gâlceava 
asta idioată m-a costat cea mai mare parte a 
anotimpului şi pur şi simplu trebuie s-o văd pe 
draga de Phelia. 

Jorey se rezemă de un zid acoperit cu iederă. 
Încruntat şi cu braţele încrucişate, era leit taică- 
su. Barriath se aşeză lângă ea râzând. 

— Mi-a fost dor de tine. Nicio altă femeie nu s-ar 
referi la primul conflict armat de pe străzile 
Camnipolului de cinci generații încoace numindu- 
| gâlceavă idioată. 

— Îmi pare mai rău ca oricui de ceea ce i s-a 
întâmplat bietului lord Faskellin, zise Clara cu 
asprime. Dar zi şi tu dacă e altceva decât o 
idioțenie! 

— Pace, mamă! Pace! spuse Barriath. Ai 
dreptate, fireşte. Numai că nimeni altcineva n-o 


zice chiar aşa. 

— Ei bine, nu-nţeleg de ce nu, spuse Clara. 

— Tata ştie că o să mergi în vizită la Maas? o 
întrebă Jorey. 

— Ştie, şi înainte să începi, află că o să fiu păzită 
tot timpul, aşa că nu te mai deranja cu poveştile 
alea de speriat copiii despre lordul Maas şi toate 
lucrurile îngrozitoare pe care mi le-ar putea face. 

Cei doi fii ai ei schimbară o privire. 

— Mamă, începu Jorey, dar ea îi tăie vorba cu o 
fluturare de mână. 

Se întoarse demonstrativ către fiul ei mai mare. 

— Presupun că ţi-ai luat o permisie din cadrul 
flotei, Barriath dragule. Ce mai fac bietul lord 
Skestinin şi scorpia aia vopsită pe care a avut 
proasta inspiraţie s-o ia de nevastă? 


Străzile oraşului erau aglomerate.  Roţile 
căruţelor duruiau pe caldarâm. În piaţă, măcelarii 
şi brutarii îşi vindeau marfa. Delincvenţii mărunți 
curățau rahatul de pe alei şi de pe pavaj, păziți de 
spadasini ce purtau culorile regelui, dar nu şi 
livreaua acestuia. Pe cireşele verzi din pomii care 
mărgineau străzile, se întrevedeau primele nuanţe 
de roşu. Muncitori atârnau în gol deasupra 
Diviziunii, reparând şi întreținând chiar podurile 
de care erau suspendațţi. Nu crezuse că era posibil 
ca un oraş să arate, să sune şi să miroasă ca în 
vremurile lui bune şi totuşi să se încovoaie sub 
povara fricii. Se înşelase. 


Frica se vedea în mici amănunte: negustori care 
râdeau prea repede, certuri cu privire la 
întâietatea pe drum şi expresiile împietrite pe care 
le aveau toți locuitorii oraşului când credeau că 
nu-i vede nimeni. Chiar şi caii, cu ochii mari şi 
umezi uşor măriți şi cu mersul nervos, păreau să 
fi simţit ceva. 

Preferase să ia o lectică deschisă în părți, cu 
patru purtători şi cu Vincen Coe mergând alături. 
Bietul om păţise ceva la ochi chiar înainte de 
plecarea din Osterling Fells şi vânătaia îşi întindea 
nuanțele verzui şi gălbui pe tot obrazul. Purta o 
armură din piele cu ţinte de oţel şi era înarmat cu 
spadă şi pumnal. Era mai mult decât purta de 
obicei un vânător şi, laolaltă cu vânătaia sa 
recentă, armele îi dădeau aerul unui tâlhar. 

Locuinţa lui Feldin Maas avea o curte comună 
cu casa lui lIssandrian. Ambele porți aveau 
aceleaşi ornamente vulgare de fier, iar clădirile 
erau vopsite şi decorate cu o asemenea 
extravaganţă de parcă le-ar fi proiectat un cofetar 
nebun. Curtin Issandrian, fireşte, era exilat la fel 
ca bietul ei Dawson şi îşi luase cu el toată familia 
şi servitorii. Unchiul ei Mylus primise o lovitură la 
cap când era tânăr şi îşi petrecuse viața cu o 
jumătate de chip inertă şi pustie. Piaţa asta îi 
reamintea Clarei de el, numai acţiune şi agitaţie în 
stânga şi pustietate moartă în dreapta. 

Phelia stătea în capul scărilor de la intrare. Purta 
o rochie de catifea violetă cu fir de argint la mâneci 


şi guler. Ar fi trebuit să fie frumoasă îmbrăcată 
aşa. Clara îi înmână şalul valetului şi urcă spre 
Phelia. Verişoara ei îi luă mâinile într-ale ei, 
zâmbind crispat. 

— O, Clara, zise Phelia. Nu pot să-ţi spun cât mi- 
ai lipsit! A fost un an groaznic! Intră, te rog! 

Clara înclină din cap către sclavul de la uşă. Nu 
era femeia dartinae pe care se obişnuise s-o vadă, 
ci un jasuru cu un aer sever care nu-i răspunse la 
salut. Pătrunse în răcoarea relativă a holului de la 
intrare al casei lui Maas. 

— Hei! Tu! Opreşte-te! 

Clara se răsuci, surprinsă să fie interpelată într- 
o manieră atât de brutală, numai pentru a 
descoperi că ordinul îl viza pe Vincen Coe. Jasurul 
se ridicase în picioare, proptindu-şi palma pe 
pieptul lui Vincen. Încremenirea vânătorului era 
nefirească. 

— E cu mine, zise Clara. 

— Nimeni nu poate intra înarmat, mârâi sclavul 
uşier. 

— Poţi să mă aştepţi aici, Vincen. 

— Cu tot respectul, doamnă, dar nu, zise 
vânătorul fără să-şi ia privirea de la jasuru. 

Clara îşi duse o mână la obraz. Phelia pălise, cu 
mâinile agitându-i-se ca nişte păsări. 

— Lasă-ţi armele atunci, spuse Clara, 
adresându-i-se apoi verişoarei sale: Presupun că 
ne putem baza pe legile ospitalităţii. 

— Sigur, zise Phelia. Da, sigur. Sigur că puteți. 


Pentru o clipă, Vincen Coe nu scoase o vorbă. 
Clara se văzu silită să admită că Phelia ar fi fost 
mai convingătoare dacă n-ar fi zis-o de trei ori. 
Vincen duse mâinile la centură, îi desfăcu 
catarama şi i-o înmână sclavului uşier, cu spada 
şi pumnalul în teacă. Jasurul le luă şi-i făcu semn 
să treacă. 

— Cred că ai slăbit de când te-am văzut ultima 
dată, zise Clara mergând alături de Phelia. Te 
simți bine? 

Zâmbetul celeilalte era atât de fragil că amenința 
să se spargă. 

— A fost atât de greu! De când regele i-a exilat 
pe Curtin şi pe Alan. Şi pe voi, fireşte. Ei, de-atunci 
a fost groaznic. Feldin abia de mai doarme. Aş vrea 
să nu se fi întâmplat toate astea. 

— Bărbaţii, zise Clara bătând-o pe Phelia pe 
braţ. 

Femeia se feri, apoi, realizând că nu avea motiv, 
se lăsă atinsă. 

— Dawson mai că şi-a ieşit din minţi. Serios, ai 
crede că vine sfârşitul lumii, aşa întoarce pe dos 
fiecare mică bârfă. 

— Îl iubesc pe rege şi Zeul ştie că sunt 
credincioasă tronului, spuse Phelia, dar Simeon a 
gestionat atât de prost situația, nu-i aşa? O 
încăierare scapă de sub control şi el trimite 
oamenii în exil? Asta nu face decât să le dea 
tuturor sentimentul că se petrece ceva îngrozitor. 
Şi n-ar trebui să se întâmple aşa. 


Se întoarse şi începu să urce o scară largă din 
piatră neagră, bine lustruită. Clara o urmă. 
Dinspre capătul holului pe care-l lăsau în urmă 
auzi voci de bărbat certându-se, dar nu reuşi să le 
desluşească spusele. Unul dintre glasuri era al lui 
Feldin Maas, dar, deşi celălalt îi suna familiar, nu 
reuşea să-şi dea seama cui îi aparținea. Prinse 
privirea lui Vincen Coe şi-i făcu semn în direcția 
holului. 

„Du-te şi află ce poţi.” 

El scutură scurt din cap. „Nu.” 

Clara ridică din sprâncene, dar ajunseseră deja 
pe palier. Phelia îi conduse în salonul larg de 
primire. 

— Poţi să aştepţi aici, zise Clara în uşă. 

— Cum doriți, stăpână, zise Vincen Coe şi se 
plasă cu spatele la perete, ca un paznic la post, 
fără să dea nici cel mai vag semn că ar fi avut de 
gând să coboare scările şi să investigheze. Era pur 
şi simplu frustrant. 

Față de ultima dată când o văzuse Clara, 
încăperea fusese redecorată în nuanţe de roşu şi 
auriu, dar încă mai avea divanul jos de lângă 
fereastră care-i plăcea ei. Şi, ca o gazdă bună, 
Phelia pusese să-i fie pregătită o pipă. Clara luă 
pipa din os şi abanos şi îndesă în ea puţin tutun. 

— Nu ştiu ce să mai fac, spuse Phelia aşezându- 
se pe divan, aplecată în față, cu mâinile între 
genunchi, ca un copil. Îmi spun că lucrurile nu-s 
chiar teribil de rele, dar pe urmă mă trezesc 


noaptea pe întuneric şi nu mai pot adormi. Feldin 
nu-i niciodată lângă mine. Vine la culcare odată 
cu mine, dar imediat ce adorm se întoarce din nou 
la scrisorile şi întâlnirile lui. 

— Sunt vremuri grele, zise Clara. 

Aprinse pipa cu o lumânare subţire, argintie, 
plasată alături special pentru asta, şi trase fumul 
în piept. 

— Ştii, Curtin urma să-l ia pe prinț ca pupil. Dar 
acum că a plecat, toată lumea se luptă pentru 
poziția asta. Cred... cred că Feldin s-ar putea să 
fie cel desemnat. S-ar putea să ajut la creşterea 
unui prinț, chicoti Phelia. Mă vezi pe mine 
crescând un prinț? 

— Aster e doar un băiat, zise Clara. Eu am avut 
trei. Pe băieți nu atât îi creşti, cât încerci să fereşti 
obiectele fragile din calea lor. 

— Nici bărbaţii nu-s mai breji, spuse Phelia. 
Niciodată nu se gândesc ce s-ar putea sfărâma. 

Clara trase din muştiucul pipei şi, înainte să 
vorbească, eliberă un nor de fum dulceag, 
cenuşiu. 

— Asta-i problema, nu-i aşa? Avem o problemă 
şi s-a întins de la curtea noastră până în Coasta 
de Nord şi Asterilhold. Cel mai probabil Sarakalul 
şi Hallskarul o să prindă şi ele de veste. 

— Ştiu. 

— Ei bine, draga mea, zise Clara păstrând un 
ton degajat, cum s-o rezolvăm? 

— Nu ştiu de ce e atât de important. Au fost 


secole când Asterilholdul, Anteea şi Coasta de 
Nord se supuneau cu toate unui Mare Rege6. Toate 
familiile sunt căsătorite între ele. Practic suntem 
deja un singur regat. Dacă stai să te gândeşti. 

— Asta e foarte adevărat, spuse Clara aşezându- 
se lângă verişoara ei. 

Phelia îşi pigulea rochia cu degetele, culegând 
aţe şi scame care nu erau acolo. 

— Nu ştiu de ce trebuie să se agite toată lumea 
cu privire la trupe şi săbii şi arcuri. Doar nimeni 
nu vrea asta cu adevărat, nu-i aşa? Ce ar câştiga 
cineva dintr-un război? Nu-i ca şi cum n-am fi deja 
un singur regat. 

— Da, dar atâta timp cât există un tron în 
Camnipol şi altul în Kaltfel, o să-şi fluture săbiile 
unul spre altul, zise Clara. Asta şi fac, nu-i aşa? 

Phelia tresări. Ochii îi erau mai mari decât ar fi 
fost cazul şi-şi încleştă mâinile pe genunchi până 
când îi fugi sângele din încheieturi. Ei bine, asta 
chiar era interesant. Clara îşi drese vocea şi 
continuă, prefăcându-se că nu observase. 

— Problema e cum să le oferi tuturor o cale de a- 
şi păstra onoarea intactă fără să le ceri prea mult. 
Ştiu că Dawson n-o să devină rezonabil decât dacă 
găsim noi două o cale care să nu presupună să-şi 
plece capul. Cred că şi Feldin al tău e cam la fel. 


6 Titulatură acordată unui suveran care îşi exercită conducerea şi 
primeşte tribut de la alte regate independente, fiecare cu propriul rege, 
dar subordonate lui (diferind prin aceasta de un împărat, care este unicul 
conducător al unui imperiu). 


— Dar el a câştigat. Feldin simte că a câştigat, 
iar dacă prinţul chiar va veni să locuiască la noi... 

Clara aşteptă. 

— Ştii că-l admir pe Dawson, zise Phelia. A fost 
întotdeauna atât de ferm. Chiar şi când s-a purtat 
urât cu Feldin, a fost mai degrabă din pricina 
faptului că Dawson trăieşte de parcă lumea ar fi 
clădită pe principiile lui. Nu m-am gândit c-a 
făcut-o din mânie sau din ciudă. 

— Ei, n-aş merge până la a spune că dragul meu 
soț este un om care n-a cunoscut ciuda, dar 
înțeleg, ce vrei să zici. 

Phelia chicoti nervos. Îşi ţinea umerii plecați, ca 
un om care se aşteaptă să primească o lovitură. 

— Ai auzit că Rania Hiren e însărcinată? întrebă 
ea. 

Clara se gândi şi, într-o clipă, decise să-şi lase 
verişoara să schimbe subiectul. 

— Nu! Din nou? A câta oară? 

— A opta dacă numeri numai copii născuți vii. 
Au mai fost şi trei născuți morți. 

— Mă mir ce curaj are, zise Clara. Şi soţul ei 
trebuie să fie om de oarece calitate. Rania, draga 
de ea, este cea mai dulce făptură din lume, dar 
după ce i-a avut pe gemeni a început să cam 
semene cu o mătură. Nu e vina ei, fireşte. Aşa-i 
pielea ei. 

— Dar şi eu am acelaşi fel de piele, zise Phelia. 
Mi-e groază să mă gândesc cum o să arăt după ce- 
o să am primul copil. 


— Eşti tânără, draga mea. Sunt sigură că o să 
reuşeşti să-ți recapeţi silueta. Crezi că e foarte 
nepoliticos din partea mea să te întreb cum merg 
lucrurile în privinţa asta? 

Phelia roşi, dar se şi relaxă. Bârfele de alcov şi 
problemele femeieşti or fi fost nedelicate, dar erau 
subiecte mai sigure decât politica şi zvonurile 
despre război. În următoarea oră, Clara avu grijă 
să nu discute despre ceva anume, lăsându-i 
întotdeauna ocazii Pheliei să revină la subiectul 
soților lor şi al amenințării care plutea deasupra 
oraşului ca fumul unui foc. Phelia nu profită de 
niciuna dintre oportunitățile oferite. Faptul în sine 
era grăitor. 

Când veni momentul să plece, Clara îl găsi pe 
Vincen Coe exact acolo unde-l lăsase, 
încruntându-se în gol. În timp ce coborau scările, 
Phelia o luă pe Clara de braț, rezemându-se de ea 
la fiecare pas. Vizita părea s-o fi calmat la fel de 
mult pe cât o neliniştise pe Clara. La ieşire, Vincen 
îşi recuperă armele de la jasuru, în timp ce Clara 
o îmbrățişa pe Phelia de rămas-bun. Servitorii 
aduseră lectica şi Clara îşi luă şalul de la valet. 
Abia când ieşi din curte tutunul i se termină şi 
Clara realiză că luase din greşeală pipa Pheliei. O 
curăță ciocănind-o de peretele opus lui Vincen, ca 
să împiedice cenuşa să se împrăştie pe el. 

— Presupun c-ai tras cu urechea, nu? zise ea 
suficient de tare pentru ca vocea să i se audă cu 
tot zgomotul străzii. 


— Nicidecum, doamnă. 

— Te rog frumos, Vincen, spuse ea. Nu-s 
proastă! Cât ai auzit? 

După câteva clipe, vânătorul ridică din umeri. 

— Aproape tot, doamnă. A vorbit puţin mai încet 
când a discutat despre problemele ei de fertilitate 
şi domnia voastră aţi râs la comentariile despre 
amanta lordului Sonnen. 

— Deci ai auzit prima parte. Despre soțul meu şi 
al ei? 

— Da. 

— De ce crezi că-şi bate ea capul cu faptul că 
Asterilholdul şi Anteea au o istorie comună? Fiind 
„practic un singur regat”? 

— Dacă e să-mi dau cu presupusul, doamnă, 
cred că se aşteaptă ca ele să devină din nou astfel. 

O privi şi expresia lui — prudentă, calmă, sumbră 
— îi spuse că erau de aceeaşi părere. Indiferent de 
arborii genealogici sau de căsătorii, precedente şi 
politici, Anteea şi Asterilholdul nu s-ar fi putut uni 
niciodată cât timp trăiau Simeon şi Aster. Şi 
Phelia, fără să vrea s-o spună, credea că unificarea 
era posibilă. Probabilă chiar. lar Aster ar fi urmat 
să trăiască sub acoperişul ei. 

Concluzia inevitabilă era că Feldin Maas şi 
susținătorii lui străini intenționau să-l ucidă pe 
prințul Aster. 

— Ei bine, zise Clara, s-a zis cu încheierea păcii. 


Cithrin 


Vântul zgâlțâia obloanele şi şuiera la ferestre. 
Soarele dimineţii era prea strălucitor. Prin simpla 
ei existență, lumea o făcea pe Cithrin să vrea să 
vomite. Se rostogoli pe spate, apăsându-şi mâna 
pe gât. Nu voia să se ridice şi în mod sigur nu avea 
de gând să se ducă în Piaţa Mare. Numai efortul în 
sine ar fi ucis-o. 

Undeva în mintea ei exista o nelinişte vagă, un 
motiv pentru care dacă rămânea aici ar fi fost o 
problemă. Trebuia să se ducă la cafenea pentru 
că... 

Pentru că... 

Cithrin rosti o înjurătură, apoi, fără să-şi 
deschidă ochii, o repetă lent, pronunțând distinct 
fiecare sunet. Trebuia să-l întâlnească pe 
reprezentantul breslei tăbăcarilor şi să discute 
despre asigurarea mărfii când navele aveau să 
plece din nou în larg. Nu mai era mult. Câteva zile 
poate. Nu mai mult de două săptămâni. Apoi de 
trei ori blestematele alea de nave aveau să iasă în 
larg, călătorind în susul coastei cât timp vremea 
încă mai ţinea cu ele. Aveau să oprească în 
porturile din nord, făcând ce negoţ puteau, apoi să 
se pună la adăpost pentru iarnă, aşteptând ca 
navele din Syramysul Îndepărtat să ajungă pe 
marea insulă Narinisle şi să o ia de la capăt cu tot 
balamucul. Şi tot aşa până la sfârşitul lumii, fie că 
Cithrin se dădea sau nu jos din pat. 


Se ridică. În jur, dezordinea domnea în încăperi. 
Sticle şi burdufuri goale de vin umpleau podeaua. 
O altă pală de vânt se izbi de ferestre şi simți aerul 
năvălind înăuntru şi apoi ieşind. Îi era greață. Se 
ridică încet în picioare şi traversă camera în 
căutarea unei rochii care să nu miroasă a 
transpiraţie. Se pare că în timpul nopţii se 
împiedicase de oala de noapte, căci o baltă de 
urină rece păta podelele. Singurele haine care nu 
păreau murdare erau pantalonii şi cămaşa aspră 
pe care le purtase când fusese Tag căruțaşul. 
Destul de bune pentru ce-avea de făcut. Încă mai 
avea vreo şase monede în pungă şi le îndesă în 
buzunarele lui Tag. 

Când cobori scările se simțea deja mai umană. 
leşi în stradă pentru o clipă, revenind în clădirea 
băncii, de data asta pe uşa din faţă. 

— Gândacule, zise ea şi timzinaiul cel mititel 
sări în poziție de drepți. 

— Doamnă magistru Cithrin, zise el. Căpitanul 
Wester şi Yardem au plecat adineauri să ia banii 
de la berăria de la nordul zidului şi de la cei doi 
măcelari din cartierul sărat. Barth şi Corisen Mout 
sunt cu ei. Enen doarme în spate pentru că a fost 
de pază noaptea trecută, iar Ahariel o să cumpere 
nişte cârnaţi şi-o să se întoarcă. 

— Vreau să duci un mesaj, zise Cithrin. Du-te la 
cafenea şi anunţă-i pe omul din breasla 
tăbăcarilor că n-o să pot să vin. Zi-i că nu mă simt 
bine. 


Pleoapele nictitante ale băiatului clipiră cu 
nervozitate. 

— Căpitanul Wester a spus că trebuie să stau 
aici, spuse Gândacul. Enen doarme şi voia pe 
cineva treaz în caz că... 

— O să stau eu aici, jos, până se întoarce careva, 
spuse Cithrin. Chiar dacă mă simt ca şi când aş fi 
pe moarte, tot pot să dau alarma dacă-i nevoie. 

Gândacul încă o mai privea nesigur. Cithrin 
simți un junghi de enervare. 

— Eu îl plătesc pe Wester, zise ea. Şi dacă e s-o 
luăm pe-aşa, tot eu te plătesc şi pe tine. Acum du- 
te! 

— D-da, doamnă magistru. 

Băiatul ţâşni în stradă. Cithrin stătu o clipă în 
uşă, urmărindu-l cum aleargă. Departe în josul 
străzii, băiatul ocoli o căruță plină cu peşte 
proaspăt, dădu colțul şi dispăru. Cithrin numără 
încet până la doisprezece, dându-i timp să 
reapară. Când el nu se ivi, ieşi în stradă şi închise 
uşa după ea. Vântul îi bătea în față, ridicând în 
aer praf şi fân, dar ea ţinu ochii mijiți tot drumul 
până la tavernă. 

— Bună dimineața, doamnă magistru, zise 
crâşmarul în timp ce ochii ei se obişnuiau cu 
întunericul. V-aţi întors deja? 

— Se pare că da, spuse Cithrin pescuind arginţii 
din buzunar. O să cumpăr ce poţi să-mi dai de 
banii ăştia. 

Crâşmarul luă monedele şi le jucă în palmă 


calculându-le greutatea. 

— Băieții dumneavoastră chiar că ştiu cum să 
dea gata vinul, zise el. 

— Nu-l beau ei, spuse Cithrin zâmbind cu gura 
până la urechi. E tot pentru mine. 

Bărbatul râse. Ăsta era un nou tip de minciună, 
pe care tocmai îl descoperise: să spună adevărul 
gol-goluţ şi să-i lase pe cei din jur să-l ia drept 
glumă. „Nu-l beau ei. E tot pentru mine. La iarnă 
o să fiu cel mai probabil pe străzi. Nimic din ce fac 
nu contează.” 

El reveni aducând două sticle întunecate pline 
cu vin şi un mic butoiaş de bere. Cithrin vâri 
butoiaşul sub braț, luă câte o sticlă în fiecare 
mână şi aşteptă ca el să-i deschidă uşa. Acum 
vântul îi bătea din spate, împingând-o de parcă ar 
fi vrut s-o facă să se întoarcă acasă. Cerul de 
deasupra ei era albastru, cu o peliculă de nori albi, 
dar mirosea a ploaie. Toamna din Porte Oliva avea 
faima de a fi neprietenoasă, iar vara îşi trăia 
ultimele zile. Câte o mică înnorare când şi când nu 
părea un motiv de nemulțumire. 

Nu se întoarse în încăperile principale, ci se 
îndreptă către uşa ei. Cu butoiaşul sub braț, 
urcatul scării se dovedi o manevră complicată. În 
capul scărilor, îşi lovi cotul de muchia peretelui. 
Impactul îi făcu degetele să amorțească, dar nu 
scăpă sticla. 

Uitase de băltoaca de urină, dar acum se simţea 
suficient de bine ca să deschidă fereastra şi să 


verse conţinutul oalei de noapte în aleea de 
dedesubt. Şterse restul cu o cămaşă murdară, 
apoi o aruncă şi pe aceea pe fereastră. Mâncase 
nişte cârnaţi plini de grăsime şi un colț de pâine 
cu o zi mai-nainte. Ştia că ar fi trebuit să-i fie 
foame, dar nu-i era. Îşi scoase cizmele de căruţaş, 
desfăcu cea dintâi sticlă de vin şi se lungi pe pat, 
cu capul sprijinit de tăblie. 

Vinul era mai dulce decât se obişnuise ea, dar îl 
simțea făcându-şi efectul. Stomacul i se revoltă un 
moment, zvârcolindu-se ca un peşte aruncat pe 
foc, aşa că încetini, luând numai înghițituri mici, 
până când se calmă. Capul îi pulsa, anunțând 
începutul unei migrene. Vântul se opri, lăsând-o 
să stea în tăcere. Auzi de dedesubt vocile celor doi 
paznici kurtadami. 

Femeia, Enen, râse. Calmul şi căldura se 
strecurau în sângele lui Cithrin. Mai luă o 
înghițitură lungă, direct din sticlă, apoi puse vinul 
pe podea. Întunericul de după pleoapele ei era 
profund şi confortabil. Urletul vântului care se 
pornise din nou părea să vină de la mare distanţă 
şi mintea ei, atâta câtă mai avea, scânteia sărind 
de la una la alta. Făcând conexiuni în moduri 
improbabile şi irepetabile. 

Avea senzația că magistrul Imaniel îi lăsase ceva 
pentru căpitanul Wester. I se părea că era ceva 
legat de conectarea traficului din canalele 
Vanaiului la cheiurile din Porte Oliva, dar şi de 
nişte ierburi şi mirodenii împachetate în zăpadă. 


Fără o graniță precisă între trezie şi toropeală sau 
între toropeală şi somn, conştiinţa lui Cithrin se 
topi în beznă. Timpul se opri, porni din nou când 
deveni vag conştientă de nişte voci furioase şi 
foarte îndepărtate, apoi se opri iar. 

— Ridică-te. 

Cithrin se sili să deschidă ochii. Căpitanul 
Wester stătea în uşă cu braţele încrucişate. 
Lumina era slabă, oraşul învăluit în amurg şi nori. 

— Dă-te jos din pat, zise el. Acum. 

— Pleacă, zise ea. 

— Ţi-am spus să te dai jos din afurisitul ăla de 
pat! 

Cithrin se ridică într-un cot. Camera se legănă 
nesigur. 

— Şi să fac ce? întrebă ea. 

— Ai lipsit de la cinci întâlniri, spuse Marcus. 
Oamenii o să înceapă să vorbească şi, odată ce se 
întâmplă asta, s-a zis cu tine. Aşa că ridică-te şi fă 
ce trebuie făcut! 

Cithrin îl privi cu gura căscată de mirare, 
simțind cum începe să se înfurie. 

— Nu trebuie făcut nimic, zise ea. S-a terminat. 
Sunt terminată. Am avut o şansă şi-am ratat-o. 

— L-am văzut pe Qahuar Em. Nu merită să stai 
bosumflată după el. Acum... 

— Qahuar? Cui îi pasă de Qahuar? zise Cithrin 
ridicându-se în capul oaselor. 

Nu-şi amintea când îşi vărsase vin pe tunică, dar 
simți o ciupitură acolo unde vinul, uscându-se, îi 


lipise cămaşa de piele. 

— E vorba despre contract. Am concurat pentru 
el şi am pierdut. Aveam lumea în mână şi-am 
eşuat! Am eşuat! 

— Ai eşuat? 

Cithrin îşi deschise larg braţele, ca şi cum ar fi 
vrut să-i arate camera, oraşul, lumea întreagă. 
Subliniind evidentul. Wester păşi mai aproape. În 
lumina slabă, ochii îi erau strălucitori ca pietrele 
de râu, iar gura avea o linie dură, ca gravată în 
fier. 

— Ţi-ai văzut soția şi fiica arzând sub ochii tăi? 
Din cauza ta? o întrebă el. 

Când Cithrin nu răspunse, el clătină din cap. 

— Deci ar fi putut fi mai rău. Nu eşti moartă. 
Sunt lucruri care trebuie făcute. Scoală-te şi fă-le! 

— N-am voie. Am primit o scrisoare de la Komme 
Medean care-mi spune că n-am voie să fac afaceri 
în numele lui. 

— Aşa că, în schimb, te faci ghem şi te pui pe 
bocit în numele lui? Sunt sigur c-ar fi încântat. 
Dă-te jos din pat! 

Cithrin se culcă la loc şi apucă perna în brațe. 
Mirosea groaznic, dar o strânse la piept oricum. 

— Nu primesc ordine de la tine, căpitane, spuse 
ea, rostind ultimul cuvânt ca pe o insultă. Tu eşti 
plătit de mine, aşa că tu faci ce spun eu. Acum 
pleacă! 

— N-o să te las să arunci la gunoi tot ce te-ai 
străduit să construieşti! 


— M-am străduit să păstrez banii băncii în 
siguranţă şi asta am şi făcut. Aşa că ai dreptate. 
Am câştigat. Acum pleacă. 

— Vrei s-o păstrezi pentru tine. 

— Şi pietrele vor să zboare, zise ea. Numai că n- 
au aripi. 

— Găseşte o cale, zise el aproape cu blândețe. 

Era prea mult. Cithrin urlă, cuprinsă de o furie 
fără cuvinte, se ridică în capul oaselor şi aruncă 
perna în el cât de tare putu. Nu voia să mai plângă 
şi iată că plângea. 

— Ţi-am zis să pleci, urlă ea. Nu te vrea nimeni 
aici! Îți anulez contractul! Ia-ţi banii şi oamenii şi 
încuie uşa după tine! 

Wester făcu un pas în spate. Cithrin simți un gol 
în piept şi încercă să-şi ia cuvintele înapoi. El se 
aplecă, ridică perna între degetul mare şi arătător 
şi o aruncă îndărăt. Perna ateriză pe pat, lângă ea, 
cu un zgomot moale, ca şi cum cineva ar fi fost 
lovit în stomac. Căpitanul lovi unul dintre 
burdufurile goale de vin cu vârful cizmei şi trase 
adânc aer în piept. 

— Să-ţi aduci aminte că am încercat să-ți bag 
minţile-n cap, zise el. 

Se întoarse. leşi. 

Se aşteptase s-o doară, chiar se pregătise pentru 
asta, aşa că nu durerea faptului că el o părăsea o 
luă prin surprindere. Surpriza era că ştiind, fiind 
pregătită pentru asta, disperarea tot o copleşi. Era 
ca şi cum ceva i-ar fi murit la jumătatea drumului 


dintre gâtlej şi inimă, zăcând înăuntrul ei ca un 
cadavru în putrefacție. Îl auzi coborând scările, 
fiecare pas răsunând mai încet decât cel dinainte. 
Cithrin luă perna murdară şi urlă în ea. I se păru 
că tipa de zile întregi, cu trupul tremurând de 
foame şi epuizare şi din cauza otrăvii vinului şi a 
berii.  Simţțea în muşchii spatelui şi ai 
abdomenului amenințarea cârceilor, dar nu se 
putea opri din ţipat şi din plâns cum nu s-ar fi 
putut opri din respirat. 

Dedesubt se auzeau voci. Marcus Wester şi 
Yardem Hane. Îl auzi pe Yardem bombănind un 
cuvânt pe care, după cadență, îl recunoscu drept 
un „Da, domnule”, deşi silabele de dinainte şi de 
după erau neclare. Apoi o voce mai subțire şi mai 
pițigăiată. Gândacul probabil. 

Aveau să plece. Cu toții. 

Nu conta. 

Nimic nu conta. Părinţii ei muriseră de atâta 
vreme că nu şi-i mai amintea. Magistrul Imaniel, 
Cam şi Besel muriseră cu toţii. Oraşul copilăriei ei 
fusese înfrânt şi ars. Şi banca, singurul lucru pe 
care-l făcuse vreodată pentru ea, avea să-i fie luată 
de îndată ce sosea auditorul. Nu-i venea să creadă 
că vreo câteva gărzi care plecau înainte de 
încheierea contractului chiar contau. 

Dar contau. 

Încet, foarte încet, furtuna din ea se potoli. Era 
întuneric deplin de-acum şi picături mici de ploaie 
băteau darabana în ferestre ca nişte degete. 


Întinse mâna după sticla de vin de lângă pat şi, 
spre surprinderea ei, o găsi goală. Dar mai avea 
cealaltă sticlă. Şi butoiaşul de bere. Avea să fie 
bine. Trebuia numai să-şi recapete puterile. Avea 
nevoie doar de câteva minute. 

Nu se deşteptase pe de-a-ntregul când auzi paşii 
apropiindu-se. Mai întâi troncănitul regulat de la 
baza scării apoi, înainte să ajungă în capul 
scărilor, un bubuit mai apăsat. Ceva se lovi de un 
perete şi Yardem mormăi. Se auzi un sunet umed 
care ar fi putut fi ploaia revărsându-se de pe 
acoperiş, numai că venea de mai aproape. O 
lumină străluci. Un felinar, în mâna lui Wester. Şi, 
în spatele lui, Yardem Hane şi cele două gărzi 
kurtadam opintindu-se să care o scăldătoare de 
cositor de vreo doi metri lungime. 

— Ar fi trebuit mai întâi s-o urcăm aici şi pe 
urmă s-o umplem, zise Enen cu vocea încordată 
de efort. 

— O să ştim data viitoare, spuse Marcus. 

Prin uşa deschisă văzu cum cei trei paznici lăsau 
cada jos. Era înaltă până la genunchiul lui Marcus 
şi în ea plescăia ceva. 

— Ce faceți? întrebă Cithrin cu vocea mai slabă 
decât se aştepta. 

Fără s-o ia în seamă, Yardem îi întinse 
căpitanului un recipient rotund de piatră şi începu 
să aprindă lămpile şi lumânările din încăperea 
principală. Cei doi kurtadami salutară şi coborâră 
scările. Cithrin se ridică, proptindu-se într-o mână 


ca să-şi păstreze echilibrul. Marcus se apropie şi, 
înainte să-l poată opri, o apucă de păr şi o târi jos 
din pat. Genunchii ei loviră podeaua cu un trosnet 
şi un junghi dureros. 

— Ce faci?! ţipă ea. 

— Am încercat întâi cu vorba bună, zise Wester 
şi-i dădu brânci în cadă. 

Apa era caldă. 

— Dă-ţi zdrenţele alea jos de pe tine că altfel ţi le 
scot eu. 

— N-am de gând să... 

În lumina lumânărilor, expresia lui era aspră şi 
neînduplecată. 

— Am mai văzut fete în viața mea. N-o să fiu 
şocat. Ai săpun aici, zise el punându-i în mână 
recipientul de piatră. Şi vezi să-ți speli şi părul. E 
atât de unsuros că poate să ia foc. 

Cithrin privi borcănaşul. Era mai greu decât se 
aşteptase şi cu un capac bine strâns. Nu-şi mai 
amintea când se spălase ultima oară. Când 
căpitanul vorbi din nou, în vocea lui se auzea 
resemnarea. 

— Ori o faci tu, ori o fac eu. 

— Nu te uita, zise ea, înțelegând chiar în timp ce 
vorbea că îşi dădea acordul asupra unui contract 
ai cărui termeni îi erau deocamdată necunoscuți. 
Nu simţea însă decât uşurare că ei n-o părăsiseră. 

Marcus scoase un sunet de nerăbdare, dar se 
întoarse cu fața către scări. Yardem tuşi discret şi 
intră în dormitor. Cithrin îşi scoase hainele de 


căruțaş şi îngenunche în cadă. Simţi răceala 
aerului pe piele. O strachină de lemn plutea lângă 
ea şi o folosi ca să se clătească. Nu realizase cât de 
murdară era până când nu se spălă. 

O voce cunoscută răsună de pe scară. 

— E acolo? întrebă Cary. 

— Este, zise Marcus. Arunc-o încoace 
deocamdată. 

Actrița icni şi Marcus se avântă înainte, 
prinzând din zbor o boccea legată cu sfoară. 

— Ne găseşti jos, zise Cary şi uşa dinspre stradă 
se deschise şi se închise. 

Marcus dezlegă sfoara stând cu spatele şi-i 
întinse o țesătură moale. Cithrin îi luă ştergarul 
din mână. 

— Ai şi-o rochie curată aici, zise el. Să-mi spui 
când eşti într-o ţinută decentă. 

Cithrin ieşi tremurând din scăldătoare şi se 
şterse iute. Apa din vas era întunecată, cu spumă 
murdară de săpun plutind la suprafață. 
Trăgându-şi rochia pe ea o recunoscu drept una 
de-a lui Cary. Ţesătura mirosea a fard şi a praf. 

— Sunt gata, zise ea. 

Yardem ieşi din dormitor. Transformase pătura 
ei într-un sac şi o umpluse cu sticle şi burdufuri 
goale de vin. Butoiaşul şi sticla care-i mai 
rămăsese erau şi ele laolaltă cu cele goale. Întinse 
mâna, vrând să-i spună să i le lase, căci nu le 
terminase. Tralgul ciuli o ureche făcându-şi cerceii 
să zornăie. Ea îl lăsă să treacă. 


— Am comandat de mâncare, zise Marcus. Ai 
aici toate registrele băncii? 

— E un registru de tranzacții la cafenea, spuse 
ea. Şi copii ale contractelor. 

— O să trimit pe cineva după ele. O să pun pază 
la baza scărilor şi sub fereastră. Nu intră încoace 
nicio băutură mai tare decât cafeaua. lar tu stai 
aici până când îți dai seama ce trebuie să facem ca 
să-ți păstrăm banca. 

— Nu-i nimic de făcut, spuse ea. Mi s-a interzis 
să mai port negocieri sau să mai desfăşor 
operaţiuni. 

— Şi Zeul ştie că n-am vrea să încălcăm vreo 
regulă, spuse Marcus. Toată lumea are dreptul să 
se îmbete şi să-şi plângă de milă când şi când, dar 
acum gata. O să stai trează şi-o să faci ce trebuie 
făcut. S-a înţeles? 

Cithrin se apropie şi-l sărută. Buzele lui erau 
inerte şi nesigure, înconjurate de tuleie aspre. Era 
al treilea bărbat pe care-l sărutase în viaţa ei. 
Sandr, Qahuar şi căpitanul Wester. El dădu 
înapoi. 

— Fata mea nu era cu mult mai tânără decât 
tine. 

— l-ai fi făcut şi ei asta? întrebă ea arătând către 
cadă. 

— Aş fi făcut orice pentru ea, zise el. O să cer să 
fie scoasă cada de aici, doamnă magistru. Vrei să- 
ți aducem cafea, dat fiind că oricum trebuie să 
luăm registrele de la cafenea? 


— Probabil au închis până acum. E noapte. 

— O să-i conving să facă o excepţie. 

— Atunci da. 

El o salută şi cobori din nou scările. Cithrin se 
aşeză la măsuța de scris. Sunetul ploii de 
deasupra se contopea cu vocile de dedesubt. Nu 
era nimic de făcut, fireşte. Toate eforturile şi 
bunele intenții din lume nu puteau schimba un 
singur număr trecut cu cerneală în registrele ei. Le 
răsfoi oricum. Yardem şi cei doi kurtadami veniră 
şi cărară afară cada. Gândacul apăru cu un 
castron de supă de peşte cu smântână, care avea 
gust de piper negru şi de mare. O halbă de bere ar 
fi mers de minune, dar ştia că n-avea rost să ceară. 
Era bună şi apa deocamdată. 

Îşi simțea mintea fragilă, gata să se sfărâme la 
cea mai mică zdruncinătură, dar încercă să-şi 
imagineze că era auditorul din Carse. Ce ar fi văzut 
când s-ar fi uitat peste toate astea? Parcurse lista 
inventarului inițial pe care-l făcuse. Mătase, 
tutun, pietre prețioase, bijuterii, mirodenii, argint 
şi aur. Anteeanul dolofan de pe iazul morii furase 
câteva şi estimarea pierderii era inclusă şi ea, 
numerele trecute cu linii negre pe hârtia de 
culoarea smântânii. Deci aici era începutul. lată 
acum ce făcuse cu el. 

Întorcând paginile o cuprinse nostalgia. Fâsâitul 
uscat al hârtiei, apoi încă un vestigiu al acelei 
vârste de aur care tocmai se încheiase. Contractul 
şi chitanţele din ziua când cumpărase imobilul de 


la agentul de pariuri. Permisul pe hârtie 
transparentă şi cu sigiliu ce marca deschiderea 
băncii. Îşi plimbă degetele peste el. Nici nu trecuse 
un anotimp de când începuse. I se părea mult mai 
mult. I se părea că trecuse o viață. Apoi acordurile 
de încredințare a mărfii încheiate cu vânzătorul de 
mirodenii şi cu negustorii de pânzeturi. Evaluarea 
ei, evaluarea lor şi apoi venitul total obţinut din 
vânzare. Bijuteriile fuseseră dintotdeauna 
problema. Se pomeni întrebându-se dacă nu vor fi 
existat mijloace mai bune de a se descotorosi de 
ele decât cel ales de ea. Poate ar fi trebuit să 
aştepte până reveneau corăbiile din Narinisle. Sau 
să le plaseze la vânzare unei case de comerţ cu un 
mare volum de exporturi. Aşa nu şi-ar fi inundat 
propria piață. Ei bine, poate data viitoare. 

Un tunet îndepărtat se rostogoli discret prin 
răpăitul statornic al ploii. Gândacul, ud până la 
solzi, îi aduse cutia de valori de la cafenea, o ulcică 
uriaşă cu cafea şi un bilet de la maestro Asanpur, 
care îşi exprima speranţele că se va simți bine cât 
mai curând, spunând că fără ea cafeneaua părea 
prea mare. Asta fu cât pe ce s-o facă să 
izbucnească din nou în plâns, dar un asemenea 
comportament l-ar fi zăpăcit pe băiatul timzinai, 
aşa că făcu eforturi să rămână calmă. 

Cea mai bună afacere pe care o încheiase fusese 
semimonopolul pe orizontală cu berarul, cu 
dogarul şi cu tavernele. Fiecare persoană din 
lanţul de producție făcea afaceri cu banca, aşa că, 


de îndată cu grânele şi apa ajungeau la berărie, 
fiecare afacere îi aducea beneficiu şi o punea în 
postura de a garanta afacerea următoarei verigi. 
Dacă ar fi putut face aranjamente cu câţiva 
fermieri astfel încât să aibă acces exclusiv la 
recolta lor, ar fi fost un mecanism închis care ar fi 
produs aur. 

Dar asta urma să fie problema succesorului ei, 
oricine ar fi fost acesta. Cithrin sorbi din cafea. 
Fusese totuşi o idee bună şi bine aplicată. Într-un 
an, când avea să-i revină ceea ce mai rămăsese din 
investițiile bancare ale părinţilor ei, avea să vadă 
dacă nu putea pune pe picioare o versiune la scară 
mai mică a acestui plan. Va fi dureros, îşi zise ea, 
să se transforme din magistra Cithrin bel Sarcour 
în pupila băncii pentru încă un an. Dar odată ce 
venea ziua ei, putea să între în afaceri pe cont 
propriu... 

Pielea de pe braţe i se zburli, perişorii fini 
ridicându-se. Ceafa începu s-o furnice. Un foc rece 
îi străbătu şira spinării. Închise registrele, le 
împinse deoparte şi se întoarse la cele mai vechi, 
scrise de alte mâini, acum moarte. Registrele din 
Vanai. Mica intrare cu cerneală roşie care 
înregistra sosirea ei la bancă. Închise registrul cu 
mâinile tremurânde. 

Căpitanul Wester avusese dreptate. 

Exista o cale. 


Dawson 


Nu vreau s-aud, zise regele Simeon. 

Lunile care trecuseră nu fuseseră blânde cu el. 
Pielea-i era mai pământie decât înainte şi buzele 
aveau o nuanță  albăstruie, nesănătoasă. 
Broboane de sudoare îi apăruseră pe frunte, deşi 
în încăpere nu era foarte cald. 

— În numele Zeului, Dawson! Tu te-auzi ce 
spui? Abia te-ai întors din exil de o zi — o zi! — şi 
deja ai început. 

— Dacă are dreptate Clara şi într-adevăr Maas 
complotează împotriva vieții lui Aster... 

Simeon izbi cu palma în masă. Ecoul se lovi de 
pereţii sălii de audienţe şi liniştea care urmă fu 
întreruptă numai de cântecul cintezelor şi de 
bolborositul artezienei de sub fereastră. Gărzile 
aliniate de-a lungul zidului negru rămaseră 
impasibile ca de obicei, în armura neagră şi aurie 
a oraşului, cu spadele la şold. Dawson se întrebă 
ce ar fi spus dacă li s-ar fi cerut părerea. Cineva 
trebuia să-l readucă pe Simeon la realitate, dar 
evident nu el era omul acela. 

— Dacă ţi-aş fi urmat sfatul, zise regele, 
Issandrian ar conduce o revoltă populară 
împotriva mea chiar în clipa asta. În schimb, a fost 
aici ieri, plecând genunchiul şi cerându-mi iertare, 
jurând pe viața lui că revolta mercenarilor n-a fost 
plănuită sau pornită de el. 

— Dacă n-a fost a lui, a cuiva tot a fost, zise 


Dawson. 

— Sunt regele tău, baroane Osterling! Sunt 
perfect capabil să conduc regatul! 

— Simeon, eşti prietenul meu, spuse Dawson cu 
blândeţțe. Ştiu cum vorbeşti când eşti îngrozit 
până-n măduva oaselor. Nu poţi să amâni până la 
anul? 

— Ce să amân? 

— Să-l pui pe fiul tău sub tutela cuiva. Să-i 
desemnezi protectorul. Curtea se va închide peste 
trei săptămâni. Spune pur şi simplu că 
evenimentele recente te-au împiedicat să iei o 
decizie. Trage de timp! 

Simeon se ridică. Umbla ca un bătrân. Dincolo 
de fereastră, frunzele erau încă verzi, dar nu atât 
de verzi pe cât fuseseră. Vara era pe ducă şi într-o 
zi nu foarte îndepărtată verdele avea să dispară, 
iar roşul şi auriul aveau să-i ia locul. Culori 
frumoase, dar culori ale morții. 

— Maas n-are niciun motiv să-i vrea răul lui 
Aster, zise Simeon. 

— Ţine legătura cu Asterilholdul. Lucrează 
împreună cu ei... 

— Tu ai cooperat cu Maccia în sprijinul 
Vanaiului. Lordul Daskellin a dansat cu cei din 
Coasta de Nord. Lordul Tremontair are întâlniri 
secrete cu ambasadorul Borjei, iar lordul Arminin 
a petrecut mai mult timp în Hallskar decât în 
Anteea anul trecut. Ce vrei, să m-apuc să tai capul 
fiecărui nobil care are legături cu persoane din 


afara regatului? N-ai supravieţui nici tu. 

Simeon răsufla precipitat. Se rezemă de pervaz 
ca să-şi recapete calmul. 

— Când a murit tatăl meu, era mai tânăr decât 
sunt eu acum. 

— Mi-amintesc. 

— Maas are aliați. Toţi cei care i-au iubit pe 
Issandrian şi pe Klin s-au întors către el după 
plecarea lor. 

— Ai mei s-au întors către Daskellin. 

— Tu n-ai aliaţi, Dawson. Ai duşmani şi 
admiratori. N-ai reuşit nici măcar să-l ţii pe lângă 
tine pe tânărul Palliako, care era eroul zilei. Lerer 
a preferat să-l trimită la capătul lumii decât să mai 
accepte un nou banchet organizat de tine. 
Duşmani şi admiratori. 

— Şi Maiestatea Voastră de care parte se 
numără? 

— De ambele. Aşa a fost de când mi-ai suflat-o 
pe fata aia cinnaie la turneul ăla când aveam 
amândoi doisprezece ani. 

Dawson chicoti. Zâmbetul regelui era aproape 
ruşinat, apoi începu şi el să râdă. Simeon se 
întoarse spre jilt şi se lăsă greoi în el. 

— Ştiu că nu eşti de acord cu mine, spuse el. 
Dar crede-mă că fac tot ce pot. Doar că sunt atâtea 
lucruri de pus în balanţă şi sunt atât de obosit. 
Sunt nemaipomenit de obosit. 

— Măcar nu i-l încredința pe Aster lui Maas. Nu- 
mi pasă că-i cel mai influent individ de la curte 


acum. Găseşte pe altcineva. 

— Îţi mulțumesc pentru sfaturi, dragul meu 
prieten. 

— Simeon... 

— Nu. Îţi mulţumesc. Asta a fost tot. 

În anticameră, servitorii îi înapoiară lui Dawson 
spada şi pumnalul. Părea că trecuseră ani de când 
Simeon insistase să fie respectată tradiția ca 
supuşii să fie primiți în audiențe private 
neînarmați. Atât de mult decăzuseră cu toții. 
Dawson încă-şi mai potrivea centura când ieşi 
afară. Aerul era cald, soarele puternic pe cer, dar 
briza avea o undă de răcoare. Aerul dulce şi 
apăsător al verii dispăruse. Anotimpul se schimba 
din nou. Dawson respinse brațul oferit de valet şi 
se urcă în trăsură. 

— Excelenţă? întrebă vizitiul. 

— La Marele Urs, zise Dawson. 

Biciul plesni şi trăsura se urni lăsând în urmă 
turnurile solide şi porțile marţiale ale Turlei 
Regelui. Se rezemă de spătar, hurducăturile şi 
loviturile trimițându-i junghiuri dureroase în 
spinare. Mai întâi călătoria de întoarcere de la 
Osterling Fells, apoi aproape jumătate de zi 
petrecută aşteptând ca Maiestatea Sa să-şi facă 
timp să-i acorde o audienţă îl epuizaseră mai mult 
ca odinioară. 

În tinereţe, călărea adesea de la Osterling Fells 
la Camnipol oprindu-se numai cât să schimbe caii, 
ajungea chiar înainte de balul reginei şi-şi 


petrecea toată noaptea dansând. În cea mai mare 
parte, cu Clara. I se părea ca o poveste despre 
altcineva, numai că încă-şi mai amintea rochia şi 
parfumul ei. Alungă amintirea înainte ca 
încarnarea mai tânără a soţiei sale să-l excite. Voia 
să poată merge drept când avea să ajungă la club 
şi o fi fost el bătrân, dar mort nu era. 

Frăția Marelui Urs se înălță înaintea lui, cu 
fațada din piatră neagră ornată cu foiţă de aur 
specifică Oraşului Nemuritor. Strada era plină de 
trăsuri şi şarete, vizitiii străduindu-se să se 
poziționeze în aşa fel încât stăpânul fiecăruia să 
aibă cât mai puțini paşi de făcut. Mirosea a 
bălegar proaspăt călcat în picioare de sute de 
copite. Dawson cochetă cu ideea de a cobori şi a 
merge pe jos numai ca să scape din aglomerațţie, 
dar era sub demnitatea lui, aşa că se mulțumi să- 
l] ocărască pe _ vizitiu pentru încetineală şi 
nepricepere. În momentul în care lacheii clubului 
sosiră zoriți, aducându-i o scăriță, aproape că se 
simțea mai bine. 

Înăuntru, clubul era o învălmăşeală de fum de 
pipă, căldură şi muzică ignorată în favoarea 
conversației. Dawson îşi dădu haina unei slujnice 
care-i făcu o plecăciune şi se îndepărtă în grabă. 
Când intră în sala mare, un grup de bărbaţi se 
întoarse către el, aplaudându-i revenirea cu 
variate grade de entuziasm şi sarcasm. Duşmani 
şi admiratori. Dawson făcu o plecăciune care ar fi 
putut fi interpretată ca mulțumire sau ca insultă, 


în funcție de persoana căreia îi era adresată, luă 
un pahar din cristal şlefuit plin cu vin şi se 
îndreptă spre sălile mai mici din stânga. 

În centrul unei săli trona o masă mare, rotundă, 
în jurul căreia şedeau câţiva bărbaţi, vorbind 
aproape toți deodată. În acea înghesuială de 
trupuri şi minţi se zăreau părul lung al lui 
Issandrian şi chipul brutal al lui sir Klin. 
Issandrian îl zări şi se ridică. În loc să facă o 
plecăciune, înclină din cap către Dawson. Putea să 
fi fost numai un efect al luminii, dar omul părea 
să se fi împuţinat. Ca şi cum exilul l-ar fi învățat o 
lecţie de umilinţă. Ceilalţi meseni deveniră tăcuți, 
realizând că se petrecea ceva, chiar dacă erau prea 
nerozi ca să-şi dea seama ce anume. Dawson îşi 
trase pumnalul, executând salutul dueliştilor, şi 
Issandrian zâmbi într-un fel care putea fi 
aprobator. 

În capătul sălii se aflau camerele private şi cea 
mai mică dintre ele era abia cât interiorul unei 
trăsuri. Canapelele din piele neagră absorbeau 
puțina lumină a lumânărilor. Daskellin stătea 
într-un colț de unde putea supraveghea intrarea. 
Stătea cu spatele la perete şi cu spada, nescoasă 
din teacă, la îndemână. 

— Ei bine, spuse Dawson aşezându-se pe 
canapeaua din fața lui. Văd că în lipsa mea ai 
reuşit să risipeşti tot ce am avut. 

— Şi eu mă bucur să te văd, zise Canl Daskellin. 

— Cum am ajuns, după ce am apărat cu succes 


Camnipolul de mercenarii străini, să călărim în 
urma lui Feldin Maas? Poţi să-mi explici? 

— Vrei varianta lungă sau pe cea scurtă? 

— Cea lungă o să mă înfurie mai puţin? 

Daskellin se înclină către el. 

— Maas are spate şi noi nu. Eu am avut. Sau 
aşa am crezut. Apoi s-a schimbat un echilibru sau 
cam aşa ceva şi Clark a şters-o în Birancour. 

— Aşa-ţi trebuie dacă lucrezi cu bancheri! 

— N-o să se mai întâmple, zise Daskellin cu 
răceală. 

Era lucrul cel mai apropiat de o scuză la care se 
putea aştepta Dawson. Abandonă subiectul. În 
schimb, dădu peste cap paharul, se întinse către 
uşă şi ciocăni în ea până când apăru o slujnică şi 
i-l umplu la loc. 

— Bun, şi-atunci cum stăm? întrebă Dawson 
după ce aceasta plecase. 

Daskellin clătină din cap, şuierând printre dinți. 

— Dacă se ajunge la luptă, putem face față. Sunt 
destui proprietari de pământuri care încă mai 
urăsc Asterilholdul, aşa că-i putem atrage destul 
de uşor. 

— Şi dacă Aster moare înainte să ajungă pe 
tron? 

— Atunci nu ne mai rămâne decât să ne rugăm 
fierbinte ca sceptrul regal al Maiestăţii Sale să fie 
încă funcțional, căci cea mai bună speranță a 
noastră ar fi un nou moştenitor de parte 
bărbătească. Mi-am pus genealogistul să verifice 


prin arhive şi Simeon are în Asterilhold un văr care 
ar putea ridica pretenţii legitime la tron. 

— Legitime? întrebă Dawson aplecându-se spre 
el. 

— Mă tem că da, şi ghici ce? Este susținătorul 
existenţei unui consiliu al fermierilor. Ne pierdem 
un sfert dintre susținătorii cu mai mult bun simţ 
decât curaj. Ceilalți se aliază în jurul lui Oyer 
Verennin sau poate al lui Umansin Tor, care pot 
ridica şi ei pretenţii. Asterilholdul îşi susține omul 
cu ajutorul grupării pe care au strâns-o Maas şi 
Issandrian, pornim un război civil şi pierdem. 

Daskellin bătu o singură dată din palme. 
Lumânarea de deasupra lui pâlpâi. Undeva în 
sălile clubului o slujnică ţipă şi un bărbat râse. 
Vinul tare al lui Dawson avea un gust mai amar 
decât înainte şi lăsă paharul jos. 

— E posibil ca ăsta să fi fost planul de la 
început? întrebă Dawson. Oare Maas s-a folosit de 
Issandrian şi Klin şi de toate lăturile alea despre 
consiliul fermierilor ca să ajungă aici? S-ar putea 
ca noi să fi stat tot timpul cu ochii pe ţinta greşită! 

— Posibil, zise Daskellin. Sau poate că a văzut 
şansa asta la un moment dat şi s-a decis să rişte. 
Ar trebui să-l întrebăm pe Feldin, deşi bănuiesc că 
nu ne-ar spune adevărul. 

Dawson ciocăni cu un deget în buza paharului 
făcând cristalul să scoată un clinchet surd. 

— Nu putem să-l lăsăm pe Aster să moară, 
spuse Dawson. 


— Totul moare. Oameni, oraşe, imperii. Totul, 
zise Daskellin. Problema este când. 


Dawson cină în familie, în salonul rezervat 
meselor informale. Porc fript cu mere, dovleci cu 
miere şi pâine coaptă cu căţei întregi de usturoi în 
ea. Fața de masă era din bumbac crem. Mâncarea 
era servită în vase de ceramică din Syramysul 
Îndepărtat, iar tacâmurile erau din argint lustruit. 
Puteau la fel de bine să-i fi servit cenuşă pe o 
bucată de tinichea. 

— S-a întors Geder Palliako, spuse Jorey. 

— Serios? zise Clara. Nu mai ştiu unde plecase. 
Nu spre sud, sigur nu, ţinând cont că mulți de- 
acolo au avut prieteni şi rude în Vanai. Nu poți să 
te aştepţi la o primire decentă din partea unei 
persoane căreia i-ai ucis un văr sau altă rudă. N- 
ar fi realist. A fost în Hallskar? 

— În Keshet, zise Jorey cu gura plină. S-a întors 
şi-a adus cu el un soi de iscusit. 

— Drăguţ din partea lui, zise Clara. Nu trebuie 
să mai facem un alt banchet în cinstea lui, nu? 
întrebă ea chemând slujnica şi apoi încruntându- 
se. 

— Nu, spuse Dawson. 

Fireşte, ştia ce făceau ei. Jorey aducea în 
discuție subiecte triviale, excentrice. Clara 
trăncănea puțin pe tema respectivă, apoi o 
transforma într-o întrebare la care el trebuia să 
răspundă. Era strategia la care recurgeau 


întotdeauna în vremuri grele ca să-l scoată dintr- 
ale lui. Dar în seara asta povara era prea grea. 

Luase în calcul varianta de a-l ucide pe Maas. 
Desigur, ar fi fost dificil. Un atac direct era 
imposibil. În primul rând, Feldin se aştepta la aşa 
ceva şi probabil îşi luase măsuri de precauţie. În 
al doilea rând, un atac eşuat i-ar fi atras lui Maas 
şi mai multă simpatie la curte. Ideea de a-l provoca 
la duel şi de a lăsa situaţia să scape de sub control 
îi făcea cu ochiul. El şi Maas se întâlniseră destul 
de des pe teren ca să nu pară o coincidență 
bătătoare la ochi, şi oamenii alunecau tot timpul. 
Lamele spadelor pătrundeau adeseori mai adânc 
decât se dorea. Fu nevoit să ignore faptul că Feldin 
era mai tânăr şi mai în putere şi că pierduse 
ultimul lor duel numai fiindcă Dawson fusese mai 
isteț. Ideea era în continuare foarte atrăgătoare. 

— Adevărul este, zise Barriath în timp ce 
slujnica intra, că barca asta se scufundă şi noi 
încercăm s-o golim cu sita. 

— Asta ce vrea să-nsemne? întrebă Jorey. 

— Simeon este regele meu şi viața mea îi 
aparține, la fel ca a oricăruia, spuse Barriath, dar 
nu prea mai este propriul său stăpân. Tata a oprit 
nebunia aia cu Carta lui Edford, iar acum asistăm 
la un complot al Asterilholdului. Dacă îi punem 
capăt şi ăstuia, o să vină altă criză şi după aceea 
alta. 

— Nu cred că este un subiect potrivit de discutat 
la cină, dragule, zise Clara, luând un pahar de vin 


îndoit cu apă din mâinile slujnicei. 

— O, lasă-l să vorbească, zise Dawson. În fond 
spune ceea ce gândim cu toții. 

— Cel puţin aşteaptă până când pleacă 
personalul, zise Clara, altfel cine ştie ce o să 
gândească despre noi cei din dependinţele 
servitorilor. 

Slujnica ieşi roşind. Clara privi uşa închizându- 
se în urma ei, apoi îi făcu semn fiului ei mai mare 
să continue. 

— Anteea are nevoie de un rege, spuse Barriath. 
În schimb, are doar un unchi de treabă. Nu-mi 
place să fiu eu aducătorul de veşti proaste, dar aşa 
gândesc toți cei din marină. Dacă lordul Skestinin 
nu i-ar încuraja pe căpitani să folosească biciul şi 
să-i arunce peste bord pe cei care provoacă 
tulburări, am avea deja o revoltă. Cel puţin una. 

— Nu pot să cred, spuse Clara. O revoltă-i un 
lucru atât de neelegant şi de necugetat. Sunt 
convinsă că oamenii noştri din marina regală nu 
s-ar cobori atât de jos. 

Barriath râse. 

— Mamă, dacă vrei o conversaţie cu adevărat 
nepotrivită la cină aş putea să-ți povestesc eu cât 
de jos se pot cobori marinarii. 

— Dar Simeon este regele, iar Aster e încă un 
copil, zise Jorey. 

Era, îşi zise Dawson, o încercare vitejească de a 
împiedica discuția să se abată iarăşi de la subiect. 
Nu te puteai aştepta ca ei să devină altceva decât 


erau. 

— Sunt de acord cu tine, fiule, zise Dawson. Aş 
vrea să nu fiu. 

— Cel mai bine, zise Barriath, ar fi ca Simeon să 
găsească un protector cu ceva coloană vertebrală 
care să vegheze asupra lui Aster şi după aceea să 
abdice. Regența poate dura opt-zece ani şi până 
când preia Aster coroana regatul va fi în ordine. 

Jorey pufni batjocoritor şi chipul lui Barriath se 
înăspri. 

— Scuteşte-mă, zise Jorey. Un regent care ar 
putea să rezolve în zece ani toate problemele 
regatului n-ar mai renunța la regență. Ar deveni 
rege. 

— Ai dreptate, zise Barriath. Şi asta ar fi pur şi 
simplu îngrozitor, nu-i aşa? 

— Începi să vorbeşti al dracului de asemănător 
cu oamenii cu care ne luptăm, frate. 

— Dacă aveţi de gând să vă luați la ceartă, puteţi 
să vă ridicaţi chiar acum de la masă, zise Clara. 

Barriath şi Jorey îşi plecară ochii în farfurii, 
murmurând variațiuni pe tema „Îmi pare rău, 
mamă”. Clara clătină din cap. 

— Ei, aşa-i mai bine. În plus, este o osteneală 
zadarnică să vă certaţi cu privire la probleme pe 
care nu le aveţi în dauna celor pe care le aveţi. Pur 
şi simplu va trebui să-l convingem pe Simeon că 
bietul Feldin s-a încurcat mult prea tare cu 
oamenii aceia îngrozitori din Asterilhold. 

— Nu e atât de uşor, zise Dawson. 


— Sigur că este, zise Clara. În mod sigur are 
nişte scrisori, nu? Aşa zicea Phelia. Că e mereu 
plecat din cauza întâlnirilor şi scrisorilor lui. 

— Nu cred că le oferă prietenilor din străinătate 
un raport amănunţit al trădării pe care o pune la 
cale, mamă, spuse Barriath. „Dragă lord Cutare, 
mă bucur că vrei să mă ajuţi să-l lichidez pe prinţ.” 

— Dar nu trebuie neapărat s-o spună, zise 
Jorey. Nu de-a dreptul. Dar dacă există dovezi că 
menține o corespondenţă cu vărul lui care are 
pretenţii la tron, s-ar putea să fie de-ajuns. 

— Poţi întotdeauna să judeci oamenii în funcție 
de cei cărora le scriu, spuse Clara mulțumită. 
Sigur, mai trebuie să punem mâna pe scrisori, dar 
Phelia a fost atât de încântată să mă vadă ultima 
dată, încât nu cred că va fi din cale-afară de greu 
să fac rost de o altă invitaţie. Sigur, nu poți conta 
pe asta, aşa că l-am plătit pe maestrul acela în 
broderie să vină să ne arate punctele lui. Broderia 
pare simplă când o priveşti, dar modelele mai 
complexe pot fi cam intimidante. Ceea ce-mi 
reaminteşte, Dawson dragă, că o să am nevoie 
mâine de salonul din spate, unde-i lumina mai 
bună. O să fim vreo cinci, căci ar fi cam prea 
bătător la ochi s-o chem doar pe Phelia. N-o să fie 
o problemă, nu? 

— Ce? zise Dawson. 

— Salonul din spate, unde-i lumina mai bună? 
zise Clara întorcându-şi capul către el şi ridicând 
din sprâncene, fără să-şi ia privirea de la carnea 


pe care o tăia. Pentru că, serios, nu poți face 
broderie în penumbră. Se... 

— Cultivi prezenţa Pheliei Maas? 

— Trăieşte alături de Feldin, spuse Clara. Şi 
cum curtea se va închide în curând, mi se pare că 
nu-i înțelept să mai aşteptăm, nu crezi? 

Era o anumită strălucire în ochii ei şi un zâmbet 
periculos îi arcuia colțul gurii. Dawson era sigur 
că soţia lui se distra de minune. Îşi simţi mintea 
gonind să țină pasul cu a ei. Dacă Phelia putea fi 
convinsă să permită accesul câtorva oameni în 
palat... 

— Mamă, ce faci? o întrebă Barriath. 

— Salvez regatul, dragă, zise ea. Mănâncă-ţi 
dovleacul. Nu-l plimba de colo-colo pe farfurie 
dând impresia că ai mâncat din el. N-a mers când 
erai copil, aşa că nu înţeleg de ce tot mai încerci. 

— N-o să ne creadă, zise Dawson. După ce o să 
ridic toate obiecțiile, Maas va spune că scrisorile 
sunt false. Dar s-ar putea să-l facă pe Simeon să 
se răzgândească şi să nu i-l încredințeze pe Aster. 

— Noi răzgândiri din partea regelui? spuse 
Barriath. Asta ne trebuie nouă acum? Fă-l să 
treacă la acțiune sau nu te mai amesteca! 

— Ar putea să-l ia altcineva, zise Jorey. Cineva 
care nu-i aliat nici cu Maas, nici cu noi. 

— Ce ziceţi de Palliako cel tânăr? spuse Clara. 
Ştiu că pare cam frivol, dar el şi Jorey se înțeleg 
bine şi nu este ca şi cum ar fi făcut parte din cercul 
tău de prieteni. 


Dawson îşi vâri în gură o bucăţică de porc, 
mestecând lent ca să aibă timp să cugete. Carnea 
n-avea deloc gust rău. Sărată şi dulce şi cu o vagă 
arsură ca de piper. Chiar bună. Simţi un zâmbet 
întinzându-i-se pe buze şi îşi dădu seama că 
trecuse ceva timp de când nu mai zâmbise. 

— Nu ştiu ce să zic, spuse Jorey, dar Dawson îi 
alungă cuvintele cu o fluturare din mână. 

— Palliako a fost util când a fost vorba să pună 
capăt campaniei din Vanai. Şi a fost aici ca să 
oprească revolta mercenarilor. Până acum s-a 
dovedit, o bună unealtă, zise Dawson. Nu văd de 
ce ar fi altfel de data asta. 


Geder 


Stindardul se întindea dincolo de laturile mesei, 
o țesătură stacojie fluidă, adunându-se pe podea. 
Sigiliul negru cu opt braţe din centru se cutase, 
aşa că Geder se întinse şi-l îndreptă. Lerer îşi 
mângâie bărbia, mai întâi apropiindu-se, apoi 
depărtându-se, apoi apropiindu-se iar înainte să 
se oprească lângă fiul lui. 

— Printre ai mei, acesta este stindardul rasei 
voastre, zise Basrahip. Culoarea este cea a 
sângelui din care se trag toate rasele umane. 

— Şi roza vânturilor din mijloc? întrebă Lerer. 

— Acela este simbolul zeiței, zise Basrahip. 

Lerer mormăi. Se apropie din nou, pipăind cu 
grijă pânza cu degetele. Geder îşi simți propriile 


degete dând s-o atingă, imitând gesturile tatălui 
său. Basrahip îi povestise cum adunau preoţii 
pânză de păianjen şi cum învăţțaseră s-o 
vopsească. Stindardul reprezenta munca a zece 
generații şi când îţi plimbai mâinile peste el era ca 
şi cum ai fi atins vântul. 

— Şi ziceai că vrei să arborezi ăsta la... ăăă... 
Rivenhalm? 

— Nu, spuse Geder. Nu, mă gândeam să-l 
arborez în templu, în Camnipol. 

— Ah. Aşa-i, spuse Lerer. Templul. 

Drumul de întoarcere dinspre templul ascuns în 
munții Sinir fusese de o mie de ori mai plăcut 
decât călătoria la dus. La sfârşitul fiecărei zile, 
Basrahip se aşeza lângă foc alături de el, 
ascultând orice poveşti şi întâmplări îşi amintea 
Geder, râzând la cele nostime, căzând pe gânduri 
la cele tragice. Până şi slujitorii, la început fără să 
poată să-şi ascundă disconfortul față de prezenţa 
marelui preot, se liniştiseră cu mult înainte să 
ajungă la granița dintre Keshet şi Sarakal. 
Oarecum spre surpriza lui Geder, Basrahip 
cunoştea drumul neprietenos pe care veniseră. 
Preotul îi explicase că, deşi lumea oamenilor se 
reconstruise, se prăbuşise şi o luase de la capăt de 
nenumărate ori de când templul zeiței-păianjen se 
retrăsese din lume, drumurile dragonului nu se 
schimbaseră. Era posibil să nu ştie unde se afla 
granița dintre două state sau chiar care era cursul 
unui râu, fiindcă acestea erau lucruri care se 


schimbau odată cu timpul. Drumurile erau 
veşnice. 

Când poposiseră în Inentai ca să le dea răgaz 
cailor şi să-şi refacă proviziile, Basrahip colindase 
pe străzi, căscând gura la fiecare clădire, ca un 
copil. În momentul acela, Geder îşi spusese că, 
într-un fel, el şi preotul nu erau chiar atât de 
diferiți. Basrahip trăise o viață plină de poveşti 
despre lume, dar nu văzuse niciodată lumea. Viața 
lui Geder decursese cam la fel, numai că templul 
lui fusese înălțat din cărți şi sculptat din îndatoriri 
şi obligaţii. Şi totuşi, prin comparaţie, Geder era 
un om umblat prin lume. Văzuse kurtadami şi 
timzinai, cinnai şi tralgi. Basrahip nu cunoscuse 
altceva decât pursângi şi, de fapt, doar dintr-aceia 
care îi semănau lui şi sătenilor din vecinătatea 
templului. Să vadă un pursânge cu pielea neagră 
sau cu părul blond era pentru preot o revelaţie la 
fel de puternică precum descoperirea unei alte 
rase. 

Privindu-l cum înaintează întâi prudent, apoi cu 
din ce în ce mai multă siguranță pe străzi şi pe 
drumuri, Geder simți că înţelege oarecum ce voia 
să spună tatăl lui când se referea la bucuria de a 
privi un copil cum descoperă lumea. Geder se 
pomeni observând la rândul lui tot soiul de lucruri 
pe care le ignorase considerându-le de la sine 
înțelese, numai pentru că îl uluiau pe noul său 
prieten şi aliat. Când, la finalul verii prelungite, 
ajunse din nou în Camnipol, lui Geder îi păru 


aproape rău să vadă călătoria terminându-se. 

La asta se adăuga şi faptul că tatăl său era 
ciudat de stânjenit de descoperirile lui. 

— Presupun că ai ales deja un loc pentru acest 
nou templu. Al zeiței pierdute şi aşa mai departe. 

— Mă gândeam să fie undeva în preajma Turlei 
Regelui, zise Geder. În vechea sală de întruniri a 
breslei țesătorilor. Stă goală de ani de zile. Sunt 
convins că şi-ar dori să le-o ia cineva din brațe. 

Lerer scoase un sunet neutru. Basrahip începu 
să împăturească stindardul templului. Lerer îl 
salută pe preot, îl luă pe Geder cu blândeţe de braț 
şi, cu paşi calmi, îl călăuzi afară, pe coridor. Geder 
abia observă că tatăl său îl îndepărta de Basrahip. 
Piatra întunecată înghițea lumina zilei, iar 
servitorii descoperiră deodată că aveau treburi în 
altă parte. 

— Eseul ăla, zise tatăl său. Mai lucrezi la el? 

— Nu, nu tocmai. Este cam depăşit. Trebuia să 
fie despre descoperirea unei zone care să poată fi 
asociată cu Morade şi cu căderea Imperiului 
Dragonilor. Acum am zeița şi istoria templului şi 
toate astea. Abia am început să înțeleg câte ceva. 
N-are sens să mă apuc de scris până când nu ştiu 
despre ce scriu, nu? Dar tu ce mai faci? Ai veşti? 

— Abia aşteptam eseul ăla, spuse Lerer vorbind 
mai mult pentru sine. 

Îşi ridică privirea şi zâmbi forțat. 

— Sunt sigur că sunt noi veşti în fiecare zi, dar 
până acum am reuşit să evit să aud vreuna. 


Ticăloşii ăştia şi jocurile de la curte! De-aş trăi 
până la reîntoarcerea dragonilor şi tot nu i-aş ierta 
pentru ce ţi-au făcut în Vanai! 

Când auzi cel din urmă cuvânt lui Geder i se 
strânse stomacul. Ridurile din colțurile gurii lui 
Lerer erau semnele supărării şi mâniei gravate în 
piele. Geder simți impulsul straniu să întindă 
mâna şi să i le netezească. 

— Nu s-a întâmplat nimic rău în Vanai, zise el. 
Adică da, a ars. Asta n-a fost bine. Dar n-a fost 
atât de rău pe cât se povesteşte. Vreau să zic că e 
în regulă. În cele din urmă. 

Privirea lui Lerer se mută de la un ochi al lui 
Geder la altul, sfredelindu-l. Geder înghiți în sec. 
Nu putea spune de ce inima-i bătea mai iute. 

— În cele din urmă. Dac-aşa zici tu, spuse Lerer 
punându-şi mâna pe umărul lui Geder. Mă bucur 
că te-ai întors. 

— Şi eu mă bucur, zise Geder prea repede. 

Anunţându-se printr-o tuse discretă, 
majordomul apăru în hol. 

— Îmi cer iertare, excelenţele voastre, dar a sosit 
Jorey Kalliam şi întreabă de sir Geder. 

— O! zise Geder. Nu l-a văzut încă pe Basrahip. 
Unde e? Nu l-ai lăsat să aştepte în curte, nu? 

Mâna lui Lerer căzu de pe umărul lui Geder. 
Geder avu senzaţia că spusese ce nu trebuia. 

— Excelenţa Sa se află în camera din față, zise 
majordomul. 

La intrarea lui, Jorey se ridică din scaunul de la 


fereastră. Anotimpul petrecut în oraş îl mai 
împlinise la chip. Geder zâmbi şi cei doi rămaseră 
un moment privindu-se. Pe chipul lui Jorey, Geder 
citi propria sa nesiguranţă -— trebuia să-şi strângă 
mâinile? Să se îmbrăţțişeze? Să se salute mai 
formal? Când Geder râse, Jorey, zâmbind timid, îi 
urmă exemplul. 

— Văd că te-ai întors din sălbăticie, spuse Jorey. 
Ţi-a priit călătoria. 

— Da? Cred c-am fost cât pe ce să plâng când 
am putut să dorm din nou într-un pat adevărat. 
Când iei parte la o campanie, ai de-a face cu un 
lung şir de neplăceri şi umilinţe, dar măcar nu mi- 
am făcut niciodată grijă c-aş putea fi ucis de 
bandiți. 

— Există lucruri mai rele decât un bandit 
cumsecade. Ţi s-a simțit lipsa, zise Jorey. Ai auzit 
ce s-a întâmplat? 

— Exil pentru toată lumea, spuse Geder 
încercând să adopte un ton blazat. Nu ştiu cum aş 
fi putut să fiu de folos. Abia dac-am avut vreun 
amestec, în afară de faptul că i-am împiedicat să 
închidă poarta. 

— Ăla a fost cel mai bun rol pe care-l putea juca 
cineva în toată nebunia aia, zise Jorey. 

— Probabil că da. 

— Păi... 

Tăcerea era stânjenitoare. Jorey se aşeză din 
nou şi Geder făcu câţiva paşi prin încăpere. 
Camera din față, ca toate camerele casei Palliako 


din Camnipol, era mică. Scaunele erau din piele 
uzată pe care timpul o întărise şi o făcuse să crape, 
iar mirosul de praf nu putea fi alungat. Dinspre 
stradă se auzeau copite lovind caldarâmul şi vocile 
vizitiilor apostrofându-se unul pe altul. Jorey îşi 
muşcă buzele. 

— Am venit să-ţi cer o favoare, spuse el cu tonul 
cuiva care face o mărturisire. 

— Am cucerit Vanaiul împreună. l-am dat foc 
împreună. Am salvat Camnipolul, spuse Geder. 
Nu trebuie să-mi ceri mie o favoare. Doar spune- 
mi ce vrei să fac. 

— Şi asta ar trebui să mă facă să mă simt mai 
bine? Bun. Tata crede că a descoperit un complot 
împotriva prințului Aster. 

Geder îşi încrucişă braţele. 

— Regele ştie? 

— Regele alege să nu ştie. Şi aici ar trebui să 
intervii tu. Cred că putem să obținem dovezi. Nişte 
scrisori. Dar mă tem că, dacă mă duc eu cu ele la 
regele Simeon, va crede că sunt falsificate. Am 
nevoie de altcineva. Cineva în care are încredere 
sau măcar față de care nu simte neîncredere. 

— Sigur, zise Geder. Absolut. Cine-i trădătorul? 

— Baronul de Ebbinbaugh, zise Jorey. Feldin 
Maas. 

— Aliatul lui Alan Klin? 

— Da, şi al lui Curtin Issandrian de asemenea. 
Soţia lui Maas este verişoara mamei mele, ceea ce 
Zeul ştie că nu pare cine ştie ce bază de pornire, 


dar numai atât avem. Ea — soţia lui Maas vreau să 
zic. Nu mama. Ea pare să ştie mai multe decât 
spune. Este în mod clar îngrozită. Mama tocmai a 
invitat-o la o demonstrație a maestrului de 
broderie, sperând să-i câştige încrederea. 

— Dar n-a mărturisit nimic? Nu v-a spus 
limpede ce se petrece? 

— Nu, suntem încă pe terenul suspiciunilor şi 
spaimelor. Nu există dovezi. Dar... 

Geder întinse braţul, cu palma îndreptată spre 
Jorey. 

— Vreau să-ţi prezint pe cineva. 


Ultima oară când Geder fusese la locuința 
Kalliamilor, casa fusese decorată pentru un 
banchet în onoarea lui. Fără flori, flamuri şi 
țesături, austeritatea şi grandoarea construcției 
ieşeau în evidență. Servitorii în livrea aveau ținuta 
dreaptă şi rigidă a unor soldați. Sticla ferestrelor 
nu arăta nici urmă de praf. Vocile feminine ce 
veneau dinspre salonul din spate sunau blând şi 
respectabil, chiar dacă nu se distingea ce 
spuneau. Basrahip şedea pe un scaun într-un 
colț. Umerii lui largi şi expresia sa amuzată îi 
dădeau aerul unui copil care vizitează o căsuţă de 
jucărie ce i-a rămas cam mică. Croiala sobră şi 
pânza aspră şi lipsită de culoare a sutanei sale 
semnalau că nu aparținea curții. 

Jorey stătea la o măsuţă de scris şi îşi făcea de 
lucru cu penița şi cerneala fără să scrie de fapt. 


Geder se plimba prin spatele unei canapele lungi, 
îmbrăcate în damasc, şi îşi dorea să-i fi plăcut să 
fumeze pipă. Ocazia părea să reclame gravitatea 
fumului. 

Corul de voci feminine se auzi mai tare şi 
tropăitul apăsat al pantofilor de gală răsună 
dinspre hol, mai zgomotos, apoi mai înăbuşit pe 
măsură ce se îndepărtau. Nu intraseră. Geder 
porni spre uşă, dar Jorey îi făcu semn să se 
întoarcă. 

— Mama o să le conducă pe celelalte, zise el. O 
să se întoarcă într-o clipită. 

Geder dădu din cap, apoi, adeverind spusele lui 
Jorey, paşii se întoarseră, corul de voci feminine 
redus acum la un duet. Când femeile intrară în 
încăpere, Jorey se ridică în picioare. O clipă mai 
târziu, Basrahip îi urmă exemplul. Geder dansase 
cu baroana de Osterling Fells la banchetul dat în 
cinstea lui, dar, ţinând cont că trecuseră câteva 
luni şi adăugând vârtejul de vin şi confuzie în care 
se pierdeau acele momente, n-ar fi recunoscut-o. 
Vedea acum ce trăsături moştenise Jorey de la ea, 
care-i semăna mai ales la ochi. Pe chipul ei se ivi 
o expresie de surprindere ce dispăru pe dată, mai 
iute ca un fâlfâit de aripă de fluture. În spatele ei, 
o femeie cu un aer bolnăvicios şi cu o față ascuţită 
şi ochi întunecațţi trebuia să fie Phelia Maas. 

— O, scuzaţi-mă, zise Clara Kalliam. N-am vrut 
să deranjez, dragă. 

— Nu deranjezi deloc, mamă. Speram chiar să ni 


te alături. Ţi-l aminteşti pe Geder Palliako? 

— Cum aş putea să-l uit pe omul care a apărat 
poarta de est? Nu v-am văzut la curte în acest 
sezon, domnule, dar înțeleg că ați fost într-o 
călătorie. Un soi de expediție? Daţi-mi voie să v-o 
prezint pe verişoara mea, Phelia. 

Femeia cu ochi negri intră în încăpere şi-i întinse 
mâna lui Geder. Zâmbetul ei trăda uşurare, ca şi 
cum s-ar fi temut de un lucru şi-ar fi crezut că, pe 
moment, îl evitase. Geder făcu o plecăciune şi 
observă că lady Kalliam ridică din sprâncene 
zărindu-l pe preot în colțul lui. 

— Doamnelor, zise Jorey, acesta este Basrahip. 
E un om sfânt cu care Geder s-a întors din Keshet. 

— Serios? zise Lady Kalliam. Nu ştiam că faci 
colecție de preoți. 

— Şi pentru mine a fost o surpriză, spuse Geder. 
Dar, doamnele mele, luaţi loc vă rog! 

Urmându-şi planul, Geder o aşeză pe Phelia 
Maas pe canapea, cu spatele la Basrahip, apoi se 
aşeză şi el în fața ei. Jorey îşi reluă locul la măsuța 
de scris, iar mama lui se aşeză pe un scaun din 
apropiere, din fericire fără să-i blocheze vederea 
către preot. 

— Maas, zise Geder de parcă ar fi încercat să-şi 
amintească ceva. 

De fapt plănuise foarte exact ce avea să spună. 

— Am avut un Alberith Maas sub comanda mea 
în Vanai. Este rudă cu dumneavoastră? 

— Nepot, spuse Phelia. Nepotul soțului meu. 


Alberith v-a pomenit adesea de când a revenit. 

— Atunci dumneavoastră sunteți baroana de 
Ebbinbaugh”? întrebă Geder. Sir Klin mi-a fost 
comandant în Vanai. El şi soțul dumneavoastră 
sunt prieteni, nu? 

— O, da, zise Phelia zâmbind. Sir Klin este unul 
dintre cei mai buni şi mai dragi prieteni ai lui 
Feldin. 

În spatele ei, Basrahip privea în gol, cu chipul 
impasibil, ca şi cum ar fi ascultat ceva ce doar el 
putea auzi. Scutură din cap o singură dată. „Nu.” 

— Deşi a intervenit o răceală, nu? Mi se pare c- 
am auzit ceva în sensul ăsta, zise nonşalant 
Geder, prefăcându-se că ştie ceva ce nu ştia. 

Chipul femeii împietri, mai puţin ochii, care 
alergau de la Geder la lady Kalliam şi înapoi. Frica 
i se citea în poziția mâinilor şi în colțurile gurii. 
Geder simţi o căldură plăcută răspândindu-i-se în 
piept. Avea să meargă. Alături, mama lui Jorey îl 
privea curioasă. 

— Sunt sigură că n-aţi înțeles bine, zise Phelia. 
Alan şi Feldin sunt în relaţii excelente. 

„Nu.” 

— Totdeauna mi-a plăcut sir Klin, zise Geder, 
din pura plăcere de a putea minți o femeie care 
nu-l putea minți la rândul ei. Mi-a părut îngrozitor 
de rău când am auzit că a fost învinovățit de 
revolta aceea. Soţul dumneavoastră n-a avut de 
suferit, sper. 

— Nu, nu, mulțumesc. Am fost foarte norocoşi. 


„Da.” 

— Sir Palliako, zise lady Kalliam, cărui fapt îi 
datorăm plăcerea companiei dumneavoastră în 
această zi? 

Geder se uită la Jorey, apoi la lady Kalliam. Voise 
să pună câteva întrebări nevinovate, să afle ce 
putea afla, să descopere ce putea descoperi. Voise 
să se mişte încet. Postura femeii, din ce în ce mai 
încordată, fragilitatea zâmbetului ei şi mirosul 
fricii pe care-l emana cum emană trandafirul 
parfum, toate recomandau contrariul. Nu putea s- 
o sperie atât de rău încât s-o facă să plece, dar 
putea s-o sperie rău oricum. Îi zâmbi lui lady 
Kalliam. 

— Ei bine, adevăru-i că speram să am ocazia să 
fac cunoştinţă cu baroana Ebbinbaugh. Vreau să- 
i pun câteva întrebări. Nu mi-am petrecut chiar tot 
sezonul călătorind, zise el cu un ton plăcut. Am 
făcut nişte cercetări în privința revoltei. A 
rădăcinilor sale. Şi a ceea ce a urmat după. 

Toată culoarea dispăru de pe chipul Pheliei 
Maas. Respira precipitat, ca o vrabie captivă într- 
o mână, gata să moară de frică. 

— Nu-mi pot imagina ce ar fi de cercetat, zise ea 
cu o voce slabă şi pierdută. 

Geder descoperi că-i era mai uşor să zâmbească 
amabil când nu era sincer. Afară, clopoțţeii de vânt 
îşi cântau singuri, scoțând clinchete 
întâmplătoare, stupide. Jorey şi mama lui 
încremeniseră. Geder îşi cuprinse un genunchi cu 


degetele. 

— Ştiu tot, lady Maas, spuse el. Despre prinţ. 
Despre revoltă. Despre campania din Vanai. 
Despre femeie. 

— Ce femeie? şopti ea. 

N-avea nicio idee ce femeie, dar nu avea nicio 
îndoială că era şi vreo femeie amestecată pe 
undeva. Nu conta. 

— Spuneţi orice, zise el. Alegeţi orice detaliu. 
Chiar şi lucruri pe care nu vă imaginați că le mai 
ştie cineva, iar eu o să vă spun dacă ziceţi sau nu 
adevărul. 

— Feldin n-are nicio legătură cu toate astea, zise 
ea. 

Geder nici nu avu nevoie să se uite la Basrahip. 

— Nu-i adevărat, lady Maas. Ştiu că sunteți 
înspăimântată, dar sunt aici ca să vă ajut, pe 
dumneavoastră şi familia dumneavoastră. Pot s-o 
fac. Dar trebuie să fiu sigur că pot să am încredere 
în dumneavoastră.  Înțelegeți?  Spuneţi-mi 
adevărul. N-are nicio importanţă, pentru că 
oricum ştiu deja totul. Spuneţi-mi cum a început. 
Doar atât. 

— A fost ambasadorul din Asterilhold, spuse ea. 
A luat legătura cu Feldin acum un an. 

„Nu.” 

— Mă  mințiţi, doamnă, spuse Geder cu 
blândeţe. Să mai încercăm o dată. 

Phelia Maas se cutremură. Părea făcută din vată 
de zahăr, atât de delicată încât stătea să se frângă 


sub propria greutate. Îşi deschise gura, apoi o 
închise şi înghiți în sec. 

— A fost un bărbat. Urma să facă parte din 
consiliul fermierilor. 

„Da.” 

— Da. Ştiu la cine vă referiți. Puteţi să-mi 
spuneţi numele lui? 

— Ucter Anninbaugh. 

„Nu.” 

— Nu ăsta-i numele lui. Puteţi să-mi spuneți 
numele lui? 

— Ellis Newport. 

„Nu.” 

— Pot să vă ajut, doamnă baroană. S-ar putea 
să fiu singurul din Camnipol care vă poate ajuta. 
Spuneţi-mi numele lui. 

— Torsen. Torsen Aestillmont. 

„Da.” 

— Iată, zise Geder. N-a fost chiar aşa de greu, 
nu? Înţelegeţi acum că dumneavoastră şi soțul 
dumneavoastră nu aveţi secrete față de mine? 

Femeia făcu semn că da. Bărbia începu să-i 
tremure, obrajii i se înroşiră şi o bătaie de inimă 
mai târziu plângea ca un copil. Mama lui Jorey se 
repezi spre ea, cuprinzând-o în brațe. Geder 
rămase aşezat, privind. Inima-i bătea iute, dar era 
destins, relaxat. Când îi refuzase lui Alan Klin 
averea secretă a  Vanaiului, se  simţise 
entuziasmat. Extaziat. Când ajunsese la decizia de 
a da foc Vanaiului simţise o mânie justificată. 


Poate chiar şi mulțumire. Dar nu era sigur că 
vreodată în viaţa lui, înainte de acest moment, se 
simțise împlinit. 

Se ridică şi se apropie de Jorey. Acesta făcuse 
ochii mari. Era impresionat şi nu-i venea să 
creadă. Geder îşi desfăcu braţele. „Vezi>” 

— Cum ai făcut asta? şopti Jorey. De unde ai 
ştiut? 

În vocea lui era venerație. 

Basrahip stătea la mai puţin de trei paşi 
distanță. Capul lui imens ca al unui bivol era în 
continuare aplecat. Îşi ţinea mâinile împreunate, 
cu degetele groase împletite unul în jurul altuia. 
Suspinele Pheliei Maas erau ca o furtună în larg, 
iar litania de promisiuni şi consolări murmurată 
de lady Kalliam abia dacă potolise apele cât de cât. 
Geder se aplecă atât de aproape, încât buzele lui 
mângâiară urechea bărbatului. 

— O să-ţi construiesc toate templele pe care le 
vrei, întotdeauna. 

Basrahip zâmbi. 


Clara 


Pe de o parte, subestimaseră serios cine sau ce 
era Geder Palliako. Dar pe de altă parte, părea să 
fie de partea lor. Cel puţin pe moment. 

Totuşi, Clarei i se rupea inima de mila Pheliei. 
Dormitorul era întunecat, draperiile grele 
alungând lumina zilei. Phelia zăcea pe spate, cu 


dârele sărate ale lacrimilor uscându-se la colțurile 
ochilor. Clara şedea alături de ea, mângâindu-i 
umerii şi brațele cum făceau medicii cu cineva 
care suferise o lovitură la cap sau primise veşti 
proaste. Când Phelia vorbi, toată isteria dispăruse. 
Nu mai putea să se prefacă față de sine că totul 
avea să se termine cu bine, iar Clara simți din 
vocea femeii că pierderea acestei speranţe fusese o 
uşurare. 

— Chiar o să aibă grijă de siguranţa lui Feldin? 
o întrebă Phelia. Dacă îi dau scrisorile, Palliako 
chiar o să aibă grijă ca Simeon să nu-l ucidă pe 
Feldin? 

— Cel puţin aşa a zis, spuse Clara. 

— Ai încredere în el? 

— Abia îl cunosc, draga mea. 

Amuţiră din nou. 

— Dacă regele oricum ştie deja totul, zise Phelia, 
dacă doar voia să vadă cine anume de la curtea 
regală din Asterilhold era implicat... Vreau să zic, 
dacă Palliako ştia deja, atunci Aster n-a fost 
niciodată în pericol. 

— E un fel de a vedea lucrurile. 

Pe parcursul unei ore, Geder o făcuse pe Phelia 
să recunoască tot. Implicarea lui Feldin în revolta 
mercenarilor, legăturile cu Asterilholdul, alianțele 
dintre grupările care militau pentru un consiliu al 
fermierilor. Fiecare aspect în sine însemna o 
trădare.  Punându-le împreună, Clara nu 
întrevedea nicio posibilitate de iertare. Dar nu asta 


avea Phelia nevoie să audă acum. 

— Cum de-au scăpat toate aşa din mână? 
întrebă Phelia în beznă. 

Suspină. Era un sunet mic, aspru. 

— Spune-i c-o s-o fac. O să-l duc în biroul lui 
Feldin. Am o cheie, dar o să fie un paznic acolo. Şi 
trebuie să-mi jure că o să fie vorba numai despre 
exil. 

— Bine. 

Phelia luă mâna Clarei, agățându-se de ea de 
parcă ar fi fost singurul lucru care o împiedica să 
cadă într-o prăpastie. 

— N-o să mă sileşti să mă duc singură, nu? O să 
vii cu mine? 

Era lucrul pe care Clara şi-l dorea cel mai puţin. 
Ochii Pheliei sticleau în penumbra încăperii. 

— Sigur, draga mea, zise ea. Sigur c-o să vin cu 
tine. 

Clara îi găsi pe bărbaţi în fumoar, aşteptând-o 
atât de neliniştiți încât pentru o clipă îşi imagină 
că era o moaşă care venise să dea veşti despre o 
naştere. La intrarea ei, Dawson se opri locului. 
Geder şi Jorey îşi ridicară privirile de la un joc de 
cărți pe care îl jucau doar de formă. Numai preotul 
cel tăcut părea nepăsător, dar ea presupuse că 
seninătatea aceasta nefirească făcea parte din 
meseria lui. Până şi Vincen Coe era acolo, stând 
întunecat în umbră cum făcea adeseori. Atmosfera 
era stătută şi încinsă, ca şi cum fiecare gură de 
aer ar mai fi fost respirată o dată. 


— A acceptat să-l ducă pe lord Palliako să vadă 
scrisorile, zise Clara, dar numai dacă jură că 
Simeon n-o să-l execute pe Feldin şi dacă merg şi 
eu cu ei. 

— Nici vorbă, spuse Dawson. 

— O să-şi piardă curajul, dragul meu, spuse 
Clara. Ştii cum e ea. O să-l iau pe Vincen cu mine 
şi-o să fim în siguranţă. Noi patru... 

— Cinci cu Basrahip, zise Geder. 

— Merg şi eu, zise Jorey. 

— Bine-nţeles că nu mergi, dragul meu, zise 
Clara. Feldin mă îngăduie numai pentru că sunt 
femeie şi fiindcă mă consideră fermecătoare şi 
bună de nimic. Vincen e un servitor. Lord Palliako 
şi... 

— Basrahip, zise preotul. 

— Da, aşa. Phelia a venit aici ca să brodăm şi 
avea un model pe care voia să mi-l arate, aşa că 
am însoțit-o acasă. Pe drum, am dat peste lord 
Palliako şi prietenul său şi Phelia i-a invitat şi pe 
ei ca să auzim poveşti despre locurile pe unde a 
călătorit în vara asta. Perfect nevinovat. 

— Nu văd de ce nu pot să fac şi eu parte din 
grup, spuse Jorey. Sau Barriath. 

— Pentru că voi sunteți fiii tatălui vostru, în timp 
ce eu sunt doar soția lui. Mai ai multe de învățat 
despre locul femeilor în societate. Acum propun să 
trecem la fapte înainte ca Phelia să se 
răzgândească, sărăcuța de ea. 

Îndreptându-se către trăsură, Clara se simți 


mândră de Phelia. De felul în care se ţinea. De 
salutul politicos pe care i-l adresă lui Dawson în 
timp ce trăsura pornea. Soarele de toamnă era 
deja aproape de linia orizontului, flacăra lui 
părând să danseze pe acoperişuri în timp ce 
vizitiul îşi croia drum pe străzi. Oraşul părea mai 
senin ca de obicei, iar zgomotul roților şi vocile — 
mai sonore şi mai reale. Zidurile de piatră ale 
clădirilor pe lângă care treceau aveau texturi 
bogate. Depăşiră un tralg tânăr care împingea o 
cotigă plină ochi cu struguri şi Clara avu senzaţia 
că putea număra fiecare boabă. Se simțea de 
parcă s-ar fi trezit de două ori fără să se fi dus la 
culcare niciodată. Se întrebă dacă aşa se simțeau 
soldații în dimineața unei bătălii. Părea posibil. 

Geder Palliako zâmbea în stânga şi-n dreapta. 
Încă se mai gândea la el ca la băiatul palid şi 
dolofan care plecase la război împreună cu fiul ei. 
De fapt, se întorsese din călătoriile lui mai slab şi 
înnegrit de soare. Şi, mai mult de-atât, ochii i se 
schimbaseră. Chiar şi când se întorsese din oraşul 
pe care-l răsese de pe fața pământului, era 
oarecum timid. Acum dispăruse şi Clara îşi spuse 
că pierderea timidităţii îl făcea mai puţin chipeş. 
Se pomeni întrebându-se ce făcuse el oare în toate 
săptămânile acelea în care pretindea că fusese în 
Keshet. Când preotul îi surprinse privirea, îi 
zâmbi. Ea îşi feri ochii. 

Curtea privată nu mai era pe jumătate moartă. 
La ferestrele lui Curtin Issandrian străluceau tot 


atâtea lămpi şi lumânări ca în cele ale lui Maas. 
Trăsura se opri şi lacheul veni în fugă, aducându- 
le o scăriță. Mai întâi Phelia, apoi ea. Geder 
Palliako, singurul bărbat cu sânge nobil dintre ei. 
Vincen Coe şi preotul ezitară o clipă, nesiguri, apoi 
preotul zâmbi şi-i făcu semn vânătorului să 
treacă. 

Acum era un alt sclav uşier - un pursânge, dar 
atât de musculos că putea fi geamănul preotului. 
Vincen şi Geder îşi predară săbiile şi pumnalele. 
Preotul nu avea arme. 

— Baronul voia să te vadă când vii, zise sclavul 
uşier. E în sala din spate. 

Fără formule onorifice, fără apelativul „doamnă”. 
Judecând după lipsa de respect din tonul lui, ar fi 
putut vorbi cu oricine. Clara se întrebă ce fel de 
oameni primise Maas în serviciul lui şi găsi 
imediat răspunsul. Mercenari. Luptători. Oameni 
buni cu spada şi arcul. Soiul de inşi care ucideau 
pentru bani. Şi ea tocmai se pregătea să între în 
tabăra  duşmanului. Păşind peste prag, se 
împiedică. Phelia o privi alarmată. Clara clătină 
din cap şi înaintă. Refuza să primească sprijin şi 
alinare de la cineva aflat în situaţia verişoarei sale. 
Ar fi fost nepoliticos. 

În tăcere, Phelia îi conduse pe coridorul larg care 
ducea spre camera unde o primise pe Clara pe 
parcursul ultimei sale vizite. Flori proaspăt tăiate 
şi ghirlande de iederă tomnatică înmiresmau 
aerul. Lumina lumânărilor îndulcea colțurile şi 


încălzea culorile tapiseriei şi ale traversei de pe jos. 
Geder tuşi. Un sunet mic, trădând nervozitate. 

La baza scării, Phelia coti la dreapta şi toţi o 
urmară. Un hol scurt care se îngusta la capăt. Aici 
ardeau mai puține lumânări. Umbrele se 
îngroşară, asaltându-i. La celălalt capăt era o 
scară îngustă pentru uzul servitorilor şi se vedea 
o uşă dublă masivă, închisă. Aici era capătul 
drumului. 

— Cine-i acolo? întrebă o voce de bărbat. 

Într-un intrând, se ridică un om în haine de 
vânătoare. Garda. 

— Soţul meu a trimis după mine, zise Phelia. A 
spus că este în biroul lui. 

— Nu-i aici, spuse paznicul. Ăştia cine-s? 

— Oamenii pe care mi-a cerut soțul meu să-i 
aduc, spuse Phelia cu acreală. 

Clara îi auzea frica şi disperarea din voce. Simţi 
un val de mândrie față de curajul femeii. 

— E aici, zise preotul. 

Vocea lui avea un sunet straniu, neplăcut, 
vibrant. 

— Te-ai înşelat. Este în camera din spatele tău. 

— Nu-i nimeni acolo, ascultă ce-ţi zic. 

— Ascultă. Ascultă. Te înşeli, spuse din nou 
preotul. Este în camera din spatele tău. Bate la 
uşă şi-ţi va răspunde! 

Judecând după expresia de pe chipul 
paznicului, Clara era sigură că oricine în afară de 
stăpâna casei ar fi fost deja doborât la pământ şi 


s-ar fi dat alarma. În schimb, bărbatul se întoarse 
să ciocănească în uşa de stejar şi Vincen Coe se 
ivi în spatele lui, înfăşurându-i un braț în jurul 
gâtului şi ridicându-l de la podea. Bărbatul se 
sufocă şi dădu din picioare, zgâriind brațul lui 
Vincen. Clara închise ochii, dar sunetele erau mai 
groaznice decât priveliştea. După un timp mult 
prea lung, paznicul se înmuie. Vincen îi întinse 
trupul pe podea şi se ridică, ţinând în mână spada 
bărbatului. Phelia scoase o cheie din mânecă, o 
potrivi în broască şi o clipă mai târziu erau în 
biroul lui Feldin Maas. 

Vincen aduse o lumânare din hol şi la lumina ei 
găsi şi aprinse lămpile. Treptat, camera se mai 
lumină, ca învăluită de nişte zori întunecaţi şi 
posomorâțţi. Rafturi de lemn închis la culoare şi o 
masă de scris cu o călimară de alamă şi puful alb 
al unei pene de scris. Era o încăpere mai vastă 
decât se aşteptase Clara. Nu existau ferestre şi o 
întrețesere de lumină şi întuneric de pe unul 
dintre pereți o făcu să-şi spună că probabil 
încăperea fusese cândva folosită ca depozit de 
sticle. Phelia se îndreptă spre bibliotecă de parcă 
ar fi mers prin somn. Din grămada de suluri şi 
codice luă o casetă simplă de lemn, cu capacul 
prins cu un cârlig şi cu balamale din piele. I-o 
întinse lui Geder Palliako. 

— Sunt cifrate, zise ea. Nu cunosc codul. 

Geder luă cutia, zâmbind cu gura până la 
urechi, ca un copil care ar fi primit un cadou 


neaşteptat. De îndată ce caseta nu mai fu în mâna 
ei, Phelia se chirci de parcă oasele i s-ar fi înmuiat. 

— Mulţumesc, draga mea, zise Clara. Era 
singura cale. Ştii că era singura cale. 

Cealaltă ridică din umeri. Era dureros s-o 
priveşti. 

— Nu ştiu cum s-a ajuns aşa departe, zise ea. 
Chiar nu ştiu. Dacă aş fi putut... 

Urletul era inuman. Mânie şi foc şi moarte, toate 
transformate în sunet. Clara ţipă chiar înainte să 
vadă ce era. 

— Ce dracu-i asta? 

Feldin Maas stătea în uşă cu spada goală în 
mână. Era aproape vânăt la chip de mânie. Alţi doi 
bărbați stăteau în spatele lui şi el le bloca intrarea. 
„Dacă închide uşa aia”, îşi zise Clara, „suntem 
prinşi în cursă. Şi dacă suntem prinşi, suntem 
morți.” 

— Nu, Feldin, zise Phelia înaintând către el. Aşa- 
i bine! Asta trebuie să facem! Lord Palliako ne-a 
promis milă! Oricum ştia deja totul! 

— Tu i-ai adus aici? Tu m-ai trădat? 

— Eu... 

Spada lui Maas lovi brusc şi rapid ca un fulger. 
Aflată în spatele verişoarei ei, Clara nu văzu 
lovitura, dar o auzi. Zări alternanţa teribilă de 
emoții de pe chipul lui Feldin Maas: surpriză, 
groază, durere, mânie. Chiar înainte să vadă 
sângele, Clara ştiu că femeia murise. 

Vincen Coe ţâşni pe lângă ea, strigând şi 


învârtind spada furată ca pe o coasă. Simpla forță 
a atacului îl făcu pe Maas să se retragă în hol. 
Pentru o clipă, uşa era liberă. Geder Palliako 
stătea aplecat asupra femeii prăbuşite, palid şi cu 
gura căscată. Clara îl îmbrânci către uşă. 

— Fugi! strigă ea. Înainte să ne închidă 
înăuntru! 

Geder şi preotul ieşiră grăbiţi. Sunetul lamelor 
lovindu-se una de alta o făcu pe Clara să şovăie. 
„O să mă predau”, îşi zise ea. Doar n-aveau să-i 
facă rău unei femei. Era un gând prostesc. Un 
reflex. Împotriva tuturor instinctelor, alergă către 
locul luptei. 

Dacă holul ar fi fost mai larg, Feldin şi cele două 
gărzi ale sale l-ar fi înconjurat deja pe Vincen şi l- 
ar fi ucis. În schimb, vânătorul lovea cu putere şi 
iuțeală, măturând locul cu spada şi ținându-i la 
distanță. Sudoarea i se scurgea pe față şi respira 
precipitat. Feldin aştepta, cu o privire de duelist, 
căutând o ocazie. 

— Fugiţi! strigă Vincen. O să obțin cât timp o să 
pot! 

Geder Palliako nu avu nevoie de alt îndemn. Se 
întoarse şi-o rupse la fugă pe hol, înspre scară şi 
uşile duble. Clara zări caseta de lemn încă în 
mâinile lui. Făcu patru paşi pe urmele sale, dar se 
întoarse. Preotul venea în spatele ei, retrăgându- 
se dinaintea luptei, dar fără să fugă. Umerii lui 
Vincen erau încordațţi ca ai unui muncitor. 

— O, se auzi ea rostind. Nu! Nu, asta nu! 


Feldin izbi cu putere, abătând lovitura lui 
Vincen. Soldatul aflat la stânga lui Feldin fandă, 
de dincolo de el, şi Vincen sări îndărăt cu un icnet. 
Pe lama soldatului era sânge. Sângele lui Vincen, 
picurând pe podea. 

— Nu poţi să câştigi, zise preotul, cu vocea lui 
sonoră şi vibrantă. 

Clara îşi ridică privirea spre el, cu lacrimi în ochi, 
dar el zâmbi şi-şi clătină capul imens. 

— Lord Maas, ascultă-mi vocea! Ascultă-mă! Nu 
poți să câştigi. 

— O să-ţi văd maţele pe-afară, răcni Maas. 

— Ba nu. Ai pierdut deja tot ceea ce iubeşti. 
Speranţele tale sunt zadarnice. Nu poţi să câştigi! 
Lupta s-a terminat! Ai pierdut deja totul! Nu mai 
ai de ce să lupti! 

Feldin se avântă înainte, dar până şi Clara putea 
vedea schimbarea din postura lui. Lovitura fusese 
mai nesigură şi-şi lăsase greutatea pe piciorul din 
spate, ca şi cum ar fi avut rețineri în a se angaja 
în lupta pe care tocmai era pe cale s-o câştige. 
Vincen se trase înapoi, şchiopătând. Armura lui de 
piele era umedă şi se înroşise. Feldin nu avansă. 

— Ai văzut-o murind, lord Maas, zise preotul. Ai 
văzut-o prăbuşindu-se. S-a dus şi n-o poți aduce 
înapoi! Ascultă-mi vocea! Ascultă-mă! Ai pierdut 
lupta! Orice-ai face aici, nu mai contează. O simți. 
Nodul acela din gât. Îl simţi! Ştii ce înseamnă! Nu 
poți să câştigi! Nu poţi să câştigi! Nu poţi să 
câştigi! 


Unul dintre paznici înaintă cu spada întinsă, dar 
privirea i se tot întorcea către Feldin. Către Feldin, 
care privea în gol. Vincen dădu să taie calea 
omului, dar Clara se repezi, îl prinse de braț şi-l 
trase îndărăt. 

— Simţi disperarea, golul din stomac, nu? îl 
simți, zise preotul. 

Vocea-i era tristă, de parcă i-ar fi părut rău de 
fiecare cuvânt pe care-l spunea. Fiecare silabă 
vibra şi reverbera. 

— În inima ta, o simţi. Te îneci în ea şi nu se va 
sfârşi niciodată. Nu mai e nicio speranță. Nici 
acum. Nici altă dată. Nu poţi să câştigi, lord Maas! 
Nu poţi să câştigi! Nu ţi-a mai rămas nimic! Ai 
pierdut tot şi-o ştii prea bine! 

— Lord Maas! zise paznicul. 

Vârful spadei lui Feldin cobori către podea de 
parcă ar fi trasat o linie verticală în aer. În lumina 
lumânărilor era greu să-ți dai seama, dar Clarei i 
se păru că vede lacrimi pe chipul lui inexpresiv ca 
o mască. Gărzile se priviră, nedumerite şi 
neliniştite. Feldin lăsă spada să-i cadă, se întoarse 
şi se îndepărtă pe coridor. Clara tremura. Preotul 
solid puse o mână pe umărul ei şi una pe al lui 
Vincen Coe. 

— Ar trebui să plecăm până nu se răzgândeşte, 
zise el. 

Se retraseră pe hol, lăsând o dâră de sânge. 
Gărzile făcură câţiva paşi nesiguri către ei, apoi îşi 
urmară stăpânul care se îndepărta. Îi aminteau 


Clarei de nişte câini de vânătoare care primiseră 
două comenzi ce se băteau cap în cap. Când 
ajunseră la uşile duble, Vincen se poticni. Preotul 
îl ridică, purtându-i pe umăr. Le luă câteva minute 
să găsească o uşă care ducea afară şi ceea ce părea 
a fi fost jumătate din noapte ca să străbată 
grădinile întunecate şi să ajungă la marginea 
proprietăţii lui Maas. Era marcată de un gard viu 
des şi preotul îngenunche acolo, lăsând jos trupul 
lui Vincen. Voci răsunau în noapte. Ţipete şi 
strigăte. Îi căutau pe ei, îşi zise Clara. 

— Aici, dedesubt, spuse preotul. Ai grijă de el. O 
să aduc o căruţă. 

Clara  îngenunche,  înghesuindu-se printre 
crenguţțe şi frunze. Nu era prea mult loc sub 
gardul viu, dar era ceva. Vincen Coe se târi după 
ea, înfigându-şi coatele în stratul de frunze moarte 
şi praf. Era cenugşiu la față şi hainele de la brâu în 
jos îi erau ude şi lunecoase. În întuneric, sângele 
nu era roşu, ci negru. Îl trase cât mai aproape de 
ea, atât cât putu dat fiind că nu avea puncte de 
sprijin. Pe neaşteptate, o copleşi amintirea vie a 
momentului când avea treisprezece ani şi se 
ascundea în grădina tatălui ei, în timp ce unul 
dintre unchi fugea de colo-colo, prefăcându-se că 
nu ştie unde era ea. Scutură din cap. Era o 
amintire prea nevinovată comparativ cu momentul 
de-acum. 

Vincen se răsuci pe spate gemând. 

— Cât de rău este? şopti ea. 


— Neplăcut, zise Vincen. 

— Dacă Maas o să ne caute cu câinii, o să ne 
găsească. 

Vincen clătină din cap, făcând frunzele de sub el 
să scoată un trosnet moale. 

— Sunt sigur că de-acum jumătate din 
proprietate poartă mirosul meu, zise el. O să le ia 
până dimineața să-şi dea seama care sânge este 
cel mai proaspăt. 

— Văd că te simţi destul de bine ca să-ți ardă de 
glume. 

— Da, stăpână. 

Clara se chinui să se ridice şi privi printre 
crenguţe. Strigătele se înteţiseră. Şi, dacă nu 
cumva se înşela, răsuna un zăngănit de spade. 
Era sigură că auzise vocea lui Jorey dând ordine. 
În adăpostul lor strâmt, mai degrabă simţea decât 
auzea răsuflarea iute şi scurtă a vânătorului. 

— Mai rezistă încă puţin, zise ea. Numai puţin. 

Când el îşi întinse mâna spre ea, crezu că era 
ultimul gest al unui om pe moarte, dar degetele lui 
îi cuprinseră ceafa, trăgând-o către el cu forță şi 
hotărâre. Buzele lui erau aspre pe ale ei, 
surprinzătoare şi intime şi puternice. Clara fu 
şocată, apoi ridică din umeri. Tânărul putea muri 
în următoarele minute, aşa că ce rău făcea? 

Când el îi dădu drumul şi-şi lăsă capul să cadă 
pe pământ, Clara îşi şterse gura cu dosul unei 
palme foarte murdare. Îşi simţea buzele plăcut de 
dureroase şi era, rând pe rând, scandalizată, 


flatată şi amuzată. 

— Uiţi care ţi-e locul, spuse ea cu reproş. 

— Aşa-i, stăpână, zise vânătorul. Cu domnia 
voastră, mi-l uit adesea. 

Pleoapele i se închiseră. Continuă să respire iute 
şi chinuit şi Clara stătu în întuneric, dorindu-şi ca 
respiraţia lui să continue, până când auzi voci pe 
care le recunoscu ca aparținând oamenilor ei şi 
începu să strige după ajutor. 


Marcus 


Qahuar Em îşi scărpină bărbia, aplecându-şi 
capul îngândurat. Marcus îşi păstră o expresie 
neutră. Masa la care stăteau era din lemn de 
stejar, cu un model noduros impregnat pe 
suprafața ei lustruită. Nu avea, aşa cum se 
aşteptase Marcus, fetrul verde specific bancherilor 
pe care-l folosea Cithrin, dar probabil că în 
Lyoneia obiceiurile erau diferite. Caseta micuță 
aşezată pe masă era din fier forjat, cu un capac 
care se închidea în lateral şi cu imaginea unui 
dragon în partea din față. Dacă modelul ales de 
Cithrin avea vreo semnificaţie, el unul n-o ştia. 

— Îmi pare rău, spuse Qahuar Em. Nu înţeleg. 

— Nu-i nimic nefiresc aici, zise Marcus. Băncile 
şi casele de comerț au obiceiul să-şi păstreze una 
alteia diverse obiecte de valoare sau cel puţin aşa 
mi s-a spus. 

— Când sunt aliate şi când una dintre ele are 


oameni într-un oraş, iar cealaltă nu, zise Qahuar. 
Niciuna dintre situații nu-i valabilă aici. 

— Sunt circumstanțe extraordinare. 

— Pe care nu ai de gând să mi le explici. 

— Aşa e, admise Marcus. 

Qahuar se întinse şi luă cutiuța, cuprinzând-o 
fără greutate într-o singură mână. Capacul se 
deschise cu un clămpănit, dând la iveală o cheie 
de alamă mai scurtă decât o falangă. Marcus îşi 
scărpină o ureche şi aşteptă să vadă ce va spune 
bărbatul. 

— De ce am impresia că asta o să aibă legătură 
cu ceva neplăcut şi stânjenitor? întrebă Qahuar, 
făcând clar prin tonul său că un răspuns ar fi fost 
binevenit, dar că nu se aştepta la unul. 

— Sunt autorizat să semnez o declarație că ți- 
am adus cutia la cererea magistrei bel Sarcour, 
zise Marcus. Imprimă cheia în ceară şi o să-mi pun 
amprenta deasupra ca să nu fie nicio îndoială că 
este vorba despre aceeaşi cheie. Cum vrei tu. 

Cutia se închise din nou. Vârfurile aproape 
solzoase ale degetelor bătură darabana pe lemnul 
de stejar, sunând ca primii stropi grei ai unei 
furtuni. 

— Sunt pregătit să accept un refuz, zise Marcus. 

— Eu şi magistra nu ne-am despărțit în cei mai 
buni termeni, spuse Qahuar pronunţând fiecare 
cuvânt cu grijă. Te-a trimis pe tine în loc să vină 
ea. Îmi este greu să cred că s-a decis să aibă 
încredere în mine. 


— Poţi să te încrezi într-un adversar în feluri în 
care nu poți întotdeauna să te încrezi într-un 
prieten. Un adversar n-o să-ți înşele niciodată 
încrederea. 

— Cred că ea ar spune că eu i-am înşelat 
încrederea şi eu pot contraargumenta că şi ea mi- 
a trădat-o pe a mea. 

— Dovadă că am dreptate. Pe vremea aceea erați 
destul de prietenoşi unul cu altul, zise Marcus cu 
un zâmbet despre care amândoi ştiau că e 
nesincer. 

La uşa sălii se auzi un ciocănit discret. O femeie 
cu sânge pur de jasuru, într-o robă cenuşie cu 
stacojiu, îi salută pe amândoi. 

— Oamenii de la şantierul naval, domnule. 

Qahuar dădu din cap şi femeia se retrase, 
închizând uşa în urma ei cu un sunet discret. 

— Merge bine treaba? întrebă Marcus. 

— Destul de bine. O să treacă măcar un an până 
să punem toate lucrurile în ordine, dar timpul nu 
se mişcă doar înainte. Acţiunile pot avea efect cu 
mult înainte de a se petrece chiar. 

— Cum ar fi scrisori mânioase din partea regelui 
Cabralului, de exemplu? 

— Uneori mi-aş dori să fi pierdut, zise Qahuar. 
Din mai multe motive. Căpitane, suntem amândoi 
oameni umblați prin lume. Cred că ne înțelegem 
unul pe altul. Vrei să-mi răspunzi la o întrebare? 

— Nu te deranjează dacă mint, nu? 

— Deloc. Eşti un om al cărui nume e bine- 


cunoscut în tot vestul. În fruntea unei armate 
proprii, ai putea să ceri orice preț ai dori, dar 
preferi să lucrezi în calitate de căpitan al gărzii 
unei filiale bancare. Nu eşti dispus să te laşi 
mituit. Şi, iartă-mă, dar nu mă placi prea mult. 

— Pân-acum n-am auzit întrebarea. 

— Eşti îndrăgostit de ea? 

— Am iubit o mulțime de oameni şi n-a însemnat 
de două ori acelaşi lucru, zise Marcus. Slujba mea 
este s-o apăr şi-o să-mi fac treaba de data asta. 

— De data asta? 

Marcus ridică din umeri şi tăcu. Ticălosul îl 
făcuse să spună deja mai multe decât voise. 
Marcus trebuia să admită: Qahuar era bun la ceea 
ce făcea. Semi-jasurul se ridică, strângând din 
buze. Încet, cu un gest deliberat, puse cutia în 
punga de la brâu. 

— Sper că n-o să-mi pară rău, zise el. 

— Mă aştept să nu conteze pentru tine, zise 
Marcus, dar dacă are vreo importanţă, să ştii că 
apreciez c-ai luat-o. 

— Ştii că nu-ţi fac ţie o favoare? 

— Ştiu. 

Qahuar Em îi întinse mâna sa lată. Marcus se 
ridică şi i-o strânse. Făcu un efort de voinţă să nu 
i-o strângă puţin mai tare, doar ca să-i arate că 
putea. În ochii de un verde viu ai bărbatului se 
citea amuzament. Şi poate şi puţină tristeţe. 

— E o femeie norocoasă, zise Qahuar. 

„Zeule, să sperăm că da”, îşi zise Marcus, dar 


numai în gând. 

Toamna venise în Porte Oliva ca peste noapte. 
Copacii cu un frunziş până mai ieri luxuriant 
lepădau frunze care încă mai erau verzi. Vânturile 
dinspre apus goneau zgomotos. Golful căpătase 
culoarea ceaiului şi în toiul zilei mirosea ca o 
grămadă de bălegar. Patrulând pe străzi în amurg, 
gărzile reginei purtau haine de lână şi căciuli verzi 
ce le acopereau urechile. Străbătând străzile 
înguste de lângă port, Marcus simți prima 
muşcătură a răcorii nocturne şi decise că până la 
urmă poate-i plăcea oraşul ăsta. 

Îi găsi pe maestrul Kit şi pe ceilalți într-o curte 
luminată de torţe aflată între o tavernă şi un han. 
Smit şi Hornet făceau ultimele aranjamente la 
suporturile scenei în timp ce maestrul Kit, încă 
necostumat, le striga instrucţiuni. În spatele lor, o 
tânără femeie se plimba de colo-colo. Era blondă, 
cu ochi mari care-l duseră pe Marcus cu gândul la 
bebeluşi şi cu o rochie strâmtă ce-i sublinia 
formele. Îşi ținea mâinile împreunate în față, cu 
degetele încleştându-se unul în jurul altuia ca 
luptătorii într-un meleu. 

Marcus se apropie de maestrul Kit. În loc să dea 
bună seara, făcu semn din cap către femeie. 

— E nouă? 

— Da, zise bătrânul actor. Am speranţe în ce-o 
priveşte. 

— Aveai speranţe şi cu cea de dinainte. 

— Corect. Bine, de la ea am aşteptări, zise 


maestrul Kit. Îşi spune Charlit Soon şi la repetiţii 
este minunată. În noaptea asta o să vedem cum se 
descurcă în fața unui public. Dacă supravieţuieşte 
până mâine, cred că mi-am completat compania. 

— Şi cât are? Doisprezece ani? 

— Sânge cinnai de câteva generaţii, zise 
maestrul Kit. Sau cel puţin aşa-i povestea. Ea 
crede ce spune şi s-ar putea chiar să fie adevărat. 

— Dar tu n-o crezi? 

— Eu nu mă pronunt încă. 

Noua actriță se uită spre ei şi apoi în altă parte, 
de parcă i-ar fi auzit. Sandr sări jos din căruţă şi- 
i făcu lui Marcus cu mâna. Fie îi mai trecuse frica, 
fie era un actor bunicel. Marcus îi făcu şi el cu 
mâna. Mikel, slăbănog şi uscăţiv ca-ntotdeauna, 
ieşi din crâşmă cu o găleată de talaş, urmat de 
Cary cu o mătură. 

— Se zvoneşte că s-ar putea să pleci din Porte 
Oliva. 

— E o posibilitate, zise maestrul Kit. Am dat 
reprezentații aici cam tot sezonul teatral. Cred că 
oraşele se pot sătura de piese. Dacă arăţi prea 
mult, oamenii încep să se blazeze, eu aşa cred. Nu 
vreau ca meseria noastră să-şi piardă magia. Mă 
gândeam să duc trupa în oraşul reşedinţă al 
reginei, Sara-sur-mar. 

— Înainte să vină iarna sau după? 

— O să mă hotărăsc după ce o s-o văd pe Charlit 
pe scenă vreo câteva nopți, zise maestrul Kit. Dar 
probabil înainte. Când pornesc corăbiile către 


Narinisle. 

— Bun, fă ce-i bine pentru voi, dar o să-mi pară 
rău când o să plecați. 

— Să înțeleg că tu rămâi pe loc în viitorul 
apropiat? întrebă Kit. 

Mikel începu să împrăştie talaş pe pavajul curții 
ca să absoarbă umezeala, iar Cary venea în urma 
lui măturând. Părea o ocupaţie foarte stranie. 
Curtea avea să se umple din nou cu noroi, pişat şi 
apă de ploaie. 

— Viitorul apropiat numără câteva zile, zise 
Marcus. În cel mai bun caz, câteva săptămâni. 

— Ai fi bine-venit să călătoreşti cu noi, zise 
maestrul Kit. La fel şi Yardem şi Cithrin. Cred că 
toți ducem puţin dorul zilelor când eram paznici 
de convoi. N-a fost un rol pe care să-l mai fi jucat 
şi nici nu mă aştept să-l mai jucăm. 

— Maestre Kit! îi strigă Sandr din spatele 
căruței. Lipseşte una dintre săbii. 

— Cred că e lângă costumul de bandit al lui 
Smit. 

— Nu-i acolo. 

Maestrul Kit oftă şi Marcus îl bătu pe umăr şi-l 
lăsă să-şi vadă de treabă. 

Flăcările lămpilor şi căldura hambarului făceau 
ca înăuntrul crâşmei să fie mai cald decât pe 
stradă. Mirosul de porc fript şi de bere se lua la 
întrecere cu cel mult mai puţin plăcut al trupurilor 
omeneşti prea înghesuite. Cât timp înaintă prin 
mulțime, Marcus îşi ţinu o mână pe punga cu 


bani. Cu atâtea distracții şi oameni îngrămădiți 
într-un spaţiu aşa de mic, ar fi fost surprins ca în 
încăpere să nu se afle vreun hoț de buzunare în 
căutarea norocului. Mai întâi îl zări pe Yardem, 
aşezat la o masă din spate, apoi, pe măsură ce se 
apropie, îi văzu pe Enen şi pe Gândac, pe Cithrin 
şi pe... Barth. Aşa-l chema. Pursângii erau Corisen 
Mout şi Barth, iar Corisen era cel cu un dinte din 
față stricat. Simţindu-se din cale-afară de 
mulțumit de sine, Marcus se aşeză la masă. 

Cithrin ridică întrebător din sprâncene. 

— S-a făcut, zise Marcus. Tu? A mers bine cu 
guvernatorul? 

— Da, spuse Cithrin. Am plătit o taxă şi-am 
lăsat caseta. 

— Chitanţa? 

— Am ars-o, spuse Cithrin. N-o să existe nicio 
urmă. Atâta timp cât guvernatorul nu devine 
curios şi nu forțează lacătul, suntem cum nu se 
poate mai pregătiți. 

Un servitor veni în grabă, puse o halbă de bere 
pe masă înaintea lui Marcus şi se întinse s-o ia pe 
a lui Cithrin. Ea îl opri şi el înclină din cap şi 
dispăru în grabă. 

— Care-s şansele ca pornirile mai josnice ale 
guvernatorului să câştige? întrebă Marcus în loc 
să spună „Cât de mult ai băut?” 

Dacă ar fi fost în pericol să-şi piardă controlul, 
Yardem ar fi oprit-o. Poate-o oprise deja. 

— Viaţa-i un risc, zise ea în timp ce Gândacul, 


aşezat alături, sorbea din halba lui de bere. 

— Yardem tocmai ne povestea despre formele pe 
care le iau sufletele oamenilor, zise Barth. Ştiai că 
sufletul tău e un cerc? 

Marcus îi aruncă lui Yardem o privire 
îndurerată. O fluturare din ureche fu singura 
scuză pe care o primi. 

— Nu lua seama la ce spune, Barth. E 
credincios. Asta-l face să devină agitat când 
lucrurile merg bine. 

— Nu-mi dădusem seama că ne merge bine, 
domnule, zise Yardem sec. 

Pe parcursul orei ce urmă, Marcus îşi bău berea, 
mâncă o farfurie de friptură de porc cu un sos 
negru suficient de picant ca să-l facă să lăcrimeze 
şi ascultă discuţiile din jurul mesei. Barth 
continuă să-l întrebe pe Yardem despre suflete şi 
destine, dar Enen, Gândacul şi Cithrin dezbătură 
probleme mai practice: câte plăți urmau să 
sosească la bancă şi câte la camera din cafenea, 
cum să se asigure că nimeni nu avea să-l atace pe 
cel care aducea banii de la cafenea cât timp 
traversa oraşul, dacă să facă sau nu aranjamente 
cu oamenii reginei ca să-i ajute în respectarea 
contractelor private. Toate problemele şi ideile pe 
care un conducător de bancă le discuta cu oamenii 
săi. Cithrin vorbea ca o femeie sigură pe soarta ei 
şi Marcus o admira pentru asta. 

Zgomotul unui băț lovit de o tigaie îi întrerupse. 

— Începe spectacolul! răsună vocea lui Mikel 


prin zgomotul  tavernei.  Veniţi şi vedeți 
spectacolul! începe spectacolul! 

Marcus lăsă câţiva bănuţi pe masă, se ridică şi, 
pe jumătate în glumă, îi întinse mâna lui Cithrin. 

— Permiteţi? întrebă el. 

Ea îi acceptă sprijinul cu o seriozitate prefăcută. 

— De asta am venit toţi încoace, zise ea. 

Marcus o conduse pe ea şi pe membrii noii sale 
companii afară, în răcoarea plăcută a curții, ca să- 
şi urmărească fosta companie. Publicul era 
suficient. Cel puţin cincizeci de oameni şi mulți 
alții care se puteau opri în timp ce intrau sau 
ieşeau. Când maestrul Kit păşi pe scenă, cu părul 
său aspru strâns la spate şi cu o spadă la şold, 
câțiva oameni aplaudară şi Marcus se numără 
printre ei. Sandr se ivi un moment mai târziu, 
prefăcându-se că se scobeşte în dinți cu un 
pumnal cu vârful tocit. 

— Pintin, mi-ai fost secund în toți aceşti ani, zise 
maestrul Kit scoțându-şi bărbia înainte într-o 
parodie a unei atitudini eroice. Pe culmile gloriei şi 
în adâncurile disperării, întotdeauna m-ai urmat. 
Acum câinii războiului sunt liberi iară şi trebuie 
să fugim din fața lor. Armiile întunecatului 
Sarakal se vor năpusti mâine asupra oraşului. 

— Păi, mai bine plecăm chiar la noapte, zise 
Sandr. 

Mulțimea chicoti. 

— Aşa-i, nu-i misiunea noastră să stăm şi să 
luptăm în această bătălie deja pierdută. Oraşul 


sigur va cădea, iar înainte să cadă, lady Daneillin 
— ultima din neamul ei şi cea mai blândă şi mai 
frumoasă din toată Elassaea - trebuie dusă 
undeva în siguranță. Asta-i datoria noastră, 
Pintin. Compania noastră va fugi în această 
noapte, având-o pe frumoasa domniţă în grijă. 

— Mda, asta-i o problemă, zise Sandr cu vocea 
lui Pintin. Oamenii noştri erau pe zidul oraşului şi 
se-ntreceau cine se poate pişa mai departe. 
Magistratul a trecut pe-acolo şi-a crezut că plouă. 
Toţi au ajuns în închisoare. 

Maestrul Kit se opri. Expresia lui plină de 
importanţă se topi. 

— Ce?! strigă el într-un falsetto comic. 

Mai mulți oameni râseră. Începea să le placă. 

Marcus se aplecă spre Yardem Hane. 

— Totuşi eu nu-s aşa, spuse el. Nu vorbesc 
afectat şi nu-mi sug burta. Nu sunt aşa. 

— Deloc, domnule, spuse Yardem. 


Două zile mai târziu, Cithrin stătea în fața lui la 
o masă în cafenea. Dincolo de uşile şi ferestrele 
deschise cădea o ploaie uşoară, iar pietrele de la 
intrarea Pieței Mari se întunecaseră părând 
aproape negre. În spatele lui, doi kurtadami 
vorbeau despre cele mai noi ştiri din Coasta de 
Nord. Era aproape sigur că va avea loc un nou 
război de succesiune. Marcus îşi spuse că nu-i 
păsa şi, în mare, ăsta şi era adevărul. Lumea 
mirosea a ploaie şi a cafea. 


— Dacă o să avem bani lichizi, mă gândesc să 
finanțez una dintre corăbiile de anul viitor spre 
Narinisle, zise Cithrin. 

Marcus o aprobă. 

— O să existe o nesiguranţă în legătură cu ideea 
asta a noii flote. Mai ales la început. Dacă e un 
succes, fie şi doar în primii doi ani, o să crească 
traficul în Porte Oliva. Ar putea fi bine pentru noi, 
atâta timp cât suntem pe poziție. Cunoscuţi de 
toată lumea. De încredere. 

— Presupunând, zise Marcus. 

Cithrin înghiți în sec. Slăbise în ultimele 
săptămâni şi pielea ei, întotdeauna palidă, 
devenise gălbejită. Lui i se părea ciudat că 
niciunul dintre oamenii care veneau cerându-i un 
împrumut sau oferindu-se să-şi depoziteze averea 
la ea pentru un profit discret nu păreau să observe 
neliniştea care o mistuia. Nu dormea suficient. 
Dar nici nu mai bea ca să poată dormi. Asta, după 
el, demonstra destulă tărie. 

— Presupunând, admise ea. Îţi doreşti vreodată 
să fi fugit cu toții? continuă ea. Să ne fi umplut 
buzunarele şi să fi... dispărut? 

— Mai întreabă-mă după ce pleacă auditorul, 
zise Marcus. 

Ea aprobă din cap. Bătrânul cinnai pe jumătate 
orb şchiopătă înăuntru venind din spate. Ploaia 
nu părea să aibă un efect prea bun asupra oaselor 
lui. Cithrin îşi ridică ceaşca goală şi maestro 
Asanpur dădu din cap cu un zâmbet atotştiutor şi 


se întoarse. 

— Magistrul  Imaniel zicea întotdeauna că 
aşteptarea este lucrul cel mai greu, spuse ea. Că 
a-ți pierde răbdarea este cel mai uşor mod de a 
pierde. Să faci ceva de dragul de a face ceva şi nu 
pentru că aşa trebuie. Când o spunea el părea atât 
de evident. El şi Cam au fost cel mai aproape de 
ideea de părinți. Am fost crescută de bancă 
aproape de când am învăţat să merg. El ştia totul 
despre bani şi riscuri şi cum să pari într-un fel 
când tu eşti cu totul altfel. 

— Cred c-ar fi fost un bun general din câte spui, 
zise Marcus. 

— Nu, spuse ea. Sau nu ştiu. Poate. Deşi nu-i 
plăceau soldaţii. Nu-i plăcea războiul. Mi-aduc 
aminte cum îmi spunea că sunt două căi să 
înfrunți lumea: fie cu spada în mână, fie cu punga. 

— Serios? Şi eu care credeam că din războaie se 
fac bani. 

— Se fac, zise Cithrin. Dar numai dacă te afli în 
locul potrivit. Într-un sens mai larg, într-o luptă 
întotdeauna se pierde mai mult decât se câştigă. 
Dacă-l ascultai pe el, ai fi zis că noi făceam ca 
spadele să rămână în teci. Războiul sau comerțul. 
Pumnalul sau moneda. Astea erau cele două soiuri 
de oameni. 

— Mi se pare că-i simţi lipsa. 

Cithrin făcu semn că da, ridică din umeri, apoi 
făcu din nou semn că da. 

— l-o simt, dar nu în felul în care mă aşteptam. 


Am crezut că o să mă pomenesc dorindu-mi să-l 
întreb tot ce ştia, dar de cele mai multe ori când 
mă gândesc la el îmi spun doar că mi-ar plăcea să- 
i aud din nou glasul. Şi nici nu mă gândesc la el 
atât de des pe cât mă aşteptam. 

— Te-ai schimbat de când l-ai văzut, zise 
Marcus. Ăsta este unul dintre puţinele lucruri 
logice pe care mi le-a spus Yardem. Mi-a spus să 
nu poți trece de suferinţă ca de o însărcinare care 
trebuie dusă la capăt. Nu poţi s-o zoreşti şi să 
termini mai iute cu ea. Cel mai bun lucru este să 
continui să te schimbi, ca de obicei, până vine o 
vreme când nu mai eşti acea persoană care 
suferea. 

— Şi pentru tine a funcționat? 

— Nu încă, zise Marcus. 

Maestro Asanpur se întoarse cu o ceaşcă de 
cafea proaspătă în mâna tremurătoare. O puse în 
fața lui Cithrin cu un clinchet uşor de ceramică 
fină. Ea suflă în cafea, împrăştiind aburii cu 
răsuflarea. Când sorbi, un zâmbet lumină chipul 
bătrânului cinnai. 

— Mulţumesc, maestro, zise ea. 

— Eu vă mulțumesc, doamnă magistru, zise el 
şi se duse şchiopătând să închidă obloanele, 
împiedicând răcoarea să între. 

Sunetul ploii deveni mai apăsat, stropii ca nişte 
mici explozii de alb pe cenuşiu. Cithrin avea 
dreptate. Să aştepţi să înceapă o bătălie era cel 
mai greu. Afară doar dacă nu primeai o lovitură de 


pumnal în stomac în timpul luptei. Atunci ăsta era 
cel mai greu lucru. Sau scăpai teafăr şi îți vedeai 
oamenii morți în jurul tău. Atunci acela era cel mai 
greu. 

Yardem se ivi din cealaltă parte a pieţei, o umbră 
mai întunecată într-o lume de umbre. Nu fugea, 
nici măcar nu se grăbea. Marcus îl privi pe tralg 
parcurgând răbdător drumul pe lângă gărzile 
regale şi prin piață. Părea să devină mai solid cu 
fiecare pas. Mai real. Intră aplecându-şi capul. 

— Domnule. 

— Bine, zise Marcus, simțind încordarea în gât 
şi în piept. Bine. 

Cithrin se ridică. Părea calmă. Trebuia să fi 
locuit cu ea aproape un an ca să-i citeşti frica în 
ochi şi în poziţia bărbiei. 

— Deci a sosit auditorul? zise ea. 

Yardem flutură din urechi şi făcu semn din cap. 

— A sosit, doamnă. 


Cithrin 


Paerin Clark. 

Cândva, în anii petrecuţi în Vanai, trebuie că-i 
auzise numele. Silabele aveau o familiaritate vagă, 
ca un nume dintr-o istorie sau un mit. Drakis 
Cioara-Furtunii. Garda din Risen. Aesa, prințesa 
spadelor. Paerin Clark. 

Cithrin îşi aranjă fusta, făcând cutele să cadă 
drept şi ordonat. Inima i se izbea de coaste ca o 


pasăre în cursă. Stomacul îi era încordat, simțind 
ba durere, ba greață. Voia să bea ceva. Ceva tare, 
care să-i relaxeze muşchii, s-o calmeze şi să-i dea 
curaj. În schimb, adoptă ţinuta pe care o învățase 
de la maestrul Kit, cu umerii jos şi traşi spre spate 
şi spinarea relaxată, rugându-se să arate ca o 
femeie în toată firea şi nu ca o fetiță în creştere, 
îmbrăcată în hainele mamei ei. 

Bărbatul cu înfăţişare blândă stătea la masa ei, 
în încăperile ei, cu picioarele încrucişate şi cu 
degetele împletite în jurul unui genunchi. Începea 
să chelească. Avea umeri înguşti. Putea să fi fost 
oricine. Putea să nu fi fost nimeni. Avea carnetul 
de notițe deschis alături, cu o peniță de oţel 
deasupra, dar nu lua notițe. Nici măcar în cifru. 
Punea întrebările cu blândețe şi zâmbea când 
vorbea. Accentul lui din Coasta de Nord era 
îmblânzit. Acolo unde alții şuierau, el sâsâia. 

— Deci magistrul Imaniel n-a avut nimic de-a 
face cu asta? 

— Nu, deloc, spuse Cithrin. Intenţia noastră era 
numai să ducem avutul băncii din Vanai în Carse. 
Din câte ştia magistrul Imaniel, asta şi făceam. 
Dacă n-ar fi început să ningă mai devreme în 
trecătoarea din Bellin, am fi respectat acel plan. 

— Şi decizia de a coti spre sud? 

— A fost a căpitanului Wester. 

— Dă-mi mai multe detalii despre asta. 

De jos nu venea niciun zgomot. Căpitanul 
Wester şi gărzile plecaseră la invitaţia lui Clark. O 


duzină de mercenari pe care-i adusese el le luase 
locul. Liniştea părea în neregulă. Nefirească. 
Ploaia lovea în ferestre ca o mie de degete mici 
împungând-o, iar tunetele bombăneau 
amenințător în depărtare. Cithrin povesti tot ce 
putea, cât mai amănunțit. Cum fusese 
interceptată de forțele anteene, cum strecurase 
căruța în Porte Oliva şi se ascunsese în cartierul 
sărat. 

— În acel moment numai căpitanul Wester şi 
tralgul lui erau pe post de gărzi? 

— Nu l-aş numi pe Yardem „tralgul lui”. 

— Erau singurii doi paznici? 

— Da, zise Cithrin. 

— Mulţumesc. 

Îi povesti despre atacul lui Opal, despre 
îngrijorările lui Marcus privind plecarea din oraş 
şi despre temerile lui în caz că rămâneau. Când 
descrise felul în care falsificase documentele, avu 
grijă să păstreze un ton calm şi practic. Magistrul 
Imaniel întotdeauna spusese că, dacă păreai 
vinovat, le dădeai ideea că ai de ce. Când 
recunoscu că îi înaintase guvernatorului din Porte 
Oliva documente false, auditorul nu comentă şi 
nici măcar expresia feței nu i se schimbă. Odată 
ce trecu de partea cu înființarea falsei filiale a 
băncii şi începu să-şi prezinte investiţiile, 
împrumuturile, mărfurile scoase la vânzare şi 
comisioanele, ea simţi că începe să se relaxeze. 

Vorbi cea mai mare parte din seară. Vocea-i 


răguşi şi spatele începu s-o doară după ce stătuse 
atâta timp într-o singură poziţie. Dacă Paerin avea 
aceleaşi probleme, nu dădu niciun semn. 

— Cât de mult te-a sfătuit căpitanul Wester în 
privinţa acestor strategii? 

— Deloc, zise Cithrin. El n-a încercat să-mi dea 
sfaturi, iar eu nu i le-am cerut. 

— De ce nu? 

— Nu e bancher. l-am dat un buget pe care l-am 
crezut potrivit pentru a asigura apărarea aurului 
pe care-l păstrăm aici şi deplasarea oricărei sume 
mai mari de bani în perimetrul oraşului, şi-atât. 

— Înţeleg. Ei bine, mulțumesc doamnă bel 
Sarcour. A fost cea mai interesantă poveste pe care 
am auzit-o în ultima vreme. Presupun că toate 
registrele şi documentele sunt aici? 

— Da, zise ea. Am mai închiriat o încăpere la o 
cafenea de lângă Piața Mare, dar toate registrele 
de acolo au fost aduse aici acum. 

— Excelent. 

— Aş dori să fac şi o propunere. Dacă nu vă 
deranjează. 

Paerin Clark ridică din sprâncene. Cithrin 
respiră adânc. 

— Date fiind împrejurările, zise ea, cei din oraş 
mă identifică foarte mult cu banca. Având în 
vedere că filiala a fost deschisă atât de recent, cred 
că nu ar fi în interesul nimănui să schimbăm acest 
aspect. Odată ce vă veţi termina auditul, sper că 
veți lua în calcul să mă păstraţi ca reprezentantul 


public al filialei. 

Clark îşi luă penița şi închise carnețelul pe care 
nu trăsese nici măcar o linie. 

— Cred că n-ai înțeles situaţia, zise el. Această... 
hai să-i zicem aventură... nefericită a pus Banca 
Medean în general, şi pe Komme Medean în 
particular, într-o postură jenantă. A întrerupt 
negocierile din Herez şi Coasta de Nord şi a 
deturnat resurse — printre care mă număr şi eu — 
dinspre situații extrem de importante. Din ceea ce 
mi-ai spus, ai fost luată sub protecția unui căpitan 
de mercenari din motive pe care încă nu le înțeleg. 
Dar sunt foarte, foarte bun la ceea ce fac. Dacă 
există lucruri pe care nu mi le-ai spus, le voi afla. 
O să mă uit peste fiecare tranzacţie pe care ai 
făcut-o, indiferent cât timp îmi va lua. Am pus deja 
trei oameni să umble prin oraş şi să se intereseze 
de activitatea ta. Dacă e ceva ce n-ai trecut în 
registre, o să aflu şi asta. Şi, odată ce se întâmplă 
asta, închisoarea publică din Porte Oliva este 
lucrul cel mai puţin rău care ţi se poate întâmpla. 
Acum, înainte să încep, mai am o întrebare. O să 
te întreb o singură dată. Dacă îmi spui adevărul, 
din poziția mea pot avea grijă să fii tratată cu milă. 
Dacă minţi, pot să-ți fac viața de nesuportat. 
Înţelegi? 

Ar fi trebuit să fie îngrozită. Asta şi intenționa 
Clark, în mod sigur. În schimb, se simţi cuprinsă 
de o linişte stranie. El juca la intimidare. Îi arăta 
condescendenţă. O subestima. Aşa că ultimele ei 


rețineri se spulberară. Omul era un idiot şi merita 
orice i-ar fi făcut. 

— Am înțeles, zise ea. 

Îl văzu ezitând, auzind în vocea ei ceva la care 
nu se aşteptase. Zâmbi. 

— Care era întrebarea? 

— Ce anume nu-mi spui? o întrebă el. 

„Că o să te înving”, îşi zise Cithrin. „Că o să 
câştig.” 

— Dacă aveţi orice întrebare, domnule Clark, 
sunt la dispoziția dumneavoastră, zise Cithrin. 
Dar calculele mele se verifică. 

În săptămâna următoare trăi în exil, ziua stând 
în cafenea sau străbătând străzile oraşului, iar 
noaptea dormind într-un han din apropierea 
băncii. Auditorul o chema zilnic, cu liste întregi de 
întrebări şi lămuriri: De ce într-un contract era 
specificată rata dobânzii şi într-altul nu? De ce 
fusese scoasă din rezervele băncii o anumită sumă 
şi când avea să fie returnată? De ce fusese 
acceptat acest împrumut, iar un altul, în aparenţă 
mai avantajos, fusese respins? Cithrin stătu în 
camerele ei — ale ei, fir-ar să fie! — şi se lăsă luată 
la întrebări. Ştia răspunsul la orice şi, după câteva 
zile, devenise un soi de joc să-l urmărească pe 
Clark încercând s-o prindă cu ceva. Era deştept şi 
îşi ştia meseria. Se pomeni chiar respectându-l. 
Făcea genul ăsta de muncă de pe vremea când 
Cithrin abia era un copil. 

Dar, pe de altă parte, şi ea avea experienţă. 


Corăbiile plecară către Narinisle. Cărau ulei de 
presă, vin, țesătură de bumbac şi visurile şi 
speranțele caselor de comerț din Porte Oliva. Dar 
nu purtau cu ele niciun acord de investiții al 
Băncii Medean din Porte Oliva pentru că auditul 
era încă în desfăşurare. Poate anul următor. 

Cithrin  stătu pe ziduri privind plecarea 
corăbiilor, remorcate până în afara pericolelor 
golfului, apoi ridicându-şi velele care se desfăcură 
ca florile primăvara. Rămase tăcută până când se 
pierdură în zona cenuşie dintre mare şi cer, apoi 
privi ceața. Pescăruşii țipau şi se roteau în înalt, 
plângându-se sau sărbătorind. Alături de ea, 
căpitanul Wester îşi încrucişă braţele pe piept. 

— A mai venit cineva la cafenea în dimineața 
asta, zise el. Femeia de la fabrica de bere şi fiul ei. 

— Ce le-ai zis? 

— A vorbit Yardem cu ei. Le-a zis acelaşi lucru 
ca şi celorlalți. Auditul este normal pentru o bancă 
nou înființată şi vă rog să răspundeţi indiferent ce 
vă întreabă omul. N-a fost fericită. Voia să discute 
cu tine. Nu i-a plăcut când i-a zis că, dacă voi două 
ați face schimb de impresii, asta ar complica 
munca auditorului. L-a acuzat pe Yardem c-o 
acuză pe ea de ceva. 

— Îmi pare rău, zise Cithrin. Aş pune capăt 
întregii poveşti dacă aş putea. 

— Ştiu. 

Cithrin se înfăşură în mantie şi întoarse spatele 
mării nemărginite, pornind spre oraş. Oraşul ei. 


Nu-şi dădea seama când devenise al ei. 

— Dacă avem noroc, o să revenim curând la 
normal. 

El mergea alături. Nu ştia dacă ea îşi potrivea 
pasul cu al lui sau viceversa. 

— Încă mai ai opţiunea de a pleca, zise el. Pot să 
mă duc să recuperez cheia. Tu poţi să mergi să ceri 
caseta de la palatul guvernatorului. N-ar fi chiar 
aşa de rău. Carse e un oraş decent. Chiar dacă 
sunt probleme cu succesiunea, acolo o să fii în 
siguranță. Nimeni nu ia Carse cu asalt. Stai acolo 
un an, apoi îți iei banii. Ai putea să faci orice. 

— N-aş putea face asta, zise Cithrin. 

— Corect. 

Coborâră scările lungi, văruite şi urmară zidul 
către cartierul sărat. Undeva în drumul lor trecură 
pe lângă locul unde murise Opal, dar ea nu-l 
recunoscu şi nici nu întrebă unde era. Un cățeluş 
cu păr sârmos se apropie de ei, îi lătră şi fugi când 
Marcus se prefăcu că se apleacă după o piatră. 

— Observ că n-ai mai băut, zise el. 

„Aş fi în stare să înec un copil mic pentru o sticlă 
de vin”, îşi zise Cithrin, „dar o să am nevoie să fiu 
cu mintea limpede şi n-o să primesc un 
avertisment înainte.” 

— Nu-mi lipseşte, zise ea. 

— N-ai prea dormit. 

— Nici asta nu-mi lipseşte. 

Hanul care le devenise casă cât timp banca 
rămânea sub ocupaţie se afla la răscrucea a două 


dintre cele mai largi străzi din Porte Oliva. Pereţii 
lui albi şi acoperişul de lemn păreau reci 
dedesubtul norilor joşi. Când se apropiară, un 
bărbat se desprinse din uşă. Cithrin îl văzu pe 
Marcus intrând în alertă fără ca măcar să 
încetinească pasul. Simţi o arsură în gâtlej. 

Bărbatul se îndreptă către ei. Era una dintre 
gărzile lui Paerin Clark. 

— Vrea să mă vadă? întrebă Cithrin. 

— Ca de obicei, domniţă, zise omul. Cred că a 
terminat. 

Cithrin trase aer adânc în piept. Venise vremea. 

— Pot să-l iau cu mine şi pe căpitan? 

— Nu văd de ce nu. 

Drumul până la bancă era scurt, dar Cithrin 
simți fiecare pas. Îşi dădu seama că rochia pe care 
o purta era cea dintâi pe care şi-o cumpărase când 
venise în Porte Oliva, cea de dragul căreia 
inventase vopselurile hallskari pe bază de sare, în 
schimbul unei reduceri de cinci monede. Rochia 
unei femei cu adevărat periculoase. Încercă s-o ia 
ca pe un semn bun. 

Un tânăr kurtadam care vindea migdale 
caramelizate în cornete de hârtie trecu pe lângă ea 
şi Cithrin se opri să cumpere unul. Îşi vâri două în 
gură şi îi dădu una şi lui Marcus. Mercenarul 
trimis de Paerin aştepta şi ea înclină cornetul către 
el. Zâmbind, omul luă două migdale. Asta 
însemna fie că era un ticălos cu sânge rece, fie că 
veştile de la auditor erau bune. Nu, îşi zise ea, 


însemna că el credea că sunt bune. 

Timp de douăzeci de zile, accesul în camerele ei 
îi fusese interzis. Urcând scările, era pregătită să 
îşi înăbuşe nemulțumirea, dar când ajunse sus 
totul era exact aşa cum fusese. Paerin Clark putea 
să fi fost o fantomă la câte urme lăsase după el. 

Bărbatul stătea la masa ei. De data aceasta 
scria, simbolurile ilizibile ale cifrului ieşind de sub 
penița lui fără să aibă nevoie să consulte o carte 
de coduri. O salută pe Cithrin şi apoi şi pe Marcus, 
termină de scris rândul şi se întoarse către ei. 

— Doamnă bel Sarcour, zise el. Am o ultimă 
întrebare pentru tine. Sper că nu te deranjează. 

Tonul i se schimbase în mod vizibil. Cithrin auzi 
respectul din el. Era corect. Îl merita. 

— Fireşte. 

— Sunt aproape sigur că am ghicit răspunsul, 
dar în cele mai recente registre figurează o sumă 
pusă deoparte. Şase sute douăsprezece măsuri de 
argint? 

— Profitul trimestrial pentru compania-mamă, 
zise ea. 

— Da, spuse auditorul. Aşa credeam şi eu. Te 
rog, ia loc. 

Marcus îi oferi ei scăunelul, preferând să stea în 
picioare în spatele ei. 

— Trebuie să recunosc că sunt impresionat. 
Magistrul Imaniel te-a pregătit foarte, foarte bine. 
Fireşte, am suferit câteva pierderi. Dar în linii mari 
contractele pe care le-ai încheiat par solide. 


Proiectul cu flota orăşenească a fost, cred eu, 
neinspirat, dar de vreme ce ţi-au respins oferta nu 
trebuie să ne batem capul cu asta. 

Cithrin se întrebă ce găsise  auditorul 
problematic în privința proiectului flotei, dar 
acesta continua să vorbească. 

— În acest moment, redactez raportul către 
compania-mamă. Principala mea concluzie este că 
tot ce ai făcut aici a fost făcut cu intenţia sinceră 
de a servi interesele băncii. În mod nefericit, 
suntem obligaţi în Porte Oliva la nişte lungimi 
contractuale care nu intrau în vederile noastre, 
dar ştiu că ai făcut cum ai putut mai bine. Şi, deşi 
unele aspecte ale acțiunilor tale au fost, în mod 
cert, în afara legii, nu văd ce avantaj am avea să 
cerem reparații legale. 

— Vrea să spună c-ai scăpat basma curată? 
întrebă Marcus. 

— Da, zise Cithrin. 

— Bine de ştiut. 

Paerin bătu darabana pe masă, iar încruntarea 
îi desenă riduri adânci pe fruntea înaltă. 

— Nu vreau să fiu pripit şi, fireşte, nu pot oferi 
nicio garanție, zise el, dar pentru o femeie cu 
talentul tău se poate găsi o poziție în Carse. Va 
trebui să discut cu Komme Medean şi cu alți 
directori. Dar dacă vrei să-ți faci o carieră ca 
bancher, cred că poți avea un bun început acolo. 

„Încă mai poţi să pleci”, spusese Marcus cu mai 
puțin de o oră înainte. Încă mai putea. Era 


momentul să ardă podul acela. 

— Aş prefera să rămân aici, zise Cithrin. V-aţi 
gândit la propunerea mea? 

Paerin Clark o privi lipsit de expresie. Apoi 
clătină din cap, părând că se simte jenat în locul 
ei. 

— A, aceea. Nu. O să punem un membru 
autorizat al băncii la conducerea filialei până când 
va putea fi dizolvată. Nu e posibil să te menţinem 
în poziția curentă. 

Marcus chicoti. 

— Dacă speram c-o să spună asta înseamnă că- 
sun om rău? 

Cithrin nu-i răspunse. Când vorbi, stătea mai 
dreaptă şi-l privea pe auditor în ochi. 

— V-a scăpat ceva, domnule. Există un registru 
din Vanai care nu se află printre acestea. Este 
unul mai vechi. Nu are legătură directă cu auditul 
dumneavoastră. 

Paerin Clark se întoarse în scaun ca s-o 
privească. Îşi încrucişă braţele. 

— E registrul care înregistrează statutul meu de 
pupilă a băncii, zise Cithrin. Arată care este vârsta 
mea şi data de la care am voie să încep să semnez 
contracte. Asta va fi cu începere de vara viitoare. 

— Nu văd ce legătură are... 

Cithrin făcu un semn către registre, către 
teancurile de hârtie şi pergament, către întregul 
mecanism al băncii. 

— Niciunul dintre aceste contracte nu-i legal, 


zise ea. Din punct de vedere legal, nu am voie să 
închei niciun acord. Sunt cu zece luni prea tânără. 

Expresia lui Paerin Clark păstră acelaşi zâmbet 
inexpresiv pe care-l arborase în ziua venirii sale. 
Putea să fi fost numai imaginaţia ei, dar parcă 
pălise puţin. Cithrin înghiți nodul care i se pusese 
în gât. 

— Dacă informaţia din acel registru devine 
publică, zise ea, banca va trebui să recurgă la 
guvernator fie ca să impună respectarea 
contractelor, fie ca să recupereze sumele care au 
fost date cu împrumut. L-am cunoscut pe 
guvernator şi cred că e puţin probabil să ia bani 
de la cetățenii săi şi să-i dea unei bănci care se 
grăbeşte să părăsească oraşul. 

— Şi registrul în discuţie unde se află? întrebă 
Paerin Clark. 

— Într-o casetă încuiată depusă la guvernator în 
numele meu, separat de bancă. lar cheia casetei 
este în păstrarea cuiva care nu are niciun interes 
să vadă banca reuşind aici. Dacă-i spun ce poate 
descuia cu ea, poţi să pui toate hârtiile astea pe 
focul din bucătărie. 

— E o cacealma. Dacă toate astea ies la iveală, o 
să te faci vinovată de fals în acte şi hoţie. Plus 
însuşirea necuvenită a unei calități oficiale. O să 
ajungi în temniţă pentru tot restul vieţii, iar tot ce 
vom păți noi este că vom pierde nişte bani. 

— Pot s-o scot de-aici, zise Marcus. Cu toată 
garda regală a oraşului ocupată să râdă de voi? 


Pot s-o scot din Birancour şi s-o duc într-un loc 
decent până la jumătatea iernii. 

— Noi suntem Banca Medean, zise Paerin Clark. 
Nu poţi să fugi mai repede decât noi. 

— lar eu sunt Marcus Wester. Am ucis regi şi 
nu-s foarte bun la cacealmale. Mai ameninţ-o 
odată şi... 

— Opriţi-vă amândoi, spuse Cithrin. lată care-i 
oferta mea. Lasă filiala aşa cum este, dar adu un 
notar de la compania-mamă. O să spunem că 
trebuie să mă ajute cu munca. Eu sunt chipul şi 
vocea băncii, dar notarul supervizează toate 
acordurile. 

— Şi dacă refuz? 

Voia să bea ceva. Voia un pat cald şi brațele unui 
bărbat în jurul ei. Voia să fie sigură că era bine ce 
făcea. 

— Dacă nu, o să ard sucursala asta din temelii, 
zise ea. 

Lumea se legăna pe muchie de cuțit. Auditorul 
închise ochii şi se lăsă pe spătarul scaunului. „Ei 
bine”, îşi zise Cithrin, „viaţa de fugar nu era chiar 
atât de rea iarna trecută. Cel puţin acum pot să- 
mi port propriile mele haine.” Paerin Clark 
deschise ochii. 

— Nu semnezi nimic, zise el. Toate acordurile 
sunt semnate de notar şi numai de notar. Nicio 
negociere nu are loc decât în prezenţa notarului. 
Dacă este de altă părere decât tine, i-o accepţi. 
Controlul rămâne la compania-mamă. Tu eşti doar 


un simbol. Atât. 

— Pot să accept asta, zise ea. 

Şi completă în gând: „Până când o să schimb 
lucrurile, pot să accept.” 

— Şi o să-mi returnezi registrul lipsă, cel care 
face dovada vârstei tale. Înainte să plec. 

— Nu, zise Marcus. Dacă ţi-l dă, nu mai are 
niciun avantaj. Poţi să retractezi totul şi s-o laşi cu 
mâna goală. 

— Va trebui să aibă încredere în mine. 

Cithrin înghiţi în sec. Îi venea să vomite. Îi venea 
să cânte. 

Făcu semn că acceptă. Paerin Clark tăcu o clipă, 
apoi luă hârtiile pe care le scrisese, oftă şi le rupse 
în bucățele mici. 

— Se pare că voi avea de scris un raport 
oarecum diferit, zise el zâmbind strâmb. Felicitări 
pentru noua dumitale bancă, doamnă magistru! 


Geder 


Ritualurile funerare pentru Phelia Maas au fost 
cumva umbrite de execuţia soțului ei. Având de 
ales, Geder optase pentru execuţie, la fel ca 
majoritatea numelor cu greutate de la curte. 
Tronul regelui Simeon era aşezat pe un podium. 
Aster stătea alături într-un jilt mai mic, 
asemănător. Regele şi prințul purtau amândoi 
haine de hermină neagră. Urma apoi încăperea 
vastă, cu Feldin Maas îngenuncheat în centru. 


Gleznele şi încheieturile mâinilor îi erau legate cu 
sârmă şi, chiar de la galerie, din spatele sforii 
întinse, Geder putea vedea vânătăile de pe 
picioarele omului şi cicatricile prelungi şi 
întunecate de pe spate. Călăii stăteau într-un cerc 
aproximativ în jurul prizonierului. Purtau măşti de 
oțel înfățişând animale care rânjeau şi săbiile le 
erau tocite şi ruginite. 

O singură tobă îşi înălță chemarea seacă. Era 
unicul zgomot, cu excepţia unui idiot care şuşotea 
undeva în spatele mulțimii. Geder încercă să 
ignore oamenii şi să se concentreze asupra 
spectacolului. Deşi ajunsese târziu, nobilii 
adunați deja îi făcuseră loc, aşa că avea o vedere 
excelentă, chiar de la marginea galeriei. Dawson 
Kalliam şi cei doi fii ai lui stăteau alături. Geder 
purta mantaua de piele neagră din Vanai, dar 
croiala nu i se mai potrivea. Trupul lui îşi 
schimbase forma peste vară şi mantia atârna pe el 
prea largă. Îşi dori să se fi gândit s-o dea la 
strâmtat. Toţi cei care nu-l priveau pe Feldin Maas 
murind păreau să se uite la el. 

Regele Simeon, cenuşiu la față şi sever, îşi ridică 
braţul. Toba amuţi. Mulțimea înghesuită pe toate 
cele trei niveluri ale galeriei îşi ținu răsuflarea. 
Până şi idiotul din spate amuţise. 

— Ai dreptul la o ultimă declaraţie, trădătorule, 
zise regele. 

Feldin Maas clătină încet din cap. „Nu.” 

Regele îşi cobori brațul. Călăii înaintară şi fiecare 


dintre ei îşi înfipse spada în trupul bărbatului. Lui 
Geder i se spusese că lamele erau tocite, iar forța 
utilizată de călăi părea să confirme această 
ipoteză. Maas strigă o dată, dar numai o dată. 
Când călăii se retraseră, zăcea într-o băltoacă de 
sânge ce se lățea, cu cele zece lame înfipte în trup. 
Adunarea din jurul său răsuflă, scoțând un sunet 
ca vântul printre copaci. 

Regele Simeon se ridică în picioare. În spatele 
lui, prințul Aster arăta ca o statuie a lui însuşi 
cioplită în piatră albă. Geder se întrebă ce însemna 
pentru un băiat care abia îşi serbase a noua zi a 
numelui să ştie că un bărbat în toată firea 
complotase să-l omoare, şi apoi, să-l vadă pe acel 
bărbat ucis cu brutalitate. 

— Aceasta este soarta ce i se cuvine oricui îşi 
încalcă jurământul de credință față de Tronul 
Despicat, zise regele. Fie ca toți cei care au fost 
martori la înfăptuirea dreptății să ducă mai 
departe cuvântul, ca să se ştie că toți trădătorii 
Anteei vor suferi şi vor muri. 

Aplauzele şi strigătele de aprobare izbucniră de 
jur-împrejurul încăperii. Geder li se alătură şi 
Dawson Kalliam se aplecă spre el, strigând ca să 
fie auzit. 

— Asta-i şi victoria ta, Palliako! 

Era o expresie mai blândă decât aceea pe care o 
folosise înainte de începerea ceremoniei. Atunci, 
zisese: „În sfârşit, l-ai ajutat pe Simeon să-şi 
descopere coloana vertebrală.” 


Toba începu să bată iarăşi, iar regele şi prinţul 
se întoarseră şi plecară în fruntea unei procesiuni 
solemne. Servitori în haine roşii veniră să ia 
cadavrul. Maas urma să fie expus la vedere, cu 
săbiile încă înfipte în trup, timp de şaptesprezece 
zile. Rămăşiţele lui urmau să fie apoi aruncate în 
Diviziune, odată cu resturile de la bucătărie şi cu 
reziduurile, şi oricine ar fi încercat să-l scoată de 
acolo pentru a-i oferi o înmormântare mai 
respectabilă ar fi fost spânzurat. 

Undeva dincolo de Geder, ascunse de mulțimea 
nobililor Anteei, se deschiseră uşile. Odată regele 
plecat şi ceremonialul încheiat, larma conversației 
se înălță asurzitoare. Geder nu putea desluşi ce 
spuneau cei din jur din pricina zgomotului 
tuturor, aşa că urmă mişcarea subtilă a mulțimii 
către ieşire. 

În holurile mari ale Turlei Regelui, nobilimea 
Anteei se sparse în sute de grupuleţe. Împrăştiaţi 
astfel, rumoarea vocilor era mai puţin asurzitoare, 
dar cu nimic mai inteligibilă. Vedea oameni care 
se prefăceau că nu-l privesc şi avea idee cam ce 
spuneau: „Palliako pretinde că s-a plimbat prin 
Keshet, dar s-a întors ştiind totul despre 
complotul împotriva prințului Aster” şi „Arderea 
Vanaiului a fost întotdeauna o parte din plan” şi 
„Ti-am zis eu că nu e o coincidenţă c-a adus acasă 
soldații loiali ai Anteei chiar înainte ca mercenarii 
să încerce să ocupe oraşul.” Străbătu holul fără 
grabă, scăldându-se în admiraţia celor din jur. 


— Sir Palliako! Un cuvânt dacă se poate... 

Curtin Issandrian şi Alan Klin se apropiară de el 
arătând ca desprinşi dintr-un final de carte din 
librăria  damnaților. Geder zâmbi. Curtin 
Issandrian întinse mâna. 

— Am venit să-ți mulțumesc, domnule. Îţi sunt 
foarte îndatorat. 

— Mie? întrebă Geder lăsând mâna omului 
suspendată în aer. 

— Dacă n-ai fi fost dumneata, aş fi în continuare 
aliat cu un om care era, în taină, un trădător al 
coroanei, zise Issandrian. Feldin Maas mi-a fost 
prieten şi am lăsat prietenia să mă orbească față 
de adevărata lui natură. Azi a fost o zi teribilă 
pentru mine, dar una necesară. Şi îți mulțumesc 
pentru asta! 

Geder îşi dori ca Basrahip să fi fost acolo ca să 
ştie dacă Issandrian era tot ceea ce pretindea a fi. 
Nu-i nimic, aveau să fie şi alte ocazii. Urmau luni 
şi ani în care el şi Slujitorul cel Drept puteau 
dezgropa fiecare secret de la curte. Puţină 
generozitate nu făcea rău nimănui. Strânse mâna 
lui Issandrian. 

— Eşti un om bun, Geder Palliako, zise 
Issandrian suficient de tare ca să se facă auzit. 
Anteea e norocoasă să te aibă. 

— Mulţumesc, lord Issandrian, zise Geder 
imitându-l. Este un om puternic acela care 
recunoaşte că a fost dus pe căi greşite. 

Îşi desprinseră mâinile şi Alan Klin înaintă la 


rândul lui, întinzând mâna. Geder zâmbi larg şi i- 
o strânse, trăgându-i mai aproape. 

— Sir Klin, zise el. A trecut prea mult timp. 

— Da. Într-adevăr. 

— Îţi aminteşti noaptea când mărşăluiam către 
Vanai, când m-am îmbătat şi am ars eseul ăla pe 
care ţi-l arătasem? 

— Da. Da, îmi amintesc, zise Klin râzând de 
parcă împărtăşeau împreună un moment de 
nostalgie. 

Geder râse şi el, apoi lăsă amuzamentul să-i 
dispară de pe chip. 

— Şi eu. 

Lăsă mâna lui Klin, se întoarse şi se îndepărtă, 
simțindu-se de parcă pământul însuşi s-ar fi 
ridicat în întâmpinarea paşilor săi. Afară, ziua era 
toată numai cer albastru şi vânt răcoros de iarnă. 
Tatăl său stătea lângă treptele ce duceau spre 
trăsuri, urmărind haosul de cai, lemn şi roți. Ţinea 
o pipă în mână, dar aceasta nu părea aprinsă. 

— Deci procesul politic a ajuns la finalul lui 
logic? întrebă Lerer. 

— Nu te-ai uitat? 

— Sunt prea bătrân pentru soiul ăsta de 
sporturi sângeroase. Dacă treaba trebuie făcută, 
fă-o, dar n-o transforma într-un spectacol de 
teatru. 

— Dar regele trebuie să dea un exemplu, nu? 
încearcă să împiedice Asterilholdul să se bage în 
treburile noastre, zise Geder. 


Se simțea rănit că tatăl său nu-l privise pe Maas 
murind. 

— Voiau să-l omoare pe prinţul Aster. 

— Presupun că da, zise Lerer. Totuşi o să fiu al 
naibii de mulțumit să ajung acasă şi să-mi scot 
duhoarea Camnipolului din piele. Am lipsit prea 
mult de la Rivenhalm. 


„Ca să înțelegem libertatea omenirii, ar trebui 
mai întâi să-i înțelegem sclavia. Toate rasele, chiar 
şi cea a pursângilor, îşi au rădăcinile în timpul 
domniei dragonilor, şi sfârşitul acestui regim 
trebuie în mod necesar să marcheze începutul 
unei istorii accentuat umane. Nu este o exagerare 
să spunem că ultima răsuflare a celui din urmă 
dragon a fost prima clipă a erei omenirii, în toată 
varietatea sa. Dar, ca orice libertate, şi aceasta 
este condiționată şi definită de ceea ce a fost mai 
înainte. Cunoştinţele noastre despre Imperiul 
Dragonilor sunt în cel mai bun caz incomplete, dar 
cred că descoperirea palatelor-caverne de sub 
Takynpal ne oferă cea mai bună privire asupra a 
ceea ce am ales să denumesc Epoca Formării.” 


Geder frunzări mai departe, recitind pagini pe 
care le tradusese mai demult. Hârtia era 
îngălbenită de vreme şi fragilă. Nu-i plăcea să 
umble cu ea, de teamă ca paginile să nu i se 
sfărâme sub degete, dar avea nevoie să se apropie 
cât mai mult de textele originale. I se părea că 


trebuia să existe ceva - un cuvânt sau o frază care 
să fi putut fi tradusă în mai mult de un singur fel 
— care să pomenească existenţa şi istoria zeiţei. 

Uşa salonului său se deschise şi intră Basrahip. 
Purta în continuare sutana din templul său din 
munți, dar acceptase o pereche de cizme cu talpă 
de piele ca să se plimbe pe străzile pavate ale 
Camnipolului. Printre tapiseriile roşii şi bogat 
ornamentate şi printre scaunele tapisate din 
camera deținută de Palliako în Camnipol, preotul 
părea nelalocul lui. Ca o buruiană din deşert în 
mijlocul unui buchet de trandafiri. Îi zâmbi lui 
Geder şi-i făcu o plecăciune. 

— lar ai fost la plimbare? întrebă Geder. 

— Ştiam poveşti despre marile oraşe ale lumii, 
dar nimic din ce mi-am imaginat nu poate fi atât 
de măreț şi atât de corupt, zise preotul. Un copil 
nu mai mare de şapte veri m-a minţit! Şi fără 
niciun motiv! 

— Ce-a zis? 

Preotul cel uriaş îşi târşâi picioarele spre un 
scaun aflat în fața lui Geder şi se lăsă pe el, făcând 
lemnul să trosnească, în timp ce vorbea. 

— Că-mi poate spune viitorul dacă-i dau trei 
monede de aramă. Ştia că minte. Un copil! 

— Era un cerşetor, spuse Geder. Fireşte că 
încearcă să te păcălească. Au nevoie de bani 
pentru mâncare. Cred că ar trebui totuşi să fii 
atent pe unde umbli. Sunt locuri din oraş care nu- 
s sigure. Mai ales după căderea întunericului. 


— Trăieşti într-o vreme a întunericului, prietene. 
Dar oraşul acesta va fi peste măsură de frumos 
când va fi pur. 

— Ai fost să vezi templul? 

— Am fost, zise Basrahip. E o clădire frumoasă. 
Abia aştept ziua când va fi a mea. 

— Întocmirea actelor n-ar trebui să dureze mult. 
O să fie sigur gata înainte de închiderea curții, şi 
asta se va întâmpla în mai puţin de o săptămână. 
Dar nu prea e mare lucru de făcut în Camnipol în 
lunile de iarnă. 

— Eu unul am destulă treabă. 

— Citeam ceva, zise Geder, şi e un lucru care 
nu-mi dă pace. 

— Da? 

— Zeița este eternă. A fost acolo la naşterea 
dragonilor. A fost acolo de-a lungul întregului 
Imperiu al dragonilor, dar singurele referiri pe care 
le-am găsit despre Slujitorul cel Drept sau Sinir 
Kushku apar abia la sfârşit, pe parcursul celui din 
urmă război. Şi toți vorbesc despre faptul că 
Morade l-a creat, aşa cum Asteril i-a făcut pe 
timzinai, iar Vailoth pe înecaţi. Pur şi simplu nu 
înțeleg cum se potrivesc toate astea. 

— Poate că nu se potrivesc, spuse preotul. Ar 
trebui să te încrezi mai puţin în cuvintele tipărite, 
prietene. Sunt ouăle de piatră ale minciunilor. 
Uite! Să-ţi arăt. Citeşte-mi ceva din cartea aia a ta! 

Geder frunzări paginile plimbându-şi degetele 
peste cuvinte până când găsi un pasaj uşor de 


reprodus. 

— „În cel de-al patrulea secol al domniei 
dragonului Vailoth, aceste politici s-au schimbat.” 

— E adevărat? îl întrebă preotul. E minciună? 
Crezi ceea ce spui? Nu, prietene. Nu-i niciuna, nici 
alta. Vocea ta nu înseamnă nimic. Sunt doar 
cuvinte goale pe care le repeţi. Să scrii un lucru 
înseamnă să-l ucizi. Numai în vocea vie adevărul 
poate fi cunoscut. Eu şi frații mei ne-am ascultat 
unii pe alții, trecând vocea zeiței de la o generație 
la alta, şi la fiecare repovestire de la capăt am ştiut 
că auzeam adevărul. Cărţile astea ale tale? Sunt 
doar cerneală pe hârtie. Obiecte. Fără suflet. Ar fi 
mai înțelept din partea ta să nu-ţi pui încrederea 
în ele. 

— Oh, exclamă Geder. Asta-i... Niciodată n-am 
privit lucrurile în felul ăsta. Asta înseamnă...? 

— Geder! 

Lerer Palliako stătea în uşă. Purta o tunică în 
albastrul şi cenuşiul casei Palliako, cu o croială 
oficială şi nasturi de argint la manşete. Mâna i se 
încleştase de cadrul uşii de parcă ar fi avut nevoie 
de sprijin. 

— Ce s-a întâmplat, tată? 

— Avem un oaspete. Vino cu mine! 

Geder se ridică în picioare alarmat, cu pielea 
înfiorându-i-se. Basrahip privi de la Geder la uşă 
şi înapoi. 

— Stai aici, zise Geder. O să mă întorc de îndată 
ce-o să pot. 


Lerer străbătu coridoarele în tăcere. Servitorii, 
care de obicei zumzăiau prin încăperi ca albinele 
prin poieni, dispăruseră. La uşa sălii de primire, 
tatăl lui se opri. Pentru o clipă, Geder crezu că 
avea să vorbească, dar el clătină din cap, deschise 
uşa şi păşi în încăpere. 

Camera fusese proiectată să fie cât mai 
confortabilă. Lumânări străluceau în candelabre 
de argint lustruit, dublându-şi lumina şi umplând 
încăperea cu miros de miere şi căldură. În colţ, 
căminul era stins şi înnegrit de funingine. Lumina 
se revărsa pe fereastra dinspre răsărit şi 
mătăsurile scaunelor o reflectau, părând aproape 
să strălucească. Un băiat îmbrăcat într-o tunică 
cenuşie îl privi cu un aer solemn şi Geder avu 
senzaţia că ar fi trebuit să-i recunoască chipul. Pe 
peretele din spate, un tablou imens de înălțimea 
unui om înfățişa un dragon cu solzii verzi 
dominând nişte siluete reprezentând cele 
treisprezece rase ale omenirii. Şi, uitându-se la 
tablou, regele Simeon. 

Regele se întoarse. 

Lerer făcu o plecăciune şi spuse „Maiestatea 
Voastră”. Geder se înclină şi el o clipă mai târziu, 
grăbit şi cu senzația că încearcă să țină pasul. 
Băiatul era prințul. Prințul Aster şi regele Simeon. 

— Mă bucur să te întâlnesc în cele din urmă, 
Geder Palliako, zise regele. 

Geder presupuse că dacă regele îi folosise 
numele mic însemna că se putea îndrepta de 


spate. 

— Eu... Ăăă... Vă mulțumesc. Şi mie-mi face 
plăcere să vă întâlnesc, Maiestate. 

— Ştii, cred că tradiția cere ca prințul să fie 
crescut într-o casă nobilă de rang înalt şi cu o 
reputație nepătată. O familie care va jura să-l 
protejeze la nevoie. 

— A, zise Geder. Da? 

— Am venit să-ţi cer să ocupi acest loc. 

— Tata, vreţi să spuneţi? Casa noastră? 

— Nu la mine se referă, zise Lerer. Ci la tine. 

— Eu... eu nu ştiu cum să cresc un băiat! Cu tot 
respectul, Maiestate. Nici n-aş şti ce să fac mai 
întâi! 

— Să-l ţii în siguranţă, zise regele. 

Vocea lui nu suna ca şi cum ar fi dat un ordin. 
Nu avea un ton oficial. Ai fi zis că era un om pe 
punctul de a implora sau de a se ruga. 

— Doar să-l ţii în siguranţă. 

— Fiule, în momentul ăsta toată lumea de la 
curte fie te iubeşte, fie se teme de tine, zise Lerer. 
Jumătate dintre ei spun că eşti primul erou pe 
care l-a avut Anteea de o generaţie încoace, iar 
cealaltă jumătate nici nu-ți pomeneşte numele de 
teamă să nu-ţi atragă atenţia. Nu sunt sigur că 
ăsta-i un bun motiv să iei titlul de protector. 

— N-o s-o fac, spuse Geder. Nu-s protectorul 
nimănui. O să fii tu, tată. Tu eşti vicontele de 
Rivenhalm. 

— Dar tu eşti baronul de Ebbinbaugh, spuse 


regele Simeon. 

— Ebbinbaugh? zise Geder. 

— Cineva trebuie să preia proprietățile lui Maas, 
zise Lerer. Se pare că acel cineva eşti tu. 

— Ei bine, zise Geder şi un zâmbet larg i se 
întinse pe buze. Ei, bine! 

Prinţul Aster se ridică şi se apropie de Geder. Nu 
era un băiat prea solid. Geder crezuse întotdeauna 
că prințul era mai înalt. Avea ochii cenuşii şi 
chipul serios al reginei care murise, dar bărbia era 
a tatălui său. 

— Îţi datorez viaţa, lord Palliako, zise băiatul. 

Cadenţa vocii lui dădea impresia că fraza fusese 
pregătită dinainte. 

— Aş fi încântat să fii protectorul meu şi jur că 
te voi onora ca pupil. 

— Vrei tu asta? întrebă Geder. 

Expresia oficială a băiatului se spulberă. Lacrimi 
îi străluciră în ochi. 

— Lumea spune că nu mai pot să stau cu tata 
de-acum încolo, zise el. 

Geder simţi că-i dau şi lui lacrimile. 

— Şi eu mi-am pierdut mama când eram mic, 
spuse el. Poate aş putea să-ţi fiu ca un fel de 
unchi? Sau ca un frate mai mare? 

— N-am niciun frate, spuse Aster. 

— Vezi? Nici eu, spuse Geder. Aster încercă să 
zâmbească. Probabil că va trebui să îl vizităm 
destul de des pe tatăl tău. Şi pe al meu. Zeule, o 
să am propria mea moşie? Tată, o să am propria 


mea moşie! 

— O s-o ai, zise Lerer. Cred că Maiestatea Sa n- 
a vrut să fie singurul din încăperea asta care 
pierde un fiu. 

Geder abia de-l auzi. În acea dimineaţă fusese 
un erou. Acum avea propria sa baronie şi o poziție 
la curte pentru care oamenii luptaseră şi adesea 
muriseră încercând s-o obțină. Sir Alan Klin avea 
să se scape în nădragi aflând că şi-l făcuse 
duşman pe protectorul prințului Aster. 

— Vă mulțumesc, Maiestate. Accept datoria şi 
onoarea pe care mi-o acordațţi şi o să fac tot ce-mi 
stă în putinţă ca prinţul Aster să fie în siguranţă. 
Jur! 

Regele plângea cu lacrimile şiroind pe obraz, dar 
când vorbi vocea nu-i tremură. 

— Am încredere în tine, lord Palliako. O să... o 
să fac anunţul la închiderea curții. O să mă asigur 
că vei fi instalat în acord cu noua ta poziţie. 
Aceasta e o zi fastă pentru regat. Şi îţi mulțumesc 
pentru ea. 

Geder se înclină. Voia să fugă pe străzi bâiguind 
şi cântând. Voia să se laude tuturor prietenilor lui, 
începând cu Jorey Kalliam şi continuând cu... 

— Pot să-l iau puţin pe prinț cu mine? întrebă 
Geder. Doar pentru câteva minute? Vreau să 
cunoască pe cineva. 


În salon, Basrahip se mutase pe scaunul lui 
Geder. Mâinile lui uriaşe întorceau paginile încet, 


iar fața lui lată era schimonosită de neîncredere. 
Geder îşi drese vocea. Preotul îşi ridică privirea, 
mutându-şi ochii de la Geder la prințul care-i 
şedea alături. 

— Basrahip, mare preot al zeiței, dă-mi voie să 
ţi-l prezint pe noul meu pupil, prinţul Aster. Prinţe 
Aster, acesta este Basrahip. 

Prinţul înaintă, se opri la o distanţă potrivită şi 
îşi înclină căpşorul. Arăta ca o pisicuţă care saluta 
un taur. 

— Sunt foarte încântat să vă cunosc, zise el. 

Basrahip zâmbi. 

— Nu, zise el încet. Nu eşti. Dar mai aşteaptă, 
tinere prinţ. Mai aşteaptă. 


Antract 
Apostatul 


Apostatul gemu răsucindu-se pe salteaua lui 
subțire. 

Cadrul uşii grajdului se desena în prima geană 
crudă de lumină a zorilor, iar păianjenii din 
sângele lui se înfiorau şi dansau neliniştiți, aşa 
cum făceau de câteva săptămâni. În cei douăzeci 
de ani în care călătorise prin lume, sângele lui 
întinat nu-l tulburase niciodată atât de mult ca în 
aceste ultime săptămâni. În jur, ceilalți încă mai 
dormeau şi răsuflările lor adânci şi regulate erau 
liniştitoare ca o pătură groasă de lână. Grajdurile 
erau călduroase sau, cel puţin, mai călduroase 


decât dormitul în căruță. N-avea să fie silit să 
spargă pojghița de gheaţă din găleată înainte să 
bea. Când se ridică, simţi o durere de spate. Poate 
din cauza iernii care se apropia, poate din pricina 
apăsării anilor, poate din cauza neastâmpărului 
creaturilor ce trăiau sub pielea lui. 

Unul dintre cai fornăi în boxă, foindu-se 
neliniştit. Din întuneric se auzi o exclamație 
uşoară. Încremeni, încercând să asculte. 

— N-o să termin, şopti o voce familiară. Mă jur 
că n-o să termin! 

Apostatul închise ochii. Unele lucruri nu se 
schimbau niciodată. Pretutindeni în lume, cel mai 
probabil în toate erele şi epocile omenirii, unele 
lucruri pur şi simplu nu se schimbau. Înghiţi în 
sec, dregându-şi vocea. Când vorbi, cuvintele 
răsunară în întregul grajd şi afară, în curte. 

— Sandr! Dacă o laşi gravidă pe fata aia, o să mă 
simt tare ispitit să-ți leg cocoşelul cu sârmă şi mă 
jur că asta nu-ţi va îmbunătăţi performanţele! 

Vocea care exclamase mai înainte chițăi acum 
alarmată, iar Sandr se ivi grăbit în lumina difuză, 
trăgând de poalele tunicii ca să se acopere. 

— Nu mai e nimeni aici, maestre Kit, minţi 
băiatul. Nu-nţeleg despre ce vorbeşti. 

— La care performanţe te referi? întrebă Smit 
somnoros. Dacă vorbeşti despre cele actoriceşti, să 
ţi-o legi ar putea fi un bun exercițiu în materie de 
concentrare. 

— L-ar ajuta să joace roluri de cocoşaţi, zise 


Cary căscând. 

— Nu-i nimeni aici, zise din nou Sandr. V-aţi 
imaginat cu toții. 

Scrâşnetul unei şipci din spatele grajdului 
semnală că fata, oricine-o fi fost, fugise. Apostatul 
se ridică în capul oaselor. Hornet aprinse un 
felinar şi lumina caldă alungă întunericul. Cu 
gemete şi proteste, trupa se trezi la viață. Charlit 
Soon, noua actriță, îi arunca lui Sandr priviri ca 
nişte pumnale. Încă o problemă pe care apostatul 
va trebui s-o rezolve. Se întrebă, şi nu pentru 
prima oară, cum reuşea cineva fără păianjeni în 
sânge să păstreze laolaltă o trupă de actori. Poate 
că nu reușea. 

— Sus, zise el. Sunt sigur că aveam lucruri de 
făcut, lucruri care să ne aducă mai mulți bani 
decât lenevitul pe întuneric. Sus, ticăloşi nebuni 
şi frumoşi, şi haideţi să luăm încă o dată prin 
surprindere visurile şi sufletele din Porte Oliva. 

— Da, mamă, spuse Cary întorcându-se pe o 
parte şi adormind la loc. 


Când îl întâlnise prima oară pe Marcus Wester, 
apostatul îi dăduse, în sinea lui, un nume: omul 
fără speranţe. În ultimul an disperarea se mai 
îmblânzise, dar uneori Wester făcea una dintre 
glumiţele lui — „Sunt prea încăpățânat ca să mor” 
sau „N-ai nevoie de dragoste când ai cearşafuri de 
spălat” - şi cei din jurul lui chicoteau. Numai 
apostatul ştia cât de sincer era omul. 


Asta îl făcea pe căpitanul de mercenari un 
individ atât de interesant. 

Taverna de lângă bancă avea avantajul de a oferi 
în lunile de iarnă mâncare şi un foc plăcut. În 
unele nopți, Cary şi Charlit Soon se aşezau în sala 
comună, cântând cântece din operele comice şi 
câştigând astfel suficient cât să aibă trupa ce 
mânca vreme de trei zile. 

— Cel mai bine este să comiţi asasinatele politice 
cu discreţie, zise Wester. Serios, aici am greşit eu. 
Mă rog, nu-i ăsta singurul loc unde-am greşit. 

— E unul dintre ele, domnule, zise Yardem 
Hane. 

— Crezi că asasinatul va permite Coastei de 
Nord să evite violența? 

— Au otrăvit un om şi l-au făcut să vomite până 
a murit, spuse Marcus. Asta-i violență. Dar, odată 
îndepărtat acest pretendent, nu văd cine ar mai 
ieşi la război. Ceea ce este bine pentru comerțul 
cu Narinisle. Şi se pare că Anteea a decis să nu se 
arunce în războiul civil. 

— Nu ştiam că o luaseră pe calea dragonului, 
zise apostatul sorbind din bere. 

Pe timpul iernii, berea era ținută pe alee, sub 
pază, aşa că era pe atât de rece pe cât de calde 
erau încăperile. 

— Nici eu. Noul notar primeşte rapoarte de 
pretutindeni. Este unul dintre avantajele de a face 
parte dintr-o bancă a cărei conducere ştie despre 
tine. Oricum, se pare că singurul lucru care i-a 


împiedicat pe nobilii din Camnipol să se repeadă 
unii la alții ca o haită de câini flămânzi a fost un 
fanatic religios din Keshet. 

— Serios? 

— Bine, zise Wester, de fapt e un nobil din 
Anteea, dar se pare că a petrecut ceva timp în 
Keshet unde a contractat o formă gravă de 
credință. A dat la iveală un soi de conspirație, a 
întors curtea regală cu susu-n jos şi a construit 
un templu pe aceeaşi stradă cu Turla Regelui ca 
să sărbătorească. 

— Nu-i sinistru să construieşti temple, domnule, 
spuse Yardem. Oamenii fac asta tot timpul. 

— Nu ca să sărbătorească, spuse Wester. 
Oamenii se întorc către Zeu când dau de bucluc. 
Când lucrurile merg cum trebuie, nu prea are sens 
să te dai bine pe lângă divinitate. 

Yardem flutură dintr-o ureche şi se aplecă spre 
apostat. 

— Zice chestiile astea numai ca să mă enerveze. 

— Merge întotdeauna. 

— Aşa-i, domnule, minți tralgul. 

— lar Zeița asta a Plăcintelor Rotunde pare cam 
nătângă. 

— Plăcinte rotunde? întrebă apostatul. 

— Cultul are un simbol. Un stindard mare, roşu, 
care are în mijloc puţin alb şi ceva ce aduce cu o 
plăcintă tăiată în opt. 

— Cele opt puncte ale busolei, zise Yardem. 

„Nu”, îşi zise apostatul cu spaima curgându-i 


prin vene ca o apă neagră. „Nu, cele opt picioare 
ale unui păianjen.” 
— Te simţi bine, Kit? întrebă Wester. Eşti palid. 
— Sunt bine, zise apostatul. Foarte bine. 
Dar în mintea lui era un singur gând: 
„A început.” 

